
Skiriu tikrajam Dibiui - 
su didžiu dėkingumu 


Kodėl tu užgimei, kai sniegas krito, 
Ne kai gegutės balsas skardi rytą 
Ar kekės vynuogių nusvyra žalios, 
Ar kregždės drąsinas į svečią šalį 
Toli išlėkt su vėju, 
Nes vasara praėjo. 


Kodėl tu numirei, kai kerpa ėriukus, 
O ne kai derlius slegia obelis sunkus, 
Kai žiogui baigias linksmos dienos, 
Kai žliugsi permirkusios ražienos, 

Ir graudžiai rauda vėjas, 

Kad laimė jau praėjo. 


CHRISTINA G. RossETTI. „Laidotuvių giesmė“ 


ĮŽANGA 


Is demum miser est, cuius nobilitas miserias nobilitat. 
Nelaimėlis tas, kurio šlovė pagarsina jo nelaimes. 


Lrucijus Akcijus. „Telefas“ 


Gatvė ūžė kaip musių spiečius. Už policininkų užkardos būriavosi 
fotografai su paruoštais ilganosiais fotoaparatais; iš burnų kilo garas. 
Ant skrybėlių ir pečių be perstojo krito sniegas; pirštinėti pirštai šluos- 
tė objektyvus. Kartkartėmis fotoaparatai padrikai suspragsėdavo: kad 
ne taip nuobodu būtų laukti, stebėtojai paveikslavo baltą brezentinę 
palapinę kelio viduryje, raudonplyčio daugiabučio duris ir viršutinio 
aukšto balkoną, iš kurio iškrito kūnas. 

Už glaudžių paparacų gretų stovėjo balti furgonai su milžiniškomis 
palydovinėmis lėkštėmis ant stogų; kalbėjo žurnalistai, kai kurie už- 
sienio kalbomis, lūkuriavo garso operatoriai su ausinėmis. Tarp įrašų 
reporteriai trepsėjo kojomis ir šildėsi rankas puodeliais su karšta kava, 
atsinešta iš sausakimšos kavinės už kelių kvartalų. Operatoriai megz- 
tomis kepurėmis stūmė laiką, filmuodami fotografų nugaras, balkoną, 
palapinę, slepiančią lavoną, paskui pakeitė padėtį, kad bendruoju pla- 
nu nufilmuotų sumaištį, kilusią ramioje snieguotojo Meiferio gatvėje: 
eiles jos žvilgių juodų durų, įrėmintas baltais akmeniniais portikais 
ir juosiamas dekoratyviai apkarpytų krūmų. Namas, pažymėtas 18 
numeriu, buvo aptvertas juosta. Prieškambaryje šmėkščiojo policijos 
pareigūnai, tarp jų - teismo medicinos ekspertai baltais drabužiais. 

Televizijos apie įvykį sužinojo jau prieš kelias valandas. Abipus ga- 
tvės spietėsi policininkų arčiau neprileidžiami žiopliai: vieni specialiai 
atėjo paspoksoti, kiti stabtelėjo pakeliui į darbą. Daugelis darė nuo- 
traukas mobiliaisiais. Vienas vaikinas, nežinodamas, kuris tas lemtin- 
gasis balkonas, fotografavo visus iš eilės, nors viduriniame rikiavosi 
krūmai - trejetas tvarkingai apkarpytų lapuotų rutulių, taip tankiai 
suaugusių, kad žmogus tarp jų vargiai būtų įsispraudęs. 

Būrelis mergaičių atnešė gėlių ir buvo nufilmuotas perduodantis 
jas policininkams: šie nežinojo, kur dėti puokštes, ir drovėdamiesi 

krovė ant užpakalinės savo autobusiuko sėdynės, suprasdami, kad 
kiekvieną jų judesį įamžina kameros. 

Kiaurą parą transliuojamų žinių kanalų reporteriai be perstojo ko- 
mentavo ir svarstė keletą sužinotų sensacingų naujienų. 

— ..iš savo prabangaus buto apie antrą valandą nakties. Policijai 
pranešė namo apsaugininkas... 

— .„lavonas iki šiol neišvežtas, taigi spėjama... 

— „„nepranešta, ar kas nors buvo su ja, kai ji iškrito... 

— ...į pastatą įėjo kelios komandos daryti kratos. 


Palapinė buvo užlieta vėsios šviesos. Prie kūno, pagaliau susiruošę kiš- 
ti jį į lavonmaišį, tupėjo du vyrai. Iš galvos ant sniego nubėgo truputį 
kraujo. Veidas buvo suknežintas ir išputęs, viena akis visiškai užtinusi, 
kitos ruoželis blausiai bolavo pro išbrinkusius vokus. Net vos men- 
kiausiai šviesai blykstelint palaidinukė, išsiuvinėta blizgučiais, suki- 
birkščiuodavo, atrodė, lyg velionė būtų įkvėpusi ar įtempusi raumenis, 
ruošdamasi pakilti. Ant brezento virš galvos švelniai, it liestų pirštų 
galiukais, dribsnojo sniegas. 

— Kur ta velnio greitoji? 

Kriminalinės policijos inspektorius Rojus Karveris tūžo. Pilvotas 
vyriškis sūdytos mėsos spalvos veidu, paprastai su prakaito dėmėmis 
apie pažastis, prieš kelias valandas neteko kantrybės, nedaug jos ir 
turėjo. Prisistatė čia vos pranešus apie lavoną; kojos taip šalo, kad jų 
nebejautė, galva svaigo iš alkio. 

- Atvyks po dviejų minučių, - įžengęs į palapinę su mobiliuoju, 
prispaustu prie ausies, nelauktai į viršininko klausimą atsakė seržantas 
Erikas Vordlas. - Ką tik pasirūpinau, kad galėtų privažiuoti. 

Karveris tik suniurzgė. Jį dar labiau siutino mintis, kad Vordlą džiu- 
gina fotografai. Tuos kelis kartus, kai šie buvo prasiveržę iki palapinės, 
Vordlas, berniokiškai žavus, su tankiais, banguotais, kaštoniniais ap- 
šerkšnijusiais plaukais, Karverio nuomone, maivėsi kiekvienam. 

— Bent šie išsiskirstys išvežus lavoną, - tarė Vordlas, tebežiūrėda- 
mas į fotografus. 

— Nė velnio nesulauksim, kol elgsimės taip, lyg įvyko žmogžudys- 
tė, - atšovė Karveris. 

Vordlas nutylėjo, nepuolė ginčytis. 

— Ta kvanka pati iššoko, - vis tiek pratrūko Karveris. - Nieko pas 
ją nebuvo. Tavo vadinamoji liudytoja buvo prisišniaukusi kokso kaip... 

- Atvažiuoja, - pasakė Vordlas, ir Karveris bjaurėdamasis išvydo, 
kaip jis smunka iš palapinės laukti greitosios fotografams prieš nosį. 


Ši istorija užgožė naujienas apie politiką, karus ir katastrofas, o kiek- 
vieną versiją puošė nepriekaištingai gražus velionės veidas, jos iš- 
raiškingas kaip nulietas kūnas. Per kelias valandas keli šykštūs fak- 
tai kaip virusas išplito tarp milijonų Žmonių: viešas ginčas su garsiu 
meilužiu, vieniša kelionė namo, nugirsti klyksmai ir paskutinis lem- 
tingas krytis... 

Meilužis skubiai atsigulė į priklausomybės ligų kliniką, bet policija 
tebesielgė mįslingai. Buvo rasti visi, kas matėsi su ja vakare prieš mirtį; 
tūkstančiai straipsnių, valandų valandos televizijos naujienų; moteris, 
kuri prisiekinėjo girdėjusi ginčą prieš pat velionei iškrintant, trum- 
pam irgi išgarsėjo: jos nuotraukos, tiesa, mažesnės, buvo išspausdin- 
tos šalia gražiosios numirėlės atvaizdų. 

Bet paskui, visiems vos ne balsu aiktelėjus iš nusivylimo, buvo įro- 
dyta, kad liudytoja melavo, tada ir ji atsigulė į priklausomybės ligų 
kliniką, užtat įžymus įtariamasis iš jos išėjo, lyg klinika būtų namelio 
pavidalo barometras su vyro ir moters figūrėlėmis, kurios negali sykiu 
jame tilpti. 

Taigi vis dėlto savižudybė; valandėlę tvyrojo pribloškiama tyla, 
paskui istorija įgavo silpną antrąjį kvėpavimą. Žurnalistai rašė, kad 
mergina buvo netekusi pusiausvyros, nestabilios psichikos, nepakėlu- 
si supermodelio naštos, žvaigžde tapusi dėl nežaboto būdo ir grožio; 
kad ji trainiojosi tarp pasileidusių piniguočių, ją ir ištvirkinusių; kad 
iškrikas naujasis gyvenimas sužlugdė ir taip trapią asmenybę. Jos isto- 
rija tapo piktdžiugišku pamokymu, o su Ikaru ją lygino tokia daugybė 
žurnalistų, kad „Private Eye“ paskyrė šiai temai visą skiltį. 

Ir pagaliau įkarštis atvėso, net žurnalistai nebeturėjo ko bepridurti, 
nebent kad jau ir taip per daug pasakyta. 

PO TRIJŲ MĖNESIŲ 


PIRMA DALIS 


Nam in omni adversitate fortunae infelicissimum est 
genus infortunii, fuisse felicem. 


Nes ištikus bėdai nelaimingiausias būna tas, kas buvo 
laimingas. 


BoEcijus. „Apie filosofijos paguodą“ 


Per dvidešimt penkerius gyvenimo metus Robina Elakot patyrė ir dra- 
mų, ir likimo smūgių, bet dar niekada nebuvo pabudusi neabejodama, 
kad naują dieną prisimins iki mirties. 

Netrukus po vidunakčio ilgametis meilužis Matju pasipiršo jai po 
Eroto statula Pikadilio aikštės viduryje. Jai sutikus, apsvaigęs iš palen- 
gvėjimo prisipažino, kad ketino prašyti jos rankos dar tajų restorane, 
kuriame juodu ką tik vakarieniavo, bet nenumatė, kad greta sėdės 
nešneki pora ir klausysis jų pokalbio. Todėl jis pasiūlė pasivaikščioti 
tamsėjančiomis gatvėmis, nors Robina prieštaravo, girdi, abiem rei- 
kės anksti keltis, kol galop jį apėmė įkvėpimas, ir jis nusivedė ją, su- 
glumusią, prie statulos laiptų. Tenai, paleidęs šaltu vėju apdairumą 
(jam visiškai nebūdinga), jis pasipiršo, priklaupęs šalia trijų valkatų, 
susispietusių ant laiptų ir besidalijančių, matyt, buteliu metilo spirito. 

Robinos nuomone, tai buvo nuostabiausias pasipiršimas per visą 
santuokų istoriją. Jis net turėjo kišenėje žiedą, dabar jį mūvi, safyrą 
su dviem deimantais, jis puikiai tinka, visą kelią į miesto centrą ste- 
beilijo į savo ranką ant kelių. Juodu su Matju turės ką papasakoti vai- 
kams, juokingą šeimos istoriją, kaip jis viską apgalvojo (jai patiko, kad 
apgalvojo), iš karto sumanymui nepavykus nesutriko ir ryžosi pirštis 
nepasirengęs. Jai patiko valkatos, mėnulis ir ant kelio klūpantis Matju, 
sutrikęs ir susijaudinęs; jai patiko Erotas, purvinas Pikadilis ir juo- 
das taksi, kuriuo juodu važiavo namo į Klapamą. Tiesą sakant, ji be- 
veik galėtų pamilti visą Londoną, iki šiol per mėnesį, kurį čia gyvena, 
švelnumo jam nebuvo pajutusi. Net išblyškusius vaidingus keleivius, 
susigrūdusius metro vagone aplink ją, nuauksino žiedo spindesys; ji 
išlipo į šaltą kovo dieną iš Totnamo Rūmų kelio metro stoties, paglostė 
nykščiu platininio žiedo apačią ir nuo minties, kad per pietus galės 
nusipirkti vestuvių žurnalų, ją užplūdo laimės banga. 

Ji ėjo iškasinėta Oksfordo gatve, žvilgčiodama į popieriaus lapelį 
dešinėje rankoje, o vyrai lydėjo ją akimis. Robina atitiko visus dailios 
merginos kriterijus: aukšta, gundomų formų, ilgais šviesiais rusvokais 
plaukais, banguojančiais sparčiai žingsniuojant, blyškūs skruostai nuo 
šalčio paraudę. Ji buvo pasamdyta sekretore savaitei ir pirmą dieną ėjo 
į darbą. Apsigyvenusi Londone su Matju, ėmėsi laikinų darbų, nors tai 
truks nebeilgai: jau laukia keletas pokalbių dėl, pasak jos, tikro darbo. 

Bjauriausia šių nykių trumpalaikių darbelių savybė - kontoros 
paieškos. Po mažo Jorkšyro miestelio, iš kurio atvyko Robina, Lon- 
donas atrodė milžiniškas, painus ir nesuvokiamas. Matju perspėjo ne- 
vaikščioti įkišus nosį į turisto vadovą - iškart bus matyti, kad ji nevie- 
tinė, taigi galinti prisišaukti bėdą. Todėl Robina paprastai kliaudavosi 
kreivais šleivais planais, nubraižytais kurio nors laikinų darbų agentū- 
ros darbuotojo ranka. Vis tiek abejojo, ar su šiais lapeliais panašesnė į 
Londone gimusį ir augusį žmogų. 

Iškastą griovį supo metalinės užtvaros ir mėlynos plastikinės už- 
kardos, užstojančios pusę orientyrų, pavaizduotų plane, todėl buvo 
sunku suvokti, kur eiti. Robina kirto kelią prie aukšto kontorų pastato, 
plane pavadinto Centriniu punktu ir tankiais vienodais langų kvadra- 
tėliais primenančio milžinišką betoninį vaflį, ir nužingsniavo, jos nuo- 
mone, Danijos gatvės pusėn. 

Rado ją beveik atsitiktinai, iš Danijos skersgatvio atsidūrusi trum- 
poje gatvelėje su daugybe spalvingų vitrinų, pilnų gitarų, sintezatorių 
ir kitų muzikos reikmenų. Važiuojamoje kelio dalyje žiojėjo dar vie- 
na duobė, juosiama raudonai ir baltai dryžuota užtvara, darbininkai 
fluorescencinėmis striukėmis pasveikino ją guviai švilptelėdami, bet 
Robina apsimetė negirdinti. 

Ji dirstelėjo į laikrodį. Kaip paprastai atvažiavo anksčiau, kad ne- 
pavėluotų, jei paklys, ir dar turėjo penkiolika minučių. Į kairę nuo ka- 
vinės „12 taktų“ išvydo nekrintančias į akis juodai dažytas ieškomos 
kontoros duris; prie trečio aukšto skambučio ant liniuoto popiergalio, 
priklijuoto lipnia juostele, buvo užrašyta kontoros savininko pavar- 
dė. Įprastą dieną, jei ant piršto nebūtų žėrėjęs naujutėlis žiedas, toks 
atsainumas jai gal ir būtų sukėlęs pasibjaurėjimą; bet šiandien nešva- 
rus popierius ir apsilaupę durų dažai, kaip ir valkatos praėjusį vakarą, 
buvo tik vaizdingos smulkmenos jos didingos meilės istorijos fone. 


20 


Ji dar kartą žvilgtelėjo į laikrodį (nuo safyro žvilgesio apsalo širdis: 
ji visą gyvenimą grožėsis šiuo brangakmeniu), paskui iš džiaugsmo 
nusprendė užlipti į viršų anksčiau, parodyti, kokia ji stropi, nors šis 
darbas jai ne itin svarbus. 

Ji ištiesė ranką prie skambučio, bet juodosios durys atsilapojo, ir į 
na kitai į akis, abi įsitempusios vos nesusidūrus kaktomuša. Robina šį 
žavų rytą buvo neįprastai jusli; akimirką matytas baltas veidas padarė 
jai tokį įspūdį, kad netrukus, joms sėkmingai per plauką prasilenkus ir 
tamsiaplaukei nuskubėjus gatve, pasukus už kampo ir dingus iš akių, 
Robina pamanė, kad galėtų nupiešti jos portretą iš atminties. Įsidėmė- 
jo tą veidą ne tik dėl nepaprasto grožio - ir dėl išraiškos: tūžmingos ir 
sykiu džiugios. 

Robina spėjo sugauti duris, kol jos neužsidarė, ir įžengė į nutriu- 
šusią laiptinę. Senovišką lifto narvą buvo apsiviję tokie pat senoviški 
metaliniai laiptai. Stengdamasi, kad batelių kulniukai neįstrigtų laiptų 
grotelėse, ji užlipo į antro aukšto aikštelę, praėjo pro duris su laminuo- 
tu ir įrėmintu užrašu „Kraudis. Grafikos dizainas“ ir kopė toliau. Tik 
priėjusi prie stiklinių durų trečiame aukšte, Robina pagaliau suvokė, 
kokiam verslui atsiųsta padėti. Niekas agentūroje nebuvo užsiminęs. 
Stikle buvo išgraviruota ta pati pavardė kaip popierėlyje prie skambu- 
čio lauke: „K. B. Straikas“, o po ja - „privatus seklys". 

Robina stovėjo kaip įbesta, prasižiojusi, apimta susižavėjimo, kurio 
nė vienas jos pažįstamas nebūtų supratęs. Ti kaip gyva niekam (net Ma- 
tju) neprasitarė apie savo slaptą vaikišką troškimą. Ir jis išsipildė kaip 
tik šiandien! Lyg Viešpats būtų pamerkęs (ji ir tai susiejo su šios dienos 
stebuklu, su Matju ir žiedu; nors, kai pagalvoji, niekas jų nesieja). 

Robina, mėgaudamasi šia akimirka, lėčiausiai artinosi prie stikli- 
nių durų. Ištiesė kairę ranką (blausioje šviesoje safyras patamsėjo) 
prie rankenos, bet nespėjo jos paliesti: stiklinės durys atsilapojo. 

Šį kartą susidūrimo išvengti nepavyko. Į ją aklai atsitrenkė susi- 
taršęs bent šimtą kilogramų sveriantis vyriškis; Robina kniubtelėjo, 
išmetė rankinuką, sumosavo rankomis ir atbula jau skriejo į tuštumą 
virš mirtinų laiptų. 

Straikui smūgis žalos nepadarė. Išgirdęs šaižų klyksmą, nė nepajuto, 
kaip ištiesė ilgą ranką ir sugriebė drabužį sykiu su kūnu; į akmenines 
sienas atsimušė antro skausmo riksmo aidas, bet, smarkiai trūktelėjus, 
vargais negalais jam pavyko pastatyti merginą ant kojų. Jos riksmas 
dar tebeaidėjo laiptinėje, ir Straikas suvokė pats subaubęs: 

— Jėzau Kristau! 

Mergina aimanuodama susirietė iš skausmo prie kontoros durų. 
Buvo susikūprinusi ir persikreipusi, pakišusi ranką po apsiausto at- 
lapu, ir Straikas padarė išvadą, kad išgelbėjo ją nutverdamas už kai- 
rės krūties. Beveik visą paraudonavusios merginos veidą slėpė storų 
banguotų šviesių plaukų užuolaida, bet Straikas išvydo kančios ašaras, 
riedančias iš neuždengtos akies. 

- Velnias... atsiprašau! —- nuaidėjo laiptinėje jo garsus balsas. - Aš 
jūsų nepamačiau... nesitikėjau, kad čia kas nors bus... 

- Kas čia darosi? - jiems po kojomis suriko keistas vienišius gra- 
fikos dizaineris iš antro aukšto studijos, o po valandėlės iš viršaus at- 
sklido slopus niurnėjimas, liudijantis, kad kavinės pirmame aukšte 
vadybininką, gyvenantį mansardoje virš Straiko kontoros, triukšmas 
irgi sutrikdė, o gal net pažadino. 

- eikite... 

Straikas pirštų galais stumtelėjo duris, kad netyčia nepaliestų susi- 
gūžusios merginos. 

- Ar nieko nenutiko? - irzliai sušuko grafikos dizaineris. 

Straikas užtrenkė kontoros duris. 

— Viskas gerai, - virpančiu balsu pamelavo Robina, vis dar susikū- 
prinusi, atsukusi nugarą ir susiėmusi krūtį. Po poros sekundžių atsi- 


tiesė ir atsisuko raudonu ir šlapiu nuo ašarų veidu. 

Jos netyčinis skriaudikas buvo milžiniškas: aukštas, plaukuotas, su 
pilvuku, tikras grizlis. Viena akis pamušta ir užtinusi, oda po anta- 
kiu prakirsta, kairys skruostas ir dešinė pusė storo kaklo, kyšančio iš 
suglamžytos marškinių apykaklės, iki kraujo, jau sukepusio, išakėti 
nagais. 

- Jūs p-ponas Straikas? 

- Taip. 

- Aš... aš... sekretorė. 

— Ką? 

- Laikina. Iš agentūros „Laikini sprendimai... 

Agentūros pavadinimas nepakeitė nepatiklios apdaužyto veido iš- 
raiškos. Juodu spoksojo vienas į kitą irzliai ir priešiškai. 

Kaip ir Robina, Kormoranas Straikas suprato prisiminsiąs pasta- 
rąsias dvylika valandų kaip iš esmės jo gyvenimą pakeitusią naktį. 
Dabar lemtis, matyt, atsiuntė jam pasiuntinę dailiu neperšlampamu 
apsiaustu pasityčioti iš šuniui ant uodegos nueinančio gyvenimo. Jam 
nereikia laikinos sekretorės. Atleidęs Robinos pirmtakę, jis manė, kad 
sutartis su agentūra nutraukta. 

- Kuriam laikui? 

- I-iš pradžių savaitei, - atsakė Robina, kaip gyva nebuvusi taip 
nemeiliai sutikta. 

Straikas skubiai skaičiavo mintyse. Savaitė pagal lupikiškus agentū- 
ros įkainius gresia nebepataisoma finansine katastrofa. Jis ir taip virši- 
jęs kreditą, o pagrindinis kreditorius nuolat užsimena tik ir laukiantis 
tinkamos progos. 

- Prašom luktelėti. 

Jis išėjo pro stiklines duris ir iškart pasuko į dešinę, į mažutį drėgną 
tualetą. Užkišo duris ir įsistebeilijo į dėmėtą ir įtrūkusį veidrodį virš 
kriauklės. 

Atspindys ne itin gražus. Aukšta iškili kakta, plati nosis ir vešlūs 
antakiai - jaunas Bethovenas, pamėgęs boksą; užtinusi akis ir pamėly- 
navęs paakys tik pabrėžė šį įspūdį. Dėl storų garbanotų plaukų, šiurkš- 
čių kaip kilimas, jaunystėje jis buvo pravardžiuojamas dar ir Kušpiz- 
džiu. Atrodė vyresnis negu trisdešimt penkerių. 

Užkišęs skylę kaiščiu, prisileido į sutrūkinėjusią purviną kriauklę 
šalto vandens, giliai įkvėpė ir panardino smilksinčią galvą. Vanduo 

kliūstelėjo ant batų, bet jis nekreipė dėmesio ir kokias dešimt sekun- 
džių mėgavosi ledine akla ramybe. 

Galvoje sukosi padriki praėjusios nakties vaizdai: jis grūda į kupri- 
nę daiktus iš trijų komodos stalčių, o Šarlotė jį plūsta; į antakį atsitren- 
kia peleninė, jam žvilgtelėjus į ją nuo durų; jis pėsčiomis keliauja per 
tamsų miestą į kontorą, kurioje valandą ar dvi nusnūs krėsle prie rašo- 
mojo stalo. Paskutinė bjauri scena auštant, Šarlotei įsiveržus įsmeigti 
paskutinių iečių, likusių, jam išėjus iš jos buto; jo sprendimas numoti 
ranka į ją, apdraskiusią jam veidą ir išbėgusią pro duris; paskui bepro- 
tybės akimirka, kai vis dėlto puolė įkandin, bet beveik iškart sustojo, 
nes jam netyčia sutrukdė toji nerūpestinga ir nepageidautina mergina, 
kurią buvo priverstas gelbėti, o paskui raminti. 

Žioptelėjęs, prunkšdamas, jis ištraukė galvą iš vandens. Veidas ir 
galva maloniai nutirpo ir dilgsėjo. Nusišluostė sustirusiu rankšluos- 
čiu, kabančiu ant durų, ir vėl įsistebeilijo į niūrų atspindį. Įdrėskimai, 
numazgojus kraują, priminė sumurkšlintos pagalvės paliktas žymes. 
Šarlotė turbūt jau priėjo metro. Viena beprotiškų minčių, paskatinusių 
ją vytis, buvo baimė, kad ji puls po traukiniu. Kartą po itin pagiežingo 
ginčo - jiems tada buvo po dvidešimt penkerius - ji užlipo ant sto- 
go ir svirduliavo it girta, saikstydamasi, kad šoks nuo jo. Gal reikia 
tik džiaugtis, kad „Laikini sprendimai“ sutrukdė ją vytis. Po šio ryto 
skandalo kelio atgal nebėra. Šį kartą viskas baigta. 

Patraukęs nuo kaklo permirkusią apykaklę, Straikas atšovė surūdi- 
jusį skląstį ir iš tualeto vėl pasuko prie stiklinių durų. 

Lauke tratėjo pneumatinis gręžtuvas. Robina stovėjo prie rašomojo 
stalo nugara į duris. Jam įžengus į kambarį, ji skubiai ištraukė ranką iš 
po apsiausto, ir Straikas suprato, kad ji vėl masažavo krūtį. 

- Jums... skauda? - paklausė jis, mandagiai nusukęs akis nuo už- 
gautos vietos. 

— Nieko baisaus. Klausykit, jei jums nereikia sekretorės, išeisiu, — 
oriai pareiškė Robina. 

— Ne... ne, nieku gyvu, - ištarė Straikas, bjaurėdamasis savim. - Sa- 
vaitė kaip tik tiek, kiek reikia. A... čia korespondencija, - pakėlė nuo 
patiesalo prie durų šūsnį laiškų ir pažėrė ant tuščio stalo prieš ją it 
permaldavimo auką. - Taip, jei galėtumėt peržiūrėti juos, atsakyti į 
telefono skambučius, šiek tiek aptvarkyti... kompiuterio slaptažodis 

Hatherill23, tuoj užrašysiu... - Jis taip ir padarė, budriai, nepatikliai 
jos stebimas. - Štai... būsiu savo kabinete. 

Jis išėjo, atsargiai uždarė duris ir sustingo, spoksodamas į kuprinę 
po pliku stalu. Joje visas jo turtas, nes vargu ar kada nors išvys de- 
vynias dešimtąsias savo mantos, paliktos pas Šarlotę. Iki pusiaudie- 
nio veikiausiai nieko nebeliks: daiktai bus sudeginti, išmesti į gatvę, 
supjaustyti, sutrypti, apipilti chlorkalkėmis. Gatvėje nepaliaujamai 
dunksėjo gręžtuvas. 

Milžiniškos skolos, kurių neįmanoma grąžinti, siaubinga verslo 
žlugimo grėsmė, nežinomi, bet neišvengiamai klaikūs išsiskyrimo su 
Šarlote padariniai; išsekusiam Straikui atrodė, kad prieš akis sukasi 
šiurpus bėdų kaleidoskopas. 

Jis nepajuto, kaip atsidūrė krėsle, kuriame praleido antrą pusę nak- 
ties. Kitapus plonos pertvaros buvo girdėti šnaresys. Be abejo, „Laiki- 
nų sprendimų“ atstovė įjungė kompiuterį ir netrukus sužinos, kad jis 
negavo nė vieno su darbu susijusio elektroninio pašto laiško jau tris 
savaites. Paskui, juk pats paprašė, ji atplėš laiškus ir peržiūrės naujau- 
sius įspėjimus atsiskaityti. Nuovargis, mėlynės ir alkis įveikė Straiką: 
jis vėl užsikniaubė ant stalo, užsidengęs rankomis akis ir ausis, kad 
negirdėtų, kaip nepažįstamas žmogus kambaryje už sienos atskleidžia 
jo gėdą. 


Po penkių minučių į duris pasibeldė; jau beveik snūduriuojantis Strai- 
kas pašoko krėsle. 

— Atsiprašau... 

Jis nesąmoningai tikėjosi Šarlotės ir nustebo, išvydęs kabinete ne- 
pažįstamąją. Mergina buvo nusivilkusi apsiaustą ir dabar stovėjo su 
prigludusiu, kur ten, gundomai aptemptu kreminiu nertiniu. 

— Kas yra? - paklausė Straikas, stebeilydamas jai į plaukus. 

— Atėjo klientas. Priimsite? 

— Ką? 

— Klientas, pone Straikai. 

Valandėlę jis žvelgė į ją, mėgindamas suvokti, ką ji pasakė. 

— Taip, gerai... ne, luktelėkite porą minučių, Sandra, o paskui tegu 
užeina. 

Ji tylėdama išėjo. 

Straikas akimirką pamąstė, kodėl pavadino ją Sandra, paskui pašo- 
ko: reikia pasirūpinti, kad ne taip kristų į akis, jog miegojo apsirengęs. 
Įkišęs ranką į kuprinę po stalu, čiupo tūbelę dantų pastos ir išsispaudė 
į burną tris colius; tada pamatė, kad kaklaraištis sušlapęs kriauklėje, 
o marškinių priekis aptaškytas krauju, todėl nusiplėšė abu, sagos at- 
šoko nuo sienų ir dokumentų spintos, išsitraukė iš kuprinės švarius, 
nors smarkiai sulamdytus marškinius ir apgraibomis apsivilko. Už- 
kišęs kuprinę už tuščios dokumentų spintos, kad nebūtų matyti, jis 
ar klientas tikras ir ar bus pasiruošęs mokėti už seklio paslaugas. Per 
pusantrų metų, kol Straiko reikalai pamažu blogėjo, jis suvokė, kad šie 
klausimai labai svarbūs. Du klientai iki šiol jam sumokėjo tik dalį sąs- 
kaitos; trečiasis apskritai atsisakė pakratyti piniginę, nes Straiko išva- 
dos jam nepatiko, o kadangi nuoma Londono centre padidėjo ir kilo 

pavojus netekti kontoros, kurią taip džiaugėsi gavęs, samdyti advokato 
Straikas neturėjo iš ko. Pastaruoju metu jis dažnai pagalvodavo apie 
šiurkštesnius, storžieviškesnius būdus skoloms atsiimti; sa malonumu 
pažiūrėtų, kaip įžūliausias skolininkas gūžiasi, išvydęs beisbolo lazdą. 

Dūrys vėl atsidarė. Straikas skubiai ištraukė smilių iš nosies ir atsi- 
sėdo tiesiai, stengdamasis krėsle atrodyti guviai ir budriai. 

— Pone Straikai, pas jus atėjo ponas Bristou. 

Paskui Robiną į kabinetą įėjo galimas klientas. Iš pirmo žvilgsnio 
jis darė malonų įspūdį. Tiesa, nepažįstamasis buvo panašus į triušį, 
trumpa viršutinė lūpa neslėpė didžiulių priekinių dantų, oda gelsva, 
sprendžiant iš akinių stiklų storio, trumparegis; bet tamsiai pilkas 
kostiumas nepriekaištingai pasiūtas, o žvilgus melsvas kaklaraištis, 
laikrodis ir batai, rodos, brangūs. 

Išvydęs lygius ir baltus kaip sniegas nepažįstamojo marškinius, 
Straikas dar skaudžiau pajuto, kokie suglamžyti jo paties drabužiai. 
Atsistojo, kad Bristou įvertintų jo dviejų metrų ūgį, ištiesė plaukuo- 
tą ranką ir prašmatnaus kliento akivaizdoje bandė dėtis labai užimtu 
žmogumi, kuriam nėra kada galvoti apie drabužius. 

— Kormoranas Straikas. Laba diena. 

- Džonas Bristou, - atsiliepė atvykėlis ir paspaudė ranką. 

Jo balsas buvo malonus, inteligentiškas ir neryžtingas. Įsistebeilijo 
į pamuštą Straiko akį. 

— Gal ponai norėtų arbatos ar kavos? - paklausė Robina. 

Bristou paprašė mažo puodelio juodos kavos, o Straikas neatsakė: 
akies kampučiu jis ką tik išvydo priimamajame jauną moterį vešliais 
antakiais ir senamadišku tvido kostiumėliu, sėdinčią ant nušiurusios 
sofos prie kontoros durų. Neįmanoma patikėti, kad pas jį sykiu atėjo 
du klientai. Gal jam atsiuntė antrą laikiną sekretorę? 

- Ojums, pone Straikai? - paklausė Robina. 

— Ką? O... prašom juodos kavos su dviem gabaliukais cukraus, San- 
dra, - negalvodamas atsakė jis. 

Pamatė, kaip ji vyptelėjo, uždarydama duris, ir tik tada prisiminė, 
kad neturi nei kavos, nei cukraus, neturi net puodelių. 

Straikui pasiūlius, Bristou atsisėdo ir apžvelgė apšiurusį kabinetą. 
Straikas nusigando, įžiūrėjęs jo akyse nusivylimą. Galimas klientas 
nervinosi, lyg jo sąžinė būtų nerami: tokį elgesį Straikas įprato sieti 

su pavydžiais vyrais, tačiau iš lankytojo sklido tam tikras valdingu- 
mas, galbūt dėl akivaizdžiai brangaus kostiumo. Straikas spėliojo, kaip 
Bristou jį rado. Vargu ar išgirdo apie jį iš kitų žmonių, nes vienintelė 
Straiko klientė nuolat kūkčiodavo į ragelį neturinti draugų. 

- Kuo galiu padėti, pone Bristou? - paklausė jis, irgi atsisėdęs. 

— Matote... tiesą sakant, norėjau patikrinti... Man atrodo, mes jau 
buvome susitikę. 

— Tikrai? 

- Jūs manęs, be abejo, neprisimenate, tai buvo prieš daug metų... 
regis, jūs draugavote su mano broliu Čarliu. Čarliu Bristou. Jis žuvo... 
nelaimingas atsitikimas... jam buvo devyneri. 

— Velniai griebtų, — tarė Straikas. - Čarlis... taip, prisimenu. 

Ir jis iš tiesų puikiai prisiminė. Čarlis Bristou buvo vienas iš dau- 
gybės Straiko sunkios klajokliškos vaikystės draugų. Čarlis - žavus 
pašėlęs nutrūktgalvis, šauniausios gaujos naujojoje Straiko mokykloje 
Londone vadas, užmetė akį į milžiną naujoką, kalbantį Kornvalio tar- 
me, ir skyrė jį savo pavaduotoju. Paskui buvo du svaigūs mėnesiai ar- 
timos draugystės ir chuliganiškų išdaigų. Straiką visada žavėjo jaukūs 
kitų vaikų namai, padorios, tvarkingos šeimos, atskiri kambariai, ku- 
riuose jie gyvendavo metų metus, ir jis aiškiai prisiminė Čarlio namą, 
didžiulį ir ištaigingą. Neužmiršo jis ir ilgos saulėtos vejos, namelio 
medyje, citrininio limonado su ledu, pagaminto Čarlio motinos. 

O paskui atėjo ta neapsakomo siaubo diena, kai jiems, sugriuvu- 
siems į mokyklą po Velykų atostogų, auklėtoja pasakė, kad Čarlis nie- 
kada nebegrįš, kad jis miręs, kad, atostogaudamas Velse, jis važinėjosi 
dviračiu akmenų skaldyklos pakraštyje ir įkrito į karjerą. Mokytoja 
buvo sena bjauri ragana, todėl neatsispyrė pagundai pasakyti, kad 
Čarliui, kuris, kaip jie prisimena, dažnai neklausydavo suaugusiųjų, 
buvo griežtai uždrausta važinėtis prie karjero, bet jis, gal norėdamas 
pasipuikuoti... čia ji buvo priversta nutilti, nes dvi mergaitės pirmame 
suole balsu pravirko. 

Nuo tos dienos Straikas kaskart, pamatęs ar įsivaizdavęs karjerą, 
išvysdavo skeldėjant besijuokiančio šviesiaplaukio berniūkščio veidą. 
Nesistebėtų sužinojęs, kad visi Čarlio Bristou bendraklasiai iki šiol 
neatsikratė didžiulės tamsios duobės, stataus šlaito ir negailestingų 
akmenų baimės. 

— Taip, prisimenu Čarlį, - tarė jis. 

Bristou Adomo obuolys virptelėjo. 

— Taigi. Matot, aš įsidėmėjau jūsų pavardę. Aiškiai prisimenu, kaip 
Čarlis per atostogas, dienos, kai žuvo, išvakarėse, jus vadino: „mano 
draugas Straikas“, „Kormoranas Straikas“. Neįprasta, tiesa? Gal žinote, 
iš kur kilusi jūsų pavardė? Daugiau niekur tokios nesu girdėjęs. 

Bristou nebuvo pirmas klientas, prabilęs apie pašalinius dalykus: orą, 
mokestį už įvažiavimą į miesto centrą, mėgstamas kavos ir arbatos rū- 
šis, - kad tik atidėtų pokalbį apie reikalą, kuris atvijo į Straiko kabinetą. 

- Pavardė lyg ir susijusi su grūdais, - atsakė jis. - Kažkoks grūdų 
saikas. 

- Tikrai? Ne su streikais ar straksėjimu, cha cha... ne... Matot, ieš- 
kodamas, kas man galėtų padėti, radau jūsų pavardę telefono abonen- 
tų knygoje, - Bristou kelis ėmė šokčioti. - Gal įsivaizduojate, kaip... ką 
pajutau... lyg tai būtų ženklas. Čarlio duotas ženklas. Patvirtinimas, 
kad aš elgiuosi tinkamai. 

Jis gurktelėjo, Adomo obuolys sutrūkčiojo. 

- Suprantu, - atsargiai atsiliepė Straikas vildamasis, kad jo nepa- 
laikė mediumu. 

— Matote, tai susiję su mano seserimi, - pasakė Bristou. 

- Aišku. Ji pateko į bėdą? 

- Ji Žuvo. 

Straikas vos neleptelėjo: „Ką, ji irgi?“ 

— Užjaučiu, - atsargiai tarė. 

Bristou mėšlungiškai linktelėjo dėkodamas. 

- Aš... tai nelengva. Pirmiausia pasakysiu, kad mano sesers var- 
das... Lula Landri. 

Trumpam sužibusi viltis, kad jis galbūt turi klientą, lėtai pasviro 
it antkapis ir skaudžiai smogė į paširdžius. Žmogus, sėdintis priešais, 
kuoktelėjęs, o gal ir visai išprotėjęs. Kaip negali būti dviejų vienodų 
snaigių, taip negali būti, kad šio išblyškusio triušio ir įdegusios, ilga- 
kojės, gražuolės Lulos Landri genofondas tas pats. 

— Mano tėvai ją įdukrino, - droviai pasakė Bristou, lyg žinotų, ką 
galvoja Straikas. - Mes visi įvaikinti. 

- Aišku, - atsiliepė Straikas. Jo atmintis buvo puiki; grįžęs minti- 
mis į tą didžiulį, vėsų, patogų namą ir milžinišką žydintį sodą, jis pri- 

siminė svajingą šviesiaplaukę motiną sodo stalo gale, tolimą griaus- 
mingą bauginančio tėvo balsą, paniurusį vyresnį brolį, knibinėjantį 
vaisinį tortą, Čarlį, kvailiojantį ir juokinantį motiną; bet jokios mer- 
gytės neprisiminė. 

- Jūs negalėjote jos tada sutikti, - toliau kalbėjo Bristou, lyg Strai- 
kas būtų balsu išsakęs mintis. — Tėvai ją įsidukrino tik po Čarlio mir- 
ties. Jai buvo ketveri, kai atsidūrė pas mus; prieš tai porą metų gyveno 
vaikų globos namuose. Man tada buvo beveik penkiolika. Iki šiol pri- 
simenu, kaip stoviu prie laukujų durų ir žiūriu į tėvą, einantį taku su ja 
glėbyje. Ji dėvėjo mažą raudoną megztą kepurytę. Motina ją tebeturi. 

Ir staiga Džonas Bristou apsipylė ašaromis. Jis kūkčiojo, įsikniau- 
bęs į rankas, susikūprinęs, drebėdamas, o pro pirštus varvėjo ašaros 
ir snargliai. Kelis kartus lyg ir susitvardė, paskui vėl pratrūko raudoti. 

— Atleiskite... atleiskite... Jėzau... 

Švokšdamas ir žagsėdamas, jis nusišluostė akis po akiniais nosinės 
gumulu, stengdamasis susivaldyti. 

Atsidarė kabineto durys, ir atbula įžengė Robina, nešina padėklu. 
Bristou nusisuko, jo pečiai kilnojosi ir krūpčiojo. Pro praviras duris 
Straikas tebematė moterį su kostiumėliu laukiamajame; ši sušnairavo 
įjį virš „The Daily Express“. 

Robina padėjo ant stalo du puodelius, ąsotėlį pieno, cukrinę ir lėkš- 
tę šokoladinių sausainių (Straikas viską matė pirmą kartą), mandagiai 
nusišypsojo jam padėkojus ir jau ruošėsi išeiti. 

— Luktelėkit, Sandra, - tarė Straikas. - Ar negalėtumėt?.. 

Jis paėmė nuo stalo popieriaus lakštą ir nepastebimai pasidėjo ant 
kelio. Bristou tyliai rijo ašaras, o Straikas rašė, labai greitai ir kiek įma- 
noma įskaitomai: 


Paieškokite „Google“ Lulos Landri: ar ji tikrai buvo įdukrinta, 
o jei taip, tai kieno. Nieko neaptarinėkite su moterimi 
priimamajame (ką ji čia veikia?). Parašykite atsakymus į šiuos 
klausimus ir atneškite man. Nė žodžio apie tai, ką rasite. 


Jis padavė popieriaus lapą Robinai, ši be žodžių jį paėmė ir išėjo iš 
kabineto. 

— Atsiprašau... labai atsiprašau, - žioptelėjo Bristou, kai durys už- 
sidarė. - Man... tai neįprasta... aš grįžau į darbą, susitikdavau su klien- 
tais... - jis kelis kartus giliai įkvėpė. Akys paraudonavo, ir jis jau visai 

panėšėjo į triušį albinosą. Kairys kelis tebešokinėjo. - Sunkus buvo 
metas... - sušnibždėjo, giliai kvėpuodamas. - Lula... ir motina merdi... 

Straikui, matančiam šokoladinius sausainius, tįso seilės, nes nie- 
ko nevalgęs, regis, jau buvo kelias dienas; bet jam atrodė, kad užkan- 
džiauti, kol Bristou muistosi, šniurkščioja ir šluostosi akis, nemanda- 
gu. Gatvėje it kulkosvaidis vis dar tratėjo pneumatinis gręžtuvas. 

— Ji visai nusilpo po Lulos mirties. Palūžo. Ji serga vėžiu, kurį laiką 
buvo remisija, tačiau liga vėl paūmėjo, ir gydytojai sako, kad nieko 
nebegalima padaryti. Suprantat, čia jau antras kartas. Ji vos nepamišo 
po Čarlio mirties. Tėvas pamanė, kad reikia dar vieno vaiko. Jie visada 
norėjo mergaitės. Nebuvo lengva gauti leidimą, bet Lula buvo mulatė, 
tokioms sunkiau rasti įtėvius, taigi jiems pavyko, - sukūkčiojęs baigė 
sakinį. - Ji visada buvo graži. Kartą su mama išėjo apsipirkti į Oks- 
fordo gatvę, ir ją pastebėjo „Atėnė“. Viena prestižiškiausių agentūrų. 
Septyniolikos ji tapo profesionaliu modeliu. Jos turtas po mirties įver- 
tintas dešimčia milijonų. Nežinau, kodėl jums tai sakau. Turbūt viską 
žinot. Visi viską žinojo - manė, kad žino, - apie Lulą. 

Jis negrabiai paėmė puodelį; rankos taip drebėjo, kad kava išsiliejo 
ant nepriekaištingai išlygintų kelnių. 

— Ko konkrečiai jums iš manęs reikia? - paklausė Straikas. 

Bristou drebančiomis rankomis padėjo puodelį ant stalo, paskui 
stipriai sunėrė rankas. 

— Visi sako, kad mano sesuo nusižudė. Aš tuo netikiu. 

Straikas prisiminė vaizdus, matytus per televizorių: juodas lavon- 
maišis ant neštuvų, keliamas į greitosios pagalbos automobilį be pers- 
tojo Žybčiojant fotoaparatams, paparacai, susigrūdę aplink ir prikišę 
fotoaparatus prie tamsių langų mašinai pajudėjus, baltos šviesos, at- 
simušančios nuo juodo stiklo. Kaip ir kiekvienas sveiko proto britas, 
apie Lulos Landri mirtį jis žinojo daugiau, negu reikėjo ar norėjo žino- 
ti. Iš visų pusių girdėdamas tik šią istoriją, susidomi ja prieš savo valią 
ir, nespėjęs atsikvošėti, jau žinai tiek, kad susidarai savo nuomonę ir 
jau netiktum būti prisiekusiuoju. 

— Juk tyrimas buvo? 

— Taip, bet atsakingas už bylą pareigūnas iš pat pradžių neabejojo, 
kad tai savižudybė, vien todėl, kad Lula vartojo ličio preparatus. Jis 
pražiopsojo daug faktų... kai kurie net internautams užkliuvo. 

Bristou beprasmiškai bakstelėjo pirštu į pliką Straiko stalviršį, kur 
turėtų stovėti kompiuteris. 

Mandagus barbenimas - ir durys atsidarė; įėjo Robina, padavė 
Straikui perlenktą lapą ir išėjo. 

- Prašom atleisti, - atsiprašė Straikas. - Laukiau šio pranešimo. 

Jis išlygino lapą ant kelių, kad Bristou nežvilgtelėtų per petį, ir per- 
skaitė: 


Seras Alekas ir ledi Iveta Bristou įsidukrino Lulą Landri, kai 
šiai buvo ketveri. Vaikystėje ji vadinosi Lula Bristou, bet 
tapusi modelių pasirinko mergautinę įmotės pavardę. Turi 
vyresnį brolį, vardu Džonas, jis advokatas. Mergina, laukianti 
Priimamajame, yra pono Bristou meilužė ir sekretorė. Juodų 
dirba advokatų kontoroje „Landris, Mėjus ir Patersonas“, 
įsteigtoje Lulos ir Džono senelio iš motinos pusės. Džono 
Bristou nuotrauka LMP svetainėje atitinka žmogų, su kuriuo 
kalbatės. 


Straikas suglamžė raštelį ir įmetė į šiukšliadėžę po stalu. Jis buvo 
apstulbęs. Džonas Bristou nieko neprasimanė, o jis, Straikas, gavo to- 
kią dalykišką ir raštingą laikiną sekretorę, kokios kaip gyvas nebuvo 
sutikęs. 

- Atsiprašau, kalbėkite toliau, - tarė jis Bristou. - Jūs pasakojote 
apie... tyrimą? 

- Taip, - atsakė Bristou, šluostydamasis nosies galą šlapia nosine. — 
Aš nesakau, kad Lula neturėjo bėdų. Tiesą sakant, mamą ji visai nuka- 
mavo. Viskas prasidėjo maždaug tada, kai mirė tėvas... turbūt jūs viską 
žinote, spaudoje apie tai buvo prirašyta tiek ir tiek... Ji buvo pašalinta 
iš mokyklos, nes vartojo narkotikus, buvo pabėgusi, mama ją rado 
kažkokioje Londono lindynėje tarp narkomanų; nuo narkotikų Lu- 
lai dar labiau pakriko nervai; ji pabėgo iš klinikos... amžini skandalai 
ir dramos. Tačiau galop buvo nustatyta, kad jai maniakinė depresinė 
psichozė, ir paskirti tinkami vaistai; nuo tada, jeigu gerdavo vaistus, 
ji jausdavosi gerai; niekas nieko nebūtų įtaręs. Net koroneris pripaži- 
no, kad ji gėrė tabletes, tai įrodė skrodimas. Bet policija ir koroneris 
negalėjo pamiršti, kad merginos psichika pakrikusi. Jie tvirtino, kad 
ji buvo apimta depresijos, bet aš žinau, kad Lula nebuvo apimta de- 

presijos. Mudu buvome susitikę jos mirties dieną, rytą, ji buvo puikios 
nuotaikos. Jai sekėsi, ypač karjera. Lula buvo ką tik pasirašiusi pen- 
kių milijonų vertės sutartį dvejiems metams; paprašė, kad peržiūrė- 
čiau, sandoris buvo velnioniškai naudingas. Dizaineris buvo jos geras 
draugas, Somė, tikiuosi, apie jį girdėjote? Ji turėjo užsakymų daugeliui 
mėnesių; netrukus laukė fotosesija Maroke, o ji mėgo keliones. Taigi 
matote, priežasties žudytis nebuvo. 

Straikas mandagiai linkčiojo, nors pasakojimas jo neįtikino. Iš 
patirties žino: savižudžiai puikiai moka apsimesti, kad juos domina 
ateitis, kurios neketina laukti. Landri rausvai auksinė nuotaika rytą 
galėjo virsti niūria ir beviltiška dieną ir vakare prieš mirtį; jis buvo 
susidūręs su tokiais atvejais. Prisiminė karališkojo šaulių pulko lei- 
tenantą: jis atsikėlė naktį po savo gimtadienio pokylio, kurio siela, 
pasak liudytojų, buvo, ir parašė šeimynykščiams raštelį, prašydamas 
iškviesti policiją ir neiti į garažą. Lavoną, karantį nuo garažo lubų, 
rado penkiolikmetis sūnus; nepastebėjęs raštelio, jis perlėkė virtuvę 
skubėdamas pasiimti dviračio. 

- Čia dar ne viskas, - tarė Bristou. - Yra įrodymų, svarių įrodymų. 
Pirmiausia Tanzi Bestigi. 

- Kaimynė, kuri sakė girdėjusi ginčą bute virš jos? 

— Taip! Ji girdėjo, kaip viršuje prieš pat Lulai iškrintant iš balkono 
rėkė vyriškis! Policija numojo ranka į jos parodymus tik todėl, kad... 
na, ši kaimynė buvo prisišniaukusi kokaino. Bet tai nereiškia, kad ji 
nieko nenutuokė. Tanzi iki šios dienos tvirtina, kad Lula ginčijosi su 
vyriškiu, o po kelių sekundžių iškrito. Pats visai neseniai su ja kalbė- 
jausi. Mūsų kontora tvarko jos skyrybų reikalus. Esu tikras, kad man 
pavyks įtikinti ją pasikalbėti su jumis. 

Bristou neramiai spoksojo į Straiką, spėliodamas, ką šis mano. 

- Be to, yra vaizdo kameros įrašas. Vyras eina Kentigerno Sodų pu- 
sėn, iki Lulos kryčio likus apie dvidešimt minučių, o paskui, jau Lulą 
nužudžius, tas pats vyriškis bėga iš Kentigerno Sodų žemės kojomis ne- 
siekdamas. Jo tapatybė iki šiol nenustatyta; policijai nepavyko jo rasti. 

Nevykusiai slėpdamas nekantrumą, iš vidinės švarko kišenės jis iš- 
traukė apglamžytą voką be adresato ir atkišo Straikui. 

— Aš viską surašiau. Net laiką nurodžiau. Smulkiai. Pamatysite, vis- 
kas atitinka. 

Dėl laiško Straikas neėmė labiau pasitikėti Bristou nuomone. Jis ir 
anksčiau gaudavo tokių laiškų su klaidingomis vienišų maniakų išva- 
domis, vienpusiais kliedesiais pamėgtos versijos tema; painiais tvar- 
karaščiais, paremtais atsitiktiniais sutapimais. Advokato kairys vokas 
trūkčiojo, vienas kelis šokinėjo, o ranka su voku drebėjo. 

Kelias sekundes Straikas vertino šiuos įtampos požymius, kaip ir 
kliento neabejotinai pagal užsakymą siūdintus batus ir laikrodį „Va- 
cheron Constantin“, šmėkščiojantį ant blyškaus riešo. Žmogus gali ir 
nori mokėti; ko gero, Straikui netgi pavyktų grąžinti dalį neatidėlioti- 
nos paskolos. Jis atsiduso ir, nenoromis paklusęs sąžinės balsui, ištarė: 

- Pone Bristou... 

— Vadinkite mane Džonu. 

— Džonai... kalbėsiu atvirai. Nemanau, kad dorai pasielgčiau imda- 
mas iš jūsų pinigus. 

Blyškų Bristou kaklą ir neišraiškingą veidą nusėjo raudonos dė- 
mės; jis tebelaikė atkišęs voką. 

— Ką reiškia „nemanau, kad dorai pasielgčiau '? 

- Jūsų sesers mirtis tikriausiai buvo tiriama itin kruopščiai. Kiek- 
vieną policijos žingsnį sekė milijonai žmonių ir viso pasaulio žinia- 
sklaida. Policininkams teko dirbti dukart kruopščiau negu paprastai. 
Sunku susitaikyti su savižudybe... 

- Ašnesusitaikiau. Niekada nesusitaikysiu. Ji nenusižudė. Kažkas ją 
išstūmė per balkoną. - Gręžtuvas lauke staiga nutilo, ir Bristou balsas 
garsiai nuaidėjo kambaryje; ūmus įsiūtis rodė, kad šis drovus žmogelis 
neteko savitvardos. - Aišku. Suprantu. Jūs toks pat kaip visi, a? Dar 
vienas sumautas psichologas mėgėjas? Čarlis miręs, tėvas miręs, Lula 
mirusi, motina merdi... aš visų netekau, man reikia psichoterapeuto, o 
ne seklio. Nemanot, kad tai esu girdėjęs mažiausiai šimtą kartų? 

Bristou atsistojo; dantys kaip triušio, oda išmušta dėmėmis, ir vis 
dėlto įspūdingas. 

— Aš gana turtingas, Straikai. Atsiprašau už tiesmukumą, bet taip 
jau yra. Tėvas paliko man valdyti patikėtosios nuosavybės fondą. Aš 
pasidomėjau seklių įkainiais ir mielai sumokėčiau jums dvigubai. 

Dvigubai. Straiko sąžinę, kadaise tvirtą ir nelanksčią, susilpnino li- 
kimo smūgiai, o šie žodžiai nokautavo. Niekingoji jo savastis jau piešė 
šviesios ateities paveikslus: po mėnesio jis sumokėtų sekretorei ir dalį 

nuomos skolos; po dviejų mėnesių grąžintų neatidėliotinas skolas; po 
trijų mėnesių - banko kredito perviršį... po keturių... 

Bet Džonas Bristou jau ėjo prie durų, glamžydamas voką, kurį 
Straikas atsisakė paimti. 

- Norėjau jus pasamdyti dėl Čarlio, - metė svečias per petį, - bet 
šiek tiek jumis pasidomėjau, nesu visiškas mulkis. Karinės policijos 
ypatingųjų tyrimų skyrius, tiesa? Esate gavęs apdovanojimų. Negaliu 
sakyti, kad jūsų kontora man padarė malonų įspūdį, - Bristou jau be- 
veik rėkė, ir Straikas suvokė, kad slopūs moterų balsai priimamajame 
nutilo, - bet, matyt, klydau, jūs galite sau leisti atsisakyti kliento. Pui- 
ku! Nepaisykite manęs, aš ką nors rasiu. Atsiprašau, kad atitraukiau 
nuo darbo! 


Jau porą minučių vyrų pokalbis vis aiškiau skverbėsi pro ploną pertva- 
rą; O kai staiga liovėsi tarškėti gręžtuvas ir stojo tyla, Bristou žodžiai 
suskambėjo itin garsiai. 

Šią laimingą dieną Robina buvo puikios nuotaikos, todėl linksmi- 
nosi stengdamasi įtikinamai suvaidinti Straiko nuolatinę sekretorę ir 
neišsiduoti Bristou meilužei, kad dirba sekliui vos pusvalandį. Kai iš 
kabineto ėmė sklisti riksmai, ji pasistengė nuslėpti nuostabą ar jaudu- 
lį, bet nejučiomis palaikė Bristou, nesvarbu, dėl ko kilo ginčas. Straiko 
darbas ir pamušta akis turėjo tam tikro suvargusio žavesio, bet su ja jis 
elgėsi apgailėtinai, kairę krūtį tebeskaudėjo. 

Bristou meilužė tebespoksojo į uždarytas duris nuo tada, kai vyrų 
balsai perrėkė gręžtuvo tratėjimą. Kresna, labai tamsi, plonais trum- 
pai pakirptais plaukais ir suaugusiais antakiais, tiesa, išpešiotais tar- 
puakyje, ji atrodė iš prigimties paniurusi. Robina jau ne kartą buvo 
pastebėjusi, kad į porą sueina daugmaž panašios išvaizdos žmonės, 
nors, be abejo, yra veiksnių, kaip antai pinigai, parūpinančių ir daug 
patrauklesnį partnerį. Robina net susigraudino pamaniusi, kad Bris- 
tou, sprendė iš brangaus kostiumo ir prestižinės advokatų kontoros, 
galėdamas rasti gerokai dailesnę merginą, išsirinko šitą, matyt, nuo- 
širdesnę ir geraširdiškesnę, nei rodo išvaizda. 

- Jūs tikrai nenorite kavos, Alisona? - paklausė ji. 

Mergina atsisuko, lyg būtų visiškai pamiršusi Robiną ir nustebusi, 
kad ją kažkas užkalbino. 

- Ačiū, ne, - atsisakė ji sodriu ir, keista, skambiu balsu. - Žinojau, 
kad Džonas nusimins, - pridūrė, nesuvokiamai patenkinta. - Ban- 
džiau atkalbėti, bet jis nieko nenorėjo girdėti. Atrodo, šis vadinamasis 
seklys atsisakė. Ir gerai padarė. 

Matyt, Robinai nepavyko nuslėpti nuostabos, nes Alisona, šiek tiek 
suirzusi, kalbėjo toliau: 

- Džonui būtų lengviau, jei jis pripažintų tiesą. Ji nusižudė. Visi 
giminaičiai su tuo susitaikė, nesuprantu, kodėl jis nepajėgia. 

Beprasmiška apsimetinėti, kad ji nesupranta, apie ką kalbama. Visi 
žino, kas nutiko Lulai Landri. Robina aiškiai prisiminė, kur buvo, kai 
išgirdo, kad modelis speiguotą sausio naktį nusižudė, - prie virtuvės 
kriauklės tėvų namuose. Žinią pranešė radijas, ji aiktelėjo iš nuostabos 
ir vienais naktiniais išlėkė iš virtuvės pasakyti Matju, kuris tą savaitgalį 
pas juos svečiavosi. Kodėl visiškai nepažįstamo žmogaus mirtis taip ją 
sujaudino? Robina žavėjosi Lulos Landri grožiu, o pačios išvaizda, pri- 
menanti kaimo pienininkę, jai nepatiko. Modelis buvo tamsiaplaukė, 
krintanti į akis, trapi ir pašėlusi. 

— Ji žuvo visai neseniai. 

— Prieš tris mėnesius, - atsiliepė Alisona, išskleisdama „The Daily 
Express“. - Ar šitas tipas bent išmano savo darbą? 

Robina matė, kaip niekinamai Alisona apžiūri apšiurusį, neginči- 
jamai purviną mažutį laukiamąjį, o LMP svetainėje ką tik matė, ko- 
kiame švarutėliame, panašiame į rūmus kabinete dirba viešnia. Ne 
tiek trokšdama užstoti Straiką, kiek nenorėdama prarasti savigarbos, 
ji šaltai atsakė: 

— O taip. Vienas geriausių. 

Ji atplėšė rausvą voką su kačiuko atvaizdu taip, lyg kasdien susi- 
durtų su tokiais sudėtingais ir įdomiais dalykais, kokie Alisonai nė 
nesisapnavo. 

Tuo metu Straikas ir Bristou žiūrėjo vienas į kitą iš priešingų kabi- 
neto galų, vienas tūžo, kitas svarstė, kaip nenusižeminus pasakyti, kad 
apsigalvojo. 

— Man reikia tik teisingumo, - kimiai ištarė Bristou, jo liesas veidas 
raudonavo. 

Lyg būtų sudavęs per stebuklingą kamertoną: žodis „teisingumo“ 
nuaidėjo skurdžiame kabinete ir atsiliepė negirdima, bet gūdžia gaida 
Straiko krūtinėje. Lyg Bristou būtų aptikęs signalinę lemputę, kurią 
Straikui pavyko išsaugoti, nors visa kita buvo sunaikinta. Jam žūtbūt 
reikėjo pinigų, bet Bristou davė jam kitą, svaresnę priežastį sąžinės 
priekaištams nuslopinti. 

— Gerai. Supratau. Aš rimtai kalbu, Džonai: supratau. Grįžkit ir sės- 
kitės. Jei jums vis dar reikia mano pagalbos, mielai padėsiu. 

Bristou perbedė jį akimis. Kabinete buvo tylu, tik iš apačios kartais 
atsklisdavo tolimi darbininkų balsai. 

- Gal nortumėte, kad ateitų ir jūsų... žmona? 

— Ne, - atsakė vis dar įsitempęs Bristou, nepaleisdamas durų ranke- 
nos. - Alisona mano, kad be reikalo stengiuosi. Tiesą sakant, nesupran- 
tu, kodėl ji užsimetė važiuoti kartu. Turbūt vylėsi, kad jūs atsisakysit. 

- Prašom... sėstis. Aptarkime viską iš eilės. 

Bristou padvejojęs nuėjo prie savo krėslo. 

Pagaliau Straikas nebeištvėrė, čiupo šokoladinį sausainį ir visą su- 
sikišo į burną, paskui išsiėmė iš stalčiaus naują bloknotą, atvertė, stvė- 
rė rašiklį ir spėjo nugurkti sausainį, kol Bristou atsisėdo. 

- Galiu paimti? - paklausė, rodydamas į voką, kurį tebegniaužė 
Bristou. 

Advokatas padavė voką taip, lyg dvejotų, ar galima jį patikėti Strai- 
kui. Šis, nenorėdamas skaityti užrašų Bristou akivaizdoje, padėjo voką, 
palygino jį delnu rodydamas, kad dabar tai svarbi tyrimo medžiaga, ir 
pasiruošė rašyti. 

— Džonai, labai padėtumėt trumpai išdėstydamas, kas atsitiko tą 
dieną, kai žuvo jūsų sesuo. 

Iš prigimties nuoseklus ir kruopštus, Straikas buvo įpratintas atlikti 
tyrimą pagal aukščiausius standartus. Iš pradžių leisk liudytojui išdės- 
tyti reikalą, kaip jis nori: nevaržomas žodžių srautas dažnai išryškina 
smulkmenas, aiškius neatitikimus, kurie vėliau gali pasirodyti besą 
neįkainojami įkalčiai. Nuėmus pirmą įspūdžių ir prisiminimų derlių, 
ateina laikas tiksliai, griežtai aiškintis ir surikiuoti duomenis: žmonės, 
vietos, turtas... 

— O, - ištarė Bristou, po tokios karštos kalbos, regis, dvejodamas, 
nuo ko pradėti, - iš tikrųjų aš... luktelėkit... 

— Kada ją matėt paskutinį kartą? - atėjo jam į pagalbą Straikas. 

— Tai buvo... taip, tos dienos, kai ji žuvo, rytą. Mes... tiesą sakant, 
mes susiginčijom, nors, ačiū Dievui, susitaikėm. 

— Kada tiksliai? 

— Anksti. Prieš devynias, aš ruošiausi į darbą. Gal be penkiolikos 
devynios? 

— O dėl ko jūs ginčijotės? 

- Dėljos draugužio, Evano Dafildo. Jie ką tik vėl buvo susiėję. Šei- 
mynykščiai manė, kad juodu išsiskyrė visam laikui, ir buvo patenkinti. 
Jis siaubingas žmogus, narkomanas, kuriam rūpi tik savireklama. Jis 
darė Lulai labai blogą įtaką. Gali būti, kad išrėžiau jai savo nuomonę 
per griežtai, dabar... dabar tai suprantu. Aš vienuolika metų vyresnis 
už Lulą. Man atrodė, kad turiu ją apginti, suprantat? Gal kartais per- 
nelyg įsakinėdavau. Ji amžinai sakydavo, kad aš nesuprantu. 

— Ko nesuprantat? 

— Na... visko. Jai daug dalykų buvo opūs. Įdukrinta. Spalvotoji bal- 
tųjų šeimoje. Ji sakydavo, kad man lengva... nežinau. Gal ir tikrai, - 
jis greitai sumirksėjo už akinių stiklų. - Tiesą sakant, šis ginčas buvo 
ankstesnio tęsinys - išvakarėse mes susivaidijome kalbėdami telefonu. 
Negalėjau patikėti, kad ji tokia kvaila ir grįžo pas Dafildą. Visi lengviau 
atsidusome, kai juodu išsiskyrė... Juk pati kadaise vartojo narkotikus 
ir susidėjo su narkomanu... - jis įkvėpė. - Ji nenorėjo nieko girdėti. 
Kaip visada. Įsiuto ant manęs. Net įsakė daugiabučio apsaugininkui 
rytą manęs nejįleisti, bet... Vilsonas mostelėjo ranka, eik, girdi. 

Kaip žemina atsiduoti durininkų malonei, pamanė Straikas. 

— Nebūčiau lipęs į viršų, - liūdnai pasakė Bristou ir jo liesą kaklą 
vėl išmargino raudonos dėmės, - bet turėjau jai grąžinti kontraktą su 
Somė; jai reikėjo jį pasirašyti ir manęs paprašė, kad jį peržiūrėčiau... 
Ji galėdavo numoti ranka į tokius dalykus. Trumpai drūtai, Lula ne- 
apsidžiaugė, kad buvau įleistas, ir mudu vėl susikivirčijom, bet greitai 
atvėsom. Ji nusiramino. Tada jai perdaviau, kad mama prašo ją aplan- 
kyti. Matot, mama ką tik buvo išrašyta iš ligoninės. Jai buvo pašalinta 
gimda. Lula pasakė, kad galbūt vėliau užsuksianti, bet negalinti paža- 
dėti. Turinti daug darbo. 

Bristou giliai įkvėpė; jo dešinys kelis vėl pradėjo šokinėti, o rankos 
gumbuotais krumpliais trynė viena kitą it mazgotų. 

- Nenoriu, kad blogai apie ją galvotumėt. Daugelis manė, kad ji 
savanaudė, bet ji buvo jauniausias, lepinamas vaikas. Kai susirgo, visi 
rūpinosi tik ja, o tada ji pasinėrė į šį nepaprastą pasaulį, kuriame visa, 
įvykiai ir žmonės, sukosi apie ją, kuriame ją visur persekiojo papara- 
cai. Nepakenčiamas gyvenimas. 

— Sutinku, - pritarė Straikas. 

- Taigi aš pasakiau Lulai, kad mama silpna ir nesveika, o ji teatsa- 
kė, kad galbūt vėliau užsuks. Aš išėjau; įlėkiau į kontorą pasiimti kai 
kurių dokumentų iš Alisonos, nes dieną norėjau dirbti mamos bute, 
kad nebūtų viena. Paskui sutikau Lulą pas mamą prieš vidurdienį. Ji 
valandėlę pasėdėjo su mama miegamajame, paskui mamos aplankyti 
atvažiavo dėdė, ir Lula užsuko atsisveikinti į kabinetą, kuriame dirbau. 
Ji mane apkabino... 

Bristou balsas nutrūko ir jis įsistebeilijo į kelius. 

— Dar kavos? - pasiūlė Straikas. 

Bristou papurtė nulenktą galvą. Straikas davė jam laiko susitvardy- 
ti, paėmė padėklą ir išėjo į priimamąjį. 

Straikui pasirodžius, Bristou mergina pakėlė akis nuo laikraščio ir 
suraukė kaktą. 

— Dar nebaigėt? - paklausė ji. 

— Kaip matote, ne, - atkirto Straikas, net nenusišypsodamas. Ji 
dėbtelėjo į jį, o jis kreipėsi į Robiną: - Ar negalėčiau gauti dar puode- 
lio kavos?.. 

Robina atsistojo ir tylėdama paėmė iš jo padėklą. 

— Džonui reikia grįžti į kontorą pusę vienuoliktos, - pranešė Strai- 
kui Alisona, šiek tiek pakėlusi balsą. - Privalome išeiti ne vėliau kaip 
po dešimties minučių. 

— Turėsiu omeny, - atsainiai patikino Straikas ir grįžo į kabinetą. 

Bristou sėdėjo kaip melsdamasis, palenkęs galvą prie sudėtų rankų. 

— Atsiprašau, - sumurmėjo jis, kai Straikas vėl atsisėdo. - Vis dar 
sunku apie ją kalbėti. 

— Neatsiprašinėkit, - tarė Straikas ir vėl pasiėmė bloknotą. - Vadi- 
nasi, Lula atėjo aplankyti motinos? Kada ji užsuko? 

— Apie vienuoliktą. Per tyrimą paaiškėjo, ką ji veikė paskui. Ji liepė 
vairuotojui vežti ją į kažkokį mėgstamą butiką, tada grįžo į savo butą. 
Buvo susitarusi susitikti su vizažiste namie, be to, pas ją užsuko drau- 
gė, Kiara Porter. Manau, ją matėt, ji irgi modelis. Labai šviesūs plaukai. 
Jos buvo drauge nufotografuotos kaip angelai, turbūt matėt: nuogos, 
išskyrus rankinukus ir sparnus. Somė panaudojo tą nuotrauką rekla- 
mos kampanijai po Lulos mirties. Daugeliui pasirodė itin netaktiška. 
Taigi Lula su Kiara praleido popietę Lulos bute, o paskui išvažiavo va- 
karieniauti su Dafildu ir dar keliais pažįstamais. Visa draugija išvyko į 

naktinį klubą „Uzi“ ir linksminosi iki vidurnakčio. Paskui Dafildas su- 
siginčijo su Lula. Daugybė žmonių matė. Jis ją truputį patampė, bandė 
priversti likti, bet ji išvažiavo iš klubo viena. Visi manė, kad Dafildas ją 
vėliau išmetė per balkoną, bet paaiškėjo, kad jis turi tvirtą alibi. 

— Rodos, jį išteisino remdamiesi narkotikų prekeivio parody- 
mais? - paklausė Straikas teberašydamas. 

- Visiškai taip. Taigi... Lula grįžo į savo butą maždaug dvidešimt 
minučių antros. Ji buvo nufotografuota prie pagrindinių durų. Turbūt 
prisimenate tą nuotrauką? Paskui ji pasirodė visur. 

Straikas puikiai prisiminė: viena dažniausiai fotografuojamų pa- 
saulio moterų nuleista galva, susikūprinusi, apsunkusiomis akimis, 
stipriai apsiglėbusi per liemenį, slepia veidą nuo paparacų. Paskelbus 
verdiktą „savižudybė“, nuotrauka įgijo siaubingą atspalvį: turtinga ir 
graži mergina, nė pusvalandžiui nebelikus iki mirties, bando slėpti 
sielvartą nuo objektyvų ir fotografų, kuriems iki tol stengėsi įsiteikti 
ir kurie ją dievino. 

— Ar fotografai dažnai tykodavo jos prie durų? 

- Taip, ypač žinodami, kad ji su Dafildu, arba norėdami ją nufo- 
tografuoti girtą. Bet tą naktį jie laukė ne tik jos. Tą vakarą tame name 
turėjo apsistoti reperis Dibis Makas. To amerikiečio įrašų studija iš- 
nuomojo jam butą po Lulos butu. Galų gale jis ten taip ir neapsistojo, 
nes visame name buvo pilna policijos, ir jam buvo paprasčiau važiuoti 
į viešbutį. Bet fotografai, kurie važiavo paskui Lulos automobilį išėjus 
jai iš „Uzi“, prisidėjo prie tų, kurie laukė Mako, taigi prie pastato lau- 
kujų durų būriavosi nemaža minia, nors kai ji įėjo į vidų, visi išsiskirs- 
tė. Kažkas pranešė, kad Makas pasirodys tik po keliolikos valandų. 
Naktis buvo šalta. Snigo. Temperatūra nukrito žemiau nulio. Todėl, 
kai ji iškrito iš balkono, gatvė buvo tuščia. 

Bristou sumirksėjo ir vėl gurkštelėjo ataušusios kavos, o Straikui 
neišėjo iš galvos paparacai, kurie išsiskirstė prieš pat Lulai Landri iš- 
krintant iš balkono. Sunku įsivaizduoti, pamanė jis, kiek būtų buvę ga- 
lima gauti už nuotrauką su krintančia Lula; turbūt būtum apsirūpinęs 
iki gyvenimo pabaigos. 

— Džonai, jūsų mergina sako, kad pusę vienuoliktos kažkur turite 
būti. 

— Ką? 

Bristou atsikvošėjo. Pažvelgė į savo brangų laikrodį ir aiktelėjo: 

- Dieve mano, nė nenutuokiau, kad aš čia taip ilgai! Kas... kas bus 
toliau? - paklausė jis, rodos, šiek tiek priblokštas. — Jūs perskaitysite 
mano užrašus“ 

— Taip, žinoma, - patikino jį Straikas, - ir paskambinsiu po poros 
dienų, atlikęs parengiamąjį darbą. Tikiuosi, tada turėsiu daug daugiau 
klausimų. 

— Gerai, - pasakė Bristou, vis dar apsvaigęs stodamasis. - Štai mano 
vizitinė. Kaip norėtumėte, kad jums mokėčiau? 

- Už mėnesį avansu, - tarė Straikas. 

Galutinai nuslopinęs gėdą ir prisiminęs, kad Bristou pats pasiūlė 
dvigubą įkainį, pasakė lupikišką sumą ir nudžiugo, kai Bristou, užuot 
ginčijęsis, klausęs, ar gali mokėti kredito kortele, ar pažadėjęs atnešti 
pinigus vėliau, išsitraukė čekių knygelę ir rašiklį. 

- Jei galima, ketvirtį sumos grynaisiais, - pridūrė Straikas, bandy- 
damas laimę, ir antrą kartą tą rytą buvo priblokštas, nes Bristou pasa- 
kė: „Aš pats pamaniau, kad turbūt labiau norėtumėte...“ ir atskaičiavo 
šūsnį penkiasdešimties svarų banknotų prie čekio. 

Juodu išėjo į priimamąjį kaip tik tada, kai Robina ruošėsi įneš- 
ti kavos Straikui. Bristou mergina atsistojo durims atsidarius ir su- 
lankstė laikraštį ilgai laukusios kankinės mina. Ji buvo beveik tokia 
pat aukšta kaip Bristou, stambaus sudėjimo, rūgščios minos ir didelių 
vyriškų rankų. 

— Tai jūs sutikote? - paklausė ji Straiko. 

Jam susidarė įspūdis, kad, jos nuomone, jis apgaudinėja jos turtin- 
gą meilužį. Galimas daiktas, ji neklysta. 

— Taip, Džonas mane pasamdė, - atsakė jis. 

— Aišku, - šiurkščiai drėbė ji. - Tikiuosi, tu patenkintas, Džonai. 

Advokatas nusišypsojo jai, o ji atsiduso ir patapšnojo jam per ran- 
ką it atlaidi, bet šiek tiek suirzusi motina vaikui. Džonas Bristou atsi- 
sveikindamas kilstelėjo ranką ir paskui savo merginą išėjo. Metaliniais 
laiptais nudundėjo jų žingsniai. 

Straikas atsisuko į Robiną, vėl atsisėdusią prie kompiuterio. Ant stalo, 
šalia tvarkingų surūšiuoto pašto krūvelių, stovėjo jo kava. 

- Ačiū, - pasakė jis ir gurkštelėjo. - Už raštelį irgi. Kodėl jūs tik 
laikina sekretorė? 

— Kąjūs turit omeny? - įtariai paklausė Robina. 

— Jūs nedarote rašybos ir skyrybos klaidų. Jūs supratinga. Jūs išra- 
dinga - iš kur gavote puodelius ir padėklą? Kavos ir sausainių? 

— Viską pasiskolinau iš pono Kraudžio. Pažadėjau grąžinti iki pietų. 

— Pono... kokio? 

— Pono Kraudžio, iš antro aukšto. Grafikos dizainerio. 

- Ir jis paskolino? 

— Taip, - atsakė ji, šiek tiek įsižeidusi. - Pamaniau, turime atnešti 
klientui kavos, jei jau pasiūlėme. 

Jam pakėlė nuotaiką daugiskaita pavartotas įvardis. 

— Ką gi, nė viena anksčiau „Laikinų sprendimų“ čia atsiųsta sekre- 
torė tokiu sumanumu nepasižymėjo, patikėkite. Atsiprašau, kad vadi- 
nau jus Sandra, - toks buvo jūsų pirmtakės vardas. Kuo jūs iš tikrųjų 
vardu? 

— Robina. 

— Robina, - pakartojo jis. - Nebus sunku prisiminti. 

Jis ketino pašmaikštauti apie Betmeną ir jo ištikimąjį palydovą, bet 
laiku prikando liežuvį, nepasakęs lėkšto sąmojo, nes Robina skaisčiai 
nuraudo. Jis per vėlai suvokė, kad iš jo naivios pastabos galima padaryti 
negražias išvadas*. Robina su sukamąja kėde vėl nusigręžė į kompiuterį, 
Straikas bematė jos liepsnojantį skruostą. Vieną stingią abipusio nesma- 
gumo akimirką atrodė, kad kambarys susitraukė iki telefono būdelės. 


* Robin (redbreast) - sniegena (raudonkrūtė) (angl.). 

- Aš trumpam išsmuksiu, - tarė Straikas, dėdamas ant stalo beveik 
nepaliestą kavą, ir šonu ėmė trauktis prie durų. Čiupo nuo kabyklos 
paltą. - Jei kas skambins... 

— Pone Straikai... kol neišėjot, manau, jums reikėtų žvilgtelėti į šitą. 

Teberaudonuojanti Robina iš atplėštų laiškų krūvos prie kompiute- 
rio ištraukė rožinį skaidraus plastiko aplanką su rožinio laiškinio po- 
pieriaus lakštu ir priderintu voku. Kai sekretorė juos pakėlė, Straikas 
pastebėjo sužadėtuvių žiedą. 

- Jus grasina nužudyti, - tarė ji. 

- Taip, taip, - atsiliepė Straikas. - Neverta jaudintis. Gaunu tokių 
laiškų bent po vieną per savaitę. 

- Bet... 

— Nepatenkintas buvęs klientas. Truputį trenktas. Mano, kad su- 
mėtys pėdas, rašydamas tokiame popieriuje. 

- Ir vis dėlto... ar nereikėtų pranešti policijai? 

— Kad jie iš manęs pasišaipytų? Jūs tai turit omeny? 

— Tai nejuokinga, jums grasina mirtimi! - tarė ji, ir Straikas, suvo- 
kęs, kodėl laišką su voku ji įdėjo į plastiko aplanką, truputį net susi- 
jaudino. 

— Įdėkite į segtuvą prie kitų, - tarė jis, rodydamas į dokumentų 
spintas kampe. - Jei jis ketintų mane užmušti, seniai būtų tai padaręs. 
Jau pusmetį gaunu tokius laiškus, rasite kur nors užkištus. Ar pajėgsite 
atsilaikyti, kol manęs nebus? 

— Susidorosiu, - atsakė Robina, ir jį pralinksmino irzlios gaidelės 
jos balse ir akivaizdus nusivylimas, kad niekas neketina imti pirštų 
atspaudų nuo grėsmingojo laiško su kačiukais. 

- Jei jums manęs prireiks, mano mobiliojo numeris vizitinėse vir- 
šutiniame stalčiuje. 

- Aišku, - atsakė ji, nežiūrėdama nei į stalčių, nei į jį. 

— Jei norite, galite eiti pietauti. Kažkur stalčiuje yra atsarginis raktas. 

— Gerai. 

— Tada iki. 

Jis stabtelėjo iškart už stiklinių durų, ant mažučio drėgno tuale- 
to slenksčio. Beveik skausmingai norėjo nusišlapinti, bet iš pagarbos 
sekretorės sumanumui ir nesavanaudiškam rūpinimuisi jo saugumu 
nusprendė pakentėti iki aludės ir nulipo laiptais. 

Lauke prisidegė cigaretę, pasuko į kairę ir nužingsniavo pro už- 
darytą kavinę „12 taktų, iš Danijos gatvės, pro vitriną su spalvingo- 
mis gitaromis ir sienas, aplipintas plazdančiais reklaminiais lapeliais, 
siauru skersgatviu tolyn nuo nepaliaujamai dunksinčio pneumatinio 
gręžtuvo. Aplenkęs šiukšlių ir nuolaužų krūvas Centro dangoraižio 
papėdėje, jis nudrožė pro milžinišką auksinę Fredžio Merkurio statulą 
virš durų į teatrą „Dominion“ kitapus gatvės: galva nulenkta, kumštis 
pakeltas it pagoniško chaoso dievo. 

Už šiukšlių krūvų ir kelių remonto technikos iškilo puošnus Vik- 
torijos laikų smuklės „Totnamas“ fasadas. Straikas, maloniai šildomas 
krūvos pinigų kišenėje, stumtelėjo duris ir paniro į giedrą nublizgin- 
tos tamsios drožinėtos medienos ir žalvarinės armatūros Viktorijos 
laikų atmosferą. Neaukštos matinio stiklo pertvaros, sendintos odos 
suolai, paauksuoti baro veidrodžiai, cherubinai ir gausybės ragai buvo 
pasitikinčio savim, tvarkingo pasaulio, sudarančio malonų iškasinėtos 
gatvės kontrastą, ženklai. Straikas užsisakė pintą „Doom Bar“, nusi- 
nešė į beveik tuščios aludės gilumą, pastatė stiklinį bokalą ant aukšto 
apskrito staliuko po žvilgiu stikliniu lubų kupolu ir iškart nudrožė į 
tualetą, smarkiai trenkiantį šlapimu. 

Po dešimties minučių jau daug smagesnis Straikas buvo išgėręs 
trečdalį pintos. Kornvalio alus gana neblogai nuskausmino nuovargį, 
jo skonis priminė namus, ramybę ir seniai prarastą saugumą. Tie- 
siai priešais puikavosi didžiulis miglotas Viktorijos laikų mergelės, 
šokančios su rožėmis rankose, atvaizdas. Ši koketiška išdykėlė mil- 
žiniškomis baltu audeklu pridengtomis krūtimis, žvelgianti į jį pro 
žiedlapių lietų, buvo panaši į tikrą moterį ne ką daugiau nei staliukas, 
ant kurio stovėjo jo alus, ar storulis barmenas su arklio uodega, lei- 
džiantis iš čiaupų alų. 

Straiko mintys vėl grįžo prie Šarlotės; ši - neabejotinai tikra: graži, 
pavojinga it kampe užspeista lapė, protinga, kartais smagi ir, pasak se- 
niausio Straiko draugo, drignių apsiėdusi. Negi šį kartą viskas baigta, 
iš tikrųjų baigta? Straikas, gaubiamas nuovargio, prisiminė praėjusios 
nakties ir šio ryto scenas. Galop ji padarė dalyką, kurio jis negali at- 
leisti, ir skausmas, be abejo, bus baisus, kai nuskausminamųjų povei- 
kis praeis: bet dabar reikia sutvarkyti kai kuriuos praktinius reikalus. 
Juodu gyveno Šarlotės bute, stilingame, brangiame dviaukščiame bute 


45 


Holando Parko prospekte, taigi jis nuo šio ryto antros valandos savo 
noru tapo benamiu. 

(„Kraustykis pas mane, Klajūne. Dėl Dievo meilės, juk supranti, 
kad verta. Kol tavo verslas nesuklestėjo, taupysi pinigus, o aš tavim 
rūpinsiuos. Neturėtum gyventi vienas, kol visiškai nepasveikai. Nebūk 
kvailas, Klajūne...“ 

Daugiau niekas jo nebevadins Klajūnu. Klajūnas mirė.) 

Pirmą kartą per ilgą ir audringą jų santykių istoriją išėjo jis. Anks- 
čiau tris kartus jį buvo metusi Šarlotė. Juodu visada be žodžių suprato, 
kad jei jis kada nors išeis, jei jis nuspręs, kad jam jau gana, išsiskyri- 
mas bus visai kitoks nei tada, kai išeina Šarlotė: anie išsiskyrimai, nors 
skaudūs ir bjaurūs, visada būdavo akivaizdžiai negalutiniai. 

Šarlotė nenusiramins, kol neatkeršys jam kuo skaudžiausiai. Ryti- 
nis skandalas, kurį ji iškėlė, įsiveržusi į jo kontorą, be abejo, tik pradžia 
būsimų mėnesių, o gal ir metų kankynės. Jis nepažinojo kerštingesnio 
už ją Žmogaus. 

Straikas nušlubavo prie baro, užsisakė antrą pintą ir, vėl grįžęs prie 
staliuko, niūriai susimąstė. Išsiskyręs su Šarlote, jis atsidūrė ties skur- 
do riba. Buvo paskendęs skolose, ir tik Džonas Bristou sutrukdė jam 
nusipirkti miegmaišį nakvoti lauke. Tiesą sakant, jei Gilespis parei- 
kalautų grąžinti paskolą, paimtą pradinei dalinei įmokai už kontorą, 
Straikui nieko kito neliktų, tik valkatauti. 

(„Aš skambinu tik pasiteirauti, kaip jums sekasi, pone Straikai, nes 
šio mėnesio įmoka dar negauta... Ar galime jos tikėtis per artimiausias 
dvi tris dienas?) 

Ir pagaliau (jei jau pradėjo skaičiuoti savo bėdas, gal sudaryti išsamų 
sąrašą?) pastaruoju metu jis gerokai priaugo svorio, net dešimt kilogra- 
mų, todėl ne tik jautėsi storas ir nevikrus, bet ir be reikalo apkrovė kojos 
bigę, dabar uždėtą ant žalvarinio skersinio po staliuku. Straikas pradėjo 
vos pastebimai šlubuoti, nes dėl papildomo svorio protezas ėmė trinti. 
Ilga kelionė per Londoną paryčiais su kuprine ant peties irgi pablogino 
padėtį. Suprasdamas, kad jo laukia skurdas, ryžosi keliauti kuo pigiau. 

Jis grįžo prie baro nusipirkti trečios pintos. Vėl atsisėdęs prie sta- 
liuko po kupolu, Straikas išsitraukė mobilųjį ir paskambino draugui iš 
sostinės policijos: susipažino jie prieš kelerius metus, bet ypatingomis 
aplinkybėmis, todėl suartėjo. 

Šarlotė vienintelė vadino jį Klajūnu, o kriminalinės policijos ins- 
pektorius Ričardas Anstis - Slėpininguoju Bobu. Šią pravardę jis ir 
subaubė, išgirdęs pažįstamą balsą. 

- Reikėtų paslaugos, - pasakė Ansčiui Straikas. 

— Sakyk. 

— Kas tyrė Lulos Landri bylą? 

Ieškodamas telefonų numerių, Anstis paklausė Straiko apie verslą, 
dešinę koją ir sužadėtinę. Straikas tris kartus pamelavo. 

— Malonu girdėti, - apsidžiaugė Anstis. - Radau Vordlo numerį. 
Vaikinas neblogas, pernelyg žavisi savim, bet geriau jis negu Karve- 
ris — tas tikras šūdžius. Galiu užtarti žodelį Vordlui už tave. Paskam- 
binsiu jam tuoj pat, jei nori. 

Straikas išplėšė lapelį iš medinio reklamos stendo ant sienos ir už- 
sirašė Vordlo numerį greta raitųjų gvardiečių nuotraukos. 

— Kada užsuksi į svečius? - paklausė Anstis. - Ateikit kada nors 
vakare su Šarlote. 

- Būtinai. Paskambinsiu. Dabar darbo per akis. 

Baigęs pokalbį, Straikas valandėlę sėdėjo paskendęs mintyse, pas- 
kui paskambino kitam pažįstamui, ne tik daug vyresniam už Anstį, 
bet ir nuėjusiam kreivais keliais. 

— Grąžink skolą, brolau, - tarė Straikas. - Reikia informacijos. 

— Kokios? 

— Tokios, kad faras susidomėtų. 

Pokalbis su daugybe pauzių, vis ilgesnių ir reikšmingesnių, truko 
dvidešimt penkias minutes, kol galop Straikas gavo apytikrį adresą, 
dvi pavardes, kurias užsirašė greta raitųjų gvardiečių, ir perspėjimą, 
kurio neužsirašė, bet įsidėmėjo. Pokalbis baigėsi gražiuoju, ir Straikas, 
plačiai žiovaudamas, surinko Vordlo numerį. 

- Vordlas, - beveik iškart garsiai atsiliepė atžarus balsas. 

- Sveikas. Aš Kormoranas Straikas ir... 

— Kas? 

- Kormoranas Straikas, - pakartojo Straikas. - Toks mano vardas 
ir pavardė. 

- A, - sumetė Vordlas. - Anstis ką tik skambino. Privatus seklys? 
Anstis sakė, kad tave domina Lula Landri? 

- Taip, domina, - atsiliepė Straikas, slopindamas žiovulį ir žvilg- 
čiodamas į lubų freskas - linksmą orgiją, kuri, įdėmiau įsižiūrėjus, vir- 

to fėjų švente: „Vasarvidžio nakties sapnas, žmogus asilo galva. - Bet 
labiausiai norėčiau peržiūrėti bylą. 

- Drauguži, tu man gyvybės neišgelbėjai, - nusijuokė Vordlas. 

- Turiu informacijos, kuri galėtų tave sudominti. Maniau, galėtu- 
me pasikeisti. 

Stojo trumpa tyla. 

- Kiek supratau, telefonu nenorėtum? 

— O tu supratingas, - atsakė Straikas. - Kur norėtum išgerti pintą 
alaus po sunkių dienos darbų? 

Užsirašęs aludės netoli Skotland Jardo pavadinimą ir patvirtinęs, 
kad po savaitės (jei jau anksčiau niekaip neįmanoma) iš esmės bus 
gerai, Straikas atsijungė. 

Ne visada buvo taip. Prieš porą metų jis turėjo teisę apklausti liu- 
dytojus ir įtariamuosius; buvo kaip Vordlas, žmogus, kurio laikas ver- 
tinamas labiau negu daugumos tų, su kuriais bendrauja, todėl irgi pats 
spręsdavo, kur, kada ir kaip vyks pokalbis. Jam, kaip ir Vordlui, nerei- 
kėjo uniformos; jį visą laiką gaubė pareigūno autoritetas ir prestižas. 
Dabar jis šlubis suglamžytais marškiniais, priverstas pasinaudoti se- 
nomis pažintimis, kad galėtų sudaryti sandėrį su policininkais, kurie 
kadaise būtų mielai atsakinėję į jo skambučius. 

- Šiknius, - garsiai ištarė Straikas į aidų aukštą stiklą. Trečia pinta 
išgaravo žaibiškai: vargu ar buvo likęs colis. 

Suskambėjo mobilusis; dirstelėjęs į ekraną, jis pamatė kontoros 
numerį. Be abejo, Robina bando jam pranešti, kad Piteris Gilespis rei- 
kalauja pinigų. Jis iškart nukreipė skambutį į balso paštą, išgėrė pasku- 
tinius lašus ir išėjo. 

Gatvėje buvo šviesu ir šalta, šaligatvis drėgnas, o balos ruožais susi- 
dabruodavo, saulei išlindus pro debesis. Prie „Totnamo“ durų Straikas 
prisidegė dar vieną cigaretę ir stovėjo žiūrėdamas į darbininkus, kru- 
tančius aplink duobę važiuojamojoje dalyje. Surūkęs cigaretę, jis nu- 
sivilko Oksfordo gatve, kad prastumtų laiką, kol „Laikini sprendimai“ 
išeis ir jis galės ramiai miegoti. 

Robina dešimt minučių palaukė, įsitikino, kad Straikas negrįš, ir ėmė 
skambinti savo mobiliuoju. Išgirdusios žinią apie jos sužadėtuves, 
draugės arba imdavo džiaugsmingai spiegti, arba pavydžiai bambėti - 
ir viena, ir kita vienodai glostė Robinai širdį. Pietums ji pasiėmė visą 
valandą, nusipirko tris vestuvių žurnalus ir nupirko pakelį sausainių, 
kuriuos reikėjo grąžinti (smulkių išlaidų seifas, tikriau tariant, sausai- 
nių skardinė su etikete, liko jai skolingas keturiasdešimt du pensus), 
ir parėjo į tuščią kontorą, kurioje keturiasdešimt laimingų minučių, 
virpėdama iš jaudulio, žiūrinėjo puokštes ir nuotakų sukneles. 

Po savavališkai pasiilgintos pietų pertraukos Robina išplovė ir grą- 
žino ponui Kraudžiui puodelius, padėklą ir sausainius. Pastebėjusi, 
kaip uoliai per antrą susitikimą jis bando įtraukti ją į pokalbį ir vedžio- 
ja akimis nuo lūpų prie krūtų, Robina pasiryžo visą savaitę jo vengti. 

Straikas negrįžo. Nebuvo ką veikti, todėl Robina sutvarkė stalo stal- 
čius ir išmetė šiukšles, matyt, paliktas pirmtakių: du dulkėtus pieninio 
šokolado kvadratėlius, nutrintą nagų dildę ir daugybę popiergalių 
su bevardžiais telefonais ir keverzonėmis. Rado dėžutę senamadiškų 
metalinių sąvaržėlių (tokių kaip gyva nebuvo mačiusi) ir šūsnį mažų 
švarių mėlynų bloknotėlių, be jokių ženklų, bet iš pažiūros valdiškų. 
Robina, turinti darbo kontorose patirties, nujautė, kad jie, ko gero, nu- 
švilpti iš kokios nors įstaigos. 

Kartkartėmis priimamajame suskambėdavo telefonas. Atrodo, nau- 
jasis jos viršininkas turi daug vardų. Vienam reikėjo Ogio, kitam Ur- 
vinio, o sausas kapotas balsas paprašė pono Straiko iškart atskambinti 
ponui Piteriui Gilespiui. Kiekvieną kartą Robina bandė prisiskambinti 
Straikui, bet atsiliepdavo balso paštas. Todėl ji palikdavo pranešimus, 
užrašydavo kiekvieno skambintojo pavardę ir numerį ant lipuko, nu- 
nešdavo į Straiko kabinetą ir tvarkingai prilipdydavo prie stalo. 

Lauke vis dar tebetratėjo pneumatinis gręžtuvas. Apie antrą valan- 
dą sugirgždėjo lubos, atkuto buto virš galvos gyventojas; šiaip atro- 
dė, kad visame pastate, be Robinos, nieko nėra. Pamažu iš vienatvės 
ir tyro džiaugsmo, nuo kurio, regis, širdis sprogs kaskart, pažvelgus į 
žiedą ant kairės rankos, Robina įsidrąsino. Ji pradėjo valyti ir tvarkyti 
mažąjį kambariuką, kuriame kurį laiką dirbs. 

Nors priimamasis buvo apleistas ir seniai nekuoptas, Robina ne- 
trukus įsitikino čia esant griežtai apibrėžtą tvarką, labai jai patinkan- 
čią, nes pati buvo tvarkinga ir organizuota. Rudi kartoniniai aplankai 
(keistai senamadiški šiais ryškiaspalvio plastiko laikais) ant lentynų 
jai už nugaros buvo sudėti pagal datas, ant kiekvieno nugarėlės ranka 
užrašytas eilės numeris. Vieną ji atvertė ir pamatė, kad palaido popie- 
riaus lapai byloje susegti metalinėmis sąvaržėlėmis. Beveik visi įrašai 
padaryti tyčia neįskaitoma rašysena. Turbūt taip dirba policija; vei- 
kiausiai Straikas buvęs policininkas. 

Šūsnį rausvų grasinimų nužudyti, kuriuos minėjo Straikas, Robina 
aptiko viduriniame dokumentų spintos stalčiuje, šalia mažos krūvelės 
susitarimų dėl slaptumo. Paėmė vieną ir perskaitė, blankas pats pa- 
prasčiausias: asmuo, pasirašęs susitarimą, neturi teisės niekam minė- 
ti pavardžių ar aptarinėti konfidencialios informacijos, kurią sužinos 
darbe. Robina valandėlę pasvarstė, paskui rūpestingai pasirašė vieną 
dokumentų, pažymėjo datą, nunešė susitarimą į Straiko kabinetą ir pa- 
dėjo jam ant stalo, kad jis pasirašytų virš punktyrinės linijos. Vienpu- 
siškai davusi slaptumo pažadą, ji vėl sugrąžino dalį romantiško paslap- 
tingumo, kurį įsivaizdavo glūdint už graviruotų stiklinių durų, kol jos 
dar nebuvo atidarytos, o Straikas jos vos nenumetęs nuo laiptų. 

Padėjusi blanką ant Straiko stalo, ji pamatė kuprinę, įkištą į kampą 
už dokumentų spintos. Iš iššieptų užtrauktuko dantukų kyšojo nešva- 
rūs marškiniai, žadintuvas ir muilinė. Robina uždarė kabineto duris, 
lyg būtų netyčia pamačiusi nejaukų ir asmenišką dalyką. Viskas pa- 
aiškėjo: tamsiaplaukė gražuolė, rytą išlėkusi pro duris, apdraskytas, 
nusėtas mėlynėmis Straiko veidas ir jo ryžtas, kad ir pavėluotai, tam- 
siaplaukę vytis. Ką tik susižadėjusi Robina buvo linkusi be galo gailėtis 
visų, kurių meilė ne tokia laiminga kaip jos, jeigu begalinis gailestis 
gali pritapti prie begalinio džiaugsmo, kurį jai teikė mintys apie nuo- 
savą rojų. 

Penktą valandą, taip ir nesulaukusi laikinojo viršininko, Robina 
nusprendė galinti eiti namo. Niūniuodama po nosimi, ji užpildė savo 
tabelį, o sagstydamasi apsiaustą netgi uždainavo; paskui užrakino 
kontoros duris, įmetė atsarginį raktą į vidų pro prapjovą paštui ir at- 
sargiai ėmė lipti metaliniais laiptais - namo, pas Matju. 


Ankstyvą popietę Straikas praleido Londono universiteto studentų 
centre. Pro budėtoją pražygiavo ryžtingai ir niūria mina, taigi pateko 
į dušinę, nieko nepaklaustas ir nepaprašytas parodyti studento bilie- 
to. Paskui kavinėje suvalgė sužiedėjusią bandelę su kumpiu ir plyte- 
lę šokolado. Tada, apkiautęs iš nuovargio, maklinėjo gatvėmis, rūkė, 
užsuko į kelias pigias parduotuves už Bristou pinigus nusipirkti kelių 
būtiniausių benamiui daikčiukų. Temstant jis įsitaisė itališkame resto- 
ranėlyje prie baro, užsikišo už nugaros kelis didelius paketus ir gurkš- 
nojo alų, kol beveik pamiršo, kodėl priverstas taip stumti laiką. 

Kai Straikas grįžo į kontorą, buvo beveik aštuonios. Šią valandą Lon- 
donas jam ypač patiko; darbo diena baigta, aludžių langai jaukiai švyti 
it brangakmeniai, gatvėse virte verda gyvenimas, o neįveikiamas senų 
pastatų pastovumas, sušvelnintas gatvės žibintų, keistai ramina. Jis šlub- 
čiojo Oksfordo gatve, nešinas dėže su sulankstomąja lovele, o žibintai, 
regis, švelniai šnibždėjo: „Matėm daug tokių kaip tu. Šiame sename kal- 
votame mieste viena šalia kitos plaka septyni su puse milijono širdžių, 
ir daugelį sopa daug smarkiau.“ Straiką, plumpinantį pro uždaromas 
parduotuves tamsėjant dangui, guodė miesto dydis ir beveidiškumas. 

Užnešti sulankstomąją lovelę metaliniais laiptais į trečią aukštą 
buvo žygdarbis, kai jis priėjo prie durų su savo pavarde, skausmas de- 
šinėje bigėje buvo nepakeliamas. Jis trumpam atsišliejo į duris, perkėlė 
kūno svorį ant kairės pėdos ir švokšdamas žiūrėjo, kaip kvėpuojant 
rasoja stiklas. 

— Storas šikniau, - ištarė balsu. - Ištižęs senas kriošena. 

Nusibraukęs nuo kaktos prakaitą, jis atrakino duris ir perkėlė pir- 
kinius per slenkstį. Kabinete pastūmė į šoną stalą ir pastatė sulanksto- 
mąją lovelę, išvyniojo miegmaišį ir prisileido į pigų arbatinį vandens 
iš kriauklės prie stiklinių durų. 

Vakarieniavo greitai paruošiamais makaronais „Pot Noodle“, ku- 
riuos pasirinko, nes priminė jam sausą davinį: mašinaliai juos paėmė, 
nes maistas, kurį tereikia užpilti verdančiu vandeniu, širdies gilumoje 
jam siejosi su laikinu būstu. Kai vanduo užvirė, Straikas įpylė jo į in- 
delį, atsisėdo į kontoros krėslą ir ėmė valgyti makaronus plastikine 
šakute, pasiimta iš studentų valgyklos, žiūrėdamas į beveik tuščią ga- 
tvę. Jos tamsiame gale burzgė mašinos, o dviem aukštais žemiau, „12 
taktų“ kavinėje, ryžtingai dunksėjo bosinė gitara. 

Jam buvo tekę miegoti ir prastesnėse vietose. Ant akmeninių dau- 
giaaukščio automobilių parko grindinio Angoloje ar subombarduo- 
tame metalo fabrike: jame jie pasistatė palapines, rytais pabusdavo 
skrepliuodami suodžiais. O bjauriausi buvo šalti ir drėgni nakvynės 
namai Norfolke, kur jį ir vieną įseserių nutempė motina, kai jam buvo 
aštuoneri, o įseserei šešeri. Jis prisiminė nejaukią ligoninės lovą, ku- 
rioje gulėjo daug mėnesių, ir įvairius griūvančius pastatus (irgi su 
motina), ir šaltį miške, kuriame buvo jo karinė stovykla. Palyginti su 
visomis tomis prieglaudomis, paprasta nejauki sulankstomoji lovelė 
po vienintele plika lempute buvo prabangi. 

Perkant būtiniausius dalykus ir tvarkantis, Straiką vėl apėmė įpras- 
ta kareiviška būsena: darai, ką reikia daryti, neklausinėdamas ir nesi- 
skųsdamas. Jis išmetė tuščią indelį, įjungė šviesą ir atsisėdo prie stalo, 
kur Robina praleido kone visą dieną. 

Dėdamas į krūvą pirmus apčiuopiamus naujos bylos turtus: stan- 
dų aplanką, švarius popieriaus.lapus, metalines sąvaržėles, bloknotą, 
kuriame užrašė pokalbį su Bristou, reklaminį lapelį iš „Totnamo,, Bris- 
tou vizitinę, - jis pastebėjo, kad stalčiai sutvarkyti, nuo kompiuterio 
monitoriaus nuvalytos dulkės, šiukšlės ir tušti puodeliai išmesti, o 
kambaryje vos juntamai kvepia valikliu. Šiek tiek susidomėjęs atida- 
rė smulkių išlaidų skardinę ir pamatė raštelį, parašytą tvarkingomis 
apskritomis Robinos raidėmis, kad jis skolingas jai keturiasdešimt du 
pensus už šokoladinius sausainius. Straikas išėmė piniginę, ištraukė iš 
Bristou duotų grynų pinigų keturiasdešimt svarų ir įdėjo į skardinę; 
pagalvojęs atskaičiavo keturiasdešimt du pensus ir padėjo viršuje. 

Paskui, paėmęs tušinuką iš Robinos tvarkingai sudėtų viršutiniame 
stalčiuje, Straikas ėmė rašyti, sklandžiai ir greitai, pradėjęs nuo datos. 
Pokalbio su Bristou lapelius jis išplėšė ir įsegė į aplanką; išvardijo vi- 

sus darbus, atliktus iki šiol, tarp jų - skambučius Ansčiui ir Vordlui, 
užrašė jų telefonų numerius (duomenų apie draugą, tą, kuris pasakė 
naudingų pavardžių ir adresų, nenurodė). 

Galop Straikas užrašė ant nugarėlės naujosios bylos eilės numerį 
ir pavadinimą Lula Landri: staigi mirtis ir padėjo aplanką į vietą ant 
lentynos dešinėje pusėje. 

Pagaliau jis atplėšė voką, kuriame, pasak Bristou, surašyti visi 
svarbūs policijos pražiopsoti įkalčiai. Advokato rašysena, tvarkinga 
ir grakšti, pasvirusi į kairę, tarpai tarp eilučių maži. Kaip Bristou ir 
žadėjo, daugiausia čia buvo rašoma apie vyro, kurį jis vadino Bėgiku, 
veiksmus. 

Šį aukštą juoduką, užsidengusį veidą šaliku, nufilmavo vaizdo ka- 
mera naktiniame autobuse, važinėjančiame iš Islingtono į Vest Endą. 
Jis įlipo į šį autobusą likus maždaug penkiasdešimčiai minučių iki Lu- 
los Landri mirties. Paskui jis pastebėtas vaizdo kameros Meiferyje fil- 
muotoje juostoje pirmą valandą trisdešimt devynios minutės nakties, 
einantis Landri namo pusėn. Jis stabtelėjo, regis, žvilgtelėjo į popie- 
riaus lapelį (Gal į adresą ar planą? - prirašė Bristou) ir dingo iš kadro. 

Netrukus, antrą valandą dvylika minučių, Bėgikas pralėkė pro tą 
pačią vaizdo kamerą į priešingą pusę. Iš paskos bėgo dar vienas juo- 
daodis: gal stovėjęs sargyboje? Nepavyko pavogti automobilio? Už 
kampo kaip tik tada sukaukė signalizacija, - prirašė Bristou.) 

Galop buvo dar vienos vaizdo kameros medžiaga; Landri mirties 
rytą, tik kiek vėliau, už kelių mylių netoli Grėjaus Užeigos aikštės nu- 
filmuotas einantis juodaodis, labai panašus į Bėgiką. Veidą vis dar 
dengia šalikas, - parašė Bristou. 

Straikas liovėsi skaityti, pasitrynė akis ir krūptelėjo, nes buvo už- 
miršęs, kad viena pamušta. Jam svaigo galva, apėmė nerimas - vadi- 
nasi, jis visiškai išsekęs. Nepatenkintas atsiduso ir ėmė svarstyti, ką 
sužinojo iš Bristou, viename plaukuotame kumštyje gniauždamas ra- 
šiklį - pasiruošęs rašyti savo pastabas. 

Kontoroje, kuri aprūpina Bristou šiomis prašmatniomis graviruo- 
tomis vizitinėmis, jis, galimas daiktas, nešališkai ir objektyviai inter- 
pretuoja įstatymus, bet asmeniniame gyvenime - įsitikino Straikas, 
perskaitęs užrašus iš voko, - klientą apsėdusi nepagrįsta įkyri mintis. 
Nesvarbu, kodėl Bristou taip įsikalė ją į galvą: gal slapta bijo įsivaiz- 

duojamo miesto baubo, juodaodžio nusikaltėlio, gal priežastis kita, 
paslaptingesnė, asmeniškesnė, - bet neįmanoma įsivaizduoti, kad po- 
licija nesidomėjo Bėgiku ir jo sėbru (gal vagimi, gal tik bendrininkų), 
o kadangi jis neįtariamas, vadinasi, dėl svarių priežasčių. 

Plačiai žiovaudamas, Straikas pažvelgė į antrą Bristou pastabų 
puslapį. 


Pirmą valandą keturiasdešimt penkios minutės Derikas 
Vilsonas, budintis apsaugininkas, sunegalavo ir nuėjo į 
tarnybinį tualetą, kuriame išbuvo apie ketvirtį valandos. 
Vadinasi, penkiolika minučių prieš Lulos mirtį namo vestibiulis 
buvo tuščias, bet kas galėjo įeiti ir išeiti nepastebėtas. 
Vilsonas išbėgo iš tualeto jau Lulai iškritus, išgirdęs spiegiant 
Tanzi Bestigi. 

Šis tarpsnis visiškai sutampa su laiku, kurio reikėtų Bėgikui 
pasiekti Kentigerno Sodų 18 namą, jei vaizdo kamera pirmą 
valandą keturiasdešimt devynios minutės ties Olderbruko ir 
Belamio sankryža jį užfiksavo. 


- Ir kaip jis per laukujes duris pamatė, kad apsaugininkas sėdi šiki- 
nyke? - sumurmėjo Straikas. 


Aš pasikalbėjau su Deriku Vilsonu, jis mielai sutiko atsakyti į 
jūsų klausimus. 


Galvą guldau, ne už dyka, pamanė Straikas, pastebėjęs po šiais, pa- 
skutiniais, žodžiais apsaugininko telefono numerį. 

Jis padėjo rašiklį, kuriuo ketino kai ką pasižymėti, ir įsegė Bristou 
pastabas į aplanką. Paskui išjungė lempą ant rašomojo stalo ir nušlu- 
bavo šlapintis į tualetą laiptinėje. Išsivalęs dantis virš sutrūkinėjusios 
kriauklės, jis užrakino stiklines duris, nustatė žadintuvą ir nusirengė. 

Gatvės žibinto šviesoje Straikas atsegė protezo dirželius, ištraukė 
maudžiančią bigę ir išėmė gelio įdėklą, pastaruoju metu nebeapsau- 
gantį nuo skausmo. Padėjo kojos protezą prie besikraunančio mobi- 
liojo, įsibruko į miegmaišį, atsigulė, sunėręs rankas po galva, ir įsi- 
stebeilijo į lubas. Dabar, kaip ir būgštavo, švininio kūno nuovargio 
nebepakako nuraminti sūkuriuojančioms mintims. Sena žaizda vėl 
atsivėrė, kankino jį, nedavė ramybės. 

Ką ji dabar veikia? 

Vakar vakare, kitoje visatoje, jis gyveno gražiame bute, geidžiamiau- 
siame Londono rajone, su moterimi, kuri atrodė taip, kad kiekvienas ją 
pamatęs vyras sušnairuodavo į Straiką nepatikliai ir pavydžiai. 

„Apsigyvenkime drauge. Dėl Dievo meilės, Klajūnėe, juk tai išmin- 
tinga. Kodėl ne?“ 

Jis iš pat pradžių žinojo, kad tai klaida. Jie jau buvo tai išbandę, ir 
kiekvienas kartas buvo vis pražūtingesnis. 

„Mudu susižadėję, dėl Dievo meilės, kodėl nenori gyventi su ma- 
nim?“ 

Ji stengėsi jam įrodyti, kad, vos jo nepraradusi amžinai, negrįžta- 
mai pasikeitė, kaip ir jis, beturįs pusantros kojos. 

„Man nereikia žiedo, Klajūne. Nekalbėk niekų, Klajūne. Tau reikia 
visų pinigų naujam verslui.“ 

Jis užsimerkė. Po šio ryto kelio atgal nebėra. Ji per dažnai meluo- 
davo dėl pernelyg svarbių dalykų. Bet jis vėl galvojo apie anuos įvy- 
kius, lyg apie seniai išspręstą uždavinį, nuogąstaudamas, ar nepadarė 
kokios paprastutės klaidos. Stropiai sudėjo nuolat keičiamas datas, 
atsisakymą pasitarti su gydytoju ar vaistininku, įtūžį kiekvieną kartą, 
kai jis paprašydavo paaiškinti, o paskui staigų pareiškimą, kad viskas 
baigta, be menkiausių įrodymų, kad kas nors buvo. Be visų kitų įtarti- 
nų aplinkybių, jis sužinojo (brangiai už tai sumokėjęs), kad ji patolo- 
giška melagė, kad privalo kurstyti, erzinti, išbandyti. 

„Nedrįsk šniukštinėti. Nedrįsk elgtis su manim kaip su kokiu apsi- 
kvaišinusiu kareivėliu. Aš ne sumauta byla, kurią reikia tirti; neva myli 
mane, o kabinėjiesi dėl kiekvieno nieko...“ 

Bet melas buvo įaustas į jos būties audeklą, į jos gyvenimą, todėl 
gyventi su ja ir mylėti ją reiškė pamažu susipainioti mele, grumtis su 
ja dėl tiesos, iš paskutiniųjų stengiantis neleisti žemei išslysti iš po 
kojų. Kaip atsitiko, kad jis, nuo ankstyvos jaunystės jaučiantis poreikį 
tirti, tikrai Žinoti, išgauti tiesą iš menkiausio galvosūkio, taip karštai 
ir taip ilgai mylėjo moterį, kuri meluoja taip lengvai, kaip kitos mo- 
terys kvėpuoja? 

— Viskas baigta, - tarė sau. - Taip turėjo atsitikti. 

Bet jis nenorėjo pasakyti Ansčiui, niekam kitam irgi nebūtų ryžę- 
sis, dar ne. Londone pilna draugų, kurie mielai jį priglaustų po savo 

stogu, atidarytų svečių kambario ir šaldytuvo duris, užjaustų ir padėtų. 
Tačiau už patogią lovą, naminius valgius reikėtų sumokėti - atsisėsti 
prie virtuvinio stalo, kai vaikai švariomis pižamomis bus paguldyti, ir 
iš naujo išgyventi bjaurų paskutinį vaidą su Šarlote, nuolankiai klau- 
santis pasipiktinusių draugų sugyventinių ir žmonų užuojautos. Ne, 
geriau jau niūri vienatvė, greitai paruošiami makaronai ir miegmaišis. 

Jis vis dar jautė prieš pustrečių metų nuplėštą pėdą. Ji buvo mieg- 
maišyje, panorėjęs pakrutintų nesamus pirštus. Straikas buvo pervar- 
gęs, bet užmigo ne iš karto, o paskui kiekviename sapne šmėkščiojo 
Šarlotė, puiki, nerami paleistaburnė. 


ANTRA DALIS 


Non ignara mali miseris succurrere disco. 
Sielvartą aš patyręs - nelaimėliams moko padėt jis. 


VERGILIjUS. „Eneida“. 1 knyga 


- „Nors Lulos Landri mirčiai aptarti išeikvota kalnai laikraštinio po- 
pieriaus ir marios televizijų laidų laiko, beveik niekas nepaklausė: ko- 
dėl mums tai rūpi? 

Be abejo, ji buvo graži, o laikraščiai su gražiomis merginomis iš- 
perkami greičiau nuo tada, kai Deina Gibsonas pradėjo piešti gražuo- 
les sunkiais akių vokais „The New Yorker“. 

Be to, jos oda buvo juodos ar veikiau įstabios latės spalvos, o tai, 
kaip mums nuolat tvirtinama, reiškia pažangą industrijoje, kuriai rūpi 
tik regimybė. (Aš abejoju: gal tiesiog šį sezoną latės kavos spalva ma- 
dinga? Negi paskui Landri į mados industriją plūstelėjo juodaodės? 
Negi mūsų gražios moters sampratą iš esmės pakeitė jos sėkmė? Negi 
juodų barbių dabar parduodama daugiau negu baltų?) 

Be abejo, tikrosios Landri giminės ir draugai sielvartauja, ir aš juos 
nuoširdžiai užjaučiu. Tačiau mums, skaitančiai ir žiūrinčiai publikai, 
jos mirtis nėra asmeninė tragedija, taigi iš kur šis perdėtas dėme- 
sys? Jaunos moterys kasdien žūsta tragiškomis (tai yra neįprastomis) 
aplinkybėmis: per avarijas, perdozavusios narkotikų, o kartais iš bado, 
siekdamos figūros, kokia puikuojasi Lula ir jos draugės. Ar mes kada 
nors prisimename tas merginas, užvertę laikraščio lapą su nepažįsta- 
mu veideliu?“ 

Robina liovėsi skaityti, gurkštelėjo kavos ir atsikrenkštė. 

— Kol kas vien veidmainystė, - sumurmėjo Straikas. 

Jis sėdėjo Robinos stalo gale, klijuodamas į atverstą aplanką ir nu- 
meruodamas nuotraukas, sudarinėdamas rodyklę. Robina toliau skai- 
tė iš monitoriaus: 

— „Mūsų pernelyg didelis susidomėjimas, net ir sielvartas visiškai 
paaiškinami. Galima lažintis, kad iki pat tos akimirkos, kai Landri 
iššoko iš balkono, tūkstančiai moterų būtų mielai pasikeitusios su 

ja vietomis. Kai suknežintas Landri lavonas buvo išvežtas, mergaitės 
kūkčiodamos dėjo gėles po jos puspenkto milijono svarų vertės buto 
balkonu. Ar bent vieną trokštančią bulvarinės šlovės ir modelio karje- 
ros merginą sulaikė Lulos Landri kilimas ir kraupus krytis?" 

— Nagi, greičiau, - tarė Straikas. - Aš ne jums, aš jai, - skubiai pri- 
dūrė. - Juk straipsnį parašė moteris, tiesa? 

- Taip, kažkokia Melanė Telford, - atsakė Robina ir grįžo į teksto 
pradžią, kur puikavosi nebejaunos blondinės atsikišusiu žandikaulių 
nuotrauka. - Toliau praleisti? 

— Ne, ne, skaitykite. 

Robina dar kartą atsikrenkštė ir skaitė toliau: 

— „Be abejo, atsakymas būtų neigiamas.“ Čia apie trokštančias mo- 
delio karjeros merginas. 

- Aha, supratau. 

- Kas čia dar... „Praėjo šimtas metų nuo Emelinos Pankherst* 
kovų, o visa lytiškai subrendusių moterų karta tetrokšta būti pažemin- 
tos iki popierinės lėlės, plokščio avataro, kurio pramanyti nuotykiai 
slepia tokį nerimą ir sielvartą, kad iššokama pro trečio aukšto langą. 
Išvaizda yra viskas: dizaineris Gi Somė skubiai praneša spaudai, kad 
Lula Landri iškrito vilkėdama jo suknele, ir visa kolekcija parduoda- 
ma per parą po jos mirties. Ar gali būti paveikesnė reklama už žinią, 
kad Lula Landri iškeliavo pas Viešpatį Somė suknele? 

Ne, mes apverkiame ne jauną moterį, nes daugumai mūsų ji tokia 
pat netikra kaip Deinos Gibsono plunksnos sukurtos mergaitės. Mes 
gedime apčiuopiamo atvaizdo, kuris šmėkščiojo daugybėje bulvarinių 
laikraščių ir glamūrinių žurnalų; atvaizdo, kuris pardavinėjo mums 
drabužius, rankinukus ir garsenybės sampratą, po Lulos mirties spro- 
gusią kaip muilo burbulas. Atvirai kalbant, iš tikrųjų mes pasigendame 
smagių tos liesos kaip giltinė nutrūktgalvės nuotykių, juk nebegalime 
mėgautis: komiksiniu jos gyvenimu, piktnaudžiavimu narkotikais, 
skandalais, prašmatniais apdarais ir nepastoviais santykiais su pavo- 
jingu meilužiu. 

Landri laidotuvės įžymybių išlaikomoje geltonojoje spaudoje, ku- 
rios leidėjai, be abejo, gedės Lulos ilgiau už daugumą mūsų, buvo ap- 


* Pankhurst Emmeline (1858-1928) - anglų kovotoja dėl balsavimo teisės moterims. 

rašytos taip pat išsamiai, kaip kitų garsenybių vestuvės. Mums buvo 
parodytos įvairios ašarojančios žvaigždės, bet jos šeimos nuotrauka 
buvo pati kukliausia: matote, visi jos nariai stulbinamai nefotogeniški. 

Tačiau vienos gedėtojos pasakojimas mane nuoširdžiai sujaudino. 
Matyt, ji nesuprato kalbanti su reportere ir šiai paklausus atsakė su- 
sipažinusi ir susidraugavusi su Landri priklausomybės ligų klinikoje. 
Per pamaldas ji sėdėjo paskutiniame klaupte, o paskui tyliai išsmuko. 
Ji nepardavė savo pasakojimo, kaip daugelis kitų Landri pažįstamų. 
Ji vienintelė galėjo papasakoti gražių dalykų apie tikrąją Lulą Landri, 
įkvėpusią paprastai merginai nuoširdžią meilę. O visi mes...“ 

— Ar ji nenurodo tos paprastos merginos iš priklausomybės ligų 
klinikos pavardės? — pertraukė Straikas. 

Robina tylėdama permetė akimis straipsnį. 

— Ne. 

Straikas pasikasė prastai nuskustą smakrą. 

— Bristou neminėjo jokių draugių iš klinikos. 

— Manote, ji gali būti svarbi? - nekantriai paklausė Robina ir su 
visa sukamąja kėde atsigręžė. 

— Būtų įdomu pasikalbėti su žmogumi, kuris susipažino su Landri 
klinikoje, o ne naktiniame klube. 

Straikas paprašė Robiną paieškoti, su kuo bendravo Landri, tik to- 
dėl, kad nesugalvojo jai kito darbo. Ji jau paskambino Derikui Vilsonui, 
apsaugininkui, ir susitarė, kad penktadienio rytą Straikas atvažiuos 
į „Fenikso“ kavinę Brikstone. Šios dienos paštą sudarė du reklamos 
prospektai ir paskutinis įspėjimas atsiskaityti. Niekas neskambino, o 
viską, ką galima sudėti pagal abėcėlę, rūšį, spalvą, jau buvo sudėjusi. 

Todėl Straikas, įkvėptas jos vakarykščių įgūdžių ieškoti duomenų 
„Google“, nusprendė ir šiandien duoti jai šią nelabai būtiną užduotį. 
Pastarąją valandą su trupučiu ji skaitė jam straipsnius ir jų ištraukas 
apie Landri ir jos pažįstamus, o Straikas tvarkė kvitus, sąskaitas už 
telefono pokalbius ir nuotraukas, susijusias su dar viena byla. 

— Gal paieškoti informacijos apie šią merginą? - paklausė Robina. 

— Aha, - išsiblaškęs atsiliepė Straikas, apžiūrinėdamas kresno plik- 
telėjusio kostiumuoto vyriškio ir prisirpusios rudaplaukės aptemptais 
džinsais nuotrauką. Kostiumuotasis buvo ponas Džefris Hukas, o ru- 
daplaukė nė kiek nepriminė ponios Huk, kuri, kol Straiko kontoroje 

neapsilankė Bristou, buvo vienintelė seklio klientė. Straikas įkišo nuo- 
trauką į ponios Huk aplanką ir pažymėjo 12 numeriu, o Robina vėl 
atsisuko į monitorių. 

Valandėlę viešpatavo tyla, tik šnarėjo nuotraukos ir į klavišus dunk- 
sėjo trumpi Robinos nagai. Durys į Straiko kabinetą buvo uždarytos 
slepiant sulankstomąją lovelę ir kitus gyvenimo jame požymius, oras 
buvo sunkus nuo dirbtinio žaliųjų citrinų kvapo, nes Straikas prieš 
atvykstant Robinai kontorą pripurškė pigaus oro gaiviklio. Kad jai ne- 
toptelėtų, jog jis atsisėdo kitapus jos stalo, nes jinai jį traukia, prieš tai 
apsimetė pirmą kartą pastebėjęs sužadėtuvių žiedą, paskui mandagiai 
ir tyčia atsainiai penkias minutes klausinėjo apie sužadėtinį. Sužinojo, 
kad Matju - ką tik iškeptas finansų analitikas, kad Robina praėjusį 
mėnesį persikraustė pas jį į Londoną iš Jorkšyro ir kad laikina sekre- 
tore dirba, kol susiras nuolatinį darbą. 

— Kaip manote, ar jos negalėtų būti šiose nuotraukose? - paklausė 
Robina po kurio laiko. - Tos merginos iš priklausomybės ligų klinikos? 

Ekranas buvo pilnas vienodo dydžio nuotraukų, kiekvienoje buvo 
įamžintas žmogus ar keli gedulo drabužiais, visi ėjo iš kairės į dešinę. 
Kiekvienos nuotraukos fone buvo užtvaros ir migloti veidai. 

Įspūdingiausia buvo labai aukštos išblyškusios merginos auksiniais 
plaukais, surištais į arklio uodegą, nuotrauka. Ant galvos ji buvo užsi- 
dėjusi juodo tiulio ir plunksnų darinį. Straikas ją pažino, visi žino, kas 
ji: Kiara Porter, modelis, su kuria Lula praleido didumą paskutinės 
savo dienos; draugė, su kuria Landri dalyvavo garsiausioje fotosesijoje 
per visą savo karjerą. Kiara Lulos laidotuvėse buvo graži ir liūdna. Vei- 
kiausiai atėjo viena, nes nuotraukoje nematyti bekūnės rankos, prilai- 
kančios ją už laibos rankutės ar uždėtos ant grakščios nugaros. 

Greta buvo poros nuotrauka su užrašu: „Kino prodiuseris Fredis 
Bestigis su žmona Tanzi.“ Bestigis priminė jautį: trumpos kojos, plati 
išgaubta krūtinė, storas kaklas. Žili plaukai apkirpti ežiuku, veidas - 
vienos raukšlės, padribos ir apgamai, iš jų it auglys kyšo mėsinga no- 
sis. Vis dėlto su juodu brangiu paltu ir perkarusia jauna žmona, įsiki- 
busia į parankę, jis atrodė įspūdingai. Apie Tanzi išvaizdą beveik nieko 
negalėjai pasakyti, nes kailinė palto apykaklė buvo pastatyta, o apskriti 


akiniai nuo saulės milžiniški. 

Paskutinė viršutinėje eilėje buvo drabužių dizainerio Gi Somė 
nuotrauka. Liesas juodaodis, apsivilkęs tamsiai mėlynu įmantraus 
kirpimo durtiniu. Galva nulenkta, o išraiška neįžiūrima, bet šviesa, 
krintanti ant tamsios galvos, atsispindėjo nuo trijų didžiulių briliantų 
ausies lezgelyje, žėrinčių kaip žvaigždės. Matyt, jis, kaip ir Porter, at- 
važiavo vienas, nors į kadrą su juo pateko ir būrelis nevertų paminėti 
gedėtojų. 

Straikas prisitraukė kėdę prie monitoriaus, kad neprisiartintų prie 
Robinos per ištiestą ranką. Vienas bevardžių veidų, pusiau perpjautų 
nuotraukos krašte, buvo Džono Bristou - pažino iš trumpos viršuti- 
nės lūpos ir žiurkėno dantų. Jis buvo apkabinęs pagyvenusią žilaplau- 
kę, palaužtą sielvarto: moters veidas buvo sulysęs, neslepiama kančia 
jaudino. Už jųdviejų stovėjo aukštas išdidus vyriškis: atrodė, jis apgai- 
lestauja atsidūręs tokioje niekingoje aplinkoje. 

— Nematau nė vienos paprastos merginos, - tarė Robina ir nuleido 
nuotraukas, kad ekrane pasirodytų dar viena eilė garsių ir gražių žmo- 
nių liūdnais rimtais veidais. - O, žiūrėkit... Evanas Dafildas. 

Dafildas dėvėjo juodus marškinėlius, juodus džinsus ir juodą ka- 
riško stiliaus paltą. Plaukai irgi buvo juodi; veidas - aštrūs kampai ir 
daubos; ledinės mėlynos akys žiūri tiesiai į objektyvą. Aukštesnis už 
palydovus, jis atrodė gležnas šalia stambaus kostiumuoto vyriškio ir 
susijaudinusios, pagyvenusios, prasižiojusios moters, kuri, regis, ran- 
ka rodė trauktis iš kelio. Trijulė Straikui priminė tėvus, vedančius iš 
vakarėlio susirgusį vaiką. Straikui neprasprūdo, kad, nors vaizduoja 
sutrikusį ir sielvartaujantį, Dafildo akys kruopščiai padažytos. 

- Pažvelkite į gėles! 

Dafildas nuslinko į ekrano viršų ir dingo: Robina stabtelėjo prie nuo- 
traukos su milžinišku vainikų; iš pradžių Straikas pamanė, kad jis rožės 
pavidalo, bet įsižiūrėjęs suprato jį vaizduojant du riestus angelo sparnus 
iš baltų rožių. Nuotraukoje buvo intarpas: kortelė stambiu planu. 

- „Ilsėkis ramybėje, angele Lula. Dibis Makas“, - garsiai perskaitė 
Robina. 

- Dibis Makas? Reperis? Tai jie buvo pažįstami? 

- Ne, nemanau; bet jis išsinuomojo butą jos name; paminėjo ją po- 
roje savo dainų, tiesa? Spauda pašėlo sužinojusi, kad jis ten apsistos... 

- Jūs daug apie ją žinote. 

— Et, tik iš žurnalų, - numykė Robina, grąžindama laidotuvių nuot- 
raukas. 

— Keistas vardas - Dibis, - balsu nusistebėjo Straikas. 

— Jis sudarytas iš inicialų, D. B., - paaiškino Robina. - Tikri vardai 
ir pavardė - Darelas Brandonas Makdonaldas. 

— Jums patinka repas? 

— Ne, - atsakė Robina, neatplėšdama akių nuo ekrano. - Tiesiog 
įsidėmiu tokius dalykus. 

Ji uždarė apžiūrėtas nuotraukas ir vėl pradėjo barškinti per klavi- 
šus. Straikas grįžo prie savo nuotraukų. Kita fotografija vaizdavo poną 
Džefrį Huką, bučiuojantį rudaplaukę draugužę.ir gniaužiantį jos pu- 
tlų, aptemptą džinsais užpakalį prie Ilingo Brodvėjaus metro stoties. 

- Pažiūrėkit „YouTube“ vaizdo siužetą, - tarė Robina. - Dibis Ma- 
kas kalba apie Lulą po jos mirties. 

— Parodykit, - tarė Straikas ir prisistūmė krėslą per metrą arčiau; 
paskui apsigalvojo ir pusmetrį atsitraukė. 

Grūdėtas trijų colių pločio ir keturių ilgio vaizdas virptelėjo ir atgi- 
jo. Juodame odiniame krėsle veidu į nematomą reporterį sėdėjo auga- 
lotas juodaodis, apsivilkęs striuke su gobtuvu ir kniedėmis išryškintu 
kumščio atvaizdu ant krūtinės. Plikai nusiskutęs galvą, su akiniais nuo 
saulės. 

— „apie Lulos Landri savižudybę? - paklausė reporteris, akivaiz- 
džiai anglas. 

- Šūdinas reikalas, brolau, visiškai šūdinas, - atsakė Dibis ir persi- 
braukė ranka per skustą galvą. Balsas buvo švelnus, sodrus ir kimus, 
jis beveik nepastebimai šveplavo. - Tas, kas iškilo, bus persekiojamas 
ir traukiamas žemyn. Pavydas, drauguži. Ją pro langą išstūmė šūdma- 
liai laikraštininkai. Tegu ilsisi ramybėje, štai ką aš pasakysiu. Dabar jai 
vis tiek. 

- Atvykęs į Londoną, tikriausiai buvote baisiai sukrėstas, - tarė re- 
porteris. - Kai ji... na... pralėkė pro jūsų langą? 

Dibis Makas atsakė ne iš karto. Sėdėjo kaip įbestas ir spoksojo į 
reporterį pro tamsius akinių stiklus. Paskui tarė: 

— Manęs ten nebuvo, o gal turite liudytoją, tvirtinantį priešingai? 

Reporteris nervingai sukikeno, bet skubiai užgniaužė juoką. 

— Ne, jokio liudytojo... 

Dibis žvilgtelėjo per petį ir paklausė kažko, nepatekusio į kadrą: 

— Manai, reikėjo atsivesti advokatus? 

Reporteris pataikaujamai sužvengė. Dibis vėl pažvelgė į jį. Be šyp- 
senos. 

— Dibi Makai, labai ačiū, kad radote mums laiko, - dusdamas su- 
tratėjo reporteris. 

Ekrane atsirado ištiesta baltaodžio ranka; Dibis savąją pakėlė, su- 
gniaužęs į kumštį. Baltoji ranka kaipmat susigniaužė, ir juodu susi- 
daužė krumpliais. Kažkas už kadro pašaipiai nusijuokė. Vaizdo siuže- 
tas baigėsi. 

— „Ją pro langą išstūmė šūdmaliai laikraštininkai, - pakartojo 
Straikas, grįždamas su krėslu į ankstesnę vietą. - Įdomus požiūris. 

Jis pajuto, kaip kelnių kišenėje suvibravo mobilusis, ir jį išsitraukė. 
Išvydo prie naujos žinutės Šarlotės vardą, ir jam ėmė skirtis adrenali- 
nas, lyg būtų ką tik išvydęs šuoliui pasiruošusį plėšrūną. 


Penktadienio rytą nuo 9 iki 12 manęs nebus, jei nori pasiimti 
daiktus. 


- Ką? - jam pasirodė, kad Robina kažką pasakė. 

- Sakiau, kad čia šlykštus straipsnis apie jos biologinę motiną. 

— A. Skaitykite. 

Jis įsikišo mobilųjį į kišenę. Vėl palenkė didelę galvą prie ponios 
Huk aplanko, ir jam pasirodė, kad mintys vibruoja, lyg kaukolėje kaž- 
kas būtų trenkęs į gongą. 

Šarlotė elgiasi įtartinai supratingai; dedasi rami. Ji perkėlė jų amži- 
ną dvikovą į naują lygmenį, anksčiau neatrastą ar neišbandytą: „Dabar 
elkimės kaip suaugę.“ Galimas daiktas, jam, įžengusiam pro jos buto 
duris, į nugarą bus įsmeigtas peilis; galimas daiktas, įėjęs į miegamą- 
jį, prie židinio ras jos lavoną perpjautomis venomis, gulintį krešančio 
kraujo klane. 

Kažkur toli skambėjo Robinos balsas - lyg gaustų dulkių siurblys. 
Straikas pasistengė susikaupti. 

— „pardavė romantišką santykių su jaunu juodaodžiu istoriją 
visiems bulvariniams žurnalistams, kurie pasiūlė užmokėti. Tačiau 
buvę Marlenos Higson kaimynai mano, kad jos istorijoje romantikos 
nė kvapo. „Ji buvo prostitutė, - tvirtina Viviana Kranfild, tuo metu, 

kai Higson laukėsi Lulos, gyvenusi aukštu aukščiau. - Vyrai eidavo 
pas ją dieną naktį. Ji nežinojo, kas vaiko tėvas, galėjo būti bet kas. Vai- 
ko ji nenorėjo. Prisimenu, mergytė sėdi koridoriuje ir verkia, o mo- 
tušė klientus priiminėja. Mažutė, dar su sauskelnėmis, tik išmokusi 
vaikščioti... matyt, kas nors paskambino į vaikų globą pačiu laiku. 
Mergaitei pasisekė, kad ją įsivaikino.“ Be abejo, tiesa priblokš Landri, 
kuri išsamiausiai pasakoja spaudai apie susitikimą su tikra motina po 
daugelio metų...“ Tai buvo parašyta, - paaiškino Robina, - kai Lula 
dar buvo gyva. 

— Aha, - sumurmėjo Straikas ir staiga užvertė aplanką. - Ar neno- 
rėtumėt pasivaikščioti? 


Vaizdo kameros buvo panašios į piktavališkas vienakes batų dėžutes 
ant stulpo. Jos žvelgė į priešingas puses: reikėjo aprėpti visą Older- 
bruko gatvės judėjimo ir pėsčiųjų srautą. Abipus palei šaligatvius ri- 
kiavosi parduotuvės, barai ir kavinės. Autobusų juostomis dundėjo 
dviaukščiai autobusai. 

- Šioje vietoje buvo nufilmuotas Bėgikas Bristou atneštoje juosto- 
je, - tarė Straikas, atsuko Olderbruko gatvei nugarą ir pažvelgė į daug 
tylesnę Belamio gatvę su aukštais ir ištaigingais pastatais, vedančią į 
patį gyvenamojo Meiferio rajono centrą. - Jis pasirodė čia, praėjus 
dvylikai minučių po jos mirties... turbūt tai trumpiausias kelias nuo 
Kentigerno Sodų. Čia važinėja naktinis autobusas. Geriausia pasigauti 
taksi, bet tai neišmintinga, jei ką tik nužudei žmogų. 

Jis vėl įniko skaityti baisiai apdriskusį vadovą. Straiko, regis, ne- 
jaudino, kad kas nors gali jį palaikyti turistu. O jei ir palaikytų, jam 
nesvarbu, pamanė Robina, toks milžinas. 

Per neilgą laikinos sekretorės karjerą Robina kelis kartus buvo pa- 
prašyta paslaugų, neįeinančių į sekretorės pareigas, todėl truputį su- 
nerimo Straikui pasiūlius pasivaikščioti. Tačiau su malonumu įsitiki- 
no, kad jis neturi jokių nepadorių ketinimų. Ilgą kelią iki šios vietos 
juodu beveik nesikalbėjo. Straikas buvo paskendęs mintyse ir kartais 
žvilgčiojo į žemėlapį. 

Kai juodu atėjo į Olderbruko gatvę, jis pasakė: 

- Jei pamatysite ar suvoksite ką nors, ką pražiopsojau, pasakykit 
man, gerai“ 

Robina apsidžiaugė. Ji didžiavosi pastabumu, šis buvo viena priežas- 
čių, kodėl nuo vaikystės turėjo slaptą svajonę, štai išsipildžiusią greta 
žingsniuojant stambiam vyrui. Ji įdėmiai apžvelgė gatvę, įsivaizduoda- 
ma, ką šaltą snieguotą naktį, antrą valandą, galima veikti tokioje vietoje. 

— Čia, - parodė Straikas, nesuteikęs jai progos nieko įžvelgti, ir juo- 
du drauge pasuko Belamio gatve. 

Šioji lenkėsi į kairę; maždaug šešiasdešimt namų, beveik vienodų, 
su žvilgiomis juodomis durimis, abipus švarių baltų laiptų trumpi tu- 
rėklai ir dekoratyviai apkarpyti krūmeliai vazonuose. Šen bei ten buvo 
matyti marmuriniai liūtai ir žalvarinės lentelės su gyventojo pavarde ir 
profesija. Už antro aukšto langų švietė sietynai, o pro vienas atlapotas 
duris buvo matyti šachmatiškai išklotos juodos ir baltos grindų plyte- 
lės, paveikslai paauksuotais rėmais ir Jurgio laikų laiptai. 

Straikas eidamas mąstė apie Robinos internete rastą informaciją. 
Kaip jis ir įtarė, Bristou melavo pareikšdamas, kad policija nė nebandė 
ieškoti Bėgiko ir jo sėbro. Tarp gausybės jausmingų straipsnių, išlikų- 
sių internete, buvo ne vienas kreipimasis į tuodu ir raginimas susisiek- 
ti su policija, bet, regis, be naudos. 

Priešingai nei Bristou, Straikui neatrodė, kad policija dirbo ne- 
kompetentingai ir tikėtinas įtariamasis liko neapklaustas. Maždaug 
tuo laiku staiga sukaukusi automobilio signalizacija suprantamai pa- 
aiškino, kodėl tuodu vyrai pabėgo ir nepanorėjo kalbėtis su policija. 
Be to, Bristou vargu ar nutuokia, kokia prasta būna vaizdo įrašų koky- 
bė; jis pats iš patirties žino, kad dažnai iš miglotų nespalvotų pavidalų 
nė apytikriai neįmanoma nustatyti išvaizdos. 

Be to, Straikas pastebėjo, kad Bristou nepasakė nė žodžio ir užra- 
šuose neužsiminė apie DNR pavyzdžių, paimtų sesers bute, analizę. 
Jis pats beveik neabejojo, kad svetimos DNR pėdsakų nebuvo rasta, 
antraip policija nebūtų taip lengvai palikusi ramybėje Bėgiko su drau- 
gužiu. Tačiau Straikas žinojo, kad nuoširdžiai apsigaudinėjantys žmo- 
nės, pareikšdami, kad pavyzdžiai buvo sugadinti ar net kad policija 
mėto pėdas, lyg niekur nieko atmes tokius niekus kaip DNR įkalčiai. 
Jie mato, ką nori matyti, o prieš nepatogią, nepermaldaujamą tiesą už- 
merkia akis. 

Bet rytinės paieškos „Google , ko gero, paaiškino, kodėl Bristou įsi- 
kandęs Bėgiką. Sesuo ieškojo savo biologinių šaknų, jai pavyko rasti 
tikrą motiną — itin bjaurią bobą, netgi atsižvelgiant į spaudos polinkį 
vaikytis sensacijų. Be abejo, tokios naujienos kaip tos, kurias Robina 
rado internete, būtų nemalonios ne tik Landri, bet ir visai įvaikintojų 
šeimai. Gal Bristou, stokodamas dvasinės pusiausvyros (nes Straikas 

ir norėdamas negalėtų jo laikyti blaiviai mąstančiu žmogumi), manė, 
kad Lula, kuriai daugeliu atvejų neįtikimai sekėsi, užrūstino likimą? 
Kad ji prisišaukė bėdą mėgindama atskleisti savo gimimo paslaptį, 
kad ji pažadino demoną, o tas išniro iš tolimos praeities ir ją nužudė? 
Ar ne todėl jam kėlė tokį nerimą juodukas netoli sesers namo? 

Straikas su Robina ėjo vis tolyn į šią turtuolių anklavą, kol atsidūrė 
prie Kentigerno Sodų gatvės kampo. Kaip ir Belamio gatvę, ją gau- 
bė gąsdinamo, uždaro klestėjimo nuotaika. Prabangūs raudonų plytų 
Viktorijos laikų namai, akmens apdaila, nuo antro aukšto - langai su 
frontonais ir atskirais akmeniniais balkonėliais. Balto marmuro por- 
tikai įrėmino kiekvienas žvilgias laukujes duris, prie jų nuo šaligatvio 
vedė trys balti laipteliai. Visa buvo švaru, tvarkinga ir išpuoselėta už 
didelius pinigus. Čia stovėjo tik keli automobiliai; mažas skydelis skel- 
bė, kad tokiai privilegijai reikia leidimo. | 

Jau nebuvo policijos juostos ir žurnalistų minios, todėl aštuonio- 
liktas numeris grakščiai pritapo prie kaimynų. 

— Balkonas, iš kurio ji iškrito, viršutiniame aukšte, - tarė Straikas, — 
sakyčiau, iki žemės apie dvylika metrų. 

Jis žiūrėjo į dailų fasadą. Robina matė, kad trijų viršutinių aukštų 
balkonai labai siauri, tarp baliustrados ir aukšto lango pakanka vietos 
tik stovėti. 

— Vienas keblumas, - pasakė Straikas Robinai, prisimerkęs apžiūri- 
nėdamas viršutinį balkoną. - Negali būti tikras, kad žmogus, išstum- 
tas iš tokio aukščio, užsimuš. 

- Tikrai? - suabejojo Robina, įsivaizduodama siaubingą krytį iš 
viršutinio balkono ant kieto grindinio. 

— Nustebtumėt sužinojusi. Kartą mėnesį prasivoliojau vienoje 
palatoje su kažkokiu valu, kuris nulėkė nuo maždaug tokio aukščio 
pastato. Sulaužytos kojos ir dubuo, vidinis kraujavimas, bet žmogelis 
gyvas iki šiol. 

Robina dirstelėjo į Straiką svarstydama, kodėl jis mėnesį pragulė- 
jo ligoninėje, bet seklys nieko nepastebėjo, nes susiraukęs apžiūrinėjo 
laukujes duris. 

- Telefonspynė, - sumurmėjo, pastebėjęs metalinį kvadratą su 
mygtukais, - o virš durų - vaizdo kamera. Bristou šitos kameros ne- 
minėjo. Gal nauja? 

Kelias minutes jis stovėjo, taikydamas savo versijas prie bauginan- 
čio raudonplyčio fasado, prie šių fantastiškai brangių tvirtovių. Kodėl 
Lula Landri apsigyveno kaip tik čia? Rami, tvarkingai nuobodi Kenti- 
gerno Sodų gatvė, be abejo, buvo įprastas kitokių turtuolių prieglobs- 
tis: rusų ir arabų oligarchų; milžiniškų korporacijų vadovų, gyvenan- 
čių tai miesto bute, tai užmiesčio sodyboje; turtingų senmergių, lėtai 
nykstančių tarp meno dirbinių kolekcijų. Jam pasirodė keista, kad 
dvidešimt trejų metų mergina, - kuri, pasak visų straipsnių, jam rytą 
perskaitytų Robinos, priklausė kūrybingai bohemai, o ryškaus stiliaus 
jausmą išsiugdė veikiau gatvėje negu madingame salone, - pasirinko 
tokią keistą gyvenamąją vietą. 

— Turbūt namas puikiai apsaugotas? - spėjo Robina. 

— Taip, puikiai. O tą naktį čia dar būriavosi paparacai. 

Straikas atsišliejo į juodus 23 pastato turėklus ir įsistebeilijo į 18 
numerį. Buvusio Landri buto langai buvo aukštesni negu žemesnių 
aukštų, o balkono, priešingai nei kitų dviejų, nepuošė vazonai su de- 
koratyviai apkarpytais krūmais. Straikas išsitraukė iš kišenės pakelį ci- 
garečių ir pasiūlė vieną Robinai; ji nustebusi papurtė galvą, nes nema- 
tė jo rūkant kontoroje. Prisidegęs, giliai užsitraukęs ir nenuleisdamas 
akių nuo laukujų durų, jis tarė: 

— Bristou mano, kad tą naktį kažkas įėjo į namą ir išėjo iš jo nepa- 
stebėtas. 

Robina, jau nusprendusi, kad į namą pakliūti neįmanoma, pama- 
nė, kad Straikas tučtuojau suniekins kliento spėjimą, bet klydo. 

— O jei kas nors į jį ir pateko, - pasakė Straikas, tebežiūrėdamas į 
duris, - vadinasi, nusikaltimas buvo apgalvotas, ir gerai apgalvotas. 
Niekas nebūtų prasmukęs pro fotografus, telefonspynę, apsaugininką 
ir uždarytas vidines duris, o paskui grįžęs atgal kliaudamasis vien sė- 
kme. Visa bėda, - jis pasikasė smakrą, - kad toks toliaregiškas planas 
netinka prie tokios skubotos žmogžudystės. 

Robinai pasirodė, kad žodis parinktas beširdiškai. 

- Išstumti žmogų iš balkono gana netikėtas veiksmas, - pasakė Strai- 
kas, lyg būtų pajutęs, kad ji mintyse krūptelėjo. - Įsikarščiavus. Įtūžus. 

Su Robina jam buvo ramu ir gera ne tik todėl, kad ji klausėsi jo išsi- 
Žiojusi ir nesistengė kalbinti jam tylint, bet ir todėl, kad mažas žiedelis 
su safyru ant bevardžio piršto priminė dailų tašką: iki čia ir ne toliau. 

Tai jam labai tiko. Jis gali truputį prieš ją pasipuikuoti: tai vienas iš 
nedaugelio jam likusių malonumų. 

- O gal žudikas jau buvo viduje? 

- Tai daug labiau įtikima, - tarė Straikas, ir Robina pasijuto savim 
didžiai patenkinta. - O jei žudikas jau buvo viduje, belieka įtarti ap- 
saugininką, vieną ar abu Bestigius ar nepažįstamą asmenį, kuris slė- 
pėsi pastate. Jei tai Bestigiai ar Vilsonas, įeiti ir išeiti labai paprasta: 
jiems tereikėjo grįžti į vietą, kurioje turėjo būti. Pavojus, kad ji liks 
gyva, nors ir susilaužiusi kaulus, ir papasakos, kaip viskas buvo, niekur 
nedingo, bet jei vis dėlto nusikaltimą padarė kuris nors iš jų, iš anks- 
to neplanuotas nusikaltimas įsikarščiavus atrodytų daug įtikimesnis. 
Ginčas, įtūžis, krytis. 

Straikas surūkė cigaretę ir toliau apžiūrinėjo pastato fasadą, ver- 
tino atstumą tarp antro ir ketvirto aukšto langų. Galvojo daugiausia 
apie Fredį Bestigį, kino prodiuserį. Pasak Robinos internete rastos in- 
formacijos, kai Lula Landri iškrito iš balkono, Bestigis miegojo savo 
lovoje dviem aukštais žemiau. Žmona nemanė, kad jis dėl to kaltas: ji 
pakėlė triukšmą ir tvirtino, kad žudikas tebėra viršuje, o vyras atsikė- 
lęs stovėjo šalia. Ir vis dėlto Fredis Bestigis buvo arčiausiai merginos 
jos žūties akimirką. Straikas iš patirties žinojo, kad mėgėjai visada ieš- 
ko motyvo, o profesionalai - galimybės. 

Nejučiomis Robina patvirtino, kad tėra mėgėja, ji paklausė: 

- Bet kam ginčytis vidury nakties? Juk niekas nesakė, kad Lula ne- 
sutaria su kaimynais? O Tanzi Bestigi tikrai negalėjo to padaryti, tiesa? 
Kam jai lėkti į apačią ir pranešti apsaugininkui, jeigu pati būtų išstū- 
musi Lulą iš balkono? 

Straikas atsakė ne iš karto; atrodė, jis paskendęs mintyse, todėl tyli. 

- Bristou atkakliai tvirtina, kad svarbiausias tas ketvirtis valandos, 
kai sesuo įėjo į vidų, fotografai išsiskirstė, o apsaugininkui susuko vi- 
durius ir jis numovė į tualetą. Vestibiulis kurį laiką buvo tuščias, bet 
iš kur prašalaičiui žinoti, kad Vilsonas paliko postą? Laukujės durys 
nepermatomos. 

- Be to, turėtum žinoti telefonspynės kodą, - išmintingai pridūrė 
Robina. 

- Žmonės nerūpestingi. Jei apsaugininkai kodo nuolat nekeičia, jį 
gali sužinoti daugybė nepageidautinų asmenų. Pasižvalgykime tenai. 

Juodu tylėdami nuėjo iki pat Kentigerno Sodų gatvės galo ir aptiko 
siaurą skersgatvį, kuris suko į Landri kvartalo užkiemius. Straiką pra- 
linksmino skersgatvio pavadinimas: Baudžiauninkų. Jo pločio pakak- 
tų vienam automobiliui, ryškiai apšviestas, be užkaborių, abipus grin- 
dinio ilgos, aukštos, lygios sienos. Netrukus jie priėjo didžiules elektra 
valdomas garažo duris su milžiniška iškaba ĮEITI DRAUDŽIAMA 
ant sienos. Čia buvo Kentigerno Sodų gatvės gyventojų požeminis ga- 
ražas. 

Nusprendęs, kad jie maždaug ties 18 numeriu, Straikas pašoko, įsi- 
kibo į sienos viršų ir pasikėlęs pamatė ilgą virtinę mažų rūpestingai 
prižiūrimų sodelių. Tarp kiekvieno lygios puoselėjamos vejos skly- 
pelio ir namo, kuriam jis priklauso, buvo nepastebimi laiptai į rūsį. 
Žmogui, sumaniusiam perlipti tokią sieną, Straiko nuomone, reikėtų 
kopėčių arba bendrininko, kuris padėtų užlipti, ir tvirtų virvių. 

Jis nuslydo nuo sienos ir slopiai sudejavo, atsistojęs ant žemės koja 
su protezu. 

- Nieko baisaus, - pasakė, kai Robina susirūpinusi aiktelėjo; jis 
šiek tiek šlubavo, ir ji pamanė, kad galbūt pasitempė sausgyslę. 

Nutrinta bigė dar labiau įsiskaudėjo šlubčiojant grindiniu. Protezas 
buvo nelankstus ir nepritaikytas eiti nelygiais paviršiais. Straikas liū- 
dnai pamanė, kad galėjo ant sienos nelipti. Robina, be abejo, daili, bet 
ji neverta puspadžio moters, kurią jis paliko. 


- O tu tikra, kad jis seklys? Nes tai gali daryti bet kas. Bet kas gali ko 
nors ieškoti „Google“. 

Matju buvo suirzęs po sunkios dienos: klientas buvo juo nepaten- 
kintas, naujasis viršininkas - irgi. Jam nepatiko, kad sužadėtinė nai- 
viai ir nederamai žavisi kitu vyru. 

- Jis neieškojo, - atsiliepė Robina. - Aš ieškojau, o jis tvarkė kitą 
bylą. 

- Man nepatinka toks darbo organizavimas. Jis nakvoja kontoroje, 
Robina. Nemanai, kad tai įtartina? 

- Juk sakiau, kad jis ką tik išsiskyrė su drauge. 

- Kurgi ne, - atkirto Matju. 

Robina trinktelėjo jo lėkštę ant savo ir išdidžiai išdrožė į virtuvę. Ji 
tūžo ant Matju ir šiek tiek pyktelėjo ant Straiko. Jai patiko ieškoti Lulos 
Landri pažįstamos internete, bet dabar ji pritarė Matju požiūriui, kad 
Straikas davė jai beprasmišką užduotį tik laikui prastumti. 

- Klausyk, aš nieko nesakau, - ištarė Matju iš virtuvės tarpdurio. — 
Tiesiog iš tavo kalbų man pasirodė, kad jis keistas. Ir kas per popieti- 
niai pasivaikščiojimai? 

— Tai buvo ne popietinis pasivaikščiojimas, Matju. Mes ėjome ap- 
žiūrėti nusikal... mums reikėjo apžiūrėti vietą, kurioje, kliento nuomo- 
ne, kažkas įvyko. 

— Robina, nebūk tokia paslaptinga, - nusijuokė Matju. 

- Aš pasirašiau susitarimą dėl slaptumo, - atkirto ji per petį. - Ne- 
galiu tau pasakoti apie bylą. 

- Bylą, - jis niekinamai prunkštelėjo. 

Robina vaikščiojo po mažutę virtuvėlę, dėdama į vietą maisto pro- 
duktus, trankydama spintelių durelėmis. Po valandėlės Matju, žiūrė- 
damas į jos figūrėlę, zujančią aplinkui, pajuto, kad elgėsi neprotingai. 

Kai Robina grandė vakarienės likučius į šiukšlių kibirą, jis priėjo prie 
jos iš užpakalio, apkabino, įsikniaubė į sprandą ir ėmė glamonėti krū- 
tį su mėlynėmis, kurias netyčia padarė Straikas ir kurios nepakeičia- 
plaukus susitaikymo žodžius, bet ji išsiveržė iš glėbio ir ėmė dėti į 
kriauklę indus. 

Robina jautėsi pažeminta. Straikas, regis, susidomėjo jos internete 
rasta informacija. Jis padėkojo jai už dalykiškumą ir iniciatyvą. 

— Kiek pokalbių dėl darbo - tikro darbo - tau paskirta kitą savai- 
tę? — paklausė Matju, kai ji atsuko šalto vandens čiaupą. 

— Trys! - atkirto Robina, perrėkdama kliokiančią vandens čiurkšlę, 
ir ėmė įnirtingai gremžti viršutinę lėkštę. 

Ji palaukė, kol jis išėjo į svetainę, ir užsuko čiaupą. Sužadėtuvių 
žiedo akutės apsode buvo įstrigęs šaldyto žirnelio gabaliukas. 


Penktadienį Straikas atėjo į Šarlotės butą pusę dešimtos. Apskaičiavo, 
kad per pusvalandį ji atsidurs toli, žinoma, jei iš tikrųjų ketina išeiti, o 
ne laukti jo. Didingi ir grakštūs balti pastatai, išsirikiavę išilgai plačios 
gatvės; platanai; mėsinė, regis, išlikusi iš šešto dešimtmečio, kavinės, 
pilnutėlės turtingų lankytojų; prašmatnūs restoranai. Šis rajonas Strai- 
kui visada atrodė netikras ir teatrališkas. Turbūt širdies gilumoje jis 
visada jautė, kad čia nepasiliks, kad čia svetimas. 

Iki tos akimirkos, kai atrakino lauko duris, jis vis dar baiminosi, 
kad ji bus namie, bet peržengė slenkstį ir suprato, kad butas tuščias. 
Ypatingoje, negyvoje abejingų kambarių tyloje jo žingsniai skambėjo 
pernelyg garsiai ir svetimai. 

Svetainės viduryje buvo padėtos keturios kartoninės dėžės, ati- 
dengtos, kad jis matytų, kas viduje. Jo pigūs ir praktiški daiktai buvo 
suversti į krūvą it kuistuvėje. Išėmė kelis daiktus tikrindamas, kas gi- 
liau, bet, rodos, niekas nebuvo sudaužyta, sudraskyta ar apipilta da- 
žais. Kiti jo bendraamžiai turi namus ir skalbykles, automobilius ir 
televizorius, baldų, sodą, kalnų dviračius ir vejapjoves: jis turi keturias 
dėžes šlamšto ir saują padrikų prisiminimų. 

Tylus kambarys, kuriame jis stovėjo, buvo apstatytas neabejotinai 
skoningai: senovinis kilimas, rausvos sienos, puikūs tamsios medie- 
nos baldai ir marios knygų. Nuo sekmadienio nakties čia įvyko tik 
viena permaina: ant stiklinio staliuko gale sofos, kur anksčiau stovėjo 
besijuokiančių Sent Moso paplūdimyje jųdviejų su Šarlote nuotrau- 
ka, dabar Straikui iš tų pačių sidabrinių rėmelių maloniai šypsojosi 
nespalvotas profesionalaus fotografo darytas Šarlotės velionio tėvo 
portretas. 

Virš židinio kabojo aštuoniolikmetės Šarlotės portretas, nutapy- 
tas aliejiniais dažais. Florencijos angelas ilgų tamsių plaukų debesyje. 

Jos šeima užsakydavo tapytojams įamžinti savo atžalas: šis sluoksnis 
Straikui buvo visiškai svetimas, jį teko pažinti it pavojingą užsienio 
šalį. Iš Šarlotės jis sužinojo, kad neįsivaizduojami pinigai puikiai su- 
gyvena su liūdesiu ir žiaurumu. Jos šeima, nors ir puikių manierų, 
maloni ir gabi, išsilavinusi ir kartais net linkusi pasipuikuoti, buvo dar 
labiau pakvaišusi, dar keistesnė negu Straiko. Juodu ir suartėjo todėl, 
kad pajuto šį tvirtą ryšį. 

Žiūrint į tą portretą, jam dingtelėjo keista mintis: ar ne todėl jis ir 
buvo nutapytas, kad vieną dieną didžiulės rusvai žalios akys stebėtų, 
kaip jis išsikrausto. Ar Šarlotė žinojo, kaip jis jausis, klaidžiodamas po 
tuščią butą ir varstomas aštuoniolikmetės gražuolės žvilgsnio? Ar ji 
suprato, kad portretas bus paveikesnis negu ji pati? 

Jis nusisuko, apėjo kitus kambarius, bet Šarlotė buvo uoliai pasi- 
darbavusi. Visi jo gyvenimo čia pėdsakai, nuo dantų siūlo iki kareiviš- 
kų batų, buvo sudėti į dėžes. Miegamąjį jis apžiūrinėjo itin atidžiai, o 
miegamasis, ramus ir santūrus, su tamsiomis grindų lentomis, balto- 
mis užuolaidomis ir trapiu tualetiniu staliuku, spoksojo į jį. Lova, kaip 
ir paveikslas ant sienos, atrodė gyva. „Neužmiršk, kas čia būdavo ir ko 
daugiau nebebus.“ 

Vieną po kitos jis išnešė keturias dėžes už durų, o po paskutinio žy- 
gio akis į akį susidūrė su besišaipančiu kaimynu, rakinančiu savo buto 
duris. Šis visada vilkėdavo regbio marškinėlius su pastatyta apykakle 
ir springdamas žvengdavo iš kiekvieno Šarlotės sąmojo. 

- Šlamštą išnešat? - paklausė. 

Straikas ryžtingai uždarė Šarlotės duris. 

Prieškambaryje prie veidrodžio jis nusmaukė raktus nuo žiedo ir 
atsargiai padėjo ant pusmėnulio pavidalo staliuko, greta dubens su 
džiovintais žiedlapiais. Veidrodyje atsispindėjo apdraskytas, purvinas 
Straiko veidas vis dar užtinusia gelsvai violetine akimi. Tyloje jis išgir- 
do balsą, atsklindantį iš septyniolikos metų tolybės: „Kaip tokiam gau- 
ruotam urviniui pavyko čia prasmukti, Straikai? Stovėdamas prieš- 
kambaryje, kurio niekada nebepamatys, jis ir pats negalėjo tuo patikėti. 

Paskutinė beprotybės akimirka nuo vieno širdies tvinksnio iki kito, 
visai kaip prieš penkias dienas, kai jis puolė Šarlotei įkandin: jis liks 
čia, sulauks, kol ji grįš, suims delnais jos tobulai gražų veidą ir pasa- 
kys: „Pabandykim dar kartą.“ 

Bet jie jau bandė, ir ne vieną, o daugybę kartų, ir visada, atslūgus 
pirmai milžiniškai abipusio ilgesio bangai, vėl išnirdavo bjaurūs pra- 
eities griuvėsiai, mesdami tamsų šešėlį ant visko, ką jie stengdavosi 
atkurti. 

Jis paskutinį kartą uždarė lauko duris. Jukusis kaimynas buvo din- 
gęs. Straikas laiptais nunešė keturias dėžes ant šaligatvio ir ėmė žval- 


gytis taksi. 


Straikas perspėjo Robiną, kad paskutinės jos darbo dienos rytą vėluos. 
Jis davė jai atsarginį raktą ir liepė atsirakinti kontorą. 

Ji trupučiuką įsižeidė, kad jis taip abejingai ištarė „paskutinės“. Šis 
žodis aiškiai rodė, kad Straikas skaičiavo dienas, kol galės jos atsikra- 
tyti, nors juodu puikiai sutaria, tegu atsargiai ir dalykiškai; nors jo 
kontora dabar daug tvarkingesnė, o siaubingas tualetas laiptinėje daug 
švaresnis; nors skambutis prie lauko durų atrodo daug geriau, nes ji 
nukrapštė lipnia juostele priklijuotą popiergalį ir pritvirtino prie sie- 
nos skaidrų plastikinį įdėklą su dailiai išspausdinta pavarde (sugaišo 
pusvalandį ir nusilaužė du nagus, kol atlupo dangtelį); nors ji man- 
dagiai atsakinėjo į telefono skambučius, nors išmintinga mina aptarė 
veikiausiai išgalvotą Lulos Landri žudiką. 

Visiškai akivaizdu, jis neturi pinigų laikinai sekretorei. Klientų tik 
du; atrodo, jis benamis (kaip nuolat kartoja Matju, lyg darbo vieto- 
je nakvotų tik siaubingos padugnės); be abejo, Robina suprato, kad, 
Straiko galva, jos laikyti nėra prasmės. Bet ji nelaukė kito pirmadienio. 
Bus nepažįstama nauja kontora („Laikini sprendimai“ telefonu jau 
pranešė jai adresą), be abejo, kaip įprasta, tvarkinga, šviesi, žmoninga, 
pilna plepių moterų, dirbančių darbus, kurie jai nepakeliamai nuobo- 
dūs. Gal ji ir netiki, kad buvo žudikas; suprato, kad Straikas irgi netiki; 
bet ją žavėjo pati veikla. 

Šia savaite Robina buvo labai patenkinta, bet Matju nesiryžo prisi- 
pažinti. Visos jos pareigos, net skambinti du kartus per dieną Fredžiui 
Bestigiui į studiją „BestFilms“ ir nuolat sulaukti neigiamo atsakymo į 
prašymą su juo sujungti, teikė jai savo svarbos pojūtį, taip retai patiria- 
mą darbe. Robiną domino kitų žmonių mąstysena: ji studijavo psicho- 
logiją, bet nenumatytas įvykis sutrukdė baigti universitetą. 

Pusė vienuoliktos, o Straiko vis dar nėra, užtat atvyko stambi mote- 
ris nervinga šypsena, oranžiniu paltu ir violetine megzta berete. Ponia 

Huk, pavardę Robina žino, nes ji vienintelė Straiko klientė, be Bris- 
tou. Robina pasodino ponią Huk ant įdubusios sofos prie savo stalo ir 
užplikė jai puodelį arbatos. (Robina drovėdamasi papasakojo Straikui 
apie gašlųjį poną Kraudį iš antro aukšto, ir viršininkas nupirko pigių 
puodelių ir dėžutę arbatos pakelių.) 

- Žinau, kad aš per anksti, - trečią kartą pakartojo ponia Huk, ne- 
sėkmingai mėgindama gurkštelėti labai karštos arbatos. - Anksčiau 
jūsų čia nesu mačiusi, jūs neseniai dirbate? 

- Tik laikinai, - atsakė Robina. 

— Turbūt supratote, aš dėl vyro, - kalbėjo ponia Huk, jos nesiklau- 
sydama. - Turbūt tokių moterų kaip aš prisižiūrite į valias? Noriu 
žinoti tiesą, nors ir karčią. Daug metų abejojau. Bet geriausia tikrai 
žinoti, tiesa? Geriausia žinoti. Maniau, Kormoranas bus kontoroje. Iš- 
važiavęs tirti kitos bylos? 

- Taip, - atsakė Robina. Ji spėjo, kad iš tikrųjų Straikas tvarko pa- 
slaptingo asmeninio gyvenimo reikalus; labai jau užuolankomis pasa- 
kė jai vėluosiąs. 

- Ojūs žinote, kas jo tėvas? - paklausė ponia Huk. 

- Ne, nežinau, - atsakė Robina, manydama, kad jiedvi kalba apie 
vargšės moteriškės vyrą. 

— Džonis Rokbis, - teatrališkai paskelbė ponia Huk. 

- Džonis Rok... 

Robinai užgniaužė kvapą: ji sykiu suprato, kad ponia Huk kalba 
apie Straiką ir kad už stiklinių durų šmėkštelėjo stambi Straiko figūra. 
Ji pamatė, kad jis neša kažkokį didelį daiktą. 

- Luktelėkit, ponia Huk, - atsiprašė ji. 

- Kas yra? - paklausė Straikas, žvelgdamas pro kartoninės dėžės 
kraštą, kai Robina išlėkė pro stiklines duris ir jas uždarė. 

- Atėjo ponia Huk, - sušnibždėjo ji. 

- Velniai griebtų. Valanda per anksti. 

- Žinau. Maniau, galbūt norėtumėt... na... truputį aptvarkyti kabi- 
netą, prieš vesdamasis ją tenai. 

Straikas padėjo kartoninę dėžę ant metalinių grindų. 

- Turiu dar kelias atnešti, - tarė jis. 

— Aš padėsiu, - pasisiūlė Robina. 

- Ne, grįžkite ir šnekinkite ją. Ji lanko keramikos kursus ir mano, 
kad vyras miega su savo buhaltere. 

Straikas nušlubavo laiptais žemyn, palikęs dėžę prie stiklinių durų. 

Džonis Rokbis - negi tiesa? 

— Jis tuoj ateis, - gyvai pranešė poniai Huk Robina, sėsdamasi prie 
stalo. - Ponas Straikas sakė, kad jūs žiedžiate molinius indus. Visada 
svajojau pamėginti... 

Penkias minutes Robina klausėsi apie keramikos kursus ir jų vado- 
vą, malonų ir supratingą jaunuolį. Paskui stiklinės durys atsidarė, ir 
įėjo Straikas be jokių dėžių. Jis mandagiai nusišypsojo poniai Huk, O 
ši pašoko jį pamačiusi. | 

— Oi, Kormoranai, kas jūsų akiai? - paklausė ji. - Jus užpuolė? 

— Ne, - atsakė Straikas. - Gal valandėlę luktelėtumėte, ponia Huk, 
aš rasiu jūsų bylą. 

— Žinau, kad atėjau per anksti, Kormoranai, labai atsiprašau... 
kiaurą naktį negalėjau užmigti... 

— Duokite man puodelį, ponia Huk, - tarė Robina, sėkmingai nu- 
kreipdama klientės dėmesį, kad ši nepastebėtų sulankstomosios love- 
lės, miegmaišio ir arbatinio per tas kelias sekundes, kurių reikės Strai- 
kui įsmukti pro kabineto duris. 

Po valandėlės Straikas vėl pasirodė, apgaubtas dirbtinių žaliųjų ci- 
trinų aromato, ir ponia Huk, bailiai žvilgtelėjusi į Robiną, dingo jo 
kabinete. Durys užsidarė. 

Robina vėl atsisėdo prie rašomojo stalo. Rytinį paštą buvo seniai 
jučia atidarė vikipediją. Paskui atsainiai, lyg nesuvoktų, ką veikia jos 
pirštai, surinko dvi pavardes: Rokbis Straikas. 

Straipsnis iššoko iškart, sykiu su nespalvota iškart atpažinto vyro, 
garsaus jau keturis dešimtmečius, nuotrauka. Siauras Arlekino vei- 
das, paklaikusios akys, kurios tiesiog prašėsi karikatūros, juolab kad 
kairioji buvo truputį žvaira; veidu varva prakaitas, plaukai išsidraikę, 
burna plačiai išžiota, nes jis kažką baubia į mikrofoną. 


Džonatanas Leonardas Rokbis, arba Džonis, g. 1948 metų 
rugpjūčio 1 dieną, aštuntame dešimtmetyje populiarios 
roko grupės „The Deadbeats“ geriausias dainininkas, 
įamžintas Rokenrolo šlovės muziejuje, ne kartą apdovanotas 


„Grammy... 

Straikas į jį nė kiek nepanašus; nebent akys irgi asimetriškos, bet 
irgi kaip kada. 
Robina slinko toliau: 


„pelnęs daug platininių plokštelių albumas „Susilaikyk“ 
(1975). Pasiekusios visus rekordus gastrolės Amerikoje 
nutrūko, Los Andžele dėl kaltinimo narkotikų laikymu buvo 
suimtas naujasis grupės gitaristas Deividas Karas... 


Ir sustojo ties Asmeniniu gyvenimu: 


Rokbis buvo tris kartus vedęs: dailės mokyklos bedrakursę 
Širlę Malens (1969-1973), su ja susilaukė dukters Meimės; 
modelį, aktorę ir kovotoją už Žmogaus teises Karlą Astolfi 
(1975-1979), su šia susilaukė dviejų dukterų, televizijos laidų 
vedėjos Gabrielos Rokbi ir juvelyrinių dirbinių dizainerės 
Danielės Rokbi; ir (1981 - iki dabar) kino prodiuserę Dženę 
Greiham, su kuria susilaukė dviejų sūnų, Edvardo ir Alo. Be to, 
Rokbis turi dukterį Prudensę Danlivi su aktore Lindse Fantrop 
ir sūnų Kormoraną su aštunto dešimtmečio grupės aistruole 
Leda Straik. 


Kabinete pasigirdo šaižus klyksmas. Robina pašoko, krėslas apvir- 
to. Klyksmas garsėjo ir šaižėjo. Robina pribėgo prie kabineto durų ir 
atidarė. 

Ponia Huk buvo nusivilkusi oranžinį paltą ir nusiėmusi violetinę 
beretę, mūvėjo džinsais ir vilkėjo gėlėta palaidinuke, matyt, skirta ke- 
ramikos kursams. Ji kumščiais daužė Straikui per krūtinę ir švokštė it 
užviręs arbatinis. Monotoniškas spiegimas nenutilo, kol ėmė atrodyti, 
kad ji uždus, jei tučtuojau neįkvėps. 

- Ponia Huk! - suriko Robina ir griebė moteriškei už suglebusių 
dilbių, gelbėdama Straiką, kad jam nereikėtų atsimušinėti. 

Tačiau ponia Huk buvo daug stipresnė, negu atrodė; ji nutilo įkvėp- 
ti, bet toliau kumščiavo Straiką, kol šis norom nenorom irgi buvo pri- 
verstas griebti jai už riešų ir laikyti. Tačiau ponia Huk išsprūdo, nes jis 
laikė nestipriai, ir puolė Robiną, kaukdama kaip šuo. 

Robina, glostydama kūkčiojančiai moteriai nugarą, nepastebimai 
išsivedė ją į priimamąjį. 

— Nesigraužkite, ponia Huk, nesijaudinkite, - guodė ji, sodinda- 
ma moteriškę ant sofos. - Užplikysiu jums puodelį arbatos. Nusira- 
minkite. 

— Labai užjaučiu, ponia Huk, - oficialiu tonu ištarė Straikas iš kabi- 
neto tarpdurio. - Nelengva susitaikyti su tokia žinia. 

— Aš m-maniau, kad jis su Valeri, - inkštė ponia Huk, susiėmusi 
rankomis susitaršiusią galvą ir linguodama ant dejuojančios sofos. - 
M-maniau, kad jis su Valeri, o n-ne su m-mano tikra seserimi. 

— Einu plikyti arbatos, - sušnibždėjo priblokšta Robina. 

Jau prie durų ji susigriebė, kad užmiršo uždaryti langą su Džonio 
Rokbio biografija. Keista bėgti atgal prie kompiuterio su arbatiniu 
rankose vidury skandalo, todėl ji išskubėjo iš kambario vildamasi, kad 
Straikui užteks rūpesčių su ponia Huk, ir į monitorių jis nežvilgtels. 

Tik po keturiasdešimties minučių ponia Huk, išgėrusi antrą puo- 
delį arbatos ir priraudojusi pusę tualetinio popieriaus ritinėlio, Ro- 
binos atnešto iš tualeto laiptinėje, pagaliau išėjo, spausdama ranko- 
je aplanką su kaltinančiomis nuotraukomis ir rodykle, kurioje buvo 
smulkiai aprašyta nuotraukų padarymo laikas ir vieta, šluostydamasi 
akis, besikilnojančia krūtine. 

Straikas palaukė, kol ji nusigaus iki gatvės galo, paskui išėjo, links- 
mai švilpaudamas, pirkti sumuštinių sau ir Robinai, paskui abu su- 
šveitė juos prie jos stalo. Tai buvo draugiškiausias Straiko poelgis per 
visą savaitę, ir Robina neabejojo: tik todėl, kad jis džiaugiasi netrukus 
jos atsikratysiąs. 

- Jūs žinote, kad šiandien po pietų susitinku su Deriku Vilsonu? - 
paklausė jis. 

— Apsaugininku, kuris suviduriavo? - pasitikslino Robina. - Taip. 

— Kai grįšiu, jūsų nebebus, todėl pasirašysiu tabelį prieš išeidamas. 
Ir klausykit, ačiū už... - Straikas linktelėjo tuščios sofos pusėn. 

— Nėra už ką. Vargšė moteriškė. 

- Aha. Na, dabar ji prirems jį prie sienos. Ir, - toliau kalbėjo jis, - 
ačiū už viską, ką padarėte šią savaitę. 

- Toks mano darbas, - nerūpestingai atsakė Robina. 

- Jei turėčiau pinigų sekretorei... bet, viliuosi, jūs tikriausiai galop 
tapsite asmenine kokio piniguočiaus sekretore ir gausite gerą atlygi- 
nimą. 

Robina kažkodėl įsižeidė. 

— Ne tokio darbo aš noriu, - atsakė ji. 

Stojo įtempta tyla. 

Straikas šiek tiek sudvejojo. Būtų liūdna kitą savaitę nieko nema- 
tyti prie Robinos stalo; ji buvo miela ir nereikli, o dalykinės savybės 
džiugino, bet mokėti už draugiją, lyg jis būtų liguistas Viktorijos laikų 
magnatas, būtų niekinga, o svarbiausia - išlaidu. „Laikini sprendimai“ 
ima plėšikiškus komisinius; Robina - neleistina prabanga. Dar palan- 
kesnį įspūdį apie ją susidarė, kad ji neklausinėjo jo apie tėvą (Straikas 
pastebėjo vikipedijos straipsnį apie Džonį Rokbį kompiuterio monito- 
riuje): neįprastas santūrumas, o juk iš jo Straikas paprastai ir spręsda- 
vo apie naujus pažįstamus. Bet kai padėtis tokia apgailėtina, ją reikia 
atleisti - praktiniais sumetimais. 

Ir vis dėlto jis galvojo apie ją beveik taip, kaip apie žaltį, kurį jam, 
vienuolikmečiui, pavyko sugauti Treveiloro miške; kaip ilgai ir mal- 
daujamai jis ginčijosi su teta Džoana: „Leisk man jį pasilikti... leisk, 
būk gera...“ 

- Ką gi, eisiu, - tarė jis, pasirašęs jos tabelį, ir įmetė į šiukšliadėžę 
po stalu sumuštinių pakuotę ir tuščią vandens butelį. - Ačiū už viską, 
Robina. Sėkmės ieškant darbo. 

Jis pasiėmė paltą ir išėjo pro stiklines duris. 

Laiptų viršuje, kaip tik toje vietoje, kur jis vos jos neužmušė, o pas- 
kui išgelbėjo, sustojo. Nuojauta įsikirto į jį it įkyrus šuo nagais. 

Stiklinės durys trinktelėdamos atsidarė, ir jis atsisuko. Robina pa- 
raudo. 

- Klausykit, - tarė ji. - Galėtume susitarti slapta. Išsiversime be 
„Laikinų sprendimų . Jūs mokėsite tiesiai man. 

Jis dvejojo. 

- Laikinų darbuotojų agentūros nemėgsta tokių dalykų. Pateksit į 
juoduosius sąrašus. 

— Nesvarbu. Kitą savaitę einu į tris vietas tartis dėl nuolatinio dar- 
bo. Jei sutiksite mane išleisti... 

— Be abejo, - atsakė jis, nespėjęs prikąsti liežuvio. 

- Puiku, aš galėčiau padirbėti dar savaitę ar dvi. 

Pauzė. Sveikas protas nuožmiai susigrūmė su nuojauta ir palanku- 
mu, bet greitai buvo nugalėtas. 

— Aha... gerai. Ką gi, tokiu atveju gal pabandytumėte dar kartą pa- 
skambinti Fredžiui Bestigiui? 

— Taip, žinoma, - tarė Robina ramiai ir dalykiškai, slėpdama 
džiaugsmą. 

— Tada pasimatysime pirmadienį po pietų. 

Pirmą kartą per savaitę Straikas jai nusišypsojo. Regis, turėtų ant 
savęs pykti, vis dėlto išėjo į vėsią ankstyvą popietę ne apgailestauda- 
mas, o nesuvokiamai pažvalėjęs. 


Kartą Straikas bandė suskaičiuoti mokyklas, kuriose mokėsi: septy- 
niolika, bet jam atrodė, kad porą trejetą galėjo ir pamiršti. Neįtrau- 
kė tariamo mokymo namie tuos du mėnesius, kai gyveno su motina 
ir įsesere lūšnyne prie Atlanto kelio Brikstone. Tuometinis motinos 
sugyventinis, baltasis muzikantas rastafaris, persikrikštijęs Šumbha, 
manė, kad švietimo sistema primeta patriarchalines ir vartotojiškas 
vertybes, jos neturi suteršti posūnio ir podukros. Svarbiausias dalykas, 
kurį Straikas įsidėjo į galvą, du mėnesius mokomas namie, - kad ka- 
napė, net rūkoma dvasiniais sumetimais, vartotoją atbukina ir sukelia 
suvokimo sutrikimų. 

Pakeliui į kavinę, kurioje buvo paskirtas susitikimas su Deriku 
Vilsonu, jis padarė nebūtiną lankstą - užsuko į Brikstono turgavie- 
tę. Dengtos galerijos, trenkiančios žuvimis, spalvingos prekydėžės su 
nematytais vaisiais ir daržovėmis iš Afrikos ir Vest Indijos, mėsinės, 
prekiaujančios musulmonams tinkama mėsa, kirpyklos su didžiulė- 
mis prašmatnių kasų ir garbanų nuotraukomis ir eilių eilėmis baltų 
polistireno galvų su perukais vitrinose. Straikas grįžo dvidešimt šeše- 
rius metus atgal, į tuos mėnesius, kai klaidžiodavo Brikstono gatvėmis 
su Liuse, jaunesne įsesere, o motina su Šumbha apsnūdę drybsodavo 
ant purvinų pagalvių griautiname name, vangiai aptarinėdami svar- 
bius dvasinius dalykus, kurių reikia išmokyti vaikus. 

Septynmetė Liusė svajojo apie šukuoseną kaip Jamaikos mergaičių. 
Visą ilgą kelionę atgal į Sent Mosą ant dėdės Tedo ir tetos Džoanos 
„Morris Minor“ užpakalinės sėdynės ji karštai kalbėjo apie kasytes su 
karoliukais. Straikas prisiminė, kad teta Džoana ramiai sutiko, esą tai 
labai gražu, nors užpakalinio vaizdo veidrodėlyje atsispindėjo raukšlė 
jai tarp antakių. Džoana bandė, nors jai kuo toliau, tuo sunkiau sekėsi, 
nesmerkti motinos vaikams girdint. Straikas taip ir nesuprato, kaip 

dėdė Tedas sužinojo, kur jie gyvena: tiesiog vieną popietę Kormoranas 
su Liuse grįžo į apleistą namą ir kambario vidury išvydo stovint mil- 
žiną motinos brolį, grasinantį Šumbhai sukruvinta nosimi. Po dviejų 
dienų juodu su Liuse vėl atsidūrė Sent Mose, pradinėje mokykloje, 
joje su pertraukomis mokėsi keletą metų, lyg niekur nieko kaskart už- 
megzdami nutrūkusias draugystes ir kaipmat atsikratydami tarmės, 
kuria greitai imdavo kalbėti visur, kur tik Leda juos išsiveždavo. 

Jam nereikėjo nuorodų, kurias Derikas Vilsonas padiktavo Robi- 
nai, nes „Fenikso“ kavinę Šaltojo Uosto skersgatvyje žinojo nuo seno. 
Kartais Šumbha su motina juos ten nusivesdavo. Mažutėje rudai da- 
žytoje pašiūrėje galėdavai (jei nebuvai vegetaras, kaip Šumbha su mo- 
tina) skaniai ir sočiai papusryčiauti: užkirsti kiaušinienės su lašinukais 
ir išgerti kelis puodelius auksiškai rudos arbatos. Kavinė beveik tokia, 
kokią jis prisiminė: jauki, patogi, tamsi, veidrodinėse sienose atsispin- 
di stalai plastikiniu viršumi, imituojančiu medieną, dėmėtos grindų 
plytelės, raudonos ir baltos, o gelsvos kaip maniokas lubos tapetuotos 
reljefiniais sienų apmušalais. Kresna pagyvenusi padavėja trumpais iš- 
tiesintais plaukais ir ilgais oranžinio plastiko auskarais pasitraukė, kad 
Straikas galėtų prasibrauti pro barą. 

Prie vieno staliuko po plastikiniu laikrodžiu su užrašu „Pukka 
Pies“ sėdėjo tvirto sudėjimo emigrantas iš Vest Indijos ir skaitė 
„The Sun“. 

— Derikas? 

— Aha... ojūs - Straikas? 

Straikas paspaudė Vilsonui didelę sausą ranką ir atsisėdo. Apyti- 
kriai nustatė, kad atsistojęs Vilsonas būtų beveik toks pat aukštas kaip 
jis. Apsaugininko treningų rankovės buvo išsipūtusios nuo raumenų 
ir lašinių; plaukai trumpai apkirpti, švariai nusiskutęs, puikiomis mig- 
dolinėmis akimis. Straikas užsisakė bulvių apkepo su mėsa iš valgia- 
raščio, pakeverzoto lentoje, prikaltoje prie galinės sienos, ir patenkin- 
tas pamanė, kad keturis svarus septyniasdešimt penkis pensus galės 
įtraukti į išlaidas. 

- Taip, bulvių apkepas su mėsa čia skanus, - tarė Vilsonas. 

Londono tarmė, vos girdimas Karibų akcentas. Balsas sodrus, ra- 
mus ir neskubrus. Straikas pamanė, kad apsaugininko uniforma jis 
veikia gyventojus raminamai. 

— Ačiū, kad sutikote susitikti. Esu labai dėkingas. Džonas Bristou 
nepatenkintas sesers mirties tyrimo rezultatais. Jis mane pasamdė dar 
kartą patikrinti įkalčių. 

- Taip, - atsiliepė Vilsonas. - Žinau. 

— Kiek jis jums sumokėjo, kad ateitumėte į susitikimą? — atsainiai 
paklausė Straikas. 

Vilsonas sumirksėjo, paskui kaltai, kimiai nusijuokė. 

— Dvidešimt penkis svarus, - prisipažino jis. - Bet jei jam nuo to 
lengviau, kodėl gi ne? Tai nieko nepakeis. Ji nusižudė. Bet klauskite, 
ko norite, neprieštarauju. 

Jis užvertė „The Sun“. Pirmame puslapyje buvo Gordono Brauno, 
išvargusio, su maišeliais po akimis, nuotrauka. 

- Jūs jau viską papasakojote policijai, - tarė Straikas, atsiversdamas 
bloknotą ir dėdamas prie lėkštės, - bet norėčiau iš pirmų lūpų išgirsti, 
kas atsitiko tą naktį. 

— Taip, žinoma. Turbūt ir Kiranas Kolovas Džonsas atvažiuos, — 
pridūrė Vilsonas. 

Regis, jis manė, kad Straikui ši pavardė girdėta. 

— Kas? - paklausė Straikas. 

— Kiranas Kolovas Džonsas. Lulos vairuotojas. Jis irgi nori su jumis 
pasikalbėti. 

— Puiku, - atsakė Straikas. - Kada jis atvažiuos? 

— Nežinau. Jis juk dirba. Atvažiuos, jei galės. 

Padavėja pastatė prie Straiko puodelį arbatos, jis padėkojo ir sprag- 
telėjo tušinuku. 

- Ponas Bristou sakė, kad jūs - buvęs kariškis, - nespėjus jam nie- 
ko paklausti, tarė Vilsonas. 

— Taip, - patvirtino Straikas. 

— Mano sūnėnas Afganistane, - pasakė Vilsonas ir gurkštelėjo ar- 
batos. - Helmando provincijoje. 

— Kokiuose daliniuose? 

— Ryšių, - atsakė Vilsonas. 

— Seniai tarnauja? 

- Keturi mėnesiai. Motina nebegali užmigti, - tarė Vilsonas. - Ko- 
dėl jūs išėjot į atsargą? 

— Koją nutraukė, - neįprastai atvirai atsakė Straikas. 

Tai buvo tik dalis tiesos, bet nepažįstamam žmogui tiek pasakytį 
lengviausia. Jis galėjo tarnauti toliau, jį įkalbinėjo likti, bet kojos ikį 
kelio netektis tik paspartino apsispręsti, nes jis jau porą metų ruošė. 
si išeiti į atsargą. Suprato, kad artėja prie ribos, kurią peržengus bus 
per sunku pasukti atgal, prisitaikyti prie civilio gyvenimo. Ilgainiui 
kariuomenė beveik nepastebimai tave keičia; priderina prie bendro 
lygio, kad būtų lengviau plaukti karinio gyvenimo bangomis. Straikas 
niekada nepanėrė iki dugno ir nutarė pasitraukti, kol taip neatsitiko. 
Ir vis dėlto Ypatingųjų tyrimų skyrių jis prisiminė maloniai, nors ir 
neteko pusės kojos. Būtų gerai ir Šarlotę prisiminti taip pat maloniai 
ir lengvai. 

Išgirdęs Straiko paaiškinimą, Vilsonas lėtai linktelėjo galvą. 

- Nepasisekė, - tarė sodriu balsu. 

— Aš dar lengvai išsisukau, palyginti su kai kuriais. 

- Taigi. Prieš dvi savaites susprogdino vaikiną, su kuriuo tarnavo 
sūnėnas. 

Vilsonas gurkštelėjo arbatos. 

- Ar sutarėt su Lula Landri? - paklausė Straikas, pakėlęs rašiklį. — 
Dažnai ją matydavot? 

- Tik įeinančią ir išeinančią. Ji visada pasakydavo „labas“, „prašau“ 
ir „ačiū, iš kitų turtingų šiknių gero žodžio nesulauksi, - santūriai 
atsakė Vilsonas. - Ilgiausias mūsų pokalbis buvo apie Jamaiką. Ji ten 
ketino dirbti, klausinėjo, kur apsistoti, kas tai per šalis. O aš paprašiau 
jos autografo sūnėnui, Džeisonui, gimimo dienos proga. Daviau jai 
pasirašyti atviruke ir išsiunčiau jį į Afganistaną. Trys savaitės prieš jos 
mirtį. Ji paskui klausinėdavo apie Džeisoną kaskart, kai mane pama- 
tydavo, ir todėl man patiko, suprantat? Aš seniai dirbu apsaugininku. 
Kai kurie jų mano, kad turi juos kūnu užstoti nuo kulkų, bet nesivar- 
gina prisiminti tavo vardo. Taip. Gera mergina buvo. 

Straikui atnešė dar garuojantį bulvių apkepą su mėsa. Abu vyrai 
pagarbiai nutilo, žiūrėdami į pilnutėlę lėkštę. Straikas, varvindamas 
seilę, paėmė peilį su šakute ir paprašė: 

— Ar negalite smulkiai papasakoti, kas nutiko tą vakarą, kai žuvo 
Lula? Ji išėjo iš namų... kada? 

Apsaugininkas trūktelėjo aukštyn treningo rankovę ir mąsliai pasi- 
kasė virš alkūnės. Straikas išvydo tatuiruotes: kryžius, inicialus. 

— Turbūt vakare apie septynias. Buvo su drauge Kiara Porter. Joms 
einant prie durų, pasirodė ponas Bestigis. Prisimenu, nes jis kažką pa- 
sakė Lulai. Neišgirdau ką. Tačiau jai nepatiko. Iš veido išraiškos su- 
pratau. 

— Kokia ta išraiška buvo? 

— Įžeistos, - iškart atsakė Vilsonas. - Paskui pamačiau abi moni- 
toriuje, Lulą ir Porter, jos sėdo į mašiną. Matot, mūsų vaizdo kamera 
virš durų. Ji prijungta prie monitoriaus ant stalo, ir mes matome, kas 
skambina prie durų. 

— Ar yra įrašas? Galima jį pažiūrėti? 

Vilsonas papurtė galvą. 

— Ponas Bestigis neleido kabinti tokios aparatūros ant durų. Jokių 
filmavimo kamerų. Jis pirmasis nusipirko butą, visi butai dar nebuvo 
baigti įrengti, ir daug kas buvo daroma derinant su juo. 

— Vadinasi, vaizdo kamera tėra moderni akutė? 

Vilsonas linktelėjo. Nuo jo kairės akies iki skruostikaulio vidurio 
driekėsi vos pastebimas randas. 

— Taip. Taigi aš mačiau, kaip merginos įsėdo į automobilį. Tą va- 
karą Kiranas, jis turėtų čia atvažiuoti, nedirbo. Jis turėjo parvežti Dibį 
Maką. 

— Kas tą vakarą vairavo? 

- Kitas vyrukas, Mikas, irgi iš firmos „Execars . Ji ir anksčiau su 
juo važinėdavo. Mačiau paparacus, apsupusius išvažiuojančią mašiną. 
Jie visą savaitę aplink trainiojosi, sužinoję, kad ji susitaikė su Evanu 
Dafildu. 

— Ką darė Bestigis, kai Lula su Kiara išėjo? 

— Pasiėmė iš manęs paštą ir laiptais užlipo į savo butą. 

Straikas po kiekvieno kąsnio padėdavo šakutę ir užsirašydavo pa- 
stabas. 

— Vėliau kas nors įėjo ar išėjo? 

— Taip, maisto ir gėrimų tiekėjai atnešė užsakymą: Bestigiai tą va- 
karą turėjo svečių. Po aštuonių atvažiavo amerikiečių pora ir užlipo 
į pirmą butą, per tą laiką, kol amerikiečiai prieš pat vidurnaktį išva- 
žiavo, niekas neatėjo ir neišėjo. Daugiau nieko nemačiau iki tol, kol 
namo grįžo Lula, apie pusę dviejų. Išgirdau paparacus lauke rėkiant 
jos vardą. Minia susirinko didelė. Keli atsekė ją iš naktinio klubo, bet 

būrys čia jau laukė Dibio Mako. Jis turėjo atvažiuoti apie pusę pirmos. 
Lula paspaudė skambutį, ir aš ją įleidau. 

— Ji nesurinko telefonspynės kodo? 

— Ne kodas galvoj, kai aplink tiek paparacų: ji norėjo kuo greičiau 
įsmukti vidun. Jie rėkė, brovėsi prie jos. 

— Negi ji negalėjo įeiti pro požeminį automobilių garažą, kad su 
jais nesusidurtų? 

- Taip, kartais ji taip ir darydavo, kai su ja būdavo Kiranas, jam ji 
davė pultelį garažo durims atidaryti. Bet Mikas pultelio neturėjo, todėl 
išleido ją prie pagrindinių durų. Pasisveikinau ir paklausiau, ar snin- 
ga, pamatęs jos plaukuose kelias snaiges. Ji drebėjo, vilkėjo trumpute 
suknele. Atsakė, kad šąla, ir pridūrė: „Norėčiau, kad jie išsinešdintų. 
Negi tūnos čia visą naktį?“ Kalbėjo apie paparacus. Aš paaiškinau, kad 
jie tebelaukia Dibio Mako, jis vėluoja. Ji, rodos, suirzo. Paskui įėjo į 
liftą ir pasikėlė. 

- Rodos, suirzo? 

— Taip, iš tikrųjų suirzo. 

— Taip, kad nebenorėjo gyventi? 

— Ne, - atsakė Vilsonas. - Tiesiog buvo įtūžusi. 

— O kas atsitiko paskui? 

— Paskui, - atsakė Vilsonas, - turėjau eiti savo reikalo. Pilvą pa- 
leido. Reikėjo bėgti į tualetą. Skubiai. Užsikrėčiau nuo Robsono. Jis 
sirgo, viduriavo. Manęs nebuvo apie penkiolika minučių. Nieko ne- 
padarysi. Linksmi viduriai. Kai išgirdau klyksmus, sėdėjau tualete. 
Ne, - pasitaisė jis, - pirmiausia išgirdau trinktelint. Toli trinktelint. 
Vėliau supratau, kad tada ir žnektelėjo kūnas - tai yra Lula. Paskui 
kažkas ėmė rėkti, riksmas garsėjo, kažkas lipo laiptais. Užsimoviau 
kelnes ir išlėkiau į vestibiulį, o ten ponia Bestigi vienais apatiniais 
dreba, spiegia ir blaškosi kaip pasiutęs šuo. Ji rėkia, kad Lula nebe- 
gyva, kad ją išstūmė iš balkono kažkoks vyriškis jos bute. Liepiau jai 
niekur neiti ir išbėgau pro laukujes duris. Ir pamačiau ją. Tysojo vi- 
dury gatvės veidu į sniegą. 

Vilsonas atsigėrė arbatos ir, spausdamas puodelį didelėje rankoje, 
tarė: 

— Pusė galvos suknežinta. Sniegas kruvinas. Sprandas lūžęs. Ir iš 
galvos... taip. 

Straikui šnerves užplūdo salsvas, su niekuo nesupainiojamas žmo- 
gaus smegenų kvapas. Ne kartą jį buvo užuodęs. Nepamirštamas. 

— Aš vėl įlėkiau į vidų, - toliau pasakojo Vilsonas. - Vestibiulyje 
buvo abu Bestigiai; jis stengėsi užtempti žmoną laiptais atgal, kad ap- 
sivilktų, o ji tebeklykė. Liepiau iškviesti policiją ir nenuleisti akių nuo 
lifto, o gal piktadarys sumanys nusileisti. Čiupau visraktį iš galinio 
kambariuko ir nubėgau į viršų. Laiptinėje nieko nesutikau. Atrakinau 
Lulos buto duris... 

— Nieko nepasiėmėte apsiginti? - pertraukė jį Straikas. - Juk manė- 
te, kad ten kažkas yra. Prašalaitis, ką tik nužudęs moterį. 

Stojo ilga tyla, kol kas ilgiausia. 

— Nemaniau, kad ko nors reikia, - atsakė Vilsonas. - Tikėjausi jį 
lengvai sudoroti. 

— Ką sudoroti? 

— Dafildą, - tyliai atsakė Vilsonas. - Aš maniau, kad viršuje Dafildas. 

— Kodėl taip manėte? 

— Maniau, kad jis įėjo, kol buvau tualete. Žinojo telefonspynės 

barius - nieko. Net spintas atidariau - nieko. Svetainės langai buvo 
atlapoti. Tą naktį šalo. Neuždariau jų, nieko neliečiau. Išėjau ir pa- 
spaudžiau lifto mygtuką. Durys iškart atsidarė - liftas tebestovėjo jos 
aukšte tuščias. Nubėgau laiptais žemyn. Bestigiai buvo savo bute, kai 
bėgau pro jų duris, girdėjau, kaip ponia Bestigi rauda, o jis ant jos 
rėkia. Nežinojau, ar jie iškvietė policiją. Čiupau mobilųjį nuo apsau- 
gininkų stalo ir vėl nuėjau prie pagrindinių durų, pas Lulą, nes... ne- 
norėjau, kad ji būtų viena. Ketinau iškviesti policiją gatvėje ir pasitikti 
mašiną. Bet, nė nespėjęs paspausti devyneto, išgirdau sireną. Polici- 
ninkai atvažiavo greitai. 

— Vadinasi, juos iškvietė Bestigiai? 

— Taip. Jis. Budinčiu automobiliu atvyko du uniformuoti policininkai. 

— Aišku, - tarė Straikas. - Noriu būti tikras dėl vieno dalyko: jūs 
patikėjote ponia Bestigi, kai ji pasakė girdėjusi viršuje vyrą? 

— Na taip, - atsakė Vilsonas. 

— Kodėl? 

Vilsonas šiek tiek suraukė kaktą ir susimąstė, nenuleisdamas akių 
nuo gatvės už dešinio Straiko peties. 

— Juk tą naktį ji jums nieko smulkiau neaiškino? - paklausė Strai- 
kas. - Nepasakė, ką veikė tuo metu, kai išgirdo vyro balsą? Nepaaiški- 
no, kodėl antrą valandą ryto nemiega? 

— Ne, - atsakė Vilsonas, - nieko neaiškino. Bet elgėsi... kaip čia pa- 
sakius... isteriškai. Drebėjo kaip šlapias šuo. Ir kartojo: „Viršuje vy- 
riškis, jis ją išmetė.“ Ji buvo kaip reikiant išsigandusi. Bet ten nieko 
nebuvo; galiu prisiekti savo vaikų gyvybe. Butas buvo tuščias, liftas 
tuščias, laiptinė tuščia. Jei kas nors ten buvo, tai kur dingo? 

— Atvažiavo policija, - tarė Straikas, mintimis grįždamas į tamsią 
apsnigtą gatvę prie sumaitoto lavono. - Kas buvo toliau? 

— Pro langą išvydusi policijos automobilį, ponia Bestigi iškart vėl 
nulipo žemyn vien chalatu, o vyras atlėkė iš paskos; ji išėjo į gatvę, į 
sniegą, ir pradėjo rėkti, kad pastate yra žudikas. Visur užsidegė šviesos. 
Už langų sušmėkščiojo veidai. Pabudo pusė gatvės. Žmonės pasipylė 
ant šaligatvio. Vienas policininkų liko prie lavono, prašė pastiprinimo 
per radiją, o kitas įėjo į vidų su mumis - su manim ir Bestigiais. Jiems 
pareigūnas liepė eiti į savo butą ir laukti, o man - aprodyti pastatą. 
Mes vėl užlipome į viršutinį aukštą; atrakinau Lulos duris, aprodžiau 
jam butą, atdarą langą. Jis viską apžiūrėjo. Parodžiau jam liftą, vis dar 
jos aukšte. Mes vėl nulipome laiptais. Jis paklausė, kas gyvena aukštu 
žemiau, aš visrakčiu atrakinau. Buvo tamsu, o kai įėjome į vidų, sucy- 
pė signalizacija. Nespėjau įjungti šviesos ir prieiti prie signalizacijos 
skydelio, o policininkas jau buvo įsiveržęs į prieškambarį ir nuvertęs 
vazą su rožėmis. Visur šukės, vanduo, gėlės... Vėliau dėl to buvo bė- 
uždaryti ir užsklęsti. Grįžome į vestibiulį. Tuo metu atvyko ir policijos 
detektyvai civiliniais drabužiais. Jiems reikėjo raktų nuo gimnastikos 
salės rūsyje, baseino ir garažo. Vienas nuėjo paimti parodymų iš po- 
nios Bestigi, kitas liko lauke, kvietė pastiprinimą, nes į gatvę išlėkė 
daugiau kaimynų, pusė kalbėjo telefonais, fotografavo. Uniformuo- 
ti policininkai varė juos namo. Snigo, smarkiai snigo... Kai atvyko 
teismo medicinos ekspertai, ant lavono jau buvo ištempta palapinė. 
Maždaug tuo pačiu metu atvyko ir žiniasklaida. Policija aptvėrė juosta 
pusę gatvės, pastatė užkardą iš mašinų. 

Straikas viską sušveitė. Pastūmė lėkštę, užsakė po puodelį arbatos 
abiem ir vėl pakėlė tušinuką. 

— Kiek žmonių dirba aštuonioliktame name? 

— Trys apsaugininkai: aš, Kolinas Maklaudas ir Janas Robsonas. 
Mes dirbame pamainomis, kas nors visada budi, kiaurą parą. Tą naktį 
turėjau laisvą, bet apie ketvirtą popiet paskambino Robsonas, pasakė, 
kad pilvą paleido, visai prastai. Aš ir pažadėjau atidirbti jo pamainą. 
Praėjusį mėnesį jis mane pavadavo, kad galėčiau tvarkyti šeimos rei- 
kalus. Buvau jam skolingas. Žodžiu, manęs ten neturėjo būti, - baigė 
pasakoti Vilsonas ir valandėlę sėdėjo tylėdamas, mąstė, kaip kitaip ga- 
lėjo jam susiklostyti. 

— Kiti apsaugininkai sutarė su Lula? 

— Taip, jie pasakys tą pat ką aš. Maloni mergina. 

— Dar kas nors čia dirba? 

— Dvi lenkės valytojos. Abi prastai kalba angliškai. Nieko iš jų ne- 
sužinosit. 

Vilsono parodymai, mąstė Straikas, keverzodamas Ypatingųjų ty- 
rimų skyriaus bloknote (kelis nušvilpė per vieną paskutinių apsilan- 
kymų Olderšote), nepaprastai vertingi: glausti, tikslūs, jis itin pasta- 
bus. Labai mažai žmonių atsako į klausimą, kuris jiems užduotas; dar 
mažiau žino, kaip tiksliai formuluoti mintis, kad nereikėtų papildomų 
klausimų reikiamai informacijai išpešti. Straikas buvo įpratęs kasinėti 
sukrėstos žmonių atminties griuvėsiuose; jis mokėjo laimėti galvažu- 
džių pasitikėjimą; jis įbaugindavo bailius, įsiutindavo piktadarius ir 
paspęsdavo spąstus klastūnams. Kalbant su Vilsonu, šių įgūdžių ne- 
prireikė, atrodė, apsaugininkas tik veltui sugaišintas tikrinant Džono 
Bristou paranoją. 

Ir vis dėlto Straikui buvo būdingas nepataisomas kruopštumas. Jam 
nebūtų atėję į galvą paviršutiniškai apklausti liudytojo, kaip nebūtų at- 
ėję į galvą kiaurą dieną drybsoti vienomis trumpikėmis sulankstomo- 
joje lovelėje ir rūkyti. Ir iš prigimties, ir dėl parengimo, nes save gerbė 
ne ką mažiau už klientą, jis klausinėjo taip pat smulkmeniškai kaip 
armijoje, kurioje dėl šios savybės buvo ir gerbiamas, ir nekenčiamas. 

— Gal trumpam grįžkime atgal ir prisiminkime dieną prieš jos mir- 
tį. Kada pradėjote darbą? 

— Devintą, kaip visada. Pakeičiau Koliną. 

— Arjūs registruojate, kas įeina ir išeina? 

— Taip, registruojame visus, išskyrus gyventojus. Žurnalas ant stalo. 

— Gal prisimenate, kas tą dieną atėjo ir išėjo? 

Vilsonas dvejojo. 

— Anksti rytą Džonas Bristou atėjo pas seserį, tiesa? - priminė 
Straikas. - Bet ji jums liepė jo neįleisti? 

— Jis pats jums tai pasakė? - paklausė Vilsonas, regis, šiek tiek nusi- 
raminęs. - Taip, liepė. Bet man žmogelio pagailo. Jis turėjo jai grąžinti 
kažkokį kontraktą, nerimavo dėl jo, tai aš ir įleidau. 

— Gal buvo atėję ir daugiau pažįstamų žmonių? 

— Taip, Leščinska jau buvo atėjusi. Valytoja. Ji visada atvažiuoja 
septintą. Kai įėjau, plovė laiptinę. Daugiau nepasirodė niekas, išskyrus 
vaikiną iš saugos tarnybos, tikrino signalizaciją. Tai daroma kas pus- 
metį. Jis prisistatė maždaug be dvidešimt dešimt. 

— Ar technikas iš saugos tarnybos buvo jums pažįstamas? 

— Ne, naujokas. Labai jaunas. Kaskart ateina vis kitas. Ponia Bestigi 
ir Lula dar buvo namie, todėl įleidau jį į antrą butą trečiame aukšte, 
parodžiau, kur signalizacijos skydelis, kad galėtų dirbti. Pabuvau ten 
šiek tiek, rodžiau technikui saugiklių dėžę ir aliarmo mygtukus. 

— Jūs matėte ją išeinant, tiesa? 

— Taip, ji praėjo pro atidarytas duris. 

— Pasisveikino? 

— Ne. 

— Sakėte, kad visada sveikindavosi. 

- Nemanau, kad ji mane pastebėjo. Regis, skubėjo. Ėjo susitikti su 
sergančia motina. 

— Iš kur žinote, jei Lula su jumis nesikalbėjo? 

— Iš tyrimo, - glaustai atsakė Vilsonas. - Parodęs technikui, kur kas 
yra, aš nulipau žemyn, o kai ponia Bestigi išėjo, įleidau jį į jų butą pa- 
tikrinti signalizacijos. Jam manęs nereikėjo: visų butų saugiklių dėžės 
ir aliarmo mygtukai tose pačiose vietose. 

— Kur buvo ponas Bestigis? 

- Jau išėjęs į darbą. Kasdien aštuntą išvažiuoja. 

Į kavinę įėjo trys vyrai su šalmais ir geltonomis striukėmis, aplipu- 
siais purvu batais, su laikraščiais po pažastimi ir atsisėdo prie gretimo 
staliuko. 

— Kiek laiko jūsų nebuvo poste, nes reikėjo lydėti techniką? 

— Trečio aukšto bute - gal penkias minutes, - atsakė Vilsonas. - 
Kituose - po minutę. 

— Kada technikas išėjo? 

— Beveik vidurdienį. Tiksliai neprisimenu. 

— Bet jūs įsitikinęs, kad jis išėjo? 

— O taip. 

— Kas dar buvo atėjęs? 

— Iš parduotuvių atnešė pirkinius, bet, palyginti su ankstesnėmis 
dienomis, buvo ramiau. 

— Savaitės pradžia buvo sunki? 

— Taip, durys neužsidarė - iš Los Andželo turėjo atskristi Dibis 
Makas. Garso įrašų studijos darbuotojai be perstojo lakstė į antrą butą, 
tikrino, ar viskas paruošta, atnešė į šaldytuvą produktų... 

— Gal galite prisiminti, kokius pirkinius tą dieną atnešė iš parduo- 
tuvių? 

— Paketai Makui ir Lulai. Dar rožių - padėjau jas užnešti į viršų, 
nes buvo pamerktos į milžinišką, - Vilsonas rodydamas išskėtė dideles 
rankas, - aukštą vazą, ir mes jas pastatėme ant stalo antro buto prieš- 
kambaryje. Tas rožes policininkas ir suniokojo. 

— Sakėte, kad vėliau dėl to buvo bėdos. Ką turėjote omeny? 

— Dibiui Makui jas buvo užsakęs ponas Bestigis, sužinojęs, kad 
vaza sudaužyta, šis tiesiog pašėlo. Rėkė kaip beprotis. 

— Kada tai nutiko? 

— Policininkai dar nebuvo išvažiavę. Norėjo apklausti jo žmoną. 

— Pro jo langus ką tik pralėkė ir užsimušė moteris, o jis piktinasi, 
kad kažkas suniokojo jo gėles? 

— Taip, - gūžtelėjo pečiais Vilsonas. - Toks jau jis. 

— Jis pažįsta Dibį Maką? 

Vilsonas vėl gūžtelėjo pečiais. 

— Ar šis reperis apskritai buvo užsukęs į butą? 

Vilsonas papurtė galvą. 

— Kilus sąmyšiui, jis nuvažiavo į viešbutį. 

— Kiek laiko jūsų nebuvo, kai padėjote užnešti rožes į antrą butą? 

— Kokias penkias minutes, daugiausia dešimt. Paskui iš posto pasi- 
traukęs nebuvau. 

— Minėjote paketus Makui ir Lulai. 

— Taip, nuo kažkokio drabužių dizainerio, bet aš juos padaviau 
Leščinskai, kad nuneštų į butus. Jam buvo drabužių, o jai rankinių. 

— Ir, kiek žinote, visi, kas tą dieną įėjo, paskui iš pastato išėjo? 

— Na taip, - atsakė Vilsonas. - Visi surašyti žurnale. 

— Kas kiek laiko keičiamas telefonspynės kodas? 

- Po Lulos mirties buvo pakeistas, nes pusė Londono policijos jį 
žinojo, - atsakė Vilsonas. - Bet per tris mėnesius, kol Lula čia gyveno, 
nė karto nebuvo pakeistas. 

- Galite pasakyti senąjį kodą? 

— Devyniolika šešiasdešimt šeši, - atsakė Vilsonas. 

- Tūkstantis devyni šimtai šešiasdešimt šeštieji... „Jie mano, kad 
viskas pasibaigė?“* 

— Aha, - patvirtino Vilsonas. - Maklaudas pakęsti negalėjo šių 
skaičių. Norėjo, kad juos pakeistų. 

— Kaip manote, kiek žmonių galėjo žinoti kodą prieš Lulos mirtį? 

- Nelabai daug. 

- Kurjeriai? Paštininkai? Dujininkas? 

- Šiuos mes patys įleidžiame, nepasitraukdami iš posto. Gyventojai 
dažniausiai telefonspyne nesinaudoja, nes mes išvystame juos moni- 
toriuje ir atidarome duris. Telefonspynės reikia tik tada, jei poste nie- 
ko nėra; kartais išeini į tualetą, kartais padedi ką nors užnešti į viršų. 

— O kiekvieno buto raktai skirtingi? 

- Taip, ir signalizacija atskira. 

- Ar Lula išeidama ją įjungdavo? 

— Ne. 

— O baseinas ir sporto salė? Juose irgi įrengta signalizacija? 

— Ne, jie tik užrakinti. Visi namo gyventojai su buto raktais gauna 
komplektą raktų nuo baseino ir sporto salės. Ir raktą nuo požeminio 
garažo. Tos durys su signalizacija. 

- Ji buvo įjungta? 


* 1966 metų vasario 23 dieną anglai įveikė vokiečius pasaulio futbolo čempiona- 
te. Prieš rungtynių pabaigą (rezultatas buvo 4:0 anglų naudai) aistruoliai išlėkė 
į aikštę, o BBC komentatorius pasakė: „Jie mano, kad jau viskas pasibaigė... štai 
dabar viskas.“ 

— Nežinau, manęs ten nebuvo, kai ją tikrino. Tikriausiai. Tą rytą 
technikas patikrino visas. 

— Ar visos šios durys tą naktį buvo užrakintos? 

Vilsonas svyravo. 

— Ne visos. Durys į baseiną buvo atidarytos. 

— Nežinote, tą dieną kas nors plaukiojo baseine? 

— Neprisimenu. 

— Kiek laiko jos buvo atrakintos? 

— Nežinau. Prieš mane budėjo Kolinas. Jis turėjo patikrinti. 

— Tiek to, - tarė Straikas. - Sakėte, kad jums pasirodė, jog vyriškis, 
kurio balsą girdėjo ponia Bestigi, buvo Dafildas, nes anksčiau buvote 
girdėjęs, kaip juodu ginčijasi. Kada tai buvo? 

— Prieš jųdviejų išsiskyrimą, maždaug prieš porą mėnesių iki jos 
mirties. Ji išmetė jį iš buto, o jis daužė ir spardė duris, norėdamas iš- 
laužti. Keikė ją paskutiniais žodžiais. Užlipau į viršų jo išvesti. 

— Jėga? 

— Nereikėjo. Pamatęs mane, jis čiupo savo daiktus - ji išmetė įkan- 
din jo švarką ir batus - ir praėjo pro šalį. Buvo apsikvaišinęs, - pri- 
dūrė Vilsonas. - Akys stiklinės, pats suprantat. Suprakaitavęs. Nešva- 
rūs, kažkuo apdrėbti marškinėliai. Nesupratau, kuo jis buvo pakerėjęs 
Lulą. O štai ir Kiranas, - pridūrė linksmiau. - Lulos vairuotojas. 


Į kavinukę brovėsi kokių dvidešimt penkerių metų vaikinas. Neaukš- 
tas, lieknas ir nepaprastai gražus. 

— Sveikas, Derikai, - tarė jis, paspaudė apsaugininkui ranką, juodų 
susidaužė krumpliais, paskui Kolovas Džonsas atsisėdo šalia Vilsono. 

Kolovo Džonso gyslose susimaišė įvairiausių rasių kraujas ir išėjo 
šedevras: vairuotojo oda buvo gelsvai bronzinė, skruostikauliai kaip 
nutekinti, nosis beveik ereliška, akys juodomis blakstienomis tamsiai 
rudos, tiesūs plaukai sušukuoti atgal. Nepaprasto grožio įspūdį šiek 
tiek švelnino klasikiniai marškiniai su kaklaraiščiu ir apgalvotai drovi 
šypsena, lyg jis siektų nuginkluoti kitus vyrus ir užbėgti už akių jų 
apmaudui. 

— Kur automobilis? - paklausė Derikas. 

- Elektros skersgatvyje, - Kolovas Džonsas parodė nykščiu už 
nugaros. - Turiu gal dvidešimt minučių. Ketvirtą reikia grįžti į Vest 
Endą. Kaip jums sekasi? - pridūrė ir padavė ranką Straikui, o šis ją 
paspaudė. - Kiranas Kolovas Džonsas. O jūs... 

- Kormoranas Straikas. Derikas sako, kad jūs... 

- Taip, taip, - patvirtino Kolovas Džonsas. - Nežinau, ar tai svarbu, 
turbūt ne, bet policijai nė motais. Tiesiog turiu kam nors apie tai papa- 
sakoti, aišku? Nemanykite, nesakau, kad tai ne savižudybė, - pridūrė 
jis. - Tik noriu kai ką paaiškinti. Prašyčiau kavos, mieloji, - pridūrė jis 
pagyvenusiai padavėjai, kuri liko abejinga jo žavesiui. 

- Ir kas jums kelia nerimą? - paklausė Straikas. 

- Aš visada ją vežiodavau, suprantat? - prabilo Kolovas Džonsas, ir 
Straikas suprato, kad pasakojimas surepetuotas. - Ji visada prašydavo 
atsiųsti mane. 

- Ji buvo sudariusi sutartį su jūsų firma? 

— Taip. Taigi... 

— Užsakymai perduodami per apsaugininkus, - paaiškino Deri- 
kas. - Mes teikiame tokias paslaugas. Jei kam nors reikia mašinos, 
skambiname į „Execars“, Kirano firmą. 

— Taip, bet ji visada prašydavo manęs, - ryžtingai pakartojo Kolo- 
vas Džonsas. 

— Jūs su ja sutarėte? 

— Puikiai, - atsakė Kolovas Džonsas. - Mudu, suprantate, nepasa- 
kyčiau, kad suartėjome... nors ne, suartėjome. Susidraugavome; arti- 
miau negu vairuotojas ir keleivė, suprantat? 

— Iš tikrųjų? Labai artimai? 

— Ne, taip artimai tai ne, - šyptelėjo Kolovas Džonsas. - Ką jūs. 

Bet Straikui neprasprūdo pro akis: vairuotojas patenkintas, kad 
toks klausimas iškilo, kad tai atrodė įmanoma. 

— Aš ją vežiojau metus. Mes daug kalbėdavomės. Turėjom daug 
bendra. Panaši kilmė, suprantate? 

— Nelabai. 

— Maišytas kraujas, - paaiškino Kolovas Džonsas. - Mano šeima 
buvo nelabai darni, taigi įsivaizdavau, iš kur ji kilusi. Ji nedaug paži- 
nojo žmonių iš to sluoksnio, bent nuo tada, kai taip išgarsėjo. Neturėjo 
su kuo pasikalbėti. 

— Maišytas kraujas nedavė jai ramybės, tiesa? 

— Juodaodė mergaitė auga baltųjų šeimoje - ojūs ką manytumėt? 

- Jūsų vaikystė buvo panaši? 

— Mano tėvas pusiau karibas, pusiau valas. Motina pusiau anglė iš 
Liverpulio, pusiau graikė. Lula kartodavo, kad man pavydi, - tarė jis 
atsitiesdamas. - Ji sakydavo: „Tu bent žinai, iš kur esi kilęs, nors tikrų 
tikriausias mišrūnas.“ O per mano gimtadienį, - pridūrė jis, lyg dar 
nebūtų paaiškinęs Straikui svarbaus dalyko, - ji padovanojo man šią 
Gi Somė striukę, vertą devynių šimtų svarų. 

Straikas pajuto, kad reikia parodyti susidomėjimą, ir linktelėjo 
svarstydamas, ar Kolovas Džonsas atėjo papasakoti, koks buvo arti- 
mas Lulai. Patenkintas vairuotojas kalbėjo toliau: 

— Taigi tos dienos, kai ji užsimušė... reikėtų sakyti, išvakarėse... 
rytą aš nuvežiau ją pas motiną. Ji buvo nelaiminga. Nemėgo lankyti 
motinos. 

— Kodėl? 

— Nes tai moteriškei galvoje kliuka, - atsakė Kolovas Džonsas. — 
Kartą vežiojau abi kartu, regis, buvo motušės gimtadienis. Ji šiurpą 
kelia, ta ledi Iveta. Kas antras žodis Lulai: „Brangioji, mano brangio- 
ji. Lula stengėsi laikytis nuošaliau nuo jos. Velnioniškai keista, sava- 
naudė ir veidmainė, suprantat? Taigi tą dieną motušė buvo išrašyta iš 
ligoninės, vadinasi, susitikimas neturėjo būti džiugus. Lula nenorėjo 
su ja pasimatyti. Tokios įsitempusios jos dar nebuvau matęs. O paskui 
pasakiau, kad negalėsiu atvažiuoti vakare, nes esu paskirtas pasitikti 
Dibį Maką, ir ji dar labiau nusiminė. 

— Kodėl? 

— Nes jai patiko, kai aš ją veždavau, dėl ko gi dar? - paaiškino Ko- 
lovas Džonsas, lyg Straikas būtų bukaprotis. - Padėdavau jai išsisukti 
nuo paparacų, kartais net apsaugininku pabūdavau. 

Vilsonas vos pastebimai vyptelėjo rodydamas, koks iš Kolovo 
Džonso apsaugininkas. 

— Ojjūs negalėjote susikeisti su kitu vairuotoju ir vežti ją, o ne Maką? 

— Galėjau, bet nenorėjau, - prisipažino Kolovas Džonsas. - Aš die- 
vinu Dibį. Norėjau su juo susipažinti. Todėl Lula ir pasipiktino. Tai- 
gi, - skubėjo pasakoti jis, - nuvežiau ją pas motiną ir laukiau, tada ir 
atsitiko tai, apie ką norėjau papasakoti, aišku? Ji išėjo iš motinos buto 
kaip nesava. Tokios jos kaip gyvas nebuvau matęs. Tyki, labai tyki. 
Kaip sustingusi. Paskui ji paprašė manęs rašiklio ir ėmė kažką rašyti 
mėlyno popieriaus lapelyje. Su manim nesikalbėjo. Nieko nesakė. Tik 
rašė. Taigi nuvežiau ją į „Vašti , nes ji turėjo ten pietauti su drauge... 

- Kas yra „Vašti'? Su kokia drauge? 

— „Vašti' - parduotuvė, kaip dabar sakoma, butikas. Joje yra ir ka- 
vinė. Madinga vieta. O draugė... - Kolovas Džonsas kelis kartus sprag- 
telėjo pirštais, suraukęs kaktą. - Jos susidraugavo, kai Lula gulėjo ligo- 
ninėje dėl psichikos sutrikimų. Koks jos vardas, po galais? Vežiodavau 
jas abi. Jėzau... Rubė? Roksė? Rakelė? Na, panašiai. Ji gyvena Švento- 
jo Elmo bendrabutyje Hamersmite. Su benamiais. Taigi Lula įeina į 
parduotuvę, pakeliui pas motiną sakė, kad čia pietaus, bet išeina po 
penkiolikos minučių viena ir liepia ją vežti namo. Truputį keistoka, 
a? O Rakelė, ar kaip ten jos vardas... tuoj prisiminsiu... su ja neišėjo, 
nors paprastai mes Rakelę nuveždavom namo. Ir melsvojo popieriaus 
lapelio Lula neturėjo. Visą kelią namo tylėjo kaip užrišta. 

— Pasakojote policijai apie tą melsvą lapelį? 

- Žinoma. Bet policininkai praleido pro ausis, - atsakė Kolovas 
Džonsas. - Neva tikriausiai buvo pirkinių sąrašas. 

— Prisimenate, kaip jis atrodė? 

— Melsvas. Kaip oro pašto vokas, - jis dirstelėjo į laikrodį. - Po de- 
šimties minučių eisiu. 

— Tada paskutinį kartą matėte Lulą? 

— Taip, paskutinį, - jis ėmė krapštyti nago kampelį. 

— Ką pirmiausia pamanėte išgirdęs, kad ji užsimušė? 

— Nežinau, - atsakė Kolovas Džonsas, grauždamas nago odelę, ku- 
rią ką tik krapštė. - Buvau velnioniškai sukrėstas. Juk tokių dalykų 
nesitiki, tiesa? Bent ne tada, kai matei žmogų prieš kelias valandas. 
Spauda apkaltino Dafildą, nes juodu susiginčijo klube. Tiesą sakant, 
aš irgi pamaniau, kad jo rankų darbas. Pašlemėkas. 

- Tai jūs jį pažinojot? 

— Porą kartų vežiau abu, - atsakė Kolovas Džonsas ir kietai sučiau- 
pęs lūpas išplėtė šnerves, lyg būtų užuodęs smarvę. 

— Ką manote apie jį? 

— Negabus šiknius, - staiga netikėtai talentingai jis pamėgdžiojo 
vangiai nutęsdamas žodžius: - „Gal jo mums dar reikės, Lulse? Tegu 
palaukia, a?“ - Kolovas Džonsas tūžo. - Nė karto nesikreipė į mane 
tiesiai. Neišsiauklėjęs, nevykėlis ir išlaikytinis. 

— Kiranas - aktorius, - pusbalsiu paaiškino Derikas. 

— Tik epizodinių vaidmenų, - patikslino Kiranas Kolovas Džon- 
sas. - Kol kas. 

Jis trumpai papasakojo apie serialus, kuriuose vaidino, Straiko 
nuomone, nepraleisdamas progos pasirodyti vertingesnis, negu pats 
jaučiasi, tiesą sakant, jau apgaubtas nenuspėjamos, pavojingos ir per- 
mainingos esybės - šlovės. Šioji dažnai šmėkščiodavo ant užpakalinės 
jo automobilio sėdynės, bet šalia jo į priekį kol kas nepersėdo, tai turė- 
tų jį erzinti, o gal ir siutinti (toptelėjo Straikui). 

— Kiranas dalyvavo atrankoje pas Fredį Bestigį, - tarė Vilsonas. — 
Juk taip? 

- Aha, - atsakė Kolovas Džonsas be jokio pakilumo, taigi, kaip jam 
sekėsi atrankoje, buvo aišku. 

— Kaip sumanėte? - paklausė Straikas. 

- Kaip paprastai, - šiek tiek iš aukšto atsakė Kolovas Džonsas. — 
Mano agentas pasiūlė. 

— Nepavyko? 

— Pasikeitė planai, - atsakė Kolovas Džonsas. - Tą veikėją išbraukė, 

- Ir tą naktį jūs paėmėte Dibį Maką iš... kur, Hitrou? 

- Taip, iš penktojo terminalo, - patvirtino Kolovas Džonsas, matyt, 
grįžęs į kasdienę tikrovę, ir dirstelėjo į laikrodį. - Klausykit, man jau 
laikas. 

— Neprieštarausite, jei palydėsiu jus iki mašinos? - paklausė Straikas. 

Vilsonas irgi noriai pakilo; Straikas sumokėjo už visus tris, ir jie 
išėjo. Gatvėje Straikas pasiūlė abiem pašnekovams cigarečių; Vilsonas 
atsisakė, Kolovas Džonsas paėmė. 

Netoliese, už kampo, Elektros skersgatvyje, stovėjo sidabrinis mer- 
sedesas. 

— Kur nuvežėte Dibį iš oro uosto? - paklausė Straikas Kolovo 
Džonso, jiems priėjus prie automobilio. 

- Jis norėjo užsukti į klubą, tai nuvežiau į „Kareivines“. 

- Kada ten nuvykote? 

- Nežinau... Pusę dvyliktos? Be penkiolikos dvylikta? Jis buvo 
įsiaudrinęs. Sakė nenorintis miego. 

— Kodėl į „Kareivines ? 

- Penktadienio vakarą ten geriausias hiphopas Londone, - atsakė 
Kolovas Džonsas su šypsena, lyg šito būtų gėda nežinoti. - Ir jam, ma- 
tyt, ten patiko, nes išėjo tik apie tris. 

— O tada nuvežėte jį į Kentigerno Sodų gatvę ir išvydote policiją ar... 

— Aš mašinoje klausiausi radijo ir išgirdau, kas nutiko, - atsakė Ko- 
lovas Džonsas. - Kai Dibis išėjo iš „Kareivinių, pasakiau jam. Jo pa- 
lydovai iškart ėmė skambinti į įrašų studiją, prikėlė žmones iš miego, 
bandydami susitarti kitur. Buvo užsakyti liukso kambariai viešbutyje 
„Claridges“, ten jį ir nuvežiau. Namo parsiradau tik penktą ryto. Įsi- 

— Svarsčiau, kas pranešė paparacams, tykantiems prie aštuoniolik- 
to namo, kad Dibis artimiausiu metu nepasirodys. Kažkas perspėjo, 
todėl jie išsiskirstė Lulai dar neiššokus iš balkono. 

— Tikrai? Nenumanau, - atsiliepė Kolovas Džonsas. 

Jis vos pastebimai paspartino žingsnį, priėjo prie automobilio pir- 
mas ir jį atrakino. 

— Turbūt Makas atsivežė kalną bagažo? Jis buvo sukrautas į jūsų 
mašiną“ 

— Ne, įrašų studija bagažą buvo išsiuntusi prieš kelias dienas. Ma- 
kas išlipo iš lėktuvo nešinas tik kelioniniu krepšiu; jį turėjo lydėti apie 
dešimt apsaugininkų. 

— Tai į oro uostą buvo pasiųstas ne tik jūsų automobilis? 

- Iš viso keturi, bet Dibis važiavo su manim. 

— Kur jo laukėte, kol jis buvo naktiniame klube? 

— Pastačiau automobilį ir laukiau, - atsakė Kolovas Džonsas. - Ne- 
toli Stiklinių Namų gatvės. 

— Su kitais trimis automobiliais? Visi laikėtės krūvoje? 

— Keturių laisvų vietų greta viena kitos vidury Londono nerasi, 
atsakė Kolovas Džonsas. - Nežinau, kur stovėjo kiti. 

Tebelaikydamas dureles atidarytas, jis dirstelėjo į Vilsoną, paskui 
vėl į Straiką. 

— O kaip tai susiję su reikalu? - paklausė reikliai. 

— Man tiesiog įdomu, koks tai darbas - vežioti klientus, - atsakė 
Straikas. 

- Šūdinas, - staiga irzliai pratrūko Kolovas Džonsas, - štai koks. 
Tik sakoma - „vežioti , iš tikrųjų sėdi ir lauki. 

— Ar tebeturite pultelį nuo požeminio garažo vartų, kurį jums davė 
Lula? - paklausė Straikas. 

— Ką? - perklausė Kolovas Džonsas, nors Straikas būtų prisiekęs, 
kad klausimą vairuotojas puikiausiai girdėjo. Jis nebeslėpė priešišku- 
mo ne tik Straikui, bet ir Vilsonui, kuris, pasakęs, kad Kolovas Džon- 
sas - aktorius, nuo tada nebepratarė nė žodžio. 

— Ar tebeturite... 

— Taip, tebeturiu. Aš juk tebevežioju poną Bestigį, - atsakė Kolovas 
Džonsas. - Na, man metas. Iki, Derikai. 

Jis numetė rūkytą cigaretę ant gatvės ir įlipo į mašiną. 

— Jei dar ką nors prisiminsite, - paprašė Straikas, - pavyzdžiui, var- 
dą draugės, su kuria Lula susitiko „Vašti“, paskambinkite man, gerai? 

Jis padavė Kolovui Džonsui vizitinę. Vairuotojas, jau segdamasis 
saugos diržą, paėmė ją nežiūrėdamas. 

— Vėluoju. 

Vilsonas atsisveikindamas pakėlė ranką. Kolovas Džonsas užtren- 
kė automobilio dureles ir susiraukęs atbulas išvažiavo iš aikštelės. 

- Jis jaučia silpnybę žvaigždėms, - tarė Vilsonas, kai automobi- 
lis nuvažiavo, lyg atsiprašydamas už vaikiną. - Jam patiko ją vežioti. 
Stengiasi vežioti visas garsenybes. Jau gal dveji metai tikisi, kad Besti- 
gis duos jam vaidmenį. Baisiausiai siuto, negavęs ano vaidmens. 

— Kokio? 

— Narkotikų prekeivio. Kažkokiame filme. 

Pakeliui į Brikstono metro stotį juodu praėjo pro pulkelį juodao- 
džių mokinukių mėlynais languotais uniforminiais sijonėliais. Ilgi vie- 
nos mergaitės plaukai su karoliukais vėl priminė Straikui seserį Liusę. 

- Bestigis tebegyvena aštuonioliktame name, tiesa? - paklausė 
Straikas. 

— O taip, - atsakė Vilsonas. 

— O kiti du butai? 

- Antrą butą dabar nuomojasi ukrainietis, prekių biržos brokeris, 
su žmona. Trečiu butu susidomėjo kažkoks rusas, bet dėl kainos dar 
nesitarė. 

— Ar negalėčiau kaip nors užsukti apsidairyti? - paklausė Straikas. 

Jiems kelią pastojo smulkutis barzdotas seniukas su gobtuvu, pana- 
šus į Senojo Testamento pranašą, ir lėtai iškišo liežuvį. 

— Turbūt galėtumėt, - patylėjęs atsakė Vilsonas, nepastebimai dirs- 
telėjęs į Straiko kojas. - Paskambinkit. Bet pats suprantate, reikia luk- 
telėti, kol Bestigio nebus namie. Jis vaidingas žmogus, nenoriu netekti 
darbo. 

Savaitgalį mintis, kad pirmadienį kontoroje vėl bus ne vienas, glostė 
Straikui širdį, vienatvė buvo nebe tokia įkyri, vertingesnė. Sulanksto- 
moji lovelė gali stovėti, durys iš kabineto į priimamąjį likti atidary- 
tos, O į tualetą jis eina nebūgštaudamas, kad kai kas pasijus nesmagiai. 
Nuo dirbtinių žaliųjų citrinų smarvės jam jau buvo bloga, bet pavyko 
atplėšti uždarytą ir uždažytą langą už rašomojo stalo, ir į du mažus 
kambariukus priplėkusiais kampais plūstelėjo šaltas gaivus vėjelis. 
Vengdamas visų kompaktinių plokštelių, visų melodijų, kurios galė- 
tų grąžinti jį į kankinamą ir siautulingą laiką su Šarlote, jis pasirinko 
Tomą Vaitsą ir įjungė mažą grotuvą, kurio nebesitikėjo pamatyti, bet 
rado vienos kartoninės dėžės, parsineštos iš Šarlotės, dugne. Straikas 
šiek tiek pakrapštė nešiojamąjį televizorių su paprastute kambarine 
antena, sudėjo nešvarius drabužius į juodą šiukšlių maišą ir nuėjo į 
savitarnos skalbyklą už pusmylės; grįžęs į kontorą ir vienoje kabineto 
pusėje pririšęs virvę ant jos pakabino marškinius ir apatinius, paskui 

Dirbant šiuos kasdienius darbus, Straikui atrodė, lyg jį lydėtų vai- 
duoklis, tas pats, kuris kadaise nedavė ramybės ligoninėje. Jis tūnojo 
aptriušusios kontoros kampuose; kai Straiko susidomėjimas darbu 
atslūgdavo, vaiduoklis jį pašnibždomis ragindavo. Jis skatino Straiką 
neužmiršti savo nuosmukio; amžiaus; skurdo; prarastos meilės ir būs- 
to. „Trisdešimt penkeri, - kuždėjo jis, - šitiek plušėjai, o turi tik kelias 
kartonines dėžes ir milžinišką skolą.“ Vaiduoklis kreipė jo žvilgsnį į 
skardines alaus prekybos centre, kuriame jis nusipirko daugiau greitai 
paruošiamų makaronų, šaipėsi iš jo, kai jis ant grindų lygino marš- 
kinius. Laikas bėgo, o vaiduoklis šaipėsi iš Straiko, kad šis rūko tik 
gatvėje, lyg jis tebetarnautų kariuomenėje, lyg ši smulkmeniška savi- 
drausmė galėtų sutvarkyti, surikiuoti jo beformę, pražūtingą dabartį. 

Todėl jis pradėjo rūkyti prie rašomojo stalo; pigioje skardinėje pele. 
ninėje, kurią kadaise nušvilpė iš baro Vokietijoje, kaupėsi nuorūkos, 

Bet jis turi darbą, priminė sau, už jį mokama. „Arsenal“ nugalėjo 
„Spurs , ir Straikas pralinksmėjo: išjungė televizorių, numojo ranka į 
vaiduoklį, atsisėdo prie stalo ir ėmėsi darbo. 

Jis galėjo rinkti ir gretinti įkalčius visais žinomais būdais, bet ir 
toliau vadovavosi Baudžiamojo proceso ir kriminalinių nusikaltimų 
tyrimo aktu. Nesvarbu, kad jis mano gaudantis Džono Bristou liguis- 
tos vaizduotės pramaną, vis tiek dirba kruopščiai ir tiksliai: perra- 
šo į kompiuterį pastabas apie Bristou, pokalbį su Vilsonu ir Kolovu 
Džonsu. 

Šeštą valandą vakaro, pačiame darbo įkarštyje, jam paskambi- 
no Liusė. Sesuo buvo dvejais metais jaunesnė už Straiką, bet, matyt, 
jautėsi vyresnė. Nuo jaunų dienų prislėgta ipotekos, buko vyro, trijų 
vaikų ir sunkaus darbo, Liusė, rodos, trokšta dar daugiau rūpesčių, 
lyg jai nepakaktų būti tokio būrio ramsčiu. Straikas visada įtarė, kad 
ji nori sau ir pasauliui įrodyti, nė per nago juodymą nesanti panaši į 
palaidūnę motiną, tampiusią juodu po visą šalį, iš mokyklos į moky- 
klą, iš neteisėtai apgyvento namo į nakvynės namus paskui naują idėją 
ar meilužį. Liusė vienintelė iš aštuonių Straiko brolių ir seserų augo 
kartu su juo; jis mylėjo ją labiau už viską pasaulyje, tačiau bendrauti 
su ja dažnai būdavo sunku dėl senų rūpesčių ir ginčų. Liusė negalėjo 
nuslėpti, kad brolis kelia jai nerimą ir ją nuvylė. Todėl Straikas nebuvo 
linkęs atvirai pasakoti jai apie dabartinę padėtį, nors daugeliui draugų 
būtų prisipažinęs. 

— Taip, sekasi puikiai, - pasakė jai, rūkydamas prie atdaro lango ir 
žiūrėdamas, kaip iš parduotuvių apačioje išeina ir į jas žengia pirkė- 
jai. - Pastaruoju metu verslas išaugo lygiai dvigubai. 

— Kur tu? Girdžiu mašinų ūžimą. 

— Kontoroje. Reikia sutvarkyti popierius. 

- Šeštadienį? O Šarlotė ką apie tai mano? 

- Ji išvaŽiavusi... svečiuojasi pas motiną. 


— Kokie jūsų santykiai? 
— Puikūs, - atsakė jis. 
— Tikrai? 


— Taip, tikrai. Kaip Gregas? 

Ji trumpai pasiskundė, kad vyras labai apkrautas darbu, ir kvotė jį 
toliau: 

— Gilespis vis dar užsisėdęs? 

— Ne. 

— Matai, Stikai, - vaikystės pravardė nieko gero nežadėjo: ji bandė 
jį suminkštinti, - aš pasidomėjau šituo reikalu, pasirodo, tu turi teisę 
kreiptis į Britų legioną ir išsirūpinti... 

— Velniai griebtų, Liuse, - nebeištvėrė Straikas. 

— Kas? 

Kaip puikiai jis prisiminė šį įžeistą, pasipiktinusį toną. Užsimerkė. 

— Man nereikia Britų legiono pagalbos, Liuse, aišku? 

— Nėra reikalo taip pūstis... 

— Kaip vaikai? 

— Puikiai. Klausyk, Stikai, man pikta, kad Rokbis, iš kurio tu per 
visą gyvenimą negavai nė skatiko, užpjudė tave savo advokatu. Turėjo 
padovanoti tau tuos pinigus, juk tu tiek iškentėjai, o jam... 

— Verslas klesti. Aš grąžinsiu paskolą, - pasakė Straikas. 

Gatvėje ginčijosi paauglių porelė. 

- Tu tiesą sakai, kad nesusipykai su Šarlote? Kodėl ji svečiuojasi pas 
motiną? Maniau, jos viena kitos nekenčia? 

— Pastaruoju metu randa bendrą kalbą, - atsakė jis. 

Paauglė pašėlusiai sumosavo rankomis, treptelėjo koja ir nuėjo. 

— Jau nupirkai jai žiedą? - paklausė Liusė. 

— Maniau, norėjai, kad pirmiau atsikratyčiau Gilespio? 

— Arji nepyksta, kad iki šiol neturi žiedo? 

- Ji puikiai mane supranta, - atsakė Straikas. - Sako, kad žiedo jai 
nereikia, nori, kad pinigus investuočiau į verslą. 

— Tikrai? - paklausė Liusė. Ji visada manė, kad puikiai slepia nea- 
pykantą Šarlotei. - Ar ateisi į Džeko gimtadienio vakarėlį? 

— Kada? 

— Stikai, aš tau atsiunčiau kvietimą prieš savaitę. 

Jis pamanė, kad Šarlotė tikriausiai įkišo kvietimą į kurią nors dėžių, 
kurios teberiogso laiptinėje neišpakuotos - kontoroje netelpa. 

— Aha, ateisiu, - tarė; labai mielai būtų nėjęs. 

Baigęs pokalbį, jis grįžo prie kompiuterio ir dirbo toliau. Netru- 
kus perrašė pastabas apie pokalbius su Vilsonu ir Kolovu Džonsu, bet 

nusivylimas neapleido. Pirmą kartą išėjęs į atsargą ėmėsi bylos, ku- 
riai nepakanka vien sekti, lyg likimas kasdien trokštų jam priminti, 
kad valdžios ir galios jis nebeturi. Kino prodiuseris Fredis Bestigis, 
žmogus, buvęs arčiausiai Lulos mirties akimirką, tebebuvo neprieina- 
mas - bevardžiai pakalikai pasistengė, ir nors Džonas Bristou tikino, 
kad sugebės įkalbėti Tanzi Bestigi pasišnekėti su Straiku, kol kas su ja 
dėl to nesusitarta. 

Straikas, jausdamasis bejėgis ir niekindamas savo darbą beveik kaip 
Robinos sužadėtinis, nusikratė žeminamo niūrumo ėmęs ieškoti in- 
ternete daugiau informacijos, susijusios su byla. Jis rado Kiraną Kolo- 
vą Džonsą: vairuotojas pasakojo tiesą apie serialą „Ieškinys“, kuriame 
vaidino epizode ir turėjo pasakyti dvi replikas (Antrasis gangsteris... 
Kiranas Kolovas Džonsas). Turėjo jis ir agentą, kurio svetainėje buvo 
nedidelė Kirano nuotraukėlė ir trumpas jo vaidmenų sąrašas, tarp jų 
be žodžių „Ist Endo gyventojai“ ir „Nelaimingų atsitikimų aukų pala- 
ta“. Kirano nuotrauka „Execars“ svetainėje buvo daug didesnė. Čia jis 
stovėjo vienas, uniformuotas, užsidėjęs kepurę su snapeliu, ir atrodė 
kaip kino žvaigždė, akivaizdžiai gražiausias firmos vairuotojas. 

Už lango vakarą keitė naktis; kampe iš kilnojamojo kompaktinių 
plokštelių grotuvo niurnėjo ir aamanavo Tomas Vaitsas, o Straikas vai- 
pastabų, kurias pasižymėjo kalbėdamasis su Bristou, Vilsonu ir Kolo- 
vu Džonsu. 

Socialiniame tinkle „Facebook“ Landri pėdsakų jis neaptiko, ro- 
dos, ji niekada nebuvo prisijungusi ir prie tviterio. Matyt, toks nenoras 
paskalų ištroškusiems gerbėjams pasakoti apie save užpildyti šias spra- 
gas įkvėpė kitus. Landri nuotraukoms su maniakiškais komentarais 
apie jos gyvenimą buvo skirta daugybė svetainių. Jei bent pusė infor- 
macijos patikima, Bristou nupiešė Straikui šališką ir pagražintą sesers 
polinkio susinaikinti vaizdą, polinkio, regis, pirmiausia atsiskleidusio 
paauglystėje, netikėtai mirus nuo infarkto įtėviui serui Alekui Bristou, 
geraširdžiam barzdylai, įkūrusiam elektroninės įrangos bendrovę „Al- 
bris“. Vėliau Lula pabėgo iš dviejų pensionų, o iš trečiojo buvo išmes- 
ta - visi jie buvo privatūs ir brangūs. Ji net venas pjovėsi - kambario 
draugė rado ją kraujo klane; valkatavo, policija ją susekė kažkokiame 
skirtame nugriauti name. Nežinomos lyties gerbėjo svetainėje Lula- 

ManoĮkvėpimasAmžinai.com buvo tvirtinama, kad tuo metu modelis 
gyveno iš prostitucijos. 

Pagal įstatymą dėl sutrikusios psichikos ji buvo gydoma saugo- 
moje palatoje jaunimui; jai diagnozuota maniakinė depresinė psicho- 
zė. Vos po metų, Oksfordo gatvės parduotuvėje su motina perkant 
drabužius, ją aplankė pasakiška sėkmė: ją pamatė modelių agentūros 
talentų ieškotoja. 

Šešiolikmetė Landri nuotraukose atrodė kaip Nefertitė; objektyvai 
įžvelgė nepaprastą ydos ir gležnumo derinį: ilgos plonos kaip žirafos 
kojos, dantytas randas nuo kairės rankos riešo iki alkūnės linkio, madų 
žurnalų redaktorių nuomone, įdomiai praturtino jos įspūdingą veidą, 
nes kai kuriose nuotraukose į randą būdavo pabrėžiamai atkreipiamas 
dėmesys. Lulos grožis buvo kone iškreiptai nepaprastas, o žavesiui, už 
kurį ji buvo šlovinama (tiek laikraščių nekrologuose, tiek isteriškuose 
tinklaraščiuose), grėsmingi pykčio priepuoliai ir staigi nuotaikų kaita 
netrukdė. Atrodė, kad ir spauda, ir publika ją dievino ir kartu nekentė. 
Viena žurnalistė rašė, kad ji „keistai miela ir netikėtai naivi“, o kita, 
kad „širdies gilumoje ji sukta diva, įžvalgi ir nesukalbama. 

Devintą valandą Straikas nuėjo į Kinų kvartalą ir nusipirko valgyti; 
paskui grįžo į kontorą, Tomą Vaitsą pakeitė albumu „Elbow“ ir ėmė 
ieškoti internete duomenų apie Evaną Dafildą, kuris, visų, net Bristou, 
nuomone, meilužės nenužudė. 

Tik pamatęs, kad Kiranas Kolovas Džonsas pavydi, Straikas suvo- 
kė, kodėl Dafildas garsus. Dabar sužinojo, kad Dafildas išniro iš ne- 
žinios suvaidinęs nekomerciniame filme, išgirtame kritikų; aktorius 
buvo herojaus prototipas: muzikantas, priklausomas nuo heroino, va- 
giliaujantis, kad nusipirktų kvaišalų. 

Išgarsėjus pagrindiniam dainininkui, Dafildo grupės išleistas albu- 
mas buvo palankiai įvertintas, bet grupė tūžmingai iširo maždaug tuo 
metu, kai jis susipažino su Lula. Dafildas, kaip ir jo mergina, buvo 
nepaprastai fotogeniškas, net neretušuotose ilgo nuotolio objektyvais 
darytose nuotraukose šliurinantis gatve purvinais drabužiais, net nuo- 
traukose, kuriose tūžmingai puola paparacus (tokių buvo keletas). Šių 
dviejų gražių palaužtų žmonių sąjunga skatino žavėtis abiem; vieno 
šlovė atsispindėjo nuo kito, ir šis amžinas švytėjimas abipusiškai buvo 
naudingas. 

Meilužės mirtis dar labiau įtvirtino Dafildo - garbinamo, juodi- 
namo, dievinamo - pozicijas. Jį apgaubė tamsos ir pražūties aureolė. 
Tiek aistringi garbintojai, tiek pavyduoliai, regis, mėgaujasi mintimi, 
kad viena koja jis jau aname pasaulyje; kad jis neišvengiamai artėja 
prie nevilties ir užmaršties prarajos. Regis, jis puikavosi savo trūku- 
mais, ir Straikas kelias minutes žiūrinėjo trumpučius tirtančius „You- 
Tube“ filmukus, kuriuose Dafildas, akivaizdžiai apsikvaišinęs, kaip tik 
tokiu balsu, kurį meistriškai pamėgdžiojo Kolovas Džonsas, pliauškia 
miglotai ir neįtikinamai, girdi, mirti tolygu išeiti iš vakarėlio, todėl ne- 
verta lieti ašarų, jei tenka išeiti anksti. 

Lulos mirties naktį, pasak daugybės liudytojų, Dafildas išvyko iš 
naktinio klubo beveik įkandin jai, užsidėjęs - Straikas įžvelgė šiame 
poelgyje tik pigų bandymą atkreipti dėmesį - vilko kaukę. Jo pasako- 
jimas apie tolesnius nakties įvykius gal ir neįtikino interneto gerbėjų, 
įžvelgiančių sąmokslą, bet policininkai, rodos, neabejojo, kad su įvy- 
kiais Kentigerno Soduose jis nesusijęs. 

Klajodamas po naujienų svetaines ir tinklaraščius, Straikas ne- 
pamiršo, ko ieško. Tai šen, tai ten jis užtikdavo karštligiškų spėlio- 
nių, Landri mirties versijų, mininčių įkalčius, kuriuos policija pra- 
žiopsojo; matyt, jos ir įtikino Bristou, kad Lula nužudyta. Svetainėje 
LulaManoĮkvėpimasAmžinai.com buvo pateiktas ilgas Neatsakytų 
klausimų sąrašas, tarp jų penktas - „Kas atšaukė paparacus prieš jos 
mirtį?, devintas - „Kodėl neatsiliepė vyrai, slepiantys veidus ir bė- 
gantys nuo jos namo antrą valandą nakties? Kur jie ir kas jie?“, ir try- 
liktas - „Kodėl Lula iškrito iš balkono kitais drabužiais, negu vilkėjo 
grįždama namo?“ 

Vidurnaktį Straikas atsidarė skardinę alaus ir ėmė skaityti apie po- 
mirtinį skandalą, minėtą Bristou: jis buvo kažką girdėjęs viena ausimi, 
bet nelabai domėjosi. Nelaimės tyrėjams pateikus išvadą - „savižudy- 
bė“, po savaitės kilo triukšmas dėl drabužių dizainerio Gi Somė pro- 
dukcijos reklaminės nuotraukos. Joje buvo įamžintos dvi merginos, 
pozuojančios nešvariame skersgatvyje, nuogutėlės, išskyrus intymias 
vietas dengiančius rankinukus, šalikus ir brangenybes. Landri sėdė- 
jo ant šiukšlių dėžės, Kiara Porter gulėjo išsitiesusi ant žemės. Abiem 
buvo pritaisyti milžiniški riesti angelo sparnai: Porter - balti kaip gul- 
bės, Landri - žalsvai juodi, pereinantys į žvilgiai bronzinius. 

Straikas ilgai žiūrėjo į nuotrauką, stengdamasis suvokti, kodėl 
velionės veidas neįveikiamai traukia akį, kodėl nuotraukoje žvilgsnį 
prikausto ji. Kaip tik dėl jos šis teatrališkas nesuderinamumas buvo 
įtikinamas; ji iš tiesų atrodė kaip išmesta iš dangaus už gobšumą - taip 
aistringai spaudė prie krūtinės aksesuarus. Kiara Porter, irgi nepa- 
prasta gražuolė, buvo tik antraplanė veikėja; balta it alebastras, romi, 
ji atrodė kaip statula. 

Dizaineris Gi Somė buvo rūsčiai, net piktai pasmerktas, kam pa- 
naudojo šią nuotrauką. Daugelis manė, kad jis spekuliuoja Landri 
mirtimi, ir šaipėsi iš Somė atstovo spaudai pareiškimų apie jo nuošir- 
džią meilę Landri. Tačiau LulaManoĮkvėpimasAmžinai.com tvirtino, 
jog Lula būtų norėjusi, kad nuotrauka būtų panaudota, nes buvo arti- 
ma Gi Somė draugė. „Lula mylėjo jį kaip brolį ir nebūtų pasmerkusi jo 
paskutinės pagarbos pareiškimo jos darbui ir grožiui. Ši kultinė nuo- 
trauka gyvens amžinai ir neleis pamiršti Lulos tiems, kas ją mylėjo.“ 

Išgėręs alų, Straikas ėmė galvoti apie paskutinius šio sakinio Žo- 
džius. Jis niekada nesuprato gerbėjų aistros visiškai nepažįstamoms 
asmenybėms. Žmonės kartais vadindavo jo tėvą „senioku Džoniu“, 
šypsodamiesi jam taip, lyg kalbėtų apie bendrą draugą, kartodami 
nuvalkiotus anekdotus ir laikraštines paskalas, lyg būtų savo akimis 
matę tuos įvykius. Kartą Treskotike kažkoks žmogelis smuklėje pasa- 
kė Straikui: „Po perkūnais, aš pažįstu tavo tėvą geriau nei tu“, nes jis 
žinojo, kuris muzikantas buvo pakviestas groti įrašant garsiausią „The 
Deadbeats“ albumą: Rokbis, tūžmingai trenkęs kumščiu per saksofo- 
ną, išmušęs muzikantui dantį (kilęs skandalas). 

Buvo pirma ryto. Straikas beveik nebegirdėjo amžino slopaus bo- 
sinės gitaros dundėjimo dviem aukštais žemiau, girgždesio ir šnypš- 
timo iš palėpės buto, kuriame baro vadybininkas mėgavosi praban- 
ga: dušu ir naminiais patiekalais. Pavargęs, bet dar nepasiruošęs lįsti 
į miegmaišį, jis panaršė internete ir surado apytikrį Gi Somė adresą; 
atkreipė dėmesį, kad Čarlio gatvė visai arti Kentigerno Sodų. Paskui 
surinko adresą www.arrse.co.uk, lyg žmogus, po ilgos darbo dienos 
automatiškai užsukantis į vietos aludę. | 

Jis nesilankė kariuomenės svetainėje nuo tada, kai jį, prieš kelis 
mėnesius joje naršantį, užklupo Šarlotė ir iškėlė tokį skandalą, kokį 
kitos moterys iškeltų išvydusios partnerį žiūrint juodžiausią porno- 

grafiją. Jie smarkiai susiginčijo, nes Šarlotė nusprendė, kad jis ilgisi 
ankstesnio gyvenimo ir nepatenkintas dabartiniu. 

Kiekviena smulkmena dvelkė kariška mąstysena, tekstai buvo para- 
šyti kalba, kuria ir jis sklandžiai kalbėjo. Pažįstamos atmintinai išmok- 
tos santrumpos, sąmojis, nesuvokiamas civiliams, artimos kariškiams 
temos, nuo tėvo nerimo, kad sūnus Kipro mokykloje skriaudžiamas, 
iki pavėluotos ministro pirmininko veiksmų kritikos dėl „Irako tyri- 
mo“. Straikas skaitė vieną žinutę po kitos kartais prunkšdamas iš juo- 
ko, bet visą laiką jausdamas, kad vis menkiau priešinasi vaiduokliui, 
kuris jau alsavo jam į sprandą. 

Čia buvo jo pasaulis, jame jis buvo laimingas. Kariškio gyvenimas 
vargingas ir sunkus, iš kariuomenės jis grįžo be pusės kojos, bet ne- 
sigailėjo nė dėl vienos tarnybos dienos. Ir vis dėlto jis nebuvo savas 
žmogus net būdamas tarp jų. Jis buvo Urvinis, paskui Kostiumas, ir 
eiliniai jo vienodai bijojo ir nekentė. 

Jei Ypatingųjų tyrimų skyrius prirems tave prie sienos, sakyk: „Be 
komentarų, reikalauju advokato.“ Arba: „Ačiū, kad mane pastebėjo- 
te“, - irgi visi atstos. 

Straikas paskutinį kartą prunkštelėjo, paskui staiga uždarė svetainę 
ir išjungė kompiuterį. Buvo toks pavargęs, kad protezui nusisegti su- 
gaišo dukart daugiau laiko negu paprastai. 

Giedrą sekmadienio rytą Straikas vėl nužingsniavo į Studentų centrą 
išsimaudyti po dušu. Kaip ir anksčiau, jis apgalvotai išpūtė plačią krū- 
tinę ir nutaisęs niūrią miną, beje, jam būdingą, kad niekam nekiltų 
mintis jo ko nors paklausti, įžūliai pražygiavo pro postą žiūrėdamas 
sau po kojomis. Mažumėlį pasitrainiojo drabužinėje, laukdamas pa- 
togios progos, kad nereikėtų lįsti po dušu studentų akivaizdoje ir toks 
skiriamasis bruožas kaip protezas niekam nekristų į akis, nes nenorė- 
jo, kad kas nors jį įsidėmėtų. 

Švarus ir nusiskutęs, jis metro nuvažiavo iki Hamersmito-Bro- 
dvėjaus stotelės ir per parduotuvių pasažą po stikliniu stogu, mėgau- 
damasis nedrąsiais saulės spinduliais, išėjo į gatvę. Karaliaus gatvės 
parduotuvėse žmonės knibždėjo kaip šeštadieniais. Nuo šio bruzdaus 
ir iš esmės bedvasio prekybos centro tik dešimt minučių kelio iki mie- 
guisto, kaimiško Temzės krantinės ruožo. 

Pro šalį dundėjo mašinos, o Straikas ėjo ir galvojo apie vaikystės 
sekmadienius Kornvalyje, kur viskas, išskyrus bažnyčią ir paplūdimį, 
būdavo uždaryta. Anuo metu sekmadienio nuotaika būdavo savita: 
aidi šnibždesių ramybė, tyliai tarškantis porcelianas ir padažo kva- 
pas, nuobodžios kaip tuščios gatvės televizijos laidos ir nepaliaujamai 
šniokščiančios bangos paplūdimyje, kuriame juodu su Liuse lakstyda- 
vo per žvirgždą, - tik tokia buvo įmanoma pramoga. „Jei Džoana teisi 
ir aš atsidursiu pragare, - kartą pasakė jam motina, - tai bus amžinas 
sekmadienis prakeiktame Sent Mose.“ 

Eidamas nuo prekybos centro Temzės link, Straikas paskambino 
klientui. 

— Klausau, Džonas Bristou. 


- Atsiprašau, kad trukdau savaitgalį, Džonai... 

— Kormoranas? - iškart sušvelnėjo Bristou. - Nieko, nieko, pra- 
šom. Kaip susitikimas su Vilsonu? 

— Puikiai, labai naudingas, ačiū. Norėjau paprašyti padėti man rasti 
Lulos draugę. Merginą, su kuria ji susipažino gydykloje. Jos vardas 
prasideda R raide - gal Reičelė ar Rakelė, - kai Lula žuvo, ji gyveno 
Šventojo Elmo benamių bendrabutyje Hamersmite. Jūs ką nors apie ją 
esate girdėjęs? 

Valandėlę viešpatavo tyla. Kai Bristou vėl prabilo, jo balse skambė- 
jo nusivylimas, beveik apmaudas: 

- Kam jums jos reikia? Tanzi aiškiai pasakė girdėjusi viršuje vyriš- 
ką balsą. 

- Mergina mane domina ne kaip įtariamoji, o kaip liudytoja. Lula 
buvo susitarusi su ja susitikti „Vašti parduotuvėje, kai tik su jumis 
aplankys motiną. 

- Taip, žinau; tai paaiškėjo per tyrimą. Tai yra... taip, žinoma, jūs 
išmanote savo darbą, bet... neįsivaizduoju, iš kur ji galėtų žinoti, kas 
nutiko tą naktį. Klausykit... luktelėkit valandėlę, Kormoranai... Aš pas 
motiną, čia yra ir kitų lankytojų... paieškosiu ramesnės vietos... 

Straikas išgirdo šnaresį, pašnibždomis ištartą „atsiprašau“, ir Bris- 
tou vėl prabilo: 

— Prašom atleisti, nenorėjau nieko sakyti slaugei girdint. Tiesą sa- 
kant, kai paskambinot, pamaniau, kad vėl kas nors skambina dėl Da- 
fildo. Visi pažįstami skuba man papasakoti. 

— Ką papasakoti? 

— Akivaizdu, kad neskaitote „The News of the World“. Viskas ap- 
rašyta, yra nuotraukų: vakar Dafildas nei iš šio, nei iš to užsuko ap- 
lankyti mano motinos. Fotografų devynios galybės, praeiti negalima, 
kaimynai skundžiasi. Aš buvau išėjęs su Alisona, antraip nebūčiau jo 
įleidęs. 

— Ko jis norėjo? 

— Geras klausimas. Tonis, mano dėdė, mano, kad pinigų, bet Tonis 
paprastai mano, kad žmonėms reikia tik pinigų; tačiau aš turiu įga- 
liojimą, todėl Dafildas nieko nepeš. Dievas žino, ko jis atsivilko. Visa 
laimė, kad mama, rodos, nesuprato, kas jis toks. Ji geria labai stiprius 
nuskausminamuosius. 

— Kaip spauda sužinojo, kad jis atvažiuoja? 

— O, šis klausimas tiesiog puikus, —- atsakė Bristou. - Tonis mano, 
kad jis pats jiems paskambino. 

— Kaip jūsų motinos sveikata? 

— Prasta, labai prasta. Gal gyvens dar kelias savaites, o gali mirti ir 
šiandien. 

— Užjaučiu, - ištarė Straikas, pakeldamas balsą, nes ėjo po viaduku, 
buvo gana judru. - Ką gi, jei prisiminsite, kuo vardu Lulos draugė, su 
kuria jos susitiko „Vašti ... 

— Keista, aš vis dar nesuprantu, kodėl ta mergina jus taip domina. 

- Lula iškvietė tą merginą iš Hamersmito į Noting Hilą, pasėdėjo 
su ja penkiolika minučių ir išėjo. Kodėl nepasiliko? Kam susitikti to- 
kiam trumpam laikui? Ar jos susiginčijo? Visos neįprastos smulkme- 
nos svarbios tiriant netikėtą Žūtį. 

- Aišku, - neryžtingai atsakė Bristou. - Bet... matote, toks elgesys 
Lulai nebuvo neįprastas. Jau sakiau, kad kartais ji būdavo šiek tiek... 
šiek tiek savanaudė. Galėjo pamanyti, kad ta mergina apsidžiaugs vien 
trumpai ją pamačiusi. Ji dažnai susižavėdavo kokiu žmogumi, o pas- 
kui jį pamesdavo. 

Bristou taip akivaizdžiai buvo nusivylęs Straiko pasirinkta tyrimo 
kryptimi, kad seklys pajuto, jog pravartu netiesiogiai pasiteisinti dėl 
milžiniško honoraro, kurį moka klientas. 

- Skambinu jums ir dėl kitos priežasties. Rytoj vakare susitiksiu su 
vienu kriminalinės policijos pareigūnų, tyrusių bylą. Eriku Vordlu. Ti- 
kiuosi iš jo gauti bylos medžiagą. 

— Nuostabu! - Bristou žinia, rodos, padarė įspūdį. - Sparčiai dir- 
bate! 

— Na taip, turiu ryšių kriminalinių nusikaltimų skyriuje. 

— Tada sužinosite atsakymus į kai kuriuos klausimus apie Bėgiką! 
Perskaitėte mano pastabas? 

— Taip, labai vertingos, - tarė Straikas. 

— O aš šią savaitę ketinu susitarti dėl pietų su Tanzi Bestigi, kad 
galėtumėte su ja susitikti ir išgirsti parodymus iš pirmų lūpų. Laiką ir 
vietą pranešiu jūsų sekretorei, gerai? 

- Puiku. 

Reikia pripažinti, kad sekretorė, nors neturi jai darbo ir nėra pini- 
gų jai mokėti, visiems daro įspūdį, pamanė Straikas, baigęs pokalbį. 

Paaiškėjo, kad Šventojo Elmo benamių bendrabutis stovi tiesiai 
už triukšmingojo betoninio viaduko. Negražus ir neproporcingas 
Lulos namo Meiferyje bendraamžis pusbrolis iš raudonų plytų sų 
kuklesne balta, bet nešvaria architektūrine apdaila; nei akmeninių 
laiptų, nei sodelio, nei elegantiškų kaimynų, tik apdaužytos durys, 
atidaromos tiesiai į gatvę, apylangės nusilaupiusiais dažais ir neviltis. 
Praktiškas šiuolaikinis pasaulis brovėsi artyn, kol namas susitraukė 
ir nuliūdo, nes nederėjo prie aplinkos, viadukas buvo vos už dvide- 
šimties metrų - viršutinio aukšto langai žvelgė tiesiai į betoninius 
turėklus ir be perstojo lekiančias mašinas. Kad pastatas valdiškas, 
pabrėžė didžiulis sidabriškas skambutis su garsiakalbiu prie durų 
ir įžūliai bjauri juoda vaizdo kamera su nukarusiais laidais, kabanti 
vieliniame narve nuo sąramos. 

Prie lauko durų stovėjo ir rūkė išsekusi jauna mergina su opa lūpų 
kamputyje. Ji vilkėjo purviną vyrišką megztinį, gerokai per didelį. At- 
sišliejusi į sieną, tuščiomis akimis spoksojo į prekybos centrą vos už 
penkių minučių kelio, o kai Straikas paspaudė skambutį, įdėmiai jį 
nužvelgė, matyt, vertindama jo galimybes. 

Už durų buvo mažas priplėkęs vestibiulis nešvariomis grindimis 
ir apdraskytomis medinėmis plokštėmis. Į kairę ir dešinę vestibiulyje 
dvejos užrakintos stiklinės durys, pro vienas galėjai įžiūrėti pliką ko- 
ridorių, pro kitas - niūrų šoninį kambarėlį, staliukas jame nukrautas 
lapeliais, kabo sena smiginio lenta, siena skylėta. Tiesiai priešais sto- 
vėjo į kioską panaši būdelė su metalinėmis grotelėmis. 

Budėtoja kramtė gumą ir skaitė laikraštį. Kai Straikas paklausė, ar 
negalėtų pasikalbėti su mergina, kurios vardas, regis, Reičelė, ji buvo 
Lulos Landri draugė, moteris įtariai ir nepalankiai paklausė: 

— Jūs žurnalistas? 

— Ne, ne žurnalistas. Aš draugo draugas. 

— Tada turėtumėt žinoti jos vardą. 

— Reičelė? Rakelė? Panašiai. 

Į būdelę įėjo pliktelėjęs vyriškis ir atsistojo įtariajai budėtojai už 
nugaros. 

— Aš privatus seklys, - pasakė Straikas, pakėlęs balsą, ir plikis susi- 
domėjęs atsisuko. - Štai mano vizitinė. Mane pasamdė Lulos Landri 
brolis, ir man reikia pasikalbėti su... 


118 


- A, jūs ieškote Rošelės? - paklausė plikis, prisiartinęs prie grote- 
lių. - Jos čia nėra, brolau. Išėjo. 

Bendradarbė, šiek tiek suirzusi, kad jis taip noriai šnekasi su Strai- 
ku, užleido jam vietą prie stalo ir dingo iš akių. 

— Kada išėjo? 

— Prieš kelias savaites. Ar net prieš porą mėnesių. 

— Gal numanote, kur ji dingo? 

— Nenumanau, brolau. Turbūt vėl valkatauja. Ji tai ateina, tai išeina. 
Sunkaus būdo. Psichika sutrikusi. Palaukit, gal Kariana žino. Kariana! 
Ei! Kariana! 

Iš saulėkaitos išniro išblyškėlė nušašusia lūpa ir prisimerkė. 

— Ko? 

— Gal tu kur nors matei Rošelę? 

— Kam man reikia tos lervos? 

— Vadinasi, nematei? - neatlyžo plikis. 

— Ne. Cizo neatsirastų? 

Straikas jai davė cigaretę. Mergina užsikišo ją už ausies. 

- Trinasi kur nors netoliese. Džanina sakė ją mačiusi, - tarė Karia- 
na. - Rošelė gyrėsi, kad dabar turi butą. Skiedžia, karvė. Ir kad Lula 
Landri jai viską paliko. Kurgi ne. Kam jums reikia Rošelės? - paklau- 
sė ji Straiko, buvo akivaizdu, kad svarsto, ar už pinigus ir ji netiktų 
vietoj anos. 

— Norėčiau jos kai ko paklausti. 

— Apie ką? 

— Apie Lulą Landri. 

— O, - tarė Kariana, ir jos akys godžiai sužibo. - Ne tokios jos ir 
draugės buvo. Netikėkit viskuo, ką peza Rošelė, ji amžinai muilina. 

— Ir ką? - paklausė Straikas. 

— Meluoja viską. Man atrodo, nušvilpė parduotuvėse pusę daiktų, 
kuriuos jai, girdi, Lula nupirkusi. 

— Liaukis, Kariana, - maloniai subarė plikis. - Jos buvo draugės, - 
pasakė jis Straikui. - Landri čia atvažiuodavo savo automobiliu jos 
pasiimti. Tai ir sukėlė, - jis dirstelėjo į Karianą, - šiokią tokią įtampą. 

— Nieko panašaus, - atkirto Kariana. - Landri buvo tik pasikėlusi 
auka. Baisi kaip karas. 

— Rošelė man sakė, kad Kilbernyje ji turi tetą, - tarė plikis. 

— Tik amžinai su ja riejasi, - įsiterpė mergina. 

— Gal žinote tetos pavardę ar adresą? - paklausė Straikas, bet abų 
papurtė galvas. - Kokia Rošelės pavardė? 

— Nežinau. O tu, Kariana? Dažniausiai mes žinome tik gyventojų 
vardus, - paaiškino jis Straikui. 

Daugiau nieko iš jų išpešti nepavyko. Rošelė pastarąjį kartą nakvo- 
jusi bendrabutyje seniau kaip prieš du mėnesius. Plikis žinojo, kad jį 
kurį laiką vaikščiojo į Šventojo Tomo ligoninės ambulatoriją, nors ne- 
nutuokė, ar ji ten vis dar lankosi. 

— Ją ištinka priepuoliai. Turi gerti daugybę vaistų. 

— Jai vienodai rodė, kai Lula užsimušė, - staiga pareiškė Kariana. - 
Jai buvo dzin. 

Abu vyrai sužiuro į ją. Šioji gūžtelėjo pečiais, lyg būtų viso labo 
pasakiusi nemalonią tiesą. 

— Klausykite, jei Rošelė vėl pasirodytų, ar negalėtumėte jai perduo- 
ti mano vizitinės ir paprašyti, kad man paskambintų? 

Straikas padavė abiem po kortelę, šie ėmė susidomėję jas žiūrinė- 
ti. Kol juodu buvo užsiėmę, jis mikliai pro plyšelį grotelėse nudžiovė 
gumą kramčiusios budėtojos „The News of the World“ ir pasikišo po 
pažastimi. Paskui linksmai su abiem atsisveikino ir išėjo. 

Buvo šilta pavasario popietė. Straikas žingsniavo prie pilkšvai žalio 
Hamersmito tilto, jo paauksinimai žėrėjo užlieti saulės. Prie tolimojo 
Temzės kranto ant bangų sūpavosi vieniša gulbė. Atrodė, įstaigos ir 
parduotuvės už šimto mylių. Pasukęs į dešinę, jis nuėjo pėsčiųjų taku 
šalia upės pylimo pro žemus tiesinio užstatymo paupio namus, kai ku- 
rie buvo su balkonais ir apsiviję visterijomis. 

„Mėlynajame inkare“ Straikas nusipirko pintą alaus ir atsisėdo 
lauke ant medinio suolo veidu į vandenį, nugara į mėlyną ir baltą fa- 
sadą. Prisidegęs cigaretę, jis atsivertė ketvirtą laikraščio puslapį ir iš- 
vydo spalvotą Evano Dafildo (galva nulenkta, rankoje didelė puokštė 
baltų gėlių, už nugaros plazda juodas apsiaustas) nuotrauką su užra- 
šu viršuje: DAFILDAS APLANKĖ MIRTINAI SERGANČIĄ LULOS 
MOTINĄ. 

Straipsnis buvo skystas ir iš esmės nieko daugiau neparašyta nei 
pavadinime. Padažytos akys ir plazdantis apsiaustas, susirūpinęs ir ap- 
svaigęs Dafildas atrodė kaip velionės meilužės laidotuvėse. Straipsne- 

lyje jis buvo pavadintas „nerimastingu aktoriumi ir muzikantu Evanu 
Dafildu“. 

Kišenėje suvibravo mobilusis, ir Straikas jį ištraukė. Gavo teksto 
žinutę iš nežinomo numerio. 


News of the World. P. 4. Evanas Dafildas. Robina 


Jis nusišypsojo mažam ekranėliui ir vėl įsikišo telefoną į kišenę. 
Saulė šildė galvą ir pečius. Sukdamiesi virš galvos, klegėjo kirai, ir 
Straikas, džiaugdamasis, kad jam nereikia niekur eiti, kad jo niekas 
nelaukia, patogiau įsitaisęs ant saulės apšviesto suolo ėmė skaityti lai- 
kraštį nuo pirmo iki paskutinio puslapio. 

Robina su minia kitų keleivių svyravo metro traukinyje, važiuojančia- 
me Beikerio gatvės- Vaterlo linija į šiaurę. Visų veidai buvo įsitempę 
ir liūdni, kaip ir pridera pirmadienio rytą. Ji pajuto dešinėje palto ki- 
šenėje čirpiant mobilųjį, vargais negalais jį ištraukė, alkūne nejaukiai 
baksnodama glebų kostiumuotą vyriškį šalimais, kuriam trenkė iš 
burnos. Pamačiusi, kad žinutė nuo Straiko, ji trumpam nudžiugo, be- 
veik taip, kaip vakar pamačiusi laikraštyje Dafildo nuotrauką. Paskui 
perskaitė: 


Išeinu. Raktas tualete už bakelio. Straikas 


Užuot įgrūdusi telefoną atgal į kišenę, spaudė jį rankoje. Trauki- 
nys barškėjo tamsiais tuneliais, o ji stengėsi neįkvėpti glebiojo vyriškio 
smarvės. Buvo suirzusi. Vakar juodu su Matju ir dviem Matju univer- 
siteto laikų draugais pietavo jo mėgstamiausiame restorane „Malūnas 
pievoje“. Atverstame „The News of the World ant gretimo staliuko 
pastebėjusi Evano Dafildo nuotrauką, Robina dusdama atsiprašė, 
nors Matju buvo tik įpusėjęs savo pasakojimą, ir išlėkė į lauką parašyti 
Straikui Žinutės. 

Vėliau Matju pasakė, kad ji pasielgusi mažų mažiausiai nemanda- 
giai, negana to - užuot paaiškinusi, koks reikalas, paikai dėjosi paslap- 
tinga. 

Robina stipriai įsikibo į kabantį turėklą, nes traukinys ėmė lėtinti 
greitį, kūningasis kaimynas atsišliejo į ją, ir ji pasijuto nesmagiai, pas- 
kui pasipiktino abiem iš karto, ypač sekliu, kurio aiškiai nedomina 
neįprastas buvusio Lulos Landri meilužio poelgis. 

Per įprastą netvarką ir šiukšles nusiyrusi iki biuro Danijos gatvėje, 
ištraukusi raktą iš už bakelio, kaip buvo nurodyta, ir vėl išklausiusi 

niekinamai neigiamą kažkokios mergšės iš Fredžio Bestigio firmos at- 
sakymą, Robina visiškai prarado ūpą. 

Tą akimirką Straikas ėjo pro romantiškiausio įvykio Robinos gy- 
venime vietą, nors to ir nežinojo. Šį rytą ant laiptų po Eroto statula 
knibždėte knibždėjo italų paauglių. Straikas ėjo į Stiklinių Namų gatvę 
Šventojo Jokūbo bažnyčios pusėje. 

Nuo Pikadilio aikštės iki naktinio klubo „Kareivinės', taip patiku- 
sio Dibiui Makui, kad jis, ką tik atskridęs iš Los Andželo, praleido čia 
kelias valandas, buvo netoli. Ant fasado, iš pažiūros betoninio, žvilgėjo 
stačios juodos raidės. Klubas buvo per penkis aukštus. Kaip Straikas ir 
tikėjosi, virš durų kabėjo vaizdo kameros, jo nuomone, filmuojančios 
beveik visą gatvę. Jis apėjo pastatą, pasižymėjo atsargines duris ir nu- 
sibraižė apytikrį vietovės planą. 

Vakar iki vėlumos Straikas naršė internete ir įdėmiai išstudijavo 
Dibio Mako viešus pareiškimus apie simpatiją Lulai Landri. Reperis 
paminėjo modelį trijų savo dainų tekstuose, dviejuose albumuose; be 
to, duodamas interviu, jis ne kartą sakė, kad ji - jo moters idealas ir 
gimininga siela. Sunku spręsti, ar Makas kalbėjo rimtai; skaitydamas 
išspausdintus interviu, Straikas turėjo atsižvelgti, pirma, į reperio hu- 
moro jausmą, sykiu sausą ir kandų, antra, į pagarbią baimę, kurią re- 
periui jautė, regis, kiekvienas reporteris. 

Buvęs gangsteris, gimtajame Los Andžele kalėjęs už ginklų ir nar- 
kotikų laikymą, Makas dabar buvo multimilijonierius, ne tik padaręs 
dainininko karjerą, bet ir turintis daug kitų pelningų verslų. Be abejo, 
spauda, pasak Robinos, pašėlo, pasklidus žiniai, kad Mako įrašų stu- 
dija išnuomojo jam butą aukštu žemiau Lulos. Imta įnirtingai spėlioti, 
kas bus, kai Dibis Makas atsidurs šalia savo svajonių moters ir kaip 
šis sprogstamasis artumas paveiks nepastovius Lulos ir Dafildo santy- 
kius. Pliauškalus papildė neabejotinai pramanyti abiejų pusių draugų 
komentarai: „Makas jai jau paskambino ir pakvietė vakarienės“, „Lula 
rengia vakarėlį jam savo bute jo atvykimo į Londoną proga.“ Spėlio- 
nės beveik užgožė kai kurių pasipiktinusių Žurnalistų bruzdesį, kad 
dukart teistas Makas, kurio muzika (pasak jų) šlovina jo kriminalinę 
praeitį, apskritai įleidžiamas į šalį. 

Nusprendęs, kad iš gatvių aplink „Kareivines“ nieko nepeš, Strai- 
kas ėjo toliau. Jis įsidėmėjo, kur aplink pažymėtos geltonos linijos, kur 

penktadienio vakarą draudžiama statyti automobilius ir kurios įstai- 
gos pasikabinusios vaizdo kameras. Užsirašęs, ką norėjo, Straikas nų. 
sprendė, kad puodelį arbatos ir bandelę su kumpiu turi teisę įtraukti į 
išlaidas; ir arbatos, ir bandelę rado mažoje kavinukėje sykiu su kažkie- 
no paliktu „The Daily Mail“. 

Mobilusis suskambėjo jam geriant antrą puodelį arbatos. Kaip tik 
buvo įpusėjęs piktdžiugišką straipsnį apie ministro pirmininko riktą: 
šis pavadino senutę rinkėją šventeiva nesuvokdamas, kad mikrofonas 
vis dar įjungtas. 

Praėjusią savaitę Straikas visus jam nereikalingos laikinosios sekre- 
torės skambučius nukreipdavo į balso paštą. Šiandien atsiliepė. 

- Sveika, Robina, kaip sekasi? 

— Puikiai. Jums yra pranešimų. 

- Drožk, - tarė Straikas, traukdamas rašiklį. 

— Ką tik skambino Alisona Kresvel - Džono Bristou sekretorė - ir 
pranešė rytoj pirmą valandą užsakiusi staliuką „Cipriani“, kad Džonas 
galėtų jus pristatyti Tanzi Bestigi. 

— Nuostabu. 

— Vėl skambinau į Fredžio Bestigio studiją. Ten jau siuntama. Girdi, 
jis dabar Los Andžele. Dar kartą paprašiau, kad jis jums paskambintų. 

- Gerai. 

- Ir dar kartą skambino Piteris Gilespis. 

— Aha, - atsiliepė Straikas. 

— Jis sako, kad reikalas skubus, ir prašo jam kuo greičiau atskam- 
binti. 

Straikas mielai būtų jos paprašęs paskambinti Gilespiui ir pasiųsti 
jį velniop. 

— Gerai, paskambinsiu. Klausykit, atsiųskite man naktinio klubo 
„Uzi“ adresą. 

— Tuojau. 

— Ir pabandykite rasti tipo, vardu Gajus Somė, telefono numerį. Jis 
drabužių dizaineris. 

— Gi, - pataisė Robina. 

— Ką? 

— Toks jo vardas. Prancūziškai irgi rašoma Guy, bet prancūziškai 
tariama Gi. 

— O taip. Ką gi, ar negalėtumėte paieškoti jo telefono. 

— Paieškosiu, - atsakė Robina. 

— Paklauskite jo, ar jis galėtų su manim pasikalbėti. Palikite prane- 
šimą, kad jis žinotų, kas aš ir kas mane pasamdė. 

— Gerai. 

Straikas pagaliau pastebėjo, kad Robina kalba lediniu balsu. Po va- 
Jandėlės pamanė suprantąs kodėl. 

- Beje, ačiū už vakarykštį pranešimą, - tarė jis. - Atsiprašau, kad 
neatsakiau: ten, kur buvau, būčiau atrodęs nei šiaip, nei taip rašyda- 
mas žinutes. Bet jei galėtumėte paskambinti Naidželui Klementsui, 
Dafildo agentui, ir susitarti dėl susitikimo, irgi būtų puiku. 

Jos priešiškumas iškart dingo, to jis ir norėjo; kai ji vėl prabilo, bal- 
sas buvo daug šiltesnis, beveik džiugus. 

— Bet Dafildas niekaip nesusijęs, tiesa? Jis turi tvirtą alibi. 

— Na, jį mes patikrinsime, - tarė Straikas tyčia grėsmingai. - Beje, 
Robina, jei gausite naują laišką su grasinimais - paprastai jie ateina 
pirmadieniais... 

- Ir ką? - nekantriai paklausė ji. 

— Prisekite prie kitų, - atsakė Straikas. 

Nebuvo tikras, nes Robina darė kuklios mergelės įspūdį, bet šįkart 
jam pasirodė, kad ji, baigdama pokalbį, sumurmėjo: „Eik šikt.“ 

Kiaurą dieną Straikas dirbo nuobodų, bet būtiną paruošiamąjį dar- 
šį kartą Pietų Kensingtone. Šis buvo visiška „Kareivinių“ priešingybė: 
nekrintančios į akis „Uzi durys priminė prabangaus privataus namo 
duris. Tačiau vaizdo kameros virš durų kabėjo ir čia. Paskui Straikas 
autobusu nuvažiavo į Čarlio gatvę, kurioje, jo nuomone, gyvena Gi 
Somė, ir nuėjo trumpiausiu, kaip jam atrodė, keliu nuo dizainerio 
adreso iki namo, kur žuvo Landri. 

Vėlyvą popietę koją jam vėl skaudėjo, ir jis stabtelėjo pailsėti ir su- 
valgyti kelių sumuštinių, paskui išsiruošė į „Plunksnas“ netoli Sko- 
tland Jardo susitikti su Eriku Vordlu. 

Dar viena Viktorijos laikų aludė, šį kartą su didžiuliais, beveik nuo 
grindų iki lubų, langais į pilką praėjusio amžiaus trečio dešimtmečio 
pastatą, papuoštą Džeikobo Epsteino skulptūromis. Artimiausia, sė- 
dinti virš durų, spoksojo į aludės langus: nuožmią dievybę apkabinęs 


125 


sūnus keistai persikreipęs, kad būtų matyti lyties organai. Šiais laikais 
jokio pasipiktinimo tai nebekelia. 

„Plunksnose“ barškėjo, žvangėjo ir ryškiaspalvėmis šviesomis 
mirkčiojo žaidimų automatai. Ant sienų plazminiai televizoriai 
minkštais odiniais rėmais be garso rodė „Albiono“ (Vest Bromičas) 
rungtynes su „Čelsiu“, o iš paslėptų garsiakalbių ritmingai aimanavo 
Eimė Vainhaus. 

Straikui teko palaukti, kol bus aptarnautas, ir jis spėjo apsižval- 
gyti. Aludėje buvo pilna vyrų, dauguma kariškai trumpai apkirptais 
plaukais, bet prie aukšto staliuko ant beprotiškai aukštų kulniukų 
stypčiojo trys nenatūraliai įdegusios merginos trumputėmis ap- 
temptomis suknelėmis su blizgučiais, atmetusios atgal ištiesintus 
peroksidinius. plaukus. Jos apsimetė nepastebinčios, kad vienišas 
gražus vaikinas odiniu švarku, sėdintis ant aukštos taburetės prie 
baro netoli lango, įgudusia akimi priekabiai vertina jų grožybes 
vieną po kitos. Straikas nusipirko pintą „Doom Bar“ ir priėjo prie 
vertintojo. 

— Kormoranas Straikas, - tarė, prisiartinęs prie Vordlo staliuko. 

Jis visada pavydėdavo vyrams tokių plaukų kaip Vordlo: šio Kušpiz- 
džiu niekas nebūtų pravardžiavęs. 

— Aha, taip ir maniau, kad čia tu, - tarė policininkas, spausdamas 
jam ranką. - Anstis sakė, kad tu gana stambus. 

Straikas prisitraukė aukštą taburetę, ir Vordlas be užuolankų pa- 
klausė: 

— Tai ką man norėjai pasiūlyti? 

— Praėjusį mėnesį prie Ilingo Brodvėjaus metro buvo nužudytas 
žmogus. Lajamas Jeitsas? Policijos informatorius, tiesa? 

— Taip, peiliu perrėžta gerklė. Bet mes žinome, kas tai padarė, - tarė 
Vordlas ir iš aukšto nusijuokė. - Pusė Londono sukčių žino. Jei dau- 
giau nieko... 

— Tačiau nežinote, kur žudikas, tiesa? 

Skubiai dirstelėjęs į pabrėžtinai nieko nepastebinčias merginas, 
Vordlas išsitraukė iš kišenės bloknotą. 

— Kalbėk toliau. 

— Haknio gatvės lažybų tarpininkų kontoroje „Betbusters“ dirba to- 
kia Šona Holand. Ji nuomojasi butą dviem gatvėmis toliau. Šiuo metu 

pas ją glaudžiasi neprašytas svečias, vardu Bretas Fernis, jis mušdavo 
jos seserį. Matyt, jis ne iš tų vaikinų, kuriam gali nepadaryti paslaugos. 

— Turi tikslų adresą? - paklausė Vordlas, skubiai rašydamas. 

— Aš tau ką tik daviau nuomininkės pavardę ir pusę pašto indekso. 
Gal truputį padirbėtum ir pats? 

- Ir iš kur, sakai, tai sužinojai? - paklausė Vordlas, skubiai tebera- 
šydamas bloknote, pasidėtame ant kelio po stalu. 

- Aš nieko nesakau, - ramiai atsakė Straikas, gurkšnodamas alų. 

— Įdomių draugų turi, a? 

— Labai. Dabar, kad mainai būtų garbingi... 

— Tai, ką man pasakei, gali būti šūdas su bruknėmis, - kišdamas 
bloknotą į kišenę, nusijuokė Vordlas. 

— Patikrinta. Nesukčiauk, Vordlai. 

Policininkas valandėlę rijo akimis Straiką, neslėpdamas nei pašai- 
pos, nei įtarumo. 

— O tau ko reikia? 

— Sakiau telefonu: slaptos informacijos apie Lulą Landri. 

— Laikraščių neskaitai? 

— Kartoju: slaptos informacijos. Mano klientas įtaria, kad padary- 
tas nusikaltimas. 

— Susidėjai su geltonąja spauda? - vyptelėjo Vordlas. 

— Ne, - atsakė Straikas. - Kalbu apie jos brolį. 

— Džoną Bristouė 

Vordlas gurkštelėjo alaus ir įsistebeilijo į artimiausios merginos 
šlaunis, vestuviniame žiede atsispindėjo raudoni žaidimų automato 
Žiburėliai. 

- Jis vis dar negali užmiršti vaizdo įrašo? 

— Ir jį minėjo, - pripažino Straikas. 

— Mes bandėm juos rasti, - tarė Vordlas, - tuos du juodžius. Da- 
vėm skelbimą. Nė vienas neatsiliepė. Nieko nuostabaus - automobilio 
signalizacija sukaukė maždaug tuo metu, kai jie turėjo pro jį eiti... ar 
bandę į jį laužtis. Mazeratis. Labai prašmatnus. 

— Manai, juodu vagia automobilius? 

— Nesakau, kad jie ten nusibeldė vogti mašinų; gal tiesiog nuspren- 
dė pasinaudoti proga tinkamą pamatę - koks šiknius palieka mazeratį 
stovėti gatvėje? Bet buvo beveik dvi ryto, temperatūra žemiau nulio, ir 

į galvą neateina kitokių nekaltų priežasčių, dėl kurių du vyrai nutaria 
susitikti tokiu laiku Meiferio gatvėje, kiek mums pavyko išsiaiškinti, 
nė vienas joje negyvena. 

— Gal numanai, iš kur jie atėjo ar kur nubėgo paskui? 

— Mes beveik tikri, kad tas, apie kurį galvoja Bristou, tas, kuris ėjo 
jos buto pusėn prieš pat jai iškrintant, išlipo iš trisdešimt aštuntojo 
maršruto autobuso Viltono gatvėje penkiolika dvyliktos. Sunku pasa- 
kyti, ką jis veikė, prieš praeidamas pro vaizdo kamerą Belamio gatvės 
gale po pusantros valandos. Pro tą kamerą jis pralėkė praėjus maž- 
daug dešimčiai minučių nuo Landri mirties, nušvilpė Belamio gatve ir 
veikiausiai įsuko į Veldono gatvę. Turime kitos vaizdo kameros iš Ti- 
boldso gatvės vaizdajuostę, įrašytą po dvidešimties minučių, su maž- 
daug atitinkančiu jo išvaizdą vyruku - aukštas juodaodis, su gobtuvu, 
veidą apsimuturiavęs šaliku. 

- Jis mikliai apsisuko, jei nulėkė į Tiboldso gatvę per dvidešimt mi- 
nučių, - tarė Straikas. - Ji netoli Klerkenvelio, tiesa? Apie dvi, pustre- 
čios mylios. O šaligatviai slidūs. 

- Gal ir ne jis. Įrašas labai prastas. Bristou nuomone, įtartina, kad 
jis slepia veidą, bet tą naktį buvo dešimt laipsnių šalčio, pats atėjau į 
darbą su megztu šalmu. Pagaliau nesvarbu, jis buvo Tiboldso gatvėje 
ar ne jis, niekas jo neatpažino. 

— O kitas? 

— Nudūmė Halivelio gatve gal šešiasdešimt metrų, o kur paskui 
dingo, nežinia. 

— Kada pasirodė šiame rajone, irgi nežinia? 

— Galėjo ateiti iš bet kur. Nė viena vaizdo kamera jo neužfiksavo. 

— Bet juk Londone turėtų būti dešimt tūkstančių vaizdo kamerų, 
tiesa? 

- Jos dar ne visur įtaisytos. Kameras reikia prižiūrėti ir reguliuoti, 
antraip iš jų jokios naudos. Vaizdo kamera Garimano gatvėje neveikė, 
Medoufildo ir Hartlio gatvėse apskritai nėra nė vienos. Tu kaip visi, 
Straikai, reikalauji pilietinių teisių: sakai žmonai, kad užtruksi darbe, 
nors eini į striptizo klubą, bet tavo namas turi būti prižiūrimas visą 
parą, o gal kas pro vonios kambario langą įlįs. Arba tas, arba tas. 

— Man nereikia nei vieno, nei kito, - tarė Straikas. - Aš tik klausiu, 
ką žinai apie antrą bėgiką. 

— Apsimuturiavęs šaliku, kaip ir jo sėbras; matyti tik rankos. Juo 
dėtas, jei būčiau prikišęs nagus prie mazeračio, būčiau įsitaisęs bare 
ir išėjęs su kita draugija. Halivelio gatvėje yra tinkama vieta, „Bodžo,, 
galėjo įsimaišyti tarp klientų. Mes patikrinom, - nelaukdamas Straiko 
klausimo, pridūrė Vordlas. - Iš įrašo niekas jo neatpažino. 

Valandėlę juodu gėrė tylėdami. 

— Net jei būtume juos radę, - pasakė Vordlas, dėdamas stiklinę, - 
daugių daugiausia būtume iš jų išpešę parodymus apie Landri krytį. 
Jos bute nerasta neatpažintų veikėjų DNR pėdsakų. Svetimų ten ne- 
buvo užėję. 

— Bristou remiasi ne tik vaizdo įrašais, - tarė Straikas. - Jis pažįsta- 
mas su Tanzi Bestigi. 

— Neprimink man velnienės Tanzi Bestigi, - irzliai atkirto Vordlas. 

— Negaliu jos užmiršti, nes mano klientas mano, kad ji sako tiesą. 

— Vis dar tebetvirtina? Dar neprikando liežuvio? Aš tau atversiu 
akis, kas šita ponia Bestigi, gerai? 

— Klok, - atsakė Straikas, viena ranka spausdamas prie krūtinės 
stiklinę. 

— Mudu su Karveriu atvykome praėjus dvidešimčiai ar dvidešimt 
penkioms minutėms po Landri mirties. Uniformuoti policininkai 
jau buvo atvykę. Tanzi Bestigi, kai mes ją pamatėme, vis dar isteriškai 
blaškėsi, kažką vapėjo ir spiegė, kad name yra žudikas. Ji pasakojo, kad 
apie dvi atsikėlė iš lovos ir nuėjo į vonios kambarį nusišlapinti; išgirdo 
riksmus viršuje ir pamatė pro langą pralekiant Landri kūną. Langai 
tuose butuose - trijų stiklų paketas. Pro juos neišeina šiluma, neprasi- 
skverbia triukšmas, o gaivaus oro jie įleidžia. Tuo metu, kai mes ėmėm 
jos parodymus, gatvė apačioje buvo pilna policijos mašinų ir kaimynų, 
bet viršuje niekaip nebūtum to supratęs, jei ne melsvi švyturėliai. Bute 
buvo tylu it faraono kape. Tai aš jos ir klausiu: „Jūs tikrai girdėjote 
riksmus, ponia Bestigi? Nes atrodo, kad jūsų butas nelaidus garsui. Ji 
nenusileido. Saikstėsi girdėjusi kiekvieną žodį. Pasak jos, Landri sukli- 
ko lyg ir: „Tu pavėlavai“, o vyro balsas atsiliepė: „Tu sumauta melagė.“ 
Tai vadinama klausos haliucinacijomis, - nusijuokė Vordlas. - Būna, 
kai šniaukšti kokainą taip, kad smegenys ima varvėti pro nosį. - Jis 
vėl atsigėrė alaus. - Trumpai drūtai, mes neabejotinai įrodėme, kad ji 
nieko negalėjo girdėti. Kitą dieną Bestigiai persikraustė pas draugus, 

kad spauda neįkyrėtų. Mes įleidome į jų butą kelis mūsiškius, o vieną 
pastatėme Landri balkone ir liepėme rėkti visa gerkle. Antrame aukš- 
te nebuvo girdėti nė žodžio, o mūsų vyrukai buvo nė lašo negėrę ir 
ištempę ausis. Bet kol mes įrodinėjome, kad ponia Bestigi nusišneka, 
ji apskambino pusę Londono ir pranešė esanti vienintelė Lulos Lan- 
dri nužudymo liudytoja. Spauda kaipmat nusitvėrė jos žodžių, nes kai 
kurie kaimynai girdėjo jos klyksmus apie įsibrovėlį. Laikraštininkai 
už akių nuteisė ir pasmerkė Evaną Dafildą, nespėjus mums prirem- 
ti ponios Bestigi prie sienos. Mes jai paaiškinome įrodę, kad ji nieko 
negalėjusi girdėti. O ji niekaip neketino prisipažinti, kad tai tik jos 
vaizduotė. Iki šiol neprarado populiarumo, spauda būriuojasi prie jos 
durų, lyg ji būtų atgimusi Lula Landri. Žinai, ką ji sugalvojo: „Argi ne- 
sakiau, kad buvau atidariusi langus. Taip, buvau atidariusi langus, no- 
rėdama pakvėpuoti grynu oru.“ - Vordlas kandžiai nusijuokė. - Lauke 
temperatūra buvo žemiau nulio ir snigo. 

— Ojji vienais apatiniais? 

— Kaip šakalys su dviem pririštais plastikiniais mandarinais, - at- 
sakė Vordlas taip sklandžiai, kad Straikas neabejojo, jog anaiptol ne 
pirmas girdi šį palyginimą. - Mes atsižvelgėme į jos naują versiją ir 
patikrinome pirštų atspaudus: ir tikrai - langų ji atidariusi nebuvo. 
Jokių pirštų atspaudų nei ant skląsčių, nei kur nors kitur; valytoja jų 
nušluostyti negalėjo: paskutinį kartą ji buvo atėjusi tos dienos, kai už- 
simušė Landri, rytą. Kadangi mums atvykus langai buvo uždaryti ir 
užkišti, peršasi vienintelė išvada, sutinki? Ponia Tanzi Bestigi pučia 
miglą į akis. 

Vordlas išgėrė alų. 

— Paimsiu dar, - pasakė Straikas ir nuėjo prie baro, nelaukdamas 
atsakymo. 

Grįždamas pastebėjo, kad Vordlas smalsiai stebi jo kojas. Kitomis 
aplinkybėmis gal būtų smarkiai trenkęs protezu į staliuko koją ir pasa- 
kęs: „Šita.“ Dabar pastatė dvi naujas pintas alaus, kiaulienos spirgučių, 
Straiko nepasitenkinimui, patiektų mažame baltame indelyje, ir kalbi- 
no Vordlą toliau: 

— Tačiau Tanzi Bestigi iš tiesų matė Landri krintant pro langą, tie- 
sa? Nes Vilsonas mano girdėjęs žnektelint kūną prieš pat ponios Besti- 
gi klyksmus. 

— Gal jinai jį ir matė, bet tikrai ne šlapindamasi. Į tualetą ji nulėkė 
šniaukšti kokso. Radome paruoštą dozę. 

— Tai ji ne viską suvartojo? 

— Ne viską. Matyt, pro langą krintantis kūnas atgrasė. 

— Pro vonios kambario langą buvo galima matyti? 

— Taip. Iš dalies. 

— Jūs gana greitai atvažiavote, tiesa? 

- Policija atvyko po maždaug aštuonių minučių, o mudu su Kar- 
veriu maždaug po dvidešimties. - Vordlas pakėlė stiklinę, lyg gertų už 
policijos operatyvumą. 

— Kalbėjau su apsaugininku Vilsonu, - pasakė Straikas. 

— Taip? Sumanus vyras, - tarė Vordlas šiek tiek globėjiškai. - Ne 
iššoko, ir nieko nelietė. Tikrai sumanus. 

— Jis su bendradarbiais nepasivargino laiku pakeisti telefonspynės 
kodo. 

— Kiekvienam pasitaiko. Per daug skaičių ir slaptažodžių reikia pri- 
siminti. Pažįstamas jausmas. 

— Bristou domina, kokios galimybės atsivėrė per tas penkiolika mi- 
nučių, kol Vilsonas sėdėjo išvietėje. 

— Mes ir patys norėjome tai sužinoti, bet po penkių minučių įsitiki- 
nome, kad ponia Bestigi šniaukščia koksą ir ištroškusi šlovės. 

— Vilsonas minėjo, kad baseinas buvo neužrakintas. 

— O jis gali paaiškinti, kaip žudikas būtų patekęs į baseiną ir iš 
ten išsmukęs, nepraeidamas pro jį? Sumautas baseinas, - pasakė 
Vordlas, - beveik tokio pat didumo, kaip mūsų treniruočių salėje, 
nors juo naudojasi tik trys pašlemėkai. Sporto salė pirmame aukšte, 
už apsaugininkų stalo. Požeminis garažas. Butai, aptaisyti marmuru... 
kaip penkių žvaigždučių viešbutis, - policininkas sėdėjo ir lėtai kraipė 
galvą dėl tokio netolygaus turto paskirstymo. - Kitas pasaulis. 

— Mane domina vidurinis butas, - tarė Straikas. 

— Dibio Mako? - patikslino Vordlas, ir Straikas nustebęs pamatė 
nuoširdžią, šiltą policininko šypseną. - O kas? 

— Tu buvai užėjęs? 


užkišti, signalizacija įjungta ir veikia. 


131 


— Ar Brajantas - tas, kuris užkliuvo už stalo ir sudaužė didelę vazą 
su gėlėmis? 

— Ir tu girdėjai? Ponas Bestigis nebuvo sužavėtas. Kur jau. Du šim- 
tai baltų rožių krištolinėje šiukšlių dėžės dydžio vazoje. Rodos, jis 
kažkur perskaitė, kad Makas sutarčių prieduose nurodo baltas rožes. 
Juose surašoma, ko atlikėjui reikia persirengimo kambaryje, - paaiški- 
no Vordlas, lyg Straiko tylėjimas reikštų, kad šis apie tai negirdėjęs. — 
Maniau, Žinai. 

Straikas nekreipė dėmesio į tokį įžūlumą. Jis tikėjosi, kad Ansčio 
globotinis bus nuovokesnis. 

— Nesiaiškinote, kodėl Bestigis atsiuntė Makui rožių? 

- Tikėjosi išpešti naudos. Gal prikalbinti filmuotis. Vos neapsimy- 
žo iš pykčio išgirdęs, kad Brajantas gėles suniokojo. Klykė kaip sker- 
džiamas. 

— Niekam nepasirodė keista, kad jis jaudinasi dėl puokštės, nors 
gatvėje guli kaimynė suknežinta galva? 

- Bestigis - šlykštus šiknius, - pabrėždamas žodžius ištarė 
Vordlas. - Pripratęs, kad visi apie jį šokinėtų. Bandė ir su mumis elgtis 
kaip su savo darbuotojais, bet suprato, kad neprotinga. Bet iš tikrųjų 
rėkė ne dėl puokštės. Jis norėjo užčiaupti burną žmonai, duoti jai pro- 
gą susitvardyti. Nieko neprileido prie jos. Senis Fredis stambus vyras. 

- Ko jis nerimavo? 

— Kad kuo ilgiau ji staugs ir drebės kaip sušalęs šuva, tuo bus aki- 
vaizdžiau, kad ji prisišniaukusi kokso. Jis turbūt nujautė, kad bute yra 
kokaino. Neapsidžiaugė, kad į butą tuoj įgrius policija. Todėl stengėsi 
nukreipti dėmesį, draskydamasis dėl penkis šimtus svarų kainavu- 
sios puokštės. Kažkur skaičiau, kad Fredis su ja skiriasi, ir nesistebiu. 
Pripratęs, kad spauda pirštų galiukais aplink jį vaikščiotų, nes mėgs- 
ta bylinėtis. Jo nedžiugino dėmesys, kurio sulaukė Tanzi prašnekus. 
Spauda, žinoma, kalė geležį, kol karšta. Atkapstė senas istorijas, kaip 
jis darbuotojus lėkštėmis apmėtė. Kaip per susirinkimus daužydavo 
kumščiu. Kalbama, jog ankstesnei žmonai sumokėjo krūvą pinigų su 
sąlyga, kad toji teisme nepasakos apie jo seksualinį gyvenimą. Garsėja 
kaip paskutinis pašlemėkas. 

- Jis nebuvo tapęs įtariamuoju? 

— Svarstėm tokią versiją: buvo nusikaltimo vietoje, garsėja smur- 
tingumu. Tačiau nelabai tikėjom. Jei žmona būtų žinojusi, kad tai jo 

darbas ar kad jo nebuvo bute tą akimirką, kai Landri iškrito, galvą 
guldau, būtų mums pasakiusi: kai atvažiavome, ji buvo visiškai pa- 
klaikusi. Bet pasakė, kad jis miegojo, lova buvo sujaukta. Be to, jei jam 
būtų pavykę išsėlinti iš buto žmonos nepastebėtam, kyla klausimas, 
kaip būtų patekęs pas Landri, kaip būtų prasmukęs pro Vilsoną? Jis 
negalėjo pakilti pas ją liftu, kitaip būtų praėjęs pro Vilsoną laiptinėje. 

— Taigi pagal laiką nesutampa? 

Vordlas dvejojo. 

- Labai norint sutaptų. Labai norint: jei Bestigis gali bėgti daug 
greičiau nei dauguma jo amžiaus ir svorio vyrų ir jei puolė į kojas 
iškart ją išstūmęs. Bet niekur nedingsi nuo klausimų, kodėl bute ne- 
radome jo DNR, kaip jis išėjo iš savo buto Žmonos nepastebėtas ir 
kodėl Landri jį įsileido. Visi jos draugai tvirtina, kad Fredis jai nepati- 
ko. Be to, - Vordlas išgėrė paskutinius alaus lašus, - jei toks tipas kaip 
Bestigis sumanytų ko nors atsikratyti, pasamdytų žudiką. Pats rankų 
nesiteptų. 

— Dar po vieną? 

Vordlas dirstelėjo į laikrodį. 

— Mano eilė, - tarė jis ir nužingsniavo prie baro. Trys jaunos mote- 
rys, stovinčios apie aukštąjį staliuką, nutilo ir godžiai įsistebeilijo į jį. 
Vordlas nusišiepė joms, eidamas su gėrimais, ir jos šnairavo į jį, kol jis 
vėl atsisėdo ant taburetės greta Straiko. 

— Kaip manai, Vilsonas tiktų žudiko vaidmeniui? - paklausė poli- 
cininko Straikas. 

- Netiktų, - atsakė Vordlas. - Jis nebūtų spėjęs išlėkti iš išvietės, 
nulipti žemyn ir pasitikti Tanzi Bestigi pirmame aukšte. Beje, jo bio- 
grafija pramanyta. Priimtas į darbą kaip buvęs policininkas, tačiau 
niekada juo nebuvo. 

- Įdomu. O ką jis veikė? 

— Metų metus dirbo apsaugininku. Prisipažino melavęs, kad gautų 
pirmą darbą maždaug prieš dešimt metų ir vėliau gyvenimo aprašymo 
nepakeitė. 

- Atrodo, jam patiko Landri. 

- Taip. Jis vyresnis, negu atrodo, - nei iš šio, nei iš to pasakė 
Vordlas. - Jau anūkų turi. Jie ne taip greitai sensta, Karibų juodukai, 
tiesa? Iš pažiūros jis ne vyresnis už tave. 

Straikas vangiai ėmė svarstyti, kiek jam pačiam, Vordlo nuomone, 
metų. 

— Teismo medicinos ekspertai patikrino Landri butą? 

— Taip, taip, - atsakė Vordlas, - bet tik todėl, kad viršininkai galė- 
tų nedvejodami atmesti žmogžudystę. Jau pirmą parą supratome, kad 
tai savižudybė. Tačiau, žinoma, iš kailio nėrėmės, nes visas sumautas 
pasaulis akių nenuleido, - pridūrė, prastai slėpdamas išdidumą. - Tą 
rytą visą namą buvo iššveitusi valytoja - dailutė lenkė, angliškai be- 
veik nemoka, bet skuduru šluosto velnioniškai kruopščiai - todėl pirš- 
tų atspaudai buvo ryškūs. Nieko įtartino. 

— Turbūt vis tiek radote Vilsono pirštų atspaudų, nes jis apieškojo 
butą, kai Landri iškrito? 

— Taip, bet įprastose vietose. 

— Kiek žinau, visame name buvo tik trys žmonės, kai ji nukrito. 
Turėjo būti ir Dibis Makas, bet... 

— ..jis tiesiai iš oro uosto nuvažiavo į naktinį klubą, taip, - pasakė 
Vordlas. Ir vėl jo veidą nejučiomis nušvietė plati šypsena. - Apklau- 
siau Dibį „Claridges“ viešbutyje kitą dieną jai užsimušus. Stambus vy- 
ras. Kaip tu, - pridūrė, dirstelėjęs į tuklų Straiko kūną, - tiktai sportiš- 
kas. - Straikas nesipiktino. - Tipiškas buvęs gangsteris. Los Andžele 
iš kalėjimo neišeidavo. Jis vos gavo Didžiosios Britanijos vizą. Atskri- 
do su svita. Visi trainiojosi po kambarį, ant kiekvieno piršto po žiedą, 
sprandai tatuiruoti. Jis buvo stambiausias. Jei tokį sutiktum tamsiame 
skersgatvyje, kelnes pridėtum iš baimės. Bet už Bestigį mandagesnis 
šimtą kartų. Paklausė, kaip aš, po perkūnais, galiu dirbti tokį darbą 
be ginklo. 

Policininkas plačiai šypsojosi. Straikas negalėjo nepadaryti išva- 
dos, kad Erikas Vordlas iš kriminalinių nusikaltimų skyriaus žavisi 
žvaigždėmis ne mažiau už Kiraną Kolovą Džonsą. 

— Ilgai jo nekamavau - mačiau, kad ką tik iš lėktuvo, o į Kentiger- 
no Sodus kojos nebuvo įkėlęs. Formalumas. Galop paprašiau jo auto- 
grafo ant naujausio albumo, - neištvėręs pasigyrė Vordlas. - Namie 
sulaukiau plojimų. Žmona norėjo parduoti „eBay“ aukcione, bet pa- 
silikau... - Vordlas nutilo, lyg būtų pasakęs kiek daugiau, negu ketino. 
Straiką tai net prajuokino, ir jis įsimetė į burną spirgučių. 

— O Evanas Dafildas? 

- Jis... — prabilo Vordlas. Palankumo, su kuriuo jis pasakojo apie 
Dibį Maką, neliko nė kvapo. Policininkas paniuro. - Sumautas narko- 
manas. Nuo pradžios iki galo vedžiojo mus už nosies. Kitą dieną po 
jos mirties atsigulė į kliniką. 

- Skaičiau. Kur? 

- Į „Vienuolyną“, kurgi kitur? Gydytis ramybe, suskis. 

— Tai kada jį apklausėte? 

- Kitą dieną, bet pirmiau reikėjo jį rasti; jo svita mums trukdė iš 
paskutiniųjų. Tokia pat istorija kaip su Bestigiu, ar ne? Jie nenorėjo, 
kad žinotume, ką jis iš tikrųjų veikė. Mano žmona, - dar labiau susi- 
raukė Vordlas, - mano, kad jis seksualus. Tu vedęs? 

— Ne, - atsakė Straikas. 

- Anstis sakė, kad išėjai į atsargą ketindamas vesti moterį, kuri at- 
rodo kaip supermodelis. 

- Ką papasakojo Dafildas, kai jį nutvėrėte? 

- „Uzi“ klube jis susivaidijo su Lula. Liudytojų pilna. Ji išėjo, ir jis 
sako, kad po kokių penkių minučių išsekęs įkandin, užsidėjęs vilko 
kaukę. Ji dengia visą galvą. Labai tikroviška, gauruota. Paaiškino gavęs 
ją dovanų po fotosesijos, - Vordlo mina buvo iškalbingai niekinama. — 
Jis mėgdavo ją užsidėti kur nors eidamas, kad paerzintų paparacus. 
Taigi, kai Landri išėjo iš „Uzi , jis įsėdo į automobilį, lauke jo laukė 
vairuotojas, ir nuvažiavo į Kentigerno Sodus. Vairuotojas viską patvir- 
tino. Taip, žinoma, - irzliai pasitaisė Vordlas, - jis patvirtino vežęs į 
Kentigerno Sodus žmogų vilko kauke, jo galva, vežęs Dafildą, nes tas 
žmogus buvo Dafildo ūgio ir sudėjimo, vilkėjo kaip Dafildas ir kalbėjo 
Dafildo balsu. 

- Bet pakeliui jis nenusiėmė vilko galvos? 

- Nuo „Uzi“ iki jos buto tik penkiolika minučių kelio. Ne, jis jos 
nenusiėmė. Kaip paprastai kvailiojo. Tada, pasak paties Dafildo, jis pa- 
matė prie jos buto paparacus ir nusprendė į vidų neiti. Liepė vairuo- 
tojui vežti jį į Sohą ir ten išlipo, pasuko už kampo į DArblėj gatvę, pas 
savo narkotikų prekeivį, ir jo bute įsišovė. 

- Vis dar su vilko galva? 

— Ne, vilko galvą ten nusiėmė, - atsakė Vordlas. - Narkotikų pre- 
keivio pavardė Viklifas, uždaros mokyklos auklėtinis, narkomanas, 
baisesnis už Dafildą. Jis davė parodymus, kad Dafildas užsuko apie 

pusę trijų. Be jų, bute nieko nebuvo, taip, manau, kad Viklifas galė- 
jo ir sumeluoti, dangstydamas Dafildą, bet moteris pirmame aukšte 
girdėjo skambutį ir tvirtina mačiusi Dafildą ant laiptų. Taigi Dafildas 
išėjo iš Viklifo apie keturias, vėl užsimaukšlinęs prakeiktą vilko kaukę, 
ir nusivilko ten, kur, jo nuomone, laukė automobilis ir vairuotojas; 
tačiau vairuotojo nebuvo. Tas tvirtino, kad įvyko nesusipratimas. Jis 
manė, kad Dafildas šiknius, aiškiai tai pasakė, duodamas parodymus. 
Jam mokėjo ne Dafildas, o Lula. Taigi Dafildas be skatiko kišenėje pės- 
čias nudrožė į Kiaros Porter butą Noting Hile. Radome kelis liudyto- 
jus, kurie matė vyriškį su vilko galva, einantį gatvėmis pakeliui pas 
ją, be to, turime vaizdo kameros įrašą - jis kaulija dėžutės degtukų iš 
naktinio garažo darbuotojos. 

— Veidas įžiūrimas? 

— Ne, nes vilko galvą jis tik kilstelėjo, kad galėtų su moterim pasi- 
kalbėti, matyti vien snukis. Tačiau ji sakė, kad ten buvo Dafildas. Pas 
Porter jis atsibeldė pusę penkių. Ji paguldė jį ant sofos, o maždaug po 
valandos sužinojo, kad Landri nebegyva, pažadino jį ir pasakė. Patarė 
jam suvaidinti, kad pakriko nervai, ir gulti į kliniką. 

— Priešmirtinio raštelio neradote? - paklausė Straikas. 

— Ne. Nieko bute, nieko kompiuteryje, ir nenuostabu. Lula nesiruo- 
šė nusižudyti. Maniakinė depresinė psichozė, ginčas su tuo pislium ir 
šuolis iš balkono... suprantate, ką noriu pasakyti. 

Vordlas žvilgtelėjo į laikrodį ir išgėrė alų. 

- Reikia eiti. Žmona pasius, sakiau, kad sugaišiu tik pusvalandį. 

Nenatūralaus įdegio merginos buvo išėjusios nė vienam vyrų ne- 
pastebėjus. Gatvėje abu prisidegė po cigaretę. 

— Nekenčiu draudimo rūkyti viešose vietose, - suniurzgė Vordlas 
ir užsitraukė odinės striukės užtrauktuką iki kaklo. 

— Vadinasi, susitarėme? - paklausė Straikas. 

Sukandęs cigaretę, Vordlas išsitraukė pirštines. 

— Nežinau... 

— Liaukis, Vordlai, - vyptelėjo Straikas, duodamas policininkui vi- 
zitinę, šis šaipydamasis ją paėmė. - Aš tau pakišau Bretą Fernį. 

— Kol kas ne, - nusijuokė Vordlas. Jis įsikišo Straiko kortelę į kiše- 
nę, įkvėpė, išpūtė dūmus į dangų, paskui nužvelgė pašnekovą smalsiai 
ir vertinamai: - Gerai. Jei suimsim Fernį, bylą gausi. 

- Evano Dafildo agentas sako, kad jo klientas neatsiliepia į skambu- 
čius ir neduoda interviu apie Lulą Landri, - kitą rytą pranešė Robi- 
na. - Aš pabrėžiau, kad jūs ne žurnalistas, bet jis nesileido į kalbas. 
O Gi Somė biuro personalas dar bjauresnis ir už Fredžio Bestigio. Lyg 
būčiau prašiusi audiencijos pas popiežių. 

— Tiek to, - tarė Straikas. - Pabandysiu su juo susisiekti per Bristou. 

Robina pirmą kartą pamatė Straiką kostiumuotą. Atrodo kaip reg- 
bininkas, išsiruošęs į tarptautines varžybas, pamanė ji: stambus, da- 
bitiškas su tamsiu švarku ir neryškiu kaklaraiščiu. Jis klūpomis kažko 
ieškojo vienoje kartoninių dėžių, parsineštų iš Šarlotės buto. Robina 
stengėsi nežiūrėti į jo mantą. Abu iki šiol vengė užsiminti, kad Straikas 
gyvena kontoroje. 

— Aha, - tarė, pagaliau radęs tarp krūvos laiškų skaisčiai mėlyną voką: 
kvietimą į sūnėno gimtadienio vakarėlį. - Velnias, - pridūrė atplėšęs. 

— Kas atsitiko? 

— Neparašyta, kiek jam metų, - tarė Straikas. - Mano sūnėnui. 

Robinai buvo įdomu, kokie Straiko santykiai su šeima. Tačiau ne- 
buvo oficialiai informuota, kad Straikas turi daug įbrolių ir įseserių, 
garsų tėvą ir liūdnai pagarsėjusią motiną, todėl prikando liežuvį ir to- 
liau peržiūrinėjo kuklų šiandien gautą paštą. 

Straikas atsistojo nuo grindų, vėl nustūmė dėžę į kabineto kampą 
ir grįžo pas Robiną. 

— Kas čia? - paklausė, išvydęs ant stalo atšviestą straipsnį. 

- Išsaugojau jums, - droviai atsakė ji. - Sakėte, kad straipsnis apie 
Evaną Dafildą pravertė... Pamaniau, kad šis gal irgi sudomins, jei dar 
neskaitėte. 

Glaustas straipsnis apie kino prodiuserį Fredį Bestigį buvo iš vaka- 
rykščio „Evening Standard“. 

— Puiku, perskaitysiu pakeliui į susitikimą su jo žmona. 

— Jau beveik buvusia, - pasakė Robina. - Šiame straipsnyje parašy- 
ta. Nesiseka ponui Bestigiui meilės reikalai. 

— Iš Vordlo žodžių susidariau įspūdį, kad nelabai yra už ką jį mylė- 
ti, - atsiliepė Straikas. 

— Kaip jums pavyko prakalbinti policininką? - paklausė Robina, šį 
kartą neįstengdama nuslėpti smalsumo. 

Ji žūtbūt troško daugiau sužinoti apie tyrimo eigą ir pažangą. 

- Turim bendrą draugą, - atsakė Straikas. - Susipažinom Afganis- 
tane. Dabar jis policininkas. 

- Jūs buvote Afganistane? 

— Aha. - Straikas vilkosi paltą, įsikandęs sulankstytą straipsnį apie 
Fredį Bestigį ir kvietimą į Džeko gimtadienio vakarėlį. 

- Ką jūs veikėte Afganistane? 

— Tyriau kai kurių karių žūties aplinkybes, - atsakė Straikas. - Karo 
policija. 

— O, - tarstelėjo Robina. Karo policija nesiderino su Matju nuomo- 
ne, kad Straikas sukčius ar nevykėlis. - Kodėl išėjote? 

— Buvau sužeistas, - atsakė Straikas. 

Vilsonui jis pasisakė, ko netekęs Afganistane, bet su Robina prisi- 
bijojo taip atvirai kalbėti. Įsivaizdavo siaubą jos veide, o užuojautos 
jam nereikia. 

— Neužmirškite paskambinti Piteriui Gilespiui, - priminė Robina, 
kai jis jau ėjo prie durų. 

Važiuodamas metro į Bondo gatvę, Straikas perskaitė atšviestą 
straipsnį. Pradinį kapitalą Fredis Bestigis paveldėjo iš tėvo - šis pra- 
turtėjo gabendamas krovinius - ir antra tiek užsidirbo prodiusuo- 
damas komercinius filmus, iš kurių rimti kino kritikai šaiposi. Šiuo 
metu prodiuseris bylinėjasi su dviem laikraščiais, kaltinančiais jį prie- 
kabiavimu prie jaunos darbuotojos; ją Fredis jau papirkęs, kad tylėtų. 
Rūpestingai apsidraudę žodžiais „spėjama“ ir „pasak gandų“, abu laik- 
raščiai kaltino jį šiurkščiais veiksmais ir patyčiomis. Visi duomenys 
buvo gauti iš „artimo spėjamai aukai šaltinio, nes pati mergina atsi- 
sakė pateikti kaltinimus ar kalbėti su spaudos atstovais. Kad Fredis ir 
vėl skiriasi su žmona Tanzi, buvo paminėta paskutinėje pastraipoje ir 
priminta, jog ši nelaiminga pora buvo namie tą naktį, kai Lula Landri 

nusižudė. Skaitytojui turėtų susidaryti keistas įspūdis, kad Landri iš- 
šokti iš balkono paskatino abipusis Bestigių priešiškumas. 

Straikas niekada nesisukinėdavo tarp žmonių, kurie pietauja „Ci- 
priani . Tik eidamas Deiviso gatve, nušviestas saulės, kuri šildė nuga- 
rą ir auksino raudonplytį pastatą prieš akis, jis pamanė, kaip keista, 
nors ir tikėtina, būtų sutikti čia įbrolį ar įseserę. Tokie restoranai kaip 
„Cipriani' buvo įprastas dalykas teisėtų Straiko tėvo vaikų gyvenime. 
Pastarąjį kartą trys atsišaukė, kai jis gulėjo Seli Ouko ligoninėje, gydo- 
mas fizioterapinėmis procedūromis. Gabė ir Daniela bendrai atsiuntė 
gėlių; kartą jį aplankė Alas ir per garsiai juokėsi, vengdamas Žiūrėti į 
kojūgalį. Paskui Šarlotė mėgdžiodavo, kaip Alas žvengia ir krūpčioja. 
Labai vykusiai. Kažin ar kas įsivaizduotų, kad ši šalta gražuolė moka 
juokinti, bet jai puikiai sekasi. 

Restorano vidus buvo dekoruotas art deco stiliumi, baras ir kėdės 
iš jaukios glotnios medienos, ant apskritų staliukų gelsvos staltiesės, o 
padavėjai su padavėjomis baltais švarkais ir pasirišę varlytes. Straikas 
iškart pastebėjo savo klientą tarp barškinančių stalo įrankiais ir ple- 
pančių lankytojų - šis sėdėjo prie keturiems padengto staliuko ir kal- 
bėjo su, Straiko nuostabai, dviem moterimis, o ne viena, abiejų rudi 
plaukai buvo ilgi ir žvilgūs. Triušiškame Bristou snukelyje atsispindėjo 
aistringas noras įtikti, o gal nuraminti. 

Pamatęs Straiką, advokatas pašoko ir pristatė jam Tanzi Bestigi, ši 
ištiesė liesą vėsią ranką, bet nenusišypsojo, ir jos seserį Ursulą Mėj - ta 
nė rankos nesiteikė paduoti. Kol padavėjas dalijo valgiaraščius ir tiks- 
linosi gėrimų užsakymus, Bristou nervinosi ir plepėjo neužsičiaupda- 
mas, o seserys begėdiškai kritiškai, kaip geba tik tam tikro sluoksnio 
atstovai, nužiūrinėjo Straiką. 

Abi nepriekaištingai elegantiškos it gyvos žmogaus dydžio lėlės, 
ką tik išimtos iš celofanu aptrauktų dėžučių, liesos, kaip pridera tur- 
tuolėms, ir veik be klubų, aptemptų džinsais; veidai įdegę ir blausiai 
žvilgūs, ypač kakta; ilgų žvilgančių rudų plaukų galiukai tobulai lygiai 
pakirpti, sklastymas per vidurį. 

Kai Straikas pagaliau nusprendė pakelti akis nuo valgiaraščio, Tan- 
zi be užuolankų paklausė: 

- Jūs iš tikrųjų Džonio Rokbio sūnus? 

— Pagal DNR tėvystės tyrimus, - atsakė jis. 

Ji, regis, svarstė, ar tai juokinga, ar nemandagu. Tamsios akys buvo 
truputėlį per arti viena kitos, o irzlios minos negalėjo išlyginti nei bo- 
toksas, nei kontūrinė plastika. 

- Klausykit, aš ką tik pasakiau Džonui, - atžariai prabilo ji, - kad 
viešai nieko nebesakysiu, aišku? Mielai papasakosiu, ką girdėjau, kad 
įrodytumėte, jog buvau teisi, bet draudžiu kam nors sakyti, kad su ju- 
mis kalbėjausi. 

Pro atsegtą plonų šilkinių marškinių apykaklę buvo matyti auk- 
saspalvė oda, aptempusi kaulėtą, nemaloniai gumbuotą krūtinkaulį, 
tačiau iš siauros krūtinės ląstos kyšojo apvalios standžios krūtys, lyg 
būtų vienai dienai pasiskolintos iš putlesnės draugės. 

— Galėjome susitikti atkampesnėje vietoje, - atsiliepė Straikas. 

- Čia irgi gerai, nes jūsų niekas nepažįsta. Jūs nė kiek nepanašus 
į tėvą, tiesa? Praėjusią vasarą pas Eltoną su juo susipažinau. Fredis jį 
pažįsta. Dažnai su juo matotės? 

— Du kartus buvau susitikęs, - atsakė Straikas. 

— O, - tepasakė Tanzi. 

Šis vienskiemenis žodelis vienodai reiškė ir nuostabą, ir panieką. 

Šarlotė turėjo tokių draugių: glotniais plaukais, išsilavinusių, bran- 
giais drabužiais; visos baisėjosi jos keista aistra milžiniškam, gyve- 
nimo aplamdytam Straikui. Per daugybę metų jam ne kartą teko su 
jomis susidurti, telefonu ir akis į akį, su jų manieringa tarsena, vyrais 
biržos makleriais ir šiurkščiu diržingumu, kurio Šarlotė nesugebėtų 
suvaidinti. 

— Manau, jai apskritai neverta su jumis kalbėti, - įsiterpė Ursula. 
Toks tonas ir tokia mina būtų buvę tinkami, jei Straikas būtų buvęs 
padavėjas, kuris ką tik nusimetė prijuostę ir nekviestas atsisėdo prie jų 
staliuko. - Manau, darai didelę klaidą, Tanzi. 

— Ursula, Tanzi tik... - išsižiojo Bristou. 

— Tai mano reikalas, - atkirto Tanzi seseriai, lyg Bristou nieko ne- 
būtų pasakęs, lyg jis būtų tuščia vieta. - Aš ketinu tik pasakyti, ką gir- 
dėjau, štai ir viskas. Neoficialiai. Džonas sutiko. 

Akivaizdu, Straiką ji irgi laiko tolygiu tarnams. Jį erzino ne tik jų 
tonas, bet ir Bristou duoti pažadai liudytojai nieko jam nepranešus. 
Kaip galima slėpti Tanzi parodymus, kuriuos gali duoti tik ji? 

Valandėlę visi keturi tylėdami skaitė valgiaraštį. Ursula jį padėjo 
pirmoji. Jau buvo išgėrusi taurę vyno ir pradėjo antrąją, neramiai žval- 
gydamasi po restoraną; akimirką stebeilijo tik į šviesiaplaukę karališ- 
kosios šeimos atstovę. 

- Šioje vietoje net per pietus būdavo nuostabiausių žmonių. Ki- 
prianas amžinai velkasi į prakeiktą „Wiltons, kur sėdi kostiumuoti 
lavonai... 

— Kiprianas - jūsų vyras, ponia Mėj? - paklausė Straikas. 

Jis spėjo, kad ją suerzins peržengdamas, jos nuomone, nematomą 
juodu skiriančią ribą; kažin ar jis turi teisę su ja kalbėtis, nors ir sėdi 
prie jos staliuko. Ji susiraukė, ir Bristou skubiai nutraukė nesmagią tylą: 

- Taip, Ursula buvo ištekėjusi už Kipriano Mėjaus, vieno iš mūsų 
kontoros vyresniųjų partnerių. 

- Todėl išsituokiant man taikoma šeimyninė nuolaida, - tarė Tan- 
zi, kreivai šyptelėdama. 

- Jos buvęs vyras pasiustų, jei ji vėl imtų dalytis įspūdžiais su žur- 
nalistais, - pasakė Ursula ir tamsiomis akimis perbedė Straiką. - Juo- 
du bando susitarti dalydamiesi turtą. Naujas skandalas gerokai atsi- 
lieptų jos alimentų dydžiui. Taigi elkitės atsargiai. 

Ramiai šypsodamasis, Straikas atsisuko į Tanzi. 

- Vadinasi, jūs buvote susijusi su Lula Landri, ponia Bestigi? Jūsų 
svainis dirba su Džonu? 

- Tai niekam neatėjo į galvą, - atsakė ji nuobodžiaudama. 

Grįžo padavėjas priimti užsakymų. Kai jis nuėjo, Straikas išsitraukė 
bloknotą ir rašiklį. 

- Ką jūs darot? - reikliai paklausė Tanzi, staiga apimta panikos. — 
Jokių užrašų! Džonai? - sušuko ji Bristou, o šis atsisuko į Straiką su- 
trikusia ir kalta mina. 

- Gal galėtumėte tiktai klausytis, Kormoranai, ir... nieko neužsira- 
šinėti? 

- Gerai, - nerūpestingai atsakė Straikas, išsiėmė iš kišenės mobilųjį 
ir į ją įsikišo bloknotą su rašikliu. - Ponia Bestigi... 

— Galite mane vadinti Tanzi, - tarė ji, lyg ši nuolaida atstotų drau- 
dimą užsirašinėti. 

— Labai ačiū, - atsakė Straikas su vos pastebima ironija. - Jūs gerai 
pažinojote Lulą? 

— Beveik nepažinojau. Ji gyveno mūsų name tik tris mėnesius. Tik 
„Labas“ ir „Graži diena“. Mes jos nedominom, nebuvom jai įdomūs, 
Atvirai kalbant, dėl jos buvo vieni nemalonumai. Visą laiką prie pa- 
grindinių durų spiesdavosi paparacai. Turėdavau dažytis net eidama 
į sporto salę. 

— Negi name nėra savos sporto salės? - paklausė Straikas. 

— Aš lankau pilatesą pas Lindsę Par, - irzliai atkirto Tanzi. - O Fre- 
dis, jis amžinai skųsdavosi, kad nesinaudoju namo teikiamomis gali- 
mybėmis. 

— O Fredis gerai pažinojo Lulą? 

— Menkai, bet ne todėl, kad nesistengė. Jis užsimetė padaryti iš jos 
aktorę; nuolat kviesdavo į svečius. Tačiau ji nė karto neatėjo. Paskutinį 
savaitgalį prieš mirtį jis net nusekė ją pas Dikį Karberį, kai mudvi su 
Ursula buvom išvažiavusios. 

— Nežinojau, - tarė Bristou, regis, priblokštas. 

Straikui neprasprūdo pro akis, kad Ursula pašaipiai vyptelėjo sese- 
riai. Jam susidarė įspūdis, kad ji nuolat sąmokslininkiškai gaudo Tanzi 

- Sužinojau tik vėliau, - pasakė Tanzi Bristou. - Taip, Fredis iš- 
kaulijo kvietimą iš Dikio, pas jį susirinko visa draugija: Lula, Evanas 
Dafildas, Kiara Porter, visi madingi narkomanai, geltonosios spaudos 
numylėtiniai. Fredis ten, matyt, pritiko kaip karvei balnas. Žinau, jis 
nedaug vyresnis už Dikį, bet atrodo sukriošęs, - pagiežingai pridūrė. 

— Ką vyras jums pasakojo apie savaitgalį? 

— Nieko. Tik po trijų savaičių sužinojau, kad jis ten buvo, nes Di- 
kis prasitarė. Neabejoju, kad Fredis nuvažiavo ketindamas prisigerinti 
Lulai. 

— Turite omeny, - paklausė Straikas, - kad Lula jį domino kaip 
moteris“ 

— O taip. Esu tikra, kad domino; tamsiaodės jam visada patiko la- 
biau už blondines. Tačiau labiausiai jam patinka privilioti į savo filmus 
įvairių įžymybių. Varo iš proto režisierius, mėgindamas jiems įbrukti 
dar vieną žvaigždę, kad tik atkreiptų spaudos dėmesį. Galvą guldau, jis 
siūlė jai vaidmenį, ir nė kiek nenustebčiau, - pridūrė Tanzi netikėtai 
įžvalgiai, - jei jis būtų ką nors numatęs jai kartu su Dibiu Maku. Įsi- 
vaizduokit, kaip būtų šėlusi spauda, juk abu ir po vieną skandalingai 

populiarūs. Fredis tokius dalykus puikiausiai užuodžia. Mėgsta rekla- 
muoti savo filmus, bet siunta, kai kas nors apie jį iškeliama į viešumą. 

- Jis pažįsta Dibį Maką? 

- Nebent būtų susipažinęs mums išsiskyrus. Nebuvo susitikęs su 
Maku prieš Lulos žūtį. Viešpatie, kaip jis apsidžiaugė, kad Makas apsi- 
stos mūsų name: kai tik išgirdo, iškart ėmė pliaukšti, kad pasiūlys jam 
vaidmenį. 

- Kokį vaidmenį? 

- Nežinau, - irzliai atkirto ji. - Bet kokį. Makas be galo populiarus, 
Fredis neketino pražiopsoti tokios progos. Turbūt būtų liepęs parašyti 
vaidmenį, jei Makas būtų susidomėjęs. O, Fredis būtų prikibęs prie 
jo kaip piktšašis. Papasakojęs apie savo pramanytą spalvotąją sene- 
lę, - Tanzi balse skambėjo panieka. - Visada taip daro, susipažinęs su 
garsiais juodaodžiais: sako, kad jis turi ketvirtadalį malajiečių kraujo. 
Gerai, Fredi, būk tu, kas nori. 

- Jis iš tiesų ketvirtadaliu malajietis? - paklausė Straikas. 

Ji kandžiai nusijuokė. 

— Nežinau; niekada nepažinojau nė vieno iš Fredžio senelių. Jam 
pačiam koks šimtas metų. Žinau, kad užuodęs pinigus jis pasakytų 
bet ką. 

— Gal žinote, ar jis konkrečiai ką nors siūlė Lulai ir Makui? 

— Neabejoju, kad Lula būtų mielai filmavusis; dauguma modelių 
žūtbūt siekia įrodyti, kad moka ne tik spoksoti į objektyvą, bet ji ne- 
buvo pasirašiusi jokio kontrakto, tiesa, Džonai? 

— Kiek žinau, ne, - atsakė Bristou. - Nors... bet tai buvo visai kas 
kita, - sumurmėjo jis, ir visą veidą išmušė raudonos dėmės. Kurį laiką 
abejojo, paskui atsakė, išvydęs klausiamą Straiko žvilgsnį: - Prieš porą 
savaičių ponas Bestigis nei iš šio, nei iš to aplankė mano motiną. Ji 
labai silpna, ir... na, aš nenorėčiau... 

Jis droviai dirstelėjo į Tanzi. 

— Sakyk, ką nori, man vis tiek, - tarė ji, atrodo, nuoširdžiai abejingai. 

Bristou keistai atkišo žandikaulį ir sučepsėjo lūpomis, laikinai pa- 
slėpęs triušio dantis. 

— Matot, jis norėjo pasitarti su motina dėl filmo apie Lulos gyve- 
nimą. Be abejo, stengėsi elgtis jautriai ir rūpestingai. Prašė šeimos 
palaiminimo, oficialaus leidimo. Lula žuvo vos prieš tris mėnesius... 

imama baisiausiai susisielojo. Deja, kai jis atėjo, manęs nebuvo, - tarė 
Bristou, lyg šiaip visada budėtų prie motinos lovos. - Gaila, kad nebų. 
vau. Būčiau išgirdęs, ką Fredis jai sako. Gal jis pasamdė žmonių, kad 
pasidomėtų Lulos praeitimi, nors ir kaip man tai nepatinka, gal kai ką 
sužinojo? 

— Ką? - paklausė Straikas. 

— Nežinau. Gal ką nors apie jos vaikystę? Kai ji dar nebuvo įdu- 
krinta? 

Padavėjas atnešė ir padėjo prieš juos užkandžius. Straikas palaukė, 
kol jis nueis, ir paklausė Bristou: 

— Gal pats bandėte pasikalbėti su ponu Bestigiu ir išsiaiškinti, ar jis 
sužinojo apie Lulą ką nors, ko nežino šeima? 

— Ne taip paprasta, - atsakė Bristou. - Išgirdęs, kas atsitiko, Tonis — 
mano dėdė - paskambino Bestigiui ir išplūdo jį, kam kankina moti- 
ną, ir, kiek Žinau, kilo įnirtingas ginčas. Nemanau, kad ponas Bestigis 
norėtų toliau bendrauti su mūsų šeima. Be abejo, padėtį apsunkino ir 
Tanzi skyrybos per mūsų kontorą. Iš tikrųjų nieko nuostabaus: mes 
esame viena geriausių šeimos teisės firmų, Ursula ištekėjusi už Kipria- 
no, taigi Tanzi kreipėsi į mus... Neabejoju, kad pono Bestigio nuomo- 
nė apie mus nuo to nepagerėjo. 

Straikas buvo įbedęs žvilgsnį į advokatą, kol šis kalbėjo, bet akies 
kampučiu matė, kad Ursula vėl kandžiai šyptelėjo seseriai. Jis nesupra- 
to, kas ją juokina. Be abejo, ūpą jai pataisė ir jau ketvirta vyno taurė. 

Suvalgęs užkandį, Straikas atsisuko į Tanzi, ši stumdė lėkštėje ne- 
liestą maistą. 

— Kiek laiko judu su vyru gyvenote aštuonioliktame name prieš at- 
sikraustant Lulai? 

— Apie metus. 

— Kas nors gyveno viduriniame bute, kai ji atsikraustė? 

— Taip, - atsakė Tanzi. - Amerikiečių pora su mažu sūneliu, bet 
Lulai atsikrausčius netrukus jie grįžo į Jungtines Valstijas. Vėliau ne- 
kilnojamojo turto prekybos bendrovė nesugebėjo niekam jo įsiūlyti. 
Ekonomikos nuosmukis, suprantate? O tų butų kaina kosminė. Todėl 
jis buvo tuščias, kol įrašų studija išnuomojo jį Dibiui Makui. 

Ir jį, ir Ursulą išblaškė moteris, einanti pro staliuką, kaip Straikui 
pasirodė, su vąšeliu nertu klaikiu paltu. 

— Domjė-Kroso paltas, - Ursula prisimerkė virš taurės su vynu. - 
Reikia užsisakyti prieš pusmetį... 

- Pansi Marks-Dilon, - tarė Tanzi. - Lengva patekti į geriausiai 
besirengiančių moterų sąrašą, kai tavo vyras turi penkiasdešimt mi- 
lijonų. Fredis - godžiausias pasaulio turtuolis; turėdavau slėpti nuo jo 
naujus drabužius arba apsimesti, kad tai klastotė. Kartais jis būdavo 
baisiai nykus. 

- Tu visada atrodai nuostabiai, - pasakė Bristou ir paraudo. 

- Tu mielas, - vangiai atsiliepė Tanzi Bestigi. 

Atėjo padavėjas nunešti užkandžių lėkščių. 

- Ką jūs sakėte? - paklausė ji. - O, taip, butai. Dibis Makas... kuris 
taip ir neatvažiavo. Fredis įtūžo: juk bute liepė pamerkti rožių. Fredis 
baisus šykštuolis. 

- Jūs gerai pažįstate Deriką Vilsoną? - paklausė Straikas. 

Ji sumirksėjo. 

- Na... jis apsaugininkas. Aš jo nepažįstu, kodėl turėčiau? Atrodė 
padorus. Fredis visada sakydavo, kad jis geriausias iš trijulės. 

- Tikrai? Kodėl? 

Ji gūžtelėjo pečiais. 

- Nežinau, klauskit Fredžio. Sėkmės, - pridūrė nusijuokusi. - Fre- 
dis sutiks su jumis kalbėtis, kai lazda sužaliuos. 

- Tanzi, - prabilo Bristou, lenkdamasis į priekį, - gal papasakotum 
Kormoranui, ką iš tikrųjų girdėjai tą naktį? 

Straikui būtų buvę smagiau, jei klientas nebūtų įsikišęs. 

— Gerai, - pasakė Tanzi. - Antrą valandą ryto užsinorėjau atsigerti. 

Jos balsas buvo ramus, netgi vangus. Straikas atkreipė dėmesį, kad 
ji iš pat pradžių keičia istoriją, papasakotą policijai. 

- Taigi nuėjau į vonios kambarį atsigerti, o eidama per svetainę į 
miegamąjį išgirdau riksmus. Ji - Lula - pasakė: „Per vėlu, aš tai jau pa- 
dariau“, paskui vyras tarė: „Prakeikta melagė', o tada... tada ją išmetė. 
Mačiau, kaip ji krinta. 

Ir Tanzi vos pastebimai mėšlungiškai mostelėjo rankomis, vaiz- 
duodama skeryčiojantis. 

Bristou pastatė taurę, regis, jam pasidarė bloga. Buvo atnešti antrieji 
patiekalai. Ursula dar išgėrė vyno. Nei Tanzi, nei Bristou prie maisto nė 

neprisilietė. Straikas paėmė šakutę ir ėmė valgyti, stengdamasis neišsi- 
duoti, kaip jam skanu cikorijos su ančiuviais. 

— Aš suspiegiau, - sušnibždėjo Tanzi. - Negalėjau liautis. Išbėgau 
iš buto pro Fredį, laiptais žemyn. Norėjau pasakyti apsaugininkui, kad 
viršuje yra vyras ir kad jį reikia sugauti. Vilsonas išlėkė iš galinio kam- 
bariuko. Pasakiau jam, kas atsitiko, ir jis iškart išbėgo į gatvę pažiūrėti, 
kaip ji, užuot lėkęs į viršų. Kvailys prakeiktas. Jei būtų pirmiau užlipęs 
laiptais, ko gero, būtų jį sugavęs! Paskui nulipo Fredis ir pareikalavo, 
kad grįžčiau į butą, nes buvau pusnuogė. Grįžo Vilsonas, pasakė, kad 
Lula nebegyva, ir liepė Fredžiui iškviesti policiją. Fredis jėga užtempė 
mane laiptais - mane buvo ištikusi isterija - ir surinko policijos nu- 
merį iš mūsų svetainės. Paskui atvažiavo policija. Ir niekas nepatikėjo 
nė vienu mano žodžiu. - Ji vėl gurkštelėjo vyno, pastatė taurę ir tyliai 
tarė: - Jei Fredis žinotų, kad su jumis kalbuosi, ligi lubų iššoktų. 

- Bet jūs įsitikinusi, tiesa, Tanzi, - įsiterpė Bristou, - kad girdėjote 
viršuje vyro balsą? 

- Žinoma, įsitikinusi, - atsakė Tanzi. - Juk sakiau. Kažkas tikrai 
ten buvo. 

Suskambėjo Bristou mobilusis. 

- Atsiprašau, - sumurmėjo jis. - Alisona... taip? 

Straikas išgirdo žemą sekretorės balsą, bet žodžių nesuprato. 

— Prašom atleisti, - tarė Bristou ir pakilo nuo staliuko užguita mina. 

Lygiuose išpuoselėtuose abiejų seserų veiduose šmėkštelėjo pikt- 
džiuga. Jos vėl susižvelgė, paskui Ursula paklausė nustebusio Straiko: 

— Jūs pažįstate Alisoną? 

- Šiek tiek. 

- Žinote, kad juodu meilužiai? 

— Taip. 

- Tiesą sakant, tai apgailėtina, - pasakė Tanzi. - Ji gyvena su Džo- 
nu, nors iš tikrųjų galvą pametusi dėl Tonio. Pažįstate Tonį? 

— Ne, - atsakė Straikas. 

- Vienas vyresniųjų advokatų kontoros partnerių. Džono dėdė, ži- 
note“ 

— Taip. 

- Labai patrauklus. Į Alisoną ir šikdamas nežiūrėtų. Ko gero, Džo- 
nas jai - paguodos prizas. 

Mintis apie beviltišką Alisonos meilę, regis, labai linksmino seseris. 

- Turbūt kontoroje visi apie tai liežuvauja? - paklausė Straikas. 

— O taip, - mėgaudamasi ištarė Ursula. —- Kiprianas sako, kad į 
mergiotę gėda žiūrėti. Šokinėja apie Tonį kaip šunelis. 

Matyt, jos priešiškumas Straikui išgaravo. Jis nesistebėjo: su šiuo 
reiškiniu buvo susidūręs ne kartą. Žmonės mėgsta kalbėti; išimčių la- 
bai nedaug; skiriasi tik būdas jiems prakalbinti. Vieni, akivaizdžiai ir 
Ursula, neatsparūs alkoholiui; kiti mėgsta būti dėmesio centre, o tre- 
tiems pakanka kito žmogaus užuojautos. Tam tikra kategorija plepa 
tik apie vieną dalyką - savo nekaltumą, kitų kaltę, savo prieškarinių 
sausainių skardinių rinkinį arba, kaip Ursula Mėj, apie beviltišką ne- 
gražios sekretorės aistrą. 

Ursula pro langą stebėjo Bristou; jis vaikščiojo šaligatviu, kažką 
griežtai kalbėdamas mobiliuoju. Dabar jai liežuvis atsirišo galutinai: 

— Galvą guldau, kad žinau, kodėl ji skambina. Konvėjaus Otso tes- 
tamento vykdytojai nepatenkinti firmos veiksmais. Buvo toks ameri- 
kiečių finansininkas, girdėjote? Kiprianas ir Tonis įmerkė uodegą ir 
verčia Džoną užglostyti reikalą - nuraminti testamento vykdytojus. 
Džonas visada tampa atpirkimo ožiu. 

Jos tonas buvo veikiau niekinamas negu užjaučiamas. 

Prie staliuko grįžo susijaudinęs Bristou. 

- Atsiprašau, atsiprašau, Alisona norėjo man perduoti keletą pra- 
nešimų, - tarė jis. 

Priėjo padavėjas nurinkti lėkščių. Straikas vienintelis viską suvalgė. 
Padavėjui nuėjus, Straikas tarė: 

— Tanzi, policija nekreipė dėmesio į jūsų parodymus, nes mano, 
kad jūs negalėjote girdėti to, ką girdėjote. 

- Nieko jie nesupranta, - atkirto ji. Geros nuotaikos kaip nebūta. - 
Aš tikrai girdėjau. 

— Pro uždarytą langą? 

- Jis buvo atidarytas, - tarė ji, nudurdama akis. - Buvo tvanku, ati- 
dariau vieną eidama atsigerti vandens. 

Straikas suprato: ims apie langą klausinėti toliau, ji apskritai atsi- 
sakys kalbėti. 

— Be to, jie teigia, kad jūs buvote prisiuosčiusi kokaino. 

Tanzi irzliai prunkštelėjo po nosimi. 

- Klausykit, - tarė ji, - tarkim, šiek tiek pavartojau, bet daug anks- 
čiau, per vakarienę, o jie rado vonios kambaryje, darydami kratą. Vis 
per sumautą tų Danų nuobodį. Bet kas būtų sušniaukštęs porą takelių 
kokso, kad ištvertų kvailus Bendžio Dano anekdotus. Bet apie balsą 
viršuje aš neprikūriau. Ten buvo vyriškis, ir jis ją nužudė. Jis ją nužu- 
dė, - pakartojo Tanzi ir perbedė Straiką akimis. 

— O kur, jūsų nuomone, jis paskui dingo? 

— Iš kur aš galiu žinoti? Džonas jums moka, kad išsiaiškintumėte. 
Kažkaip išsmuko. Gal išlipo pro galinį langą. Gal pasislėpė lifte. Gal 
išėjo pro požeminį garažą. Po perkūnais, aš nežinau, kaip jis dingo, tik 
žinau, kad ten buvo. 

— Mes tavim tikime, - neramiai įsiterpė Bristou. - Mes tavim tiki- 
me, Tanzi. Kormoranas klausia, kad... kad aiškiau įsivaizduotų, kaip 
visa įvyko. 

— Policininkai iš kailio nėrėsi, kad mane sukompromituotų, - tarė 
Tanzi, nepaisydama Bristou ir kreipdamasi į Straiką. - Jie čia atvyko 
per vėlai, žudikas jau buvo dingęs, todėl jie ir neigia tokį iš viso buvus. 
Žmogus, neturėjęs reikalų su žurnalistais, nesupras, ką aš iškenčiau. 
Buvo tikras pragaras. Net į kliniką buvau atsigulusi, kad nuo jų pasi- 
slėpčiau. Šioje šalyje spauda gali daryti viską, ką nori. O juokingiausia, 
kad nukentėjau, nes sakiau tiesą. Reikėjo prikąsti liežuvį, a? Būčiau 
taip ir padariusi, jei būčiau žinojusi, kas manęs laukia. 

Ji pasukiojo ant piršto per didelį briliantinį žiedą. 

- Fredis miegojo, kai Lula iškrito, tiesa? - paklausė jos Straikas. 

- Taip, miegojo, - atsakė ji. 

Tanzi pakėlė ranką ir nusibraukė nuo kaktos nesamą plaukų sruo- 
gą. Vėl grįžo padavėjas su valgiaraščiais, ir Straikas buvo priverstas 
nutraukti apklausą. Jis vienintelis užsisakė deserto, visi kiti paprašė 
tik kavos. 

— Kada Fredis išlipo iš lovos? - paklausė jis Tanzi, padavėjui nuėjus. 

— Ką turite omeny“ 

— Sakote, jis gulėjo lovoje, kai Lula iškrito; kada jis atsikėlė? 

— Kai išgirdo mane klykiant, - atsakė ji, lyg tai būtų akivaizdu. - Aš 
jį pažadinau, negi ne aišku? 

— Matyt, jis labai greitas. 

— Kodėl klausiate? 

- Jūs pasakėte: „Išbėgau iš buto pro Fredį laiptais žemyn.“ Vadi- 
nasi, jis jau buvo svetainėje, kai lėkėte pranešti Derikui, kas atsitiko? 

Trumpa tyla. 

- Taip, tikrai, — tarė ji, vėl glostydamasi nepriekaištingai sušukuo- 
tus plaukus, dengdamasi veidą. 

- Vadinasi, jis kietai miegojo savo lovoje, pabudo ir visiškai apsi- 
rengęs atsidūrė svetainėje per kelias sekundes? Nes jūs ėmėte klykti ir 
blaškytis iškart, kiek supratau iš jūsų žodžių? 

Dar viena vos pastebima pauzė. 

- Taip, - tarė ji. - Na... nežinau. Man atrodo, suspiegiau... sustin- 
gau kaip įbesta... kokią akimirką... buvau priblokšta... Fredis atbėgo iš 
miegamojo, aš pralėkiau pro jį. 

- Sustojote pasakyti jam, ką matėte? 

— Neprisimenu. 

Sprendžiant iš Bristou minos, jis vėl ketino ne laiku įsiterpti. Strai- 
kas pakėlė ranką ir jį sulaikė. Bet Tanzi jau kalbėjo apie kitus dalykus, 
kad nukreiptų šneką apie vyrą, spėjo Straikas. 

- Laužiau galvą, kaip žudikas pateko į vidų, ir neabejoju, kad jis 
iš karto ją atsekė, juk Derikas Vilsonas paliko apsaugininkų postą ir 
nuėjo į tualetą. Tiesą sakant, maniau, kad Vilsoną už tai reikia išvyti. 
Mano nuomone, jis slapta miegojo galiniame kambarėlyje. Nežinau, 
iš kur žudikas žinojo telefonspynės kodą, bet neabejoju, kad kaip tik 
tada jis ir įsmuko. 

- Kaip manote, ar atpažintumėte balsą? Tą, kurį girdėjote... 

— Abejoju, - atsakė ji. - Vyro balsas, ir tiek. Galėjo būti bet kas. 
Niekuo neišsiskyrė. Paskui pamaniau: „Gal Dafildas?“ - kalbėjo Tanzi, 
įdėmiai žiūrėdama į Straiką, - nes kartą girdėjau Dafildą rėkaujant 
viršutinėje laiptų aikštelėje. Vilsonui teko jį išmesti. Tąkart Dafildas 
bandė išspirti Lulos duris. Niekada nesupratau, kaip tokia gražuolė 
susidėjo su Dafildu, - pridūrė. 

— Kai kurios moterys mano, kad jis patrauklus, - sutiko Ursula, pil- 
damasi į taurę vyno likučius iš butelio, - bet aš jokio grožio neįžvelgiu. 
Nevalyvas ir baisus. 

- Ir pinigų jis neturi, - pridūrė Tanzi, vėl suakiodama per didelį bri- 
liantinį žiedą. 

— Bet netvirtinate, kad tą naktį girdėjote jo balsą? 

— Juk sakau: galėjo būti ir jo, - irzliai tarė, gūžtelėdama liesais pe- 
čiais. - Tačiau jis turi alibi, tiesa? Daugybė žmonių sakė, kad Lulos 
nužudymo naktį jis buvo toli nuo Kentigerno Sodų. Tą naktį nusidan- 
gino pas Kiarą Porter, juk taip? Kalė, - pridūrė Tanzi, bjauriai vyptelė- 
dama. - Miega su geriausios draugės meilužiu. 

— Ojie miega? - paklausė Straikas. 

— O jūs kaip manote? - nusijuokė Ursula iš tokio naivumo. - Aš 
pažįstu Kiarą Porter, ji dalyvavo labdaringame mados šou, prie kurio 
prisidėjau. Tuščiagalvė šliundra. 

Buvo atnešta kava, o Straikui - biskvitas karamelės padaže. 

— Atsiprašau, Džonai, bet Lula draugams nebuvo išranki, - tarė 
Tanzi, gurkšnodama espresą. - Buvo Kiara, buvo Brajoni Redford. Ši 
nebuvo geriausia jos draugė, bet aš jos nebūčiau prisileidusi iš tolo. 

— Kas ta Brajoni? - nenuoširdžiai paklausė Straikas, nes prisiminė, 
kas ji. 

- Vizažistė. Įkainiai beprotiški, o bjaurybė neįtikima, - atsakė Ur- 
sula. - Kartą turėjau reikalų su ja per Gorbačiovo fondo pokylį, ir pas- 
kui ji visiems tvirtino... 

Ursula staiga nutilo, pastatė taurę ir paėmė kavą. Nors tema, be 
abejo, nebuvo susijusi su tyrimu, vis dėlto Straikui buvo įdomu, ką 
visiems tvirtino Brajoni, todėl norėjo klausti, bet Tanzi jį perrėkė: 

- Ir dar buvo ta pasibaisėtina merga, kurią Lula vesdavosi namo, 
prisimeni, Džonai“ 

Ji kreipėsi į Bristou, bet šis, rodos, neprisiminė. 

— Prisimink, ta klaiki, neįtikėtinos spalvos merga, su kuria ji kartais 
grįždavo namo. Kažkokia valkata. Turiu omeny... ji iš tikrųjų smirdė- 
davo. Kai išeidavo iš lifto, šis dvokdavo. O Lula ją vesdavosi į baseiną. 
Nė nežinojau, kad juodžiai moka plaukti. 

Paraudęs Bristou greitai sumirksėjo. 

— Dievas žino, kam Lulai jos reikėjo, - tarė Tanzi. - Negi neprisi- 
meni, Džonai? Ji buvo stora. Nešvari. Iš pažiūros trenkta. 

— Ne... - sumurmėjo Bristou. 

— Jūs kalbat apie Rošelę? - paklausė Straikas. 

— Ak, taip, rodos, toks jos vardas. Buvo atėjusi į laidotuves, - tarė 
Tanzi. - Mačiau. Sėdėjo pačiame gale. - Tikiuosi, neužmiršote, - ji 
perbedė Straiką tamsiomis akimis, - kad visa tai neoficialu. Fredis ne- 

turi sužinoti, kad su jumis kalbėjausi. Nenoriu, kad spauda vėl mane 
užsipultų. Prašom sąskaitą, - paliepė padavėjui. 

Atneštą sąskaitą ji tylėdama perdavė Bristou. 

Seserys jau ruošėsi eiti, atmetusios žvilgius rudus plaukus, vilkosi 
brangius paltus, o tada restorano durys atsidarė ir įėjo aukštas, liesas, 
kostiumuotas maždaug šešiasdešimtmetis vyriškis. Jis apsidairė ir pa- 
suko tiesiai prie jų staliuko. Žilaplaukis, orus, nepriekaištingai apsi- 
rengęs, šaltomis melsvomis akimis, eigastis greita ir ryžtinga. 

— Kokia staigmena, - tarė ramiai, sustojęs tarp abiejų moterų. 

Jį pastebėjo tik Straikas, kiti trys buvo užklupti netikėtai ir nė kiek 
neapsidžiaugė. Akimirką Tanzi su Ursula sustingo kaip įbestos, Ursu- 
la - imdama iš rankinuko akinius nuo saulės. 

Tanzi atsipeikėjo pirma. 

— Kiprianai, - atkišo ji skruostą bučiniui, - taip, kokia maloni 
staigmena! 

— Maniau, eini apsipirkti, brangioji Ursula? - paklausė jis, nenu- 
leisdamas akių nuo žmonos, net bučiuodamas Tanzi į vieną, paskui į 
kitą skruostą. 

— Užsukome papietauti, Kipsai, - atsakė Ursula, bet paraudonavo, 
ir Straikas pajuto, kad pakvipo skandalu. 

Blyškios akys tyčia aplenkė Straiką ir įsmigo į Bristou. 

— Maniau, tavo skyrybas tvarko Tonis, Tanzi? - paklausė jis. 

- Taip, — atsakė Tanzi. - Čia ne dalykinis susitikimas, Kipsai. Šiaip 
draugiškas pasisėdėjimas. 

Jo lūpas iškreipė ledinė šypsena. 

— Tada leiskite jus palydėti, mielosios, - tarė jis. 

Vos pastebimai linktelėjusios Bristou ir nė žodžio nepasakiusios 
Straikui, abi seserys, lydimos Ursulos vyro, išėjo iš restorano. Kai tri- 
julė dingo ir durys užsitrenkė, Straikas paklausė Bristou: 

— Kas čia įvyko? 

— Čia Kiprianas, - tarė Bristou. Jis susijaudinęs sukiojo rankose 
kreditinę ir sąskaitą. - Kiprianas Mėjus, Ursulos vyras. Vyresnysis fir- 
mos partneris. Jam nepatiks, kad Tanzi su tavim kalbėjo. Kažin kaip 
sužinojo, kad mes čia. Turbūt iš Alisonos. 

— Kodėl jam nepatiks, kad Tanzi su manim kalbėjo? 

— Tanzi - jo svainė, - paaiškino Bristou, vilkdamasis paltą. — Jis 
nenori, kad ji dar kartą apsikvailintų - jam taip atrodo. Turbūt kaip 

reikiant gausiu velnių, kad įkalbėjau ją su tavim susitikti. Tikriausiai 
dabar skambina mano dėdei, skundžia. 

Straikui neprasprūdo pro akis, kad Bristou rankos dreba. 

Advokatas išvažiavo metrdotelio užsakytu taksi. Straikas iš „Ci- 
priani“ išėjo pėsčias, pakeliui atpalaidavo kaklaraištį ir taip susimąstė, 
kad atsipeikėjo tik Grovnerio kelyje ir tik išgirdęs, kaip kaukia į jį le- 
kiančio automobilio sirenos. 

Po šio naudingo priminimo apie pavojų Straikas pasuko prie Eli- 
zabetos Arden SPA grožio salono „Raudonosios durys“. Išniręs iš pės- 
čiųjų srauto, jis atsišliejo į blankią salono sieną, prisidegė cigaretę ir 
išsitraukė mobilųjį. Pasiklausęs ir pasukęs į priekį pokalbio įrašą, jis 
rado tą Tanzi parodymų vietą, kurioje ji pasakojo apie įvykius prieš 
pat Lulos krytį pro jos langą. 

„į miegamąjį, išgirdau riksmus. Ji - Lula - pasakė: „Per vėlu, aš 
tai jau padariau“, paskui vyras tarė: „Prakeikta melagė“, o tada... tada 
ją išmetė. Aš mačiau, kaip ji krinta.“ 

Paskui jis išgirdo tyliai dzingtelint - Bristou pastatė taurę ant stalo. 
Straikas vėl atsuko įrašą atgal ir ėmė klausytis. 

„pasakė: „Per vėlu, aš tai jau padariau“, paskui vyras tarė: „Pra- 
keikta melagė“, o tada... tada ją išmetė. Aš mačiau, kaip ji krinta.“ 

Jis prisiminė, kaip Tanzi pavaizdavo mataruojančias Landri rankas 
ir kaip jos sustingusį veidą perkreipė siaubas. Įsikišęs mobilųjį į kiše- 
nę, jis išsitraukė bloknotą ir kai ką užsirašė. 

Straikas pažinojo nesuskaičiuojamą daugybę melagių; juos uoste 
užuosdavo; ir puikiai perprato, kad Tanzi iš tokių. Savo bute ji nega- 
lėjo nugirsti žodžių, kuriuos tvirtina girdėjusi; todėl policija padarė 
išvadą, kad ji apskritai jų negirdėjo. Iki šios akimirkos viskas rodė, 
kad Lula Landri nusižudė, tačiau Straiko lūkesčiai nepasiteisino: jis 
juste jautė, kad Tanzi Bestigi iš tiesų girdėjo ginčą prieš Landri krytį. 
Tai vienintelė jos pasakojimo vieta, metanti rėžiančią tiesos šviesą ant 
klastotės, kuria buvo apkaišyta. 

Straikas atsitraukė nuo sienos ir pasuko į rytus Grovnerio keliu, 
šįkart jau žiūrėdamas, kas kur važiuoja, bet vis dar galvodamas apie 
Tanzi, jos išraišką, toną, jos manieras, pasakojant apie paskutines Lu- 
los Landri gyvenimo akimirkas. 

Kodėl apie svarbiausią dalyką Tanzi pasakė tiesą, bet kvailiausiai 
primelavo dėl smulkmenų? Kodėl ji neprisipažino, ką darė, klausyda- 
masi riksmų iš Lulos buto? Straikas prisiminė Adlerį: „Melas neturėtų 
prasmės, jei tiesa nebūtų pavojinga.“ Šiandien Tanzi atėjo, paskutinį 
kartą ieškodama žmogaus, kuris ja patikėtų ir sykiu nesuabejotų me- 
lagystėmis, kuriomis ji atkakliai maskavo parodymus. 

Jis ėjo greitai, beveik nejausdamas skausmo dešiniame kelyje. Pa- 
galiau suvokė perėjęs Madokso gatvę ir išniręs Regento gatvėje. Tolu- 
moje plazdėjo raudonos žaislų parduotuvės „Hamleys“ langų palapi- 
nės, ir Straikas prisiminė grįždamas į kontorą sūnėnui ketinęs nupirkti 
gimtadienio dovaną. 

Jis beveik nematė įvairiaspalvio, spigaus, mirksinčio sūkurio, 
į kurį įžengė. Aklai vilkosi iš vieno aukšto į kitą nekreipdamas dė- 
mesio į riksmus, čerškiančius žaislinius sraigtasparnius, po kojomis 
kvykiančius prisukamus paršiukus. Po kokių dvidešimties minučių jis 
pagaliau sustojo prie skyriaus, prekiaujančio kareivėliais. Sustingo ir 
stebeilijo į mažučių jūrų pėstininkų ir desantininkų gretas jų nema- 
tydamas; kurčias tėvų, mėginančių laimę su vaikais prasibrauti prie 
prekystalio, kuždesiams, nes niekas nedrįso paprašyti šio keisto, susi- 
mąsčiusio milžino pasitraukti. 


TREČIA DALIS 


Forsan et haec olim meminisse iuvabit. 
Gal kada nors mums bus malonu tai prisiminti. 


VERGILIjUS. „Eneida“. 1 knyga 


Trečiadienį pradėjo lyti. Londono darganoje, šaltoje ir pilkoje, ryš- 
kėjo bejausmis senojo miesto fasadas: blyškūs veidai po juodais skė- 
čiais, amžinas drėgnų drabužių kvapas, vienodas barbenimas į Straiko 
kontoros langą naktį. 

Kornvalyje lietus būdavo kitoks: Straikas prisiminė, kaip jis it bota- 
gais talžydavo jaukaus tetos Džoanos ir dėdės Tedo namuko, kvepian- 
čio gėlėmis ir kepiniais, svečių kambario langus tuos kelis mėnesius, 
kol jis lankė kaimo mokyklą Sent Mose. Šie prisiminimai iškildavo 
jam prieš akis kaskart, kai tik išsiruošdavo pas Liusę. 

Penktadienio popietę lietaus lašai vis dar linksmai šoko ant palan- 
gių; priešingose stalo pusėse Robina vyniojo naują žaislinį Džeko de- 
santininką, o Straikas rašė jai čekį už savaitės darbą be komisinių „Lai- 
kiniems sprendimams“. Robina jau trečią kartą šią savaitę ruošėsi eiti 
tartis dėl nuolatinio darbo ir juodu kostiumėliu, šviesius geltonus plau- 
kus susisukusi į mazgą ant pakaušio, atrodė labai dailiai ir elegantiškai. 

— Prašom, - ištarė abu kartu: Robina stumtelėjo per stalą dailutį 
paketėlį, išmargintą mažučiais erdvėlaiviais, o Straikas padavė jai čekį. 

- Ačiū, - padėkojo Straikas, imdamas dovanėlę. - Nebūčiau mo- 
kėjęs supakuoti. 

— Tikiuosi, sūnėnui patiks, - atsiliepė ji ir įsikišo čekį į juodą ran- 
kinuką. 

— Aš irgi. Sėkmės tariantis dėl darbo. Norite jį gauti? 

- Tiesą sakant, vieta nebloga. Informacijos sklaidos konsultantų 
bendrovės žmogiškųjų išteklių skyrius Vest Ende, - atsakė ji be jokio 
džiaugsmo. - Linkiu smagiai pasilinksminti. Iki pirmadienio. 


Dėl savo noru užsikrauto vargo rūkyti tik lauke Straikui teko išeiti į 
įkyrų, nepaliaujamą lietų. Jis stovėjo šiaip taip įsispraudęs po stogo 

užlaidu prie durų į kontorą ir kalbėjo sau, kad reikia mesti rūkyti įr 
atgauti formą, prarastą sykiu su mokumu ir buitiniais patogumais. Ir 
čia suskambėjo mobilusis. 

— Maniau, norėsi sužinoti, kad tavo informacija pasitvirtino, - per- 
galingai pareiškė Erikas Vordlas. Straikas girdėjo fone burzgiant varį. 
klį ir kalbantis vyrus. 

— Greitai apsisukote, - tarė Straikas. 

— Na taip, mes nesėdim rankų susidėję. 

— Tai gausiu, ko norėjau? 

- Dėl to ir skambinu. Šiandien jau vėloka, bet pirmadienį atsiųsiu 
per kurjerį. 

— Man geriau anksčiau negu vėliau. Galiu palaukti kontoroje. 

Vordlas įžūlokai nusijuokė: 

— Juk tavo užmokestis valandinis? Maniau, tau naudinga tempti 
bylą. 

— Šįvakar būtų geriau. Jei atsiųsi šį vakarą, pasirūpinsiu, kad pirmas 
išgirstum kitus mano draugelio pranešimus. 

Stojo trumpa tyla, ir Straikas išgirdo, kaip vienas vyrų, važiuojan- 
čių mašina su Vordlu, pasakė: 

— „„sumautą Fernio snukį. 

- Gerai, - nusileido Vordlas. - Vėliau išsiųsiu. Ko gero, ne anksčiau 
kaip septintą. Sulauksi? 

— Gali neabejoti, - atsakė Straikas. 

Bylą kurjeris atnešė po trijų valandų. Straikas tuo metu valgė žuvį 
nes Londono žinias per nešiojamąjį televizorių. Kurjeris paskambino 
prie lauko durų, ir Straikas pasirašė už storą paketą, išsiųstą iš Skotland 
Jardo. Jame buvo storas pilkas aplankas su dokumentų fotokopijomis. 
Straikas nusinešė jį prie Robinos stalo ir ėmė nuodugniai studijuoti. 

Čia buvo parodymai žmonių, mačiusių Lulą Landri paskutinį jos 
gyvenimo vakarą; ataskaita apie DNR bandinius iš jos buto; Kentiger- 
no Sodų gatvės 18 namo lankytojų registracijos žurnalo, pildomo ap- 
saugininkų, įrašų kopijos; duomenys apie Lulai išrašytus vaistus nuo 
maniakinės depresinės psichozės; skrodimo išvada; praėjusių metų li- 


gos istorija; mobiliojo ir namų telefono pokalbių išklotinės; ir modelio 

skreitinio kompiuterio duomenų santrauka. Be to, vaizdajuostė, ant 
kurios Vordlas iškeverzojo Vaizdo kameros įrašas: 2 bėgikai. 

Straiko iš antrų rankų pirkto kompiuterio diskasukis neveikė nuo 
įsigijimo dienos; todėl jis įkišo diską į palto, kabančio prie stiklinių 
durų, kišenę ir toliau skaitė dokumentus iš segtuvo su žiedais, pasidė- 
jęs šalia atverstą bloknotą. 

Už lango sutemo, nuo stalinės lempos ant puslapių krito auksinės 
šviesos ratas, o Straikas kruopščiai skaitė dokumentus, patvirtinančius 
išvadą - savižudybė. Ir čia tarp parodymų, kuriuose nebuvo nereika- 
lingų smulkmenų, tik tiksliai nurodytas laikas, taip pat etikečių nuo 
vaistų buteliukų, rastų Landri vonios kambaryje, kopijų, Straikas atse- 
kė tiesą, numanomą pro Tanzi Bestigi melagystes. 

Skrodimas parodė, kad Lula mirė atsitrenkusi į grindinį; mirties 
priežastis - lūžę kaklo slanksteliai ir vidinis kraujavimas. Dilbiai buvo 
vienų mėlynių. Nukrito avėdama tik vieną batą. Lavono nuotraukos 
patvirtino LulaManoĮkvėpimasAmžinai.com tvirtinimą, kad grįžusi 
namo iš naktinio klubo Landri persirengė. Lula, einanti į savo namą, 
buvo nufotografuota vilkinti suknele, o lavonas - su kelnėmis ir bliz- 
gučiais siuvinėta palaidinuke. 

Straikas ėmė skaityti Tanzi parodymus policijai; iš pradžių ji pasa- 
kė, kad viso labo iš miegamojo ėjo į vonios kambarį; paskui pridūrė 
atidariusi svetainės langą. Fredis, pasak jos, visą laiką gulėjęs lovoje. 
Ant plokščio marmurinio vonios krašto policija rado pusę kokaino 
takelio, o spintelėje virš kriauklės - mažą plastikinį maišelį su narko- 
tikais, paslėptą tamponų dėžutėje. 

Fredžio parodymai patvirtino, kad jis miegojo, kai Landri iškrito, 
ir buvo pažadintas žmonos klyksmų; jis sakė atskubėjęs į svetainę ir 
pamatęs Tanzi, vienais apatiniais ji lėkė iš kambario. Prisipažino, kad 
vazą su rožėmis, kurią trečio aukšto bute sudaužė nerangus policinin- 
kas, jis nusiuntęs Makui reikšdamas palankumą; taip, būtų mielai už- 
mezgęs su reperiu pažintį; taip, jam toptelėjo, kad Makas galėtų tikti jo 
būsimam trileriui. Taip, dėl suniokotos puokštės jis pernelyg įtūžęs to- 
dėl, kad buvo labai sukrėstas Landri mirties. Iš pradžių tikėjo žmona, 
kai ši pasakė girdėjusi viršuje ginčą, vėliau nenoromis buvo priverstas 
sutikti su policijos požiūriu, kad Tanzi parodymai liudija, jog ji var- 
toja kokainą. Jos priklausomybė nuo narkotikų žlugdo santuoką, jis 

prisipažino policijai žinojęs, kad žmona nuolat vartoja kokainą, nors 
nežinojęs, kad laiko atsargą namie. 

Toliau Bestigis tvirtino, kad niekada nebuvo Landri bute, o Lan- 
dri - jo bute; pas Dikį Karberį bendrai praleistas savaitgalis (apie kurį 
policija, matyt, išgirdo vėliau, nes Fredis buvo apklaustas dar kartą) 
jųdviejų nė kiek nesuartinęs. „Ji bendravo su jaunesniais svečiais, o aš 
beveik visą savaitgalį praleidau su savo bendraamžiu Dikiu. Bestigio 
parodymai buvo tvirti ir neįveikiami kaip stačia akmeninė uola alpi- 
nistui be batų su kampliukais. 

Perskaitęs policijos ataskaitą apie įvykius Bestigių bute, Straikas 
prie savo pastabų prirašė kelis sakinius. Jį domino pusė takelio koka- 
ino ant vonios krašto, o dar labiau - kelios sekundės, kai Tanzi matė 
krintančią už lango Lulą. Be abejo, daug ką lemia Bestigių buto planas 
(aplanke nebuvo nei jo, nei schemos), bet Straikui kėlė nerimą vienas 
nekintamas padrikų Tanzi parodymų teiginys: ji visą laiką užsispyrusi 
tvirtino, kad vyras gulėjo lovoje, miegojo, kai iškrito Landri. Jis pri- 
siminė, kaip ji užsidengė veidą, neva taisydamasi plaukus, kai jis pri- 
rėmė ją prie sienos. Trumpai drūtai, Straikas, nepaisydamas policijos 
požiūrio, manė, kad tiksli abiejų Bestigių buvimo vieta tą akimirką, 
kai Lula Landri iškrito iš balkono, anaiptol! nenustatyta. 

Jis toliau skaitė bylą. Evano Dafildo parodymai iš esmės sutapo su 
Vordlo pasakojimu iš antrų lūpų. Jis prisipažino, kad, bandydamas su- 
trukdyti meilužei išeiti iš „Uzi klubo, griebęs jai už dilbių. Ji išsprū- 
do ir išmovė; netrukus jis išskubėjo įkandin. Vienu sakiniu, perteiktu 
sausais tardytojo žodžiais, Dafildas paminėjo vilko kaukę: „Esu įpratęs 
užsidėti vilko galvos pavidalo kaukę, kai noriu pasislėpti nuo papara- 
cų.“ Trumpi vairuotojo, vežusio Dafildą iš „Uzi, parodymai patvirtino 
Dafildo pasakojimą apie kelionę į Kentigerno Sodus, o paskui į DAr- 
blėj gatvę, ten vairuotojas išlaipino keleivį ir nuvažiavo. Vordlas užsi- 
minė, kad vairuotojui Dafildas nepatiko, bet sausi parodymai, kuriuos 
vairuotojas pasirašė policijoje, to neatspindėjo. 

Dafildo parodymus patvirtino du liudytojai: moteris, mačiusi, kaip 
jis lipa laiptais pas narkotikų prekeivį, ir pats prekeivis Viklifas. Strai- 
kas prisiminė Vordlo nuomonę, kad Viklifas dėl Dafildo pameluotų. 
O moterį iš apatinio aukšto lengvai galima papirkti. Kiti liudytojai, 

tvirtinantys, kad matė Dafildą klaidžiojant Londono gatvėmis, sąži- 
ningai prisipažino matę tik žmogų su vilko kauke. 

Straikas prisidegė cigaretę ir dar kartą perskaitė Dafildo parody- 
mus. Vyrukas buvo pašėlęs, pats prisipažino, kad bandė priversti Lulą 
likti klube. Dilbis su mėlynėmis beveik garantuotai jo darbas. Tačiau 
Straikas suprato: jei juodu su Viklifu susileido heroino, tikimybė, kad 
Dafildas pajėgė prasmukti į Kentigerno Sodų 18 namą ar įtūžo taip, 
kad galėjo nužudyti, niekingai maža. Straikas žinojo, kaip elgiasi he- 
roino vartotojai: nugriauti skirtame name, kuriame paskutinį kartą 
buvo apsistojusi motina, tokių matė ne vieną. Šio narkotiko aukos 
pasyvios ir nuolankios, visiška rėksmingų ir nuožmių alkoholikų ar 
nervingų paranoikų kokaino vartotojų priešingybė. Straikas matė 
įvairiausių narkomanų, ir kariuomenėje, ir šiaip gyvenime. Jam buvo 
šlykšti žiniasklaida, aukštinanti Dafildo polinkį į narkotikus. Heroi- 
nas neišaukština. Straiko motina mirė ant murzino čiužinio kambario 
kampe, ir šešias valandas niekas nesuprato, kad ji nebegyva. 

Straikas atsikėlė, perėjo per kambarį ir atlapojo tamsų, lietaus ap- 
taškytą langą, todėl bosinės gitaros dunksėjimas iš „12 taktų“ kavi- 
nės dar pagarsėjo. Rūkė ir žiūrėjo į Čaringo Kryžkelės gatvę, žvilgią 
nuo automobilių žibintų ir balų, į penktadienio vakaro ūžautojus, žir- 
gliojančius ir svirduliuojančius Danijos gatvės gale, vos nulaikančius 
skėčius ir kvatojančius taip, kad juokas užgožė mašinų ūžesį. Kada, 
pamanė Straikas, penktadienio vakarą jis galės išgerti alaus su drau- 
gais? Atrodė, tokia galimybė liko kitoje visatoje, senajame pasaulyje. 
Gyveno keistoje skaistykloje, bendraudamas su vienintele Robina; 
amžinai taip nebus, bet jis dar nepasiruošęs gyvenimui tarp žmonių. 
Jis prarado kariuomenę, pusę kojos ir Šarlotę, jam reikia priprasti prie 
savęs, koks tapo, kad galėtų taikstytis su pašalinių nuostaba ir gailes- 
čiu. Ryškiai oranžinė cigaretės nuorūka išlėkė į tamsią gatvę ir užgeso 
nutekamajame griovyje. Straikas uždarė langą, grįžo prie rašomojo 
stalo ir ryžtingai prisitraukė aplanką. 

Deriko Vilsono parodymai - nieko naujo. Byloje niekur nebuvo 
minimas nei Kiranas Kolovas Džonsas, nei paslaptingas melsvo po- 
pieriaus lapelis, apie kurį jis užsiminė. Paskui Straikas, šiek tiek susi- 
domėjęs, ėmė skaityti dviejų merginų, Kiaros Porter ir Brajoni Red- 
ford, su kuriomis Lula praleido paskutinę popietę, parodymus. 

Vizažistė prisiminė, kad Lula laukė Dibio Mako atvažiuojant smagi 
ir susijaudinusi. Tačiau Porter pareiškė, kad Landri „buvo kaip nesa- 
va“, kad ji „buvo be nuotaikos ir nerami" ir atsisakė paaiškinti priežas- 
tį. Porter parodymuose Straikas aptiko įdomią smulkmeną, kurios dar 
niekas nebuvo minėjęs. Modelis tvirtino, kad Landri tą popietę aiškiai 
pasakė ketinanti viską palikti broliui. Kokiomis aplinkybėmis tai buvo 
pasakyta, neaišku; bet susidarė įspūdis, kad Lulos nuotaika buvo niūri. 

Straikas nustebo: klientas neužsiminė, kad sesuo pareiškė ketinanti 
viską palikti jam. Be abejo, Bristou jau turi patikos fondą. Galbūt gauti 
didžiulę sumą pinigų jam neatrodo verta tokio dėmesio kaip Straikui, 
niekada nepaveldėjusiam nė penso. 

Straikas Žiovaudamas prisidegė kitą cigaretę, kad neužmigtų, ir 
ėmė skaityti .Lulos motinos parodymus. Pasak ledi Ivetės Bristou, po 
operacijos ji buvo apsnūdusi ir nekaip jautėsi, bet tvirtino, kad duk- 
tė, rytą atėjusi jos aplankyti, buvo „visiškai laiminga“ ir nerimavo tik 
dėl motinos būklės ir savijautos. Gal dėl šiurkštokos, tiesios policijos 
dokumentų kalbos Straikui susidarė įspūdis, kad ledi Bristou griežtai 
atsisako pripažinti oficialią versiją. Ji vienintelė pareiškė, kad Lulos 
mirtis - nelaimingas atsitikimas, kad ji tiesiog paslydo balkone - pa- 
sak ledi Bristou, juk naktį buvo plikledis. 

Straikas perbėgo akimis Bristou parodymus, visiškai sutampančius 
su jo pasakojimu, ir ėmėsi Tonio Landrio, Džono ir Lulos dėdės, liu- 
dijimo. Jis aplankė Ivetę Bristou sykiu su Lula šios mirties išvakarėse 
ir tvirtino, kad dukterėčia atrodė „kaip paprastai . Paskui Landris nu- 
važiavo į Oksfordą dalyvauti konferencijoje apie tarptautines šeimos 
teisės tendencijas ir nakvojo viešbutyje „Malmaison“. Papasakojęs, kur 
buvo, jis pridūrė kažkokių nesuprantamų pastabų apie telefono skam- 
bučius. Kad suprastų, apie ką čia kalbama, Straikas susirado telefono 
pokalbių išklotines su paaiškinimais. 

Paskutinę savaitę prieš mirtį namų telefonu Lula retai naudojosi, 
o mirties dieną juo visai neskambino. Tačiau mobiliuoju paskutinę 
gyvenimo dieną ji skambino šešiasdešimt šešis kartus. Pirmas skam- 
butis, 9.15, Evanui Dafildui, antras, 9.35, Kiarai Porter. Paskui kelių 
valandų pertrauka, o nuo 13.21 ji pradėjo karštligiškai skambinti 
dviem numeriais, beveik pakaitomis. Vienas buvo Dafildo; kitas, buvo 
pakeverzota greta pirmą kartą pasirodžiusio numerio, Tonio Landrio. 


162 


Ji be perstojo skambino šiems dviem žmonėms. Kartais padarydavo 
dvidešimties minučių pertrauką, paskui vėl imdavo skambinti, be abe- 
jo, paspausdama mygtuką „perrinkti. Straikas padarė išvadą, kad ši- 
taip paklaikusiai skambinti ji puolė grįžusi į savo butą, pas ją lankantis 
Brajoni Redford ir Kiarai Porter, nors nė viena draugė neminėjo ją 
dažnai skambinus. 

Straikas vėl grįžo prie Tonio Landrio parodymų, kurie niekaip ne- 
paaiškino, kodėl dukterėčia taip troško jam prisiskambinti. Jis pasakė 
nustatęs begarsį režimą ir tik daug vėliau pamatęs, kad dukterėčia po 
pietų jam daug kartų skambinusi. Jis nenutuokė, ko jai reikėjo, ir jai 
neatskambino; paaiškino, kad tuo metu, kai pamatė, kad ji jam ban- 
džiusi prisiskambinti, ji jau nebeskambino, ir jis spėjo, kad ji naktinia- 
me klube, taip, beje, ir buvo. 

Dabar Straikas žiovavo kas kelias minutes; svarstė, ar neužsiplikyti 
kavos, bet patingėjo. Knapsėjo nosimi, tačiau iš įpročio baigti pradė- 
tą darbą ėmė peržiūrinėti 18 namo lankytojų žurnalo puslapių kopi- 
jas Lulos Landri mirties išvakarėse. Rūpestingai patikrinęs parašus 
ir inicialus suprato, kad Vilsonas anaiptol ne taip kruopščiai atlieka 
pareigas, kaip tikisi darbdaviai. Kaip Vilsonas jau buvo papasakojęs 
Straikui, žurnale neregistruojama, kada išeina ir kada grįžta namo gy- 
ventojai, todėl duomenų apie Landri ir Bestigius nebuvo. Pirmas įra- 
šas Vilsono ranka pranešė, kad 9.10 atėjo paštininkas, paskui, 9.22, — 
puokštė iš gėlininko į 2 butą, 9.50 - technikas iš saugos tarnybos 
„Securibell“. Kada išėjo signalizacijos tikrintojas, pažymėta nebuvo. 

Apskritai (kaip ir sakė Vilsonas) diena buvo rami. 12.50 atvyko 
Kiara Porter, 1.20 - Brajoni Redford. Šioji išėjo 16.40, patvirtindama 
laiką savo parašu. Vilsonas įrašė tiekėjus, su užkandžiais atvykusius 
pas Bestigius, - 19.00; Kiara su Lula išėjo 19.15, o tiekėjai 21.15. 

Straikas suirzo, kad policininkai padarė tik vienos dienos kopiją, 
nes žurnale tikėjosi rasti ir nesugaunamosios Rošelės pavardę. 

Buvo beveik vidurnaktis, kai Straikas ėmė skaityti policijos atskaitą 
apie Landri skreitinio kompiuterio turinį. Atrodo, jie iš esmės ieškojo 
elektroninio pašto laiškų su užuominomis apie savižudiškas nuotaikas 
ar ketinimus, ir šiuo atžvilgiu jiems nepasisekė. Straikas permetė aki- 
mis elektroninį paštą, kurį Landri išsiuntė ir gavo per paskutines dvi 
gyvenimo savaitės. 

Neįtikima, bet tiesa: daugybė neapsakomos gražuolės nuotrau- 
kų tik trukdė Straikui įsivaizduoti, kad Landri kada nors gyveno. Jos 
bruožai buvo įprasti, todėl atrodė apibendrinti, abstraktūs, nors veidas 
nepakartojamai gražus. 

Tačiau dabar iš šių sausų juodų ženklų popieriuje, iš žinučių, pa- 
rašytų su klaidomis ir tik su saviesiems suprantamais sąmojais ir pra- 
vardėmis, jam prieš akis tamsiame kabinete iškilo velionės šmėkla. 
Elektroninis paštas atskleidė Straikui tai, ko nepavyko daugybei nuo- 
traukų: jis veikiau širdimi negu protu suvokė, kad tada į snieguotą 
Londono gatvę ištiško tikra, gyva mergina, kuri juokdavosi ir verk- 
davo. Versdamas bylos lapus, jis tikėjosi pastebėti šmėkštelint žudiko 
šešėlį, bet išvydo pačios Lulos vaiduoklį, žvelgiantį į jį, kaip dažnai 
smurtinių nusikaltimų aukos, pro nutraukto gyvenimo šiukšles. 

Dabar jis suprato, kodėl Džonas Bristou spyrėsi, esą sesuo negal- 
vojusi apie mirtį. Mergina, kuri surinko šiuos žodžius kompiuteriu, 
buvo nuoširdi, draugiška, veržli, dalykiška ir tuo džiaugėsi: ji mėgo 
savo darbą ir laukė, kaip ir sakė Bristou, būsimos kelionės į Maroką. 

Dauguma laiškų buvo adresuota drabužių dizaineriui Gi Somė. 
Juose nebuvo nieko įdomaus, išskyrus linksmai slapukišką toną, o 
kartą buvo paminėta pati keisčiausia jos draugė: 


Džidži, ar negalėtum ko nors sukurpti Rošelės gimtadieniui? 
Prašau prašau... Sumokėsiu. Ką nors gražaus [nebūk bjaurus). 
Iki vasario 21 dienos? Prašau prašau. Bučiuoju. Gegutė. 


Straikas prisiminė LulaManoĮkvėpimasAmžinai tvirtinimą, kad 
Lula mylėjusi Gi Somė „kaip brolį . Jo parodymai policijai buvo trum- 
piausi byloje. Jis savaitę buvo Japonijoje ir grįžo jos mirties naktį. 
Straikas žinojo, kad Somė gyvena prie pat Kentigerno Sodų, bet poli- 
cijai, regis, pakako jo pareiškimo, kad grįžęs namo jis iškart nuėjo gul- 
ti. Straikas jau buvo pastebėjęs, kad žmogaus, einančio į Kentigerno 
Sodus iš Čarlzo gatvės, vaizdo kamera nenufilmuoja, nes nukreipta į 
kitą pusę. 

Pagaliau Straikas užvertė aplanką. Sunkiai nuplumpino į kabinetą, 
nusirengė, atsisegė protezą ir išlankstė lovelę galvodamas tik apie nuo- 
vargį. Užmigo greitai, liūliuojamas eismo ūžesio, lietaus barbenimo ir 
nemirtingo miesto alsavimo. 

Prieš Liusės namą Bromlyje augo didžiulė magnolija. Pavasariui bai- 
giantis, ji nusės veją į suglamžytas popierines nosinaites panašiais nu- 
vytusiais žiedais, bet dabar, balandžio mėnesį, medį gaubė baltų putų 
debesis iš vaškinių it kokosų drožlės vainiklapių. Šiame name Straikas 
buvo tik kelis kartus, nes su Liuse mieliau susitikdavo kitur: namie ji 
amžinai nerimaudavo, be to, šalia maišydavo jos vyras, kurio Straikas, 
švelniai tariant, nemėgo. 

Lengvas vėjelis žaidė helio pripildytais balionais, pririštais prie 
vartų. Eidamas stačiai kylančiu taku prie durų su Robinos supakuota 
dovana po pažastimi, Straikas įtikinėjo save, kad viskas greitai baigsis. 

— Kur Šarlotė? — reikliai paklausė Liusė, žemutė, šviesiaplaukė ir 
apskritaveidė, vos spėjusi atidaryti duris. 

Prieškambaris jai už nugaros irgi buvo pilnas auksaspalvių septy- 
neto pavidalo balionų. Už namo sklido klyksmai, galintys reikšti ir 
džiaugsmą, ir skausmą, drumsčiantys priemiesčio ramybę. 

— Turėjo savaitgaliui grįžti į Erą, - pamelavo Straikas. 

— Kodėl? - paklausė Liusė ir atsitraukė, jį praleisdama. 

- Jos seserį vėl ištiko krizė. Kur Džekas? 

— Visi čia. Ačiū Dievui, nustojo lyti, antraip būtų tekę suleisti į 
vidų, - pasakė Liusė, vesdama jį į užpakalinį kiemą. 

Po didelę veją už namo lakstė trys Straiko sūnėnai su dvidešimčia 
puošniai aprengtų berniukų ir mergaičių; visi spiegdami bėgo lenkty- 
nių tarp medinių stulpelių su lipnia juostele priklijuotais supjaustytų 
vaisių piešiniais. Tėvai, pasisiūlę padėti šeimininkams, šildėsi nekai- 
trioje saulėje, gurkšnodami vyną iš plastikinių stiklinių, o Liusės vyras 
Gregas sukinėjo „iPodo“ grotuvą, pastatytą ant sodo stalo. Liusė pa- 
davė Straikui skardinę alaus ir beveik iškart nulėkė prie jauniausiojo 
sūnaus, nes šis smarkiai užsigavo ir verkė pasikūkčiodamas. 


165 


Straikas niekada nenorėjo vaikų; šiuo atžvilgiu jo ir Šarlotės nuo- 
monė sutapo, ir tai buvo viena priežasčių, kodėl visi kiti ryšiai jo gyve- 
nime nutrūko. Liusę liūdino ir jo požiūris, ir priežastys; ji visada suirz- 
davo, jeigu jo gyvenimo tikslai skirdavosi nuo jos, lyg taip jis užsipultų 
jos sprendimus ir pasirinkimą. 

— Kaip gyvenimas, Kormai? - paklausė Gregas, perdavęs muzikos 
paieškas kitam tėvui. Svainis buvo kokybės kontrolierius ir, regis, taip 
niekada ir nesuvokė, kokiu tonu kalbėti su Straiku; paprastai rinkda- 
vosi irzlų karingumą, kurio šis negalėjo pakęsti. - Kur gražioji Šarlotė? 
Negi vėl išsiskyrėt? Cha cha. Jau nebespėju sekti, kelintą kartą. 

Vieną mažylę kažkas parvertė; Gregas puolė į pagalbą jos motinai, 
jau šluostančiai ašaras ir valančiai žolės dėmes. Vaikai žaisdami vi- 
sai pašėlo. Pagaliau buvo paskelbtas nugalėtojas, ir antrą vietą užėmęs 
prizininkas apsipylė ašaromis: teko jį raminti paguodos prizu iš juo- 
dos šiukšlių dėžės, stovinčios prie hortenzijų. Paskui buvo paskelbtas 
antras turas. 

- Sveiki, - prie Straiko prislinko nebejauna moteriškė. - Turbūt jūs 
Liusės brolis. 

- Taip, - atsakė jis. 

— Girdėjom apie vargšę jūsų koją, - tarė ji, spoksodama į jo batus. - 
Liusė visiems papasakojo. Dievaži, niekaip nebūčiau atspėjusi. Atėjote 
nė nešlubuodamas. Šiais laikais medicina daro stebuklus. Ko gero, da- 
bar lakstote net greičiau. 

Turbūt ji įsivaizduoja, kad po kelnėmis jis prisitaisęs vientisą kaip 
parolimpinių žaidynių dalyvio anglies pluošto protezą. Straikas gurkš- 
nojo alų, išspaudęs nelinksmą šypseną. 

— Tai tiesa? - paklausė ji, rydama jį akimis, o veide atsispindėjo 
neslepiamas smalsumas. - Jūs tikrai Džonio Rokbio sūnus? 

Straiko kantrybė nepastebimai baigėsi ir trūko. 

— Velniai žino, - atkirto jis. - Paskambinkit pati ir paklauskit. 

Ji, regis, buvo priblokšta. Po valandėlės tylėdama nuspūdino šalin. 
Jis matė, kaip kalbasi su kita moterimi: ši šnairomis dirsčiojo į Straiką. 
Pargriuvo dar vienas vaikas, trenkėsi galva į stulpelį, papuoštą milži- 
niška braške, ir ėmė klykti visa gerkle. Visi susidomėjo nauju nukentė- 


jėliu, o Straikas smuko į vidų. 

Svetainė buvo nuobodžiai jauki: smėlio spalvos trijų dalių baldų 
komplektas, impresionistinio paveikslo reprodukcija virš židinio ir 
įrėmintos trijų sūnėnų nuotraukos butelio žalumo mokykline unitor- 
ma ant lentynų. Straikas atsargiai uždarė duris, kad negirdėtų triukš- 
mo, sklindančio iš sodo, išsiėmė iš kišenės Vordlo atsiųstą diską, įdėjo 
į leistuvą ir įjungė televizorių. 

Ant televizoriaus stovėjo nuotrauka, daryta per Liusės trisdešim- 
to gimtadienio vakarėlį. Atėjo Liusės tėvas Rikas su antrąja žmona. 
Straikas stovėjo užpakalyje, nuo penkerių metų ten atsidurdavo visose 
grupinėse nuotraukose. Tuo metu jis dar turėjo dvi kojas. Šalia jo sto- 
vėjo Treisė (juodu kartu tarnavo Ypatingųjų tyrimų skyriuje), Liusė ti- 
kėjosi, kad brolis ją ves. Vėliau Treisė ištekėjo už jų bendro pažįstamo, 
o neseniai pagimdė dukterį. Straikas ketino pasiųsti jai gėlių, bet taip 
ir neprisiruošė. 

Jis įsmeigė akis į ekraną ir paspaudė „Atkurti“. 

Iškart pamatė grūdėtą nespalvotą vaizdą. Balta gatvė, sniego pla- 
kai, krintantys prieš objektyvą. Belamio ir Olderbruko sankryža. 

Iš dešinės ekrano pusės įėjo vienišas vyras: aukštas, giliai susikišęs 
rankas į kišenes, apsivilkęs keliais sluoksniais drabužių, su gobtuvu. Jo 
veidas atrodė keistai: nespalvotas vaizdas darė regėjimo apgaulės įspū- 
dį; Straikui pasirodė, kad jis žiūri į išblyškusį veidą su tamsiu raiščiu 
ant akių, nors protu suvokė, kad iš tikrųjų viršutinė veido dalis tamsi, 
o nosį, burną ir smakrą slepia baltas šalikas. Ant striukės buvo kažko- 
kia žymė, gal miglotas logotipas, kitų drabužių nustatyti neįmanoma. 

Artindamasis prie vaizdo kameros, praeivis nuleido galvą ir, regis, 
patikrino kažką, išsitraukęs iš kišenės. Po kelių sekundžių jis įsuko į 
Belamio gatvę ir dingo. Skaitmeninis laikrodis apatiniame dešiniame 
ekrano kampe rodė 01.39. 

Vaizdas sutrūkčiojo ir peršoko į kitą kadrą. Vėl miglotas tos pačios 
sankryžos, matyt, tuščios, vaizdas, tas pats tirštas sniegas, trukdantis 
žiūrėti, bet dabar laikrodis rodė 02.12. 

Į ekraną įsiveržė du bėgikai. Pirmasis buvo tas pats, apsimuturiavęs 
baltu šalikų; ilgakojis ir tvirtai sudėtas, smarkiai mosuodamas ranko- 
mis, jis nubėgo į Olderbruko gatvę. Antrasis buvo žemesnis, smulkes- 
nis, su gobtuvu ir kepure; Straikas atkreipė dėmesį į sugniaužtus tam- 
sius kumščius; antrasis galvotrūkčiais skuto paskui pirmąjį, beviltiškai 

atsilikdamas. Gatvės žibintas trumpam apšvietė užrašą ant jo treningo 
nugaros; nubėgęs iki Olderbruko gatvės vidurio, jis staiga pasuko į 
kairę, į šoninę gatvelę. 

kad bėgikai bendrautų: toldami nuo vaizdo kameros, jie nepašaukė 
vienas kito, nė nežvilgtelėjo vienas į kitą. Susidarė įspūdis, kad jie nie- 
kaip nesusiję. 

Žiūrint ketvirtą kartą, Straikui po kelių nesėkmingų bandymų pa- 
vyko sustabdyti įrašą tą sekundę, kai žibintas apšvietė užrašą ant atsi- 
liekančio bėgiko treningo nugaros. Prisimerkęs jis stebeilijo į ekraną 
ir slinko prie neryškaus vaizdo. Kokią minutę įdėmiai žiūrėjęs, beveik 
neabejojo, kad pirmas žodis baigiasi „e“, bet antras, lyg ir prasidedan- 
tis „D“, buvo neįskaitomas. 

Jis paspaudė „atkurti“ ir paleido įrašą, stengdamasis nustatyti, į 
atsiskiria nuo savo bendro, ir nors pavadinimas ekrane buvo neįskai- 
tomas, iš Vordlo žodžių jis padarė išvadą, kad antrasis bėgikas įsuko į 
Halivelio gatvę. 

Policija manė, kad jeigu paskui pirmąjį bėgiką lekia jo draugužis, 
nesvarbu, kad kameros neužfiksavo jų susitikimo, tikimybė, jog jis žu- 
dikas, kur kas mažesnė. Žinoma, jei bėgikai iš tikrųjų buvo draugai. 
Straikas buvo priverstas pripažinti, kad vienu metu atsidurti vaizdo 
kameros akiratyje tokiu oru, tokią valandą ir elgtis beveik vienodai 
veikiausiai galėtų tik bendrininkai. 

Kitas įrašas iškart perkėlė Straiką į autobusą. Įlipo mergina; vaizdo 
kamera buvo įtaisyta virš vairuotojo, todėl jos veidas buvo suplotas ir 
šešėlyje, nors šviesi arklio uodega krito į akis. Žmogus, įlipęs įkandin, 
buvo labai panašus, kiek įmanoma įžiūrėti, į tą, kuris vėliau ėjo Bela- 
mio gatve Kentigerno Sodų link. Jis buvo aukštas, su gobtuvu, smakrą 
apsimuturiavęs baltu šaliku, o akys slypėjo šešėlyje. Tačiau ant krūti- 
nės buvo aiškiai matyti logotipas GS. 

Filmas vėl sutrūkčiojo, pasirodė Tiboldso gatvė. Jei ja sparčiai 
žingsniuojantis vyriškis buvo tas pats, kuris įlipo į autobusą, vadinasi, 
jis nusivyniojo baltą šaliką, nors eigastis ir sudėjimas buvo labai pana- 
šūs. Šį kartą, pamanė Straikas, žmogus tyčia nulenkęs galvą. 

Įrašai baigėsi, ekranas buvo tuščias ir juodas. Straikas sėdėjo ir žiū- 
rėjo į jį susimąstęs. Atsikvošėjo ir truputį nustebo, išvydęs aplink ryš- 
kias spalvas ir saulės šviesą. 

Išsiėmė iš kišenės mobilųjį ir paskambino Džonui Bristou, bet atsi- 
ir perskaitė policijos bylą; kad norėtų dar kai ko paklausti ir ar galėtų 
susitikti su Bristou kada nors kitą savaitę. 

Paskui jis paskambino Derikui Vilsonui - ir vėl atsiliepė balso paš- 
tas. Straikas pakartojo savo prašymą leisti apžiūrėti Kentigerno Sodų 
18 namo vidų. 

Vos spėjo Straikas įsikišti mobilųjį, svetainės durys atsidarė ir 
įsmuko jo vidurinis sūnėnas Džekas, išraudęs ir susijaudinęs. 

— Girdėjau, kaip kalbi, - pasakė Džekas ir uždarė duris taip pat at- 
sargiai, kaip anksčiau dėdė. 

— Ar neturėtum būti sode, Džekai? 

-— Atėjau padaryti sisiuko, - atsakė sūnėnas. - Dėde Kormoranai, ar 
atnešei man dovaną? 

Straikas, vis dar neatsikratęs suvyniotos dovanos, padavė ją ir žiūrė- 
jo, kaip rūpestingą Robinos darbą naikina maži nekantrūs pirščiukai. 

- Jėga, - apsidžiaugė Džekas. - Kareivis. 

— Taip, - patvirtino Straikas. 

— Jis turi šautuvą ir... viską. 

— Taip, tikrai. 

— Turėjai šautuvą, kai buvai kareivis? - paklausė Džekas, vartyda- 
mas dėžutę ir žiūrėdamas į turinio paveikslėlius. 

— Net du, - atsakė Straikas. 

- Ir tebeturi? 

— Ne, reikėjo grąžinti. 

— Gaila, - dalykiškai pasakė Džekas. 

— Gal turėtum žaisti? - paklausė Straikas, nes iš sodo vėl atsklido 
klyksmai. 

- Imk, - atsakė Straikas. 

Kol Džekas karštligiškai draskė dėžutę, Straikas išėmė iš leistuvo 
Vordlo diską ir įsikišo į kišenę. Paskui padėjo Džekui išlaisvinti plas- 
tikinį desantininką iš kartoninio įdėklo ir įtaisyti jo rankoje šautuvą. 

Po dešimties minučių pas juos įsiveržė Liusė. Džeko kareivis šaudė 
iš už sofos, o Straikas apsimetė gavęs kulką į pilvą. 

— Dėl Dievo meilės, Kormai, čia jo šventė, jis turi Žaisti su vaikais! 
Džekai, sakiau tau, kad kol kas dovanų išvynioti negalima, paimk jį... 
ne, tegu lieka čia... ne, Džekai, galėsi pažaisti vėliau... vis tiek jau greitai 
gersime arbatą... 

Sukaitusi ir suirzusi Liusė stumtelėjo besispyriojantį sūnų iš kam- 
bario, niūriai dėbtelėjusi į brolį. Liusė surauktais antakiais panėšėdavo 
į tetą Džoaną, su kuria nei ji, nei Straikas nebuvo giminės. 

Šis trapus panašumas paskatino Straiką nebūdingam nuolanku- 
mui. Pasak Liusės, jis elgėsi padoriai per visą vakarėlį, dažniausiai 
malšindamas kylančius tarp persižaidusių vaikų ginčus, paskui užsi- 
barikadavo stalu, nukrautu želė ir ledais, kad išvengtų įkyrių mamyčių 
dėmesio. 


Ankstų sekmadienio rytą Straiką pažadino mobiliojo, besikraunančio 
ant grindų prie sulankstomosios lovelės, skambutis. Skambino Bris- 
tou. Jo balsas buvo išvargęs. 

— Vakar gavau jūsų pranešimą, bet mamai labai blogai, o šiandien 
po pietų slaugės nebus. Netrukus atvažiuos Alisona, kad nebūčiau vie- 
nas. Galėtume susitikti rytoj, per mano pietų pertrauką, jei jūs laisvas. 
Ką nors sužinojote? - viltingai pridūrė. 

— Šį bei tą, — atsargiai atsakė Straikas. - Klausykit, kur jūsų sesers 
skreitinis kompiuteris? 

- Čia, mamos bute. O kas? 

— Neprieštarausite, jei aš jame panaršysiu? 

— Prašom, - atsakė Bristou. - Jei norite, rytoj jį atsinešiu. 

Straikas sutiko, kad būtų gerai. Bristou pasakė jam savo mėgsta- 
miausio restorano netoli kontoros pavadinimą, adresą ir išjungė te- 
lefoną, o Straikas susirado cigaretes ir kurį laiką gulėjo, rūkydamas 
ir žiūrėdamas į prasiskverbusių pro žaliuzes saulės spindulių raštus 
lubose, mėgaudamasis tyla ir vienatve be spieglių vaikų, Liusės bandy- 
mų kamantinėti jį, gargždžiai klykiant jauniausiajam. Beveik pamėgęs 
savo ramų kabinetą, jis užgesino nuorūką, atsikėlė ir vėl susiruošė į 
studentų centro dušinę. 

Vėlų sekmadienio vakarą po kelių nesėkmingų bandymų jam pa- 
galiau pavyko prisiskambinti Derikui Vilsonui. 

— Šią savaitę ateiti negalėsi, - pasakė Vilsonas. - Šiuo metu aplink 
trainiojasi ponas Bestigis. Nenoriu prarasti darbo, pats supranti. Pa- 
skambinsiu, kai laikas bus tinkamas, sutarta? 

Straikas išgirdo tolimą skambutį. 

— Tu dabar dirbi? - sušuko Straikas, kol Vilsonas nespėjo atsijung- 
ti. Išgirdo, kaip apsaugininkas, nusisukęs nuo telefono, pasakė: 


171 


(- Pasirašyk žurnale, drauguži.) Ko? - garsiai pridūrė Straikui. 

- Jei tu dabar ten, gal galėtum žurnale rasti pavardę draugės, kuri 
kartais aplankydavo Lulą? 

- Kokios draugės? - paklausė Vilsonas. - (Aha, iki.) 

— Merginos, apie kurią kalbėjo Kiranas; draugės iš klinikos. Roše- 
lės. Man reikia jos pavardės. 

— O, jos, taip, - atsiliepė Vilsonas. - Taip, paieškosiu ir pask... 

— Gal galėtum dirstelėti dabar? 

Jis išgirdo Vilsono atodūsį. 

- Gerai. Luktelėk. 

Išgirdo krustelint, dunkstelint, brūžuojant, paskui pliaukšint ver- 
čiamus puslapius. Laukdamas Straikas žiūrinėjo kompiuterio monito- 
riuje išrikiuotus Gi Somė kūrinius. 

— Taip, ji čia, - ištarė jam į ausį Vilsono balsas. - Jos vardas Rošelė... 
neįskaitau... rodos, Onifad. 

— Gali pasakyti paraidžiui? 

Vilsonas padiktavo, Straikas užsirašė. 

— Kada ji buvo atėjusi paskutinį kartą, Derikai? 

- Lapkričio pradžioje, - atsakė Vilsonas. - (Taip, labas vakaras.) 
Dabar turiu eiti. 

Apsaugininkas išjungė telefoną Straikui tebedėkojant, ir seklys grį- 
žo prie skardinės alaus ir Gi Somė laisvalaikio modelių, ypač striukės 
su užtrauktuku, gobtuvu ir stilizuotomis auksinėmis GS raidėmis kai- 
rėje krūtinės pusėje. Logotipas buvo aiškiai matyti ant visų dizainerio 
svetainės gatavų vyriškų drabužių. Straikas nelabai suprato, ką reiškia 
„gatavi —- kokie gi dar galėtų būti? Tačiau jam buvo aišku, kad jie - 
„pigesni“. Antrame svetainės skyriuje, pavadintame tiesiog „Gi Somė , 
buvo drabužiai, kainuojantys tūkstančius svarų. Kad ir kaip stengėsi 
Robina, šių kaštoninių kostiumų, šių siaurų trikotažinių kaklaraiščių, 
šių mini suknelių, išsiuvinėtų veidrodžių šukelėmis, šių odinių skry- 
bėlių dizaineris iki šiol prašymus pasikalbėti apie mėgstamiausio mo- 
delio mirtį leido pro ausis. 

Manai, aš tau nieko nepadarysiu, nuopisa, bet klysti. Aš tuoj 
tave pričiupsiu. Aš tavim pasitikėjau, šikniau, o tu šitaip su 
manim pasielgei. Nutrauksiu tau bybį ir įgrūsiu į gerklę. Uždusi 
nuo savo paties bybio, o kai aš baigsiu tave doroti, tikra 
motina nepažins. Aš tave nudėsiu, Straikai, šūdžiau tu. 


- Gražus oras. 

— Perskaitykite šitą. Prašau, - Robina atkišo laišką. 

Buvo pirmadienio rytas, Straikas ką tik grįžo iš saulėtos gatvės, 
kurioje rūkė ir plepėjo su pardavėja iš muzikos prekių parduotuvės 
priešais. Robinos plaukai vėl buvo palaidi: akivaizdu, kad šiandien dėl 
darbo tartis nebeis. Ši išvada ir saulė po lietaus pataisė Straikui ūpą. 
Tačiau Robina buvo įsitempusi: stovėjo prie savo stalo, atkišusi rausvą 
popieriaus lapą, kaip paprastai pagražintą kačiukais. 

- Jis vis dar nenurimo? - Straikas paėmė laišką ir šaipydamasis 
perskaitė. 

— Nesuprantu, kodėl nesikreipėte į policiją? - paklausė Robina. - 
Jis grasina tokiais dalykais... 

- Pridėkite prie kitų, - atsainiai pasakė Straikas, numetė laišką ir 
ėmė naršyti ploną pašto krūvelę. 

- Beje, čia ne viskas, - tarė Robina, kurią aiškiai suerzino toks po- 
žiūris. - Ką tik skambino „Laikini sprendimai. 

— O? Ir ko jie norėjo? 

— Klausė manęs, - atsakė Robina. - Aiškiai įtaria, kad aš vis dar čia. 

— Ojūs ką atsakėt? 

— Apsimečiau, kad aš ne aš. 

— Jūs nuovoki. O kas jūs? 

— Pasakiau, kad mano vardas Anabelė. 

— Netikėtai paklausti vardo, kurio nenori sakyti, žmonės paprastai 
išsirenka prasidedantį A raide, žinot? 

— Ojei jie atsiųs ką nors patikrinti? 

— Ir kas? 

- Jie pasistengs išlupti pinigų iš jūsų, ne iš manęs! Jie pasirūpins, 
kad sumokėtumėte komisinius! 

Jį pralinksmino jos nuoširdus nerimas, kad jam teks pakratyti kiše- 
nę, nors pinigų jis neturi. Ketino prašyti jos vėl paskambinti į Fredžio 
Bestigio biurą ir paieškoti interneto telefonų abonentų knygose Roše- 
lės Onifad tetos iš Kilbernio. Tačiau pasakė: 

- Gerai, mes iš čia išsinešdinsime. Šį rytą, prieš susitikimą su 
Bristou, ketinau užsukti į vieną vietą, vadinamą „Vašti“. Gal atrodytų 
įprasčiau, jei eitume abu. 

- „Vašti ? Butikas? - iškart paklausė Robina. 

— Taip. Žinot, kas tai? 

Dabar atėjo eilė nusišypsoti Robinai. Apie šį butiką žurnaluose ne 
kartą buvo skaičiusi: jai jis įkūnijo Londono prašmatnumą. Vieta, ku- 
rioje madų žurnalų redaktoriai siūlo skaitytojams nuostabių drabužių; 
norėdama kurį nors nusipirkti, Robina turėtų dirbti pusę metų. 

— Girdėjau, - atsakė ji. 

Jis nukabino apsiaustą ir padavė jai. 

— Apsimesime, kad jūs mano sesuo Anabelė. Jūs padėsite man iš- 
rinkti dovaną žmonai. 

— Kas nepatiko tam tipui, kuris grasina jums mirtimi? - paklausė 
Robina, kai juodu greta atsisėdo metro vagone. - Kas jis? 

Ji nuslopino smalsumą dėl Džonio Rokbio, dėl tamsiaplaukės gra- 
žuolės, išbėgusios iš Straiko kontoros pirmą darbo dieną, dėl sulanks- 
tomosios lovelės, apie kurią nė vienas taip ir neužsiminė; bet ji tikrai 
turi teisę paklausti, kas ir kodėl jam grasina. Šiaip ar taip, ji atplėšė jau 
tris rausvus vokus ir perskaitė apie gąsdinamai bjaurius, smurtingus 
išpuolius, grasinimai buvo pakeverzoti tarp dūkstančių kačiukų. Strai- 
kas į juos nė nepažvelgė. 

— Brajanas Matersas, - tarė Straikas. - Praėjusį birželį jis kreipėsi Į 
mane, nes manė, kad žmona ištvirkauja. Norėjo, kad ją sekčiau, todėl 
visą mėnesį nenuleidau nuo jos akių. Niekuo neišsiskirianti moteris: 
negraži, nemadinga, neskoninga cheminė šukuosena; dirbo didelio 

kiliminių dangų sandėlio buhalterijoje. Šiokiadieniais sėdėdavo ankš- 
tame kambarėlyje su trimis bendradarbėmis, kiekvieną ketvirtadienį 
eidavo žaisti bingo, penktadieniais visai savaitei apsipirkdavo „Tesco“, 
o šeštadieniais su vyru išsirengdavo į vietos Rotary klubą. 

- Ir kada, jo nuomone, ji ištvirkaudavo? - paklausė Robina. 

Nepermatomame juodame lange siūbavo jų blausūs atspindžiai; 
nuo raižios šviesos iš viršaus Robina išblyško, paseno, tačiau atrodė 
kaip ne iš šio pasaulio, o Straikas - dar kampuotesnis ir bjauresnis. 

- Ketvirtadienio vakarą. 

- Tikrai? 

- Iš tiesų ji eidavo žaisti bingo su drauge Mage, bet visus keturis ke- 
tvirtadienius, kuriuos ją sekiau, tyčia vėluodavo grįžti namo. Išsiskyru- 
si su Mage, važinėdavo po miestą. Vieną vakarą nuėjo į aludę, užsisakė 
pomidorų sulčių ir droviai tūnojo kampe. Kitą vakarą keturiasdešimt 
penkias minutes sėdėjo mašinoje savo gatvės gale už kampo. 

— Kodėl? - paklausė Robina, traukiniui dumiant ilgu tuneliu. 

- Tai ir svarbiausia, tiesa? Kad ką nors jam įrodytų? Supykdytų jį? 
Paerzintų? Nubaustų? Kad pagyvintų nuobodų vedybinį gyvenimą? 
Kiekvieną ketvirtadienį nepaaiškinamai vėluodavo. Jis, nervingas 
šunsnukis, kaipmat užkibo ant meškerės. Iš proto kraustėsi. Buvo ti- 
kras, kad ji kartą per savaitę susitinka su meilužiu, o draugė Magė ją 
dangsto. Bandė ją sekti pats, bet nusprendė, kad tuos kartus ji ėjo Žaisti 
bingo, nes pamatė, kad jis lipa jai ant kulnų. 

- Tai pasakėte jam tiesą? 

- Taip, pasakiau. Jis baisiausiai įtūžo, ėmė rėkti ir klykti, kad visi 
prieš jį susimokę. Atsisakė man mokėti. Sunerimau, kad galų gale Ma- 
tersas žmoną suluošins, ir padariau didelę klaidą. Paskambinau jai ir 
pasakiau, jog vyras man sumokėjo, kad ją sekčiau, jog žinau, ką ji daro 
ir kad jam maišosi protas. Savo pačios labui ji turėtų būti atsargesnė ir 
nepersistengti. Ji atsijungė, nepasakiusi nė žodžio. O jis nuolat tikrin- 
davo jos mobilųjį. Pamatė mano numerį ir padarė akivaizdžią išvadą. 

— Kadjūs jai prisipažinote buvęs pasamdytas ją sekti? 

— Ne, kad aš neatsispyriau jos kerams ir esu jos naujasis meilužis. 

Robina užsidengė burną rankomis. Straikas nusijuokė. 

— Ar visi jūsų klientai šiek tiek trenkti? - paklausė Robina, atgavusi 
žadą. 

- Šis tįkrai trenktas, bet dažniausiai jie tik įsitempę. 

- Galvojau apie Džoną Bristou, - neryžtingai prabilo Robina. - Jo 
mergina mano, kad jis apsigaudinėja. O jūs manėt, kad jis galbūt... 
na, suprantate... Mes girdėjome, - susidrovėjusi pridūrė, - pokalbį už 
durų. Apie psichologus mėgėjus. 

— Taip, - patvirtino Straikas. - Nors aš, ko gero, pakeičiau nuomonę. 

— Ką jūs turite omeny? - paklausė Robina, išplėtusi vaiskias pilkš- 
vai mėlynas akis. Traukinys trūktelėjęs ėmė lėtinti greitį; pro langus 
lėkė kas sekundę vis aiškesni pavidalai. - Jūs... jūs manote, kad jis... 
kad jis gali būti teisus... kad jo seserį iš tikrųjų... 

— Mūsų stotelė. 

Baltai dažytas butikas, kurio jie ieškojo, stovėjo viename brangiau- 
sių Londono sklypų, Vamzdyno gatvėje, netoli sankryžos su Naująja 
Bondo gatve. Straiko nuomone, spalvingose vitrinose buvo prikišta 
nereikalingo šlamšto: pagalvėlių, išsiuvinėtų karoliukais, kvapiųjų 
žvakių sidabriniuose indeliuose; įmantriai drapiruoto šifono atraižų; 
margi kaftanai ant beveidžių manekenų; didžiulės neapsakomai bjau- 
ros rankinės - visa sukrauta tarp poparto stiliaus dekoracijų it pamin- 
klas vartotojui, rėžiantis ir akį, ir sielą. Šioje vietoje Straikas nesunkiai 
įsivaizdavo Tanzi Bestigi ir Ursulą Mėj, įgudusia akimi vertinančias 
kainas, be didelio džiaugsmo besirenkančias aligatoriaus odos ranki- 
nes už keturženkles sumas, atlyginsiančias už santuoką be meilės. 

Greta jo Robina irgi spoksojo į vitriną, bet nelabai suvokė, ką mato. 
Šį rytą, Straikui rūkant apačioje, prieš pat „Laikinų sprendimų“ skam- 
butį jai telefonu buvo pasiūlytas darbas. Kaskart, prisiminus pasiūly- 
mą, kurį turi per dvi dienas priimti ar atmesti, jai nudiegdavo per pa- 
širdžius. Robina bandė sau įrodyti, kad džiaugiasi, bet kuo toliau, tuo 
labiau buvo linkusi manyti, kad nuogąstauja. 

Turi sutikti. Pranašumų daug. Atlyginimas lygiai toks, koks jai ir 
Matju atrodo idealus. Rimta firma Vest Ende, patogioje vietoje. Juo- 
du su Matiju galėtų drauge pietauti. Darbo rinkoje stingulys. Ji turėtų 
džiaugtis. 

— Kaip penktadienį sekėsi tartis dėl darbo? - paklausė Straikas ir 
prisimerkęs stebeilijo į blizgučiais išsiuvinėtą apsiaustą, kuris jam pa- 
sirodė itin šlykštus. 

— Man rodos, neblogai, - miglotai atsakė Robina. 

Ji prisiminė, kaip susijaudino vos prieš kelias akimirkas, Straikui 
užsiminus, kad, ko gero, vis dėlto įvyko žmogžudystė. Negi jis rimtai 
kalbėjo? Dabar jis žiūri į šią didžiulę blizgučių krūvą, lyg jie galėtų jam 
papasakoti kai ką svarbaus, ir tai (valandėlę Robina pamatė jį Matju 
akimis ir mintyse prabilo Matju balsu) tėra poza, turinti daryti įspū- 
dį. Matju nuolat užsimena, kad Straikas - apgavikas. Jam atrodo, kad 
privatus detektyvas - nieko bendro su tikrove neturinti profesija, to- 
kia kaip kosmonautas ar liūtų dresuotojas. Sveiko proto žmonės tokio 
darbo nedirba. 

Robina mąstė, kad, priėmusi darbo žmogiškųjų išteklių skyriuje 
pasiūlymą, ko gero, niekada nesužinos (nebent vieną dieną pamatytų 
per žinias), kaip baigėsi tyrimas. Įrodyti, išspręsti, sugauti, apsaugoti: 
verta tai daryti, svarbu ir įdomu. Robina suprato, kad, Matju nuomo- 
ne, toks požiūris vaikiškas ir naivus, bet savęs pergalėti nepajėgė. 

Nusisukęs nuo „Vašti“, Straikas į kažką įsistebeilijo Naujojoje Bon- 
do gatvėje. Robina pamatė, kad jis žiūri į raudoną pašto dėžutę, sto- 
vinčią anapus kelio prie „Russell 8 Bromley“, iššiepta tamsia stačia- 
kampe burna. 

— Gerai, eime, - tarė Straikas, atsisukęs į ją. - Neužmirškite, jūs 
mano sesuo, mes renkame dovaną mano žmonai. 

- O ką mums reikia išsiaiškinti? 

- Ką čia veikė Lula Landri ir jos draugė Rošelė Onifad Landri mir- 
ties išvakarėse. Jos susitiko penkiolikai minučių, paskui išsiskyrė. Vil- 
čių nepuoselėju, praėjo trys mėnesiai, gal niekas nieko nepastebėjo. 
Tačiau pabandyti verta. 

Pirmame „Vašti“ aukšte buvo prekiaujama drabužiais; rodyklė prie 
medinių laiptų rodė, kad kavinė ir skyrius „Stilius viršuje. Kelios mo- 
terys - visos liesos ir įdegusios, ilgais, švariais, džiovintuvu papūstais 
plaukais - žiūrinėjo drabužius ant žvilgaus plieno kabyklų. Pardavėjos 
nevilkėjo uniformų, jų šukuosenos ir drabužiai buvo ekstravagantiški. 
Viena, seginti balerinos sijonėlį ir tinklines kojines, tvarkė skrybėlai- 
čių vitriną. 

Straiko nuostabai, Robina drąsiai nužingsniavo prie jos. 

- Sveika, - gyvai tarė ji. - Vidurinėje vitrinoje kabo nuostabus ap- 


siaustas su blizgučiais. Ar negalėčiau jo pasimatuoti? 

Purūs balti pardavėjos plaukai priminė cukraus vatą, o akys be an- 
takių buvo įmantriai išdažytos. 

— O, tučtuojau, - atsakė ji. 

Tačiau paaiškėjo, kad tas darbelis ne toks ir paprastas: ištraukti ap- 
siaustą iš vitrinos buvo nelengva. Jį reikėjo nuvilkti nuo manekeno ir 
atskirti apsauginę elektroninę etiketę. Po dešimties minučių apsiaus- 
tas tebekabėjo vitrinoje, ir pardavėja pasišaukė į pagalbą dvi bendra- 
darbes. O Robina, nustojusi kreipti dėmesį į Straiką, šlaistėsi po salę 
rinkdamasi sukneles ir diržus. Kai apsiaustas su blizgučiais buvo at- 
neštas iš vitrinos, jo ateitis, regis, ėmė jaudinti visas tris pardavėjas, ir 
jos palydėjo Robiną į persirengimo kabiną; viena paėmė nešti krūvą 
jos išsirinktų suknelių, kitos dvi - apsiaustą. 

Užuolaidomis atskirtos persirengimo kabinos buvo veikiau pala- 
pinės iš metalinių rėmų, aptrauktų storu kreminiu šilku. Įsitaisęs ne- 
toliese, kad girdėtų, kas vyksta kabinoje, Straikas tik dabar įvertino 
begalinius laikinosios sekretorės talentus. 

Robina nusinešė į persirengimo kabiną prekių už daugiau kaip 
dešimt tūkstančių svarų, pusę šios sumos kainavo apsiaustas su bliz- 
gučiais. Įprastomis aplinkybėmis jai nieku gyvu nebūtų užtekę įžū- 
lumo, bet šį rytą jautėsi drąsi it nutrūktgalvė: norėjo kai ką įrodyti 
sau, Matju ir net Straikui. Aplink tupinėjo trys pardavėjos, kabin- 
damos sukneles ir lygindamos sunkias apsiausto klostes, ir Robina 
nejautė jokios gėdos, kad neįpirktų nė pigiausio iš dirželių, karan- 
čių nuo tatuiruotos rudaplaukės pardavėjos rankos, ir kad nė viena 
merginų niekada negaus komisinių, dėl kurių, be abejo, stengiasi. Ji 
net leido rausvaplaukei pardavėjai atnešti auksaspalvį švarkelį, pasak 
jos, puikiai tiksiantį Robinai ir derėsiantį prie žalios suknelės, kurią 
ši išsirinko. 

Robina buvo aukštesnė už visas pardavėjas, o kai pakeitė savo ap- 
siaustą prašmatnybe su blizgučiais, visos aiktelėjo ir ėmė žavėtis. 

— Turiu parodyti broliui, - pasakė ji merginoms, kritiškai apžiūrė- 
jusi savo atspindį. - Matote, tai ne man, o jo žmonai. 

Ir ji išniro pro persirengimo kabinos užuolaidas, lydima trijų par- 
davėjų. Visos turtuolės prie drabužių pakabų atsisuko ir prisimerku- 
sios įsistebeilijo į Robiną, o ši narsiai paklausė: 

— Ką manai“ 

Straikas turėjo pripažinti, kad klaikusis apsiaustas ant Robinos at- 
rodo daug geriau negu ant manekeno. Ji apsisuko, ir apsiaustas sužė- 
rėjo it driežo oda. 

— Nieko, - atsakė jis atsargiai kaip įprasta vyrams, ir pardavėjos at- 
laidžiai šyptelėjo. - Taip, neblogai. Kiek kainuoja? 

— Tavo kišenei nelabai brangu, - atsakė Robina, išdidžiai žiūrėdama 
į pagalbininkes. - Pamatysi, Sandrai patiks, - ryžtingai pareiškė ji Strai- 
kui, o šis, netikėtai užkluptas, išsišiepė. - Vis dėlto jai keturiasdešimt. 

— Galėtų nešioti prie visko, - karštai patikino Straiką pardavėja cu- 
kraus vatos plaukais. - Labai patogus. 

— Gerai, dabar pasimatuosiu Kavalio suknelę, - atsainiai pasakė 
Robina ir grįžo į persirengimo kabiną. - Sandra liepė man eiti kar- 
tu su juo, - pasakė ji trims pardavėjoms, kurios padėjo jai nusivilkti 
apsiaustą ir atitraukė suknelės, į kurią ji parodė, užtrauktuką. - Kad 
jis vėl nepadarytų kvailos klaidos. Trisdešimtmečio proga nupirko jai 
neapsakomo klaikumo auskarus, baisius pinigus kaip į vandenį įmetė, 
o Sandra jų nė karto neišsiėmė iš seifo. 

Robina nesuprato, iš kur toks išradingumas; pajuto įkvėpimą. 
Nusivilkusi megztinį ir nusisegusi sijoną, ji pradėjo spraustis į siau- 
rą skaisčiai žalią suknelę. Beplepant tariamosios Sandros paveikslas 
darėsi vis tikroviškesnis: šiek tiek išlepinta, truputį nuobodžiaujanti, 
prie taurės vyno besiskundžianti svainei, kad šios brolis (bankininkas, 
nusprendė Robina, nors Straikas nelabai panašus į bankininką) visiš- 
kai neturi skonio. 

— Todėl ji man ir pasakė: „Nuvažiuok su juo į „Vašti, tegu pakrato 
kišenę.“ Taip, ši iš tikrųjų nebloga. 
buvo vilkėjusi gražesnio drabužio. Žalioji suknelė nesuvokiamai pa- 
plonino liemenį, pabrėžė dailias figūros linijas, pailgino blyškų kaklą. 
Ji virto žėrinčia smaragdine deive gyvate; net pardavėjos šnibždėjosi ir 
aikčiojo iš susižavėjimo. 

- Kiek? - paklausė Robina raudonplaukės. 

— Du tūkstančiai aštuoni šimtai devyniasdešimt devyni, - atsakė ši. 

— Jam smulkmena, - nerūpestingai pareiškė Robina ir išėjo pasi- 
rodyti Straikui. 

Šis stovėjo prie apskrito staliuko, apžiūrinėdamas pirštines. Apie 
žaliąją suknelę tepasakė: „Aha“, beveik nežvilgtelėjęs į Robiną. 

— Na, gal spalva jai ir netiks, - staiga susidrovėjo Robina. 

Šiaip ar taip, Straikas jai ne brolis ir ne meilužis; gal ir persistengė, 
puikuodamasi prieš jį aptempta suknele. Ji grįžo į persirengimo kabiną. 

Vėl nusirengusi iki liemenėlės ir kelnaičių, tarė: 

- Paskutinį kartą čia užsukusi, kavinėje Sandra matė Lulą Landri. 
Sandra sakė, kad tikrovėje ji puiki. Dar gražesnė negu nuotraukose. 

— Taip, iš tiesų, - sutiko rudaplaukė, spausdama prie krūtinės auk- 
saspalvį švarkelį, atneštą iš salės. - Ji dažnai čia užsukdavo, matyda- 
vom ją kiekvieną savaitę. Norite pasimatuoti? 

— Net mirties išvakarėse čia buvo, - tarė pardavėja cukraus vatos 
plaukais, padėdama Robinai įsibrukti į auksaspalvį švarkelį. - Šioje 
persirengimo kabinoje, kaip tik šitoje. 

— Tikrai? - paklausė Robina. 

— Per krūtinę nesusisegs, bet gražiai atrodo ir taip, - tarė raudon- 
plaukė. 

— Ne, nieko nebus. Sandra šiek tiek stambesnė už mane, - tarė Ro- 
bina, negailestingai paaukodama išgalvotos svainės figūrą. - Pasima- 
tuosiu tą juodą suknelę. Sakot, Lula Landri čia buvo atvažiavusi prieš 
mirtį? 

— Taip, taip, - patikino rausvaplaukė. - Buvo baisiai liūdna, tikrai. 
Juk tu girdėjai, ką ji kalbėjo, tiesa, Mele? 

Tatuiruotoji rudė, iškėlusi juodą suknelę su nėrinių įsiuvais, kažką 
neaiškiai numykė. Stebėdama ją veidrodyje, Robina suvokė, kad toji 
netrokšta pasakoti, ką tyčia ar netyčia išgirdo. 

— Ji kalbėjo su Dafildu, tiesa, Mele? - ragino plepioji rausvaplaukė. 

Robina pamatė, kad Melė susiraukė. Robinai susidarė įspūdis, kad 
Melė, nors ir tatuiruota, turbūt vyresnė už kitas dvi. Regis, ji nujautė, 
kad jų darbas - ir tylėti apie tai, kas vyksta šiose kreminėse palapinėse, 
o dvi kitos nesitvėrė iš noro paliežuvauti, ypač su moterimi, taip trokš- 
tančia švaistyti turtingo brolio pinigus. 

- Turbūt neįmanoma nenugirsti, kas vyksta šiose... šiose palapinė- 
se, - tarė Robina, gaudydama orą: trys pardavėjos sutartinai grūdo ją 
į nėriniuotą juodą suknelę. 

Melė šiek tiek sušvelnėjo. 


180 


— Taip, tikrai. Žmonės įeina čia ir pradeda pliaukšti apie ką tik nori. 
Negali negirdėti per šitas, - parodė ji į standžią natūralaus šilko užuo- 
laidą. 

Suveržta nėrinių ir odos tramdomųjų marškinių, Robina žiopte- 
lėjo: 

— Keista, kad Lula Landri buvo tokia nerūpestinga, juk spauda jai 
visur lipa ant kulnų. 

- Taip, - atsiliepė raudonplaukė. - Tikrai keista. Aš niekada neple- 
pu apie tai, ką nugirdau, bet juk ne visi Žmonės tokie. 

Nekreipdama dėmesio, kad Melė, akivaizdu, aptarė, ką nugirdusi, 
su bendradarbėmis, Robina išreiškė susižavėjimą tokiu retu padorumu. 

— Bet policininkams turbūt teko papasakoti? - paklausė ji, taisyda- 
masi suknelę ir baikščiai laukdama, kol bus užtrauktas užtrauktukas. 

— Policija čia neužsuko, - apgailestaudama tarė mergina cukraus 
vatos plaukais. - Sakiau Melei, kad turi nueiti ir papasakoti, ką girdėjo, 
bet ji nenorėjo. 

— Nieko ypatingo aš negirdėjau, - skubiai atsiliepė Melė. - Nieko 
nebūtų pakeitę. Juk jo ten nebuvo, tiesa? Tai įrodyta. 

Straikas prislinko prie šilkinės užuolaidos taip arti, kaip tik galėjo, 
nesukeldamas pirkėjų ir kitų pardavėjų įtarimo. 

Persirengimo kabinoje rausvaplaukė mergina kamavosi su už- 
trauktuku. Robinai krūtinės ląstą pamažu suveržė nepastebimas kau- 
linis korsetas. Straikas, ištempęs ausis, sunerimo: jos kitas klausimas 
skambėjo beveik kaip aimana. 

- Turite omeny, kad Evano Dafildo nebuvo jos bute, kai ji mirė? 

- Taip, - atsakė Melė. - Taigi nesvarbu, ką ji anksčiau jam sakė, 
tiesa? Jo ten nebuvo. 

Visos keturios valandėlę apžiūrinėjo Robinos atspindį. 

— Nemanau, - tarė Robina, žiūrėdama į savo dviem trečdaliais kor- 
seto suplotas ir trečdaliu lauk virstančias krūtis, - kad Sandra į šitą 
įlįstų. Bet ar nemanote, - paklausė, lengviau atsikvėpusi, kai pardavėja 
cukraus vatos plaukais atitraukė užtrauktuką, - kad reikėjo papasakoti 
policijai, ką ji pasakė, tegu jie sprendžia, ar tai svarbu. 

- Aš taip ir sakiau, Mele, tiesa? - piktdžiugiškai pareiškė rausva- 
plaukė. - Aš jai taip ir sakiau. 

Melė iškart puolė gintis: 

— Bet jo ten nebuvo! Jis nenuvažiavo pas ją! Matyt, pasakė, kad turį 
reikalų ir nenori jos matyti, nes ji kartojo: „Tada ateik paskui, aš pa- 
lauksiu, nesvarbu. Turbūt vis tiek negrįšiu namo anksčiau kaip pirmą. 
Atvažiuok, būk geras!“ Tiesiog maldavo. Be to, kabinoje su ja buvo 
draugė. Ji viską girdėjo. Kodėl ji nepapasakojo policijai? 

Robina vėl vilkosi žėrintį apsiaustą, kad turėtų ką veikti. Lyg jai 
tik dabar ši mintis būtų atėjusi į galvą, sukinėdamasi prieš veidrodį 
paklausė: 

— O ji tikrai kalbėjo su Evanu Dafildu? 

- Žinoma, - pasipiktino Melė, lyg Robina būtų suabejojusi jos 
sveiku protu. - Ką ji dar galėjo prašyti ateiti pas ją paryčiais? Žūtbūt 
troško jį pamatyti. 

— Dieve, jo akys, - tarė mergina cukraus vatos plaukais. - Jis pui- 
kus. O koks žavingas. Kartą buvo čia su ja. Dieve, koks patrauklus. 

Po dešimties minučių Robina, pasistaipiusi prieš Straiką su dar 
dviem suknelėmis, susitarė su juo pardavėjų akivaizdoje, kad apsiaus- 
tas su blizgučiais pats geriausias, ir juodu nusprendė (pardavėjoms su- 
tikus), kad kitą dieną ji atsiveš žvilgtelėti Sandrą, ir tada abi galutinai 
nuspręs. Straikas paprašė atidėti penkių tūkstančių svarų vertės ap- 
siaustą Andru Atkinsono vardu, paliko pramanytą mobiliojo numerį 
ir išėjo iš butiko su Robina, lydimas geriausių linkėjimų, lyg jau būtų 
sumokėjęs. 

Kokius dvidešimt metrų juodu ėjo tylėdami, paskui Straikas prisi- 
degė cigaretę ir tarė: 

— Buvo be galo įspūdinga. 

Robina paraudo iš pasididžiavimo. 

Straikas išsiskyrė su Robina Naujojoje Bondo gatvėje. Robina metro 
nuvažiavo atgal į kontorą skambinti „BestFilms“, ieškoti interneto 
telefonų abonentų sąrašuose Rošelės Onifad tetos ir vengti „Laikinų 
sprendimų“ („Užsirakinkite“, - patarė Straikas). 

Straikas nusipirko laikraštį, metro nuvažiavo į Naitsbridžą ir pės- 
čias, nes turėjo marias laiko, nuėjo į „Serpentine Bar and Kitchen, 
kuriame Bristou paskyrė susitikimą. 

Kelias vedė per Haid Parką, lapuotomis alėjomis ir smėlėtu jodinė- 
jimo taku - Roten Rou. Metro jis trumpai pasižymėjo merginos, var- 
du Melė, parodymus, o dabar saulės išmargintoje žalumoje jo mintys 
grįžo prie Robinos prigludusia žalia suknele. 

Jo požiūris ją sutrikdė, jis žino; bet tą akimirką juodu susiejo keis- 
tas intymumas, o kaip tik artumo jam dabar mažiausiai reikėjo, ypač 
su Robina, kad ir kokia ji gabi, dalykiška ir dėmesinga. Jam buvo ma- 
lonu su ja, jis buvo dėkingas, kad ji gerbia jo asmeninį gyvenimą ir 
nesmalsauja. Dievas mato, mąstė Straikas, traukdamasis iš kelio dvira- 
tininkui, pastarasis pranašumas - didelė retenybė, ypač tarp moterų. 
Tačiau nuo minties, kad juodu netrukus išsiskirs, jam su ja bendrauti 
buvo tik maloniau; jos būsimas išėjimas, kaip ir sužadėtuvių žiedas, 
patogi riba. Jam patinka Robina, vertina ją, o šį rytą jinai jį net suža- 
vėjo; jis nebuvo nei aklas, nei impotentas, todėl, kasdien matydamas 
ją prie kompiuterio, prisimindavo, kad ji pasiutusiai patraukli. Ne gra- 
žuolė; neprilygsta Šarlotei, bet vis tiek daili. Niekada taip skaudžiai to 
nesuvokė kaip tą akimirką, kai ji išniro iš persirengimo kabinos pri- 
gludusia žalia suknele: jam teko nusukti akis. Nemanė, kad ji tyčia jį 
gundė, vis dėlto mąstė blaiviai: būtina išsaugoti trapią pusiausvyrą, jei 
nenori pamesti proto. Ji - vienintelis žmogus, su kuriuo Straikas nuo- 
lat bendrauja, ir jis puikiai suvokė dabartinį savo pažeidžiamumą; be 

to, kai ką jai nutylint ir abejojant, numanė, kad sužadėtinis nepaten- 
kintas jai atsisakius laikinų darbų agentūros paslaugų dėl šio jųdviejų 
susitarimo. Visiems bus geriau, jei beužsimezganti draugystė tokia ir 
liks; nereikia atvirai grožėtis jos figūrėle, aptempta džersiu. 

Straikas niekada nebuvo užsukęs į „The Serpentine Bar and 
Kitchen“. Baras, įspūdingas statinys, panašus į futuristinę pagodą, sto- 
vėjo ant tvenkinio, kuriame žmonės irstėsi valtimi, kranto. Storas bal- 
tas stogas priminė milžinišką atverstą knygą, puslapiais žemyn uždėtą 
ant suraityto kaip armonika stiklo. Šoninę sieną glostė senas gluosnis 
svyruoklis, palinkęs prie vandens. 

Diena buvo vėsi ir vėjuota, bet saulės nutviekstas tvenkinys pui- 
kus. Straikas išsirinko staliuką lauke prie pat vandens, užsisakė pintą 
„Doom Bar“ ir ėmė skaityti laikraštį. 

Bristou vėlavo jau dešimt minučių, tada prie Straiko staliuko susto- 
jo aukštas, gražiai sudėtas vyriškis gelsvai rudu veidu, spinduliuojantis 
prabangą. 

— Ponas Straikas? 

Jis buvo panašus į garsų aktorių, pakviestą vaidinti turtingo versli- 
ninko trumpam seriale: bebaigiantis šeštą dešimtį, vešlių plaukų ku- 
peta, ryžtingas smakras ir išsišovę skruostikauliai. Straiko regimoji at- 
mintis buvo išlavinta, ir jis iškart atpažino vyriškį iš Robinos internete 
rastų Lulos Landri laidotuvių nuotraukų: jis atrodė apgailestaujantis, 
kad atsidūrė tokioje niekingoje aplinkoje. 

— Tonis Landris. Džono ir Lulos dėdė. Galiu prisėsti? 

Ko gero, jo šypsena buvo tobuliausias nenuoširdaus vypsnio pa- 
vyzdys: viso labo šiek tiek iššiepti lygūs balti dantys. Landris išsirangė 
iš palto, pakabino jį ant kėdės prieš Straiką atlošo ir atsisėdo. 

— Džonas užtruko darbe, - tarė jis. Vėjelis pašiaušė jam plaukus, 
ties smilkiniais jie buvo praretėję. - Paprašė Alisoną jums paskambinti 
ir pranešti. Tuo metu ėjau pro jos stalą ir nutariau perduoti pranešimą 
asmeniškai. Be to, pasitaikė proga pasikalbėti su jumis akis į akį. Tikė- 
jausi, kad jūs man paskambinsite; žinau, kad pamažu apklausiate visus 
mano dukterėčios pažįstamus. 

Iš viršutinės kišenės jis išsiėmė akinius plieniniais rėmeliais, užsi- 


dėjo ir valandėlę skaitė valgiaraštį. Straikas gėrė alų ir laukė. 

— Girdėjau, kalbėjotės su ponia Bestigi? - Landris padėjo valgiaraš- 
tį, nusiėmė akinius ir vėl įsikišo juos į švarko kišenę. 

— Kalbėjausi, - patvirtino Straikas. 

— Taip. Ką gi, Tanzi ketinimai, be abejo, geriausi, bet jai nenau- 
dinga kartoti pasakojimą, kuris, kaip įtikinamai įrodė policija, negali 
būti tiesa. Labai nenaudinga, - grėsmingai pakartojo Landris. - Taip 
Džonui ir pasakiau. Jo svarbiausia pareiga - rūpintis klientės inte- 
resais. Kumpio žlėgtainio garstyčių apvalkale, - tarė jis praeinančiai 
padavėjai, - ir buteliuką mineralinio. Negazuoto. Ką gi, pone Straikai, 
kalbėsiu be užuolankų. Dėl daugelio priežasčių, ir gana svarių, nepri- 
tariu, kad knaisiojamasi po Lulos mirties istoriją. Nesitikiu, kad su 
manim sutiksite. Jūs užsidirbate pinigus, kapstydamasis po negražias 
šeimų tragedijas. - Jis vėl agresyviai, nelinksmai vyptelėjo. - Nega- 
liu sakyti, kad man jūsų nė trupučio negaila. Visi turime kaip nors 
užsidirbti pragyvenimą, ir neabejoju, jog daugelis žmonių pasakytų, 
kad mano profesija tokia pat parazitiška kaip jūsų. Tačiau gal mums 
abiem būtų pravartu aptarti kai kuriuos faktus, kuriuos Džonas, spė- 
ju, nutylėjo. 

— Kol dar nepradėjome kalbėti šia tema, - tarė Straikas, - pasakyki- 
te, kodėl Džonas užtruko darbe? Jei jis nepasirodys, susitarsiu dėl kito 
susitikimo; šiandien po pietų turiu dar su kai kuo susitikti. Ar jis vis 
dar bando sutvarkyti Konvėjaus Otso reikalus? 

Straikas žinojo tik tiek, kiek pasakė Ursula - kad Konvėjus Otsas 
buvo amerikietis finansininkas, bet, paminėjęs velionį advokatų kon- 
toros klientą, padarė pageidaujamą įspūdį. Landrio išpuikimas, val- 
dingumas ir pasitenkinimas savim dingo be pėdsako, liko tik pyktis 
ir nuostaba. 

— Džonas ne... negi jis iš tikrųjų... Tai konfidencialus kontoros rei- 
kalas. 

— Džonas čia niekuo dėtas, - tarė Straikas. - Ponia Ursula Mėj mi- 
nėjo, kad firma turi šiokių tokių nemalonumų dėl pono Otso palikimo. 

Aiškiai priblokštas, Landris springdamas sutratėjo: 

— Aš nustebęs... niekada nebūčiau pamanęs, kad Ursula... ponia 
Mėj... 

— Tai Džonas apskritai pasirodys ar ne? O galjūs užvertėte jį darbu, 
kad visą pietų pertrauką prasėdėtų? 

Jam buvo malonu žiūrėti, kaip Landris stengiasi nuslopinti pyktį, 
suimti save į rankas ir nukreipti pokalbį reikiama linkme. 

- Džonas netrukus ateis, - pagaliau pasakė. - Vyliausi, kaip jau są- 
kiau, aptarti kai kuriuos faktus su jumis akis į akį. 

— Gerai, tokiu atveju man kai ko prireiks, - tarė Straikas ir išsitrau- 
kė iš kišenės bloknotą su rašikliu. 

Landriui jie padarė tokį pat poveikį kaip Tanzi. 

- Nėra reikalo užrašinėti, - pasakė jis. - Tai, ką ketinu pasakyti, 
niekaip nesusiję - ar bent tiesiogiai nesusiję - su Lulos mirtimi. Tai 
yra, - pridūrė pedantiškai, - nepatvirtins jokios versijos, išskyrus sa- 
vižudybę. 

— Nesvarbu, - atsiliepė Straikas, - mėgstu viską prisiminti. 

Regis, Landris ketino prieštarauti, bet apsigalvojo. 

- Puiku. Pirma, turėtumėt žinoti, kad mano sūnėną Džoną labai 
sukrėtė įseserės mirtis. 

- Suprantama, - pareiškė Straikas, pakreipęs bloknotą taip, kad 
advokatas negalėtų perskaityti pastabų, ir parašė labai sukrėtė - teno- 
rėdamas paerzinti Landrį. 

— Taip, savaime suprantama. Ir nors man niekada neateitų į galvą 
patarti privačiam sekliui atsisakyti bylos tik todėl, kad klientą ištikęs 
stresas ar apėmusi depresija - juk sakiau, visi turime užsidirbti pragy- 
venimui, šiuo atveju... 

- Jūs manote, kad jis viską išsigalvojo? 

— Gal nebūčiau pasakęs taip tiesmukai, bet apskritai taip. Džonas 
jau patyręs tiek netekčių, kiek kiti nepatiria per visą gyvenimą. Jūs 
tikriausiai nežinote, kad jis jau palaidojęs brolį... 

- Žinau. Čarlis buvo mano bendraklasis. Todėl Džonas mane ir 
pasamdė. 

Landris įsistebeilijo į Straiką su nuostaba ir nepalankiai. 

— Jūs mokėtės Bleikfildo pradinėje? 

— Trumpai. Kol motina suprato, kad mokestis už mokslą jai per di- 
delis. 

— Aišku. Nežinojau. Ir vis dėlto jūs turbūt ne visai suvokiate... DŽ0- 
nas visada buvo - pasak mano sesers - labai jautrus. Įsivaizduokit, p0 
Čarlio mirties tėvai net kreipėsi į psichologus. Netvirtinu, kad esu psi- 
chiatras, bet man atrodo, kad po Lulos mirties jis galop susipešė su... 

— Nelabai vykęs posakis, bet suprantu, ką turite omeny, - tarė Strai- 
kas, rašydamas Bristou kuoktelėjęs. - Iš ko sprendžiate, kad Džonas 
susipyko su protu? 

— Daug kas pritartų, kad pakartotinis tyrimas yra kvailas ir bepras- 
mis, - tarė Landris. 

Straikas tebelaikė rašiklį virš bloknoto. Valandėlę Landris krutino 
zandikauliais it kramtytų, paskui tvirtai pareiškė: 

- Lula sirgo maniakine depresine psichoze ir iššoko pro langą po 
ginčo su meilužiu narkomanu. Anokia čia paslaptis. Mes visi, ypač jos 
nelaiminga motina, buvom sukrėsti, bet tokia nemaloni tiesa. Esu pri- 
verstas daryti išvadą, kad Džonui pakriko nervai, ir atvirai pasakysiu, 
jei neprieštaraujate... 

— Nesivaržykit. 

— „jūsų nuolaidžiavimas tik stiprina jo liguistą polinkį atsiriboti 
nuo tiesos. 

— Nuo tiesos, kad Lula nusižudė? 

— Šio požiūrio laikosi policija, patologas ir koroneris. Džonas dėl 
man neaiškių priežasčių pasiryžo įrodyti, kad ji nužudyta. Sunku pa- 
sakyti, kodėl, jo nuomone, mums nuo to būtų lengviau. 

— Matote, - tarė Straikas, - savižudžių artimieji dažnai jaučiasi kal- 
ti. Jie mano, nors ir nepagrįstai, kad galėjo kaip nors artimajam padė- 
ti. Sprendimas „žmogžudystė“ išvaduotų šeimynykščius nuo sąžinės 
priekaištų, tiesa? 

— Nė vieno iš mūsų sąžinė negraužia, - nepalenkiamai pareiškė 
Landris. - Lulą gydė geriausi gydytojai nuo ankstyvos paauglystės, 
įtėviai jai negailėjo jokių materialių gėrybių. Mano netikrą dukterė- 
Čią tinkamiausiai apibūdintų žodis „išpaikinta , pone Straikai. Motina 
būtų gyvybės dėl jos nepagailėjusi, tačiau mainais veik nieko negavo. 

- Jūs manote, kad Lula buvo nedėkinga? 

— Nėra reikalo užsirašinėti. O gal šie užrašai skirti menkavertei gel- 
tonajai spaudai? 

Straikas susidomėjęs stebėjo, kaip Landris galutinai praranda kan- 
trybę, kad ir kaip mandagiai stengėsi pradėti pokalbį. Atėjo padavėja, 
atnešė jo užsakymą. Užuot padėkojęs, jis šnairavo į Straiką, kol ji nu- 
ėjo. Paskui pasakė: 

— Jūs kišatės ten, kur galite padaryti tik žalos. Atvirai kalbant, bų. 
vau priblokštas sužinojęs, ką sumanė Džonas. Priblokštas. 

- Negi jis jums nesakė, kad abejoja savižudybės versija? 

- Be abejo, jis buvo sukrėstas, kaip mes visi, bet aš neprisimenų, 
kad jis būtų kalbėjęs apie žmogžudystę. 

- Jūs palaikote su sūnėnu glaudžius santykius, pone Landri? 

— Kaip tai susiję su šiuo reikalu? 

— Galbūt tai paaiškintų, kodėl jis jums nesakė, ką mano. 

- Palaikau su Džonu draugiškus darbinius santykius. 

— Darbinius santykius? 

- Taip, pone Straikai: mudu kartu dirbame. Ar mes ir už kontoros 
sienų esame neišskiriami? Ne. Bet mus abu sieja rūpestis dėl mano se- 
sers - ledi Bristou, Džono motinos, kuri dabar merdi. Ne darbo laikų 
mes dažniausiai kalbamės apie Ivetę. 

— Džonas daro pareigingo sūnaus įspūdį. 

— Dabar jam beliko Ivetė, ir jo psichika dar labiau krinka dėl to, kad 
ji greitai mirs. 

- Vargu ar vien tik Ivetė. Juk yra ir Alisona, tiesa? 

— Nemanau, kad jų santykiai labai rimti. 

— Galbūt vienas Džono motyvų mane pasamdyti - noras atskleisti 
motinai tiesą, kol ji dar gyva? 

— Tiesa Ivetei nepadės. Niekam nepatinka išgirsti: „Ką pasėjai, tą 
ir pjausi.“ 

Straikas nutylėjo. Kaip ir tikėjosi, advokatas neatsispyrė pagundai 
paaiškinti ir netrukus kalbėjo toliau: 

— Ivetė visada buvo liguistai motiniška. Ji dievina kūdikius, - jis 
kalbėjo šiek tiek bjaurėdamasis, lyg tai būtų iškrypimas. - Ji būtų bu- 
vusi viena tų paikšių, kurios susilaukia dvidešimties vaikų, jei tik su- 
tinka vislų vyrą. Ačiū Dievui, Alekas buvo nevaisingas, o gal Džonas 
šito jums neminėjo? 

- Jis man sakė, kad seras Alekas Bristou nėra jo biologinis tėvas, jei 
tai turite galvoj. 

Galbūt Landris nusivylė, kad ne pirmas apie tai pranešė, bet iškart 
atsigavo. 

— Ivetė su Aleku įsisūnijo du berniukus, bet ji nenutuokė, kaip juos 
auklėti. Motina iš jos, tiesą sakant, pasibaisėtina. Nei priežiūros, ne! 

drausmės; visų užgaidų tenkinimas ir nenoras matyti, kas po nosimi. 
Nesakau, kad jie tokie, nes ji blogai juos auklėjo, - kas žino, kokius ge- 
nus vaikai paveldėjo, - bet Džonas buvo teatrališkas nesavarankiškas 
verksnys, o Čarlis - tikras mažametis nusikaltėlis, todėl... 

Staiga Landris nutilo. Jo veidą išmušė raudonos dėmės. 

- Todėl jis važinėjosi dviračiu karjero kraštu? - užbaigė sakinį 
Straikas. 

Jis tai pasakė, norėdamas pažiūrėti, kaip elgsis Landris, ir nenusi- 
vylė. Įspūdis buvo toks, lyg jam prieš akis siaurėtų tunelis, tolumoje 
užsidarytų durys: siena. 

- Šiurkščiai kalbant, taip. Ivetė per vėlai pradėjo klykti ir draskyti 
Aleką, per vėlai nualpusi susmuko ant grindų. Jei ji būtų buvusi bent 
kiek griežtesnė, vaikėzas nebūtų taip įžūliai jos neklausęs. Aš ten bu- 
vau, - akmeniniu veidu pasakė Landris. - Savaitgalį nuvažiavau į 
svečius. Buvo Velykų sekmadienis. Išėjau pasivaikščioti po kaimą, 
o grįžęs pamačiau, kad visi ieško Čarlio. Iškart nulėkiau į akmenų 
skaldyklą. Nujaučiau. Ten eiti jam buvo uždrausta - taigi ten jis ir 
nuėjo. 

— Vadinasi, jūs radote lavoną? 

— Taip, aš. 

— Turbūt vaizdas buvo klaikus. 

- Taip, - Landris vos krutino lūpas. - Klaikus. 

— O po Čarlio mirties jūsų sesuo ir seras Alekas įsidukrino Lulą? 

— Turbūt tai buvo vienintelė kvailystė, kuriai pritarė Alekas Bris- 
tou, - tarė Landris. - Ivetė jau buvo įrodžiusi, kad ji, kaip motina, nie- 
kam tikusi, negi būtų galėjusi tapti geresnė apimta begalinio sielvarto? 
Be abejo, ji visada norėjo dukrytės, mažylės, kurią galėtų rengti raus- 
vai, ir Alekas manė, kad ji atsigaus ir pralinksmės. Jis visada duodavo 
Ivetei viską, ko ši užsigeisdavo. Alekas pametė dėl jos galvą tą akimir- 
ką, kai ji atėjo į jo mašinraščio biurą, o jis buvo netašytas stuobrys iš 
Ist Endo. Ivetę visada traukė prasčiokai. 

Straikas svarstė, kodėl Landris taip siunta. 

- Jūs nesutariate su seserimi, pone Landri? - paklausė Straikas. 

— Mes puikiai sutariame; tiesiog neužmerkiu akių, matydamas jos 
trūkumus, pone Straikai, ir žinau, kad dėl daugelio savo nelaimių kalta 
ji pati. 

- Ar jiems nebuvo sunku gauti leidimą dar vienam vaikui po Čar. 
lio mirties? - paklausė Straikas. 

— Kliūčių būtų buvę, iei Alekas nebūtų buvęs multimilijonierius, — 
prunkštelėjo Landris. - Žinau, kad globos ir rūpybos tarnyboms kėlė 
nerimą Ivetės psichikos būklė, be to, juodu tada buvo nebejauni. Labai 
gaila, kad jų prašymas nebuvo atmestas. Bet Alekas buvo be galo išra- 
dingas ir turėjo įvairių pažįstamų iš tų laikų, kai prekiavo gatvėse. Ne- 
žinau smulkmenų, bet galvą guldyčiau, kad kažkur kažką jam teko pa- 
tepti. Bet net jam nepavyko gauti baltojo vaiko. Jis priėmė į šeimą dar 
vieną nežinomos kilmės vaiką ir patikėjo auklėti prislėgtai isteriškai 
moteriai, neturinčiai nė kruopelės sveiko proto. Lula augo dirgli kaip 
Džonas ir pašėlusi kaip Čarlis, o Ivetė nenutuokė, kaip ją sutramdyti. 

Tyčia keverzodamas bloknote, kad matytų Landris, Straikas mąstė: 
ar tik ne todėl Bristou taip nerimauja dėl Lulos giminaičių juodukų, 
kad tiki genus lemiant likimą. Be abejo, Bristou nuo vaikystės nutuo- 
kė, koks dėdės požiūris; vaikai perima artimųjų nuomonę nejučiomis, 
nesuvokdami. Kaip ir Straikas širdies gilumoje žinojo, kad jo motina 
ne tokia kaip kitos ir kad jos (jei tiki nerašytomis elgesio normomis, 
siejančiomis visus aplinkinius suaugusiuosius) reikia gėdytis, dar tada, 
kai niekas jo akivaizdoje apie tai nė puse lūpų neužsimindavo. 

— Rodos, judu matėtės su Lula jos mirties dieną? - paklausė Straikas. 

Landrio blakstienos buvo tokios šviesios, kad atrodė sidabrinės. 

— Atsiprašau, nesupratau? 

— Aha... - Straikas demonstratyviai pavartė bloknotą ir įsistebeilijo 
į visiškai tuščią puslapį. - Jūs susitikote jūsų sesers bute, tiesa? Kai Lula 
užsuko aplankyti ledi Bristou? 

— Kasjums pasakė? Džonas? 

— Tai įrašyta policijos byloje. Ar tai netiesa? 

— Tiesa, bet aš nesuprantu, kaip tai susiję su mūsų pokalbiu. 

— Atsiprašau; atėjęs jūs sakėte, kad tikėjotės, jog paskambinsiu. 
Man susidarė įspūdis, kad mielai atsakysite į klausimus. 

Landrio mina buvo tokia, lyg jis būtų buvęs netikėtai apkvailintas. 

— Neturiu ko pridurti prie savo parodymų policijai, - pagaliau iš- 
tarė. 

— Vadinasi, - tarė Straikas, versdamas tuščius puslapius atgal, - tą 
rytą jūs užsukote aplankyti sesers, sutikote dukterėčią, o paskui išva- 

siavote į Oksfordą dalyvauti konferencijoje apie tarptautines šeimos 
teisės tendencijas? 

Landris vėl pakrutino žandikaulius. 

— Taip, - atsakė jis. 

— Kokiu, sakote, laiku atvykote pas seserį? 

— Turbūt apie dešimtą, - po trumpos pauzės atsakė Landris. 

- Ir kiek laiko pas ją buvote? 

- Turbūt pusvalandį. Gal ilgiau. Iš tikrųjų nebeprisimenu. 

— Ir tiesiai iš ten išvažiavote į konferenciją Oksforde? 

Per Landrio petį Straikas pamatė Džoną Bristou, kažko klausiantį 
padavėjos. Jis buvo uždusęs ir susitaršęs, lyg būtų bėgęs. Rankoje laikė 
stačiakampį odinį aplanką. Švokšdamas apsidairė, o pamatęs Landrio 
pakaušį, Straiko nuomone, išsigando. 


— Džonai, - pašaukė Straikas, kai klientas prisiartino. 

— Labas, Kormoranai. 

Landris nepakėlė į sūnėną akių; jis paėmė peilį su šakute ir atsi- 
pjovė pirmą žlėgtainio kąsnelį. Straikas pasislinko, kad Bristou galėtų 
atsisėsti priešais dėdę. 

- Kalbėjai su Roibenu? - šaltai paklausė sūnėno Landris, nurijęs kąsnį. 

— Taip. Pažadėjau šiandien po pietų nueiti ir jo akivaizdoje suti- 
krinti visus indėlius ir sąskaitas. 

— Kaip tik kalbėjau su tavo dėde apie Lulos mirties rytą, Džonai. 
Klausiau, kada jis atvažiavo pas tavo motiną, - tarė Straikas. 

Bristou dirstelėjo į Landrį. 

— Mane domina viskas, kas buvo sakoma ir daroma, - toliau kalbė- 
jo Straikas, - nes, pasak vairuotojo, kuris vežė Lulą iš motinos, ji buvo 
susikrimtusi. 

— Aišku, susikrimtusi, - atkirto Landris. - Jos motina serga vėžiu. 

— Bet operacija buvo sėkminga, tiesa? 

- Ivetei ką tik buvo pašalinta gimda. Ji kentė skausmus. Neabejoju, 
kad Lula buvo susijaudinusi. 

— Arjūs ilgai kalbėjotės su Lula? 

Vos pastebimas sutrikimas. 

- Žodžiu kitu persimetėme. 

— O judu kalbėjotės? 

Bristou ir Landris nusuko akis vienas nuo kito. Stojo ilgesnė, kelių 
sekundžių, tyla, paskui Bristou tarė: 

- Aš dirbau kabinete. Girdėjau, kaip atvažiavo Tonis, girdėjau, kaip 
jis kalbasi su mama ir Lula. 

- Jūs neužsukote pasisveikinti su sūnėnu? - paklausė Landrio 
Straikas. 

Landris perbedė jį šviesiomis akimis iš po bespalvių blakstienų. 

— Žinot, niekas neprivalo atsakinėti į jūsų klausimus, pone Strai- 
kai, - tarė jis. 

— Be abejo, - sutiko Straikas ir kažką neįskaitomai pakeverzojo 
bloknote. 

Bristou nenuleido akių nuo dėdės. Landris, regis, apsigalvojo: 

— Pro atdaras kabineto duris pamačiau, kad Džonas įnikęs į darbą, 
ir nenorėjau jam trukdyti. Valandėlę pasėdėjau su Ivete jos kambaryje, 
bet ji buvo apkvaitusi nuo nuskausminamųjų, todėl palikau ją su Lula. 
Žinojau, - pridūrė Landris su vos pastebima pagieža, - kad Lula Ivetei 
brangiausia. 

— Lulos telefono pokalbių išklotinės rodo, kad ji daug kartų skam- 
bino jums į mobilųjį, išvažiavusi iš ledi Bristou buto, pone Landri. 

Landris paraudo. 

- Arjūs kalbėjotės su ja telefonu? 

— Ne. Buvau įjungęs begarsį režimą; vėlavau į konferenciją. 

— Tačiau telefonai vibruoja, tiesa? - Straikas svarstė, kada Landris 
atsistos ir numaus. Neabejojo, kad advokatui tuojau trūks kantrybė. 

— Dirstelėjau į telefoną, pamačiau, kad skambina Lula, ir nuspren- 
džiau, kad ji gali palaukti, - glaustai atrėžė. 

— Jūs jai neatskambinote? 

- Ne. 

— Gal ji paliko jums žinutę, aiškindama, kodėl nori pasikalbėti? 

- Ne. 

— Jums tai neatrodo keista? Judu ką tik susitikote pas jos motiną ir, 
pasak jūsų, nepasakėte vienas kitam nieko svarbaus; tačiau visą popie- 
tę ji bandė jums prisiskambinti. Negi neatrodo, kad jai būtinai reikėjo 
kažką pasakyti? Ar kad ji norėjo pratęsti pokalbį, pradėtą motinos bute? 

— Lula galėjo trisdešimt kartų iš eilės paskambinti bet kam dėl 
menkiausio nieko. Buvo išlepinta. Tikėjosi, kad visi iš kailio nersis, 
išvydę jos vardą. 

Straikas dirstelėjo į Bristou. 

- Ji... kartais... truputį... - sumurmėjo brolis. 

— Manai, sesuo jaudinosi tik todėl, kad motina buvo nusilpusi po 
Operacijos, Džonai? - paklausė Bristou Straikas. - Jos vairuotojas, Kira- 
nas Kolovas Džonsas, tvirtina, kad ji išėjo iš motinos buto kaip nesava. 

Bristou nespėjus atsakyti, Landris, nustūmęs lėkštę, atsistojo ir ėmė 
vilktis paltą. 

— Kolovas Džonsas — tas keistos išvaizdos spalvotasis? - paklausė 
jis, iš viršaus žvelgdamas į Straiką ir Bristou. - Tas, kuris norėjo, kad 
Lula padėtų jam gauti darbo kaip modeliui ir aktoriui? 

- Jis aktorius, taip, - patvirtino Straikas. 

— Taip. Per paskutinį Ivetės gimtadienį, tada ji dar nebuvo atgų. 
lusi, sugedo mano automobilis. Lula su tuo vyruku užsuko pas mane 
nuvežti į gimtadienio vakarėlį. Beveik visą kelionę Kolovas Džonsas 
kaulijo Lulą per Fredį Bestigį pasirūpinti, kad jis būtų pakviestas į ak- 
torių atranką. Labai įkyrus jaunuolis. Baisiai familiarus. Be abejo, - 
pridūrė, - kuo mažiau žinau apie dukterėčios meilės nuotykius, tuo, 
mano nuomone, geriau. 

Landris numetė ant staliuko dešimties svarų banknotą. 

- Tikiuosi, netrukus grįši į kontorą, Džonai. 

Jis atsistojo, akivaizdžiai tikėdamasis atsakymo, bet Bristou nekrei- 
pė į jį dėmesio. Išplėtęs akis, jis stebeilijo į nuotrauką naujienų skyriuje 
prie straipsnio, kurį Straikas prieš pasirodant bare Landriui skaitė; joje 
buvo pavaizduotas jaunas juodukas Antrojo karališkojo šaulių pulko 
bataliono uniforma. 

— Ką? Taip. Tuoj grįšiu, - išsiblaškęs atsakė dėdei, žiūrinčiam į jį 
lediniu žvilgsniu. - Atsiprašau, - kreipėsi jis į Straiką, kai Landris 
nuėjo, - tiesiog Vilsonas - Derikas Vilsonas, jūs pažįstat jį, apsaugi- 
ninkas, - sakė, kad jo sūnėnas tarnauja Afganistane. Vieną akimirką, 
neduok Dieve... bet čia ne jis. Kita pavardė. Koks siaubas tas karas, ar 
ne? Ar jis vertas prarastų gyvybių? 

Straikas perkėlė kūno svorį nuo protezuotos kojos ant sveikosios — 
perėjus parką skaudėjo bigę - ir kažką neaiškiai sumurmėjo. 

- Grįžkime pėsčiomis, - pasiūlė Bristou, kai juodu pavalgė. - Mie- 
lai įkvėpčiau gryno oro. 

Bristou pasirinko tiesiausią kelią, tiesiai per žolę; Straikas vienas 
nieku gyvu nebūtų čia ėjęs, nes veja jam eiti daug sunkiau negu as- 
faltu. Prie marmurinio fontano Velso princesės Dianos garbei, tarp 
Kornvalio granitu šnarančio, čiurlenančio ir teškančio vandens, Bris- 
tou staiga paskelbė, lyg Straikas būtų paklausęs: 

- Toniui aš niekada nepatikau. Jis labiau mėgo Čarlį. Visi sakė, kad 
Čarlis panašus į Tonį vaikystėje. 

— Negaliu sakyti, kad jis labai meiliai kalbėjo apie Čarlį prieš jums 
ateinant; atrodo, Lula jam irgi nelabai rūpėjo. 

— Tonis išdėstė jums savo požiūrį į paveldimumą? 

— Netiesiogiai. 

— Paprastai jis nesivaržo. Mudu su Lula dar labiau suartino dėdės 
Tonio požiūris į mudu - esą šuniu gimė, šuniu ir karš. Lulai buvo sun- 
kiau: mano biologiniai tėvai buvo bent jau baltieji. Tonis pakantumu 
nepasižymi. Pernai pas mus stažavosi pakistanietė, vargu ar kada tu- 
rėjome geresnę darbuotoją, bet Tonis ją išėdė. 

— Kodėl dirbate su juo? 

— Pasiūlymas buvo geras. Šeimos firma, įkurta senelio, nors, žino- 
ma, mane paskatino ne tai. Neketinau piktnaudžiauti giminystės ry- 
šiais. Bet tai viena geriausių šeimos teisės advokatų kontorų Londone, 
o motina buvo laiminga, kad seku jos tėvo pėdomis. Beje, mano tėvo 
jis neužsipuolė? 

— Nelabai. Užsiminė, jog seras Alekas kai ką papirko, kad gautų 
Lulą. 

— Tikrai? - nustebo Bristou. - Nemanau, kad tai tiesa. Lula gyveno 
globos namuose. Esu tikras, kad buvo laikomasi įprastų įvaikinimo 
procedūrų. 

Stojo trumpa tyla, paskui Bristou nedrąsiai pasakė: 

— Jūs... nelabai panašus į tėvą. 

Jis pirmą kartą atvirai prisipažino, kad, ieškodamas privataus se- 
klio, veikiausiai naršė vikipedijoje. 

— Ne, - sutiko Straikas. — Aš kaip iš akies luptas dėdė Tedas. 

— Supratau, kad jūs ir tėvas... na... jūs negavote jo pavardės? 

Straikas nesipiktino, nes žmogaus, kurį įveikė smalsumas, šeimos 
istorija buvo tokia pat neįprasta ir paini kaip jo paties. 

— Niekada ja nesinaudojau, - atsakė jis. - Aš atsitiktinio pergulė- 
jimo vaisius, atsiėjęs Džoniui žmoną ir kelis milijonus svarų. Mes ne- 
same artimi. 

— Aš Žaviuosi jumis, - tarė Bristou. - Jūs prasimušėte pats. Nepri- 
klausote nuo jo. 

Straikas neatsakė. 

— Tikiuosi, nepykstate, kad pasakiau Tanzi, kas jūsų tėvas, - ne- 
ramiai pridūrė Bristou. - Tai... tai padėjo man įkalbėti ją susitikti su 
jumis. Įžymūs žmonės daro jai įspūdį. 

— Visos priemonės geros, norint gauti liudytojo parodymus, - at. 
siliepė Straikas. - Sakote, Lula nemėgo Tonio, tačiau, tapusi modelių, 
pasirinko jo pavardę? 

— Oi, ne, ji Landri, nes tai jos mamos mergautinė pavardė, nieko 
bendro su Toniu. Mama džiaugėsi. Man atrodo, buvo dar vienas mo- 
delis Bristou pavarde. Lula mėgo išsiskirti. 

Juodu nardė tarp dviratininkų, iškylautojų, šunų vedžiotojų ir rie- 
dutininkų; Straikas bandė slėpti, kad vis labiau šlubuoja. 

— Man atrodo, Tonis kaip gyvas nieko nėra mylėjęs, - staiga pa- 
sakė Bristou, kai juodu pasitraukė į šalį, praleisdami vaikiuką su šal- 
mu, svirduliuojantį ant riedlentės. - O mano motina labai širdinga. Ji 
be galo mylėjo visus tris vaikus, ir kartais man atrodo, kad Toniui tai 
nepatiko. Nežinau kodėl. Toks jau jo būdas. Po Čarlio mirties mano 
tėvai nuo jo nutolo. Nuo manęs slėpė priežastį, bet aš kai ką nugirdau. 
Galima sakyti, jis pareiškė mamai, kad dėl nelaimingo atsitikimo kalta 
ji, per ją Čarlis augo nesutramdomas. Tėvas išgrūdo Tonį iš namų. 
Mama susitaikė su Toniu tik po tėčio mirties. 

Straikas su palengvėjimu pamatė, kad jie išėjo į Parodos gatvę; 
šlubčiojimas nebe taip krito į akis. 

— Kaip manote, - paklausė jis, kai juodu ėjo per gatvę, - Lula kada 
nors buvo užmezgusi romaną su Kolovu Džonsu? 

— Ne, tiesiog Tonis padarė bjauriausią išvadą iš visų įmanomų. Iš 
Lulos jis niekada nieko gero nesitikėjo. O, neabejoju, kad Kiranas būtų 
labai nudžiugęs, deja, Lula buvo iki ausų įsimylėjusi Dafildą. 

Juodu ėjo Kensingtono gatve; iš kairės driekėsi ūksmingas parkas, 
paskui baltutėlių ambasadorių rezidencijų ir karališkųjų koledžų kvar- 
talas. 

— Kaip manote, kodėl dėdė neužsuko pasisveikinti su jumis, atvy- 
kęs aplankyti jūsų motinos, ką tik išrašytos iš ligoninės? 

Bristou nesmagiai susigūžė. 

- Jūs dėl ko nors nesutarėte? 

- Ne... ne visai, - atsakė Bristou. - Darbe labai įtempta padėtis. 
Aš... neturiu teisės apie tai pasakoti. Konfidencialu. 

- Tai susiję su Konvėjaus Otso palikimu? 

- Iš kur žinote? - skubiai paklausė Bristou. - Ursula pasakė? 

— Šį tą minėjo. 

— Visagalis Dieve. Nė lašo sveiko proto. Nė lašo. 

- Jūsų dėdei buvo sunku patikėti, kad ponia Mėj nesantūri. 

— Kur ne, - niekinamai nusijuokė Bristou. - Matote... na, manau, 
kad jumis galiu pasitikėti. Tai pats opiausias dalykas tokiai firmai kaip 
mūsiškė, nes, turint omeny mūsų klientus... paties aukščiausio rango... 
bet kokia užuomina apie finansines klaidas tolygi pražūčiai. Konvė- 
jus Otsas buvo pas mus atsidaręs didelę kliento sąskaitą. Visi pinigai 
tebėra, bet jo įpėdiniai godišiai: tvirtina, kad jie buvo tvarkomi netin- 
kamai. Turint omeny, kokia nestabili buvo rinka ir kokie padriki buvo 
Konvėjaus nurodymai gyvenimo pabaigoje, jiems reikėtų džiaugtis, 
kad apskritai šis tas dar liko. Tonis baisiai suirzęs dėl šio reikalo ir... 
na, jis moka primesti kaltę kitiems. Kilo skandalas. Man irgi kliuvo. 
Tonis paprastai nepraleidžia progos duoti man velnių. 

Atrodė, lyg Bristou pečius būtų užgriuvusi beveik apčiuopiama 
sunkenybė, ir Straikas padarė išvadą, kad juodu artinasi prie jo kon- 
toros. 

— Džonai, aš niekaip negaliu susisiekti su pora naudingų liudytojų. 
Ar negalėtumėt manęs suvesti su Gi Somė? Atrodo, kad jo personalas 
pasiryžęs nieko prie viršininko neprileisti. 

- Pabandysiu. Paskambinsiu jam po pietų. Jis dievino Lulą: turbūt 
neatsisakys padėti. 

- Ir Lulos tikroji motina. 

— O taip, - atsiduso Bristou. - Kažkur turiu jos duomenis. Siaubin- 
ga moteris. 

— Buvot su ja susitikęs? 

- Ne, pažįstu ją tik iš Lulos pasakojimų ir laikraščių. Lula ryžosi 
ieškoti savo šaknų, man atrodo, kad ir Dafildas ją skatino. Įtariu, kad jis 
išplepėjo spaudai šitą istoriją, nors jis ir ginasi. Taigi Lulai pavyko rasti 
tą Higson, ir toji pasakė, kad jos tėvas buvo studentas iš Afrikos. Neži- 
nau, tiesa tai ar ne. Bet Lula kaip tik tai ir norėjo išgirsti. Jau įsivaizdavo 
esanti dingusi aukšto rango politiko duktė ar genties princesė. 

- Bet tėvo rasti jai nepavyko? 

— Nežinau, bet... - Bristou kaip paprastai noriai nusitvėrė versijos, 
galinčios paaiškinti vaizdo kameros nufilmuotą juoduką netoli Lulos 
buto. - Man ji būtų pasakiusi paskutiniam. 

— Kodėl? 

— Nes dėl šito mes kelis kartus įnirtingai susiginčijome. Mūsų 
motinai ką tik buvo nustatytas gimdos vėžys, o Lula sumanė ieškoti 
Marlenos Higson. Pasakiau, kad savo šaknų ji pradėjusi ieškoti pačiu 
netinkamiausiu laiku, bet ji... atvirai kalbant, ko nors užsigeidusi, 
nieko nematydavo ir negirdėdavo. Mes mylėjome vienas kitą, - pa- 
sakė Bristou, sunkiai braukdamas ranka per veidą, - bet skirtingas 
amžius trukdė savitarpio supratimui. Vis dėlto neabejoju, kad ji ieš- 
kojo tėvo, nes labiau už viską troško rasti savo juodąsias šaknis, nu- 
statyti savo tapatybę. 

— Arji tebepalaikė ryšius su Marlena Higson prieš mirtį? 

— Protarpiais. Nujaučiau, kad Lula nori juos nutraukti. Higson — 
baisi boba, begėdiškai gobši. Ji pardavė savo istoriją visiems, kas tik jai 
užmokėjo, deja, tuo pasinaudojo daugelis. Mano motiną šitas reikalas 
pribaigė. 

— Norėjau jūsų paklausti dar poros dalykų. 

Advokatas mielai sulėtino žingsnį. 

— Galjūs, rytą atvažiavęs pas Lulą grąžinti kontrakto su Somė, ma- 
tėte Žmogų, panašų į saugos tarnybos atstovą? Atvykusį tikrinti signa- 
lizacijos? 

— Techniką? 

— Arba elektriką. Galbūt su kombinezonu. 

Bristou susimąstęs suraukė kaktą, jo triušiški dantys dar labiau iš- 
sikišo. 

— Neprisimenu... reikia pagalvoti... Kai ėjau pro butą trečiame 
aukšte, taip... mačiau vyriškį, kažką krapštantį ant sienos... Gal tai ir 
buvo jis? 

— Turbūt. Kaip jis atrodė? 

- Stovėjo į mane nugara. Veido nemačiau. 

— Vilsonas buvo su juo? 

Šiek tiek suglumęs, Bristou sustojo ant šaligatvio. Pro šalį pralėkė 
trys kostiumuoti vyrai ir moterys, kai kurie su aplankais. 

— Manau, - tarė užsikirsdamas, - manau, kad jie abu stovėjo ten nu- 
gara į mane, kai lipau laiptais žemyn. Kodėl klausiate? Negi tai svarbu“ 

- Gal ir ne, - atsakė Straikas. - Bet negi jūs nieko neprisimenate“ 
Gal bent plaukų ar odos spalvą? 

Visai suglumęs, Bristou atsakė: 

— Ko gero, nepastebėjau. Nors... - Jis vėl susiraukė iš susikaupi- 
mo. - Prisimenu, kad vilkėjo mėlynais drabužiais. Tai yra... priremtas 
prie sienos, pasakyčiau, kad baltasis. Bet prisiekti negalėčiau. 

- Abejoju, ar prireiks, - atsakė Straikas, - bet vis tiek pravartu ži- 
noti. = Jis išsitraukė bloknotą, kad nepraleistų nė vieno klausimo, ku- 
riuos ketino užduoti Bristou. - Aha, pasak Kiaros Porter parodymų, 
Lula prisipažino, kad nori viską palikti jums. 

— A, štai kas, - atsainiai pasakė Bristou. 

Jis vėl nusivilko į priekį, Straikas iš paskos. 

- Vienas kriminalinės policijos pareigūnų, tiriančių bylą, perdavė 
man Kiaros žodžius. Kažkoks inspektorius Karveris. Jis iš pat pradžių 
buvo įsitikinęs, kad tai savižudybė, ir, regis, manė, kad šie Lulos Kia- 
rai tariamai pasakyti žodžiai apie palikimą patvirtina, neva ji ketino 
pasidaryti galą. Man tokie samprotavimai pasirodė keisti. Negi savi- 
žudžiams rūpi testamentas? 

— Vadinasi, jūs manote, kad Kiara Porter prasimanė? 

— Ne prasimanė, o veikiau perdėjo, - atsakė Bristou. - Veikiausiai 
Lula pasakė apie mane ką nors gražaus, nes mes buvom ką tik susitai- 
kę, o Kiara po laiko turbūt nusprendė, kad Lula jau mąstė apie savižu- 
dybę, ir prikūrė palikimą. Ji... paikšė. 

— Kas nors ieškojo testamento? 

- Taip, policija, ir labai kruopščiai. Mes - šeimynykščiai - nema- 
nome, kad Lula testamentą buvo sudariusi; jos advokatai nieko nebu- 
vo girdėję, bet vis tiek buvo ieškoma. Nieko nepavyko rasti, nors jie 
išieškojo visur. 

- O jei įsivaizduotume, kad Kiara Porter neiškreipė jūsų sesers 
žodžių... 

- Bet Lula niekada nebūtų visko palikusi man vienam. Niekada. 

— Kodėl? 

— Nes taip aiškiai būtų parodžiusi, kad ji nieko nepalieka motinai, 
ir labai ją įskaudinusi, - karštai pareiškė Bristou. - Ne pinigai svarbu, 
tėtis paliko mamai pakankamai, bet atimti palikimą - labai iškalbingas 
veiksmas. Testamentas gali smarkiai įskaudinti. Mačiau tai šimtus kartų. 

- Arjūsų motina sudariusi testamentą? - paklausė Straikas. 

Bristou krūptelėjo. 

— Aš... manau, taip. 

— Galiu paklausti, kas paveldėtojai? 

— Aš nemačiau dokumento, - šaltai atsakė Bristou. - Kaip tai su- 
siję?.. 

- Viskas susiję, Džonai. Dešimt milijonų svarų - velnioniškai di- 
deli pinigai. 

Matyt, Bristou sprendė, ar Straikas nejautrus, ar užgaulus. Galop 
pasakė: 

— Turint omeny, kad daugiau giminaičių nėra, spėju, jog pagrindi- 
niai paveldėtojai esame mudu su Toniu. Galbūt dar vienas kitas labda- 
ros fondas: mama visada dosniai aukodavo labdarai. Tačiau neabejoju, 
kad suprasite, - liesą Bristou kaklą vėl išmėtė rausvos dėmės, - aš ne- 
skubu sužinoti, kokia paskutinė motinos valia, turėdamas omeny, kas 
turi atsitikti, kad ji būtų paskelbta. 

— Suprantu, - atsiliepė Straikas. 

Jie priėjo prie Bristou kontoros, griežto aštuonaukščio pastato su 
tamsia arka. Bristou sustojo prie durų ir atsisuko į Straiką. 

- Jūs vis dar manote, kad aš klystu? - paklausė jis. 

Pro juodu praėjo dvi moterys tamsiais kostiumėliais. 

— Ne, - sąžiningai atsakė Straikas. - Ne, nemanau. 

Neišraiškingas Bristou veidas nušvito. 

— Paskambinsiu dėl Somė ir Marlenos Higson. Oi... vos nepamir- 
šau. Lulos skreitinis kompiuteris. Įkroviau, bet nežinau slaptažodžio. 
Policininkai išsiaiškino ir pasakė motinai, bet ji neprisimena, o aš nie- 
kada nežinojau. Gal nurodytas policijos byloje? - viltingai pridūrė. 

— Kiek prisimenu, ne, - atsakė Straikas, - bet nedidelė bėda. Kur 
kompiuteris buvo po Lulos mirties? 

— Policijoje, o paskui pas mamą. Beveik visi Lulos daiktai dabar pas 
mamą. Ji dar nenusprendė, ką su jais daryti. 

Bristou padavė Straikui skreitinį kompiuterį ir atsisveikino; paskui 
vos pastebimai atsitiesė, užlipo laiptais ir dingo už šeimos kontoros 
durų. 

Sulig kiekvienu žingsniu Kensington Goro gatvės pusėn protezas vis 
skaudžiau trynė bigę. Tolumoje, apšviestas neryškios saulės, sumirgu- 
liavo parkas. Straikas, apsivilkęs sunkų paltą, prakaitavo ir svarstė, ar 
keistas jam kilęs įtarimas tėra šešėlis drumstos kūdros gelmėse, švie- 
sos žaismas, apgaulingi raibuliai vandens paviršiuje? Ar šių mažučių 
juodo dumblo kruopelių sūkurį sukėlė kažkieno gliti uodega, o gal tai 
tik beprasmis dumblių alsavimo šuoras? Ar iš tikrųjų, įsirausęs į dum- 
blą, dugne tūno kažkas, ko kiti tinklai neužgriebė? 

Pakeliui į Kensingtono metro stotį jis praėjo pro Karalienės vartus 
į Haid Parką: įmantrius, raudonus kaip rūdys ir papuoštus insignijo- 
mis. Nepataisomai pastabus, jis atkreipė dėmesį į elniuko skulptūras 
ant vienos kolonos ir elnio ant kitos. Žmonės dažnai įžiūri simetriją ir 
lygybę ten, kur jų nėra nė kvapo... Lulos Landri kompiuteris vis skau- 
džiau daužė jam per koją, nes jis šlubavo vis smarkiau. 

Iškankintas skausmo, sutrikęs ir nusivylęs Straikas pagaliau parsi- 
rado į kontorą be dešimt penkios ir nuolankiai išklausė Robinos pra- 
nešimą, kad jai vis dar nepavyko nei prasimušti pro Fredžio Bestigio 
studijos priimamojo sekretorę, nei rasti Kilbernyje „British Telecom“ 
abonento Onifad pavarde. 

- Be abejo, jos ir Rošelės pavardė gali skirtis, - Robina sagstėsi pal- 
tą, ruošdamasi išeiti. 

Straikas vangiai sutiko. Vos įžengęs pro kontoros duris, jis susmu- 
ko ant įdubusios sofos, anksčiau Robinos akivaizdoje taip nedarydavo. 
Veidas buvo išvargęs. 

— Kas jums? 

- Nieko. Šiandien po pietų „Laikini sprendimai“ nebetrukdė? 

- Ne, - atsakė Robina, verždamasi diržą. - Gal jie patikėjo, kad aš 
Anabelė? Stengiausi kalbėti su australišku akcentu. 


201 


Jis nusišypsojo. Robina užvertė ataskaitos apmatus, kuriuos skaitė 
laukdama grįžtant Straiko, tvarkingai padėjo ant lentynos, palinkėjo 
Straikui labos nakties ir paliko jį ant sofos, pasidėjusį ant nutriušusių 
pagalvėlių skreitinį kompiuterį. 

Kai Robinos žingsniai nutilo, Straikas ištiesė ilgą ranką ir užrakino 
stiklines duris, paskui sulaužė taisyklę šiokiadieniais nerūkyti konto- 
roje. Įsigrūdęs tarp dantų prisidegtą cigaretę, jis kilstelėjo kelnių kišką 
ir atsagstė dirželį, kuriuo protezas buvo pritaisytas prie šlaunies. Pas- 
kui išėmė gelio įdėklą ir apžiūrėjo bigę. 

Apžiūrėti odą, ar nesuerzinta, reikia kasdien. Dabar pamatė, kad 
rando audinys paraudęs ir karštas. Šarlotės vonios kambario spinte- 
lėje liko daugybė kremų ir miltelių, skirtų šio odos lopinėlio, pastaro- 
siomis dienomis pernelyg apkrauto, priežiūrai. Gal ji įmetė kukurūzų 
miltelius ir „Oilatum“ į dėžę, kuri dar neišpakuota? Bet jis nebeturėjo 
jėgų eiti ieškoti, nenorėjo vėl segtis protezo; todėl sėdėjo ant sofos ir 
rūkė paskendęs mintyse, o tuščia kiška nukaro iki grindų. 

Mintys sūkuriavo. Jis mąstė apie šeimas, pavardes, apie savo ir Džo- 
no Bristou vaikystę, tokią skirtingą iš pažiūros ir tokią panašią. Strai- 
ko biografijoje irgi netrūko vaiduoklių: pavyzdžiui, pirmasis motinos 
vyras, apie jį motina retai kalbėdavo, tepasakė nekentusi tos santuo- 
kos iš pat pradžių. Teta Džoana, geriausiai prisimenanti tuos įvykius, 
kuriuos Leda buvo linkusi pamiršti, sakė, kad aštuoniolikmetė Leda 
pabėgo nuo vyro vos po poros savaičių; kad jos vieninteliai motyvai 
tekant už Straiko vyresniojo (kuris, pasak tetos Džoanos, pasirodyda- 
vo Sent Moso mugėje) buvo gauti naują suknelę ir pasikeisti pavardę. 
Leda tikrai buvo ištikimesnė savo neįprastai pavardei negu kuriam 
nors sugyventiniui. Perdavė ją sūnui, kuris niekada nematė žmogaus 
ta pavarde, dingusio seniausiai prieš niekaip su juo nesusijusį Straiko 
jaunesniojo gimimą. 

Straikas susimąstęs rūkė, kol dienos šviesa kontoroje ėmė blėsti. 
Tada pagaliau atsistojo ant vienos kojos ir, įsikibęs į durų rankeną ir 
dekoratyvinį skersinį ant sienos už stiklinių durų, nušokavo į laiptų 
aikštelę apžiūrėti dėžių. Vienos dugne rado tepalų nuo bigės peršėji- 
mo ir dilgčiojimo ir ėmėsi darbo: reikėjo sumažinti žalą, padarytą ilgai 


vaikščiojant po Londoną su kuprine per petį. 

Aštuntą valandą jau šviesiau negu prieš dvi savaites, dar ne vakaras; 
Straikas antrą kartą per dešimt dienų atsisėdo kinų restorano „Vong 
Kei“ salėje aukštomis lubomis, prie gatvės pusės; pro langą matė žaidi- 
mų automatų galeriją. Nusikamavo vėl segdamasis protezą, dar labiau 
nusikamavo eidamas Čaringo Kryžkelės keliu, bet su panieka atsisakė 
pilkų metalinių ramentų, kuriuos irgi rado dėžėje, - gavo juos, išrašo- 
mas iš Seli Ouko ligoninės. 

Viena ranka kimšdamas singapūriškus makaronus, kita jis tyrinėjo 
Lulos Landri skreitinį kompiuterį, pasidėtą ant stalo greta alaus. So- 
driai rožinis kompiuterio gaubtas buvo puoštas sakurų žiedais. Strai- 
kui netoptelėjo, kaip nedera jis, stambus plaukuotas vyriškis, prie 
gražučio rausvo moteriško daiktelio, nors du padavėjai juodais marš- 
kinėliais šaipėsi. 

— Kaip sekasi, Federikai? - pusę devynių paklausė išblyškęs susitar- 
šęs jaunuolis su odine rankine, įstrižai permesta per petį. 

Jis dėvėjo džinsus, psichodelinius marškinėlius ir avėjo kedus. At- 
sisėdo priešais Straiką. 

— Yra buvę ir blogiau, - suniurnėjo Straikas. - Kaip tau sekasi? Iš- 
gersi ko nors? 

— Taip, alaus. 

Straikas užsakė alaus svečiui, kurį dėl neatmenamos priežasties va- 
dino Veržliarakčiu. Šis buvo universiteto absolventas, kompiuterinių 
technologijų specialistas ir uždirbdavo kur kas daugiau, negu galėjai 
spręsti iš drabužių. 

— Nesu alkanas, suvalgiau po darbo mėsainį, - pasakė Veržliaraktis, 
skaitydamas valgiaraštį. - Nebent sriubos. Prašom sriubos su kukuliu- 
kais, - tarė padavėjui. - Įdomų skreitinį kompiuterį išsirinkai, Fedai. 

- Jis ne mano, - atsakė Straikas. 

— Dėljo ir kvietei, a? 

— Aha. 

Straikas atsuko kompiuterį Veržliarakčio pusėn. Šis jį apžiūrėjo, 
niekinamai susidomėjęs, kaip būdinga tiems, kam technologijos - ne 
neišvengiama blogybė, o gyvenimo esmė. 

— Šlamštas, - linksmai paskelbė Veržliaraktis. - Kur buvai dingęs, 
Fedai? Žmonės nerimauja. 

— Ačiū už dėmesį, - atsakė Straikas pilna makaronų burna. - Bet 
nėra reikalo. 

— Prieš porą dienų buvau pas Niką su Ilza, kalbėjom tik apie tave. 
Jie sakė, kad tu pasitraukei į pogrindį. O, ačiū, - padėkojo jis padavė- 
jui, atnešusiam sriubą. - Taip, jie skambino tau į butą, bet visą laiką 
atsiliepia atsakiklis. Ilza mano, kad turi bėdų dėl moters. 

Straikui toptelėjo, kad apie nutrauktas sužadėtuves draugams pra- 
nešti bus geriausia per Veržliaraktį, nes jis - nesuinteresuotas asmuo. 
Šis Straiko seno draugo jaunėlis brolis beveik nieko nežino apie ilgą 
ir sunkią Straiko ir Šarlotės santykių istoriją ir nesuka dėl jos galvos. 
Straikas norėjo išvengti užuojautos akis į akį ir neketino amžinai apsi- 
metinėti, kad neišsiskyrė su Šarlote, jis mielai pripažino Ilzos įžvalgu- 
mą ir paprašė, kad draugai nebeskambintų į Šarlotės butą. 

— Apmaudu, - tarė Veržliaraktis ir, iškart numojęs ranka į žmogaus 
skausmą, susidomėjo technika, kaip jam įprasta - bedė priplotu pirštu 
į skreitinį kompiuterį. - O ką darysime su šituo? 

- Policija jį jau patikrino, - tarė Straikas, pritildęs balsą, nors visi 
aplinkiniai aiškiai kalbėjo tik Kantono tarme, - bet aš noriu kai ką 
patikrinti dar kartą. 

- Policijoje dirba puikūs specialistai. Abejoju, kad rasiu ką nors, ko 
nerado jie. 

— Gal jie ne to ieškojo, - tarė Straikas, - o gal nesuprato, ką rado. 
Atrodo, juos labiausiai domino jos paskutiniai elektroninio pašto laiš- 
kai, šituos aš jau mačiau. 

— Tai ko man ieškoti? 

— Visų gautų ir išsiųstų laiškų sausio aštuntąją ir ankstesnėmis die- 
nomis. Tarkim, paskutinės paieškos internete. Slaptažodžio nežinau, o 
į policiją be būtino reikalo eiti nenoriu. 

— Smulkmena, - tarė Veržliaraktis. Nurodymus jis ne rašė, bet rin- 
ko mobiliuoju telefonu. Veržliaraktis buvo dešimčia metų jaunesnis 
už Straiką ir be didelio reikalo rašikliu nesinaudojo. - O kieno jis? 

Straikas pasakė. 

— To modelio? Oho, - nusistebėjo Veržliaraktis. 

Bet žmonėmis, net nusižudžiusiais ar įžymiais, jis domėjosi kur kas 
mažiau negu retais komiksais, technologijų naujovėmis ir grupėmis, 
apie kurias Straikas nieko nebuvo girdėjęs. Suvalgęs kelis šaukštus 

sriubos, Veržliaraktis nutraukė tylą: gyvai pasiteiravo, kiek Straikas 
ketina jam sumokėti už darbą. 

Kai Veržliaraktis su rausvuoju skreitiniu kompiuteriu išėjo, Strai- 
kas paršlubavo atgal į kontorą. Tą vakarą rūpestingai numazgojo deši- 
nės kojos bigę, paskui patepė suerzintą ir paraudusį rando audinį kre- 
mu. Pirmą kartą per daugelį mėnesių išgėrė nuskausminamųjų, prieš 
lįsdamas į miegmaišį. Gulėdamas ir laukdamas, kol skausmas apmalš, 
svarstė, ar nereikėtų užsirašyti pas gydytoją reabilitacinės medicinos 
centre. Jis ne kartą buvo perspėtas dėl pabrinkimo, didžiausios bigės 
rykštės, požymių: pūliavimas ir tinimas. Ko gero, dabar pati pradžia, 
bet jis bijojo grįžti į koridorius, trenkiančius karboliu, ten gydytojus 
atsainiai domina tik šis mažas jo suluošinto kūno gabalėlis ir kaip 
pritaikyti protezą; dar ne kartą reikės grįžti į tą uždarą baltų chalatų 
pasaulėlį, kurį jis vylėsi palikęs su visai. Buvo įsikalęs į galvą, kad jam 
tuojau pat bus patarta leisti kojai pailsėti, atsisakyti pasivaikščiojimų, 
vėl pasiimti ramentus. Praeiviai spoksotų į jo prisegtą kišką, o maži 
vaikai šaižiai klausinėtų. 

Kaip paprastai kraunamas ant grindų, šalia sulankstomosios love- 
lės, mobilusis suzirzė, pranešdamas apie gautą žinutę. Džiaugdamasis, 
kad dėmesys trumpam atitrauktas nuo smilksinčios kojos, Straikas 
pagrabaliojo tamsoje ir pakėlė telefoną nuo grindų. 


Prašom paskambinti, kai tau bus patogu. Norėčiau trumpai 
šnektelėti. Šarlotė 


Straikas netikėjo aiškiaregyste ar telepatija, tačiau pirmiausia jam 
toptelėjo neprotinga mintis, kad Šarlotė pajuto, ką jis ką tik pasakė 
Veržliarakčiui; kad, visiems pranešęs apie išsiskyrimą, jis trūktelėjo 
įtemptą nematomą juos vis dar siejančią giją. 

Spoksojo į žinutę, lyg čia būtų jos veidas, lyg mažučiame žaliame 
ekranėlyje būtų matyti jo išraiška. 

Prašom. (Žinau, kad tu neįsipareigojęs: aš tavęs gražiuoju prašau.) 
Trumpai šnektelėti. (Turiu teisėtą priežastį prašyti pokalbio, taigi grei- 
tai ir lengvai pasišnekėkime, be skandalo.) Kai tau bus patogu. (Aš tau 
darau malonę pripažindama, kad ir be manęs gali turėti reikalų.) 

O gal: Prašom. (Atsisakysi - būsi pašlemėkas, Straikai, o juk ir taip 
mane įskaudinai.) Trumpai pasikalbėti. (Žinau, kad tikiesi skandalo; 

nesirūpink, man pakako paskutinio, kai pasirodei neprilygstamas šū- 
džius.) Kai tau bus patogu. (Nes, atvirai kalbant, aš niekada nebuvau 
svarbiausia, armija ir visi kiti prakeikti reikalai tau rūpėjo labiau.) 

„Ar dabar patogu?“ - paklausė savęs, varginamas skausmo, kurio 
nuskausminamieji dar nenumalšino. Dirstelėjo, kiek laiko: dešimt mi- 
nučių dvyliktos. Ji tikrai dar nemiega. 

Jis vėl padėjo mobilųjį ant grindų, tegu tylomis kraunasi, ir dide- 
le plaukuota ranka užsidengė akis, nenorėdamas matyti net siauručių 
šviesos ruoželių, kurie skverbėsi pro žaliuzes, margindami lubas. Prieš 
akis iškilo Šarlotė, tokia, kokią ją pamatė pirmą kartą gyvenime, vieni- 
šą sėdinčią ant palangės per studentų vakarėlį Oksforde. Jis kaip gyvas 
nebuvo matęs nieko gražesnio, bendrakursiai irgi - nusprendė iš dau- 
gybės vyriškų. žvilgsnių, pernelyg garsaus juoko, balsų ir pabrėžtinų 
mostų jos tylios figūros pusėn. 

Žiūrėdamas į ją iš patalpos galo, devyniolikmetis Straikas jautė- 
si kaip vaikystėje tetos Džoanos ir dėdės Tedo sode pamatęs pirmąjį 
sniegą. Norėjo pirmas palikti gilias tamsias pėdas tame kankinamai 
lygiame paviršiuje, pirmas jį išbraidyti ir sutrypti. 

— Tu nusilesęs, - perspėjo draugas, kai Straikas paskelbė ketinąs 
prieiti prie jos ir ją užkalbinti. 

Streikas nesiginčijo, išlenkė paskutinius septintos pintos lašus ir 
ryžtingai nužingsniavo prie palangės, ant kurios ji sėdėjo. Miglotai 
suvokė, kad jį lydi smalsūs žvilgsniai, kad bendrakursiai nusiteikę pa- 
sijuokti, nes jis buvo stambus, atrodė kaip Bethovenas boksininkas, o 
marškinėlius buvo apsipylęs kariu. 

Jam prisiartinus, ji pažvelgė į jį didelėmis akimis, atmetė ilgus tam- 
sius plaukus, o pro prasegtus marškinius šmėkštelėjo švelnus blyškus 
tarpelis tarp krūtų. 

Keista klajokliška vaikystė amžinai kraustantis, vis naujos moky- 
klos ir nauji vaikai išmokė Straiką puikių bendravimo įgūdžių; jis vi- 
sur pritapdavo, prajuokindavo žmones, patiko beveik visiems. Bet tą 
vakarą vos apvertė liežuvį. Prisiminė, kad šiek tiek svirduliavo. 

— Tau ko nors reikia? - paklausė ji. 

— Aha, - atsakė jis. Timptelėjo marškinėlius ir parodė kario dė- 
mes. - Kaip manai, kuo jas išskalbti? 

Prieš savo norą (jis matė, kad stengiasi tvardytis) ji sukikeno. 

Po kurio laiko į salytę su būriu išpuoselėtų draugužių įsiveržė uni- 
versiteto Adonis, parlamento nario sūnus Džeigas Rosas, pažįstamas 
Straikui iš matymo ir girdų, ir pamatė Straiką su Šarlote, sėdinčius ant 
palangės ir kalbančius. 

— Kur tave velnias nešioja, brangute? - tarė Rosas, išdidžiai globė- 
jišku tonu rodydamas, kas čia šeimininkas. - Ričio vakarėlis viršuje. 

- Aš neisiu, - šypsodamasi atsisuko ji. - Turiu padėti Kormoranui 
išskalbti marškinėlius. 

Taip ji viešai pametė seną meilužį, Harou mokyklos auklėtinį, dėl 
Kormorano Straiko. Tai buvo šlovingiausia akimirka per devyniolika 
Straiko metų: jis visų akivaizdoje pagrobė Helenę Trojietę Menelajui 
iš po nosies ir buvo toks priblokštas ir nudžiugęs, jog, užuot svarstęs, 
kodėl atsitiko toks stebuklas, paprasčiausiai jį pripažino. 

Tik vėliau suvokė, kad atsitiktinumas ar likimas buvo tariamas, 
parengtas Šarlotės. Po daugelio mėnesių ji prisipažino: norėdama nu- 
bausti Rosą už kažkokį nusižengimą, ji tyčia atklydo ne ten, kur reikia, 
ir laukė, kol prie jos prieis koks nors vyrukas; kad jis, Straikas, tebu- 
vo priemonė Rosui pakankinti; kad paryčiais jinai su juo pergulėjo iš 
keršto ir pykčio, o ne iš aistros, kaip jam atrodė. 

Ta pirma naktis slėpė viską, kas vėliau juos išskirdavo ir vėl suves- 
davo: jos polinkį į savinaiką, jos beatodairiškumą, jos ryžtą skaudin- 
ti, jos nenoringą, bet nuoširdžią aistrą Straikui, jos tvirtą padėtį tame 
uždarame pasaulėlyje, kuriame buvo užaugusi, kurio vertybes sykiu 
niekino ir pripažino. Taip prasidėjo jų ryšys, trukęs penkiolika metų, 
todėl dabar Straikas guli ant sulankstomosios lovelės kamuojamas ne 
tik kūno skausmų - trokšta išdildyti visus prisiminimus apie ją. 

Robina jau antrą kartą rado užrakintas stiklines duris. Atrakino jas at- 
sarginiu raktu, kurį jai patikėjo Straikas, priėjo prie uždarytų kabineto 
durų ir įsiklausė. Po kelių sekundžių išgirdo tylų, bet aiškų knarkimą. 

Padėtis kebli. Viena vertus, juodu be žodžių susitarė neminėti Strai- 
ko sulankstomosios lovelės ir kitų daiktų, rodančių, kad Straikas čia 
gyvena nuolat. Antra vertus, Robina šį rytą turėjo laikinam viršinin- 
kui pranešti skubią žinią. Ji delsė svarstydama, ką daryti. Lengviausia 
būtų pažadinti Straiką trankantis priimamajame, kad jis turėtų laiko 
susitvarkyti ir sutvarkyti kabinetą, bet tai gali trukti per ilgai: jos nau- 
jiena laukti negali. Robina giliai įkvėpė ir pasibeldė į duris. 

Straikas iškart pabudo. Valandėlę apkvaitęs gulėjo, spoksodamas į 
priekaištingai besiliejančią pro langą dienos šviesą. Paskui prisiminė, 
kad padėjo mobilųjį, perskaitęs Šarlotės žinutę, o nustatyti žadintuvą 
pamiršo. 

— Neikit į vidų! - subaubė jis. 

— Gal norėtumėt puodelio arbatos? - paklausė Robina už durų. 

— Taip, būtų puiku. Ateisiu, - garsiai pridūrė Straikas, pirmą kartą 
gailėdamasis, kad kabineto durys be užrakto. Prie sienos stovėjo pro- 
tezas, o Straikas vilkėjo tik trumpikes. 

Robina nuskubėjo pripilti arbatinio, o Straikas išsibruko iš miegmai- 
šio. Skubiai apsirengė, kaip pakliuvo prisisegė protezą, įstūmė į kampą 
sulankstomąją lovelę ir grąžino į vietą rašomąjį stalą. Praėjus dešimčiai 
minučių, kai ji pabeldė į duris, jis įšlubavo į priimamąjį trenkdamas 
dezodorantu ir išvydo prie stalo Robiną, dėl kažko labai susijaudinusią. 

— Jūsų arbata, - parodė į garuojantį puodelį. 

- Puiku, ačiū. Dar valandėlę, - atsakė jis ir išėjo nusišlapinti į vo- 
nios kambarį laiptinėje. Segdamasis kelnių užtrauktuką, išvydo save 
veidrodyje, susiraukšlėjusį ir nesiskutusį. Ne pirmą kartą ramino save: 
šukuok nešukavęs - plaukai atrodo vienodai. 

- Turiu naujienų, - pasakė Robina, kai jis vėl įžengė į kabinetą pro 
stiklines duris ir dar kartą padėkojęs paėmė puodelį su arbata. 

- Tikrai? 

- Radau Rošelę Onifad. 

Jis pastatė puodelį ant stalo. 

- Juokaujat. Kaip, po galais... 

- Pamačiau byloje, kad ji turi vaikščioti į Šventojo Tomo ligoninės 
ambulatoriją, - susijaudinusi ir paraudusi sutratėjo Robina, - todėl 
vakar vakare paskambinau į ligoninę apsimetusi ja ir pasakiau, kad 
pamiršau, kada man paskirta. Man atsakė, kad ketvirtadienio rytą 
pusę vienuoliktos. Turite, - ji dirstelėjo į kompiuterio monitorių, - 
penkiasdešimt penkias minutes. 

Kaip jam pačiam neatėjo į galvą jai tai patikėti? 

- Jūs geniali, po perkūnais, geniali... 

Jis nusiplikė ranką karšta arbata ir pastatė puodelį ant jos stalo. 

- Arjūs žinote, kur... 

- Psichiatrijos skyrius už pagrindinio pastato, - džiugiai išpoškino 
Robina. - Žiūrėkit: eiti reikia nuo Grantlio gatvės, pro antrąjį automo- 
bilių parką... 

Ji atsuko į jį monitorių, rodydama Šventojo Tomo ligoninės žemė- 
lapį. Jis pažvelgė į riešą, bet laikrodis tebebuvo kabinete. 

- Jei išeisite dabar, spėsite, - paragino Robina. 

- Tuoj... Kai ką pasiimsiu. 

Straikas nuskubėjo pasiimti laikrodžio, piniginės, cigarečių ir tele- 
fono. Kai jau beveik uždaręs stiklines duris grūdosi piniginę į užpaka- 
linę kelnių kišenę, Robina jį pašaukė: 

- Ei... Kormoranai... 

Robina pirmą kartą pavadino jį vardu. Straikas pamanė, kad to- 
dėl ji ir susidrovėjo, bet paskui suvokė, kad ji reikšmingai rodo jam 
į bambą. Pažvelgęs žemyn pamatė, kad marškinius susisagstė supai- 
niojęs sagas ir kyšo lopinėlis pilvo, plaukuoto it juodas kokosų plaušų 
demblys. 

— Oi... tikrai... ačiū... 

Robina mandagiai nusisuko į monitorių, kol jis atsisegs ir vėl susi- 
segs sagas. 

- Iki. 

- Iki, - nusišypsojo ji. 

Jis skubiai išėjo, bet tučtuojau uždusęs grįžo. 

— Robina, noriu, kad kai ką patikrintumėt. 

Ji jau laikė rašiklį ir laukė. 

— Sausio septintąją Oksforde vyko konferencija. Lulos Landri dėdė 
Tonis joje dalyvavo. Tarptautinė šeimos teisė. Patikrinkite viską, kas 
įmanoma. Pirmiausia - ar jis ten buvo. 

- Gerai, - atsakė Robina rašydamasi. 

— Ačiū. Jūs genijus. 

Ir nušlubčiojo metaliniais laiptais. 

Robina, gerdama arbatą prie stalo, niūniavo, bet jos linksmumas 
jau išgaravo. Ji tikėjosi, kad Straikas pakvies ją drauge į susitikimą su 
Rošele Onifad, kurios šešėlį Robina vaikėsi dvi savaites. 

Rytinis pikas praėjo, minios metro praretėjo. Straikas apsidžiaugė 
lengvai radęs laisvą vietą, nes bigę tebeskaudėjo. Stoties kioske jis nu- 
sipirko pakelį mėtinių saldainių ir dabar čiulpė keturis iš karto, ban- 
dydamas nuslėpti, kad neturėjo laiko išsivalyti dantų. Dantų šepetuką 
ir pastą jis laikė kuprinėje, nors būtų buvę daug patogiau palikti juos 
ant apdaužytos kriauklės vonios kambaryje. Vėl išvydęs savo apšepusį 
susivėlusį atspindį, šį kartą tamsiame traukinio lange, jis paklausė sa- 
vęs, kodėl apsimetinėjo turįs namus, nors Robina aiškiai suprato, kad 
jis nakvoja kontoroje. 

Straikas turėjo puikią atmintį ir gebėjo orientuotis vietovėje, todėl 
kaipmat nustatė, pro kur įeinama į Šventojo Tomo ligoninės psichia- 
trijos skyrių, ir sėkmingai ten atsidūrė netrukus po dešimtos. Sugaišo 
penkias minutes, kol išsiaiškino, kad automatinės dvivėrės durys yra 
vienintelis įėjimas iš Grantlio gatvės, o paskui įsitaisė ant akmeninio 
automobilių parko parapeto, už kokių dvidešimties metrų nuo durų, 
kad aiškiai matytų, kas pro jas įeina ir išeina. 

Jis težinojo, kad mergina, kurios ieško, veikiausiai benamė ir ti- 
krai juodaodė, metro apgalvojo, kaip elgtis, ir padarė išvadą, kad tėra 
vienas būdas jai atpažinti. Taigi dvidešimt minučių po dešimtos, išvy- 
dęs aukštą liesą juodaodę, gyvai žingsniuojančią prie durų, jis sušuko 
(nors ji buvo pernelyg prašmatni ir pernelyg dailiai apsirengusi): 

— Rošele! 

Ji pakėlė akis pažiūrėti, kas čia šaukia, bet žingsniavo toliau niekaip 
neparodžiusi, kad vardas susijęs su ja, ir dingo pastate. Paskui pasirodė 

pora, abu baltieji; paskui būrelis įvairaus amžiaus ir rasės žmonių, Strai- 
ko nuomone, ligoninės darbuotojų, bet dėl viso pikto jis vėl sušuko: 

— Rošele! 

Keli žmonės atsigręžė, bet toliau kalbėjosi. Guosdamasis, kad to- 
kios įstaigos personalas turbūt įpratęs prie durų sutikti keistoką publi- 
ką, Straikas prisidegė cigaretę ir laukė. 

Jau pusė vienuoliktos, o pro duris neįėjo nė viena juodukė. Arba ji 
neatėjo pas gydytoją, arba yra kitos durys. Vėjelis lengvai kaip plunks- 
na kuteno Straikui sprandą, o jis vis sėdėjo, rūkė, stebėjo ir laukė. Li- 
goninės pastatas buvo milžiniška didžiulė betoninė dėžė stačiakam- 
piais langais; be abejo, durų iš visų pusių yra ir daugiau. 

Straikas ištiesė skaudamą koją su protezu ir vėl pamanė, kad, ko 
gero, teks eiti pas gydytoją. Jam buvo truputį nejauku net būti šalia li- 
goninės. Kurkė pilvas. Pakeliui praėjo pro „McDonalds“. Jei nesulauks 
jos iki vidurdienio, šliauš ten pavalgyti. 

Jis dar du kartus sušuko: „Rošele!“ juodaodėms, vienai įeinančiai, 
kitai išeinančiai, abi atsisuko pažiūrėti, viena - su panieka. 

Paskui šiek tiek po vienuoliktos iš ligoninės nerangiai krypuodama 
išėjo žemutė kresna juodaodė. Jis puikiai žinojo, kad nepražiopsojo 
jos įeinant - ne tik dėl tokios eigasties, bet ir dėl krintančių į akis ir 
visai netinkančių prie figūros trumpų rausvai raudonų dirbtinio kailio 
kailinukų. 

— Rošele! 

Mergina sustojo, atsisuko ir ėmė dairytis, kas ją pašaukė vardu. 
Straikas prišlubavo prie jos, ir ji perbedė jį nepatikliomis akimis. 

- Rošelė? Rošelė Onifad? Sveika. Aš Kormoranas Straikas. Ar ga- 
lėtume pasikalbėti? 

- Aš visada einu iš Redberno gatvės pusės, - pasakė ji Straikui po 
penkių minučių, išklausiusi jo painų pramanytą pasakojimą, kaip jis ją 
rado. - Išėjau pro čia, nes ketinau užsukti į „McDonalds“. 

Ten juodu ir nuėjo. Straikas nupirko du puodelius kavos ir dvi 
dideles bandeles ir nunešė ant staliuko prie lango, kur laukė Rošelė, 
smalsi ir įtari. 

Ji buvo negraži - be jokių išimčių. Riebaluota išdegintos Žemės 
spalvos oda spuoguota ir randuota; mažos akys įdubusios, dantys 
kreivoki ir geltoni. Chemiškai ištiesinti plaukai, gal dešimt centime- 

trų - juodi, apie penkiolika centimetrų - vario rudumo. Aptempti per 
trumpi džinsai, žvilgi pilka rankinė ir blizgūs balti sportbačiai atrodė 
pigiai. Tačiau puraus dirbtinio kailio kailinukai, nors, Straiko nuomo- 
ne, ir bjaurios spalvos, ir merginai netinkantys, - visai kitokios rūšies; 
kai jinai juos nusivilko, Straikas pamatė raštuoto šilko pamušalą, o eti- 
ketė ne Gi Somė (kaip tikėjosi, prisiminęs Lulos Landri elektroninį 
laišką dizaineriui), bet italo, apie kurį net Straikas buvo girdėjęs. 

- Tu tikrai ne žurnalistas? - paklausė ji žemu kimiu balsu. 

Straikas jau prie ligoninės bandė ją tuo įtikinti. 

— Ne. Aš ne žurnalistas. Jau sakiau, aš pažįstu Lulos brolį. 

— Tu jo draugas? 

— Taip. Na, ne visai. Jis mane pasamdė. Aš privatus seklys. 

- Ko tau iš.manęs reikia? - staiga ji baisiausiai išsigando. 

- Nėra ko baimintis... 

— Kodėl nori su manim pasikalbėti? 

- Nieko ypatingo. Džonas abejoja, kad Lula nusižudė, štai ir viskas. 

Jis spėjo, kad ji nepašoko nuo kėdės tik todėl, kad bijo, ką jis gali 
pamanyti, jei ji skubiai pabėgs. Vargu ar jis galėjo sukelti jai tokią bai- 
mę elgesiu ar žodžiais. 

— Nėra ko jaudintis, - vėl patikino jis merginą. - Džonas nori, kad 
dar kartą patikrinčiau aplinkybes, tai... 

- Jis sako, kad aš susijusi su jos mirtimi? 

— Ne, žinoma, ne. Aš tik vyliausi, kad galėsi man ką nors papasako- 
ti apie jos būseną, apie įvykius, lėmusius jos mirtį. Juk jūs nuolat susi- 
tikinėdavote, tiesa? Maniau, galėsi man papasakoti apie jos gyvenimą. 

Rošelė ketino kažką sakyti, paskui apsigalvojo ir pabandė gurkštel- 
ti deginančios kavos. 

— Tai ką sako jos brolis: girdi, ji nenusižudė? Kažkas išstūmė ją pro 
langą? 

- Jis mano, kad taip galėjo būti. 

Rodos, ji kažką svarstė, bandė suprasti. 

— Neprivalau su tavim kalbėtis. Tu net ne policininkas. 

— Taip, tiesa. Bet ar nenorėtum padėti išsiaiškinti... 

— Ji iššoko, - tvirtai pareiškė Rošelė Onifad. 

— Kodėl tu tokia tikra? - paklausė Straikas. 

— Tiesiog Žinau. 

- Atrodo, tai sukrėtė beveik visus jos pažįstamus. 

- Lula buvo apimta depresijos. Taip, gėrė vaistus. Kaip ir aš. Kar- 
tais depresija tave įveikia. Nekas, - pasakė Rošelė, nors skambėjo kaip 
„niekas. 

„Niekas“, - pamanė Straikas, valandėlę užsimiršęs. Blogai miegojo. 
„Niekas“, kur nuėjo Lula Landri, kur slenka visi, jis su Rošele irgi. Kar- 
tais liga - lėtas virsmas nieku, kaip Bristou motinos... kartais niekas 
pakyla tavęs pasitikti iš niekur it kelio betonas, suskaldantis kaukolę. 

Jis neabejojo, kad jeigu išsiims bloknotą, ji nutils arba išeis. Todėl 
toliau klausinėjo, kiek pajėgdamas nerūpestingiau: kaip ji pradėjo lan- 
kytis klinikoje, kaip susipažino su Lula? 

Iš pradžių Rošelė buvo be galo įtari ir atsakinėjo vienskiemeniais 
žodžiais, bet iš lėto, pamažu, įsikalbėjo. Jos istorija buvo liūdna. Vai- 
kystėje išprievartavimas, paskui rūpyba, sunki psichikos liga, globos 
namai, pykčio priepuoliai, o nuo šešiolikos metų - valkatavimas. Gy- 
dytis ji pradėjo atsitiktinai, pakliuvusi po mašina. Rošelė ligoninėje 
pašėlo ir neleido gydytojams apžiūrėti žaizdų, kol galop buvo iškvies- 
tas psichiatras. Dabar ji geria vaistus, jie smarkiai palengvina gyveni- 
mą, jei neužmiršta jų išgerti. Straikas pajuto jai užuojautą ir gailestį 
suvokęs, kad ėjimas į kliniką, kurioje Rošelė susipažino su Lula Lan- 
dri, tapęs jai svarbiausiu savaitės įvykiu. Ji pagyrė jauną psichiatrą, ku- 
ris vadovavo grupės terapijai. 

- Ten ir susipažinai su Lula? 

- Jos brolis nepasakojo? 

- Smulkmenų ne. 

— Taip, ji atėjo į mūsų grupę. Buvo atsiųsta. 

- Ir judvi įsikalbėjot? 

— Aha. 

- Susidraugavot? 

— Aha. 

— Užeidavai pas ją į namus? Plaukiodavai baseine? 

- O ką, negalima? 

- Galima. Šiaip klausiu. 

— Man nepatinka plaukioti. Nepatinka vanduo ant veido, - ji tru- 
putį suminkštėjo. - Aš eidavau į sūkurinę vonią. Dar važiuodavom 
apsipirkti. 

— Ar ji pasakojo tau apie kaimynus, kitus savo namo gyventojus? 

— Bestigius? Truputį. Jie jai nepatiko. Toji moteris - bjaurybė, - ne- 
tikėtai nuožmiai pareiškė Rošelė. 

— Kodėl taip sakai? 

- Tu ją matei? Žiūrėdavo į mane kaip į šiukšlę. 

- Ką apie ją manė Lula? 

— Lulai ji irgi nepatiko, ir jos vyras nepatiko. Jis pislius. 

— Kaip pislius? 

- Pislius, ir tiek! - piktai atšovė Rošelė, bet Straikas tebetylėjo, to- 
dėl pridūrė: - Amžinai mėgindavo nusitempti ją į apačią, kai žmonos 
nebūdavo. 

— Ar Lula eidavo? 

— To betrūko, - iškošė Rošelė. 

— Turbūt judvi su Lula daug kalbėdavotės, tiesa? 

— Taip, kalbėdavomės, iš p... Taip, kalbėdavomės. 

Ji įsistebeilijo pro langą. Pliūptelėjo lietus, netikėtai užklupdamas 
praeivius. Langą šalia jų išmargino permatomos elipsės. 

- Iš pradžių? - paklausė Straikas. - Bet ilgainiui kalbėdavotės vis 
mažiau“ 

— Aš tuoj eisiu, - išdidžiai pareiškė Rošelė. - Turiu reikalų. 

— Tokie žmonės kaip Lula, - atsargiai prabilo Straikas, - dažnai 
būna išlepinti. Kitus laiko per nieką. Įpratę, kad viskas būtų kaip... 

— Aš niekam nesilankstau, - pasipiktino Rošelė. 

— Gal todėl tu jai ir patikai? Gal manė, kad tu jai lygi, o ne prielipa? 

— Nagi tikrai, - suminkštėjo Rošelė. - Man ji nedarė įspūdžio. 

— Todėl ji ir norėjo su tavim draugauti, tu pažįsti tikrą gyvenimą... 

— Aha. 

— Be to, jus siejo liga. Todėl tu supratai ją geriau už kitus. 

— Be to, aš juoda, - tarė Rošelė, - oji norėjo pasijusti tikra juodąja. 

— Lula su tavim apie tai kalbėjo? 

— Taip, žinoma, - atsakė Rošelė. - Ji norėjo sužinoti, iš kur ji, kur 
jos šaknys. 

- Ji pasakojo, kad bandė rasti juoduosius savo giminaičius? 

— Taip, Žinoma. Ir ji... taip. 

Ji pastebimai užsikirto. 

— Ji ką nors rado? Tėvą? 

— Ne. Nerado. Nepavyko. 

— Tikrai? 

- Taip, tikrai. 

Ji puolė šveisti bandelės. Straikas būgštavo, kad tą pat akimirką, kai 
ją suvalgys, išeis. 

— Ar Lula buvo prislėgta, kai susitikote „Vašti“ jos mirties išvaka- 
rėse“ 

- Buvo. 

— Pasakė tau kodėl? 

— Priežastis nebūtina. Liga - nekas. 

— Bet ji tau pasakė, kad jaučiasi nekaip? 

— Taip, - atsakė ji, vos pastebimai suabejojusi. 

- Jūs turėjote drauge pietauti, tiesa? - paklausė jis. - Kiranas sakė, 
kad vežė ją susitikti su tavim. Pažįsti Kiraną, tiesa? Kiraną Kolovą 
Džonsą* 

Jos išraiška sušvelnėjo, lūpų kampučiai užsirietė. 

— Taip, pažįstu Kiraną. Taip, ji atvažiavo į „Vašti“ susitikti su manim. 

— Bet pietų nepasiliko? 

— Ne. Skubėjo, - atsakė Rošelė. 

Ji nulenkė galvą ir gurkštelėjo kavos, slėpdama veidą. 

— Kodėl ji nepaskambino ir neatšaukė susitikimo? Juk tu turi tele- 
foną? 

— Taip, turiu telefoną, - pasišiaušė ji ir iš kailinukų kišenės ištraukė 
paprastutį mobilųjį „Nokia“, apklijuotą rausvais stikliukais. 

— Tai kodėl, kaip tau atrodo, ji nepaskambino pasakyti, kad negali 
susitikti? 

Rošelė perbedė jį akimis. 

— Nesjai nepatiko skambinti telefonu - jos klausėsi. 

- Žurnalistai? 

— Taip. 

Ji beveik suvalgė bandelę. 

- Žurnalistus vargu ar būtų dominęs jos pokalbis apie atšauktą su- 
sitikimą „Vašti, kaip manai? 

— Nežinau. 

— Tuo metu nesistebėjai, kad ji sukorė tokį kelią tik pasakyti tau, 
kad negalės su tavim pietauti? 

— Aha. Nesistebėjau, - atsakė Rošelė. Ir staiga prapliupo: - Kai turį 
vairuotoją, negi tai svarbu? Važiuoji, kur nori, papildomai mokėti ne- 
reikia, paima ir nuveža, ar ne? Ji vis tiek važiavo pro šalį, tai ir užsuko 
man pasakyti, kad nepasiliks, nes turi grįžti namo pas sušiktą Kiarą 
Porter. 

Atrodė, kad Rošelė gailisi išdavikiško „sušiktą“, vos šis žodis iš- 
sprūdo. Ji sučiaupė lūpas, lyg pasižadėdama, kad daugiau nesikeiks. 

- Ir viskas? Lula įžengė į parduotuvę, pasakė: „Negaliu likti, turiu 
grįžti namo susitikti su Kiara“ ir išvažiavo? 

- Aha. Maždaug, - sutiko Rošelė. 

— Kiranas sako, kad paprastai jie parveždavo tave namo. 

— Aha, - atsakė Rošelė. - Ką gi. Tą dieną ji buvo labai užsiėmusi, ar 
ne? - Rošelė prastai slėpė apmaudą. 

- Papasakok smulkiau, kas atsitiko parduotuvėje. Ar katra nors 
jūsų ką nors matavosi? 

- Aha, - patylėjusi atsakė Rošelė. - Ji matavosi. - Vėl tyla. - Ilgą 
Aleksandro Makvino suknelę. Jis irgi nusižudė, - pridūrė santūriai. 

- Ėjai į persirengimo kabiną su ja? 

— Taip. 

— Kas joje atsitiko? - paragino Straikas. 

Jos akys priminė jam buliaus, su kuriuo vaikystėje susidūrė akis į 
akį: giliai įsodintos, apgaulingai abejingos, bedugnės. 

- Ji apsivilko suknelę, - pasakė Rošelė. 

— Daugiau ji nieko nedarė? Niekam neskambino? 

— Ne. Na taip. Gal. 

- Žinai, kam skambino? 

— Neprisimenu. 

Ji atsigėrė, vėl užsidengdama veidą popieriniu puodeliu. 

— Evanui Dafildui? 

— Gal. 

— Gal prisimeni, ką sakė? 

— Ne. 

— Viena pardavėjų girdėjo ją kalbantis telefonu. Rodos, Lula tarėsi 
su kai kuo susitikti savo bute gana vėlokai. Pardavėja mano, gerokai 
po vidurnakčio. 

— Tai kas? 

— Vadinasi, tai veikiausiai ne Dafildas, juk jau buvo su juo susita- 
rusi susitikti „Uzi“? 

— Per daug žinai, a? - tarė ji. 

— Visi žino, kad tą naktį jie susitiko „Uzi', - atsiliepė Straikas. - Visi 
laikraščiai rašė. 

Beveik neįmanoma pamatyti, išsiplėtę ar susitraukę Rošelės vyz- 
džiai, nes juos supa visiškai juoda rainelė. 

— Aha, turbūt, - nusileido ji. 

— Tai ji tarėsi su Dibiu Maku? 

— Ne! - ji nusijuokė. - Ji nežinojo jo numerio. 

— Garsūs žmonės beveik visada gali gauti vienas kito numerį, - tarė 
Straikas. 

Rošelės veidas apsiniaukė. Ji dirstelėjo į tuščią akį rėžiančio telefo- 
no ekranėlį. 

— Nemanau, kad ji turėjo jo numerį, - atsakė. 

— Bet girdėjai, kaip ji tariasi su kažkuo susitikti gerokai po vidur- 
nakčio? 

— Negirdėjau, - atsakė Rošelė, vengdama jo žvilgsnio, ir pateliūš- 
kavo popieriniame puodelyje kavos likučius. - Nieko panašaus nepri- 
simenu. 

— Supranti, kaip svarbu šitai gali būti? - Straikas stengėsi, kad balsas 
neskambėtų grėsmingai. - O jei Lula susitarė su kuo nors susitikti tuo 
metu, kai žuvo? Policija nieko apie tai nežinojo, tiesa? Tu nepasakei? 

— Turiu eiti, - pasakė ji, prarijo paskutinį bandelės kąsnį, griebė 
savo pigios rankinės dirželį ir piktai dėbtelėjo į Straiką. 

— Beveik pietų metas, - tarė jis. - Galiu tau ko nors nupirkti? 

— Nenoriu. 

Bet nepakrutėjo. Jis spėjo, kad ji skursta ir gyvena pusbadžiu. 
Šiurkštumas, slepiantis nuožmų išdidumą ir trapumą, jį sugraudino. 

— Aha, gerai, - tarė ji, numetė rankinę ir vėl susmuko ant kietos 
kėdės. - Didelį mėsainį. 

Jis būgštavo, kad ji išeis, kol jis stovės prie prekystalio, bet kai grįžo 
su dviem padėklais, ji tebesėdėjo ir net nenoromis jam padėkojo. 

Straikas pakeitė temą. 

— Tu puikiai pažįsti Kiraną, tiesa? - paklausė, įsidėmėdamas nuo- 
raudį, nutvieskusį jos veidą ištarus šį vardą. 

— Aha, - droviai atsakė ji. - Dažnai susitikdavau su jais abiem. Jis 
visada ją vežiodavo. 

— Jis sako, kad Lula, važiuodama į „Vašti ', kažką rašė sėdėdama ant 
užpakalinės sėdynės. Gal ji parodė ar padavė tau, ką parašiusi? 

— Ne, - atsakė Rošelė. - Nieko nemačiau, - pareiškė, prisikimšusiį 
burną gruzdintų bulvyčių. - O kas ten buvo? 

— Nežinau. 

— Gal pirkinių sąrašas? 

- Taip manė ir policija. Tu tikrai nepastebėjai jos laikant popieriaus 
lapelio, laiško, voko? 

- Tikrai nieko nepastebėjau. Kiranas žino, kad su manim susitin- 
ki? - paklausė Rošelė. 

- Taip, sakiau, kad tu mano sąraše. Jis sakė, kad tu gyvenai Švento- 
jo Elmo bendrabutyje. 

Ji, regis, buvo patenkinta. 

— Kur gyveni dabar? 

— O tau kas? - staiga įsiuto Rošelė. 

— Man nieko. Tik iš mandagumo paklausiau. 

Rošelė prunkštelėjo: 

— Dabar turiu savo butą Hamersmite. 

Valandėlę ji kramtė, paskui pirmą kartą kai ką pasakė neklausta: 

— Mes automobilyje klausydavomės Dibio Mako. Aš, Kiranas ir 
Lula. 

Ir ji pradėjo repuoti: 


Velniop hidrochinoną, aš juodas kaip šėtonas, 

Pastosi Dibiui kelią - ieškok kapuos kampelio. 

Važiuoju aš ferariu - tu atsiknisk, Džohari, turiu aš galvą 
ant pečių, 

Kai pinigas prabyla, visi balsai nutyla, ir aš tave aprėksiu, 
pone Džeikai. 


Atrodė pergalingai, lyg būtų pastačiusi Straiką į savo vietą, ir jis 
neturėtų ko atsakyti. 

- Iš „Hidrochinono“, - paaiškino ji. - Albumas vadinasi „Jake On 
My Jack“. 


218 


— Kas yra hidrochinonas? - paklausė Straikas. 

— Odos šviesiklis. Mes repuodavom užsidarę langus, - pasakė Ro- 
šelė. 

Jos veidą nuo prisiminimų nušvietė šilta šypsena, jis pagražėjo. 

— Vadinasi, Lula laukė susitikimo su Dibiu Maku? 

— Taip, laukė, - tarė Rošelė. - Žinojo, kad jam patinka, ir rietė nosį. 
Kiranas irgi baisiai jaudinosi, be paliovos kaulijo Lulą jį Dibiui prista- 
tyti. Ir jis norėjo susipažinti su Dibiu. - Jos šypsena išblėso. Niūriai 
atsikando mėsainio ir tarė: - Tai viskas, ką norėjai sužinoti? Nes man 
reikia eiti. 

Ji ėmė šveisti mėsainį, skubiai grūsdamasi į burną. 

— Turbūt Lula daug kur tave vesdavosi? 

— Aha, - atsakė Rošelė pilna mėsainio burna. 

— Ar buvai su ja „Uzi'? 

— Aha. Kartą. 

Ji nugurkė ir pradėjo pasakoti apie kitas vietas, kuriose lankėsi drau- 
gystės su Lula pradžioje, jausdamasi kaip pasakoje (nors bandė ryžtin- 
gai neigti buvusi apakinta multimilijonierės gyvensenos). Lula kartą per 
savaitę išplėšdavo Rošelę iš nykaus bendrabučio ir grupinės terapijos 
pasaulėlio ir įsukdavo į brangių malonumų sūkurį. Straikas atkreipė dė- 
mesį, kad Rošelė beveik nieko nepasakoja apie Lulą kaip žmogų, užtat 
jai labai svarbios Lulos stebuklingos plastikinės kortelės, už kurias gali- 
ma nusipirkti rankinių, striukių ir brangenybių ir nuolat iškviesti Kiraną 
kaip lempos džiną atvežti Rošelės iš bendrabučio. Ji smulkiai papasakojo 
apie Lulos jai nupirktas dovanas, parduotuves, į kurias Lula ją nusivedė, 
restoranus ir barus, kuriuose jos lankėsi dviese, vietas, pilnas įžymybių. 
Vis dėlto atrodo, kad šios Rošelei nepadarė nė menkiausio įspūdžio, nes 
po kiekvienos pavardės iškart pridurdavo menkinamą pastabą: „Subin- 
galvis.“ „Jos viskas iš plastiko.“ „Tragiškiau ir būti negali.“ 

— Tu pažįsti Evaną Dafildą? - paklausė Straikas. 

— Aha, - šį kartą net trumpas žodelis trykšte tryško panieka. - Šūdžius. 

— Tikrai? 

— Taip, tikrai. Paklausk Kirano. 

Ji nuolat užsimindavo, kad juodu su Kiranu laikosi drauge: blaivūs 
ir nešališki Lulos pasaulio mulkių stebėtojai. 

— Kodėl šūdžius? 

— Jis elgdavosi su ja kaip kiaulė. 

— Kaip“ 

— Pardavinėdavo paskalas, - paaiškino Rošelė, imdama paskutinę 
gruzdintą bulvytę. - Kartą ji visus patikrino. Pripasakojo įvairių isto- 
rijų, o paskui žiūrėjo, kurios pateks į laikraščius. Aš vienintelė laikiau 
liežuvį už dantų, visi kiti išplepėjo. 

— Ką ji patikrino? 

- Kiarą Porter. Ir Dafildą. Ir Gajų Somė, - Rošelė irgi nežinojo, kad 
jo vardą reikia tarti prancūziškai, - bet paskui ji nusprendė, kad jis ne- 
kaltas. Sugalvojo jam pateisinimą. Bet jis išnaudojo ją, kaip ir visi kiti. 

— Kaip? 

— Neleido jai dirbti su kitais. Norėjo, kad ji stengtųsi tik dėl jo fir- 
mos, kad darytų jam reklamą. 

— Vadinasi, ji sužinojo, kad gali tavim pasitikėti... 

- Aha, tada ji man nupirko telefoną. - Ji patylėjo ir pridūrė: - Kad 
galėtų man paskambinti, kai tik panorės. 

Staiga ji griebė nuo stalo žėrintį rausvą mobilųjį ir įsikišo į pūkuotų 
rausvų kailinukų kišenę. 

- Turbūt dabar pati turi už jį mokėti? - paklausė Straikas. 

Manė, kad ji lieps jam nekišti nosies ne į savo reikalus, bet ji atsakė: 

- Jos šeima nė nepastebi, kad vis dar už jį moka, - atrodė, ši mintis 
teikia jai pikto džiaugsmo. 

— Ar šituos kailinukus tau nupirko Lula? - paklausė Straikas. 

- Ne, - pasipiktino Rošelė. - Pati nusipirkau. Dabar dirbu. 

— Tikrai? Kur? 

— O kam tau? - vėl reikliai paklausė ji. 

— Iš mandagumo. 

Plačias lūpas trumpam iškreipė šypsenėlė, ir ji vėl suminkštėjo. 

— Popiet dirbu parduotuvėje toje pačioje gatvėje, kurioje gyvenu. 

— Apsistojai kitame bendrabutyje? 

— Ne, - atsakė ji. 

Ir Straikas vėl pajuto, kad ji užsisklendė, kad atsisako kalbėti ir ge- 
riau jos neversti. Jis vėl pakeitė temą. 

— Turbūt buvai sukrėsta, kai Lula žuvo? 

— Taip, buvau, - negalvodama atsakė ji, paskui, suvokusi, kad prasi- 
tarė, atsimetė. - Žinojau, kad ji apimta depresijos, bet niekada nesitiki, 
kad nutiks blogiausia. 

- Tai netvirtintum, kad ji galvojo apie savižudybę tą dieną, kai su- 
sitikote? 

— Nežinau. Labai trumpai kartu buvom. 

— Kur buvai, kai išgirdai, kad ji užsimušė? 

- Bendrabutyje. Daugybė žmonių žinojo, kad ją pažįstu. Džanina 
mane pažadino ir pasakė. 

— Ir tu iškart pamanei, kad ji nusižudė? 

— Aha. O dabar turiu eiti. Turiu eiti. 

Ji pasiryžo, ir Straikas suprato, kad ilgiau jos nesulaikys. Vėl įsibru- 
kusi į juokingus savo kailinukus, ji užsikabino ant peties rankinę. 

— Perduok Kiranui linkėjimus nuo manęs. 

— Gerai, perduosiu. 

- Iki. 

Ir neatsisukusi iškrypavo iš restorano. 

Straikas žiūrėjo, kaip ji praėjo pro langą, nuleidusi galvą, suraukusi 
antakius. Ir dingo iš akių. Nustojo lyti. Jis tingiai prisitraukė prie savęs 
padėklą ir suvalgė paskutines bulvytes. 

Paskui atsistojo taip staiga, kad mergina su beisbolininko kepurai- 
te, kuri artinosi prie jo stalo nukraustyti ir nušluostyti, atšoko riktelė- 
jusi iš nuostabos. Straikas išskubėjo iš „McDonalds“ ir nužingsniavo 
Grantlio gatve. 

Rošelė stovėjo ties posūkiu, gauruoti rausvai raudoni kailinukai iš 
toli krito į akis tarp Žmonių, prie pėsčiųjų perėjos laukiančių, kol užsi- 
degs žalias šviesoforo signalas. Ji kažką tarškėjo į rausvąjį mobilųjį su 
blizgučiais. Straikas prasibrovė prie jos, įsimaišė į būrelį jai už nuga- 
ros, ir žmonės prasiskyrė, praleisdami tokį milžiną. 

— .„norėjo sužinoti, su kuo ji tarėsi tą naktį susitikti... taip, ir... 

Rošelė pakreipė galvą, žiūrėdama į mašinų srautą, ir pamatė už 
nugaros Straiką. Atitraukusi nuo ausies mobilųjį, ji skubiai paspaudė 
mygtuką ir nutraukė pokalbį. 

— Ko? - karingai paklausė. 

— Kam skambinai? 

— Ne tavo sumautas reikalas! - tūžmingai atkirto ji. Praeiviai atsi- 
suko. - Tu mane seki? 

— Taip, - atsakė Straikas. - Paklausyk. 

Užsidegė žalia šviesa, bet juodu, priešingai nei kiti, stovėjo kaip 
įkalti; praeiviai juos stumdė. 

— Duosi man savo mobiliojo numerį? 

Į jį žiūrėjo nepermaldaujamos buliaus akys - neįžvelgiamos, abe- 
jingos, slapios. 

— O kam? 

— Kiranas prašė, - pamelavo jis. - Buvau užmiršęs. Jis mano, kad 
palikai jo automobilyje akinius nuo saulės. 

Nemanė, kad ji patikės, bet ji greitai padiktavo numerį, ir Straikas 
jį užsirašė ant savo vizitinės. 

- Viskas? — vis dar priešiškai paklausė Rošelė ir nužingsniavo per 
gatvę, bet spėjo prieiti tik iki saugumo salelės, nes vėl užsidegė raudo- 
na šviesa. 

Straikas nušlubavo įkandin. Rodos, jis merginą siutino ir trikdė. 

— Ko dar? 

— Manau, tu kai ką žinai, ko man nepasakei, Rošele. 

Ji perbedė jį akimis. 

- Imk, - tarė Straikas ir ištraukė iš palto kišenės švarią vizitinę. - Jei 
panorėsi man ką nors papasakoti, paskambink, gerai? Šituo numeriu. 

Ji neatsakė. 

- Jei Lula buvo nužudyta, - tarė Straikas, nekreipdamas dėmesio į 
švilpiančias pro šalį mašinas ir nutekamuosiuose grioviuose spindintį 
lietaus vandenį, - o tu kai ką Žinai, žudikas nepagailės ir tavęs. 

Rošelė vos pastebimai, kandžiai, su pasitenkinimu nusišypsojo. Ji 
netikėjo, kad jai gresia pavojus. Manė, kad viskas puiku. 

Šviesofore įsižiebė žalias žmogeliukas. Rošelė krestelėjo sausais 
šiurkščiais plaukais ir nuėjo per gatvę: paprasta, kresna, negraži, 
spausdama vienoje rankoje mobilųjį, o kitoje - Straiko kortelę. Strai- 
kas vienas stovėjo saugumo salelėje ir bejėgis nesmagiai lydėjo ją aki- 
mis. Gal mergina iš tikrųjų nepardavė savo informacijos laikraščiams, 
bet jis niekaip nepatikėtų, kad tuos vardinius kailinukus, nors ir labai 
jam bjaurius, mergina nusipirko iš parduotuvėje užsidirbtų pinigų. 

Totnamo Rūmų kelio ir Čaringo Kryžkelės gatvių sankryža vis dar 
buvo išrausta, visur platūs grioviai, tuneliai iš balto statybinio kartono 
ir statybininkai su šalmais. Straikas ėjo siauromis perėjomis, atitverto- 
mis metalinėmis tvoromis, pro burzgiančius ekskavatorius, gerklingus 
darbininkus, gręžtuvus ir rūkė. 

Jis pavargo, koją labai skaudėjo, jautė, koks nešvarus jo kūnas ir 
kaip slegia skrandį riebus maistas. Nei iš šio, nei iš to jis padarė lanks- 
tą ir nužingsniavo Satono gatve, toliau nuo kelio darbų barškesio ir 
brūžinimo, ir paskambino Rošelei. Atsiliepė balso paštas, bet atsakė 
jos kimus balsas: ji jam davė tikrą numerį. Žinutės jis nepaliko: jau 
pasakė viską, ką norėjo, bet jam buvo neramu. Beveik gailėjosi, kad 
slapta nepasekė jos, nesužinojo, kur ji gyvena. 

Grįžęs į Čaringo Kryžkelės gatvę, jis šlubavo į kontorą laikinu pės- 
čiųjų tuneliu ir prisiminė, kaip rytą jį pažadino Robina: taktiškai pa- 
sibeldė, užplikė arbatos ir nė žodeliu neužsiminė apie sulankstomąją 
lovelę. Neturėjo taip atsitikti. Suartėti su moterimi yra ir kitų būdų, 
ne tik žavėtis jos figūra aptempta suknele. Nenorėjo jai aiškinti, kodėl 
nakvoja darbe; vengė asmeniškų klausimų. Susidarė tokia padėtis, kad 
ji vadina jį Kormoranu ir liepia susisagstyti sagas. Nereikėjo taip ilgai 
drybsoti. 

Lipdamas metaliniais laiptais pro uždarytas grafiko Kraudžio du- 
ris, Straikas nusprendė iki dienos pabaigos elgtis su Robina griežčiau, 
kad ji užmirštų, kaip atrodo jo plaukuotas pilvas. 

Vos spėjęs padaryti tokią išvadą, jis išgirdo skambų juoką ir dviejų 
moterų, kalbančių sykiu, balsus, sklindančius iš jo kontoros. 

Straikas sustingo ir persigandęs įsiklausė. Jis nepaskambino Šar- 
lotei. Bandė spėti iš tembro ir intonacijų; jai būdinga ateiti ir apžavėti 

laikiną sekretorę, susidraugauti su jo padėjėja, įpiršti jai savą tiesos 

versiją. Abu balsai vėl drauge nusijuokė, ir jam nepavyko pažinti, kie- 
no jie. 

— Sveikas, Stikai! - tarė linksmas balsas, kai jis atidarė stiklines duris. 

Ant įdubusios sofos sėdėjo sesuo Liusė su puodeliu kavos, apsikro- 
vusi maišeliais iš „Marks and Spencer“ ir „John Lewis“. 

Iš pradžių Straikui palengvėjo, kad čia ne Šarlotė, bet paskui jį ap- 
ėmė, kad ir šiek tiek mažesnė, baimė dėl sesers pokalbio su Robina: ir 
ką dabar jiedvi žino apie asmeninį jo gyvenimą? Apkabindamas Liusę, 
jis matė, kad Robina vėl uždariusi kabineto su sulankstomąja lovele ir 
kuprine duris. 

- Robina sakė, kad išėjai bylos reikalais, - Liusė, regis, buvo pui- 
kios nuotaikos, dažniausiai taip nutikdavo jai atsiplėšus nuo Grego ir 
sūnų. 

— Taip, kartais mes, sekliai, tuo užsiimame, - tarė Straikas. - Buvai 
apsipirkti? 

- Taip, Šerlokai, buvau. 

— Gal nori kur nors pasėdėti su puodeliu kavos? 

- Jau turiu, Stikai, - tarė ji, kilstelėdama puodelį. - Šiandien tu ne- 
labai įžvalgus. Truputį šlubuoji? 

- Nepastebėjau. 

— Kada paskutinį kartą buvai pas daktarą Čakrabatį? 

— Visai neseniai, - pamelavo Straikas. 

- Jei neprieštarausite, - tarė Robina, vilkdamasi apsiaustą, - aš ei- 
siu pietauti, pone Straikai. Dar nebuvau. 

Sprendimas elgtis su ja šaltai ir dalykiškai dabar atrodė ne tik nerei- 
kalingas, bet ir bjaurus. Tokios taktiškos moters jis dar nebuvo matęs. 

- Žinoma, Robina, prašom, - tarė jis. 

— Malonu buvo susipažinti, Liuse, - tarė Robina, pamojavo ir din- 
go, uždarydama stiklines duris. 

 -Ji man labai patiko, - susižavėjusi prisipažino Liusė, kai Robinos 
žingsniai nutilo. - Ji puiki. Turėtum pasistengti, kad liktų visam laikui. 

— Taip, ji puiki, - pripažino Straikas. — Iš ko judvi taip juokėtės? 

— Iš jos sužadėtinio - jis, rodos, šiek tiek panašus į Gregą. Robina 
sako, kad tu turi svarbią bylą. Nebūgštauk. Ji nieko nepasakojo. Sakė, 
kad tai įtartina savižudybė. Turbūt džiaugsmo nedaug. 

Ji reikšmingai pažvelgė į jį, bet jis apsimetė, kad nesupranta. 

— Ne pirmas kartas. Turėjau porą tokių bylų kariuomenėje. 

Bet jis abejojo, ar Liusė klausosi. Ji giliai įkvėpė. Jis suprato, kas 
dabar bus. 

— Stikai, tu išsiskyrei su Šarlote? 

Verčiau pasakyti. 

— Taip, išsiskyriau. 

— Stikai! 

— Nieko baisaus, Liuse, nieko man nenutiko. 

Bet jos puikios nuotaikos kaip nebūta: Liusę užplūdo įtūžio ir nu- 
sivylimo banga. Straikas kantriai laukė, išvargęs ir nusikamavęs, kol 
ji siautėjo: visada žinojusi, kad Šarlotė vėl taip padarys; ji nuviliojo 
jį nuo Treisės, sužlugdė jo nuostabią karjerą armijoje, į žemę murdė, 
įkalbėjo atsikraustyti, kad pamestų... 

- Aš ją palikau, Liuse, - tarė Straikas, - o su Treise išsiskyriau daug 
anksčiau... - bet argi jis galėtų sustabdyti tekančią lavą. 

Kodėl jis nesupratęs, kad Šarlotė niekada nepasikeis, kad grįžo pas 
jį tik dėl padėties tragizmo, priviliota jo sužeidimo ir medalio? Šita 
ragana vaidino angelą sargą, kol nusibodo; ji pavojinga ir pikta; savo 
vertę matuoja sukelta sumaištimi, mėgaujasi svetimomis kančiomis... 

- Aš ją palikau, aš taip nusprendžiau... 

— Kur tu gyveni? Kada tai nutiko? Prakeikta bjaurybė... ne, atsi- 
prašau, Stikai, aš daugiau nebeapsimetinėsiu... šitiek metų ji tave... o 
Dieve, Stikai, kodėl tu nevedei Treisės? 

- Liuse, prašau liautis. 

Jis patraukė į šalį kelis „John Lewis“ krepšius, pamatė, kad jie pilni 
mažų kelnyčių ir puskojinių sūneliams, ir sunkiai atsisėdo ant sofos. 
Žinojo, kad atrodo nešvarus ir netvarkingas. Liusė buvo apyverksnė: 
jos laisva diena mieste sugadinta. 

— Turbūt numanei, ko prišnekėsiu, todėl man ir nepasakei? - paga- 
liau sukūkčiojusi paklausė. 

— Atsižvelgiau ir į tai. 

— Gerai, atleisk, - tūžmingai tarė ji spindinčiomis nuo ašarų aki- 
mis. - Bet kokia bjaurybė, Stikai. Pažadėk, kad pas ją nebegrįši. Pa- 
žadėk. 

— Pas ją nebegrįšiu. 

— Kur apsistojai - pas Niką su Ilza? 

— Ne. Turiu butą Hamersmite (šis rajonas dabar jam siejosi su nak- 
vynės namais). - Vieno kambario. 

— Oi, Stikai... kraustykis pas mus! 

Jam prieš akis šmėkštelėjo mėlynas svečių kambarys ir nenuoširdi 
Grego šypsena. 

- Liuse, aš laimingas, kur esu. Aš noriu tik dirbti ir kurį laiką pa- 
gyventi savarankiškai. 

Prireikė dar pusvalandžio, kol ją iškrapštė iš kontoros. Ji jautėsi kal- 
ta, kad buvo tokia nesantūri, atsiprašė, paskui ėmė teisintis ir vėl plūsti 
Šarlotę. Kai ji galop susirengė išeiti, jis padėjo nunešti laiptais paketus, 
sėkmingai nukreipė sesers dėmesį nuo dėžių su manta, tebestovinčių 
laiptų aikštelėje, ir galop įsodino ją į juodą taksi Danijos gatvės gale. 

Pro galinį langą į jį žiūrėjo jos apskritas blakstienų tušu išterliotas 
veidas. Jis prisivertė nusišypsoti, pamojavo ir prisidegė dar vieną ciga- 
retę, lygindamas Liusės užuojautą su kai kuriais apklausos metodais 
Gvantaname. 

Robina, pirkdama sumuštinius sau, įprato nupirkti paketą ir Straikui, 
jei šis per pietus būdavo kontoroje, o pinigų pasiimdavo iš smulkių 
išlaidų skardinės. 

Tačiau šiandien ji atgal neskubėjo. Priešingai nei Liusė, ji pastebėjo, 
kaip sunerimo Straikas, pamatęs, kad jos kalbasi. Jo veidas, įėjus į kon- 
torą, buvo toks pat niūrus, kaip tada, kai juodu pirmą kartą susitiko. 

Robina vylėsi nepasakiusi Liusei nieko, kas nepatiktų Straikui. 
Negali sakyti, kad Liusė smalsavo, bet į jos klausimus buvo sunku 
atsakyti. 

— Jūs jau pažįstate Šarlotę? 

Robina suvokė, kad čia ta nepaprasta gražuolė, buvusi žmona ar 
meilužė, su kuria ji susidūrė pirmą rytą. Tačiau vargu ar tai galima 
vadinti pažintimi, todėl ji atsakė: 

- Ne. 

— Keista, - Liusė nenuoširdžiai nusišypsojo. - Maniau, ji iškart at- 
lėkė į jus pažiūrėti. 

Robina kažkodėl pajuto turinti paaiškinti: 

— Aš čia tik laikinai. 

— Nesvarbu, - atsakė Liusė, regis, įžvelgusi atsakyme slaptą prasmę, 
kurios Robina nesuvokė. 

Tik dabar, išsiblaškiusi vaikščiodama tarp lentynų su bulvių traš- 
kučiais, Robina suvokė, ką Liusė turėjo omeny. Robina spėjo, kad Liu- 
sė norėjusi ją pagirti, tačiau vien nuo minties, kad Straikas galėtų prie 
jos kibti, darėsi bloga. 

(„Matai, jei tu būtum jį matęs... jis milžiniškas, o veidas kaip nuva- 
ryto boksininko. Patrauklumo nė lašo, neabejoju, kad jam per ketu- 
riasdešimt ir... - kaip dar pasišaipyti iš Straiko išvaizdos, - jo plaukai 
panašūs į gaktos.“ 

Matju susitaikė su mintimi, kad Robina tebedirba pas Straiką, tik 
todėl, kad ji priėmė pasiūlymą dirbti informacijos sklaidos konsultan- 
tų bendrovėje.) 

Ji aklai paėmė du maišelius bulvių traškučių su druska ir actu ir 
pasuko prie kasos. Ji dar nepranešė Straikui, kad po pustrečios savaitės 
išeis. 

Liusė paliko ramybėje Šarlotę ir ėmė kamantinėti Robiną apie ap- 
triušusios kontorėlės verslo užmojus. Robina atsakinėjo miglotai, nes 
numanė, jog Liusė nežino, kokie prasti Straiko reikalai, nes jis nenori, 
kad sesuo žinotų. Tikėdamasi, kad jis bus patenkintas, jei sesuo manys 
verslui sekantis, ji užsiminė, jog naujausias klientas turtingas. 

— Skyrybos? - paklausė Liusė. 

— Ne, - atsakė Robina. - Matot, aš pasirašiau susitarimą dėl slaptu- 
mo... jis buvo paprašytas papildomai ištirti bylą apie savižudybę. 

— O Dieve, Kormoranui bus sunku, - Liusės balsas skambėjo keis- 
tokai. 

Robina suglumo. 

- Jis jums nepasakojo? Daugelis apie tai žino. Mūsų motina buvo 
garsi... popmuzikos dainininkų gerbėja, - staiga Liusės šypsena pasi- 
darė dirbtinė, o balso tonas, nors stengėsi kalbėti atsainiai ir nerūpes- 
tingai, nervingas. - Viskas aprašyta internete. Dabar ten viską rasi, 
tiesa? Ji mirė perdozavusi, neva savižudybė, bet Stikas visada manė, 
kad ją nugalabijo buvęs vyras. Nieko įrodyti nepavyko. Stikas įtūžo. Is- 
torija bjauri ir siaubinga. Gal todėl klientas ir pasirinko Stiką - turbūt 
savižudė irgi perdozavo? 

Robina neatsakė, bet ir nereikėjo, Liusė, nelaukdama atsakymo, 
tratėjo toliau: 

— Tada Stikas metė universitetą ir išėjo tarnauti į karinę policiją. 
Šeima labai nusivylė. Matot, jis labai gabus, niekas iš mūsų šeimos 
nesimokė Oksforde, bet jis susirinko daiktus, viską metė ir išėjo į ka- 
riuomenę. Ir atrodė, kad jam tas darbas tiko, jam labai sekėsi. Atvirai 
kalbant, gailiuosi, kad jis metė karinę tarnybą. Galėjo likti, nors ir be 
kojos... 

Robina niekaip neparodė nustebimo. 

Liusė gurkštelėjo arbatos. 

— Tai iš kurios Jorkšyro dalies jūs atvykot? 

Paskui pokalbis vyko gana sklandžiai, kol grįžo Straikas: Robina 
tuo metu pasakojo, kaip Matju bandė imtis remonto. 

Bet, grįždama į kontorą su sumuštiniais ir bulvių traškučiais, ji 
kaip niekad gailėjosi Straiko. Žmona - arba sugyventinė, jei jie ne- 
buvo vedę, - jį paliko, jis nakvoja kontoroje, buvo sužeistas kare, o 
dabar ji sužinojo, kad jo motina mirė įtartinomis ir ne itin gražiomis 
aplinkybėmis. 

Ji neslėpė nuo savęs, kad ši užuojauta susijusi su smalsumu. Kada 
nors tikrai ji susiras internete smulkmenų apie Lindos Straik mirtį. Sy- 
kiu jautėsi kalta, kad sužinojo dar kelias Straiko gyvenimo smulkme- 
nas, kurių, kaip ir gauruoto pilvo trikampio šį rytą, jis neketino rodyti. 
Jis išdidus ir savarankiškas, todėl patiko jai ir ją net žavėjo, nors šių 
savybių raiška - sulankstomoji lovelė, kartoninės dėžės laiptų aikštelė- 
je, tušti makaronų indeliai šiukšlių dėžėje - kėlė Matju pajuoką, nes jis 
manė, kad tokioje nepavydėtinoje padėtyje gali atsidurti tik švaistūnas 
ar nevykėlis. 

Grįžusi Robina nesuvokė, ar nuotaika kabinete iš tikrųjų įtempta, 
ar jai tik taip atrodo. Straikas sėdėjo prie jos kompiuterio ir barškino 
klaviatūrą. Jis padėkojo už sumuštinius, bet nemetė darbo dešimčiai 
minučių (kaip paprastai), kad paplepėtų apie Landri bylą. 

— Man reikia padirbėti. Ar jums bus patogu ant sofos? - paklausė, 
spausdindamas toliau. 

Robina svarstė, ar Liusė pasakė Straikui, apie ką jos kalbėjosi. Vylė- 
si, kad ne. Paskui pasipiktino, kad jaučiasi kalta; šiaip ar taip, ji nieko 
blogo nepadarė. Suirzusi Robina trumpam pamiršo, kaip trokšta suži- 
noti, ar jis rado Rošelę Onifad. 

— Aha! - šūktelėjo Straikas. 

Italo drabužių dizainerio svetainėje jis rado rausvai raudonus kai- 
linukus, kokiais rytą vilkėjo Rošelė. Jais prekiaujama tik dvi savaites, o 
kainuoja jie pusantro tūkstančio svarų. 

Robina laukė, kad Straikas paaiškintų šūksnį, bet nesulaukė. 

- Ar radote Rošelę? - pagaliau paklausė, kai Straikas atsisuko nuo 
kompiuterio išvynioti sumuštinių. 

Jis papasakojo jai apie susitikimą, bet rytinis džiaugsmas ir dėkin- 
gumas, kai jis kelis kartus ją pavadino genijum, buvo dingęs. Robina 
taip pat šaltai papasakojo apie telefoninių paieškų rezultatus. 

— Paskambinau į advokatų kolegiją dėl konferencijos Oksforde 
sausio septintąją, — tarė ji. - Tonis Landris dalyvavo. Apsimečiau, kad 
buvome susitikę, bet aš negaliu rasti jo vizitinės. 

Neatrodė, kad jį labai domina informacija, kurios prašė, nepagyrė 
jos ir už sumanumą. Pokalbis nutrūko, abu buvo nepatenkinti. 

Liusės klyksmai išvargino Straiką; jis norėjo pabūti vienas. Be to, 
spėjo, kad Liusė galėjo papasakoti Robinai apie Ledą. Sesuo smerkė 
motiną, gyvenusią ir mirusią skandalingai, tačiau kartais ją apimdavo 
keistas troškimas pasikalbėti šia tema, ypač su nepažįstamais žmo- 
nėmis. Gal taip savaip atsipalaiduodavo, nes praeitį nuo draugių iš 
priemiesčio ji stropiai slėpė, o gal skubėjo pulti, kad nereikėtų gintis; 
nerimaudama, kad kiti jau viską žino, stengdavosi patenkinti geidų 
smalsumą, kol niekas dar neištarė nė žodžio. Bet jis nenorėjo, kad Ro- 
bina žinotų apie jo motiną, koją, Šarlotę ar kitus skaudžius dalykus, 
kuriuos Liusė baisiai mėgdavo aptarinėti. 

Iš nuovargio ir pykčio Straikas negailestingai suvertė Robinai kal- 
tę dėl visų pasaulio moterų, kurios negali palikti vyrų ramybėje. Jis 
ketino po pietų neštis užrašus į „Totnamą, ten galės sėdėti ir galvoti 
netrukdomas ir neprašomas ką nors paaiškinti. 

Robina pajuto, kad aplinkybės pasikeitė. Prisitaikiusi prie tylomis 
kramtančio viršininko nuotaikos, ji nusibraukė trupinius ir sausai, da- 
lykiškai perdavė rytinius pranešimus. 

— Skambino Džonas Bristou, padiktavo Marlenos Higson telefono 
numerį. Be to, jis susižinojo su Gi Somė, dizaineris galėtų su jumis 
susitikti ketvirtadienio rytą dešimtą valandą savo studijoje Blanketo 
gatvėje, jei jums tinka. Jinai Čizike, Strand Grine, netoli Kju tilto. 

— Puiku. Ačiū. 

Tą dieną jie daugiau nieko vienas kitam nepasakė. Straikas kone 
visą popietę prasėdėjo smuklėje ir grįžo tik be dešimt penkios. Ne- 
smagumas liko, ir Robinai išėjus jis lengviau atsikvėpė. 

KEIVIRIA DALIS 


Optimumgue est, ut volgo dixere, aliena insania frui. 


Ir labai sumanu, kaip sakoma, pasinaudoti svetimu 
kvailumu. 


PLINIjJUS VYRESNYSIS. „Gamtos istorija“ 


Rytą prieš vizitą į Gi Somė studiją Straikas apsilankė studentų dušinėje 
dizainerio svetainę ir žinojo, kad Somė skatina pirkti ir nešioti tokius 
drabužius kaip sendintos odos timpės, metalinių tinklelių kaklaraiš- 
čiai ir galvoraiščiai su juodais krašteliais, panašūs į senus katiliukus 
nupjautu viršumi. Straikas įžūlokai apsivilko tradicinį patogų tamsiai 
mėlyną kostiumą, kurį dėvėjo „Cipriani“ restorane. 

Studija buvo įkurta apleistame devyniolikto amžiaus sandėlyje, 
stovinčiame šiauriniame Temzės krante. Nuo žėrinčio upės vandens 
raibo akys, todėl nepažymėtas duris jis rado ne iš karto: lauke nebuvo 
jokių ženklų ar iškabų, kam naudojamas šis pastatas. 

Pagaliau jis aptiko nepastebimą niekaip nepažymėtą varpelį, ir du- 
rys iš vidaus buvo atidarytos nuotolinio valdymo pulteliu. Tuščiame, 
bet erdviame vestibiulyje buvo vėsu: įjungtas kondicionierius. Žvan- 
gėdama ir barškėdama įėjo mergina raudonais kaip pomidoras plau- 
kais, nuo galvos iki kojų apsirengusi juodai ir pasipuošusi daugybe 
sidabrinių apyrankių. 

— Oi, - tarė ji, išvydusi Straiką. 

— Dešimtą valandą man paskirtas susitikimas su ponu Somė, - pa- 
sakė jis ir prisistatė: - Kormoranas Straikas. 

- Oi, - pakartojo ji. - Gerai. 

Ji dingo, iš kur atėjusi. Straikas laukdamas surinko Rošelės Onifad 
mobiliojo numerį (taip darydavo po dešimt kartų kasdien nuo jų susi- 
tikimo). Niekas neatsakė. 

Prabėgo dar valandėlė, o paskui staiga išniro ir guminiais padais 
be garso it katė prie Straiko atžingsniavo nedidukas juodaodis. Jis ėjo 
kraipydamas klubus, nors liemuo ir rankos nejudėjo, išskyrus šiek tiek 
siūbuojančius klubų taktu pečius. 

Gi Somė buvo beveik visa galva žemesnis už Straiką, o riebalų tur- 
būt turėjo šimtą kartų mažiau. Aptemptų juodų dizainerio marškinė- 
lių priekis buvo papuoštas šimtais mažučių sidabrinių spaudžių - iš 
jų ryškėjo trimatis Elvio veidas, lyg krūtinė būtų mozaikos rėmas. Re- 
gėjimo apgaulės įspūdį didino ir aiškiai apibrėžti raumenų kvadratai, 
aptempti laikra. Siauri pilki Somė džinsai buvo su tamsiais dryželiais, 
o kedai, matyt, pasiūti iš juodos zomšos ir lakuotos odos. 

Veidas buvo keistas lieso raumeningo kūno kontrastas - vienos 
kreivės: akys išsprogusios kaip žuvies galvos šonuose. Skruostai apva- 
lūs, žvilgūs vyzdžiai ir storos lūpos ovalo formos, maža galva - beveik 
taisyklingas rutulys. Atrodė, kad Somė iš minkšto juodmedžio išdrožė 
skulptorius, kuriam įkyrėjo meistriškumas, todėl jis griebėsi grotesko. 

Somė ištiesė ranką, truputį pakreipęs riešą. 

— Taip, matau panašumą su Džoniu, - manieringai pasakė, žiūrė- 
damas Straikui į veidą. Balse buvo girdėti koknio akcentas. - Bet jūs 
daug mėsingesnis. 

Straikas paspaudė ranką. Pirštai buvo stulbinamai stiprūs. Barškė- 
dama grįžo raudonplaukė. 

— Aš valandą užimtas, Trude, jokių skambučių ir lankytojų, - pasa- 
kė jai Somė. - Atnešk mums arbatos ir sausainių, brangioji. 

Jis apsisuko kaip šokėjas ir mostelėjo Straikui eiti iš paskos. 

Juodu nuėjo baltintu koridoriumi, paskui įžengė pro atdaras duris: 
į Straiką pro permatomą auksaspalvį audinį, užmestą ant manekeno, 
pažvelgė pagyvenusi plokščiaveidė rytietė; kambarys aplink ją buvo 
apšviestas ryškiai kaip operacinė, bet pilnas darbastalių, apkrautų 
audeklų rietimais, sienos nukabinėtos plazdančiais eskizais, nuotrau- 
komis ir rašteliais. Jiems vėl atidarė duris ir į koridorių išėjo mažu- 
tė šviesiaplaukė, jos apdaras atrodė kaip didžiulis juodas vamzdiškas 
kaip raudonplaukė Trudė. Straikas pasijuto nepaprastai stambus ir 
plaukuotas, vilnotas mamutas tarp beždžionių kapucinų. 

Jis nuėjo paskui išdidžiai žingsniuojantį dizainerį į koridoriaus 
galą, paskui įvijais plieno ir gumos laiptais užlipo į viršų, į didelį baltą 
stačiakampį kabinetą. Dešinėje pusėje pro didžiulius langus nuo lubų 
iki grindų buvo matyti įstabus Temzės ir dešinio kranto vaizdas. Bal- 
tintos sienos buvo nukabinėtos fotografijomis. Straiko dėmesį patrau- 

kė milžiniška vos ne trijų metrų dydžio liūdnai pagarsėjusių „Puolusių 
angelų“ nuotrauka ant sienos prieš Somė stalą. Tačiau geriau įsižiūrė- 
jęs jis suprato, kad nuotrauka ne ta, kurią matęs visas pasaulis. Šioje 
Lula juokdamasi atmetė galvą: daili kaklo kolona kyla aukštyn tarp 
ilgų plaukų, išsidraikiusių iš linksmybės, net vienas tamsus spenelis 
išlindęs. Kiara Porter žiūri į Lulą, ji irgi šiepiasi, bet taip, lyg ne iš karto 
supratusi sąmojį: žiūrovo dėmesį, kaip ir garsesnėje versijoje, iškart 
patraukdavo Lula. 

Ji buvo visur. Kairėje - modelių, vilkinčių permatomas vaivorykš- 
tės spalvų sukneles, būrelyje; toliau iš profilio, aukso spalvos lūpos ir 
vokai. Kur ji išmoko taip dailiai suklostyti veido bruožus, taip gražiai 
pavaizduoti jausmus? O gal ji buvo tik skaidrus paviršius, pro kurį 
prasišvietė įgimti jausmai? 

— Priglausk šikną kur nori, - tarė Somė, klestelėdamas į krėslą už 
tamsios medienos ir plieno stalo, užversto eskizais. Straikas prisitrau- 
kė kėdę iš vientiso sukraipyto organinio stiklo gabalo. Ant rašomojo 
stalo gulėjo marškinėliai su princesės Dianos veidu it Meksikos ma- 
donos, piešinys žėrėjo stikliukais ir karoliukais. Ir dar jame liepsno- 
jo raudona žvilgaus atlaso širdis su kreivai užmaukšlinta išsiuvinėta 
karūna. 

— Patinka? - paklausė Somė, pamatęs jo žvilgsnį. 

— Labai, - pamelavo Straikas. 

— Beveik išparduota; katalikai siunčia piktus laiškus; Džo Mankura 
ją vilkėjo Džulso Holando laidoje. Ant žieminių ilgomis rankovėmis 
marškinėlių ketinu pavaizduoti Viljamą kaip Kristų. O galbūt Harį su 
automatu AK-47 paslėpti jo bybiui. 

Straikas miglotai šyptelėjo. Somė sukryžiavo kojas manieringiau 
negu įprastai ir netikėtai aštriai paklausė: 

— Tai Sąskaitininkas mano, kad Gegutė nužudyta? Lulą visada va- 
dindavau Gegute, - pridūrė neklausiamas. 

— Taip. Tačiau Džonas Bristou advokatas. 

- Žinau, bet mudu su Gegute visada jį vadindavom Sąskaitininku. 
Na, aš vadindavau, o Gegutė kartais pritardavo, jei būdavo įtūžusi. Jis 
amžinai derėdavosi dėl jos procentų ir stengdavosi iš visų išlupti pa- 
skutinius centus. Turbūt moka tau minimalų seklio atlyginimą, a? 

— Tiesą sakant, jis man moka dvigubai. 

— O. Turbūt dabar dosnesnis, priglaudęs Gegutės pinigėlius. 

Somė ėmė graužti nagą, ir Straikas prisiminė Kiraną Kolovą 
Džonsą; dizaineris ir vairuotojas buvo panašaus sudėjimo, smulkūs, 
bet liekni. 

— Gerai, aš kabinėjuosi, - prisipažino Somė, ištraukdamas iš bur- 
nos pirštą. - Negaliu pakęsti Džono Bristou. Jis amžinai grauždavo 
Gegutę. Neužsiimk niekais. Būk atviresnė. Girdėjai jo liaupses mamy- 
tei? Matei jo merginą? Ji juk barzdota. 

Jis tratėjo nervingai ir pagiežingai. Nutilo tik atitraukdamas slaptą 
stalčių, išsiėmė pakelį mėtinių cigarečių. Straikas jau buvo pastebėjęs, 
kad Somė nagai nugraužti iki gyvuonies. 

- Ji nušoko nuo proto dėl savo šeimos. Sakydavau jai: „Mesk juos, 
pupyt, judinkis toliau.“ O ji nenorėjo. Tokia jau buvo Gegutė, amžinai 
kabinosi į praeitį. 

Jis pasiūlė Straikui baltutėlę cigaretę, seklys atsisakė, Gi Somė pri- 
sidegė graviruotu žiebtuvėliu „Zippo“ skambiai paukštelėjo dangteliu 
ir kalbėjo toliau: 

- Gaila, kad man pačiam nešovė į galvą pasamdyti privataus seklio. 
Nė netoptelėjo. Džiaugiuosi, kad kai kas susiprotėjo. Negaliu patikėti, 
kad ji nusižudė. Mano psichoterapeutas sako, kad nenoriu pripažinti 
tiesos. Du kartus per savaitę pas jį vaikštau, bet naudos jokios. Ryčiau 
valiumą kaip ledi Bristou, bet nepajėgčiau dirbti, bandžiau tą savai- 
tę, kai Gegutė mirė, vaikščiojau kaip zombis. Antraip turbūt nebūčiau 
pakėlęs jos laidotuvių. 

Skambėjimas ir barškėjimas ant įvijų laiptų paskelbė, kad ateina 
Trudė. Ji lėtai atsvyravo per kabinetą. Padėjo ant stalo juodą lakuotą 
padėklą su dviem stiklinėmis sidabriniuose filigraninio darbo rusiš- 
kuose postikliniuose, iš stiklinių garavo žalsvas skystis su plūduriuo- 
jančiais suvytusiais lapeliais. Buvo ir lėkštutė plonų kaip popierius 
sausainių, iš pažiūros keptų iš anglių. Straikas ilgesingai prisiminė 
bulvių apkepą su mėsa ir raudonmedžio spalvos arbatą „Fenikse“. 

- Ačiū, Trude. Ir atnešk man peleninę, brangioji. 

Mergina dvejojo, akivaizdžiai ketindama prieštarauti. 

— Greičiau nešk, - suniurzgė Somė. - Aš čia šeimininkas, po perkū- 
nais, panorėsiu - supleškinsiu visą pastatą. Išimk tuos velnio akumu- 
liatorius iš gaisrinės signalizacijos skydelio. Praėjusią savaitę, - paaiš- 

kino jis Straikui, - suveikė gaisrinė signalizacija, įsijungė automatinė 
gesinimo sistema. Dabar rėmėjai draudžia rūkyti patalpose. Tegu į 
šikną susikiša savo draudimus. 

Jis giliai įkvėpė ir išleido dūmus pro šnerves. 

— Nieko neklausi? Tik sėdi baisia mina laukdamas, kol kas nors pri- 
sipažins? 

— Galiu klausti, - atsakė Straikas, traukdamas bloknotą ir rašiklį. - 
Buvai užsienyje, kai žuvo Lula, tiesa? 

— Buvau ką tik grįžęs, vos prieš porą valandų. - Somė pirštai ant 
cigaretės suvirpėjo. - Grįžau iš Tokijo, aštuonias paras beveik nemie- 
gojęs. Nusileidau Hitrou apie pusę vienuoliktos, dėl laiko skirtumo vi- 
siškai apkiautęs. Aš neužmiegu lėktuvuose. Jei lemta sudužti, nenoriu, 
kad tai įvyktų miegant. 

- Kaip grįŽžai namo iš oro uosto? 

- Taksi. Elsa užmiršo užsakyti automobilį. Mane turėjo pasitikti 
vairuotojas. 

— Kas ta Elsa? 

— Mergina, kurią atleidau už pamirštą užsakyti automobilį. Nelabai 
smagu ieškoti taksi vidury nakties. 

— Gyveni vienas? 

- Ne. Vidurnaktį gulėjau lovoje su Viktoru ir Rolfu. Savo kati- 
nais, - pridūrė šyptelėjęs. - Išgėriau tabletę zolpidemo, kelias valan- 
das pamiegojau, penktą ryto pabudau, lovoje įjungiau „Sky News“ ir 
išvydau tipą siaubinga avikailio kepure, stovintį apsnigtoje Gegutės 
gatvėje ir pasakojantį, kaip ji žuvo. Buvo parašyta ir ekrano apačioje. 

Somė giliai užsitraukė, ir sulig vėlesniais žodžiais jam iš burnos iš- 
sirangė baltas dūmelis. 

- Aš vos neužverčiau kanopų. Maniau, tebemiegu ar kad pabudau 
kitame laiko matmenyje... Puoliau visiems skambinti... Kiarai, Brajo- 
masis, kad tuoj bus pranešta - padaryta klaida ir Lula gyva. Meldžiau- 
si, kad žuvusioji būtų valkata. Rošelė. 

Jis nutilo, lyg tikėtųsi, kad Straikas ką nors pasakys. Šis, užsirašinė- 
damas Somė žodžius, paklausė: 

- Pažįsti Rošelę, tiesa? 

- Aha. Gegutė kartą buvo ją čia atsivedusi. Bjaurybė. 

— Kodėl taip sakai? 

- Ji nekentė Gegutės. Velniškai pavydėjo. Iš karto perpratau, nors 
Gegutė nematė. Draugavo dėl dovanų, jai vienodai rodė, gyva Gegutė 
ar mirusi. O pasirodė, kad Lula jai... Taigi žiūriu aš Žinias ir suprantu, 
kad tai ne klaida. Aš lūžau, - jo pirštai ant baltos kaip sniegas cigaretės 
drebėjo. - Kaimynė esą girdėjusi ginčą; žinoma, pamaniau, kad kaltas 
Dafildas. Maniau, kad jis išmetė Lulą pro langą. Ketinau pranešti polici- 
jai, koks jis šūdžius; buvau pasiruošęs liudyti prieš jį teisme. Jei pelenai 
nubyrės nuo cigaretės, - kalbėjo jis tokiu pačiu tonu, - atleisiu tą kekšę. 

Lyg išgirdusi grasinimą, skubiai atidundėjo Trudė. Ji įsiveržė į 
kambarį švokšdama ir spausdama sunkią stiklinę peleninę. 

— Ačiū, - iškalbingai padėkojo Somė, kai ji padėjo peleninę priešais 
ir nuskubėjo laiptais žemyn. 

— Kodėl manei, kad kaltas Dafildas? - paklausė Straikas, nuspren- 
dęs, kad Trudė jų nebegirdi. 

— O ką dar Gegutė galėjo įsileisti antrą ryto? 

— Tu gerai jį pažįsti? 

— Tą sutrių? Kaip nuluptą. - Somė paėmė mėtų arbatą. - Kodėl 
moterys taip elgiasi? Gegutė irgi... ji nebuvo kvaila, tiesą sakant, ji 
buvo velnioniškai įžvalgi... tai kam jai reikėjo Evano Dafildo? Aš tau 
pasakysiu, — tarė jis, nelaukdamas atsakymo. - Užkibo ant nepripažin- 
to poeto, sielos skausmo, iškankinto genijaus kliedesių. Pirmiau dantis 
išsivalytum, bezdaliau. Baironas sukakotas atsirado. 

Jis pastatė stiklinę, kaire ranka susiėmė dešinę alkūnę, kad ji nedre- 
bėtų, ir rūkė toliau. 

— Nė vienas vyras nesitaikstytų su tokiais kaip Dafildas. Tik mote- 
rys. Iškrypęs motinystės instinktas, mano nuomone. 

— Manai, jis galėtų nužudyti? 

- Aišku, galėtų, - niekinamai atšovė Somė. - Visi mes galime, tai 
kodėl Dafildas turėtų būti išimtis? Jo protas kaip pikto dvylikamečio. 
Galiu įsivaizduoti, kad jį ištiko pykčio priepuolis ir jis... - Laisvąja ran- 
ka jis parodė, kad tūžmingai stumia. - Kartą mačiau, kaip Evanas ją 
užpuolė. Pernai per mano vakarėlį pristačius madas. Įsikišau, pasa- 
kiau, kad verčiau tegu mušasi su manim. Gal aš ir žydras, - pasakė 
Somė, jo apskritas veidas surūstėjo, - bet tokį kaip tas apsikvaišinęs 
pislius suraityčiau. Net per laidotuves spektaklį suvaidino. 

— Tikrai? 

- Aha. Svirduliavo aplinkui, išėjęs iš veido. Nė lašo pagarbos. Pats 
buvau prisirijęs raminamųjų, antraip būčiau pasakęs, ką apie jį manau. 
Vaizdavo sielvartą, veidmainis Žąsinas. 

— Nemanei, kad tai savižudybė? 

Keistos, išvirtusios Somė akys įsmigo į Straiką. 

- Nė akimirkos. Dafildas sako su vilko kauke ėjęs pas narkotikų 
prekeivį. Kas čia per alibi? Tikiuosi, jį patikrinai. Tikiuosi, tavęs jo šlo- 
vė neapakino kaip policijos. 

Straikas prisiminė Vordlo žodžius apie Dafildą. 

- Nemanau, kad Dafildas juos apžavėjo. 

— Tada jie turi geresnį skonį, negu maniau, - tarė Somė. 

— Kodėl tu toks tikras, kad ji nenusižudė? Juk Lulos nervai buvo 
pakrikę... 

— Taip, bet mes buvom susitarę, kaip Merlin Monro ir Montgome- 
ris Kliftas. Prisiekėme, kad, pagalvoję apie savižudybę, paskambinsi- 
me vienas kitam. Ji būtų man paskambinusi. 

— Kada paskutinį kartą su ja bendravai? 

- Ji man paskambino trečiadienį, dar buvau Tokijuje, - tarė 
Somė. - Kvaiša amžinai pamiršdavo aštuonių valandų skirtumą; antrą 
ryto buvau įjungęs begarsį režimą, todėl neatsiliepiau; bet ji paliko ži- 
nutę ir apie savižudybę neužsiminė. Paklausyk. 

Jis vėl panaršė stalčiuje, paspaudė kažkokius mygtukus ir atkišo 
Straikui mobilųjį. 

Ir Straiko ausyse suskambėjo tikras, prikimęs, krūtininis Lulos 
Landri balsas, juokingai mėgdžiojantis prastuomenės tarseną: „Kaip 
sekasi, pupuliuk? Turiu tau kai ką pasakyti, nežinau, ar tau patiks, bet 
naujiena mirtina, ir aš tokia beprotiškai laiminga, kad turiu kam nors 
pasakyti, taigi paskambink man, kai galėsi, gerai? Negaliu sulaukti, 
pakšt pakšt.“ 

Straikas grąžino telefoną. 

- Tujai atskambinai? Sužinojai, kokia ta didžioji naujiena? 

— Ne. - Somė užgesino nuorūką ir iškart čiupo kitą cigaretę. - Japo- 
nų renginiai vyko be perstojo, kaskart, kai tik susiruošdavau jai skam- 
binti, sulaikydavo laiko skirtumas. Be to... tiesą sakant, maniau žinąs, 
ką ji ketina pasakyti, ir ne per daug džiaugiausi. Maniau, kad ji nėščia. 

Somė kelis kartus linktelėjo, sukandęs cigaretę, paskui išėmė ją iš 
burnos ir pasakė: 

— Taip, maniau, kad ji pastojo. 

— Nuo Dafildo? 

— Tikėjausi, kad ne. Tuo metu nežinojau, kad juodu susitaikė. Ne- 
būtų drįsusi pas jį grįžti, jei nebūčiau išvažiavęs. Palaukė, kol atsidur- 
siu Japonijoje, klastūnė. Žinojo, kad jo nekenčiu, o jai buvo svarbi 
mano nuomonė. Mudu buvom kaip giminaičiai, Gegutė ir aš. 

— Kodėl pamanei, kad ji nėščia? 

— Iš balso supratau. Girdėjai - kaip ji džiaugiasi... nujaučiau. Tai 
būdinga Gegutei, ji norėjo, kad ir aš pasidžiaugčiau, velniop karjerą, 
velniop mane, nors aš tikėjausi, kad ji reklamuos mano naujus akse- 
suarus... | 

— Tai ir buvo tas penkių milijonų svarų kontraktas, apie kurį man 
sakė jos brolis? 

— Taip, ir galvą guldau, kad taip šaltai derėtis ją skatino Sąskaitinin- 
kas, - vėl įsiuto Somė. - Gegutė nieku gyvu nebūtų bandžiusi išlupti iš 
manęs paskutinio cento. Ji suprato, kad kolekcija bus nuostabi ir kils- 
telės ją į dar aukštesnį lygį, jei imsis ją reklamuoti. Ne viską lemia pi- 
nigai. Visi siejo ją su mano daiktais: ji išgarsėjo po fotosesijos „Vogue“, 
demonstruodama mano suknelę dantyta apačia. Gegutei patiko mano 
drabužiai, ji mylėjo mane, bet kai žmogus pasiekia tam tikrą lygį, visi 
ima jam šnibždėti, kad jis vertas daugiau, jis pamiršta, kas padėjo jam 
iškilti, ir staiga ima domėtis tik pelnu. 

— Tu irgi manei, kad ji šio bei to verta, jei pasiūlei jai penkių mili- 
jonų kontraktą? 

— Na taip, aš sukūriau visą kolekciją jai, tai kaip būčiau fotografa- 
vęs ją pilvotą? Galėjau įsivaizduoti, kad Gegutė kuoktelės, viską mes 
velniop, nė akimirkos nenorės palikti kūdikėlio. Tokia jau ji buvo: am- 
žinai ieškojo, ką čia pamilti, ieškojo šeimos. Bristou visiškai sukniso 
jai protą. Jie ją įdukrino kaip žaislą Ivetei, tokių pabaisų reikėtų gerai 
paieškoti. 

— Kokia ji? 

— Valdinga. Liguista asmenybė. Nenorėjo išleisti Gegutės iš akių, 
būgštavo, kad ši nenumirtų kaip tas vaikelis, kurį pakeisti ji buvo 

nupirkta. Ledi Bristou ateidavo į visus madų šou, painiodavosi po 
kojomis visiems, kol sunkiai susirgo. O dar buvo dėdė, kuris elgėsi su 
Gegute kaip su padugne, kol ji pagaliau ėmė uždirbti krūvas pinigų. 
Tada jau ėmė elgtis pagarbiau. Visi Bristou brangina pinigus. 

- Jų šeima turtinga, tiesa? 

- Alekas Bristou paliko palyginti nedaug pinigų. Didelių pinigų jis 
kaip gyvas nebuvo matęs. Tai ne tavo seniokas. Kaip čia yra, - tarė 
Somė, staiga keisdamas temą, - kad Džonio Rokbio sūnus dirba pri- 
vačiu sekliu? 

- Užtai, kad toks mano darbas, - atkirto Straikas. - Pasakok apie 
Bristou. 

Somė nesipiktino, kad Straikas jam įsakinėja; regis, net buvo pa- 
tenkintas, matyt, toks elgesys jam naujiena. 

- Aš tik prisimenu, kad Gegutė sakė, jog beveik visas Aleko Bristou 
kapitalas buvo jo senos bendrovės „Albris“ akcijos, o per krizę ben- 
drovė nuėjo šuniui ant uodegos. Tai ne „Apple“. Gegutė, dvidešimties 
nesulaukusi, buvo turtingesnė už juos visus kartu paėmus. 

- Ar ta nuotrauka, - paklausė Straikas, rodydamas į milžiniškus 
„Puolusius angelus“ ant sienos, - irgi numatyta penkių milijonų kon- 
trakte? 

- Taip, - atsakė Somė. - Tos keturios rankinės buvo pradžia. Ši- 
toj nuotraukoj ji laiko „Kašilę. Visus pavadinau afrikietiškais vardais, 
dėl jos. Ji buvo pamišusi dėl Afrikos. Susirado tikrąją motiną kekšę, 
o ši pasakė, kad Gegutės tėvas iš Afrikos, ir Gegutė pakvaišo: kalbėjo 
apie studijas tenai, apie savanorystę... nesvarbu, kad senoji šliundra 
turbūt su puse Jamaikos pergulėjo. Afrikietis, - nusišaipė Gi Somė, 
trindamas cigaretės nuorūką į stiklinę peleninę, - kurgi ne. Ką Gegutė 
norėjo išgirsti, tą ta ragana ir paporino. 

- Ir tu nusprendei panaudoti šią nuotrauką reklamos kampanijai, 
nors Lula ką tik... 

- Aš parodžiau jai pagarbą, - pertraukė jį Somė, pakeldamas bal- 
są. - Ji niekada nebuvo tokia graži. Taip aš parodžiau pagarbą jai, 
mums. Ji buvo mano mūza. Kas nesugeba to suprasti, tegu eina šikt. 
Šios šalies spauda — bjauriausios padugnės. Sprendžia apie visus pagal 
save, šiukšlės. 

— Mirties išvakarėse Lulai buvo nusiųstos kelios rankinės... 

— Taip, jos buvo mano. Nusiunčiau jai visų po vieną, - Somė pa- 
rodė į nuotrauką naujos cigaretės galu, - o Dibiui Makui per tą patį 
kurjerį nusiunčiau keletą drabužių modelių. 

- Jis užsisakė juos ar... 

— Dovanėlė... - nutęsė Somė. - Tiesiog verslo dėsnis. Pora treningų 
su gobtuvu ir kelios smulkmenos. Įžymybių parama niekada nepa- 
kenks. 

— Jis juos buvo apsivilkęs? 

— Nežinau, - atsakė Somė ramiau. - Kitą dieną ir taip turėjau dėl 
ko rūpintis. 

— Mačiau jį per „YouTube“, vilkintį treningu su panašiomis spaudė- 
mis, sudarančiomis kumštį, - tarė Straikas, rodydamas į Somė krūtinę. 

— Taip, tai buvo vienas iš tų. Matyt, kažkas persiuntė jam paketą. 
Vienas buvo su kumščiu, kitas su revolveriu, o ant abiejų nugaros - jo 
dainų žodžiai. 

— Ar Lula sakė tau, kad aukštu žemiau apsigyvens Dibis Makas? 

— O taip. Nebuvo labai sužavėta. Aš kartodavau jai: mažute, jei jis 
būtų paminėjęs mane trijose dainose, pasitikčiau jį prie durų nuo- 
gas. - Somė išpūtė dvi ilgas dūmų sroveles pro šnerves ir sušnairavo 
į Straiką. - Man patinka stambūs ir šiurkštūs, - tarė jis, - bet Gegutei 
nepatiko. Žiūrėk, su kuo susidėjo. Kartodavau jai, ausis išūžei dėl šitų 
savo šaknų, susirask padorų juodį ir susitupėk. Su Dibiu ji būtų buvusi 
puiki pora, argi ne? Per praėjusio sezono madų šou ji išėjo ant podi- 
umo skambant jo dainai „Baidykliukė': „Pažvelk į veidrodį, pupyte, 
nerieski nosies, tu ne Lula.“ Dafildas pasiuto. 

Valandėlę Somė tylėdamas rūkė, neatitraukdamas akių nuo sienos 
su fotografijomis. 

— Kur gyveni? - paklausė Straikas. - Netoliese? - nors atsakymą 
žinojo. 

— Ne, Čarlio gatvėje, Kensingtone, - atsakė Somė. - Persikrausčiau 
pernai. Velnioniškai toli nuo Haknio, bet jau darėsi juokinga likti Ha- 
knyje, teko išsikelti. Pernelyg įkyrėjo. Aš užaugau Haknyje, - paaiš- 
kino jis, - tada buvau viso labo Kevinas Ovusu. Pasikeičiau pavardę 


išėjęs iš namų. Kaip ir tu. 

— Aš niekada nebuvau Rokbis, - tarė Straikas ir atvertė kitą blokno- 
to lapą. - Mano tėvai nebuvo susituokę. 

- Visi tai žino, brangusis, - tarė Somė, vėl užsiplieskęs piktdžiu- 
ga. - Pernai rengiau tavo senį „Rolling Stones“ fotosesijai: aptemptas 
kostiūmas ir katiliukas su nupjautais kraštais. Dažnai matotės? 

— Ne, - atsakė Straikas. 

- Aišku. Greta tavęs jis atrodytų be proto senas, - sukikeno Somė. 
Jis pasimuistė krėsle, prisidegė dar vieną cigaretę, įsikando ir prisimer- 
kęs pažvelgė į Straiką pro mentolio dūmų debesį. - O kodėl kalbame 
apie mane? Ar žmonės tau ima pasakoti biografiją, kai tik išsitrauki 
bloknotą? 

— Kartais. 

— Nenori arbatos? Nekaltinu tavęs. Nežinau, kodėl geriu šitas pa- 
mazgas. Mano senas tėvas gautų infarktą, jei paprašęs arbatos gautų 
šitą. 

— Ar tavo šeima tebegyvena Haknyje? 

— Netikrinau, - atsakė Somė. - Mes nesikalbam. Aš neveidmai- 
niauju, matai? 

— Kaip manai, kodėl Lula pasikeitė pavardę? 

— Nes ji nekentė šeimynykščių, visai kaip aš. Ji nebenorėjo su jais 
turėti nieko bendro. 

- Tai kodėl pasirinko tokią pat pavardę kaip dėdės Tonio? 

- Jis nėra įžymus. Be to, pavardė skambi. Dibis nebūtų sukūręs 
„LL, būk mano; jei ji būtų buvusi Lula Bristou, tiesa? 

- Čarlio gatvė netoli nuo Kentigerno Sodų? 

- Maždaug dvidešimt minučių pėsčiomis. Norėjau, kad Gegutė 
kraustytųsi pas mane, kai ji pasakė, kad pakęsti nebegali senųjų namų, 
bet ji nenorėjo; išsirinko tą penkių žvaigždučių kalėjimą, kad tik pa- 
bėgtų nuo žurnalistų. Jie ją ten įgrūdo. Jie kalti. 

Straikas prisiminė Dibį Maką: „Ją pro langą išstūmė velnio spauda.“ 

- Ji mane nusivedė apžiūrėti. Meiferis, pilnas turtingų rusų, arabų 
ir šunsnukių kaip Fredis Bestigis. Sakiau jai, pupyte, tu negali čia gy- 
venti; visur marmuras, o kam marmuras mūsų klimate... lyg gyventum 
kape, - jis užsikirto. - Prieš tai ji kelis mėnesius kraustėsi iš galvos, - 
kalbėjo toliau. - Ją persekiojo kažkoks prietranka, trečią valandą ryto 
atnešantis jai laiškus ir įmetantis į pašto dėžutę: dangteliui dunkstelė- 

jus ji pabusdavo. Gegutę gąsdino jo grasinimai. Paskui ji susipyko su 
Dafildu, ir prie jos namo ėmė be perstojo būriuotis paparacai. Galop 
paaiškėjo, kad klausomasi jos telefoninių pokalbių. O tada ji užsimetė 
ieškoti tos šliundros, tikros motinos. Ji nebeturėjo jėgų. Norėjo pa- 
bėgti nuo visko, jaustis saugiai. Liepiau kraustytis pas mane, o ji ėmė 
ir nusipirko tą sumautą mauzoliejų. Manė, kad tai tvirtovė, saugoma 
dieną naktį. Manė, kad niekas ten prie jos neprieis. Bet iš pat pradžių 
ėmė jo nekęsti. Žinojau, kad taip bus. Ji buvo atskirta nuo visko, kas 
jai patiko. Gegutė mėgo spalvas ir triukšmą. Jai patiko būti gatvėje, 
vaikščioti, jaustis laisvai. Viena priežasčių, kodėl policija nusprendė, 
kad tai ne žmogžudystė, - buvo atdari langai. Ji pati juos atidarė; ant 
rankenų buvo tik jos pirštų atspaudai. Bet aš žinau, kodėl ji juos atida- 
rė. Ji visada atidarydavo langus, net per šalčius, nes Gegutė negalėjo 
pakęsti tylos. Ji norėjo girdėti Londoną. 

Somė balse nebebuvo justi nei klastos, nei kandumo. Jis atsikrenkš- 
tė ir kalbėjo toliau: 

- Ji bandė neatitrūkti nuo tikrovės; mes nuolat apie tai kalbėda- 
vom. Tai buvo mums svarbu. Todėl ji ir susidėjo su ta suknista Rošele. 
Manė, kad pati šitaip skurstų, jei „ne Dievo gailestingumas“. Gegutė 
manė, kad būtų buvusi tokia, jei nebūtų buvusi graži, jei Bristou nebū- 
tų jos pasiėmę kaip žaisliuko Ivetei. 

— Papasakok apie persekiotoją. 

— Pamišėlis. Manė, kad jinai jo žmona. Teismas uždraudė jam ar- 
tintis prie jos namo ir privertė gydytis psichiatrijos ligoninėje. 

— Nenumanai, kur jis dabar? 

— Rodos, buvo išvežtas atgal į Liverpulį, - tarė Somė. - Bet policija 
patikrino ir pasakė man, kad tą naktį, kai ji žuvo, jis buvo saugomoje 
palatoje. 

— Pažįstate Bestigius? 

- Tik iš Lulos pasakojimų: jis — ištvirkėlis, o žmona - vaikštanti 
vaškinė lėlė. Man nėra reikalo jos pažinoti, permatau tokias kaip nu- 
luptas. Turtingos moterys, švaistančios bjaurių vyrų pinigus. Jos atei- 
na į mano madų šou. Jos nori su manim draugauti. Verčiau jau sąži- 
ninga prostitutė. 

- Fredis Bestigis svečiavosi tame pačiame užmiesčio name kaip ir 
Lula, likus savaitei iki jos mirties. 

— Taip, girdėjau. Jam nuojos stovėdavo, - niekinamai pasakė Somė. - 
Ji irgi tai suprato, ne vieną tokį matė. Tačiau iš jos pasakojimų sprendžiu, 
kad šis nieko nesiėmė, na, tik bandė kartu su ja įsisprausti į liftą. 

— Tu su ja nesikalbėjai po to savaitgalio pas Dikį Karberį? 

— Ne. Ar jis tada ką nors padarė? Tu neįtari Bestigio, a? - Somė 
atsitiesė krėsle, išvertęs akis. - Velnias... Fredis Bestigis... Bjaurybė, aš 
žinau. Pažįstu vieną merginą... draugės draugę, ji dirbo jo studijoje 
ir jis bandė ją išprievartauti. Ne, aš neperdedu, - patikslino Somė. — 
Iš tikrųjų. Išprievartauti. Nugirdė ją po darbo ir parvertė ant grindų, 
bet kažkuris asistentų užmiršo mobilųjį, grįžo pasiimti ir juos užtiko. 
Bestigis sumokėjo abiem, kad tylėtų. Visi patarė jai duoti jį į teismą, 
bet ji paėmė pinigus ir dingo. Kalbama, kad antrą žmoną jis bandė 
drausminti labai įdomiais būdais, todėl ji po skyrybų ir gavo tris mi- 
lijonus: pagrasino papasakosianti spaudai. Bet Gegutė niekada į savo 
butą Fredžio Bestigio nebūtų įsileidusi antrą valandą nakties. Jau sa- 
kiau, ji buvo ne kvailė. 

— Ką žinai apie Deriką Vilsoną? 

— Kas jis? 

- Apsaugininkas, budėjęs tą naktį, kai ji mirė. 

- Nieko. 

- Stambus vyras, kalba su Jamaikos akcentu. 

— Gal tai tave ir nustebins, bet ne visi juodžiai Londone pažįstami. 

- Mane domina kas kita: ar kada nors su juo kalbėjai? O gal Lula 
ką nors sakė apie jį? 

— Ne, mes kalbėdavom apie įdomesnius dalykus nei apsaugininkas. 

— Ar nekalbėdavot apie jos vairuotoją Kiraną Kolovą Džonsą? 

- O, pažįstu Kolovą Džonsą, - nusišaipė Somė. - Nutaisydavo 
įspūdingas pozas kaskart pamanęs, kad žiūriu pro langą. Kad būtų 
modeliu, jam trūksta maždaug pusantro metro ūgio. 

- Ar Lula kada nors apie jį kalbėdavo? 

- Ne, kam jai? - nekantriai atkirto Somė. - Jis buvo jos vairuotojas. 

- Jis man sakė, kad juodu buvo labai artimi. Paminėjo, kad ji pado- 
vanojo jam tavo firminę striukę. Vertą devynių šimtų svarų. 

- Didelio čia daikto, - niekinamai atšovė Somė. - Tikros mano 
striukės kainuoja ne mažiau kaip tris tūkstančius svarų. Pažymiu tre- 
ningus savo logotipu, kaipmat išperka, kvaila būtų nepasinaudoti. 

— Aha, kaip tik ketinau apie tai paklausti, - tarė Straikas. - Tavo... 
gatavų drabužių linija? 

Somė tai prajuokino. 

— Taip. Tai drabužiai, siuvami ne pagal užsakymą, aišku? Nueini į 
parduotuvę ir nusiperki. 

— Aišku. Jais plačiai prekiaujama? 

— Visur. Kada buvai drabužių parduotuvėje? - paklausė Somė, ir 
jo šelmiškos išsprogusios akys nuslinko tamsiai mėlynu Straiko švar- 
ku. - Beje, kas čia, demobilizacijos kostiumas? 

— Sakai visur... 

— Gerose universalinėse parduotuvėse, butikuose, internetinėse 
parduotuvėse, - išvardijo Somė. - O kas? 

— Vienas iš dviejų vyrų, kuriuos, bėgančius iš Lulos rajono tą naktį, 
nufilmavo vaizdo kamera, vilkėjo striuke su tavo logotipu. 

Somė vos pastebimai trūktelėjo galvą, irzliai neigdamas: 

- Jis ir milijonai kitų. 

— Tu pats nematei? 
žiniasklaida pašėlo. Nenorėjau nieko skaityti, nenorėjau galvoti. Lie- 
piau nieko nejįleisti, - jis mostelėjo ranka į laiptus ir personalą. - Žino- 
jau tiktai, kad ji mirusi, o Dafildas elgiasi įtartinai. Viskas. To pakako. 

— Aišku. Dar klausimas dėl drabužių. Paskutinėje nuotraukoje ei- 
nanti namo Lula vilki suknelę, užsimetusi paltą... 

— Taip, ji vilkėjo „Maribel“ ir „Fėj, - atsakė Somė. - Suknelė - 
„Maribel... 

- Taip, supratau, - atsakė Straikas. - Bet mirties akimirką ji vilkėjo 
kitais drabužiais. 

Rodos, Somė nustebo: 

— Tikrai? 

- Taip. Bylos nuotraukose matyti, kad lavonas... 

Bet Somė nejučiomis pakėlė ranką neigdamas, gindamasis, paskui 
pašoko, sunkiai alsuodamas, ir nuėjo prie sienos su nuotraukomis, iš 
kurių žvelgė Lula - besišypsanti, liūdnai susimąsčiusi ar rami. Kai di- 
zaineris vėl atsisuko į Straiką, išsprogusiose akyse žvilgėjo ašaros. 

— Velniava, - pasakė tyliai. - Nekalbėk apie ją šitaip. Lavonas. Po 
galais, tu beširdis šunsnukis, štai kas. Nieko nuostabaus, kad Džonis 
tavęs pakęsti negali. 

— Nenorėjau tavęs užgauti, - ramiai atsakė Straikas. - Bet gal žinai 
kokią priežastį, kodėl grįžusi namo ji persirengė. Kelnėmis ir palaidi- 
nuke su blizgučiais. 

— Iš kur, po velnių, aš galiu žinoti, kodėl ji persirengė? - paklaiko 
Somė. - Gal sušalo. Gal... Juokinga. Iš kur aš galiu žinoti? 

— Aš nieko blogo nepamaniau, - tarė Straikas. - Kažkur perskai- 
čiau, esą pranešei geltonajai spaudai, kad ji žuvo vilkėdama tavo 
suknele. 

— Niekada to nesakiau. Kažkokia bulvarinė šliundra paskambino į 
mano biurą ir paklausė, kaip vadinasi ta suknelė. Atsakė viena siuvėjų, 
o spauda ją pakrikštijo mano atstove. Pateikė tekstą taip, neva aš rekla- 
muoju savo produkciją. Nuopisos. 

— Ar negalėčiau tavęs paprašyti suvesti mane su Kiara Porter ir 
Brajoni Redford? 

Somė, regis, buvo išmuštas iš vėžių, suglumęs. 

— Ką? Aha... 

Ir nuoširdžiai apsiverkė; ne kaip Bristou, ne springdamas ir kūk- 
čiodamas, o tyliai: ašaros riedėjo per lygius tamsius skruostus ant 
marškinėlių. Gurktelėjo, užsimerkė, atsuko Straikui nugarą, įsirėmė 
kakta į sieną ir sudrebėjo. Straikas tylėdamas laukė, kol Somė kelis 
kartus nusišluostė veidą ir vėl atsisuko į jį. Apie ašaras jis neužsiminė, 
bet grįžo prie krėslo, atsisėdo ir prisidegė cigaretę. Du tris kartus giliai 
užsitraukęs, pasakė įprastu, beaistriu tonu: 

- Ji persirengė, nes ko nors laukė. Gegutė visada rengdavosi pagal 
aplinkybes. Matyt, ko nors laukė. 

— Aš irgi taip pamaniau, - tarė Straikas. - Bet aš nieko neišmanau 
apie moteris ir jų drabužius. 

— Taip ir atrodo, - Somė veide šmėkštelėjo kandi šypsenėlė. - Nori 
pasikalbėti su Kiara ir Brajoni? 

— Būtų pravartu. 

— Trečiadienį abiem mano fotosesija Arlingtono gatvės 1 name, Is- 
lingtone. Jei apie penkias pasirodysi, jos bus jau laisvos. 

— Ačiū už pagalbą. 

— Tai ne pagalba, - tyliai atsakė Somė. - Aš noriu Žinoti, kas atsiti- 
ko. Kada pasikalbėsi su Dafildu? 

— Kai tik man pavyks su juo susisiekti. 

- Jis mano, kad išsisuko, šiknius. Ji persirengė, nes žinojo, kad jis 
ateis, tiesa? Nors jie susiginčijo, ji žinojo, kad jis atseks įkandin. Bet jis 
niekada nesikalbės su tavim. 

— Kalbėsis, - nerūpestingai atsakė Straikas, įsidėjo bloknotą ir pa- 
žvelgė į laikrodį. - Aš tave smarkiai sugaišinau. Dar kartą ačiū. 

Lydėdamas Straiką įvijais laiptais ir baltasieniu koridoriumi, Somė 
vėl pasipūtė. Kai jie padavė vienas kitam ranką vėsiame plytelėmis iš- 
klotame vestibiulyje, jo sielvarto buvo nelikę nė kvapo. 

- Suliesėk, - pasakė jis Straikui atsisveikindamas, - ir aš tau atsių- 
siu kokį XXL dydžio skudurą. 

Kai už Straiko užsidarė sandėlio durys, jis išgirdo Somė šaukiant 
raudonplaukei priimamojo sekretorei: 

- Žinau, kas tavo galvoj, Trude. Įsivaizduoji, kad jis tave daro per 
užpakalį, a? Taip, brangute? Didelis bjaurus kariškis. 

Trudė pasipiktinusi purkštelėjo. 


Su Straiko tyla Šarlotė taikstėsi neįprastai kantriai. Daugiau neskam- 
bino ir žinučių nesiuntė; dėjosi, kad paskutinis bjaurus ir audrin- 
gas jų ginčas pakeitė ją iš esmės, galutinai išplėšė meilę iš širdies ir 
apvalė - ji atsikratė pykčio. Tačiau Straikas pažinojo Šarlotę geriau 
nei mikrobą, kuris tūno jo kraujyje penkiolika metų: įskaudinta ji 
geba tik keršyti skriaudikui kuo žiauriau, nepaisydama, kiek tai jai 
pačiai atsieis. Kas atsitiks, jeigu jis atsisakys su ja susitikti ir nepakeis 
sprendimo? Tai buvo vienintelė jo dar neišbandyta strategija, ir kas 
gi jam beliko? 

Kartais, kai Straiko atsparumas imdavo silpti (vėlai naktį, vieni- 
šam gulint ant sulankstomosios lovelės), užkratas vėl imdavo reikštis: 
jį kankindavo atgaila ir ilgesys, o prieš akis iškildavo ji, graži, nuoga, 
kuždanti meilės žodžius; arba tyliai verkianti, sakanti, jog žino, kad 
yra sugedusi, žlugusi, nepakenčiama, bet jis yra geriausias ir tikriau- 
sias iš visų jos pažįstamų. Paskui juos skirianti užtvara, kai būtų užte- 
kę paspausti vos kelis telefono mygtukus, jam pasirodydavo pernelyg 
nepatikima apsaugoti nuo pagundos, ir jis išsiropšdavo iš miegmai- 
šio, tamsoje šokuodavo prie Robinos stalo, įsijungdavo lempą ir kar- 
tais net kelias valandas skaitydavo ataskaitą apie bylą. Kartą ar du 
bandė anksti rytą prisiskambinti Rošelei Onifad, bet ji neatsakė. 

Ketvirtadienio rytą Straikas grįžo prie sienos netoli Šventojo Tomo 
ligoninės ir laukė tris valandas, vildamasis pamatyti Rošelę, bet ji ne- 
pasirodė. Jis paprašė Robinos paskambinti į ligoninę, bet šį kartą nie- 
ko apie jos nepasirodymą, o juo labiau jos adreso, sužinoti nepavyko. 

Penktadienio rytą Straikas grįžo iš „Starbucks“ ir rado Veržliaraktį, 
sėdintį ne ant sofos už Robinos stalo, o ant paties stalo. Iš burnos kyšo- 
jo nepridegta suktinė; palinkęs prie Robinos, jis šmaikštavo taip, kaip 
Straikas nė nejtarė jį sugebant, bet Robina juokėsi nelabai noriai, kaip 

moteris, kuriai linksma, bet kuri ketina aiškiai parodyti, kad trokšta- 
mo tikslo jis niekada nepasieks. 

— Labas rytas, Veržliarakti, - tarė Straikas, bet priekaištingas jo bai 
so tonas neprivertė kompiuterininko atsiplėšti nuo sekretorės ir neuž- 
gesino jo plačios šypsenos. 

- Kaip sekasi, Fedai? Atnešiau tavo kompiuterį. 

-— Puiku. Dviguba latė be kofeino, - pasakė Straikas Robinai, staty- 
damas šalia jos gėrimą. - Firmos sąskaita, - pridūrė, kai ji ėmė ieškoti 
piniginės. 

Iš kuklumo Robina niekada neimdavo pinigų iš kontoros skardinės 
menkos prabangos dalykams ir smulkioms išlaidoms, bet svečio aki- 
vaizdoje neprieštaravo, tik padėkojo Straikui ir vėl grįžo prie darbo, 
nusisukusi su kėde nuo abiejų vyrų. 

Čirkštelėjo degtukas, ir Straiko dėmesys nuo dvigubo espreso nu- 
krypo į svečią. 

- Šioje kontoroje nerūkoma, Veržliarakti. 

— Ką? Tu dūmiji kaip kaminas. 

— Ne, čia nerūkau. Eime su manim. 

Straikas įsivedė Veržliaraktį į kabinetą ir ryžtingai uždarė duris. 

- Ji susižadėjusi, - pasakė, atsisėdęs į įprastą vietą. 

— Tuščiai stengiausi, a? Ką gi. Užtark žodelį, jei sužadėtuvės žlugs; 
man kaip tik tokios patinka. 

— Bet nemanau, kad tokie kaip tu patinka jai. 

Veržliaraktis supratingai išsišiepė. 

- Jau pats stovi eilėje? 

— Ne, - atsakė Straikas. - Tiesiog Žinau, kad jos sužadėtinis - regbi- 
ninkas ir finansininkas. Padorus jorkšyrietis kvadratiniu žandikauliu. 

Jis stebuklingai aiškiai įsivaizdavo Matju, nors jo nuotraukos nie- 
kada nebuvo matęs. 

— Ką gali žinoti. Gal ji norėtų aštresnių pojūčių, - pasakė Verž- 
liaraktis, mesdamas Lulos Landri kompiuterį ant stalo ir sėsdamasis 
prieš Straiką. Jis vilkėjo šiek tiek apibrizgusį treningą ir buvo basnirčia 
įsispyręs į biblinius sandalus. Nuo metų pradžios buvo pirma tokia 
šilta diena. 

- Gerokai pakračiau šitą šlamštą. Techninių smulkmenų reikia? 

— Ne; bet norėčiau, kad suprantamai jas paaiškintum teisme. 

Veržliaraktis, regis, pirmą kartą nuoširdžiai susidomėjo. 

— Rimtai kalbi? 

— Labai. Ar sugebėtum įrodyti prokurorui, kad išmanai savo darbą? 

- Žinoma. 

— Tada klok esmę. 

Veržliaraktis valandėlę įdėmiai žiūrėjo į Straiką, galop prabilo: 

— Slaptažodis „Agjemanas“, parinktas prieš penkias dienas iki 
mirties. 

— Kaip rašomas? 

Boltas pakartojo slaptažodį paraidžiui, „Agjemanas“, ir nustebu- 
siam Straikui paaiškino: 

- Čia pavardė. Paplitusi Ganoje. Ji pasižymėjo Orientalistikos ir 
afrikanistikos instituto - OAI - pagrindinį puslapį, iš jo slaptažodį ir 
pasiskolino. Žiūrėk. 

Vikrūs Veržliarakčio pirštai lakstė klavišais; ekrane pasirodė minė- 
tas puslapis skaisčiai žaliais rėmeliais ir jo skyreliai: „Institutas“, „Nau- 
jienos, „Dėstytojai, „Studentai“, „Biblioteka“ ir kt. 

— Tačiau kai ji mirė, puslapis atrodė taip. 

Ir Veržliaraktis, skubiai barbendamas klavišais, sugrąžino beveik 
tokį pat puslapį, kuriame žymiklis kaipmat rado nuorodą į kažkokio 
Afrikos politologijos katedros garbės profesoriaus Dž. P. Agjemano 
nekrologą. 

- Ji išsaugojo šią puslapio versiją, - pasakė Veržliaraktis. - O jos 
interneto paieškų istorija rodo, kad mėnesį prieš mirtį ji ieškojo pro- 
kitų knygų apie Afrikos istoriją ir politiką. 

— Gal ji padavė pareiškimą OAI? 

— Šiame puslapyje ne. 

— Kas dar įdomaus? 

— Pastebėjau dar vieną dalyką: kovo septynioliktąją buvo sunaikin- 
tas didelis nuotraukų failas. 

— Iš kur žinai? 

— Yra programinė įranga, kuria galima atkurti duomenis, ištrintus 
iš standžiojo disko, - paaiškino Veržliaraktis. - Kaip, tavo nuomone, 
gaudomi pedofilai? 

— Tu atkūrei? 

— Taip. Jie čia, - padavė Straikui atminties kortelę. - Maniau, neno- 
rėsi, kad palikčiau kompiuteryje. 

— Gerai manei... Vadinasi, nuotraukos buvo?.. 

— Nieko ypatingo. Tiesiog sunaikintos. Jau sakiau, paprastas var- 
totojas nenutuokia, kaip sunku nuslėpti informaciją. Mano, pakanka 
paspausti „naikinti“. 

— Kovo septynioliktąją, - pakartojo Straikas. 

— Taip. Šventojo Patriko dieną. 

— Praėjus dešimčiai savaičių po jos mirties. 

— Gal policija? - spėjo Veržliaraktis. 

— Ne policija, - atsakė Straikas. 

Veržliarakčiui išėjus, jis nuskubėjo į priimamąjį ir prisėdo prie Ro- 
binos kompiuterio, kad pažiūrėtų į atkurtas nuotraukas. Aiškindamas 
Robinai, ką padarė Veržliaraktis, ir atidarydamas atminties kortelės 
failą, jautė, kaip ši nekantrauja. 

Valandėlę, kol atsidarė pirma nuotrauka, Robina nuogąstavo, kad 
jie pamatys kokių baisybių, nusikaltimų ar iškrypimų įrodymą. Ji buvo 
girdėjusi, kad dėl žiaurių lytinių nusikaltimų interneto nuotraukos 
slepiamos. Tačiau po kelių minučių Straikas tarė, lyg atsakytų į jos 
klausimą: 

— Vakarėlių nuotraukos. 

Iš jo balso neatrodė, kad nusivylęs, ir Robina truputį sutriko: negi ji 
norėjo pamatyti baisybes? Straikas slinko žemyn kikenančių merginų, 
kitų modelių, vienos kitos įžymybės nuotraukomis. Buvo kelios Lulos 
nuotraukos su Evanu Dafildu, kai kurios aiškiai asmenukės, darytos jų 
pačių, ištiesus ranką su fotoaparatu, visose juodu buvo arba apsikvaiši- 
nę, arba girti. Kai kur šmėkščiojo Gi Somė; šalia jo Lula laikėsi oficialiau, 
santūriau. Daugelyje nuotraukų Kiara Porter ir Lula glėbesčiavosi ba- 
ruose, šoko klubuose ir kikeno ant sofos kažkieno sausakimšame bute. 

- Čia Rošelė, - staiga pasakė Straikas, rodydamas į surūgusį veidelį 
iš po Kiaros pažasties grupinėje nuotraukoje. Į šią nuotrauką pateko ir 
Kiranas Kolovas Džonsas: jis šypsojosi užpakalyje. - Padarykite man 
traukų. - Peržiūrėkite visas ir pabandykite atpažinti garsenybes, kad 
galėtume pagalvoti, kam buvo naudinga ištrinti šias nuotraukas jos 
kompiuteryje. 

— Bet čia nieko nusikalstamo nėra, - tarė Robina. 

— Turi būti, - atsakė Straikas. 

Jis grįžo į kabinetą ir paskambino Džonui Bristou (susirinkime, ne- 
galima trukdyti; „Prašom paprašyti kuo greičiau man atskambinti“), 
Erikui-Vordlui (balso paštas: „Turiu klausimą dėl Lulos Landri skrei- 
tinio kompiuterio“) ir Rošelei Onifad (dėl viso pikto; atsakymo nėra; 
pranešimo palikti negalima: „Nėra vietos naujiems pranešimams“). 

— Aš vis dar negaliu prisiskambinti ponui Bestigiui, - pasakė Strai- 
kui Robina, kai jis išniro iš kabineto ir pamatė, kad ji ieško nenusta- 
tytos brunetės, su Lula pozuojančios paplūdimyje. - Šį rytą vėl skam- 
binau, bet jis neatskambino. Išbandžiau viską; apsimečiau įvairiais 
žmonėmis, sakiau, kad skubu... kas čia juokinga? 

— Svarsčiau, kodėl firmos, kuriose tarėtės dėl darbo, jo iki šiol jums 
nepasiūlė, - tarė Straikas. 

— O, - raustelėjo Robina. - Pasiūlė. Visos. Sutikau dirbti žmogiškų- 
jų išteklių skyriuje. 

— O. Aišku, - tarė Straikas. - Nepasigyrėt. Sveikinu. 

— Atsiprašau, maniau, kad užsiminiau, - pamelavo Robina. 

— Tai jūs išeisite... kada? 

— Po dviejų savaičių. 

— Aha. Tikiuosi, Matju patenkintas? 

— Taip, - atsakė ji, šiek tiek sutrikusi. - Patenkintas. 

Lyg Straikas būtų žinojęs, kaip Matju nepatinka, kad jam dirba; bet 
tai neįmanoma, ji stengėsi niekuo neparodyti, kad namie tvyro įtampa. 

Suskambėjo telefonas, Robina atsakė: 

— Kormorano Straiko kontora. Taip, kas kalba? Derikas Vilsonas, - 
tarė, perduodama jam ragelį. 

— Sveikas, Derikai. 

— Ponas Bestigis porai dienų išvažiavo, - išgirdo jis Vilsono balsą. - 
Jei nori ateiti ir apžiūrėti pastatą... 

— Būsiu po pusvalandžio, - atsiliepė Straikas. 

Jis pašoko, pasitikrino kišenes — ar yra piniginė ir raktai, ir paste- 
bėjo, kad Robinos nuotaika subjuro, nors ji toliau žiūrinėjo nekaltas 
nuotraukas. 

— Norite eiti kartu? 

— Taip! - apsidžiaugė ji, išjungė kompiuterį ir griebė rankinuką. 

Sunkios laukujės juodai dažytos Kentigerno Sodų 18 namo durys at- 
sidarė į marmuru aptaisytą vestibiulį. Tiesiai prieš jas stovėjo gražus 
įmontuotas į sieną raudonmedžio stalas, nuo jo į dešinę - laiptai, iš- 
kart dingstantys iš akių (marmuriniai, turėklai iš žalvario ir medie- 
nos), švytinčios auksu lifto durys ir kitos masyvios tamsios medinės 
durys baltai dažytoje sienoje. Ant balto kubo kampe tarp šių ir lau- 
kujų durų stovėjo aukštos cilindriškos vazos su sodriai rožinių lelijų 
puokštėmis, šiltame ore skleidžiančiomis šleikščiai saldų aromatą. 
Kairėje siena buvo veidrodinė, todėl vestibiulis atrodė dvigubai di- 
desnis; dabar ji atspindėjo Straiką, Robiną, lifto duris, šiuolaikišką 
krištolo kubiukų sietyną, kabantį virš galvos, ir ilgino žvilgios medie- 
nos apsaugininkų stalą. 

Straikas prisiminė Vordlą: „Butai, aptaisyti marmuru... kaip pen- 
kių žvaigždučių viešbutis.“ Greta stovėjo Robina, kruopščiai slėpda- 
ma susižavėjimą. Tai štai kaip gyvena milijonieriai. Ji su Matju įsikūrė 
Klapame, kelių sudurtų namų žemutiniame aukšte; jų svetainė tokio 
dydžio kaip apsaugininkų kambarys, šį Vilsonas parodė pirmą. Jame 
pakako vietos tik stalui ir dviem kėdėms; ant sienos kabojo dėžė su 
visais atsarginiais raktais, o už dar vienų durų buvo ankštas tualetas. 

Vilsonas vilkėjo juoda uniforma žalvarinėmis sagomis ir baltais 
marškiniais, buvo pasirišęs juodą kaklaraištį ir priminė konsteblį. 

— Monitoriai, - parodė jis Straikui, kai jie išėjo iš kambariuko ir 
sustojo prie stalo, slepiančio keturis mažus nespalvotus ekranus. Pro 
vieną buvo matyti išorinės kameros virš durų perduodamas vaizdas, 
aprėpiantis dalį gatvės; kitas rodė tuščią požeminį garažą, trečias - 
tuščią 18 namo užpakalinį sodelį ir veją - keli įmantrūs želdiniai ir 
aukšta siena, ant kurios Straikas jau buvo užsiropštęs, o ketvirtas — 
nejudančią lifto kabiną. Be monitorių, buvo du pultai - vienas valdyti 

bendrai namo signalizacijai, kitas - baseino ir garažo durims atidaryti, 
ir du telefonai, miesto ir vidinis, sujungtas su trimis butais. 

— Pro tas, - pasakė Vilsonas, rodydamas į tvirtas medines duris, - 
galima patekti į sporto salę, baseiną ir garažą. Ir, Straikui paprašius, 
nuvedė juos pro tas duris į sporto salę. 

Salė buvo nedidelė, bet ją, kaip ir vestibiulį, vizualiai didino veidro- 
džiai. Vienintelis langas išėjo į gatvę. Salėje buvo bėgtakis, irklavimo 
treniruoklių, žingsniuoklių ir svarmenų rinkinys. 

Antrosios raudonmedžio durys atsidarė į siaurus marmurinius 
laiptus, apšviestus kubo pavidalo bra. Jie atsidūrė mažoje apatinėje 
laiptų aikštelėje, čia buvo paprastos dažytos durys į požeminį garažą. 
Vilsonas jas atrakino dviem skirtingais raktais ir įjungė šviesą. Aikš- 
telėje ilgio kone sulig gatve stovėjo ferariai, audi, bentliai, jaguarai ir 
BMW, kurių bendra vertė sudarė milijonus svarų. Sienoje kas šeši sep- 
tyni metrai buvo durys, panašios į tas, pro kurias jie ką tik įžengė: 
kiekvienos vedė į kurį nors Kentigerno Sodų namą. Elektra valdomos 
garažo durys iš Baudžiauninkų skersgatvio buvo netoli 18 namo, įrė- 
mintos sidabriška dienos šviesa. 

Robina svarstė, ką mąsto tylūs vyrai šalia jos. Ar Vilsonas pripratęs 
prie išskirtinio žmonių, kurie čia įsikūrę, gyvenimo; pripratęs prie po- 
žeminių garažų, baseinų ir ferarių? Ir ar Straikas irgi mąsto (kaip ji), 
kad ši ilga durų virtinė atspindi galimybes, kurios jai nė į galvą nebū- 
tų atėjusios: slapti, niekam nežinomi kaimynų ryšiai, įvairiausi būdai 
(namų juk daugybė) pasislėpti ir nepastebimai išsmukti. Bet paskui ji 
pastebėjo palubėje prieblandoje lygiais tarpais kyšant juodus vaizdo 
kamerų objektyvus, siunčiančius informaciją nesuskaičiuojamiems 
monitoriams. Negi įmanoma, kad tą naktį jie nebuvo įjungti? 

— Aišku, - tarė Straikas. 

Vilsonas nuvedė juos atgal prie marmurinių laiptų ir užrakino ga- 
ražo duris. 

Dar vieni laiptai žemyn, sulig kiekvienu laipteliu vis stiprėjo chlor- 
kalkių kvapas. Galop Vilsonas atidarė duris apačioje, ir į juos plūstelė- 
jo šilto, drėgno, cheminių medžiagų prisotinto oro banga. 

— Šios durys tą naktį nebuvo užrakintos? - paklausė Straikas Vil- 
sono. 

Šis linktelėjo ir paspaudė kitą mygtuką. Užsidegė šviesa. 

Jie priėjo prie plataus marmurinio baseino, uždengto storu plasti- 
ku, krašto. Priešinga siena irgi buvo veidrodinė; Robina pamatė, kaip 
kvailai apsirengę jie atrodo šalia atogrąžų augalų ir plazdančių drugių 
freskos iki lubų. Baseinas buvo maždaug penkiolikos metrų ilgio, toli- 
majame gale - šešiakampė sūkurinė vonia, o už jos - trys persirengi- 
mo kabinos su užrakinamomis durimis. 

— Čia vaizdo kamerų nėra? - apsidairęs paklausė Straikas, ir Vilso- 
nas papurtė galvą. 

Robina pajuto, kad nugara ir pažastys sudrėko. Prie baseino buvo 
slogiai tvanku, ir ji sa malonumu pirma vyrų užlipo laiptais į vestibiu- 
lį, kuriame buvo palyginti malonu ir vėsu. Kol jų nebuvo, čia atsirado 
smulkutė jauna blondinė su rausvu džinsiniu kombinezonu ir marški- 
nėliais, nešina plastikiniu kibiru, pilnu valiklių. 

— Derikai, - prabilo ji anglų kalba su ryškiu akcentu, pamačiusi ap- 
saugininką, - reikia raktas antras numeris. 

— Leščinska, - paaiškino Vilsonas. - Valytoja. 

Ji apdovanojo Robiną ir Straiką miela šypsenėle. Vilsonas nuėjo už 
raudonmedžio stalo ir padavė jai raktą, paskui Leščinska užlipo laip- 
tais, švytuodama kibiru ir gundomai kraipydama džinsais aptemptą 
užpakalį. Straikas, pajutęs šnairą Robinos žvilgsnį, nenoromis atplėšė 
nuo valytojos užpakaliuko akis. 

Straikas ir Robina paskui Vilsoną užlipo į antrą aukštą, į pirmą 
butą, kurį šis atrakino visrakčiu. Durys su senamadiška akute. 

— Pono Bestigio butas, - paskelbė Vilsonas ir išjungė signalizaciją, 
surinkęs kodą skydelyje dešinėje durų pusėje. - Leščinska jau buvo 
čia rytą. 

Straikas užuodė baldų blizgiklį ir pamatė dulkių siurblio paliktą 
takelį ant balto kilimo prieškambaryje su žalvarinėmis bra ir penke- 
riomis nepriekaištingai baltomis durimis. Daili kodo klaviatūra ant 
dešinės sienos, įtaisyta šalia paveikslo su svajingomis ožkomis ir vals- 
tiečiais, plūduriuojančiais virš melsvo kaimo. Ant juodo lakuoto japo- 
niško staliuko po Šagalu stovėjo aukštos vazos su orchidėjomis. 

— Kur Bestigis? - paklausė Vilsono Straikas. 

— Los Andžele, - atsakė apsaugininkas. - Grįš po dviejų dienų. 

Šviesioje linksmoje svetainėje buvo trys dideli langai, kiekvienas su 
mažu akmeniniu balkonėliu. Sienos mėlynos, o beveik visa kita balta. 

Visi daiktai švarūs kaip nauji, elegantiški ir suderinti. Čia irgi kabojo 
puikus paveikslas: klaikus, siurrealistinis, vaizduojantis ietimi gin- 
kluotą vyrą juodojo strazdo kauke, įsikibusį į parankę pilkai moteriai 
be galvos. 

Tanzi Bestigi tvirtino girdėjusi ginčą dviem aukštais aukščiau, 
būdama šiame kambaryje. Straikas, prisiartinęs prie didžiųjų langų, 
atkreipė dėmesį į šiuolaikiškus skląsčius, storus stiklus, visiškai nelai- 
džius garsui - nors jo ausį nuo šalto stiklo skyrė tik pora centimetrų. 
Balkonas buvo siauras, pristatytas vazonų su apkarpytais kūgiškais 
krūmeliais. 

Straikas pasuko į miegamąjį. Robina liko svetainėje ir lėtai suko- 
si vietoje, apžiūrinėdama Venecijos stiklo sietyną, melsvą su rausva 
kilimą, milžinišką plazminį televizorių, šiuolaikišką valgomojo stalą 
iš stiklo ir metalo, metalines kėdes su šilkinėmis sėdynėmis; mažus 
sidabrinius niekučius ant stiklinių šoninių staliukų ir balto marmuri- 
nio židinio atbrailos. Liūdnai prisiminė IKEA sofą, kuria iki šiol taip 
didžiavosi; paskui susigėdusi pagalvojo apie Straiko sulankstomąją lo- 
velę kontoroje. Sugavusi Vilsono žvilgsnį, paklausė, nejučiomis mėg- 
džiodama Eriką Vordlą: 

— Kitoks pasaulis, tiesa? 

— Taip, - atsakė jis. - Čia vaikų neauginsi. 

— Ne, - sutiko Robina, nors tokia mintis jai netoptelėjo. 

Jos viršininkas išėjo iš miegamojo, matyt, tikrindamas kažkokius 
savo įtarimus, ir dingo prieškambaryje. 

Tiesą sakant, Straikas sau įrodinėjo, kad įprastas kelias iš Bestigių 
miegamojo į vonios kambarį būtų per prieškambarį, aplenkiant sve- 
tainę. Be to, pamanė, kad vienintelė buto vieta, iš kurios Tanzi galėjo 
matyti lemtingąjį Lulos Landri krytį, ir suprasti, ką mato, - yra sve- 
tainė. Nors Erikas Vordlas tvirtino priešingai, iš vonios kambario pro 
langą iš šono būtum pamatęs vos pusę krintančios Lulos, naktį tiek 
nepakanka būti tikram, kad krinta žmogus, juolab jo atpažinti. 

Straikas grįžo į miegamąjį. Dabar vienintelis santuokinės buveinės 
šeimininkas Bestigis miegojo lovos pusėje arčiau durų ir prieškam- 
bario, sprendžiant iš tabletėmis, stiklinėmis ir knygomis užgriozdin- 
to naktinio staliuko. Straikas svarstė, ar šioje pusėje jis miegodavo ir 
anksčiau, kai tebegyveno su žmona. 

Iš miegamojo buvo veidrodinės durys į didžiulę drabužinę, pilną 
itališkų kostiumų ir „Turnbull X Asser marškinių. Du negilūs stalčiai 
su pertvarėlėmis buvo skirti vien auksinėms ir platininėms rankogalių 
sąsagoms. Už netikros plokštės anapus batų dėžių - seifas. 

— Manau, čia viskas, - pasakė Straikas Vilsonui, grįžęs į svetainę. 

Vilsonas įjungė signalizaciją, ir jie išėjo iš buto. 

- Žinai visų butų kodus? 

— Aha, - pasakė Vilsonas. - Turiu žinoti dėl viso pikto. 

Jie užlipo laiptais į trečią aukštą. Laiptai taip standžiai apvyniojo 
lifto šachtą, kad sudarė aklinų kampų virtinę. 2 buto durys niekuo ne- 
siskyrė nuo 1 buto durų, tik buvo praviros. Jie girdėjo viduje urzgiant 
Leščinskos siurblį. 

- Dabar čia gyvena ponas ir ponia Kolčakai, - tarė Vilsonas. -— 
Ukrainiečiai. 

Prieškambaris buvo lygiai toks pat kaip ankstesnis, net kai kurios 
smulkmenos, tarp jų stačiakampė kodinė klaviatūra ant sienos prie 
buto durų; bet grindys buvo plytelių, be kilimo. Tiesiai prieš duris ka- 
bėjo ne paveikslas, o didžiulis veidrodis paauksuotais rėmais, ant dvie- 
jų grakštučių plonakojų medinių staliukų abipus jo stovėjo puošnios 
„Tiffany“ stiliaus lempos. 

— Ar Bestigio rožės stovėjo ant tokių? - paklausė Straikas. 

— Taip, ant vieno tokio, - patvirtino Vilsonas. - Dabar jis vėl poilsio 
kambaryje. 

- Ir tu jį pastatei čia, vidury prieškambario, ir pamerkei rožes? 

— Taip, Bestigis norėjo, kad Makas jas pamatytų vos įėjęs, bet vietos 
per akis apeiti, pats matai. Kam apversti? Policininkas buvo jaunutis, 
atlaidžiai paaiškino Vilsonas. 

— O kur signalizacijos mygtukai, kuriuos minėjai? - paklausė 
Straikas. 

- Čia, - atsakė Vilsonas ir iš prieškambario jį nuvedė į miegamą- 
jį. - Vienas prie lovos, o kitas svetainėje. 

— Jie visuose butuose? 

- Taip. 

Miegamųjų, svetainės, virtuvės ir vonios kambario padėtis buvo 
tokia pat kaip pirmo buto. Apdaila irgi panaši, ir drabužinės durys 
veidrodinės - Straikas nuėjo patikrinti. Kol jis darinėjo duris ir apžiū- 

rinėjo tūkstančius svarų kainuojančias moteriškas sukneles ir paltus, 
iš vonios kambario išniro Leščinska, nešina keliomis iš cheminės va- 
lyklos grąžintomis suknelėmis, įpakuotomis į polietileną ir permesto- 
mis per ranką, dar diržas ir du kaklaraiščiai. 

- Labas, - pasisveikino Straikas. 

— Labas, - atsakė ji, atidarė kažkokias dureles už jo ir ištraukė ka- 
klaraiščių kabyklą. - Prašom atleisti. 

Jis pasitraukė. Valytoja buvo žemutė ir labai daili, mergiškai šel- 
miška, veidas plokštokas, riesta nosytė ir slaviškos akys. Tvarkingai 
kabino kaklaraiščius, o jis žiūrėjo. 

- Aš seklys, - tarė. Paskui prisiminė Eriką Vordlą sakius, kad an- 
gliškai ji nemoka. - Lyg ir policininkas... - įsidrąsino. 

— A. Policija. 

— Jūs čia buvote Lulos Landri mirties išvakarėse? 

Ji ne iš karto suprato, ko jis iš jos nori. Bet supratusi mielai atsaki- 
nėjo į klausimus, kabindama kaklaraiščius. 

- Aš visada pirma valau laiptai, - pasakė ji. - Panelė Landri labai 
garsiai kalba brolis; jis rėkia, kad ji duoda vaikinas per daug pinigų, 
o ji blogai jam atsako. Aš valau kambarys antras, tuščias. Jau švarus. 
Greitai. 

- Derikas ir saugos tarnybos technikas buvo su jumis, kol valėt? 

— Derikas ir?.. 

- Remontininkas? Kuris taisė signalizaciją? 

- Taip, kuris taisė signalizaciją, ir Derikas, taip. 

Straikas išgirdo prieškambaryje kalbantis Robiną ir Vilsoną. 

- Išvaliusi butą, jūs vėl įjungiate signalizaciją? 

- Signalizaciją? Taip, - atsakė ji. - Vienas devyni šeši šeši, kaip 
durų, Derikas sako. 

- Jis jums pasakė skaičius dar neišėjęs su techniku? 

Ir vėl ji suprato ne iš karto, o supratusi, regis, suirzo. 

— Taip, aš jau sakau. Vienas devyni šeši šeši. 

— Tai jūs įjungėte signalizaciją baigusi čia valyti? 

— Taip, signalizaciją. 

— O technikas, kaip jis atrodė? 

— Technikas? Atrodė? - Ji suraukė dailią nosytę ir gūžtelėjo pe- 
čiais. - Nematau jo veido. Bet mėlynas... visas mėlynas... - pridūrė ji 

ir ranka, kurioje nelaikė į polietileną įvyniotos suknelės, parodė nuo 
galvos iki kojų. 

— Kombinezonas? - pasitikslino Straikas, bet ji nesuprato. - Tiek 
to, kur jūs valėte paskui? 

— Pirmas numeris, - atsakė Leščinska ir vėl ėmė kabinti drabužius; 
ji vaikščiojo pro jį, ieškodama tinkamos vietos kiekvienam daiktui. — 
Švarūs dideli langai. Ponia Bestigi kalba telefonu. Pikta. Liūdna. Ji 
sako, kad nebenori meluoti. 

- Ji nebenorėjo meluoti? 

Leščinska linktelėjo ir pasistiebė, kabindama suknelę iki žemės. 

- Jūs girdėjote, - pakartojo jis aiškiai, - kaip ji telefonu pasakė, kad 
nebenori meluoti? 

Leščinska vėl linktelėjo, jos veidas buvo bereikšmis, naivus. 

— Paskui ji mato mane ir rėkia: „Išeik, išeik!“ 

— Tikrai? 

Leščinska linktelėjo ir toliau kabino drabužius. 

— Kur buvo ponas Bestigis? 

- Ne ten. 

— Ar žinote, su kuo ji kalbėjo? Telefonu? 

— Ne. Moteris, - klastingai pridūrė. 

— Moteris? Iš kur žinote? 

— Rėkia, rėkia telefonu. Girdėjau moteris. 

- Tai buvo ginčas? Vaidas? Jos rėkė viena ant kitos? Garsiai, taip? 

Straikas suvokė, kad ir pats prabilo kvailai, pernelyg lėta anglo, 
turinčio kalbos defektą, šneka. Leščinska vėl linktelėjo, traukydama 
stalčius, - ieškojo vietos diržui, vieninteliam rankoje likusiam daiktui. 
Pagaliau jį suvyniojusi ir padėjusi, atsitiesė ir nuėjo į miegamąjį. Jis 
nusekė įkandin. 

Kol ji klojo lovą ir tvarkė naktinius staliukus, jis išsiaiškino, kad 
Lulos Landri butą ji tą dieną valė paskutinį, kai modelis jau buvo išėjęs 
aplankyti motinos. Ji nepastebėjo nieko nepaprasto, jokio melsvo po- 
pieriaus lapelio, nei prirašyto, nei švaraus. Gi Somė rankinės ir įvairūs 
daiktai Dibiui Makui buvo palikti pas apsaugininkus, kai ji jau baigė 
valytis, ir paskutinis jos darbas tą dieną buvo nunešti dizainerio dova- 
nas į Lulos ir Mako butus. 

— Ir, padėjusi daiktus, jūs vėl įjungėte signalizaciją? 

— Taip, įjungiu. 

- Lulos? 

- Taip. 

- Ir vienas devyni šeši šeši antrame bute? 

— Taip. 

— Galite prisiminti, ką nunešėte į Dibio Mako butą? 

Vaizduodama rankomis, valytoja paminėjo dvejus marškinėlius, 
diržą, skrybėlę, pirštines ir (ji pakrutino pirštais ties riešais) rankoga- 
lių sąsagas. 

Padėjusi šiuos daiktus ant atvirų drabužinės lentynų, kad Makas 
iškart juos pastebėtų, ji įjungusi signalizaciją ir išėjusi namo. 

Straikas jai nuoširdžiai padėkojo ir truputį luktelėjo, grožėdamasis 
jos glaudžiai aptemptu džinsais užpakaliuku, kol valytoja taisė pūkinę 
antklodę, o paskui grįžo į prieškambarį pas Robiną ir Vilsoną. 

Lipdamas į ketvirtą aukštą, Straikas sutikrino Leščinskos parody- 
mus su Vilsono. Šis patvirtino liepęs technikui nustatyti kodą 1966 - 
kaip laukujų durų. 

- Išrinkau numerį, kurį Leščinskai būtų lengva prisiminti, dėl lau- 
kujų durų. Makas būtų galėjęs pasikeisti, jei būtų norėjęs. 

— Gal prisimeni, kaip atrodė technikas? Sakei, naujas? 

— Labai jaunas. Plaukai iki čia. - Vilsonas parodė į raktikaulius. 

— Baltasis? 

- Taip, baltasis. Net neatrodė, kad jau skutasi. 

Jie priėjo prie trečio buto, kadaise - Lulos Landri namų, durų. Kai 
Vilsonas atrakino trečio buto lygiai nudažytas baltas duris su stikline 
kulkos dydžio akute, Robina pajuto virpulį - baimės, jaudulio. 

Viršutinio buto planas buvo kitoks nei anų dviejų: vietos mažiau, 
erdvės daugiau. Nauja kreminės ir rudos spalvų apdaila. Gi Somė pa- 
sakė Straikui, kad garsi ankstesnioji buto gyventoja mėgo suderintas 
spalvas; bet dabar butas buvo beasmenis it prabangaus viešbučio nu- 
meris. Straikas tylėdamas nuėjo į svetainę. 

Kilimas čia buvo ne prašmatnus ir pūkuotas kaip Bestigių bute, o 
iš šiurkštaus smėlio spalvos džiuto. Straikas perbraukė per jį kulnu: 
neliko nei pėdsako, nei Žymės. 

— Ar danga tokia ir buvo, kai čia gyveno Lula? - paklausė Vilsono. 

- Aha. Ji išsirinko. Beveik naujas kilimas, tai ir liko. 

Vietoj įprastų lygiais tarpais išdėstytų langų su trimis atskirais ma. 
žais balkonėliais kaip anuose butuose, pastato antstate buvo tik vie. 
nos dvivėrės durys į vieną platų balkoną. Straikas, atrakinęs ir atidaręs 
duris, išėjo į lauką. Robinai buvo nemalonu žiūrėti, kaip jis tai daro; 
dirstelėjusi į abejingą Vilsono veidą, ji nusisuko ir įsistebeilijo į pagal- 
vėles ir nespalvotus estampus, stengdamasi negalvoti, kas čia atsitiko 
prieš tris mėnesius. 

Straikas žiūrėjo žemyn į gatvę, ir Robina būtų nustebusi, jei būtų 
žinojusi, kad jo mintys ne tokios bešališkos ir šaltos kaip ji mano. 

Jis įsivaizdavo žmogų, visiškai pametusį galvą; puolantį Lulą, kuri 
stovi, trapi ir graži, pasipuošusi laukiamam svečiui sutikti; žudiką, 
paklaikusį iš įniršio, ir velkantį, ir stumiantį ją, ir galop išmetantį su 
baisia maniako jėga. Sekundės, kurias ji krito žemyn ant betono, ap- 
gaulingai užpustyto minkštu sniegu, matyt, truko amžinybę. Ji moja- 
vo rankomis, bandydama į ką nors įsikibti negailestingame tuščiame 
ore; o paskui, nespėjusi atitaisyti skriaudos, paaiškinti, patarti ar at- 
siprašyti, netekusi brangių galimybių, - kurias turi visi, nujaučiantys 
mirtį, - užsimušė. 

Negyvėliai gali kalbėti tik gyvųjų lūpomis ir ženklais, kurie lieka 
po jų. Straikas jautė gyvą žmogų, skaitydamas žodžius, jos parašytus 
draugams; jis girdėjo jos balsą telefone, pridėtame prie ausies; bet da- 
bar, žiūrėdamas į paskutinį jos gyvenime matytą daiktą, jis pasijuto jai 
keistai artimas. Iš daugybės padrikų smulkmenų lėtai ryškėjo tiesa. 
Jam trūko tik įrodymų. 

Jam taip stovint, suskambėjo telefonas. Pasirodė Džono Bristou pa- 
vardė ir numeris. Jis atsiliepė. 

— Sveikas, Džonai, ačiū, kad atskambinot. 

— Nėra už ką. Turit naujienų? - paklausė advokatas. 

— Galbūt. Patikėjau specialistui panaršyti Lulos kompiuteryje, ir jis 
aptiko, kad po Lulos mirties iš jo ištrintas nuotraukų failas. Ką nors 
apie tai Žinote? 

Jokio atsakymo, tyla. Straikas suprato, kad Bristou neatsijungė, tik 
iš fono triukšmo. 

— Sunaikintas po Lulos mirties? - galop paklausė advokatas persi- 
mainiusiu balsu. 

— Taip sako specialistas. 

pusiaukelėje sustoja. Išlipo moteris, susisupusi į kailius. 

- Aš... atsiprašau, — ištarė sukrėstas Bristou. - Aš... aš tiesiog pri- 
blokštas. Gal tai padarė policija? 

— Kada ji grąžino kompiuterį? 

— Turbūt vasario mėnesį, vasario pradžioje. 

- Failas buvo ištrintas kovo septynioliktąją. 

— Bet... bet tai nesąmonė. Niekas nežinojo slaptažodžio. 

- Matyt, kai kas žinojo. Minėjote, kad motinai policininkai jį pa- 
sakė. 

- Motina tikrai nebūtų naikinusi... 

- Aš taip nesakau. Ar ji negalėjo palikti kompiuterio įjungto ir vei- 
kiančio? O gal kam nors pasakė slaptažodį? 

Straikas manė, kad Bristou turbūt kontoroje. Ragelyje buvo girdėti 
prislopinti balsai, tolumoje - moters juokas. 

- Taip galėjo būti, - iš lėto ištarė Bristou. - Bet kas būtų sunaikinęs 
nuotraukas? Nebent... Viešpatie, tai siaubinga... 

— Kas? 

- Nemanot, kad tai galėjo padaryti kuri nors slaugė? Ir parduoti 
laikraščiams? Bet tai siaubinga mintis... slaugė... 

- Specialistas težino, kad jos buvo sunaikintos; įrodymų, kad jos 
buvo nukopijuotos ir pavogtos, nėra. Bet, kaip pats sakote, viskas įma- 
noma. 

- Bet kas dar... Nenorėčiau įtarti slaugės, bet kas dar būtų galė- 
jęs? Kompiuteris nuo tada, kai policija jį grąžino, visą laiką buvo pas 
mamą. 

— Džonai, ar žinote, kas lankė jūsų motiną pastaruosius tris mė- 
nesius“ 

— Manau, taip. Žinoma, ne visus... 

- Taigi. Čia šuva ir pakastas. 

- Bet kodėl... kam to reikėjo? 

- Spėju, kad priežasčių buvo kelios. Jūs man labai padėtumėt, jei- 
gu pasikalbėtumėt su motina, Džonai. Ar ji buvo įjungusi kompiuterį 
kovo viduryje? Ar kuris nors lankytojų juo domėjosi? 

- Aš... aš pamėginsiu, - Bristou kalbėjo įsitempęs, beveik verks- 
mingai. - Dabar ji labai labai silpna. 

— Užjaučiu, - kaip ir dera iš mandagumo pasakė Straikas. - Netru- 
kus paskambinsiu. Iki kito karto. 

Jis išėjo iš balkono, uždarė duris ir atsisuko į Vilsoną. 

— Derikai, ar gali parodyti, kaip darei kratą šitame bute? Kokia eilės 
tvarka apžiūrėjai kambarius? 

Vilsonas ilgokai galvojo, paskui tarė: 

— Čia įėjau pirmiausia. Apsidairiau, pamačiau atdaras balkono du- 
ris. Neliečiau jų. Paskui, - jis mostu parodė jiems sekti įkandin, - pa- 
žiūrėjau čia... 

Robina, sekdama paskui abu vyrus, pastebėjo, kad Straiko elgesys 
su apsaugininku vos pastebimai pasikeitė. Jis uždavinėjo paprastus, 
konkrečius klausimus: ką Vilsonas lietė, matė ir girdėjo, eidamas iš 
vieno kambario į kitą. 

Straikui vadovaujant, Vilsono judesiai ėmė keistis. Jis pavaizdavo, 
kaip laikėsi už durų staktų, kaip įkišo į kambarį galvą, kaip dairėsi. 
Įėjęs į vienintelį miegamąjį, jis pakartojo visus judesius sulėtintai, at- 
sižvelgdamas į susidomėjusį Straiką; jis atsiklaupė rodydamas, kaip 
sipainiojo suglamžyta suknelė; jis nuvedė juos į vonios kambarį susi- 
kaupęs ir įsitempęs ir parodė, kaip apsisuko tikrindamas, ar už durų 
nieko nėra, o paskui nulėkęs atgal prie apsaugininkų stalo (net pavaiz- 
davo, mataruodamas rankomis). 

— Taigi paskui, - pasakė Straikas, atidarydamas duris ir praleisda- 
mas Vilsoną į priekį, - tu išėjai... 

- Išėjau, - bosu patvirtino Vilsonas, - ir paspaudžiau lifto myg- 
tuką. 

Jis pavaizdavo, kaip neramus stumia lifto duris, norėdamas pama- 
tyti, ar jame nieko nėra. 

— Nieko... ir aš nubėgau žemyn. 

- Ir ką tuo metu girdėjai? - paklausė Straikas, eidamas įkandin; nė 
vienas nekreipė dėmesio į Robiną, kuri uždarė buto duris. 

— Kažkur toli... rėkė Bestigiai... pasukau už šito kampo ir... 

Vilsonas staiga sustojo ant laiptų kaip įbestas. Straikas, regis, tai 
buvo numatęs, nes irgi sustojo; Robina atsitrenkė į viršininką ir sutri- 
kusi atsiprašė, bet jis pakėlė ranką ją tildydamas, lyg Vilsoną, pamanė 
Robina, būtų ištikęs transas. 

- Ir aš paslydau, - tarė priblokštas Vilsonas. - Buvau užmiršęs. Pa- 
slydau. Čia. Klestelėjau ant užpakalio. Čia buvo vanduo. Lašai. Čia. 

Jis rodė pirštu į laiptus. 

- Vandens lašai, - pakartojo Straikas. 

— Aha. 

— Ne sniegas. 

- Ne. 

- Ne šlapi pėdsakai. 

— Lašai. Dideli lašai. Čia. Paslydo koja, ir aš neišsilaikiau. Bet iškart 
pašokau ir nubėgau toliau. 

— Tu pasakojai policininkams apie vandens lašus? 

— Ne. Buvau užmiršęs. Tik dabar prisiminiau. 

Kažkokia miglota mintis, seniai neduodanti Straikui ramybės, ga- 
lop paaiškėjo. Jis patenkintas garsiai atsiduso ir plačiai nusišypsojo. 
Vilsonas su Robina išvertė akis. 


Laukė šiltos ir tuščios poilsio dienos. Straikas vėl rūkė prie atdaro lan- 
go, žiūrėdamas į minias pirkėjų, plūstančių Danijos gatve. Ant kelių 
pasidėjęs bylos ataskaitą, ant rašomojo stalo - policijos bylą, jis su- 
darinėjo sąrašą dalykų, kuriuos dar reikia patikslinti, ir peržiūrinėjo 
surinktus duomenis. 

Valandėlę jis žvelgė į 18 namo fasado nuotrauką, padarytą tą rytą, 
kai žuvo Lula. Skirtumas tarp šio ir dabartinio vaizdo buvo nedidelis, 
bet, Straiko nuomone, svarbus. Kartais jis prieidavo prie kompiuterio; 
jam reikėjo rasti Dibio Mako agentą, paskui - „Albris“ akcijų kainą. 
Šalia gulėjo atverstas bloknotas, prirašytas sakinių nuotrupų ir klau- 
simų sunkiai įskaitomu smailiu braižu. Kai suskambėjo mobilusis, jį 
pakėlė nepatikrinęs, kas skambina. 

— O, ponas Straikas, - prabilo Piterio Gilespio balsas. - Kaip malo- 
nu, kad atsiliepėte. 

— O, sveikas, Piteri, - atsakė Straikas. - Dabar jis jus net savaitga- 
liais verčia dirbti? 

- Kai kam noromis nenoromis tenka dirbti savaitgaliais. Neatsakė- 
te nė į vieną mano skambutį šiokiadieniais. 

— Buvau užsiėmęs. Dirbau. 

- Aišku. Vadinasi, galime tikėtis, kad netrukus grąžinsite skolą? 

— Tikiuosi. 

— Tikitės? 

— Taip, - atsakė Straikas. - Po poros savaičių galėsiu jums šiek tiek 
sumokėti. 

— Pone Straikai, jūsų požiūris mane stulbina. Jūs įsipareigojote kas 
mėnesį mokėti ponui Rokbiui tam tikrą sumą, bet jau esate jam sko- 
lingas... 

— Negaliu mokėti, nes neturiu pinigų. Luktelėkite, ir viską grąžin- 
siu. Gal net iškart. 

— Ko gero, nieko nebus. Jei nevykdysite... 

— Gilespi, - pertraukė jį Straikas, nenuleisdamas akių nuo giedro 
dangaus už lango, - mudu abu žinome, kad senis Džonis neduos į teis- 
mą savo vienakojo karo didvyrio sūnaus dėl pinigų, kurių jo liokajui 
vonios šampūnui nepakaktų. Per artimiausius du mėnesius grąžinsiu 
jam paskolą su procentais, o jis galės susikišti pinigus į šikinę ir pa- 
degti, jeigu norės. Taip jam ir perduokite, o dabar atstokite nuo manęs. 

Straikas padėjo telefoną ir pats nustebo, kad nepasiuto, o jaučiasi 
smagiau. 

Jis dirbo iki vėlumos įsitaisęs, kaip įprato sau sakyti, Robinos krės- 
le. Prieš guldamas tris kartus pabrėžė žodžius Viešbutis „Malmaison“, 
Oksfordas ir stora linija apvedė pavardę Dž. P Agjemanas. 

Šalis plumpino rinkimų dienos link. Sekmadienį Straikas anksti 
Nė viena žinių laida nieko gero nežadėjo. Valstybės skola išaugo iki 
neįsivaizduojamos sumos. Nesvarbu, kas laimės, turėtų būti mažina- 
mos biudžeto lėšos, daug ir skaudžiai; kartais partijų vadovai suktomis 
kalbomis primindavo Straikui chirurgus, kurie atsargiai perspėja, kad 
jam galbūt bus šiek tiek nepatogu, nors patys niekada nepatirs skaus- 
mo, kurį tuojau sukels. 

Pirmadienio rytą Straikas nuvažiavo į Kaning Tauną susitikti su 
Marlena Higson, tikrąja Lulos Landri motina. Susitarti dėl pokalbio 
buvo sunku. Bristou sekretorė Alisona telefonu padiktavo Robinai 
Marlenos Higson numerį, o Straikas pats jai paskambino. Iš pradžių ji 
akivaizdžiai nusivylė, kad skambinantis nepažįstamasis ne žurnalistas, 
ir vis dėlto pareiškė mielai susitiksianti. Paskui ji du kartus skambino 
į kontorą: pirmiausia paklausė Robiną, ar seklys atlygins jai kelionės į 
miesto centrą išlaidas, ir gavo neigiamą atsakymą; tada pasipiktinusi 
susitikimą atšaukė. Straikas paskambino jai antrą kartą ir išplėšė ne- 
patikimą pažadą susitikti vietos aludėje; paskui irzliu balso pašto pra- 
nešimu ir šis buvo atšauktas. 

Tada Straikas paskambino jai trečią kartą ir pasakė, kad jo tyrimas 
turbūt jau baigiasi, paskui jis perduos įkalčius policijai, o tada, be abe- 
jo, kils nauja visuomenės susidomėjimo banga. Kai pagalvoji, pasakė 
jis, gal ji ir negalėtų jam padėti, užtat apsisaugos nuo naujo žurnalis- 
tų antplūdžio. Marlena Higson iškart pareiškė turinti teisę papasakoti 

viską, ką žino, ir Straikas nusileido: juodu susitiks, kaip ji jau siūlė, 
pirmadienio rytą aludės „Artilerijos pabūklai“ kiemelyje. 

Į Kaning Tauno stotį jis nuvažiavo traukiniu. Horizonte buvo ma- 
tyti Kanarėlių prieplauka, kurios aptakūs, futuristiški pastatai primi- 
nė žvilgių metalinių kubelių konstrukcijas; iš tokio atstumo jų dy- 
džio, kaip ir valstybės skolos, nebuvo įmanoma įsivaizduoti. Bet po 
kelių minučių kelio Straikas iš puikaus kostiumuoto verslo pasaulio 
atsidūrė toli toli. Kaning Taunas - nors juosia dizainerių puoselėjamą 
Kanarėlių prieplaukos rajoną, kuriame jaukiai gyvena daugelis finan- 
sininkų, - susigrūdęs, jame trenkia skurdu ir nepritekliais. Straikas 
gerai jį pažįsta, nes kadaise čia gyveno senas jo draugas, pasakęs, kur 
rasti Bretą Fernį. Atsukęs nugarą Kanarėlių prieplaukai, jis nužings- 
niavo Barkingo gatve, pro pastatą su iškaba „Bendruomenių centas“, 
susiraukė, bet netrukus suprato, kad kažkas iš žodžio „centras“ nu- 
džiovė raidę „r“. 

„Artilerijos pabūklai“, didžiulė neaukšta šviesia spalva nudažyta 
aludė, stūksojo šalia Anglijos paskolų ir kreditų bendrovės. Interjeras 
santūrus ir praktiškas, ant rausvai rudos sienos - medinių laikrodžių 
rinkinys, o vienintelė nuolaida įsileidžiant lengvabūdišką puošybą — 
nenusakomais raštais išmarginta raudonos kiliminės dangos atraiža. 
Du dideli biliardo stalai, ilgas lengvai prieinamas baras ir daug vietos 
besišlaistantiems gėrėjams. Vienuoliktą ryto čia buvo dar tuščia, iš- 
skyrus susitraukusį senuką kampe ir linksmą padavėją, kuri vadino 
vienintelį lankytoją Džojum; ji parodė Straikui, kur eiti. 

Paaiškėjo, kad aludės kiemas - nykus išbetonuotas užkaboris su 
šiukšlių konteineriais ir vieninteliu mediniu staliuku. Prie jo ant baltos 
plastikinės kėdės sėdėjo moteris, sukryžiavusi storas kojas, laikė ciga- 
retę vos neįbedusi jos į skruostą. Aukštos sienos viršus buvo aptrauk- 
tas spygliuota viela, už jos užkliuvęs vėjyje šnarėjo plastikinis maišelis. 
Už sienos kilo didžiulis geltonas daugiabutis, jo balkonai buvo už- 
griozdinti skurdžiu šlamštu. 

— Ponia Higsonė 

— Vadink mane Marlena, pupuliuk. 

Moteris gudriai nužvelgė jį nuo galvos iki kojų ir vangiai šyptelė- 
jo. Ji vilkėjo aptemptus rausvus laikros marškinėlius, ant viršaus pilką 
treninginę striukelę su gobtuvu ir užtrauktuku, timpės atidengė kelis 

centimetrus odos virš pilkšvų kulkšnių. Buvo įsispyrusi į purvinas ba- 
sutes per pirštą, užtat rankų pirštus puošė daugybė auksinių žiedų. 
Geltonus plaukus, prie šaknų žilsvai kaštoninius, buvo susiveržusi ne- 
švaria gumele. 

- Galiu jums užsakyti išgerti? 

- Jei jau taip trokšti, pintą „Carling“. 

Ji visu kūnu palinko prie Straiko, nubraukė nuo akių šiaudinius 
gaurus, koketiškai tebelaikydama cigaretę: atrodė groteskiškai. Turbūt 
kitaip elgtis su vyrais nemokėjo. Straikui buvo ir gaila jos, ir bjauru. 

- Priblokšta? — pakartojo Marlena Higson, kai Straikas, nupirkęs 
abiem alaus, grįžo prie stalo. - Kaipgi kitaip, jau vieną kartą su ja bu- 
vau išsiskyrusi. Širdis plyšo, kai su ja atsisveikinau, bet maniau, kad 
gyvens geriau. Antraip nebūtų užtekę jėgų. Ir gavo viską, ko aš nieka- 
da neturėjau. Aš augau labai vargingai, be galo vargingai. Mes nieko 
neturėjom. Nieko. 

Ji nusisuko ir godžiai įtraukė dūmo. Lūpos, suspaudusios cigaretę, 
susiraukšlėjo ir priminė katės užpakalį. 

- Ir Dezas, mano vaikinas, nelabai jos norėjo - mergiūkštė spal- 
votoji, akivaizdu, kad ne jo. Matot, vaikai tamsėja: gimė balta. Bet aš 
vis tiek nebūčiau jos atidavusi į prieglaudą, jei nebūčiau linkėjusi jai 
geresnio gyvenimo. Ir maniau, kad mane ji pamirš, dar mažutė. Pasi- 
rūpinau gera gyvenimo pradžia, gal užaugusi, vyliausi, mane susiras. 
Ir mano svajonė išsipildė, - pridūrė Marlena Higson, šlykščiai vaidin- 
dama nusiminusią. - Ji mane susirado. Aš tau pasakysiu vieną keistą 
dalyką, - tratėjo ji toliau neatsikvėpdama. - Mano draugužis pasakė, 
likus savaitei iki jos skambučio: „Žinai, į ką tu panaši?“ - „Nebūk kvai- 
las, - atšoviau, - ir į ką gi aš panaši? - „Kaip du vandens lašai, - tvir- 
tino jis. - Akys, antakiai, aišku?“ 

Ji viltingai pažvelgė į Straiką, bet šis neprisivertė pritarti. Nepajėgė 
įsivaizduoti, kad tas Nefertitės veidas kilęs iš šios pilkšvai violetinės 
pliurzos. 

— Matyti mano nuotraukose, kai buvau jaunesnė, - pasakė ji, šiek 
tiek įsižeidusi. - Žiūrėk, kas išėjo: norėjau dukrai geresnio gyveni- 
mo, 0 ją atidavė tiems, atsiprašant, pašlemėkams. Jei būčiau žinojusi, 
būčiau ją pasilikusi, taip jai ir pasakiau. Ji pravirko. Būčiau pasilikusi 
ir niekam neatidavusi. O taip. Ji man papasakojo. Išliejo jausmus. Su 

tėvu, seru Aleku, gražiai sutarė. Rodos, jis buvo geras. Tačiau motiną 
pamišusi žiežula. Tikrai. Tabletės. Saujomis rydavo tabletes. Turtingos 
poniutės visada geria tabletes nuo nervų. Matai, Lula galėjo išsipasa- 
koti man. Vis dėlto aš jos motina. Kraujo ryšio nenutrauksi. Ji bijojo, 
ką ta ragana padarys, jei sužinos, kad Lula ieško tikros motinos. Bai- 
siai nerimavo, kad ta velnienė ko neiškrėstų, kai spauda apie mane su- 
žinos, bet nuo laikraštininkų niekur nedingsi, kai esi įžymybė kaip ji, 
tiesa? Tačiau meluoja neraudonuodami. Apie mane ko prirašė, ketinu 
paduoti į teismą. Apie ką kalbėjau? A, apie jos motiną. Sakiau Lulai: 
„Ko jaudinies, mieloji, man atrodo, kad tau be jos geriau. Tegu siunta, 
jei nenori, kad mudvi susitikinėtume.“ Bet Lula buvo gera mergaitė ir 
toliau ją lankė iš pareigos. Juk vis tiek gyveno savo gyvenimą, galėjo 
daryti, ką norėjo, tiesa? Ji ir vaikiną turėjo, Evaną. Žinok, aš neprita- 
riau, - Marlena Higson nutaisė griežtą miną. - Taip, taip. Narkotikai, 
pernelyg daug mačiau jų pražudytų žmonių. Bet turiu pripažinti, kad 
iš esmės vaikinas neblogas. Turiu pripažinti. Jis niekaip nesusijęs su 
jos mirtimi. Patikėk. 

— Buvot su juo susitikusi? 

- Ne, bet ji kartą jam skambino būdama pas mane, ir aš girdėjau 
jų pokalbį, žavi pora. Ne, nieko blogo apie Evaną pasakyti negaliu. 
Jis niekaip nesusijęs su jos mirtimi, tai įrodyta. Ne, nieko blogo apie 
jį negaliu pasakyti. Jei būtų nustojęs vartoti narkotikus, būčiau juos 
palaiminusi. Sakiau jai: „Atsivežk jį, bent pažiūrėsiu“, bet ji taip ir ne- 
prisiruošė. Jis amžinai būdavo užsiėmęs. Gražus vaikinas, nors ir vaiz- 
duoja, - pridūrė Marlena. - Visose nuotraukose matyti. 

— Ar ji kalbėjo su jumis apie kaimynus? 

— Apie tą Fredį Bestyyygį? Taip, pasakojo, kad jis siūlo jai vaidme- 
nis kine. Aš pasakiau jai: kodėl gi ne? Gal bus smagu. Net jeigu jai 
nebūtų patikę, dar pusė milijono banke nepakenktų. 

Krauju pasruvusios akys prisimerkė jai stebeilijant į tolį; regis, ją 
trumpam pakerėjo tokia didžiulė, akinama suma, ir ji nugrimzdo 
mintyse apie tokius nesuvokiamus it begalybė pinigus. Vien kalbėda- 
ma apie juos, jautė pinigų galią, svajonių apie turtą skonį burnoje. 

— Kada nors girdėjote ją kalbant apie Gi Somė? 

— O taip, jai patiko Gi, jis buvo jai geras. Aš labiau mėgstu klasiką. 
Toks stilius man netinka. - Jai pasilenkus į priekį nukratyti pelenų, po 

skaisčiai rausvos laikros marškinėliais ties liemeniu suliumpsėjo laši- 
niai. - „Jis man kaip brolis“, - sakydavo ji, o aš atšaudavau: koks jis tau 
brolis, gal pamėginkim rasti mano sūnus? Bet ji nesidomėjo. 

- Jūsų sūnus“ 

— Mano sūnus, kitus mano vaikus. Taip, po jos susilaukiau dar 
dviejų: vieno nuo Dezo, o vėliau gimė dar vienas. Socialinė globa at- 
ėmė juos iš manęs, bet aš sakiau jai, su tavo pinigais galime juos rasti, 
duok man truputį, nedaug, nežinau, porą tūkstančių, o aš ką nors pa- 
samdysiu, tegu ieško, tyliai, kad spauda nesužinotų, pati susitvarkysiu, 
tavęs neįpainiosiu. Bet ji nesidomėjo, - pakartojo Marlena. 

- Ar žinote, kur jūsų sūnūs? 

- Juos iš manęs atėmė dar kūdikius, nežinau, kur jie dabar. Turė- 
jau bėdų. Nenoriu tau meluoti. Mano gyvenimas buvo kankinamai 
sunkus. 

Ir ji jam smulkiai papasakojo apie savo sunkų gyvenimą. Bjauri 
istorija apie smurtingus vyrus, narkotikus, nemokšiškumą, nepriežiū- 
rą, skurdą ir gyvulišką norą išgyventi atsikratant kūdikių, nes jiems 
reikėjo įgūdžių, kurių Marlena neišsiugdė. 

- Tai jūs nežinote, kur dabar jūsų sūnūs? - pakartojo Straikas po 
dvidešimties minučių. 

- Ne, iš kur man, po perkūnais, žinoti? - atkirto Marlena, bekalbė- 
dama ji įsikarščiavo ir įtūžo. - Ji vis tiek nesidomėjo. Ji jau turėjo baltą- 
jį brolį, tiesa? Bet ją traukė juodžių šeima. Štai ko jai iš tikrųjų reikėjo. 

— Ji jūsų klausė apie tėvą? 

- Taip, ir aš papasakojau viską, ką žinojau. Jis buvo studentas iš Af- 
rikos. Gyveno aukštu aukščiau, čia pat, netoliese, Barkingo gatvėje, su 
dviem kitais. Dabar ten apačioje lažybų tarpininkų kontora. Gražuolis 
buvo nepaprastas. Porą kartų padėjo man apsipirkti. 

Pasak Marlenos Higson, jis ją mergino dorybingai kaip karalienės 
Viktorijos laikais; atrodė, kad ji ir studentas iš Afrikos pirmuosius pa- 
žinties mėnesius tik už rankų laikėsi. 

— O paskui, kadangi jis man padėjo, aš jį pasikviečiau, iš dėkingu- 
mo. Aš be prietarų. Man visi lygūs. Gal norite puodelio arbatos, pasiū- 
liau, ir tai viskas. O paskui... - nutęsė Marlena, ir į miglotus įspūdžius 
apie arbatos puodelius ir servetėles įsiveržė rūsti tikrovė, - supratau, 
kad esu nėščia. 


271 


— Pasakėt jam? 

— O taip, ir jis iškart pažadėjo padėti, dalytis atsakomybe ir pasi- 
rūpinti manim. O paskui koledže buvo atostogos. Žadėjo grįžti, - su 
panieka pasakė Marlena. - Ir nešė kudašių. Visi jie tokie. O ką aš tu- 
rėjau daryti, lėkti į Afriką jo ieškoti? Man jis neberūpėjo. Nenumiriau 
iš sielvarto. Tuo metu susitikinėjau su Dezu. Vaikas jo negąsdino. Vos 
Džo išvyko, persikrausčiau pas Dezą. 

— Džo? 

— Toks buvo studento vardas. Džo. 

Marlena atsakė tvirtai, bet Straikas spėjo, kad kartojo šį melą taip 
dažnai, jog kalba mašinaliai. 

— Kokia buvo jo pavardė? 

— Velnias žino. Jūs kaip ji. Tai buvo prieš gerus dvidešimt metų. 
Mumumba, - nesidrovėdama pareiškė Marlena Higson. - Lyg ir. 

— Gal Agjemanas? 

- Ne. 

— Ovusu? 

— Jau sakiau, - karingai pareiškė Marlena, - rodos, Mumumba. 

— Ne Makdonaldas? Ar Vilsonas? 

— Gal tu trenktas? Makdonaldas? Vilsonas? Iš Afrikos? 

Straikas padarė išvadą, kad santykiai su afrikiečiu prisistatymo pa- 
vardėmis nesiekė. 

— Sakot, jis buvo studentas? Kur studijavo? 

— Koledže, - atsakė Marlena. 

— Gal prisimenate, kokiame? 

— Po galais, nežinau. Cigarete pavaišinsi? - pridūrė taikiau. 

— Taip, prašom. 

Marlena prisidegė cigaretę savo plastikiniu žiebtuvėliu, pakiliai už- 
sitraukė ir, suminkštinta nemokamo tabako, pasakė: 

— Ko gero, susijusiam su muziejum. Muziejaus koledžas. 

- Susijęs su muziejum? 

— Taip, nes prisimenu jį sakant: „Kartais laisvalaikiu aplankau mu- 
ziejų , - ji mėgdžiojo studentą afrikietį taip, lyg jis būtų anglų aristo- 
kratas. Kreivai šyptelėjo, lyg toks laisvalaikis būtų kvailas, beprasmis. 

— Gal prisimenate, koks tai buvo muziejus? 

- Kaip jis ten... lyg ir Anglijos muziejus, - atsakė ji. - Jūs kaip ji, 
irzliai pridūrė. - Kaip aš, po perkūnais, prisiminsiu po šitiek laiko? 

- Ir jūs jo daugiau, kai išvyko, nebematėte? 

— Ne, - atsakė ji. - Ir nesitikėjau. - Gurkštelėjo alaus. - Turbūt jis 
miręs. 

- Kodėl taip manote? 

- Afrika ir lieka Afrika, - paaiškino Marlena. - Galbūt jį nušovė. 
Gal badu mirė. Maža kas galėjo nutikti. Juk žinote, kaip ten būna. 

Straikas žinojo. Prisiminė minias Nairobio gatvėse, Angolos ato- 
grąžų miškus iš lėktuvo, miglą virš medžių viršūnių ir netikėtą kvapą 
gniaužiantį krioklio grožį vešliame žaliame kalno šlaite, sraigtaspar- 
niui apsisukus, Treisės vaizdo kamera filmuojamą masaję su kūdikiu 
prie krūtinės, sėdinčią ant dėžės ir atsakinėjančią į smulkmeniškus 
Straiko klausimus apie įtariamą išprievartavimą. 

— Gal žinote, ar Lula bandė ieškoti tėvo? 

— Taip, bandė, - niekinamai metė Marlena. 

— Kaip? 

— Koledžo archyve. 

- Bet jei jūs neprisimenate, kur jis mokėsi... 

— Nežinau, kaip ji rado koledžą, bet paties tėvo jai rasti nepavyko. 
Gal vardą supainiojau. Nežinau. Ją kaip velnias būtų apsėdęs: kaip jis 
atrodė, kur mokėsi? Sakiau jai: aukštas, liesas, ir turėtum būti dėkinga, 
kad paveldėjai mano ausis, o ne jo, nes su drambliškomis kaip jo ne- 
būtum padariusi modelio karjeros. 

— Ar Lula kalbėjo su jumis apie savo draugus? 

— O taip. Buvo tokia bjaurybė juodė, regis, Rakelė. Prisisiurbė prie 
Lulos kaip dėlė. Neblogai pasipelnė. Drabužiai, brangenybės, visi ga- 
lai. Aš tik kartą pasakiau Lulai: „Man reikėtų naujo palto.“ Bet nebu- 
vau įžūli. O Rakelė kaulijo nesivaržydama. 

Ji šnarpštelėjo ir išgėrė alų iki dugno. 

- Jūs kada nors buvote susitikusi su Rošele? 

— Toks jos vardas, ar ne? Taip, kartą. Atvažiavo su vairuotoju pa- 
siimti Lulos iš mano namų. Bjauri pasipūtėlė, spoksojo į mane pro 
užpakalinį langą. Tikiuosi, baigėsi katino dienos. Veltui nieko nebe- 


gaus. Ir dar buvo Kiara Porter, - vargais negalais prisiminė Marlena, 

ko gero, dar pagiežingiau. - Gulėjo su Lulos vaikinu tą naktį, kai jį 
žuvo. Šlykšti kekšė. 

— Jūs pažįstate Kiarą Porter? 

— Nuotraukas laikraščiuose mačiau. Jis nusivilko pas ją, tiesa? Eva- 
nas. Po ginčo su Lula. Nuėjo pas Kiarą. Šliundra. 

Iš Marlenos pasakojimų paaiškėjo, kad Lula tikrosios motinos prie 
draugų neprileido, išskyrus trumpą susitikimą su Rošele, ir kad Mar- 
lenos nuomonė ir išvados apie Lulos pažįstamus remiasi laikraščių 
straipsniais, kuriuos ji godžiai skaito. 

Straikas atnešė dar alaus ir išklausė Marlenos pasakojimą, kaip ji 
buvo pakraupusi iš siaubo išgirdusi (iš kaimynės, atlėkusios su nau- 
jiena ankstų 8-osios rytą), kad duktė iškrito iš balkono ir užsimu- 
šė. Atsargiai paklausinėjęs, jis suprato, kad paskutinius du mėnesius 
prieš mirtį Lula su Marlena nesimatė. Paskui Straikas išklausė tūž- 
mingą kalbą, kaip po modelio mirties su Marlena pasielgė Lulos įvai- 
kintojų šeima. 

- Jie nenorėjo, kad painiočiausi po kojomis, ypač tas sumautas 
dėdė. Ar jį pažįsti? Šiknių Tonį Landrį? Paskambinau dėl laidotuvių, o 
išgirdau grasinimus. Taip, taip. Grasinimus. Sakau jam: „Aš jos moti- 
na, aš turiu teisę.“ O jis atšovė, kad ne aš jos motina, kad jos motina ta 
išprotėjusi ragana - ledi Bristou. Juokinga, pasakiau, bet aš prisimenu, 
pro kur ją išstūmiau. Atsiprašau už šiurkštumą, bet taip ir rėžiau. O jis 
pareiškė, kad aš pridariau jiems nemalonumų plepėdama su žurna- 
listais. Jie atėjo ir mane susirado, - tūžmingai paaiškino ji Straikui ir 
parodė pirštu į daugiabutį priešais. - Žurnalistai atėjo ir mane susi- 
rado. Be abejo, papasakojau savą istorijos versiją. Žinoma. Skandalų 
nemėgstu, bent ne per laidotuves, nenorėjau trukdyti, bet neketinau 
laikytis nuošaliai. Nuėjau ir atsisėdau užpakaly. Pamačiau velnio Ro- 
šelę, spoksančią į mane kaip į kruviną. Bet niekas manęs nesulaikė. 
Jie gavo, ko norėjo, ta prakeikta šeima. Aš negavau nieko. Nieko. Lula 
ne taip būtų norėjusi, tiksliai žinau. Ji būtų norėjusi man ką nors pa- 
likti. Nors ne pinigai man rūpi, - pareiškė Marlena neva oriai. - Kam 
man pinigai? Niekas neatstos man dukters, nei dešimt, nei dvidešimt 
milijonų. Žinok, ji būtų pasiutusi, jei būtų žinojusi, kad nieko negau- 
siu, - negalėjo nurimti Marlena. - Šitokie pinigai liko. Žmonės netiki, 
kai pasakau, kad nieko negavau. Neturiu kuo mokėti už butą, o duktė 

paliko milijonus. Bet taip jau yra. Todėl turtuoliai ir turtingi, tiesa? 
Jiems nereikia pinigų, bet dar šiek tiek nepakenks. Nežinau, kaip tas 
Landris gali naktį ramiai miegoti, bet tai jo reikalas. 

— Ar Lula kada nors minėjo, kad ketina jums ką nors palikti? Ar 
sakė sudariusi testamentą? 

Staiga Marlenai įsižiebė viltis. 

- O taip, ji sakė, kad manim pasirūpins, kaipgi. Taip, žadėjo manęs 
nepamiršti. Manai, turėjau tai kam nors pasakyti? Užsiminti? 

— Nemanau, kad tai ką nors pakeistų, nebent ji būtų sudariusi tes- 
tamentą ir ką nors jums palikusi, - atsakė Straikas. 

Ji vėl paniuro. 

- Tie pašlemėkai garantuotai sunaikino testamentą. Iš jų visko gali 
laukti. Tokie jau žmonės. Jos dėdulė padarytų bet ką. 


— Labai atsiprašau, kad jis jums neatskambino, - atsiprašinėjo Robina 
kontoroje už septynių mylių. - Šiuo metu ponas Straikas labai užsiė- 
męs. Leiskite užsirašyti jūsų pavardę ir numerį, ir aš pasirūpinsiu, kad 
jis šiandien popiet jums atskambintų. 

- O, nėra reikalo, - atsakė moteris. Balsas buvo malonus ir inte- 
ligentiškas, kimokas, nesunku suprasti, kad juokiasi ji gundomai ir 
įžūliai. - Tiesą sakant, man nebūtina su juo kalbėtis. Pakaks, jei per- 
duosite jam žinią. Norėjau jį perspėti, tik tiek. Tiesa, reikalas truputį... 
keblus, ne taip būčiau... Ką gi, tiek to. Gal galėtumėte jam pasakyti, 
kad skambino Šarlotė Kambel pranešti apie sužadėtuves su Džeigu 
Rosu. Nenorėjau, kad išgirstų apie tai iš kitų žmonių ar perskaitytų. 
Džeigo tėvai paskelbė apie sužadėtuves „The Times“. Kokia gėda. 

— O. Gerai, - tarė Robina. 

Staiga nei smegenys, nei ranka su rašikliu jos ėmė nebeklausyti. 

— Labai ačiū... Robina, regis, toks vardas? Ačiū. Iki. 

Šarlotė pirma atsijungė. Robina lėtai padėjo ragelį ir kaip reikiant 
sunerimo. Ji nenorėjo perduoti tokios žinios. Gal ji tik tarpininkė, bet 
jai atrodytų, lyg veržiasi į Straiko kruopščiai slepiamą asmeninį gyve- 
nimą: jis nė žodžiu neužsiminė apie dėžes su daiktais, sulankstomąją 
lovelę, vakarienės likučius šiukšlių dėžėje kiekvieną rytą. 

Robina svarstė, ką daryti. Gali užmiršti perduoti pranešimą, tiesiog 
pasakyti, kad skambino Šarlotė, o paskui tegu ji pati tepasi rankas (taip 
atrodė Robinai). O jei Straikas atsisakys jai skambinti ir apie sužadė- 
tuves sužinos iš svetimų žmonių? Robina nenutuokė, ar daug bendrų 
draugų turi Straikas ir jo buvusioji (meilužė? sužadėtinė? žmona?). Jei 
ji išsiskirtų su Matju, jei jis susižadėtų su kita moterimi (jai vien nuo 
tokios minties suspaudė širdį), visi jos artimi draugai ir giminės pultų 
jai skambinti; tokiu atveju ji norėtų būti perspėta tyliai ir slapta. 

Beveik po valandos išgirdus laiptais lipant Straiką, kalbantį mobi- 
liuoju ir, matyt, gero ūpo, Robinai nusmelkė iki pat paširdžių, lyg prieš 
egzaminą. Kai jis atidarė stiklines duris, ji pamatė, kad jis ne telefonu 
kalba, o po nosimi repuoja, ir jai pasidarė dar nesmagiau. 

— Tu atsiknisk, Džohari, - murmėjo Straikas, nepaleisdamas iš ran- 
kų dėžės su elektriniu ventiliatorium. - Laba diena. 

- Labas. 

- Maniau, pravers. Čia tvanku. 

— Taip, pravers. 

- Ką tik pasiklausiau parduotuvėje Dibio Mako, - pranešė Straikas, 
dėdamas ventiliatorių į kampą ir vilkdamasis švarką. - Tra lia lia fera- 
riu, tu atsiknisk, Džohari. Įdomu, kas tas Džoharis. Varžovas reperis, 
kaip manote? 

— Ne, - atsakė Robina, apgailestaudama, kad turės sugadinti jam 
nuotaiką. - Psichologijos terminas. Džohario langas. Rodo, kaip mes 
pažįstame save ir kaip kiti pažįsta mus. 

Straikas sustingo, kabindamas striukę, ir įsistebeilijo į ją. 

— Moterų žurnaluose nerašoma apie tokius dalykus. 

- Nerašoma. Universitete studijavau psichologiją. Nebaigiau. 

Ji miglotai jautė, kad geriau iš pradžių būtų papasakoti apie kokią 
savo nesėkmę, o paskui pranešti blogą žinią. 

- Jūs metėte universitetą? - jis neįprastai susidomėjo. - Koks suta- 
pimas. Aš irgi. Tai kodėl „velniop Džoharį ? 

- Dibis Makas kalėjime lankėsi pas psichoterapeutą. Susidomėjo ir 
ėmė skaityti psichologijos knygas. Iš laikraščių sužinojau, - pridūrė. 

- Jūs tiesiog naudingų žinių lobynas. 

Ją vėl nusmelkė iki pat paširdžių. 

- Jums skambino. Kažkokia Šarlotė Kambel. 

Jis žvilgtelėjo į ją ir suraukė kaktą. 

- Ji paprašė jums perduoti, - Robina nukreipė akis ir įsistebeilijo į 
Straiko ausį, - kad susižadėjo su Džeigu Rosu. 

Robina neatsispyrė pagundai vėl pažvelgti jam į veidą ir sustingo 
iš siaubo. 

Vienas pirmųjų ir ryškiausių Robinos vaikystės prisiminimų buvo 
dienos, kai teko nužudyti šunį. Ji buvo per maža ir nesuprato, ką sako 
tėvas; ji manė, kad Brunas, mylimas vyriausio brolio labradoro retrive- 

ris, gyvens amžinai. Sugluminta tėvų rimtumo, ji atsisuko į Stiveną - 
kaip tai suprasti, ir jos patikimas pasaulėlis subyrėjo, nes ji pirmą kartą 
per savo trumpą gyvenimą išvydo laimę ir ramybę nykstant iš jo smul- 
kaus veidelio pabalusiomis pražiotomis lūpomis. Nebesuvokdamas, ką 
daro, jis sustugo, paskui klaikiai suriko iš sielvarto, o tada nenumaldo- 
mai pravirko ir ji - ne dėl Bruno, o dėl gąsdinamos brolio kančios. 

Straikas prabilo ne iš karto. 

- Aišku. Ačiū, - sunkiai ištarė, įėjo į kabinetą ir uždarė duris. 

Robina vėl atsisėdo prie stalo, jausdamasi kaip budelis. Ji nesumo- 
jo, ko griebtis. Svarstė, gal vėl pasibelsti į duris ir pasiūlyti puodelį 
arbatos, bet nusprendė, kad neverta. Penkias minutes neramiai dėliojo 
daiktus ant stalo, vis pažvelgdama į uždarytas kabineto duris, kol jos 
vėl atsidarė, ji pašoko ir apsimetė stropiai renkanti tekstą. 

— Robina, ketinu trumpam išbėgti, - tarė jis. 

— Gerai. 

- Jei penktą negrįšiu, gali užrakinti. 

— Taip, žinoma. 

- Iki rytojaus. 

Jis nusikabino striukę ir išėjo ryžtingu — bet jos neapgaus - žings- 
niu. 

Kelio darbai plėtėsi kaip žaizda. Chaosas kasdien vis didėjo, buvo 
statomi vis nauji pastoliai, kad pėstieji galėtų vaikščioti suniokota ga- 
tve. Straikas nieko nematė. Jis automatiškai žingsniavo drebančiomis 
medinėmis lentomis į „Totnamą , kuris jam siejosi su išsigelbėjimu ir 
prieglobsčiu. 

Kaip ir „Artilerijos pabūkluose , čia buvo tuščia, išskyrus vieną se- 
nuką prie pat durų. Straikas nusipirko pintą „Doom Bar“ ir atsisėdo 
ant žemo raudona oda aptraukto suolo prie sienos, beveik po senti- 
mentaliąja Viktorijos laikų mergele, barstančia rožių pumpurus, mie- 
la, kvaila ir paprasta. Alų jis maukė kaip vaistus, be jokio malonumo, 
tikėdamasis greito poveikio. 

Džeigas Rosas. Vadinasi, jinai su juo palaikė ryšius, susitikinėjo, 
kai jie dar tebegyveno kartu. Net Šarlotė, stebuklingai pakerinti vyrus, 
turinti tam stulbinamų įgūdžių, per tris savaites nebūtų galėjusi nuo 
atnaujintos pažinties pereiti prie sužadėtuvių. Ji slapta susitikinėjo su 
Rosu, prisiekinėdama Straikui amžiną meilę. 

Dabar viskas atrodė kitaip: ir stulbinama naujiena, jos pranešta li- 
kus mėnesiui iki išsiskiriant, ir atsisakymas pateikti įrodymus, ir nesu- 
tampančios datos, ir staigi pabaiga. 

Džeigas Rosas kartą jau buvo vedęs. Turėjo vaikų; Šarlotė girdė- 
jo gandus, kad jis smarkiai geria. Kartu su Straiku ji šaipydavosi, kad 
prieš daugelį metų sėkmingai išnešė kudašių, ir užjautė jo žmoną. 

Straikas nusipirko antrą pintą, paskui trečią. Norėjo nuskandinti 
ketinimus, kibirkščiuojančius it elektros krūvis, susirasti ją, aprėkti, 
išlieti pyktį, išdaužyti Džeigui Rosui snukį. 

Jis nevalgė ne tik „Artilerijos pabūkluose:, bet ir vėliau; seniai vie- 
nu prisėdimu buvo išgėręs tiek alaus. Tereikėjo valandą nepaliaujamai 
vienam ryžtingai plempti alų, kad kaip reikiant nusitašytų. 

Iš pradžių, kai prie jo staliuko pasirodė liekna blyški moteris, jis 
kimiai pasakė, kad čia ne tas vyras ir ne tas staliukas. 

- Tas, - tvirtai atkirto Robina. - Tiesiog aš irgi ketinu išgerti alaus, 
neprieštarauji? 

Jinai paliko jį vangiai spoksantį į rankinuką, padėtą ant kėdutės. 
Jis buvo raminamai įprastas, rudas, šiek tiek aptriušęs. Paprastai jį ka- 
bindavo ant kablio paltui kontoroje. Straikas draugiškai nusišypsojo 
rankinukui ir išgėrė į jo sveikatą. 

Kai Robina priėjo prie baro, barmenas, jaunas ir drovus, tarė jai: 

— Man rodos, jam jau gana. 

— Aš niekuo dėta, - atkirto ji. 

Ji ieškojo Straiko „Bebaimiame lapine', nes jis buvo arčiausiai kon- 
toros, „Moli Mogs“, „Gyvenimo skonyje“ ir „Kembridže“. „Totnamas 
buvo paskutinė alinė, į kurią ketino užsukti. 

— Kas yra? - paklausė Straikas, kai ji atsisėdo. 

— Nieko, - atsakė Robina ir pasistatė pusę pintos alaus. - Tik norė- 
jau įsitikinti, kad tau nieko neatsitiko. 

— Nieko, - patvirtino Straikas ir pasistengė paaiškinti: - Viskas gerai. 

- Puiku. 

— Švenčiu sužadėtinės sužadėtuves, - tarė jis, netvirta ranka kelda- 
mas vienuoliktą pintą. - Nereikėjo jai jo palikti. Nereikėjo, - ištarė gar- 
siai ir aiškiai. - Jai. Jo. Palikti. Garb...jo. Džeigo. Roso. Baisaus šikniaus. 

Paskutinį žodį jis išrėkė. Aludėje buvo jau daugiau Žmonių nei 
tada, kai Straikas atėjo, ir dauguma jį, matyt, išgirdo. Į jį lankytojai jau 

šnairavo, jam dar nė nepradėjus rėkti. Buvo stambus, sunkiais vokais 
ir karinga mina, todėl aplink jį savaime susidarė tuščia erdvė; eidami 
į tualetą, visi aplenkdavo jo staliuką, lyg šis būtų tris kartus didesnis. 

— Eime pasivaikščioti, - pasiūlė Robina. - Užkąsime kur nors? 

- Žinai ką? - jis pasilenkė į priekį, atsirėmė alkūnėmis į stalą, vos 
neapversdamas alaus. - Žinai ką, Robina? 

— Ką? - paklausė ji, patraukdama nuo jo alų. 

Staiga ją apėmė didžiulis noras kikenti. Į juos dirsčiojo kone visi 
lankytojai. 

— Tu labai miela mergina, - tarė Straikas. - Tikrai. Ir labai geras žmo- 
gus. Pastebėjau, - jis iškilmingai linktelėjo. - Taip. Mes pastebėjom. 

- Ačiū, - su šypsena atsakė ji, stengdamasi nesijuokti. 

Jis vėl atsitraukė nuo staliuko, užsimerkė ir tarė: 

— Atleisk. Aš girtas. 

— Taip. 

— Dabar retai. 

- Žinau. 

— Nieko nevalgiau. 

— Gal einam pavalgyti? 

— Galima, - sutiko jis, vis dar užsimerkęs. - Ji man pasakė, kad yra 
nėščia. 

— A, - liūdnai tarstelėjo Robina. 

— Taip. Pasakė. O paskui - kad jo nebėra. Tiktai tas vaikas buvo ne 
mano. Laikas neatitinka. 

Robina tylėjo. Tegul užmiršta, kad jinai girdėjo jo žodžius. Jis at- 
simerkė. 

- Ji paliko jį dėl manęs, o dabar ji paliko jį... ne, ji paliko mane dėl jo... 

— Užjaučiu. 

— Paliko mane dėl jo. Neliūdėk. Tu geras žmogus. 

Jis išsitraukė iš kišenės cigaretes ir įsikišo vieną tarp dantų. 

- Čia negalima rūkyti, - švelniai priminė ji, bet įsitempęs barme- 
nas, regis, tik ir laukęs progos, jau atskubėjo prie jų. 

— Rūkyti prašom į gatvę, - garsiai pasakė jis Straikui. 

Straikas pasmėlusiomis akimis nustebęs spingsojo į vaikiną. 

- Tuoj tuoj, - tarė barmenui Robina ir čiupo rankinuką. - Eime, 
Kormoranai. 

Jis svirduliuodamas atsistojo, stambus, nerangus, išsispraudė iš už 
ankštos užstalės ir perbedė akimis barmeną. Šis žengė žingsnelį atgal, 
ir Robina jo nekaltino. 

— Nėra reikalo rėkti, - pasakė jam Straikas. - Nėra reikalo. Ne- 
mandagu. 

— Gerai, Kormoranai, eime, - Robina atsitraukė jį praleisdama. 

— Valandėlę, Robina, - pasakė Straikas, pakeldamas didžiulę plaš- 
taką. - Valandėlę. 

— O Viešpatie, - išsprūdo Robinai. 

— Boksuojiesi? - paklausė Straikas persigandusio barmeno. 

— Kormoranai, eime. 

— Aš buvau boksininkas. Kariuomenėj, brolau. 

Kažkoks šmaikštuolis prie baro sumurmėjo: 

— Galėčiau su tavim varžytis. 

— Eime, Kormoranai, - paėmė jam už parankės Robina. 

Nustebo, nes jis romiai nuplumpino kartu. Priminė jai milžiniškus 
Klaidsdeilio arklius, kuriuos laikydavo dėdė ūkininkas. 

Gryname ore Straikas atsišliejo į „Totnamo' vitriną ir nesėkmingai 
bandė prisidegti cigaretę. Galop žiebtuvėlį spragtelėjo Robina. 

— Reikia pavalgyti, - įkalbinėjo ji, o viršininkas užsimerkęs rūkė ir 
svirduliavo; Robina būgštavo, kad jis nepargriūtų. - Prablaivėsi. 

— Nenoriu, - sumurmėjo Straikas. Susverdėjo ir žengė kelis žings- 
niukus į šoną, kad nepargriūtų. 

— Eime, - tarė ji ir nuvedė mediniu tilteliu per griovį vidury gatvės, 
kurią iki ryto paliko ramybėje triukšmingos mašinos ir darbininkai. 

— Robina, tu žinojai, kad aš buvau boksininkas? 

- Ne, nežinojau. 

Ji ketino parvesti jį į kontorą ir ten pamaitinti, bet jis sustojo prie 
šašlykinės Danijos gatvės gale ir įvirto pro duris Robinai nespėjus 
jo sustabdyti. Atsisėdę prie vienintelio staliuko ant šaligatvio, juodu 
valgė šašlykus, ir jis pasakojo apie boksininko karjerą kariuomenėje, 
kartais nukrypdamas priminti Robinai, koks ji nuostabus žmogus. Jai 
pavyko jį įtikinti nerėkti. Išgerto alaus poveikis nepraėjo, valgis ne- 
padėjo. Straikas nuėjo į tualetą ir taip ilgai negrįžo, kad Robinai net 


toptelėjo, ar jis ten nesusmuko. 

Ji dirstelėjo į laikrodį: dešimt aštuntos. Paskambino Matiju ir ji pa- 
sakė turinti neatidėliotinų reikalų darbe. Jis neapsidžiaugė. 

Atsitrenkęs į durų staktą, Straikas išvingiavo į gatvę. Tvirtai atsirė- 
mė į vitriną ir bandė prisidegti dar vieną cigaretę. 

— Robina, - tarė jis, suvokęs, kad bergždžiai stengiasi, ir pažvelgė į 
ją iš viršaus į apačią. - Robina, ar žinai, ką reiškia kairos? - jis Žagtelė- 
jo. - Aki... mirka? 

— Kairos - akimirka? - pakartojo ji, beviltiškai vildamasi, kad tai 
ne koks nepadorus žodis, kurio ji paskui nepajėgs pamiršti, juolab kad 
šašlykinės šeimininkas klausėsi jų pokalbio kvailai vaipydamasis. — 
Ne, nežinau. Gal grįžkime į kontorą? 

— Tu nežinai, kas tai? - paklausė jis, įsmeigęs akis į ją. 

- Ne. 

- Grai... graikiškai, - paaiškino jis. - Kairos. Kairos akimirka. Ji 
reiškia, - aptemusiame prote jis staiga rado stulbinamai aiškius Žo- 
džius, - lemtinga akimirka. Ypatinga akimirka. Svarbiausia akimirka. 

„Oi, tik nesakyk, - mintyse maldavo Robina, - kad dabar tokia aki- 
mirka susiejo mus.“ 

- Žinai, kada mums, Robina, man ir Šarlotei, buvo tokia akimir- 
ka? - paklausė jis, spoksodamas į tolį, ranka su nepridegta cigarete 
nukaro. — Kai ji įėjo į palatą... aš ilgai gulėjau ligoninėje... buvau ne- 
matęs jos dvejus metus... nepranešė... ir pamačiau ją tarpduryje, visi 
atsisuko ir irgi ją pamatė, o ji perėjo per visą palatą netardama nė žo- 
džio ir, - jis nutilo įkvėpti, - ir pabučiavo mane po dvejų metų, ir mes 
vėl buvome kartu. Niekas neištarė nė žodžio. Pasakiškai gražu. Pati 
gražiausia iš mano matytų moterų. Gražiausia mano suknisto... turbūt 
viso mano suknisto gyvenimo akimirka. Atleisk, Robina, - pridūrė, — 
už keiksmažodį. Atsiprašau. 

Robina nežinojo, juoktis jai ar verkti, ir kodėl jai taip liūdna. 

— Pridegti cigaretę? 

— Tu nuostabus žmogus, Robina, žinai? 

Prie posūkio į Danijos gatvę jis sustojo kaip įbestas, tebesvyruoda- 
mas kaip medis vėjyje, ir garsiai pasakė jai, kad Šarlotė nemyli Džeigo 
Roso, kad tai tik žaidimas kuo skaudžiau užgauti jį, Straiką. 

Prie juodų durų į kontorą jis vėl sustojo ir pakėlė abi rankas, draus- 
damas jai kartu lipti į viršų. 

— Dabar tau laikas namo, Robina. 

— Noriu įsitikinti, kad užlipsi laiptais. 

— Ne. Ne. Aš jau atsigavęs. Be to, galiu susivemti. Aš bekojis. O to 
nuvalkioto anekdoto tu nesupranti. Ar supranti? Dabar jau žinai be- 
veik viską. Aš tau pasakojau? 

— Nesuprantu, apie ką kalbi. 

— Nesvarbu, Robina. Dabar eik namo. Aš tuoj susivemsiu. 

— Tikrai nereikia?.. 

— Atsiprašau, kad keikiausi. Geras tu žmogus, Robina. Dabar sudiev. 

Priėjusi Čaringo Kryžkelės gatvę, ji atsisuko. Straikas itin neran- 
giai, bet atsargiai, kaip įprasta labai girtiems, slinko prie tamsios arkos 
į Danijos skersgatvį išsivemti, paskui svirduliuos laiptais prie savo su- 
lankstomosios lovelės ir arbatinio. 

Riba tarp miego ir tikrovės nusitrynė. Iš pradžių jis kniūbsčias gulėjo 
sapno peizaže tarp metalo ir sugriuvusių namų nuolaužų, kruvinas 
ir be žado, klausydamasis klyksmų; paskui gulėjo ant pilvo, išpiltas 
prakaito, įsikniaubęs į sulankstomąją lovą; galvą smelkė skausmas, 
išdžiūvusi burna dvokė. Pro neuždengtus langus liejosi saulės šviesa 
ir net pro užmerktus vokus graužė tinklainę, paraudusią, išraizgytą 
kapiliarų, it plonų juodų tinklų ant mažučių, pašaipių, išsprogusių 
obuolių. 

Visiškai apsirengęs, neatsisegęs protezo, jis gulėjo ant miegmaišio, 
ant kurio nugriuvo. Smilkinius it stiklo šukės draskė prisiminimai: jis 
įtikinėja barmeną, kad jam žūtbūt reikia dar vienos pintos. Iš kitos 
stalo pusės šypsosi Robina. Negi jis tikrai suvalgė šašlyką būdamas 
tokios būklės? Paskui prisiminė, kaip grūmėsi su antuku plyštant šla- 
pimo pūslei, negalėdamas ištraukti marškinių skverno, įstrigusio už- 
trauktuke. Pasikišo po savim ranką - net nuo tokio menko judesio vos 
nesudejavo, vos neapsivėmė - ir su miglotu palengvėjimu aptiko, kad 
užtrauktukas užsegtas. 

Lėtai, lyg neštų ant pečių trapų krovinį, Straikas atsisėdo ir prisi- 
merkęs apžvelgė skaisčiai apšviestą kabinetą, nenutuokdamas, ne tik 
kuri valanda, bet ir kuri diena. 

Durys tarp kabineto ir priimamojo buvo uždarytos, ir jis negirdėjo 
nieko judant. Gal laikinoji sekretorė išėjo visam laikui. Paskui pamatė 
baltą stačiakampį ant grindų, prie pat durų, įstumtą pro plyšį apačioje. 
Atsargiai, visomis keturiomis, Straikas pakėlė Robinos raštelį. 

Brangus Kormoranai (turbūt daugiau „ponu Straiku“ jinai jo nebe- 
vadins), 

failo pradžioje perskaičiau sąrašą, ką dar reikia patikrinti. 

Pamaniau, kad galiu imtis pirmųjų dviejų (Agjemano ir 

viešbučio „Malmaison“*). Jei manęs prireiks kontoroje, 
paskambink man į mobilųjį. 

Nustačiau žadintuvą prie durų antrai valandai, kad turėtum 
laiko pasiruošti 5 valandos susitikimui su Kiara Porter ir 
Brajoni Redford Arlingtono gatvės 1 name. 

Ant stalo palikau vandens, paracetamolio ir selterio tablečių. 


Robina 


P. S. Prašom nesigėdyti praėjusio vakaro. Tu nepasakei ir 
nepadarei nieko, ko reikėtų gailėtis. 


Penkias minutes jis nejudėdamas sėdėjo ant sulankstomosios lovelės 
su rašteliu rankose ir svarstė, apsivems ar ne, kartu mėgaudamasis šil- 
tais saulės spinduliais ant nugaros. 

Keturios paracetamolio tabletės ir stiklinė selterio beveik nuslopi- 
no norą vemti, paskui jis penkiolika minučių praleido purviname tua- 
lete, kamuodamas ir nosį, ir ausis; bet jį palaikė dėkingumas Robinai, 
kuri išėjo. Grįžęs į kabinetą, išgėrė dar du butelius vandens ir išjungė 
žadintuvą, nes nuo jo čirškimo kaukolėje ėmė tvinkčioti smegenys. 
Šiek tiek pasvarstęs, išsitraukė iš kuprinės švarius drabužius, dušo 
želę, dezodorantą, skustuvą, skutimosi kremą ir rankšluostį, iš vienos 
kartoninės dėžės laiptų aikštelėje dugno iškniso glaudėes, iš kitos - pil- 
kus metalinius ramentus ir nušlubavo metaliniais laiptais su sportiniu 
krepšiu ant peties ir ramentais kitoje rankoje. 

Pakeliui į Maleto gatvę nusipirko didelę plytelę pieninio šokola- 
do. Bernis Kolmanas, pažįstamas iš karo medicinos tarnybos, kartą 
paaiškino Straikui, kad dauguma sunkių pagirių simptomų paaštrėja 
netekus daug vandens ir sumažėjus cukraus kiekiui kraujuje, kai ilgai 
vemiama. Straikas kramsnojo šokoladą, pasikišęs ramentus po pažas- 
timi; sulig kiekvienu žingsniu galvą nusmelkdavo, lyg ją veržtų viela. 

Bet jukus girtuoklystės dievas jo dar nepaliko. Maloniai nutolęs 
nuo tikrovės ir žmonių padermės, jis nulipo laiptais prie studentų ba- 
seino, nuoširdžiai jausdamasis turįs teisę, ir kaip paprastai niekas jo 
nesulaikė, persirengimo kambaryje tebuvo vienas lankytojas. Jis susi- 
domėjęs dirstelėjo į protezą, kurį atsisegė Straikas, bet iškart manda- 
giai nukreipė akis. Įkišęs dirbtinę koją į spintelę sykiu su vakarykščiais 

drabužiais ir palikęs dureles atdaras, nes neturėjo smulkių, Straikas sų 
ramentais pasuko prie dušo. Virš glaudžių išvirto pilvas. 
Muilindamasis pastebėjo, kad šokoladas ir paracetamolis veikia: 
šleikštulys ir skausmas slopo. Pirmą kartą užėjo į erdvų baseiną. Čia 
buvo tik du studentai, abu greitojo plaukimo takelyje, abu akiniuoti, 
nematantys nieko, išskyrus savo meistrystę. Straikas nuėjo į kitą galą, 
atsargiai padėjo prie laiptų ramentus ir nulipo į lėtojo plaukimo takelį. 
Tokios prastos formos jis pirmą kartą gyvenime. Nerangiai šonu 
vis įsirėždavo į plaukyklos kraštą, bet vėsus švarus vanduo ramino 
kūną ir sielą. Švokšdamas vargais negalais nuplaukė iki galo ir ilsėjosi, 
spoksodamas į aukštas baltas lubas, atsirėmęs į baseino kraštą storo- 
mis rankomis, sykiu su meiliu vandeniu laikančiomis sunkų kūną. 
Krūtinę jam pakuteno mažos bangelės, sukeltos jaunųjų sportinin- 
kų kitame plaukyklos gale. Siaubingas galvos skausmas tolo, virto rau- 
donu kaip ugnis žiburėliu migloje. Chloras kuteno šnerves kaip ligo- 
ninėje, bet Straiko nebepykino. Atsargiai, lyg plėštų tvarstį, prikepusį 
prie žaizdos, Straikas prisiminė, ką bandė paskandinti alkoholyje. 
Džeigas Rosas; visais atžvilgiais Straiko priešybė: gražus kaip arijų 
princas, patikos fondo valdytojas, gimęs užimti jam iš anksto nulemtą 
šeimos ir pasaulio vietą; žmogus, kuriam pasitikėjimo teikė dvylika 
kilmingų aristokratų kartų. Jis pakeitė daugybę prestižinių darbų, pra- 
sigėrė ir buvo ydingas it grynakraujis nesutramdomas gyvulys. 
Šarlotė ir Rosas priklausė tankiam tinklui kilmingųjų, susijusių 
senomis pažintimis, privačiomis mokyklomis ir vedybiniais ryšiais. 
Vanduo teškeno Straikui į plaukuotą krūtinę, ir jam atrodė, lyg matytų 
save, Šarlotę ir Rosą iš tolo, pro kitą žiūrono galą, sykiu su jų istorijos 
trajektorija: išvydo Šarlotei įprastą permainingumą, nepažabojamų 
aistrų troškulį, dažniausiai pasireiškiantį pragaištingai. Džeigą Rosą ji 
nugriebė aštuoniolikos metų, nes jis buvo puikiausias šios rūšies eg- 
zempliorius ir neįtikimai pavydėtinas jaunikis, bent jau jos tėvų aki- 
mis. Gal pergalė buvo pernelyg lengva, be abejo, pernelyg nuspėjama, 
nes paskui jinai Džeigą pametė dėl Straiko, kuris, nors ir talentingas, 
jos šeimai buvo tikras prakeiksmas - neaiškios kilmės valkata. Kas po 
šitiek metų dar liko moteriai, kuri trokšta jausmų audros? Tiktai nuo- 
lat palikti Straiką, kol galop vienintelis būdas palikti įspūdingai - ap- 
sukus ratą grįžti ten, kur šis ją rado? 

Skaudantis Straiko kūnas plūduriavo vandenyje. Studentai tebe- 
Įenktyniavo, be perstojo varėsi greituoju takeliu. 

Straikas gerai pažinojo Šarlotę. Ji laukė, kol Straikas ją išgelbės. Tai 
buvo paskutinis, Žiauriausias išbandymas. 

Jis neplaukė atgal, šonu nustriksėjo iki laiptelių, laikydamasis ran- 
komis už baseino krašto kaip per fizioterapijos pratybas ligoninėje. 

Antras dušas buvo malonesnis už pirmą. Straikas atsuko karštą 
vandenį, išsimuilino, paskui nusiprausė šaltu vandeniu. 

Prisisegęs protezą, jis nusiskuto prie kriauklės, apsisiautęs rankš- 
luosčiu juosmenį, paskui neįprastai kruopščiai apsirengė. Tokio bran- 
gaus kostiumo ir marškinių niekada nebuvo turėjęs. Tai buvo Šarlotės 
dovanos per paskutinį jo gimtadienį: apdaras, tinkamas jos sužadėti- 
niui. Jis prisiminė, kaip ji šypsosi jam, spoksančiam į savo neįprastai 
elegantišką atspindį veidrodyje iki grindų. Kostiumas ir marškiniai 
kabojo apmaute, nes po praėjusio lapkričio juodu su Šarlote beveik 
niekur nebėjo. Netrukus jų santykiai vėl ėmė šlyti, buvo prisimintos 
senos nuoskaudos, įklimpta į tą pačią klampynę, kurioje tiek kartų 
abu buvo nugrimzdę, bet kurios šį kartą juodu prisiekė vengti. 

Kostiumą jis būtų galėjęs sudeginti. Tačiau tyčia nusprendė jį apsi- 
vilkti, atsikratęs prisiminimų ir pavertęs tiesiog drabužiu. Švarko kir- 
pimas jį lieknino. Baltų marškinių apykaklę paliko atsegtą. 

Kariuomenėje Straikas garsėjo neįtikimai greitu gebėjimu atsipei- 
kėti po sunkių pagirių. Iš mažo veidrodėlio į jį žvelgė išblyškęs vyriš- 
kis su violetiniais ratilais aplink akis, tačiau vilkėdamas elegantišku 
itališku kostiumu jis atrodė daug geriau nei per pastarąsias savaites. 
Mėlynė po akimi galop išnyko, įdrėskimai užgijo. 

Restorane Straikas tik truputį užkando, bet gėrė daug vandens, 
dar kartą apsilankė tualete, vėl išgėrė nuskausminamųjų; paskui lygiai 
penktą valandą atvyko į Arlingtono gatvės 1 namą. 

Antrą kartą pabeldus, duris atidarė pikta moteris su akiniais juo- 
dais rėmeliais ir trumpai kirptais žilais plaukais. Ji nenoromis įleido jį į 
vestibiulį akmeninėmis grindimis ir skubiai nužingsniavo prie puikių 
laiptų su kaltiniais turėklais šaukdama: 

— Gi! Kažkoks Straikas! 

Abipus vestibiulio buvo kambariai. Kairėje būrelis juodai apsiren- 
gusių žmonių spoksojo į galingą prožektorių, kurio Straikas nematė, 
bet kuris apšvietė jų sužavėtus veidus. 

Iš šio kambario ir išėjo Somė. Jis irgi buvo akiniuotas, todėl atrodė 
vyresnis; džinsai buvo apsmukę ir sudraskyti, o balti marškinėliai pa. 
puošti akimi, verkiančia žvilgiomis kruvinomis ašaromis, iš arčiau jos 
pasirodė besą raudoni blizgučiai. 

— Turėsi palaukti, - atžariai pareiškė. - Brajoni užimta, o Kiara aps- 
kritai neaišku, po kelių valandų bus laisva. Gali įsikurti ten, jei nori, - 
parodė jis į kambarį dešinėje, pro jo duris buvo matyti nukrauto pa- 
dėklais stalo kraštas, - arba gali stovėti ir žiūrėti, kaip šie niekam tikę 
šikniai, - staiga pakėlė balsą ir perbedė akimis būrelį elegantiškų vyrų 
ir moterų, spoksančių į šviesos šaltinį. Šie nesipiktindami iškart išsi- 
skirstė, kai kurie per vestibiulį nuėjo į kambarį dešinėje. - Beje, šitas 
kostiumas geresnis, - pridūrė Somė iš aukšto kaip anksčiau ir nudrožė 
į kambarį, iš kurio išėjo. 

Straikas pasuko paskui dizainerį ir atsistojo ten, kur ką tik stovėjo 
šiurkščiai išvaikyti žiopliai. Kambarys buvo ilgas ir beveik tuščias, bet 
puošnūs karnizai, šviesios plikos sienos ir langai be užuolaidų teikė 
jam gedulingos didybės. Tarp Straiko ir scenos pačiame gale, akina- 
mai nutvieksti lankinių lempų ir šviesos ekranų, stovėjo dar kažkokie 
žmonės, tarp jų ilgaplaukis fotografas, palinkęs prie fotoaparato. Sce- 
noje buvo meniškai netvarkingai išdėstytos aptriušusios senos kėdės, 
viena parversta ant šono, ir trys modeliai. Ypatingos būtybės, nepa- 
prastai proporcingi veidai ir kūnai, tokie stulbinamai tobuli, kad be- 
veik keisti. Straiko nuomone, merginos, smulkių kaulų ir neįtikėtinai 
lieknos, buvo atrinktos dėl įspūdingo odos spalvos ir veido bruožų 
kontrasto. Veidu į kėdės atkaltę it Kristina Kiler sėdėjo juodukė tam- 
sia kaip Somė oda, afrikietiška šukuosena ir įkypomis gundančiomis 
akimis, išskėtusi ilgas kojas su dėmėmis purkštomis timpėmis, bet virš 
liemens nuoga. Prie jos stovėjo Azijos gražuolė lygiais juodais plau- 
kais ir asimetriškais kirpčiais, vilkinti tik baltus grandinėmis papuoš- 
tus marškinėlius, vos dengiančius gaktą. Atokiau nuo jų į kitos kėdės 
atlošą rėmėsi palinkusi į šoną balta kaip alebastras Kiara Porter ilgais 
šviesiais kaip vaiko plaukais, apvilkta baltu veik permatomu kombine- 
zonu, buvo aiškiai matyti jos blyškūs smailūs speneliai. 

Vizažistė, beveik tokia pat aukšta ir liesa kaip modeliai, palinkusi 
prie juodukės, spaudė jai prie šnervių pūkutį. Trys merginos, nejudė- 
damos it portretai, tylomis laukė nurodymų, visų veidai buvo bereikš- 

miai ir tušti. Ir kiti žmonės kambaryje (paaiškėjo, kad fotografas turi 
du asistentus; Somė, pakrašty graužiantis nagus, ir nuo jo neatstojanti 
pikta akiniuotė) kalbėjo pašnibždomis, lyg bijodami sutrikdyti trapią 
pusiausvyrą. 

Pagaliau vizažistė priėjo prie Somė, šis negirdimai ir greitai jai 
kažką pasakė mosuodamas rankomis; ji vėl žengė į skaisčią šviesą ir, 
netarusi Kiarai Porter nė žodžio, sušiaušė ir kitaip patvarkė ilgas mo- 
delio garbanas; Kiara niekaip neišsidavė, kad jaučia, jog yra liečiama, 
laukė kantriai tylėdama. Brajoni vėl pasitraukė į prieblandą ir kažko 
paklausė Somė; šis tik gūžtelėjo pečiais ir negirdimai jai kažką pasakė; 
mergina apsidairė ir įsmeigė akis į Straiką. 

Jie susitiko vestibiulyje, puikiųjų laiptų papėdėje. 

- Sveikas, - sušnibždėjo ji. - Einam pro čia. 

Ji nusivedė jį per vestibiulį į kambarį, šiek tiek mažesnį už pirmą- 
jį, į tą, kuriame stovėjo didžiulis stalas, nukrautas užkandžiais. Prie 
marmurinio židinio stovėjo kelios ilgos ratukinės kabyklos, lūžtan- 
čios nuo sukabintų pagal spalvą šedevrų su blizgučiais, raukiniais ir 
plunksnomis. Čia būriavosi išvarytieji žiūrovai, visi dar neturintys 
trisdešimties; vieni kužėjosi, kiti kramsnojo iš pustuščių lėkščių mo- 
carelą ir Parmos kumpį kalbėdamiesi mobiliuoju ar žaisdami ekranė- 
lyje žaidimus. Keli vertindami nužvelgė Straiką, einantį paskui Brajoni 
į mažą galinį kambarėlį, paverstą laikina grimine. 

Prie vienintelio milžiniško lango, pro kurį buvo matyti rūpestingai 
puoselėjamas sodas, stovėjo du stalai su dideliais kilnojamais veid- 
rodžiais. Juodos plastikinės dėžutės aplinkui priminė Straikui dėdės 
Tedo dėžutes laikyti musių lervoms žvejybai, o Brajoni stalčiai buvo 
prigrūsti spalvotos pudros ir dažų; ant rankšluosčių, patiestų ant stalo, 
gulėjo išrikiuotos tūbelės ir teptukai. 

- Sveikas, - pakartojo Brajoni garsiai. — Viešpatie. Įtampa tokia, 
kad peiliu gali pjaustyti, a? Gi visada prie visko kabinėdavosi, bet čia 
pirma tikra jo fotosesija po Lulos mirties, taigi jis kaip niekad baisiai 
susinervinęs. 

Vizažistės plaukai buvo tamsūs, asimetriškai pakirpti, oda pagel- 
tusi, veidas stambokas, bet bruožai gražūs. Ji mūvėjo siaurus džinsus, 
aptempiančius ilgas kreivokas kojas, ir juodą liemenę, ant kaklo buvo 
pasikabinusi kelias plonas auksines grandinėles, pirštus, nykščius irgi 

apsimausčiusi žiedais, o avėjo juodus odinius batelius, panašius į pu- 
antus. Tokie bateliai niekada nejaudino Straiko, veikiau atvirkščiai, 
nes primindavo sulankstomas tetos Džoanos šlepetes, kurias ji nešio- 
davosi rankinėje, - taigi trynes ir nuospaudas. 

Straikas ėmė aiškinti, ko jam reikia, bet jinai jį nutraukė: 

— Gi man viską papasakojo. Norit parūkyti? Tik duris reikia atida- 
ryti. 

Sulig tais žodžiais ji atplėšė duris, už jų buvo grįstas takas. 

Brajoni nukraustė grimu užgriozdinto stalo kraštą ir įsitaisė ant jo. 
Straikas atsisėdo ant kėdės ir išsitraukė bloknotą. 

— Ką gi, klauskit, - paragino ji ir, nelaukdama, kol jis prašneks, prabi- 
lo pati: - Tiesą sakant, galvoju apie tą popietę be perstojo. Baisiai liūdna. 

- Jūs gerai pažinojot Lulą? - paklausė Straikas. 

- Taip, gana gerai. Grimavau ją porai fotosesijų, ruošiau labdarin- 
gai akcijai drėgniesiems atogrąžų miškams išsaugoti. Kai pasakiau, 
kad galiu pakoreguoti jai antakius siūlu... 

— Ką galite padaryti? 

- Antakių korekciją siūlu. Tas pats kaip pešiojimas, tik siūlu. 

Straikas neįsivaizdavo, kaip tai daroma. 

- Aišku... 

— ...ji paprašė tai padaryti namie. Paparacai be paliovos ją vaikyda- 
vosi, visą laiką, net važiuojančią į saloną. Tiesiog beprotybė. Todėl ir 
sutikau jai padėti. 

Ji kalbėjo dusdama ir turėjo įprotį atmesti galvą, kad pernelyg ilgi 
kirpčiai nekristų į akis. Dabar permetė plaukus į vieną pusę, perbrau- 
kė pirštais ir įsistebeilijo į jį per kirpčius. 

— Aš atėjau pas ją apie tris. Ji su Kiara labai jaudinosi: laukė at- 
važiuojant Dibio Mako. Truputį paliežuvavom. Kaip gyva nebūčiau 
suvokusi, kas bus. Niekada. 

— Lula buvo pakilios nuotaikos? 

- Dieve, žinoma, kaipgi kitaip? Kaip jūs jaustumėtės, jei kas nors 
būtų parašęs dainų apie... Na, gal tai ir vaikiška, - pridūrė ji sukikenu- 
si, - bet jis toks žavus. Mudvi su Kiara šaipėmės, kol aš tvarkiau Lulai 
antakius. Paskui Kiara paprašė padaryti jai manikiūrą. Galop pada- 
riau manikiūrą ir Lulai, taigi ten turbūt buvau kokias tris valandas. 
Taip, išėjau apie šešias. 

— Vadinasi, Lulos nuotaiką jūs pavadintumėte pakilia? 

— Taip. Na, ji buvo šiek tiek išsiblaškiusi, be paliovos žvilgčiojo į 
telefoną: jis gulėjo jai ant kelių, kai tvarkiau jai antakius. Supratau, ką 
tai reiškia: Evanas vėl gadina jai gyvenimą. 

— Ji-taip sakė? 

— Ne, bet aš žinojau, kad jinai ant jo įtūžusi. Kaip manot, kodėl ji 
taip pasakė Kiarai apie brolį? Girdi, viską jam paliksianti? 

Straikas nesuprato tokios logikos. 

— Jūs irgi girdėjot jos žodžius? 

— Ką? Ne, bet girdėjau apie tai. Turiu omeny, paskui. Kiara mums 
viską papasakojo. Man atrodo, buvau tualete, kai Lula taip pasakė. 
Šiaip ar taip, aš neabejoju, kad tai tiesa. Neabejoju nė trupučio. 

— Kodėl? 

Ji sutriko. 

— Na... juk brolį jį nuoširdžiai mylėjo, tiesa? Dieve, tai visada 
buvo akivaizdu. Turbūt jis buvo vienintelis žmogus, kuriuo ji galė- 
jo visiškai pasitikėti. Prieš kokį pusmetį, maždaug tuo laiku, kai ji 
su Evanu išsiskyrė pirmą kartą, grimavau ją Stelos šou, ir ji visiems 
kalbėjo, kad brolis įkyrėjo jai iki gyvo kaulo be perstojo grauždamas, 
girdi, Evanas - veltėdis. Ir įsivaizduokit, tą paskutinę popietę Evanas 
vėl pradėjo ją siutinti, ir ji manė, kad Džeimsas - regis, jo vardas 
Džeimsas? - visą laiką buvo teisus. Ji visada suprato, kad jis nuošir- 
džiai rūpinasi jos reikalais, nors kartais pernelyg jai įsakinėdavo. Bet 
šitame versle labai lengva tapti išnaudojamam, žinokit. Kiekvienas 
turi savų tikslų. 

- Kaip manote, kieno tikslai buvo susiję su Lula? 

— Dieve mano, visų, - atsakė Brajoni ir plačiu rankos su cigarete 
mostu parodė į vidinius kambarius. - Ji buvo populiariausias modelis, 
kiekvienas troško ką nors iš jos išpešti. Pavyzdžiui, Gi... - Brajoni užsi- 
kirto. - Taip, Gi, žinoma, verslininkas, bet jis ją nuoširdžiai dievino; jis 
norėjo, kad ji apsigyventų pas jį po tos istorijos su persekiotoju. Jis iki 
šiol neatsipeikėjęs po jos mirties. Girdėjau, kad bandė su ja susisiekti 
per kažkokį mediumą. Man sakė Margo Laiter. Jis vis dar prislėgtas, 
išgirdęs jos vardą, pravirksta. Tai viskas, ką žinau, - baigė kalbą Brajo- 
ni. - Tą popietę man nė į galvą neatėjo, kad matau ją paskutinį kartą. 
Dieve mano. 

— Ar ji kalbėjo apie Dafildą, kol jūs... darėte jai antakių korekciją 
siūlu? 

- Ne, - atsakė Brajoni, - bet kam jai apie jį kalbėti, jei jis buvo ją 
nukamavęs? 

— Vadinasi, kiek prisimenate, daugiausia ji kalbėjo apie Dibį Maką? 

— Na... apie jį daugiau kalbėjome mudvi su Kiara. 

— Bet jūs manote, kad ji juo domėjosi? 

— Viešpatie, aišku. 

— Sakykite, ar nematėte melsvo popieriaus lapelio, prirašyto Lulos 
ranka, būdama jos bute? 

Brajoni vėl atmetė plaukus nuo veido ir perbraukė pirštais. 

— Ką? Ne. Ne, nieko tokio nemačiau. O kas ten buvo? 

- Nežinau, - atsakė Straikas. - Bet norėčiau sužinoti. 

— Ne, nemačiau. Sakot, melsvas? Ne. 

- Gal matėt kokį kitą lapelį su jos užrašais? 

— Ne, jokių lapelių neprisimenu. Ne, - ji atmetė nuo veido plau- 
kus. - Tikriau, gal jis kur nors ir mėtėsi, bet aš nesižvalgiau. 

Kambarys buvo purvinas. Gal Straikas tik įsivaizdavo, kad Brajoni 
raustelėjo, bet ji tikrai užsikėlė dešinę koją ant kelio ir ėmė apžiūrinėti 
odinio puanto padą, lyg prie jo kas būtų prilipęs. 

— Lulos vairuotojas, Kiranas Kolovas Džonsas... 

— O, tas dailutis vaikinukas? - pagyvėjo Brajoni. - Mes ją er- 
zindavom dėl Kirano, jis buvo ją baisiausiai įsimylėjęs. Manau, jo 
paslaugomis dabar kartais naudojasi Kiara, - Brajoni reikšmingai 
sukikeno. - Ji garsėja kaip smagi mergina. Be abejo, jos negalima 
nemėgti, bet... 

— Kolovas Džonsas sako, kad Lula, tą dieną aplankiusi motiną, kaž- 
ką rašė ant melsvo popieriaus lapelio, sėdėdama ant užpakalinės jo 
automobilio sėdynės... 

— Ojūs su jos motina nesikalbėjot? Ji keistoka. 

— „ir aš norėčiau sužinoti, kas tai. 

Brajoni švystelėjo nuorūką pro atdaras duris ir neramiai pasimuis- 
tė ant stalo. 

— Tai galėjo būti bet kas. 

Jis laukė, ką ji pasiūlys, ir neapsiriko. 

— Gal pirkinių sąrašas? - spėjo ji. 

— Taip, galėjo būti ir pirkinių sąrašas; bet įmanoma, kad tai buvo 
priešmirtinis raštelis... 

— Bet nebuvo toks raštelis... noriu pasakyti, tai kvaila... taip nebūna. 
Kas rašytų priešmirtinį raštelį taip iš anksto, paskui išsidažytų ir eitų į 
šokius? Visiška nesąmonė! 

— Nelabai tikėtina, sutinku, bet būtų gerai sužinoti, kas ten buvo 
per lapelis. 

— Gal raštelis niekaip nesusijęs su jos mirtimi. Gal ji rašė laiškelį 
Evanui, norėjo pasakyti, kaip jis ją įsiutino? 

— Atrodo, jis ją įsiutino tik vakare. Be to, kam jai rašyti laišką, jei 
turi jo telefoną, o vakare su juo susitiks? 

— Nežinau, - sunerimo Brajoni. - Tik sakau, kad tai galėjo būti vi- 
siškai nereikšmingas popiergalis. 

- Ir jūs visiškai tikra, kad nematėte to lapelio? 

— Taip, tikra, - tarė ji ir tirštai nuraudo; šį kartą dėl to negalėjo kilti 
jokios abejonės. - Aš atvažiavau darbo dirbti, o ne šniukštinėti po jos 
daiktus. Jau viskas? 

- Taip, apie tą popietę, manau, viskas, - atsakė Straikas, - bet jūs 
galėtumėte man padėti dėl kito reikalo. Ar pažįstate Tanzi Bestigi? 

— Ne, - atsakė Brajoni, - tik jos seserį, Ursulą. Porą kartų ji buvo 
mane pasamdžiusi savo renginiams. Siaubinga moteris. 

— Kaip suprasti? 

- Išpaikinta turtuolė, - vyptelėjo Brajoni, - tačiau ne tokia turtin- 
ga kaip norėtų. Abi seserys Čilingam ištekėjo už pinigingų senių, nes 
ir viena, ir kita troško tik turtų. Ursula ištekėjo už Kipriano Mėjaus 
ir manė, kad jai baisiausiai nuskilo, bet jis neturi tiek pinigų, kiek jai 
reikia. Dabar jai per keturiasdešimt, progos praleistos. Turbūt todėl 
nesusirado kito. - Paskui, akivaizdžiai pajutusi, kad turėtų paaiškinti 
tokią pagiežą, kalbėjo toliau: - Atleiskit, bet ji mane apkaltino, kad 
klausiausi jos balso pašto pranešimų, - vizažistė sunėrė rankas ant 
krūtinės ir perbedė Straiką akimis. - Nieko sau. Įbruko man savo 
mobilųjį ir liepė iškviesti taksi, nei labas, nei dėkui. O mano gebėji- 
mas skaityti sutrikęs. Paspaudžiau ne tą mygtuką, o ji vos nesprogo iš 
pykčio rėkdama. 

— Kaip manot, kodėl ji taip supyko? 

— Turbūt todėl, kad išgirdau, kaip kažkoks vyriškis - bet ne jos vy- 
ras - kalba, jog guli viešbučio kambaryje ir svajoja, kaip jai laižo, - šal- 
tai atsakė Brajoni. 

— Vadinasi, ji vis dėlto susirado kitą? - paklausė Straikas. 

— Tai dar labai abejotina, - atsakė Brajoni, bet skubiai pridūrė: — 
pranešimas buvo gana nešvankus. Klausykit, man jau reikia eiti, nes 
Gi pasius. 

Jis nesiginčijo. Jai išėjus, prirašė dar du puslapius pastabų. Brajoni 
Redford pasirodė nepatikima liudytoja, pasiduodanti įtaigai ir melagė, 
bet papasakojo jam daug daugiau, negu suprato pati. 


Fotosesija truko dar tris valandas. Straikas laukė sode, rūkė ir 
gėrė iš butelio vandenį. Sutemo. Kartais jis grįždavo į vidų pažiū- 
rėti, kaip sekasi, bet darbas vyko lėtai. Kartais jis pamatydavo ar 
išgirsdavo Somė, matyt, jo kantrybė baigėsi, jis rėkė ant fotografo 
ar vieno juodai apsirengusių asistentų, siuvančių tarp kabyklų su 
drabužiais. Galop beveik devintą, Straikui suvalgius kelis gabalus 
picos, užsakytos niūrios ir išvargusios vizažistės asistentės, laiptais, 
ant kurių pozavo su dviem kitomis merginomis, nulipo Kiara Por- 
ter ir prisidėjo prie Straiko grimavimo kambaryje, kuriame Brajoni 
skubiai rinkosi savo turtą. 

Kiara tebevilkėjo standžią sidabrinę mini suknelę, kuria pozavo 
paskutinei nuotraukai. Liesa, kampuota, balta kaip pienas oda, beveik 
tokiais pat šviesiais plaukais, blyškiai mėlynomis toli viena nuo kitos 
įsodintomis akimis, ji ištiesė begalines kojas, apautas batais su plat- 
forma, pririštais prie blauzdų ilgais sidabriniais kaspinais, ir prisidegė 
„Marlboro Light“. 

- Dieve, negaliu patikėti, kad jūs - to garsiojo rokerio sūnus! - 
dusdama ištarė, išplėtusi aleksandritų akis ir prasižiojusi. - Tiesiog 
neįtikima! Aš jį pažįstu; pernai jis pakvietė Lulę ir mane į „Didžiausių 
hitų“ atidarymą! Ir jūsų brolius, Alą ir Edį, pažįstu! Jie man sakė, kad 
turi vyresnį brolį armijoje! Dieve. Išprotėti galima. Jau viskas, Brajo- 
ni? - reikšmingai pridūrė Kiara. 

Vizažistė stropiai rinkosi darbo įrankius. Dabar jos judesiai pa- 
spartėjo. Kiara rūkė ir tylomis ją stebėjo. 

- Taip, viskas, - pagaliau gyvai pasakė Brajoni, persimetusi per petį 
sunkią dėžę ir paėmusi į abi rankas po lagaminėlį. - Iki, Kiara. Su- 


diev, - linktelėjo Straikui ir išėjo. 

— Visur kiša nosį ir baisi liežuvautoja, - pasakė Straikui Kiara. Ji 
atmetė ilgus baltus plaukus, sukeitė ilgas kaip kumeliuko kojas ir pa- 
klausė: - Jūs dažnai susitinkate su Alu ir Edžiu? 

— Ne, - atsakė Straikas. 

- Ojūsų mama, - nė kiek nesutrikusi toliau kalbėjo Kiara, išpūtusi 
pro lūpų kamputį dūmus. - Ji juk legenda. Žinot, Bazas Karmaiklas 
prieš du sezonus sukūrė visą kolekciją „Superaistruolė“, įkvėptą Bibi 
Bjuel ir jūsų mamos. Maksi sijonai, palaidinukės be sagų ir aulinukai. 

- Nežinau, - atkirto Straikas. 

- Na, tai tarsi... girdėjot garsius žodžius apie Osio Klarko sukneles, 
kurios labai patiko vyrams, nes tereikia jas praskleisti ir dulkink. Jūsų 
mama - juk visa epocha. 

Ji vėl papurtė galvą, kad plaukai nelįstų į akis, ir įsistebeilijo į jį, ne 
šaltai ir įžeidžiai vertindama kaip Tanzi Bestigi, bet atvirai stebėdama- 
si. Jam buvo sunku spręsti, ar ji nuoširdi, ar vaidina; trukdė jos grožis 
it pinklus voratinklis, pro jį buvo sunku aiškiai ją įžiūrėti. 

— Taigi, jei neprieštaraujate, norėčiau jūsų kai ko paklausti apie 
Lulą. 

— Dieve, žinoma. Aišku. Ne, aš iš tikrųjų noriu padėti. Išgirdusi, 
kad kažkas tiria jos žūtį, pamaniau, puiku. Pagaliau. 

— Tikrai? 

— Dieve, aišku. Visa istorija mane velnioniškai pribloškė. Negalėjau 
patikėti. Aš iki šiol neištryniau jos numerio iš telefono, pažiūrėkit. 

Ji pasirausė milžiniškoje rankinėje ir pagaliau ištraukė baltą išma- 
nųjį telefoną. Slinkdama žemyn sąrašu, pasilenkė prie jo. Parodė vardą 
„Lulė“. Kvepalai buvo kartokai saldūs. 

— Vis tikiuosi, kad ji man paskambins, - tarė Kiara, trumpam pa- 
niurusi, ir vėl įkišo telefoną į rankinę. - Negaliu jos ištrinti; vis ruo- 
šiuosi, bet pabūgstu, suprantat? 

Ji sunerimusi atsistojo, vėl atsisėdo, pasikišusi ilgą koją po sėdyne, 
ir kelias sekundes tylėdama rūkė. 

- Jūs buvote su ja beveik visą paskutinę dieną, tiesa? - paklausė 
Straikas. 

— Kurių velnių man apie tai primenat?! - atšovė Kiara ir užsimer- 
kė. - Aš milijoną kartų apie tai galvojau. Bandžiau suvokti, kaip gali- 
ma per kelias valandas iš visiškai laimingos virsti negyva. 

— Ji buvo visiškai laiminga? 

— Dieve, laimingesnės kaip tą paskutinę savaitę nebuvau jos ma- 
čiusi. Mes drauge fotografavomės „Vogue“ Antigvoje, juodu su Evanu 
susitaikė ir net beveik susižadėjo; jai puikiai sekėsi, ji buvo devintame 
danguje. 

— Jūs buvote tose beveik sužadėtuvėse? 

— O taip, - atsakė Kiara ir įmetė nuorūką į kokakolos skardinę, 
kurioje ta sušnypštusi užgeso. - Dieve, buvo nerealiai romantiška. 
Evanas tiesiog pribloškė ją pasipiršdamas Dikio Karberio namuose. 
Pažįstat Dikį Karberį, restorano savininką? Jis turi pasakiškus namus 
Kotsvoldse, mes visi ten nuvažiavom savaitgaliui, ir Evanas nupirko 
abiem priderintas Ferguso Kino apyrankes, prašmatnias, oksiduoto 
sidabro. Po vakarienės jis nuvijo visus prie ežero per speigą ir pūgą, 
paskui padeklamavo eilėraštį, kurį parašė Lulei, ir užmovė jai ant rie- 
šo apyrankę. Lulė juokėsi susiriesdama, bet paskui irgi padeklamavo 
Evanui eilėraštį. Volto Vitmeno. Garbės žodis, buvo be galo įspūdin- 
ga, - pasakė Kiara, staiga surimtėjusi, - ji mokėjo atmintinai tokį pui- 
kų eilėraštį, kaip tik tinkantį. Matot, visi mano, kad modeliai kvai- 
li. - Ji vėl atmetė plaukus, pasiūlė Straikui cigaretę ir pati prisidegė dar 
vieną. - Man jau nusibodo kartoti, kad man palikta vieta Kembridže — 
studijuosiu anglų kalbą ir literatūrą. 

— Tikrai? - paklausė Straikas, neįstengdamas paslėpti nuostabos. 

— Aha, - atsakė ji, dailiai išpūtusi dūmą, - bet aš dabar labai garsus 
modelis, dar metus padirbėsiu. Tai atveria daugybę durų, jūs mane 
suprantate? 

— Vadinasi, sužadėtuvės įvyko... likus savaitei iki Lulos mirties? 

— Taip, - atsakė Kiara. - Šeštadienį. 

- Tik pasikeitimas eilėraščiais ir apyrankėmis. Jokių įžadų, jokių 
oficialumų? 

— Ne, jokios teisinės galios jos neturėjo, tiesiog žavi, tobula akimir- 
ka. Tik Fredis Bestigis visiems gadino nuotaiką. Nors jo karvės žmo- 
nos nebuvo, - Kiara godžiai užsitraukė dūmo. 

- Tanzi? 

- Tanzi Čilingam, taip. Ji tikra ragana. Nieko nuostabaus, kad juo- 
du skiriasi; jie ir taip gyveno atskirai, niekada nesu mačiusi jų kartu. 
Atvirai kalbant, Fredis tą savaitgalį nebuvo labai bjaurus, turint ome- 

ny, kokia jo reputacija. Tiesiog nuoboda, baisiausiai glitinosi prie Lu- 
lės, bet nebuvo pabaisa, kaip apie jį kalbama. Girdėjau istoriją apie 
visiškai paiką merginą, kuriai jis pažadėjęs vaidmenį filme... Nežinau, 
ar tai tiesa. - Kiara valandėlę prisimerkusi spoksojo į cigaretės galiu- 
ką. - Policijai ji nepranešė. 

— Sakėte, Fredis buvo nuoboda; kaip suprasti? 

— O Dieve, na, jis be paliovos taikėsi priremti Lulę prie sienos ir 
pliurpė, kaip nuostabiai ji atrodys ekrane ir koks puikus žmogus buvo 
jos tėtis. 

— Seras Alekas? 

- Taip, žinoma, seras Alekas. O Dieve mano, - išplėtė akis Kiara, - 
jei Fredis būtų pažinojęs jos tikrąjį tėvą, Lulė, na, ji būtų viską pada- 
riusi! Tai buvo didžiausia jos gyvenimo svajonė! Ne, jis tik pasakė, kad 
prieš daugelį metų pažinojo serą Aleką, kad juodu, na, išaugo tame 
pačiame Ist Endo kvartale, todėl jis dabar Lulei lyg ir krikštatėvis. Ma- 
nau, jis taip juokavo, bet kad labai jau nevykusiai. Trumpai drūtai, visi 
suprato, kad jis iš kailio neriasi norėdamas privilioti Lulą į savo filmą. 
Ir per sužadėtuvių ceremoniją elgėsi kaip sukriošęs besmegenis, vis 
rėkavo: „Aš vesiu nuotaką prie altoriaus.“ Buvo nusilesęs: per visą va- 
karienę liaukė kaip pašėlęs. Dikiui teko užkimšti jam burną. Paskui 
po ceremonijos grįžome namo gerti šampano, o Fredis išgėrė dar du 
butelius prie tų, kuriuos jau buvo išmaukęs. Jis be perstojo rėkė Lulei, 
kokia iš jos bus puiki aktorė, bet ji nekreipė dėmesio. Nepaisė jo, ir 
tiek. Sėdėjo su Evanu ant sofos... - staiga ryškiai dažytos Kiaros akys 
paplūdo ašaromis, ir ji nusibraukė jas dailiomis baltomis rankomis, - 
„lyg jų meilė turėtų trukti iki mirties. Ji buvo tokia laiminga, tokios 
dar nebuvau mačiusi. 

- Jūs vėl susitikote Fredį Bestigį tą vakarą, kai žuvo Lula, tiesa? Juk 
jis buvo vestibiulyje, kai judvi išėjote? 

- Taip, - atsakė Kiara, tebesišluostydama akis. - Iš kur žinot? 

— Iš apsaugininko Vilsono. Jis mano, kad Bestigis pasakė Lulai kai 
ką nemalonaus. 

- Taip. Vilsonas teisus. Aš buvau pamiršusi. Fredis kažką pasakė 
apie Dibį Maką, girdi, Lulė laukia nesulaukia, kada Dibis atvyks, o jis 
norėtų, kad juodu abu vaidintų jo filme. Tiksliai neprisimenu žodžių, 
bet jis pasakė taip, kad skambėjo nešvankiai, suprantat? 

— Ar Lula žinojo, kad Bestigis ir jos įtėvis buvo draugai? 

— Ji man sakė pirmą kartą apie tai girdinti. Lulė stengėsi nuo Fre- 
džio laikytis atokiau. Jai nepatiko Tanzi. 

— Kodėl ne? 

— Oi, Lulės nedomino jų draugija ir jų interesai, tipo - kurios vyro 
jachta didesnė. Ji buvo aukščiau tokių dalykų. Ji buvo ne tokia kaip 
seserys Čilingam. 

— Aišku, — atsakė Straikas. - Ar galite man smulkiai papasakoti 
apie popietę ir vakarą, kai buvote su ja? 

Kiara įmetė į kokakolos skardinę antrą nuorūką (vėl tyliai sušnypš- 
tė), oji iškart prisidegė kitą. 

— Aha. Gerai, leiskit pagalvoti. Aš pas ją atvažiavau po pietų. Atėjo 
Brajoni sutvarkyti jai antakių, o paskui mums abiem padarė manikiū- 
rą. It mergvakaris. 

- Ir kokia buvo Lula? 

— Ji... - Kiara abejojo. - Na, ji nebuvo tokia laiminga kaip visą sa- 
vaitę. Bet nepasakytum, kad prie savižudybės ribos, jokiu būdu. 

- Jos vairuotojas Kiranas mano, kad ji iš motinos namų Čelsyje iš- 
ėjo keista. 

— O Dieve, taip, kodėl gi ne? Jos mama serga vėžiu, tiesa? 

— Ar Lula kalbėjo apie motiną, kai susitikote? 

— Ne, beveik ne. Na, pasakė, kad važiavo jos aplankyti, nes po ope- 
racijos ji truputį nusilpo, bet tada niekas nemanė, kad ledi Bristou 
merdi. Juk po operacijos turėjo pagerėti? 

- Ar Lula neminėjo kitos priežasties, sugadinusios jai nuotaiką? 

— Ne, - Kiara lėtai papurtė galvą, ir šviesūs, beveik balti plaukai 
užkrito ant veido. Ji nusibraukė juos ir giliai užsitraukė dūmo. - Lulė 
buvo šiek tiek nuliūdusi, šiek tiek išsiblaškiusi, bet aš maniau, kad dėl 
mamos. Jų santykiai buvo keisti. Ledi Bristou ją pernelyg globojo, na, 
pavyduliavo. Lulei su ja trūkdavo oro, suprantate? 

— Ar nepastebėjot, Lula niekam neskambino, būdama su jumis? 

— Ne, - pagalvojusi atsakė Kiara. - Prisimenu, ji dažnai tikrino te- 
lefoną, bet pati niekam neskambino, kiek prisimenu. Jei kam ir skam- 
bino, tai slapčia. Kelis kartus buvo išėjusi iš kambario. Nežinau. 

— Brajoni mano, kad Lula jaudinosi laukdama atvykstant Dibio 
Mako. 

— Dieve mano, - suirzo Kiara, - dėl Dibio Mako jaudinosi visi 
aliai vieno, Gi, Brajoni, šiek tiek net aš, - pridūrė ji žavingai atvirai, - 
bet Lulė neėmė į galvą. Ji mylėjo Evaną. Netikėkite viskuo, ką sako 
Brajoni. 

- Prisiminkit, ar Lula neturėjo lapelio? Melsvo popieriaus lapelio, 
prirašyto jos ranka? 

— Ne, - atsakė Kiara. - O kodėl klausiate? Kas jame buvo? 

— Dar nežinau, - atsakė Straikas, ir staiga Kiaros veidas persimainė. 

— Norit pasakyti, kad ji paliko raštelį? O Dieve. Tiesiog beprotiška. 
Bet... ne! Nes juk reikštų, kad ji iš anksto viską apgalvojo. 

— Gal tai buvo visai kas kita, - tarė Straikas. - Per tyrimą minėjote, 
kad Lula sakė ketinanti viską palikti broliui, tiesa? 

- Taip, tiesa, - nuoširdžiai sulinkčiojo Kiara. - Buvo taip. Gi nu- 
siuntė Lulei nerealių rankinių iš naujos kolekcijos. Supratau, kad man 
neverta jų tikėtis, nors aš irgi filmavausi toje reklamoje. Taigi aš išpa- 
kavau baltąją, „Kašilę“, ji buvo pasakiška. Gi rankinių pamušalas šilki- 
nis ir atskiriamas, o šis buvo išmargintas pagal užsakymą įstabiais af- 
rikietiškais raštais. Aš juokais paprašiau: „Lule, palik man testamentu 
šitą , oji labai rimtai atsakė: „Aš viską paliksiu broliui, bet jis tikrai leis 
tau pasiimti, ką norėsi.“ 

Straikas stebėjo ir klausėsi, ieškodamas melo ar perdėjimo ženklų, 
bet Kiara kalbėjo sklandžiai ir, matyt, nuoširdžiai. 

— Keisti žodžiai, tiesa? - paklausė jis. 

- Taip, turbūt, - atsakė Kiara ir vėl atmetė plaukus atgal. - Bet Lu- 
lei tai buvo būdinga; kartais jos nuotaika būdavo niūriai tragiška. Gi 
sakydavo: „Nekukuok, Gegute.“ Trumpai drūtai, - atsiduso Kiara, - 
mano užuominos dėl „Kašilės“ ji nesuprato. Vyliausi, kad Lulė man ją 
atiduos. Juk gavo keturias. 

— Kaip manote, jūs buvote artima Lulos draugė? 

— Dieve mano, labai artima, ji man papasakodavo viską. 

— Pora žmonių užsiminė, kad ji buvo nepatikli. Neva buvo įsikalusi 
į galvą, kad tokie prisipažinimai gali patekti į spaudą. Man sakė, kad ji 
tikrindavo pažįstamus, norėdama įsitikinti jų padorumu. 

— O taip, ji pasidarė įtari, kai tikra motina ėmė pardavinėti laikraš- 
čiams jos istoriją. Ji net paklausė manęs, - pasakė Kiara, grakščiai 
mostelėjusi cigarete, - ar aš kam nors sakiau, kad ji grįžo pas Evaną. 

Nieko sau. To ji niekaip negalėjo nuslėpti. Visi apie tai kalbėjo. Pasa- 
kiau: „Lule, blogai, kai apie tave kalba, bet dar blogiau, kai nekalba.“ 
Oskaras Vaildas, - maloniai patikslino. - Bet Lulei šlovė nepatiko. 

— Gi Somė mano, kad Lula nebūtų grįžusi pas Dafildą, jei jis nebū- 
tų išvažiavęs į užsienį. 

Kiara dirstelėjo į duris ir pritildė balsą: 

— Toks jau tas Gi. Jis Lulei neleisdavo nė krustelėti. Ją dievino; jis 
nuoširdžiai ją mylėjo. Jis manė, kad Evanas daro jai blogą įtaką, bet, 
garbės žodis, jis nepažįsta tikrojo Evano. Evanas visiškai nušokęs nuo 
proto, bet jis - geras žmogus. Neseniai jis nuėjo aplankyti ledi Bristou, 
ir aš jo paklausiau: „Kodėl, Evanai, kokių galų?“ Juk Lulės giminaičiai 
jo nekentė. Ir žinot, ką jis atsakė? „Tiesiog noriu pasikalbėti su žmogu- 
mi, kuris ilgisi jos kaip aš.“ Baisiai liūdna, tiesa? 

+ Straikas atsikrenkštė. 

— Laikraščiai jį su purvais sumaišė, taip nesąžininga, jam viskas iš 
rankų slysta. 

— Tą naktį, kai ji mirė, Dafildas atėjo pas jus, tiesa? 

— O Viešpatie, ir jūs toks pat! - pasipiktino Kiara. - Lyg mes būtu- 
me dulkinęsi! Jis neturėjo pinigų, jo vairuotojas dingo, tai jis pėsčias 
perėjo Londoną ir pas mane nulūžo. Miegojo ant sofos. Todėl buvome 
kartu, kai per žinias išgirdome apie Lulą. 

Ji pakėlė cigaretę prie putlių lūpų ir atsidūsėjo į ją, įsmeigusi akis į 
grindis. 

— Buvo siaubinga. Jūs negalite įsivaizduoti. Siaubinga. Evanas 
buvo... o Dieve. O paskui, - ištarė ji beveik pašnibždomis, - visi su- 
šneko, kad tai padarė jis. Nes Tanzi Čilingam pasakė girdėjusi ginčą. 
Žurnalistai pašėlo. Siaubas. 

Ji pažvelgė į Straiką, prilaikydama plaukus ranka. Raiži šviesa virš 
galvos tik pabrėžė tobulus jos veido bruožus. 

- Jūs dar nesikalbėjote su Evanu, tiesa? - paklausė. 

- Ne. 

— Norite? Galit dabar važiuoti su manim. Jis sakė, kad šįvakar eina 
į „Uzi“. 

- Būtų puiku. 

- Jėga. Luktelėkit. 

Ji pašoko ir sušuko pro atdaras duris: 

— Gi, meiluti, ar galiu šįvakar ją vilkėti?! Važiuoju į „Uzi'! 

Į mažąjį kambarėlį įėjo Somė. Akys už akinių stiklų iš nuovargio 
buvo išblėsusios. 

— Gerai. Pasistenk, kad tave nufotografuotų. Sugadinsi - atsakys 
tavo liesas baltas užpakalis. Teisme. 

— Nesugadinsiu. Noriu supažindinti Kormoraną su Evanu. 

Ji įsikišo cigaretes į milžinišką rankinę, kurioje, pasirodo, buvo jos 
kasdieniai drabužiai, ir užsimetė ją ant peties. Avėjo aukštakulniais, 
todėl tik per porą centimetrų buvo žemesnė už seklį. Somė prisimer- 
kęs pažvelgė į Straiką. 

- Prigriebk tą šūdžių. 

— Gi, - papūtė lūpas Kiara. - Taip negražu. 

- Ir pasisaugok, pone Rokbi jaunesnysis, - pridūrė Somė kaip pa- 
prastai pagiežingai. - Kiara - paskutinė šliundra, tiesa, brangioji? Ji 
kaip aš: mėgsta stambius vyrus. 

— Gi! - Kiara apsimetė pasipiktinusi. - Eime, Kormoranai. Manęs 
laukia mašina su vairuotoju. 


Straikas ir tikėjosi prie vairo išvysti Kiraną Kolovą Džonsą, o štai šis, 
jį pamatęs, nustebo. Laikė atidarytas kairės pusės keleivio dureles; ne- 
ryškioje automobilio salono šviesoje Straikas pastebėjo, kaip pasikeitė 
jo veidas pamačius, kad Kiara su palydovu. 

- Labas vakaras, - tarė Straikas, apėjo automobilį, atidarė kitas du- 
reles ir atsisėdo šalia Kiaros. 

— Kiranai, tu juk pažįsti Kormoraną? - paklausė Kiara, segdamasi 
saugos diržą. Suknelė užsismaukė iki pusės šlaunų. Straikas nebuvo 
tikras, kad po suknele ji ką nors mūvi. Vilkėdama baltąjį vos ne per- 
matomą kombinezoną, tikrai buvo be liemenėlės. 

- Sveikas, Kiranai, - tarė Straikas. 

Vairuotojas linktelėjo Straikui užpakalinio vaizdo veidrodėlyje, bet 
nieko neatsakė. Elgėsi griežtai dalykiškai, nors Straikas abejojo, ar toks 
elgesys įprastas, kai šalia nėra detektyvų. 

Automobilis pajudėjo. Kiara vėl ėmė raustis rankinėje; išsitraukė 
purškiamus kvepalus ir plačiu mostu apsipurškė galvą ir pečius, pas- 
kui, nė trumpam nenutildama, pasitepė lūpas blizgiu. 

— Ko man prireiks? Pinigų. Kormoranai, būk gerutis, įsikišk į kiše- 
nę. Aš neturiu kur dėti tokio gniužulo, - ji įbruko jam pluoštą suglam- 
Žytų dvidešimtinių. - Ačiū, pupuliuk. Oi, dar reikės telefono. Ar turi 
kišenę mano mobiliajam? Dieve, šitoje rankinėje nieko negalima rasti. 

Ji numetė rankinę ant automobilio salono grindų. 

— Tu sakei, kad didžiausia Lulos svajonė buvo rasti tikrąjį tėvą... 

— Oi, kaip ji būtų apsidžiaugusi. Visą laiką apie tai kalbėdavo. Bai- 
siausiai susijaudino, kai ta bjaurybė - tikroji motina - pasakė, kad jis 
iš Afrikos. Gi visada tvirtindavo, kad tai paistalai, bet jis tos bobos 
negali pakęsti. 

- Jis buvo susitikęs su Marlena Higson? 

— Oi ne, tiesiog jam nepatiko pats sumanymas. Jis matė, kaip džiū- 
gauja Lulė, ir norėjo ją, na, apsaugoti nuo nusivylimo. 

Kiek saugotojų, mąstė Straikas, kai automobilis tamsoje pasuko už 
kampo. Negi Lula buvo tokia trapi? Kolovo Džonso pakaušis buvo su- 
stingęs ir nejudėjo, akys nuolat nukrypdavo Straikui į veidą. 

— O paskui Lulė pamanė, kad aptiko pėdsaką - tikrojo tėvo pėdsa- 
ką, bet paaiškėjo, kad ne. Aklavietė. Taip, liūdna. Ji iš tikrųjų manė jį 
radusi, o paskui viskas nuėjo šuniui ant uodegos. 

- Koks pėdsakas? 

- Kažkaip susijęs su vieta, kurioje buvo koledžas. Jai motina kažką 
pasakė. Lulė pamanė, kad rado koledžą, nuėjo į archyvą su ta juokinga 
savo drauguže, vardu... 

— Rošelė? - įsiterpė Straikas. 

Mersedesas burzgė Oksfordo gatve. 

— Taip, su Rošele. Lulė su ja, regis, susipažino klinikoje. Vargšė. 
Lulė su ja elgėsi neįtikimai meiliai. Vežiojo ją po parduotuves. Tačiau 
jos nieko nerado, o gal koledžas buvo ne tas, neprisimenu. 

— Gal ji ieškojo vyro, pavarde Agjemanas? 

— Neprisimenu, kad būtų minėjusi pavardę. 

— Arba Ovusu? 

Kiara nustebusi nukreipė į jį gražias šviesias akis. 

— Tai tikroji Gi pavardė! 

- Žinau. 

— O Dieve, - sukikeno Kiara, - Gi tėvas niekada nestudijavo kole- 
dže. Jis buvo autobuso vairuotojas. Mušdavo Gi, kam šis be paliovos 
piešia sukneles. Todėl Gi ir pavardę pasikeitė. 

Automobilis ėmė lėtinti greitį. Ilga keturių žmonių pločio eilė, nusi- 
driekusi per visą kvartalą, vedė prie nepastebimų it privataus namo durų. 
Prie durų su baltomis kolonomis trainiojosi pulkas tamsių žmogystų. 

— Paparacai, - pirmą kartą prabilo Kolovas Džonsas. - Atsargiai 
lipk iš mašinos, Kiara. 

Jis išlipo, apėjo automobilį ir sustojo prie kairiųjų užpakalinių du- 
relių, bet paparacai jau atbėgo, grėsminga minia tamsiais drabužiais, 
apsupo juos ir pakėlė ilganosius fotoaparatus. 

Kiara su Straiku išlipo į blyksčių ugnį, tolygią kulkosvaidžių. Strai- 
kas staiga trumpam apako; palenkė galvą, nejučiomis apkabino Kiarą 

Parker per grakščius petelius ir nutempė prie juodo stačiakampio, siū- 
lančio prieglobstį, ir durys stebuklingai atsidarė juos įleisdamos. Eilė 
pratrūko rėkti, piktintis, kad juodu eina be eilės, klykti susijaudinusi; 
paskui blykstės užgeso, juodu atsidūrė viduje, triukšmas griaudėjo it 
fabrike ir garsiai, įkyriai gaudė bosas. 

— Oho, tu puikiai jauti kryptį, - tarė Kiara. - Aš paprastai kaip ka- 
muoliukas atšoku nuo apsaugininkų, ir jie turi įstumti mane vidun. 

Straikui prieš akis tebedegė violetinės ir geltonos šviesos blykstės. 
Jis paleido jos ranką. Kiara buvo tokia blyški, kad tamsoje beveik švy- 
tėjo. Paskui juos ėmė toliau stumti dar bent dešimt žmonių, sulauku- 
sių eilės. 

- Eime, - tarė Kiara, suėmė jo ranką švelnia rankele ilgais pirštais 
ir nusitempė. 

Kai juodu, aukštesni už daugumą lankytojų, brovėsi per minią, visi 
lydėjo juos akimis. Straikas atkreipė dėmesį, kad į sienas įmontuoti ilgi 
stikliniai akvariumai, kuriuose plūduriuoja dideli vaško gumulai, pa- 
našiai kaip senose motinos lempose „Astro“ Palei sienas stovėjo ilgos 
juodos odinės sofutės, o arčiau šokių aikštelės - kabinos. Vargiai bū- 
tum pasakęs, kokio dydžio klubas, nes visur apgalvotai buvo pristaty- 
ta veidrodžių. Akimirką Straikas kaktomuša susidūrė su savo atspin- 
džiu - tikrų tikriausias sunkiasvoris už sidabrinės fėjos Kiaros. Muzika 
persmelkė jį, vibravo galvoje ir kūne; šokių aikštelėje buvo taip ankšta, 
jog atrodė stebuklas, kad šokėjai pajėgia mindžikuoti ir svyruoti. 

Jie priėjo prie minkštų durų, saugomų plikagalvio apsaugininko. 
Jis nusišypsojo Kiarai, rodydamas du auksinius dantis, ir atidarė slap- 
tas dureles. 

Jie įėjo į tylesnį, bet tokį pat sausakimšą barą, matyt, skirtą įžy- 
mybėms ir jų draugams. Straikas pažino televizijos laidų vedėją mini 
sijonėliu, muilo operų herojų, komiką, garsų meilės nuotykiais, paskui 
tolimame kampe pamatė ir Evaną Dafildą. 

Kaklą jis buvo apsijuosęs šaliku su kaukolėmis, mūvėjo aptemptus 
juodus džinsus ir sėdėjo ant dviejų juodų sofų sandūros, tiesiais kam- 
pais nukoręs rankas nuo juodų atlošų, o aplink būriavosi jo draugija, 
daugiausia moterys. Tamsūs iki pečių plaukai buvo nudažyti šviesiai; 
išblyškęs, išsišovusiais skruostikauliais, o skaisčios melsvai žalios akys 
su tamsiai violetiniais ratilais. 

Nuo Dafildo draugijos per visą salę sklido magnetinė trauka. Strai- 
kas pastebėjo, kad kiti lankytojai slapta žvilgčioja į juos; kad draugija 
turi daugiau laisvo ploto - apie juos didesnė erdvė negu apie kitus. Strai- 
kas suvokė, kad Dafildo ir jo svitos nesivaržymas viso labo meistriškai 
suvaidintas; visi buvo budrūs it medžiojami žvėrys ir nerūpestingai iš- 
didūs it plėšrūnai. Priešingai nei įprasta, šlovės džiunglėse persekiojami 
ir medžiojami stambieji žvėrys, taip jiems atiduodama, kas priklauso. 

Dafildas kalbėjosi su patrauklia brunete. Ji prasižiojusi klausėsi, 
žvelgė į jį beveik absurdiškai dievinamai. Kiarai su Straiku prisiarti- 
nus, Dafildo žvilgsnis akimirksnį nukrypo nuo brunetės, žaibiškai ap- 
žvelgė barą ir akimoju įvertino, ar salė pakankamai juo susidomėjusi, 
taip pat kitas atsiveriančias galimybes. 

— Kiara! - kimiai pašaukė. 

Brunetę lyg kas vandeniu perliejo, kai Dafildas vikriai pašoko; lie- 
sas ir vis dėlto raumeningas, jis išlindo iš už stalo apkabinti Kiaros, 
kuri, avėdama batais su platforma, buvo dvidešimt centimetrų aukš- 
tesnė. Ji paleido Straiko ranką, kad galėtų apkabinti Dafildą. Vieną 
žvaigždėtą akimirką juodu stebėjo visas baras, bet greitai publika atsi- 
kvošėjo ir grįžo prie savo tauškalų ir kokteilių. 

— Evanai, čia Kormoranas Straikas, - tarė Kiara. Ji prikišo lūpas 
Dafildui prie ausies, ir Straikas veikiau pamatė, negu išgirdo ją sakant: 
„Jis Džonio Rokbio sūnus!“ 

— Kaip laikaisi, brolau? - paklausė Dafildas ir ištiesė ranką, o Strai- 
kas ją paspaudė. 

Kaip visi nepataisomi Straiko pažįstami mergišiai, Dafildas kalbė- 
jo ir laikėsi šiek tiek manieringai. Gal todėl, kad ilgai būdavo moterų 
draugijoje, gal taip nuginkluodavo grobį. Rankos mostu Dafildas pa- 
rodė svitai pasitraukti, kad atsirastų vietos Kiarai; brunetė visiškai nu- 
kabino nosį. Straikas pats turėjo susirasti žemą kėdutę, atsinešti prie 
stalo ir paklausti Kiaros, ko ji norinti gerti. 

— Naaa, užsakyk man „Buzi Uzi, - tarė ji, - už mano pinigus, zui- 
kuti. 

Straikas iš kvapo nusprendė, kad kokteilyje daugiausia anyžių 
trauktinės pernė. Sau jis pasiėmė vandens ir grįžo prie stalo. Kiara su 
Dafildu kalbėjosi beveik sukišę nosis; bet kai Straikas pastatė gėrimus 
ant stalo, Dafildas atsisuko. 

— Tai kuo vertiesi, Kormoranai? Irgi muzika? 

— Ne, - atsakė Straikas, - aš seklys. 

— Nieko sau, - atsiliepė Dafildas. - Ką užmušiau šį kartą? 

Svita išdrįso kreivai, nervingai šyptelėti, bet Kiara pasakė: 

— Nejuokauk, Evanai. 

- Aš nejuokauju, Kiara. Kai sumanysiu juokauti, net tu pastebėsi, 
nes bus be proto juokinga. 

Brunetė sukikeno. 

- Sakiau, kad nejuokauju, - pasipiktino Dafildas. 

Brunetė krūptelėjo, lyg būtų gavusi antausį. Kiti nepastebimai susi- 
gūžė, nors ir taip sėdėjo susispaudę, paskui ėmė šnekučiuotis, laikinai 
palikę ramybėje Kiarą, Straiką ir Dafildą. 

- Evanai, taip negražu, - tarė Kiara, bet priekaištas veikiau glamo- 
nėjo, negu įgėlė, ir Straikas pastebėjo, kad brunetę ji perbedė gailesčio 
nepažįstančiomis akimis. 

Dafildas barbeno pirštais į stalo kraštą. 

- Tai koks tu seklys, Kormoranai? 

— Privatus. 

- Evanai, brangusis. Kormoraną pasamdė Lulės brolis... 

Bet Dafildas, matyt, pamatė kai ką įdomaus prie baro, nes pašoko 
ir įsimaišė į minią. 

- Jam šioks toks dėmesio sutrikimas, - atsiprašomai paaiškino 
Kiara. - Be to, jis vis dar kaip nesavas dėl Lulės. Tikrai, - patvirtino lyg 
ir irzlokai, lyg ir linksmai, nes Straikas kilstelėjo antakius ir iškalbin- 
gai pažvelgė į geidulingąją brunetę, sukiojančią tuščią mochito taurę 
niūria mina. - Kažkas prilipo prie tavo prašmatniojo švarko, - pridūrė 
Kiara ir pasilenkusi nubraukė nematomus trupinius. 

Matyt, nuo picos, pamanė Straikas. Užuodė aitriai saldžius Kiaros 
kvepalus. Sidabrinė suknelės medžiaga buvo tokia standi, kad kaip 
šarvai atšoko nuo kūno, ir jis galėjo netrukdomai apžiūrėti mažas bal- 
tas krūtis su smailiais rausvais kaip kriauklės speneliais. 

- Kokiais kvepalais pasipurškei? 

Ji pakišo jam po nosim riešą. 

- Naujausias Gi kūrinys, - atsakė ji. - „Eprise“, prancūziškai reiškia 
„Įsimylėjęs , Žinai? 

- Aha, - atsakė jis. 

Grįžo Dafildas su nauja taure, prasiskynė kelią per minią, visi pa- 
kerėti lydėjo jį akimis. Jo kojos, aptemptos siaurais džinsais, priminė 
pypkės krapštukus, o akys su tamsiais ratilais - išprotėjusį Pjero. 

— Evanai, mažiuk, - tarė Kiara, kai Dafildas vėl atsisėdo, - Kormo- 
ranas tiria... 

- Jis tave girdėjo, - pertraukė ją Straikas. - Nesivargink. 

Jis pamanė, kad aktorius ir šitai išgirdo. Dafildas skubiai išgėrė, ką 
atsinešęs, ir persimetė žodį su svita. Kiara gurkšnojo kokteilį, paskui 
niuktelėjo Dafildui. 

— Kaip sekasi filmuotis, meiluti? 

— Puikiai. Narkotikų prekeivis su polinkiu į savižudybę. Nesudė- 
tingas vaidmuo, pati supranti. 

Visi nusišypsojo, išskyrus patį Dafildą. Jis ėmė barbenti pirštais į 
stalą, tuo pat taktu mušdamas pėdomis. 

— Nuobodybė, - paskelbė jis. 

Prisimerkęs žiūrėjo į duris, o svita stebėjo jį, Straiko nuomone, 
trokšdama kvietimo eiti kartu. 

Dafildo žvilgsnis nuo Kiaros nukrypo į Straiką. 

— Važiuojam pas mane? 

— Jėga, - sucypė Kiara, pergalingai ir grakščiai kaip katė atsisuko į 
brunetę ir vienu mauku išgėrė kokteilį. 

Vos spėjo jie išeiti iš įžymybių salės, prie Dafildo kaipmat pribėgo 
dvi girtos merginos. Viena užsivertė marškinėlius ir ėmė maldauti jo 
pasirašyti jai ant krūtų. 

— Elkis padoriai, mažule, - tarė Dafildas, braudamasis pro šalį. — 
Turi automobilį, Sisi? - sušuko per petį Kiarai, braudamasis per minią 
lankytojų, rėkiančių ir rodančių į jį pirštais. 

- Taip, mielasis, - sušuko ji. - Aš jam paskambinsiu. Kormoranai, 
branguti, turi mano mobilųjį? 

Straikas svarstė, kokias išvadas lauke padarys paparacai, išvydę, 
kad Kiara su Dafildu iš klubo išeina kartu. Ji kažką šaukė į išmanųjį 
telefoną. Jie priėjo prie durų. 

— Palaukit, - tarė Kiara, - jis atsiųs žinutę, kai privažiuos. 

Ir ji, ir Dafildas šiek tiek nervinosi: it budrūs susikaupę varžovai, 
besiruošiantys įbėgti į stadioną. Paskui Kiaros telefonas suzirzė. 

— Puiku, jis čia, - tarė ji. 

Straikas pasitraukė, praleisdamas Kiarą su Dafildu, paskui skubiai 
nuėjo prie priekinės keleivio sėdynės, o Dafildas, eilei klykiant, apibė- 
go mašiną akinamoje blyksčių šviesoje ir griuvo ant užpakalinės sėdy- 
nės su Kiara, kuriai įsėsti padėjo Kolovas Džonsas. Straikas užtrenkė 
priekines keleivio dureles, ir du paparacai, kurie pasilenkę be paliovos 
fotografavo Dafildą su Kiara, atšoko atbuli. 

Kolovas Džonsas grįžo prie vairo neskubėdamas; uždarame ir kar- 
tu atvirame mersedese apšaudomas blyksčių Straikas jautėsi kaip mė- 
gintuvėlyje. Prie langų ir priekinio stiklo buvo prispausti objektyvai; 
tamsoje šmėkščiojo nedraugiški veidai, prieš automobilį lakstė juodos 
figūros. Už blyksčių bangavo eilė, smalsi ir susijaudinusi. 

- Spausk, po perkūnais! - suniurzgė Straikas Kolovui Džonsui, 
ir šis pagaliau paspaudė greičio pedalą. Paparacai, pastoję kelią, ėmė 
trauktis atbuli, vis dar fotografuodami. 

- Iki, nuokrušos, - teikėsi atsisveikinti Evanas Dafildas nuo užpa- 
kalinės sėdynės, kai automobilis pajudėjo. 

Bet fotografai bėgo paskui mašiną, akindami blykstėmis iš abiejų 
pusių, ir Straiką išpylė prakaitas: staiga jis vėl pasijuto besikratantis 
„Vikingu“ geltoname šunkelyje, o aplink į Afganistano orą pokšėjo ka- 
nonados fejerverkai; išvydo priekyje bėgantį vaikiną, tempiantį paskui 
save vaiką. Nejučiomis subaubė: „Stabdyk!“, puolė į priekį ir griebė 
Anstį, prieš dvi dienas tapusį tėvu, - šis sėdėjo iškart už vairuotojo; 
paskui tik pasipiktinęs Ansčio riksmas ir metalinis užpakalinių dure- 
lių, į kurias jis atsitrenkė, žvangesys, „Vikingas“ kurtinamai sprogsta, 
ir pasaulis virsta miglota skausmo ir siaubo dėme. 

Mersedesas įsuko į beveik tuščią gatvę. Straikas taip įsitempė, kad 
net suskaudo dar likusios blauzdos raumenis. Šoniniame veidrodė- 
lyje jis pamatė du motociklus su keleiviais, važiuojančius įkandin. 
Princesė Diana ir Paryžiaus tunelis; greitoji, vežanti Lulos Landri la- 
voną, 0 prie automobilio tamsaus stiklo prispausti fotoaparatai; štai 
kokie vaizdai pralėkė jam galvoje, mersedesui skriejant tamsiomis 
gatvėmis. 

Dafildas prisidegė cigaretę. Akies kampučiu Straikas užpakalinio 
vaizdo veidrodėlyje pamatė, kad Kolovas Džonsas paniuro, nors ne- 
prieštaravo. Po valandėlės Kiara ėmė kažką šnibždėti Dafildui. Strai- 
kas išgirdo savo vardą. 

Po penkių minučių jie vėl pasuko už kampo ir priekyje išvydo dar 
vieną būrelį juodai apsirengusių fotografų; šie puolė prie automobilio 
vos jį išvydę, žybtelėjo blykstės. Užpakalyje sustojo motociklai. Strai- 
kas matė, kad visi keturi lekia artyn, laukdami akimirkos, kai atsidarys 
automobilio durelės. Pajutęs adrenalino antplūdį, Straikas įsivaizdavo, 
kaip šoka iš mašinos ir trenkia brangius fotoaparatus į betoną, kumš- 
čiais parbloškia jų savininkus. Lyg skaitydamas jo mintis, Dafildas su- 
ėmė durų rankeną ir sušuko: 

- Sudaužyk tuos velnio aparatus, Kormoranai, juk tu tam ir skirtas! 

Atdaros durelės, nakties oras, nepakeliamai ryškios blykstės; Strai- 
kas skubiai nužingsniavo iš paskos kaip bulius, palenkęs didelę galvą, 
neatitraukdamas akių nuo šmėžuojančių Kiaros kulniukų ir nesileis- 
damas apakinamas. Jie užlėkė tris laiptelius į viršų, Straikas buvo pa- 
skutinis, jis ir užtrenkė duris paparacams prieš nosį. 

Akimirką Straiką su anais dviem vienijo persekiojamųjų patirtis. 
Mažutėje blausiai apšviestoje fojė buvo ramu ir jauku. Paparacai kažką 
šūkavo vienas kitam už laukujų durų it kareiviai, apsupę pastatą. Da- 
fildas krapštėsi prie buto durų, vieną po kito taikydamas raktus. 

— Gyvenu čia tik porą savaičių, - paaiškino ir, įsirėmęs petimi, ga- 
lop atidarė duris. Peržengęs slenkstį, nusitraukė ankštą striukę, nu- 
metė ant grindų prie durų ir nuėjo koridoriumi pirmas, kraipydamas 
siaurus klubus vos ne kaip Gi Somė, įžengė į svetainę ir įjungė šviesas. 

Kuklų elegantišką pilkos ir juodos spalvos dekorą slėpė visokie 
griozdai, tvyrojo cigarečių, kanapių ir alkoholio tvaikas. Straikas gyvai 
prisiminė vaikystę. 

— Reikia rabarbarą nugręžt, - paskelbė Dafildas ir nueidamas per 
petį parodė nykščiu, - gėrimai virtuvėje, Sisi. 

Ši šyptelėjo Straikui ir žengė pro Dafildo parodytas duris. 

Straikas apžvelgė kambarį, atrodantį taip, lyg nepriekaištingą skonį 
turintys tėvai paliko juo rūpintis paaugliui. Visi paviršiai - vien šiukš- 
lės, daugiausia prirašyti popiergaliai. Į sieną atremtos trys gitaros. 
Apšnerkštą stiklinį kavos staliuką supa juodi su balta pufai, atsukti 
į milžinišką plazminį televizorių. Šiukšlės nuo kavos staliuko krinta 
tiesiai ant juodo kailinio kilimo. Už ilgų langų su permatomomis pil- 


gatvės žibintu. 

Grįžo Dafildas, segdamasis kelnių užtrauktuką. Pamatęs, kad su 
Straiku liko vienas, nervingai sukikeno. 

— Jauskis kaip namie, spinta. Tiesą sakant, pažįstu tavo senį. 

— Tikrai? - paklausė Straikas, sėsdamasis į minkštą kubo pavidalo 
krėslą, aptrauktą ponio oda. 

— Taip. Porą kartų buvau susitikęs, - tarė Dafildas. - Klasiškas 
tipas. 

Jis paėmė gitarą, pradėjo kažką skambinti, apsigalvojo ir vėl atrėmė 
instrumentą į sieną. 

Grįžo Kiara su buteliu vyno ir trimis taurėmis. 

— Pasisamdytum valytoją, pupuliuk, - prikišo ji Dafildui. 

— Jos niekaip nesusitvarko, - atsakė Dafildas, peršoko per krėslo 
atlošą ir atsisėdo, plačiai išskėtęs kojas. - Pritrūksta ištvermės. 

Straikas nustūmė į šoną šiukšles nuo kavos staliuko, kad Kiara ga- 
lėtų pastatyti butelį ir taures. 

— Maniau, tu persikraustei pas Mo Inesą, - tarė ji, pilstydama vyną. 

— Buvau nusikraustęs, nesugyvenom, - atsakė Dafildas, ieškoda- 
mas ant stalo tarp šiukšlių cigarečių. - Senis Fredis išnuomojo man šį 
butą tik mėnesiui, kad būtų patogiau nusigauti iki „Pinewood“ studi- 
jos. Jis nori, kad laikyčiausi atokiau nuo ankstesnių pagundų. 

Nešvariais pirštais jis apčiuopė rožinį, daugybę tuščių cigarečių 
pakelių su atplėštais kartono gabaliukais, tris Žiebtuvėlius, tarp jų 
graviruotą „Zippo ; kilstelėjo papirosinį popierių „Rizla“, suraizgytus 
laidus, neprijungtus prie aparatūros, malką kortų, purviną dėmėtą 
nosinę, nešvarius suglamžytus popiergalius, muzikos žurnalą su ne- 
spalvota niūraus Dafildo nuotrauka viršelyje, pastumdė atplėštus ir 
neatplėštus laiškus, porą juodų sumurkšlintų odinių pirštinių, saują 
smulkiųjų ir švarioje porcelianinėje peleninėje ant krašto - vienišą 
mažo sidabrinio revolverio pavidalo rankogalių sąsagą. Pagaliau iš po 
sofos jis iškrapštė minkštą pakelį „Gitanes“, prisidegė, išpūtė į lubas 
ilgą dūmų srovelę ir tarė Kiarai, kuri, įsitaisiusi ant sofos iš šono į vy- 
rus, gurkšnojo vyną. 

— Vėl pasklis gandai, kad mudu dulkinamės, Si, - jis parodė į ty- 
kančių fotografų šešėlius už lango. 

— O ką pasakys apie Kormoraną? - paklausė Kiara, iš šono dirste- 
lėjusi į Straiką. - Meilė trise? 

- Apsaugininkas, - atsakė Dafildas, prisimerkęs apžiūrinėdamas 
Straiką. - Panašus į boksininką. O gal dalyvaudavo kovose be taisy- 
klių. Nenori išgerti, Kormoranai? 

- Ačiū, ne, - atsakė Straikas. 

- Ir ką tai reiškia, anoniminis alkoholikas ar dirbi? 

- Dirbu. 

Dafildas kilstelėjo antakius ir prunkštelėjo. Regis, nervinosi, žvilg- 
čiojo į Straiką, barbeno pirštais į stiklinį staliuką. Kai Kiara paklausė, 
ar jis daugiau nebuvo aplankyti ledi Bristou, lengviau atsiduso, kad 
turi apie ką kalbėti. 

— Velnias, ne. Vieno karto pakako. Siaubas ir košmaras. Vargšė 
senė. Tuoj pakratys kanopas. 

— Tu šaunuolis, kad nuvažiavai jos aplankyti, Evanai. 

Straikas suprato, kad ji stengiasi parodyti Dafildą kuo palankiau. 

- Jūs gerai pažįstate Lulos motiną? - paklausė jis Dafildo. 

— Ne. Prieš Lu mirtį buvau su ja susitikęs tik kartą. Aš jai nepatikau. 
Nepatikau visai Lu šeimai. Nežinau, - pasimuistė jis, - koks velnias 
mane ten nešė, tiesiog norėjau pasikalbėti su žmogumi, kuriam ne vis 
tiek, kad ji žuvo. 

— Evanai! - papūtė lūpas Kiara. - Prašyčiau taip nekalbėti, man irgi 
ne vis tiek! 

— Taip, suprantama... 

Keistai moteriškai ir lanksčiai Dafildas susirietė krėsle beveik 
embriono poza ir giliai įtraukė dūmo. Ant stalo už jo krėslo atkal- 
tės apšviesta lempos stovėjo didžiulė teatrališka jo nuotrauka su Lula 
Landri, daryta per kažkokią fotosesiją. Jie juokais grūmėsi prie pieštų 
medžių; ji vilkėjo raudoną suknelę iki žemės, o jis - prigludusį juodą 
kostiumą, nusmaukęs ant kaktos gauruotą vilko kaukę. 

— Įdomu, ką pasakytų mano mama, jei užversčiau kanopas? Tėvai 
išsirūpino teismo sprendimą, draudžiantį artintis prie jų namų, - pra- 
nešė Straikui Dafildas. - Labiausiai stengėsi tėtušis. Nes prieš porą 
metų nušvilpiau jų televizorių. Žinai ką? - pridūrė jis, ištiesęs kaklą, 
kad matytų Kiarą, - aš jau penkias savaites ir dvi dienas užrišęs. 

- Nuostabu, mažuti! Tiesiog puiku! 

- Aha, - atsiliepė jis ir atsitiesė. - Nieko neklausi? - kreipėsi jis į 
Straiką. - Maniau, tu tiri Lu žmogžudystę? 

Prie tokios bravūros nederėjo virpantys pirštai. Jam ėmė tirtėti ke- 
liai, visai kaip Džonui Bristou. 

— Manai, tai žmogžudystė? - paklausė Straikas. 

— Ne. - Dafildas įtraukė dūmo. - Taip. Galbūt. Nežinau. Žmogžu- 
dystę būtų lengviau paaiškinti negu savižudybę. Nes ji nebūtų nusižu- 
džiusi, nepalikusi man raštelio. Žinok, laukiu, kol atsiras raštelis, tik 
tada patikėčiau. O kol kas ne. Aš net laidotuvių neprisimenu. Buvau 
kaip pamišęs. Įsišoviau tiek, kad vos galėjau paeiti. Manau, jei prisi- 
minčiau laidotuves, lengviau atsikvošėčiau. 

Jis suspaudė lūpomis cigaretę ir ėmė barbenti pirštais į stiklinio 
staliuko kraštą. Po valandėlės, matyt, sutrikdytas įdėmaus Straiko 
žvilgsnio, pareikalavo: 

— Tai klausk mane ko nors. Beje, kas tave pasamdė? 

— Lulos brolis Džonas. 

Dafildas liovėsi barbenti. 

— Tas godus šiknius? 

— Godus? 

- Jis maniakiškai klausinėdavo, kaip ji leidžia savo pinigus, lyg būtų 
buvęs jo sušiktas reikalas. Turtuoliai visada mano, kad kiti veltėdžiai, 
pastebėjai? Visa sumauta jos šeima manė, kad aš gyvenu iš jos kišenės, 
ir per laiką, - jis pasukinėjo pirštu prie smilkinio, - ši nuomonė prasi- 
skverbė, pasėjo abejones, aišku? 

Jis čiupo vieną žiebtuvėlių nuo stalo ir pradėjo spragsėti, stengda- 
čias ir gęstančias, o Dafildas kalbėjo: 

— Turbūt manė, kad jai tinkamesnis būtų koks turtingas sąskaiti- 
ninkas kaip jis pats. 

— Jis advokatas. 

— Nesvarbu. Koks skirtumas, vis tiek jis padeda turtuoliams prisi- 
grobti kuo daugiau pinigų, ar ne? Paveldėjo iš tėvelio patikos fondą, 
koks jo reikalas, ką sesuo daro su savo pinigais? 

— Kokie sesers pirkiniai keldavo jam didžiausią nepasitenkinimą? 

— Kiekvienas šūdniekis, nupirktas man. Visa velnio šeima buvo to- 
kia, nesipiktino, jei pinigus ji leido jiems, tegu lieka šeimoje, nieko 
baisaus. Lu suprato, kad jie godišiai, bet jau sakiau, vis dėlto pėdsaką 
tokios kalbos palieka. Ko tik jie Lu neprišnekėjo. 

Jis numetė nebeveikiantį žiebtuvėlį ant stalo, prisitraukė kelius prie 
krūtinės ir perbedė Straiką trikdančiomis melsvai žaliomis akimis. 

— Vadinasi, jis tebėra įsitikinęs, kad tai padariau aš, tiesa? Tavo 
klientas? 

— Ne, nemanau, - atsakė Straikas. 

- Tada jis pakeitė savo sumautą nuomonę, nes iki pat savižudybės 
verdikto visiems tvirtino, kad tai mano darbas. Tačiau aš turėjau tvirtą 
alibi, tegu apsišika. Velniop jį. Juos. Visus. 

Jis atsistojo - neramus, dirglus, įsipylė dar vyno į beveik nepaliestą 
taurę ir prisidegė dar vieną cigaretę. 

— Ką gali man papasakoti apie tą dieną, kai mirė Lula? - paklausė 
Straikas. 

— Turi omeny naktį? 

— Dienos įvykiai irgi gali būti svarbūs. Norėčiau išsiaiškinti keletą 
dalykų. 

— O? Ką gi, klausk. 

Dafildas vėl susmuko į krėslą ir prisitraukė prie krūtinės kelius. 

- Lula tau ne kartą skambino nuo vidurdienio iki šešių vakaro, bet 
tu neatsiliepei. 

— Ne, - tarė Dafildas ir vaikiškai pradėjo krapštyti skylę ant džinsų 
kelio. - Buvau užsiėmęs. Dirbau. Kūriau dainą. Nenorėjau atitrūkti. 
Kad įkvėpimas nedingtų. 

— Tai tu nežinojai, kad ji tau skambina? 

— Na, žinojau. Mačiau jos numerį. - Jis pasitrynė nosį, ištiesė kojas 
ant stiklinio staliuko, sunėrė rankas. - Norėjau ją truputį pamokyti. 
Tegu Žino, maniau. 

— Kodėl, tavo nuomone, ją reikėjo pamokyti? 

— Dėl to sumauto reperio. Norėjau, kad ji persikraustytų pas mane, 
kol jis gyvens jos name. „Nebūk kvailas, negi tu manim nepasiti- 
ki?“ — Lulos balsą ir veido išraišką jis pamėgdžiojo nevykusiai mer- 
gaitiškai. - Pasakiau jai: „Tai tu nebūk kvaila. Įrodyk, kad neturiu ko 
rūpintis, persikelk pas mane.“ Oji nesutiko. Tada aš pamaniau, pažiū- 
rėsim, kieno bus viršus. Įdomu, ar tau patiks. Pasikviečiau į namus Elę 
Kareirą, kūrėm tekstus, o paskui aš nusivežiau Elę į „Uzi“ Lu neturėjo 
teisės skųstis. Dalykinis susitikimas. Verslo reikalai. Dainą kūrėm. Tik 
draugai, kaip ji ir tas gangsteris reperis. 

— Maniau, ji Dibio Mako kaip gyva nebuvo mačiusi. 

- Ji nebuvo, bet jis savo ketinimų neslėpė, tiesa? Girdėjai dainą, 
kurią jis sukūrė? Lu iš susižavėjimo susileido. 

— „Pažvelk į veidrodį, pupyte, neriesk nosies, tu ne Lula“, - paslau- 
giai ėmė cituoti Kiara, bet bjaurus Dafildo žvilgsnis ją nutildė. 

- Ji paliko tau balso pranešimų? 

- Taip, porą. „Evanai, prašom man paskambinti. Skubu. Nenoriu 
kalbėti telefonu.“ Visada būdavo skubu, kai ji norėdavo sužinoti, ką 
veikiu. Suprato, kad aš įsiutęs. Nerimavo, kad pasikviečiau Elę. Dėl 
Elės amžinai triesdavo, nes žinojo, kad mes dulkinomės. 

— Ji sakė, kad reikalas skubus ir kad nenori kalbėti telefonu? 

— Taip, bet tik todėl, kad pulčiau jai skambinti. Tokia jos gudrybė. Ji 
galėdavo būti velniškai pavydi - Lu. Ir velnioniška intrigantė. 

— Gal nutuoki, kodėl tą dieną ji be paliovos skambino ir dėdei? 

— Kokiam dėdei? 

— Toniui Landriui, jis irgi advokatas. 

— Jam? Jam ji nebūtų skambinusi, jo Lu nekentė labiau negu bro- 
lelio. 

— Ji be perstojo jam skambino, be to, tuo pačiu laiku kaip ir tau. 
Palikdama maždaug tokius pat pranešimus. 

Įsistebeilijęs į Straiką, Dafildas purvinais nagais pasikasė neskustą 
smakrą. 

— Nežinau, koks reikalas. Gal dėl motinos. Gal senoji ledi B buvo 
vežama į ligoninę. 

— Nemanai, kad tą rytą galėjo nutikti kas nors, jos nuomone, svar- 
baus ar įdomaus ir tau, ir jos dėdei? 

— Nėra tokio dalyko, kuris galėtų dominti ir mane, ir jos sumautą 
dėdę, - tarė Dafildas. - Aš buvau jį sutikęs. Jį domintų tik akcijų kursas. 

— Gal tai buvo asmeniškai susiję su ja? 

— Tada ji tuo labiau nebūtų skambinusi tam nuopisai. Jie nemėgo 
vienas kito. 

— Kodėl taip sakai? 

— Jos nuomonė apie jį buvo tokia pat, kaip mano apie savo iš- 
myžtprotį tėtušį. Abu manė, kad mudu šūdas ir niekas. 

- Ji apie tai su tavim kalbėjo? 

— O taip. Jis manė, kad jos psichikos bėdos - tik bandymas atkreip- 
ti dėmesį, ištvirkimas. Apsimetinėjimas. Nepakeliama našta motinai. 

Pasidarė meilesnis, kai ji pradėjo uždirbti pinigų, bet ji nieko nepa- 
miršo. 

- Ir ji tau nepasakė, atvažiavusi į „Uzi, kodėl skambino? 

— Ne, - atsakė Dafildas ir prisidegė dar vieną cigaretę. - Kai atva- 
žiavo, pasiuto tą pat akimirką, nes pamatė Elę. Jai labai nepatiko. Buvo 
visiškai suknistos nuotaikos. 

Pirmą kartą jis kreipėsi pagalbos į Kiarą, todėl ši liūdnai linktelėjo. 

— Tiesą sakant, ji su manim nesikalbėjo, - tarė Dafildas. - Dau- 
giausia ji kalbėjosi su tavim, tiesa? 

— Taip, - atsakė Kiara. - Bet ji nesakė man, kad ją būtų kas nors 
nuliūdinęs. 

— Pora žmonių man užsiminė, kad jos telefoninių pokalbių buvo 
klausomasi... — prabilo Straikas, bet Dafildas jį pertraukė: 

- O taip, buvo klausomasi balso pranešimų, ir ne vieną savaitę. Ži- 
nojo, kur susitiksime, viską. Šūdžiai. Supratę, kas vyksta, mes iškart 
pasikeitėm telefono numerius ir paskui būdavom labai atsargūs, pa- 
likdami pranešimus. 

— Tai nebūtum nustebęs, išgirdęs iš Lulos apie kokius nors nemalo- 
numus, kurių ji būtų nenorėjusi aptarti telefonu? 

— Nebūčiau, bet jei tai būtų buvę svarbu, ji būtų man pasakiusi klube. 

— Bet ji nepasakė? 

— Ne, jau sakiau, visą vakarą su manim nesikalbėjo, - sutrūkčiojo 
tobulas Dafildo žandikaulio raumuo. - Ji be paliovos žvilgčiojo į tele- 
foną - kiek laiko. Supratau, kad nori mane įsiutinti. Rodė, kaip nekan- 
trauja grįžti namo ir susitikti su sumautu Dibiu Maku. Sulaukė, kol Elė 
išėjo į tualetą, atsistojo, priėjo pasakyti man, kad išvažiuoja, o aš papra- 
šiau, kad grąžintų apyrankę; tą, kurią padovanojau per sužadėtuves. Ji 
tėškė ją ant stalo prieš mane visų žioplių akivaizdoje. Aš ją pakėliau ir 
pasakiau: „Gal kam nors reikia? Niekieno daiktelis.“ Lu ir išlėkė. 

Jis pasakojo taip, lyg Lula nebūtų mirusi prieš tris mėnesius, lyg tai 
būtų įvykę vakar ir dar būtų galima susitaikyti. 

— Tačiau tu bandei ją sulaikyti, tiesa? - paklausė Straikas. 

Dafildas prisimerkė. 

— Sulaikyti? 

- Pasak liudytojų, griebei jai už rankų. 

— Tikrai? Neprisimenu. 

— Bet ji ištrūko, o tu likai, tiesa? 

— Palaukiau dešimt minučių, nes neketinau jos džiuginti, vydama- 
sis visų akivaizdoje, paskui išėjau iš klubo ir liepiau vairuotojui vežti 
mane į Kentigerno Sodus. 

— Užsidėjęs vilko kaukę, - tarė Straikas. 

— Taip, kad tie velnio pašlemėkai, - jis linktelėjo į langą, - neįam- 
žintų manęs, kai esu girtas kaip dūmas ar įsiutęs. Jie pašėlsta, kai už- 
sidengiu veidą. Neduodu užsidirbti. Vienas net bandė nutraukti kau- 
kę, bet aš išsisukau. Įsėdau į mašiną ir leidau jiems fotografuoti pro 
užpakalinį langą, kaip vilkas juos siunčia po velnių. Privažiavau prie 
posūkio į Kentigerno Sodus, o ten buvo pilna paparacų. Supratau, kad 
ji jau namie. 

- Žinojai kodą? 

— Devyniolika šešiasdešimt šeši, taip. Bet aš supratau, kad ji liepė 
apsaugininkams manęs neįleisti. Neketinau brautis per minią, kad po 
penkių minučių būčiau išspirtas lauk. Paskambinau jai iš automobilio, 
bet ji neatsiliepė. Pamaniau, kad turbūt nulipo į apačią pasitikti Dibio 
Mako, atvykusio į Londoną. Todėl nuvažiavau malšinti skausmo. 

Jis užgesino nuorūką į vienišą kortą ant stalo krašto ir vėl ėmė 
ieškoti rūkalų. Straikas, nenorėdamas, kad pokalbis nutrūktų, pasiūlė 
savo. 

— Oi, ačiū. Labai dėkingas. Taip. Taigi vairuotojas mane išlaipino, 
ir aš nuėjau pas draugą, vėliau jis davė parodymus kaip liudytojas, taip 
pasakytų dėdė Tonis. Paskui truputį pamaklinėjau, įrodė vaizdo ka- 
meros, galop, nežinau... trečią?.. ketvirtą?.. 

— Pusę penkių, - tarė Kiara. 

— Taip, įsiveržiau pas Kiarą. 

Dafildas užsitraukė dūmo, stebeilydamas į raudoną cigaretės galiu- 
ką, išpūtė, paskui linksmai pasakė: 

— Taigi subinės neįmerkiau, tiesa? 

Straikui jo pasitenkinimas nepatiko. 

— O kada tu sužinojai, kad Lula nebegyva? 

Dafildas vėl prisitraukė kelius prie krūtinės. 

— Kiara pažadino mane ir pasakė. Aš negalėjau... velnias... taip... 
Bybienė, - jis susinėrė rankas ant viršugalvio ir įsispoksojo į lubas. - 
Aš negalėjau... Negalėjau patikėti. Tiesiog negalėjau patikėti. 

Straikas stebėjo jį ir suprato, kad Dafildas pirmą kartą suvokė, jog 
mergina, apie kurią taip lengvabūdiškai kalbėjo, kurią prisipažino 
pykdęs, erzinęs ir mylėjęs, tikrai ir neabejotinai nebegrįš; kad ji ištiško 
į snieguotą asfaltą ir jųdviejų santykių pagerinti nebeįmanoma. Dafil- 
das tebespoksojo į baltas lubas, ir jo veidas persikreipė it karikatūroje: 
sulaikyti ašaras. Jis nuleido rankas ant kelių ir įsikniaubė į jas. 

— Oi, meiluti, - tarė Kiara, dzingtelėdama pastatė taurę ant staliuko 
ir uždėjo ranką jam ant kaulėto kelio. 

— Tai mane visiškai pribaigė, - kimiai pasakė Dafildas, vis dar įsi- 
kniaubęs į kelius. - Labiau nebeįmanoma. Aš norėjau ją vesti. Aš ją 
mylėjau, velniai griebtų. Nebenoriu apie tai kalbėti. 

Jis pašoko ir išėjo iš kambario, pabrėžtinai šniurkščiodamas ir 
šluostydamasis nosį rankove. 

— Ar nesakiau? - sušnibždėjo Straikui Kiara. - Jis visiškai ištižo. 

— Nežinau, nežinau. Regis, narkotikų nebevartoja. Mėnuo be he- 
roino. 

- Žinau ir nenoriu, kad jis vėl pradėtų. 

— Aš jį apklausiau daug švelniau negu policininkai. Netgi mandagiai. 

— Tačiau tavo išraiška baisi. Griežta, na, lyg tu netikėtum nė vienu 
jo žodžiu. 

— Manai, jis grįš? 

— Taip, žinoma, grįš. Būk meilesnis, gerai? 

Ji skubiai vėl atsisėdo, nes grįžo Dafildas; veidas buvo niūrus, o 
klubus kraipė santūriau. Krito į savo krėslą ir tarė Straikui: 

— Baigiau cigaretes. Galiu tavęs paprašyti dar vienos? 

Nenoromis, nes beturėjo tris, Straikas padavė jam cigaretę, pridegė 
ir paklausė: 

— Kalbėsim toliau? 

— Apie Lulą? Gali kalbėti, jei nori. Aš daugiau neturiu ko pasakyti. 
Nieko konkretesnio. 

— Kodėl jūs išsiskyrėt? Turiu omeny pirmą kartą; kodėl ji tave pa- 
metė „Uzi, man aišku. 

Akies kampučiu jis pamatė, kad Kiara pasipiktinusi mostelėjo ran- 
ka; matyt, švelniau jam nepavyks. 

— O velniams tau žinoti? 

— Svarbu viskas, — atsakė Straikas. - Gyvenimas susideda iš smul- 
kmenų. Jos padeda paaiškinti, kodėl ji galbūt nusižudė. 

— Maniau, tu ieškai žudiko? 

— Aš ieškau tiesos. Tai kodėl išsiskyrėte pirmą kartą? 

— Po perkūnais, negi tai svarbu? - pratrūko Dafildas. Kaip Straikas 
ir tikėjosi, vaikinukas kaipmat užsiplieksdavo ir visai taip pat greitai 
tai susiję su mūsų pirmu išsiskyrimu, žąsine? Tai įvyko prieš du gerus 
mėnesius iki jos mirties. Aš irgi galiu pasivadinti sekliu ir klausinėti 
nesąmonių. Bet uždarbis neblogas, tiesa, jei pasiseka nutverti turtingą 
asilą klientą? 

— Evanai, liaukis, - nusiminė Kiara. - Sakei, kad nori padėti... 

— Taip, noriu padėti, bet taip elgtis nesąžininga. 

— Nieko baisaus, jei nenori atsakyti, - tarė Straikas. - Nieko tu ne- 
privalai. 

— Neturiu ko slėpti, tiesiog tai asmeniška, aišku? Mes išsiskyrė- 
me, - suriko Dafildas, - dėl narkotikų, dėl jos šeimos ir draugų, kurie 
be paliovos nuodijo jai sąmonę, ir dėl žurnalistų, nes ji niekuo ne- 
bepasitikėjo, aišku? Dėl spaudimo. - Dafildas prispaudė drebančias 
rankas prie ausų it ausines ir sugniaužė galvą. - Spaudimas, prakeiktas 
spaudimas, todėl mes ir išsiskyrėme. 

— Tuo metu vartojai narkotikus? 

— Aha. 

— Ir Lulai tai nepatiko? 

— Tikriau tariant, aplinkiniai aiškino jai, kad jai tai nepatinka. 

— Kas tokie? 

— Jos šeima, sumautas Gi Somė. Tas šikninis. 

— Sakydamas, kad ji niekuo nepasitikėjo, ką turi galvoj? 

— Negi nesupranti? Tavo senis nepasakojo? 

— Apie tėvą nežinau nieko, - šaltai atsakė Straikas. 

- Jie klausydavosi jos telefoninių pokalbių, imi jaustis nei šiaip, nei 
taip, ką, neturi nė lašo vaizduotės? Ją apsėdo mintis, kad visi pažįstami 
prekiauja jos asmeniniu gyvenimu. Nuolat svarstė, ką pasakė telefo- 
nu, ko nepasakė ir kas galėjo parduoti laikraščiams smulkmenas. Nuo 
proto buvo nušokusi. 

— Tave irgi kaltino? 

— Ne, - atšovė Dafildas. - Taip, kartais, - pridūrė taip pat karš- 
tai. - „Kaip jie sužinojo, kad mes čia ateisim, iš kur jie žino, kad aš tau 
sakiau?“ lia lia lia... Aš jai aiškinu: tai šlovės išvirkščioji pusė, bet ji 
manė, kad ir vilkas gali būti sotus, ir avis sveika. 

— Bet tu pats istorijų apie ją laikraščiams nepardavinėjai? 

Jis išgirdo, kaip Kiara švokšdama įkvėpė. 

— Ne, velniai griebtų, nepardavinėjau, - ramiai atsakė Dafildas ir 
nemirkčiodamas atlaikė Straiko žvilgsnį. - Ne, nepardavinėjau. Aišku? 

- Ir kiek laiko buvote išsiskyrę? 

- Apie du mėnesius. 

- Bet jūs susitaikėte likus savaitei iki jos žūties, taip? 

— Taip. Per Mo Ineso vakarėlį. 

— O sužadėtuvių ceremonija įvyko po keturiasdešimt aštuonių va- 
landų? Pas Karberį Kotsvoldse? 

— Aha. 

- Ir kas žinojo, kad sužadėtuvės įvyks? 

- Jos nebuvo numatytos. Aš nupirkau apyrankes, ir mes susižadė- 
jom. Buvo gražu. 

— Tikrai gražu, - liūdnai pakartojo Kiara. 

— Bet žurnalistai iškart suuodė, vadinasi, kas nors turėjo jiems pra- 
nešti? 

— Taip, tikriausiai. 

— Nes jūsų pokalbių telefonu tada jau nebuvo klausomasi, tiesa? Jūs 
buvote pasikeitę numerius. 

— Nenutuokiu, buvo jų klausomasi ar ne. Paklausk laikraštininkų, 
renkančių paskalas. 

- Ar ji kalbėjo su tavim, kad ieško tėvo? 

- Jis miręs... ką, kalbi apie tikrąjį? Taip, ji domėjosi, bet juk nieko 
neišėjo? Motušė nežinojo, kas jis. 

— Lula niekada tau nesakė, ar jai pavyko ką nors apie jį sužinoti? 

— Ji stengėsi, bet nieko nepešė, todėl nusprendė studijuoti afrika- 
nistiką. Jis, sumautas Afrikos žemynas, turėjo jai atstoti tėtį. Jai tokią 
mintį pakišo Somė, jis paprastai stengdavosi įvelti ją kur nors. 

— Kaip įvelti? 

— Tiko viskas, kad tik mudu išsiskirtume. Viskas, kad juodu suartė- 
tų. Jis jos pavyduliavo. Mylėjo ją. Žinau, kad jis žydras, - irzliai pridūrė 

Dafildas, nes Kiara bandė prieštarauti, - bet jis ne pirmas įsižiūrėjo 
merginą. Jis dulkinasi su visais vyrais iš eilės, bet jos nenorėjo išleisti 
iš akių. Keldavo skandalus, jei Lu atsisakydavo su juo susitikti, neno- 
rėjo, kad ji dirbtų su kitais. Manęs jis pakęsti negali. Aš jo irgi. Bandė 
suvesti Lu su Dibiu Maku. Būtų miręs iš laimės, jeigu Lu būtų su juo 
pasidulkinusi. Ir mane pažeminusi. Būtų mielai išklausęs visas smul- 
kmenas. Jis siekė juodu supažindinti, pasirūpino, kad gangsteris būtų 
nufotografuotas su jo šūdinais skudurais. Somė ne kvailys. Jis visą lai- 
ką ją išnaudodavo. Norėjo sumokėti mažiau ar net visai nemokėti, o 
ji, mulkė, sutikdavo. 

— Ar šitas tau davė Somė? - paklausė Straikas, rodydamas į juodas 
odines pirštines ant kavos staliuko. Atpažino mažutį auksinį GS logo- 
tipą ant riešo. 

— Ką? 

Dafildas pasilenkė, sulenkęs smilių ištraukė pirštinę ir pamataravo 
prieš nosį. 

— Po galais, tu teisus. Į šiukšlių dėžę, - metė pirštinę į kampą. Ji 
pataikė į gitarą, ši dusliai, aidžiai suaimanavo. - Pats pasilikau po fo- 
tosesijos, - Dafildas parodė į nespalvotą žurnalo viršelį. - Somė man 
keptą šūdą būtų davęs. Dar turi cigarečių? 

— Nebe, - pamelavo Straikas. - Tai ar pasakysi, kodėl pasikvietei 
mane į namus, Evanai“ 

Stojo ilga tyla. Dafildas perbedė Straiką akimis, nujausdamas, kad 
seklys meluoja dėl cigarečių. Kiara irgi žiūrėjo į jį: prasižiojęs gražaus 
suglumimo įsikūnijimas. 

— Kodėl manai, kad turiu tau ką nors pasakyti? - nusišaipė Datfildas. 

— Netikiu, kad pasikvietei mane čia, nes tau smagu su manim. 

— Nežinau, - pagiežingai atkirto Dafildas. - Gal tikėjausi, kad tu 
šmaikštuolis kaip tavo seniokas? 

— Evanai, - subarė jį Kiara. 

— Ką gi, jei neturi man ko pasakyti... - tarė Straikas ir pakilo iš krėslo. 

Jis šiek tiek nustebo, o Dafildas akivaizdžiai surūgo, nes Kiara, pa- 
stačiusi tuščią taurę, irgi ištiesė prisėstas kojas ketindama stotis. 

— Gerai, - staiga ištarė Dafildas. - Yra vienas dalykas. 

Straikas vėl susmuko į krėslą. Kiara atkišo Dafildui savo cigaretes, 
šis paėmė, sumurmėjęs „ačiū“, tada ji irgi atsisėdo žiūrėdama į Straiką. 

— Pasakok, - tarė šis, o Dafildas ėmė žaisti žiebtuvėliu. 

— Papasakosiu. Nežinau, ar tai svarbu, - tarė aktorius. - Bet neno- 
riu, kad pasakytum, iš kur gavai informaciją. 

— Negaliu pažadėti, - atsakė Straikas. 

Dafildas susiraukė, keliai šokinėjo. Jis rūkė, įsmeigęs akis į grindis. 
Akies kampučiu Straikas pamatė, kaip žiojasi Kiara, ketindama kažką 
sakyti, ir mostu liepė jai užsičiaupti. 

— Buvo taip, - tarė Dafildas. - Prieš dvi dienas pietavau su Fredžiu 
Bestigiu. Eidamas prie baro, jis paliko išmanųjį telefoną ant stalo. — 
Dafildas įtraukė dūmo ir pasimuistė. - Nenoriu, kad mane atleistų, — 
perbedė jis Straiką akimis. - Man reikia šito darbo. 

— Kalbėk, kalbėk, - paragino Straikas. 

- Jis gavo elektroninio pašto žinutę. Pamačiau Lulos vardą ir per- 
skaičiau. | 

- Aišku. 

- Nuo žmonos. Maždaug toks: „Žinau, kad mes turime bendrau- 
ti per advokatus, bet jei nesukrapštysi daugiau nei pusantro milijono 
svarų, visiems papasakosiu, kur iš tikrųjų buvau, kai užsimušė Lula 
Landri, ir kaip ten atsidūriau, nes man nusibodo taikstytis su tavo 
kiaulystėmis. Čia ne tuščias grasinimas. Šiaip ar taip, manau, man teks 
papasakoti policijai.“ Štai šitaip, - tarė Dafildas. 

Pro užuolaidomis užtrauktą langą iš lauko atsklido slopus dviejų 
paparacų juokas. 

— Labai naudinga informacija, - pasakė Dafildui Straikas. - Ačiū. 

— Nenoriu, kad Bestigis sužinotų, kad tau pasakiau aš. 

— Pasistengsiu neminėti tavo pavardės, - pažadėjo Straikas ir vėl 
atsistojo. - Ačiū už vandenį. 

— Palauk, meiluti, aš kartu, - tarė Kiara, prispaudusi telefoną prie 
ausies. - Kiranai? Mes ateinam, Kormoranas ir aš. Tučtuojau. Iki, 
brangus Evanai. 

Ji pasilenkė ir pabučiavo jį į abu skruostus. Dafildas, jau beveik 
pakilęs iš krėslo, sutriko: 

— Gali nakvoti čia, jei... 

— Ne, meiluti, rytoj popiet dirbu, reikia gerai išsimiegoti, - atsakė ji. 

Išėjusį į lauką Straiką vėl apakino blykstės; bet šį kartą paparacai, 
regis, suglumo. Jis padėjo Kiarai nulipti laiptais ir atsisėdo šalia ant 
užpakalinės sėdynės. 

— Ei, kas tu toks? - suriko kažkas iš paparacų. 

Straikas šypsodamasis užtrenkė dureles. Kolovas Džonsas sėdo 
prie vairo. Mašina nuvažiavo, ir šį kartą niekas jų nepersekiojo. 

Po poros kvartalų tylą nutraukė Kolovas Džonsas. Jis žvilgtelėjo į 
užpakalinio vaizdo veidrodėlį ir paklausė Kiaros: 

— Namo? 

— Tikriausiai. Kiranai, gal įjungtum radiją? Norėčiau muzikos, - 
tarė ji. - Garsiau, meiluti. O, kaip veža. 

Automobilyje suskambo Ledi Gagos „Telefonas“. 

Kai oranžinė gatvės žibintų šviesa užliejo nuostabų Kiaros veidą, 
ji atsisuko į Straiką. Jos alsavimas trenkė alkoholiu, oda - karčiai sal- 
džiais kvepalais. 

— Daugiau nieko nenori manęs paklausti? 

— Įsivaizduok, noriu, - atsakė Straikas. - Kam rankinei atskiriamas 
pamušalas? 

Valandėlę ji spoksojo į jį, paskui ėmė skambiai juoktis, susmuko 
šonu jam ant peties ir niuktelėjo. Lanksti ir liekna, neatšlijo nuo jo ir 
vėliau. 

— Tu juokingas. 

— Bet iš tikrųjų kam? 

— Na, tokia rankinė, tipo, individualesnė; pamušalą galima užsaky- 
ti pagal savo skonį, keisti, ištraukti ir nešioti vietoj šaliko: pamušalai 
gražūs. Vingriais raštais išmargintas šilkas. O užtrauktukas pakrašty- 
je - jėga. 

— Įdomu, - tarė Straikas. 

Kiaros šlaunis lengvai prigludo jam prie šlaunies, ir ji antrą kartą 
sodriai nusijuokė. 

„Skambink, kiek nori, namie nieko nėra, - dainavo Ledi Gaga. 

Muzika stelbė jų pokalbį, bet Kolovas Džonsas be perstojo žvilg- 
čiojo į užpakalinio vaizdo veidrodėlį, nesaugiai atplėšdamas akis nuo 
kelio. Po valandėlės Kiara tarė: 

— Gi teisus, aš mėgstu stambius vyrus. Tu tikra spinta. Ir, tipo, rūs- 
tus. Labai patrauklus. 

Dar po vieno kvartalo, trindamasi šilkiniu skruostu jam į skruostą 
kaip katė, ji sušnibždėjo: 

— Kur tu gyveni? 

— Miegu ant sulankstomosios lovelės savo kontoroje. 

Ji vėl sukikeno. Buvo akivaizdžiai įkaušusi. 

— Tu rimtai“ 

— Aha. 

— Tada važiuosim pas mane, gerai? 

Jos liežuvis buvo vėsus, saldus, perno skonio. 

— Gulėjai su mano tėvu? - įstengė paklausti jis, atsiplėšęs nuo jos 
putlių lūpų. 

- Ne... Dieve, ne... - kikenimas. - Jis dažosi plaukus... Iš arti jie, 
tipo, violetiniai... Aš jį vadindavau rokeriu slyva... 

O paskui, po dešimties minučių, sveikas protas priminė Straikui, 
kad geismas gali virsti pažeminimu, ir jis, gaudydamas orą, sumur- 
mėjo: 

- Aš turiu tik vieną koją. 

— Nepaistyk niekų... 

- Aš ir nepaistau... nutraukė Afganistane. 

— Vargšelis, - sušnibždėjo ji. - Leisk, pamasažuosiu. 

— Gerai... nors čia ne koja... Bet malonu... 


Robina užlėkė žvangančiais metaliniais laiptais tais pačiais žemakul- 
niais bateliais, kuriais avėjo vakar. Prieš parą, neįstengusi išmesti iš 
galvos žodžio „kaliošai“, ji išsirinko senamadiškiausius žinodama, 
kad dieną teks daug vaikščioti, tik šiandien, džiūgaudama dėl savo 
laimėjimų, apsiavusi tais senais juodais bateliais manė, kad jie žavūs 
it krištolinės Pelenės kurpaitės. Nekantraudama papasakoti Straikui, 
ką sužinojo, ji beveik bėgo saulės apšviesta iškasinėta Danijos gatve. 
Neabejojo, kad nesmagumas, dar likęs po užvakarykščių girto Straiko 
paikysčių, visiškai išnyks, kai juodu drauge džiaugsis jos stulbinamais 
vakarykščiais atradimais. 

Bet laiptų aikštelėje ji sustingo kaip įbesta. Trečią kartą stiklinės 
durys buvo užrakintos, priimamasis tamsus ir tylus. 

Atrakinusi duris, ji skubiai susipažino su padėtimi. Durys į kabi- 
netą atlapotos. Straiko lovelė tvarkingai sulankstyta. Šiukšlių dėžė- 
je nė ženklo vakarienės. Kompiuterio monitorius tamsus, arbatinis 
šaltas. Robina buvo priversta padaryti išvadą, kad Straikas kabinete 
nenakvojo. 

Ji pakabino paltą, paskui išsiėmė iš rankinuko mažą bloknotėlį, 
įjungė kompiuterį ir po kelių minučių viltingo, bet bevaisio laukimo 
ėmė spausdinti ataskaitą apie vakarykščius atradimus. Šiąnakt beveik 
nemiegojo įsivaizduodama, kaip viską pasakos Straikui asmeniškai. 
O turi nusivylusi spausdinti. Kur jis? 

Pirštai lakstė klaviatūra, ir jai atėjo į galvą labai nemalonus atsa- 
kymas. Straikas buvo sugniuždytas žinios apie naujas buvusios suža- 
dėtinės sužadėtuves ir, matyt, nuėjo maldauti jos netekėti už kito. Ar 
jis nerėkė visai Čaringo Kryžkelės gatvei, kad Šarlotė nemyli Džeigo 
Roso? Ko gero, tai tiesa; ko gero, Šarlotė puolė Straikui į glėbį, ir dabar 
juodu susitaikę ir apsikabinę miega tame name ar bute, iš kurio jis 

buvo ištrenktas prieš keturias savaites. Robina prisiminė netiesiogi- 
nius Liusės klausimus ir užuominas apie Šarlotę ir spėjo: susitaikymas 
reiškia, kad ji čia dirbs nebeilgai. „Koks skirtumas, - priminė sau, įnir- 
tingai rinkdama tekstą ir darydama vieną klaidą po kitos. - Po savaitės 
išeisiu.“ Nuo šių minčių ji dar labiau susijaudino. 

Žinoma, galimas daiktas, kad Straikas nuėjo pas Šarlotę, o jinai jį 
išvarė. Tokiu atveju jo dabartinė buvimo vieta kėlė dar didesnį, nors ir 
nebe tokį asmenišką nerimą. O jei Straikas vėl išėjo pasiryžęs nusiger- 
ti, niekieno netrukdomas ir nesaugomas? Vikrūs Robinos pirštai ėmė 
lėtinti greitį ir sustojo vidury sakinio. Ji pasisuko krėsle ir pažvelgė į 
tylintį kontoros telefoną. 

Ko gero, ji vienintelė žino, kad Kormoranas Straikas ne ten, kur 
turi būti. Gal paskambinti jam į mobilųjį? O jeigu jis neatsilieps? Kiek 
valandų turi praeiti, kad ji galėtų kreiptis į policiją? Jai dingtelėjo min- 
tis paskambinti Matju į darbą ir pasitarti, bet greitai ją nuvijo. 

Palydėjusi Straiką iki kontoros iš „Totnamo', Robina labai vėlai grį- 
žo namo ir susiginčijo su Matju. Šis dar kartą pakartojo, kad ji naivi, 
jautri ir patikli, o visokie neva nelaimėliai tuo naudojasi; kad Straikui 
reikia tik pigios sekretorės, todėl jis griebėsi jausminio šantažo; kad 
Šarlotės veikiausiai apskritai nėra, kad tai tik gudrus manevras toliau 
išnaudoti Robiną spekuliuojant užuojauta. Robinai trūko kantrybė, ir 
ji pareiškė Matju, kad moraliai ją šantažuoja jis, nuolat užsimindamas 
apie pinigus, kuriuos ji turėtų uždirbti, ir namų ruošą, kurios ji neina. 
Arjis nepastebėjo, kad jai malonu dirbti Straikui; ar į jo abejingą buką 
sąskaitininko galvą neatėjo, kad jai kelia baimę be galo nykus darbas 
žmogiškųjų išteklių skyriuje? Matju apstulbo, paskui atsiprašė (nors 
ir pasilikdamas teisę piktintis Straiku); bet Robina, paprastai taiki ir 
prielanki, tebepyko ir užsisklendė. Kitą rytą buvo sudarytos nesma- 
gios, daugiau pasistengus Robinai, paliaubos. 

Dabar, tyloje spoksodama į telefoną, ji ėmė tūžti ne tik ant Matiju, 
bet ir ant Straiko. Kur jis? Ką veikia? Kodėl elgiasi taip neatsakingai, 
gal Matju jį kaltina pagrįstai? Ji sėdi čia, viena rūpindamasi viskuo, o 
jis turbūt vaikosi buvusią sužadėtinę, numojęs ranka į jųdviejų bylą... 

...į savo bylą... 

Žingsniai ant laiptų: Robinai pasirodė, kad ji atpažino šiek tiek ne- 
lygią Straiko eigastį. Ji laukė, dėbsodama laiptų pusėn, kol įsitikino, 

kad žingsniai nesustojo prie antro aukšto aikštelės; tada ryžtingai atsi- 
suko į monitorių ir vėl ėmė daužyti per klavišus, o širdis daužėsi. 

— Labas rytas. 

— Labas. 

Ji teikėsi dirstelėti į Straiką ir spausdino toliau. Jis buvo išvargęs, 
nesiskutęs ir neįprastai gerai apsirengęs. Ji iškart nusprendė, kad jis 
ėjo taikytis su Šarlote ir, matyt, jam pavyko. Kiti du sakiniai buvo pilni 
klaidų. | 

— Kaip sekasi? — paklausė Straikas, matydamas sukąstus Robinos 
dantis ir abejingą elgesį. 

— Puikiai, - atsakė Robina. 

Ji ketino padėti prieš jį tobulai surinktą ataskaitą, o paskui šaltai 
ir ramiai aptarti jos atleidimo iš darbo smulkmenas. Galbūt pasiūlyti 
pasisamdyti kitą laikiną sekretorę jau šią savaitę, kad Robina galėtų ją 
apmokyti, kaip tvarkytis kontoroje. 

Straikas, kurio siaubingos nesėkmės stebuklingai baigėsi vos prieš 
kelias valandas ir kuris jau daug mėnesių nebuvo tokios puikios nuo- 
taikos, laukė susitikimo su sekretore. Jis neketino girtis nakties nuoty- 
kiais (bent tais, kurie grąžino jam pasitikėjimą savim), nes iš prigimties 
buvo linkęs patylėti apie tokius dalykus ir tikėjosi šiek tiek sutvirtinti 
užtvaras, išklibusias jam papiktnaudžiavus „Doom Bar“. Užtat buvo 
numatęs gražbylingą atsiprašomąją kalbą dėl girtuokliavimo prieš 
porą dienų, netgi duoti padėkos priesaikas ir pasidalyti įdomiausio- 
mis išvadomis, kurias jis padarė vakar kalbėdamasis su liudytojais. 

— Gal norite arbatos? 

- Ačiū, ne. 

Jis žvilgtelėjo į laikrodį. 

— Pavėlavau tik vienuolika minučių. 

- Jūsų reikalas, kada ateiti. Turiu omeny, - pasitaisė suvokusi, kad 
tonas pernelyg priešiškas, - ne mano reikalas, kada... kada jūs ateinate. 

Mintyse surepetavus daugybę raminamų ir kilniaširdiškų atsaky- 
mų į įsivaizduojamus Straiko atsiprašymus dėl girto elgesio prieš dvi 
paras, dabar jai atrodė, kad jis šlykščiai nesigėdi ir neatgailauja. 

Straikas susirado arbatinį su puodeliais ir po kelių minučių pastatė 
prie jos puodelį garuojančios arbatos. 

— Aš sakiau, kad ne... 

— Gal galėtumėt valandėlę atsitraukti nuo to svarbaus dokumento 
ir mane išklausyti? 

Ji išsaugojo ataskaitą keliais smūgiais per klavišus ir atsisuko į jį, 
sunėrusi rankas ant krūtinės. Straikas atsisėdo ant senos sofos. 

— Norėjau atsiprašyti už užvakarykštį vakarą. 

— Nebūtina, - tyliai ir sausai atsakė ji. 

— Būtina. Nelabai ką prisimenu. Viliuosi, nesielgiau įžeidžiamai. 

— Nesielgėt. 

— Turbūt esmę supratot. Mano buvusi sužadėtinė ką tik susižadėjo 
su buvusiu meilužiu. Mudu tik trys savaitės kaip išsiskyrę, o jai ant 
piršto jau kitas žiedas. Žinoma, čia tik retorinė priemonė; aš taip ir 
nenupirkau jai žiedo, niekada neturėjau pinigų. 

Robina iš jo balso suprato, kad juodu nesusitaikė. Bet kur tada jis 
praleido naktį? Ji ištiesė ranką ir nejučiomis paėmė puodelį su arbata. 

- Į jūsų pareigas neįeina ieškoti manęs po aludes, bet tikriausiai 
tik jūsų dėka nesusmukau nutekamajame griovyje ar nesusimušiau su 
kuo nors, todėl labai ačiū. 

— Nėra už ką, - atsakė Robina. 

- Ir ačiū už alka selterį, - pridūrė Straikas. 

— Padėjo? - šaltai paklausė Robina. 

— Vos visko aplink neapvėmiau, - prisipažino Straikas ir atsargiai 
trinktelėjo kumščiu į įlinkusią sofą, - bet kai ėmė veikti, iškart palen- 
gvėjo. 

Robina nusijuokė, ir Straikas pirmą kartą prisiminė raštelį, kurį ji pa- 
kišo po durimis, kol jis miegojo, ir prasimanytą dingstį, kodėl jos nėra. 

— Man buvo įdomu, kaip jums vakar sekėsi, - pamelavo jis. - Ne- 
kankinkite. 

Robina pražydo kaip lelija. 

— Aš kaip tik rinkau kompiuteriu... 

- Ne, verčiau žodžiu, o į bylą galima bus įsegti ir vėliau, - tarė 
Straikas pamanęs, kad bus nesunku išsegti, jei ataskaita niekam tikusi. 

— Gerai, - tarė Robina, ir nudžiugusi, ir susijaudinusi. - Kaip ir 
rašiau, atkreipiau dėmesį, kad jus domina profesorius Agjemanas ir 
Oksfordo viešbutis „Malmaison“. 

Straikas linktelėjo dėkingas už priminimą, nes buvo užmiršęs, kas 
parašyta raštelyje, perskaitytame tik kartą ir dar sergant pagiriomis. 

- Taigi pirmiausia, - dusdama prabilo Robina, - aš nuėjau į Ra- 
selo aikštę, į OAI - Orientalistikos ir afrikanistikos institutą. Juk jis 
buvo pažymėtas jūsų užrašuose, tiesa? - pridūrė. - Patikrinau pagal 
žemėlapį: iš tikrųjų netoli nuo Britų muziejaus. Tiksliai iššifravau jūsų 
keverzones? 

Straikas vėl linktelėjo. 

— Nuėjau ten ir apsimečiau, kad rašau disertaciją apie Afrikos po- 
litiką ir man reikia duomenų apie profesorių Agjemaną. Galop man 
pavyko pasikalbėti su labai paslaugia politikos fakulteto sekretore, 
kuri jam dirbo, ir gavau iš jos krūvą informacijos, jo veikalų sąrašą ir 
trumpą biografiją. Jis baigė OAI. 

- Tikrai? 

- Taip, - atsakė Robina. - Ir gavau jo nuotrauką. 

Iš bloknoto ji ištraukė fotokopiją ir padavė Straikui. 

Jis išvydo pailgaveidį juodaodį aukštais skruostikauliais, trumpai 
kirptais žilsvais plaukais ir barzda, su akiniais auksiniais rėmeliais ant 
didžiulių ausų. Valandėlę spoksojo į jį ir pagaliau ištarė: 

— Viešpatie. 

Robina džiūgaudama laukė. 

- Viešpatie, - pakartojo Straikas. - Kada jis mirė? 

- Prieš penkerius metus. Sekretorė nuliūdo, pasakodama apie jo 
mirtį. Girdi, jis buvęs labai protingas, geras ir nuoširdus žmogus. Ti- 
kras krikščionis. 

- Šeimą turėjo? 

- Taip. Liko našlė ir sūnus. 

- Sūnus, - pakartojo Straikas. 

- Taip, - patvirtino Robina. - Jis kariuomenėje. 

- Kariuomenėje, - graudžiu žemu aidu atsiliepė Straikas. - Tik ne- 
sakykit man, kad... 

- Afganistane. 

Straikas atsistojo ir ėmė vaikščioti po priimamąjį, nepaleisdamas iš 
rankų profesoriaus Džosajos Agjemano nuotraukos. 

- Nepaklausėte, kokiame dalinyje? Nors nesvarbu, galiu sužinoti, 
tarė jis. 

- Paklausiau, - atsakė Robina ir pažvelgė į užrašus, - bet nelabai 
supratau. Ar yra tokie pionierių daliniai... 


329 


— Inžinerijos, - tarė Straikas. - Galėsiu patikrinti. 

Jis sustojo prie Robinos stalo ir vėl įsistebeilijo į profesoriaus Džo- 
sajos Agjemano veidą. 

- Jis kilęs iš Ganos, - tarė ji. - Bet šeima iki jo mirties gyveno Kler- 
kenvelyje. 

Straikas grąžino jai nuotrauką. 

— Nepameskit. Velnioniškai puikiai padirbėjot, Robina. 

— Tai dar ne viskas, - ji paraudo iš džiaugsmo, stengdamasi paslėpti 
šypseną. - Po pietų traukiniu nuvažiavau į Oksfordą, į „Mailmaison“ 
Ar žinot, kad viešbutis įrengtas sename kalėjime? 

— Tikrai? - tarė Straikas ir vėl susmuko ant sofos. 

— Taip. Tiesą sakant, ten labai gražu. Taigi nusprendžiau apsimesti 
Alisona ir patikrinti, ar Tonis Landris nepaliko ten... 

Straikas gurkšnojo arbatą galvodamas, kad vargu ar dėl tokio rei- 
kalo kontora būtų siuntusi sekretorę, prabėgus trim mėnesiams nuo 
įvykio. 

— Tai buvo klaida. 

— Tikrai? - paklausė jis, stengdamasis neišsiduoti. 

— Taip, nes Alisona septintą dieną iš tikrųjų buvo „Malmaison,, ieš- 
kojo Tonio Landrio. Buvo baisiai nesmagu, nes viena registratorių tą 
dieną irgi buvo dirbusi ir ją prisiminė. 

Straikas nuleido puodelį. 

— Ahaaa, - nutęsė jis. - Labai įdomu. 

- Žinau, - susijaudinusi patvirtino Robina. - Teko mikliai judinti 
smegenis. 

— Pasakėte, kad jūsų vardas Anabelė? 

— Ne, - prunkštelėjo Robina, - pasakiau: „Tiek to, prisipažinsiu, aš 
jo mergina.“ Ir apsiverkiau. 

— Apsiverkėt? 

— O kas čia sunkaus? - nustebo Robina. - Iškart įsijaučiau. Pasa- 
kiau, kad jis turbūt man neištikimas. 

— Ne su Alisona? Jei jos ją matė, vargu ar patikėjo... 

— Aš neaiškinau, tik pasakiau įtarianti, kad jo viešbutyje apskritai 
nebuvo... Suvaidinau tokį spektaklį, kad mergina, kuri kalbėjosi su 
Alisona, pasivėdėjo mane į šalį ir bandė nuraminti; girdi, informacijos 
apie lankytojus be svarbios priežasties suteikti negalima, tokia politi- 

ka, lia lia lia... Bet, kad neverkčiau, galop pasakė, kad jis įsiregistravo 
šeštos dienos vakarą, o išsiregistravo aštuntos dienos rytą. Išvykda- 
mas iškėlė skandalą, mat jam buvo atneštas ne tas laikraštis, todėl ji 
ir prisiminė. Taigi jis tikrai buvo ten. Aš net truputį ją paklausinėjau, 
isteriškai, iš kur ji žino, kad kalbame apie jį, o ji smulkiai jį nusakė. 
Žinau, kaip jis atrodo, - pridūrė, nespėjus Straikui paklausti, - prieš 
kelionę užsukau į Landrio, Mėjaus ir Patersono kontoros svetainę, joje 
yra jo nuotraukų. 

- Jūs talentas, - tarė Straikas. - Istorija velnioniškai įtartina. Ką ji 
papasakojo apie Alisoną? 

— Kad ši atvažiavo susitikti su juo, bet jo nebuvo. Tačiau darbuoto- 
jai jai patvirtino, kad jis čia apsistojęs. Ir ji išėjo. 

— Labai keista. Ji turėjo žinoti, kad jis konferencijoje; kodėl pirmiau 
nenuėjo ten“ 

— Nežinau. 

— Ar ši paslaugi viešbučio darbuotoja nepasakė, matė jį tik įsiregis- 
truojant ir išsiregistruojant, ar ir kitu laiku? 

— Ne, nepasakė, - atsakė Robina. - Bet juk mes žinome, kad jis 
dalyvavo konferencijoje? Aš patikrinau, prisimenat? 

— Mes žinome, kad jis užsiregistravo ir, matyt, gavo dalyvio žen- 
klelį. O paskui automobiliu grįžo į Čelsį pasimatyti su seserimi, ledi 
Bristou. Kodėl? 

— Na... ji sirgo. 

— Tikrai? Jai ką tik buvo padaryta operacija, visi manė, kad ji 
sveiksta. 

- Jai pašalino gimdą, - pasakė Robina. - Vargu ar savijauta gali 
būti puiki. 

— Taigi kalbame apie žmogų, kuris nemėgsta sesers (girdėjau tai iš 
jo paties lūpų), kuris mano, kad jai ką tik sėkmingai padaryta operaci- 
ja, ir žino, kad ja rūpinasi du vaikai. Kam taip skubėti? 

— Na... - nebe taip tvirtai prabilo Robina. - Gal... ji ką tik buvo 
išrašyta iš ligoninės... 

— Bet apie tai jis tikriausiai žinojo dar prieš kelionę į Oksfordą. Tai 
kodėl neliko namie, neaplankė jos, jei jau taip troško, ir nepraleido va- 
karinės konferencijos? Kam važiuoti per penkiasdešimt mylių, nakvo- 
ti prabangiame kalėjime, nueiti į konferenciją, užsiregistruoti ir grįžti? 

— Gal jam kas nors paskambino ir pranešė, kad ji blogai jaučiasi? 
Gal Džonas Bristou paskambino ir paprašė atvažiuoti? 

— Bristou nė karto neminėjo prašęs dėdės užsukti. Man rodos, tuo 
metu jų santykiai buvo pašliję. Abu vengia kalbėti apie tą Landrio ap- 
silankymą. Nei vienas, nei kitas nenori nieko pasakoti. 

Straikas atsistojo ir ėmė vaikščioti, truputį šlubuodamas, beveik 
nejausdamas kojos skausmo. 

— Ne, - tarė jis. - Bristou paprašė, kad užsuktų sesuo - Lula, kuri, 
kaip visi tvirtina, buvo motinos numylėtinė, - ir nieko nuostabaus. 
Prašyti motinos brolį, kuris išvykęs iš miesto ir anaiptol nepuoselėja 
jai švelnių jausmų, padaryti didžiulį lankstą jai aplankyti... įtartina. 
O dabar paaiškėjo, kad Landrio Oksfordo viešbutyje ieškojo Aliso- 
na. Darbo dieną. Ar ji pati sumanė jį patikrinti, ar ją kas nors ten 
pasiuntė? 

Suskambėjo telefonas. Robina pakėlė ragelį. Straiko nuostabai, ji 
iškart prakalbo su manieringu australišku akcentu: 

— O, atsiprašau, čia tokios niara... Nia... Nia... Niažinau, kur ji.. 
Nia... Mano vardas Anabelė... 

Straikas tyliai nusijuokė. Robina komiškai įsmeigė į jį kankinės 
akis. Beveik minutę pakalbėjusi su australišku akcentu, ji padėjo ra- 
gelį. 

— „Laikini sprendimai , - paaiškino ji. - Anabelės man dažnai pa- 
deda. Ši kalbėjo veikiau su Pietų Afrikos negu su Australijos gyvento- 
jos akcentu. O dabar noriu sužinoti, kas jums nutiko vakar, - Robina 
nebepajėgė slėpti nekantrumo. - Susitikote su Brajoni Redford ir Kia- 
ra Porter“ 

Straikas smulkiai papasakojo apie įvykius, bet baigė apsilankymu 
pas Evaną Dafildą imtinai. Ypač pabrėžė Brajoni Redford disleksiją, 
mat Ursulos Mėj balso pašto pranešimų ji neva klausėsi tik todėl; pa- 
pasakojo, kaip Kiara Porter atkakliai tvirtino, kad Lula ketinusi viską 
palikti broliui; apie Evano Dafildo irzulį, kad Lula tą kartą „Uzi“ be 
paliovos žvilgčiojusi į laikrodį, ir apie matytą Bestigio išmaniajame 
telefone grasinamą laiškelį, kurį Tanzi Bestigi atsiuntė jau beveik bu- 
vusiam vyrui. 

- Tai kur buvo Tanzi? - paklausė Robina, pagarbiai ir dėmesingai 
išklausiusi Straiko pasakojimą. - Jei galėtume sužinoti... 

— Aš beveik tikras, kad žinau, — tarė Straikas. - Tiesa, priversti ją 
prisipažinti bus sunku, nes ant kortos pastatyti milijoniniai alimentai, 
kuriuos jai turi sumokėti Fredis. Jūs irgi suprasite, jei dar kartą peržiū- 
rėsite policijos nuotraukas. 

- Bet... 

— Pažvelkite į namo fasado nuotraukas Lulos mirties rytą, o paskui 
prisiminkite, kaip jis atrodė, kai mes jį pamatėme. Naudinga seklio 
įgūdžiams ugdyti. 

Robiną užplūdo jaudulio ir laimės banga, kurią iškart pakeitė šaltas 
apgailestavimo skausmas, nes netrukus ji keliaus į žmogiškųjų išteklių 
skyrių. 

— Man reikia persirengti, - tarė Straikas stodamasis. - Prašom dar 
kartą paskambinti Fredžiui Bestigiui. 

Jis dingo kabinete, uždarė duris ir pakeitė laimę nešantį kostiumą 
(ketino nuo šiol jį taip vadinti) senais patogiais marškiniais ir duks- 
lesnėmis kelnėmis. Kai ėjo pro Robinos stalą į tualetą, jos veidas buvo 
atsainiai įdėmus kaip žmogaus, kuriam tenka laukti prie telefono. 
Straikas išsivalė dantis prie įtrūkusios kriauklės mąstydamas, kaip pa- 
lengvės bendravimas su Robina, jam be žodžių prisipažinus, jog gyve- 
na kontoroje, o grįžęs pamatė, kad ji padėjusi ragelį ir suirzusi. 

— Man atrodo, jie net nebesivargina užsirašyti mano pranešimų, - 
pasakė ji Straikui. - Sako, kad jis „Pinewood“ studijoje, ir liepė jam 
netrukdyti. 

— Ką gi, bent žinome, kad jis grįžo iš užsienio, - tarė Straikas. 

Jis išėmė iš spintos tarpinę ataskaitą, vėl susmuko ant sofos ir pra- 
dėjo tylomis rašyti pastabas prie vakarykščių pokalbių. Robina ste- 
bėjo akies kampučiu, sužavėta kruopštumo, su kuriuo Straikas rašo 
duomenis į lenteles, tiksliai nurodydamas, kaip, kur ir iš ko juos gavo. 

— Turbūt reikia rūpestingai pasižymėti kiekvieną smulkmeną, kad 
nepamirštum? - paklausė ji po ilgos tylos, per kurią slapta stebėjo 
namo fasado nuotrauką. 

— Ne tik todėl, - atsakė Straikas teberašydamas ir nepakeldamas 
akių. - Svarbiausia, kad gynyba neturėtų prie ko prisikabinti. 

Jis kalbėjo taip ramiai, taip svariai, kad Robina valandėlę mąstė, ar 
tinkamai supratusi jo žodžius. 

— Jūs kalbat... apskritai? - pagaliau tarė. - Tokia bendra nuostata? 

- Ne, - atsakė Straikas, toliau rašydamas ataskaitą. - Šiuo konkre- 
čiu atveju. Nenoriu leisti gynybai per žudiko, nužudžiusio Lulą Lan- 
dri, teismą leisti išlipti sausam, nes jeigu gynybai pavyktų įrodyti, kad 
mano užrašai netikslūs, vadinasi, aš nepatikimas liudytojas. 

Straikas vėl puikavosi, net pats suprato, bet nepajėgė susilaikyti. 
Pagaliau jam ėjosi kaip iš pypkės. Kai kas būtų pasmerkęs gebėjimą 
smagintis tiriant žmogžudystę, bet jis įžvelgdavo linksmybes ir niū- 
resniais atvejais. 

— Ar negalėtumėt nubėgti sumuštinių, Robina? - pridūrė, kad ga- 
lėtų dirstelėti jai į veidą ir vėl pasidžiaugti jos nustebusia mina. 

Kol jos nebuvo, jis baigė rašyti pastabas ir jau ketino skambinti bu- 
vusiam bendradarbiui į Vokietiją, bet įsiveržė Robina su dviem pake- 
tais sumuštinių ir laikraščiu. 

— Jūsų nuotrauka pirmame „The Standard“ puslapyje, - pražiop- 
čiojo ji. 

— Ką? 

Nuotraukoje buvo Kiara, einanti paskui Dafildą į jo butą. Kiara at- 
rodė stebuklingai; akimirką Straikas vėl grįžo į šio ryto pusę trijų, kai 
ji, baltutė ir nuogutė, gulėjo po juo ilgais šilkiniais plaukais, išsidrai- 
kiusiais ant pagalvės it kokios undinės, kuždėjo ir aimanavo. 

Straikas atsikvošėjo: jo atvaizdas nuotraukoje buvo apkarpytas: 
viena ranka, pakelta sulaikyti paparacams. 

— Nieko baisaus, - pasakė jis Robinai, gūžtelėjęs pečiais, ir grąžino 
laikraštį. - Jie mano, kad aš apsaugininkas. 

- Čia parašyta, - tarė Robina, atversdama puslapį, - kad Kiara išėjo 
iš Dafildo su apsaugininku antrą valandą. 

— Matote. 

Robina įsistebeilijo į jį. Jo pasakojimas apie praėjusią naktį baigėsi 
Dafildo bute su Dafildu ir Kiara. Ją taip domino įvairūs parodymai, 
kad ji net užmiršo spėlioti, kur jis nakvojo. Manė, kad jis paliko mo- 
delį ir aktorių kartu. 

Į kontorą jis atėjo tebevilkėdamas tais pačiais kaip nuotraukoje 
drabužiais. 

Ji nusigręžė, skaitydama straipsnį antrame puslapyje. Jame buvo 
užsimenama, kad Kiara su Dafildu maloniai pasismagino, kol taria- 
masis apsaugininkas laukė prieškambaryje. 

- Arji tokia pat gražuolė ir tikrovėje? - neva nerūpestingai paklau- 
sė Robina, lankstydama „The Standard“. 

- Taip, tokia, - atsakė Straikas ir ėmė spėlioti, ar jam tik vaidenasi, 
ar šie trys skiemenys iš tikrųjų nuskambėjo pagyrūniškai. - Norėtu- 
mėt su sūriu ir raugintais agurkais ar su kiaušiniais ir majonezu? 

Robina pasirinko pirmą pakliuvusį po ranka ir grįžo valgyti prie 
savo stalo. Naujoji versija apie Straiko nakvynę užtemdė net džiaugs- 
mą, kad bylą tirti sekasi. Sunku bus laikytis požiūrio, kad jis sužlug- 
dytas romantikas, kai ką tik (tai atrodė neįtikima, vis dėlto ji išgirdo 
jo balse prastai slepiamą apgailėtiną išdidumą) pergulėjo su supermo- 
deliu. 

Vėl suskambėjo telefonas. Straikas pilna duonos ir sūrio burna pa- 
kėlė ranką sulaikydamas Robiną, nurijo kąsnį ir atsiliepė pats. 

— Kormoranas Straikas. 

- Straikai, čia Vordlas. 

- Sveikas, Vordlai, kaip sekasi? 

- Tiesą sakant, nekaip. Ką tik išžvejojom iš Temzės lavoną su tavo 
vizitine. Įdomu, ką galėtum mums apie tai papasakoti. 

Pirmą kartą nuo to laiko, kai išsivežė daiktus iš Šarlotės buto, Straikas 
manė turįs teisę išsikviesti taksi. Abejingai žiūrėjo į didėjančius skaiti- 
klio rodmenis pakeliui į Vopingą. Vairuotojas pasiryžo jam paaiškinti, 
kodėl Gordonas Braunas yra tautos gėda. Straikas sėdėjo ir tylėjo. 

Jis ne pirmą kartą eina į lavoninę apžiūrėti lavono. Jam beveik ne- 
bedaro poveikio šautinių žaizdų suniokoti, sudraskyti, perplėšti, su- 
traiškyti kūnai išvirtusiomis it mėsinėje žarnomis, žvilgiomis ir kru- 
vinomis. Straikas nebuvo linkęs šleikštuoti; net bjauriausiai sužaloti 
lavonai, šalti ir pamėlę šaldytuvų dėžėse, jo profesijos žmogui atrodė 
sterilūs ir įprasti. Jo sapnuose keldavosi ir šliaužiodavo lavonai, ku- 
riuos jis išvydo dar nepatekusius į lavoninę, nepagražintus ir neapsau- 
gotus biurokratinių procedūrų. Motina laidojimo namuose geriausia 
suknele iki žemės, kliošinėmis rankovėmis, slepiančiomis subadytas 
venas, išsekusi, tačiau jauna. Seržantas Garis Toplis krauju aptašky- 
tose Afganistano kelio dulkėse, veidas sveikutėlis, o žemiau šonkau- 
lių - nieko. Tysodamas karštame purve, Straikas stengėsi nežiūrėti į 
tuščią Gario veidą ir bijojo pažvelgti žemyn, pamatyti, kiek kūno ne- 
teko pats... bet jis taip greitai nugrimzdo į užmarštį, kad tai sužinojo 
tik atsipeikėjęs lauko ligoninėje... 

Ant plikos plytinės mažos lavoninės sienos kabojo kažkurio impre- 
sionisto paveikslo reprodukcija. Straikas įsmeigė akis į ją spėliodamas, 
kur reprodukciją matęs anksčiau, ir galop prisiminė: Liusės ir Grego 
namuose virš židinio atbrailos. 

— Ponas Straikas? - paklausė žilaplaukis sanitaras baltu chalatu ir 
guminėmis pirštinėmis, iškišęs galvą pro duris. 

Lavonų saugotojai visada būdavo linksmi ir malonūs. Straikas nuė- 
jo paskui sanitarą į ryškiai apšviestą milžinišką belangę salę su didžiu- 
liu plieniniu šaldytuvu palei dešinę sieną. Plytelių grindys nuožulniai 

leidosi į nuotėkį centre; šviesa akino. Kiekvienas garsas atsimušė nuo 
kietų žvilgių paviršių, lyg į salę būtų įžengusi grupė žmonių. 

Prie vieno šaldytuvo durelių jau stovėjo metalinis vežimėlis, o 
šalia —- du kriminalinio skyriaus inspektoriai, Vordlas ir Karveris. 
Pirmasis linktelėjo Straikui ir kažką sumurmėjo sveikindamasis, an- 
trasis — pilvotas, dėmėtu veidu, pleiskanomis apibirusiais kostiumo 
pečiais - tik purkštelėjo. 

Sanitaras patraukė žemyn storą metalinę šaldytuvo durų rankeną. 
Pasirodė trys nepažįstami viršugalviai, vienas virš kito, susukti į baltas 
paklodes, nuo dažno skalbimo išskydusias ir plonas. Sanitaras pati- 
krino etiketę prie audeklo, dengiančio vidurinę galvą; joje nebuvo pa- 
vardės, tik vakarykštė ranka pakeverzota data. Jis sklandžiai ištraukė 
ilgą padėklą ir vikriai uždėjo ant vežimėlio. Straikui neprasprūdo, kad 
Karveris, užleisdamas kelią sanitarui su vežimėliu, sukando dantis. 
Žvangtelėjo, dunkstelėjo - ir kiti du lavonai dingo iš akių. 

- Į apžiūros salę neisime, nes čia nieko, be mūsų, nebus, - gyvai pa- 
sakė sanitaras. - Šviesiausia viduryje, - pridūrė, pastatė vežimėlį prie 
pat nuotėkio ir nutraukė paklodę. 

Po ja gulėjo išpurtęs, išsipūtęs Rošelės Onifad lavonas. Iš jos vei- 
do visam laikui dingo įtarumas, jį pakeitė beprasmiška nuostaba. Iš 
trumpo telefoninio pokalbio su Vordlu Straikas žinojo, ką išvys, kai 
bus nutraukta paklodė, bet žiūrėdamas į lavoną, daug smulkesnį nei 
tą dieną, kai Rošelė sėdėjo priešais, šveisdama gruzdintas bulvytes ir 
slėpdama tiesą, jis vėl suvokė, kokie siaubingai bejėgiai mirusieji. 

Straikas paraidžiui pasakė jos pavardę, kad sanitaras galėtų ją tiks- 
liai užrašyti etiketėje, o Vordlas - bloknote. Nurodė ir vienintelį jos 
adresą, kurį žinojo: Šventojo Elmo benamių bendrabutis Hamersmite. 

— Kas ją rado? 

— Vakar vėlai vakare ją išgriebė upės policija, - pirmą kartą prabilo 
Karveris. Kalbėjo Pietų Londono tarme, balsas buvo aiškiai priešiš- 
kas. - Lavonas paprastai išplaukia po trijų savaičių? - kreipėsi į sanita- 
rą, nors tai buvo veikiau teiginys negu klausimas. 

Sanitaras atsargiai kostelėjo. 

— Paprastai taip, bet nenustebčiau, jei paaiškėtų, kad šiuo atveju lai- 
ko prabėgo mažiau. Iš kai kurių požymių... 

— Gerai, tiek to, sužinosim iš patologoanatomo, - niekinamai nu- 
traukė jį Karteris. 

— Tikrai ne trys savaitės, - tarė Straikas, ir lavoninės sanitaras pri- 
tariamai šyptelėjo jam. 

— Kodėl? - paklausė Karteris. 

- Nes pirkau jai mėsainį ir gruzdintų bulvyčių prieš dvi savaites ir 
dieną. 

— Aha, - tarė sanitaras, linkčiodamas Straikui iš kitos lavono pu- 
sės. - Ketinau pasakyti, kad prieš mirtį suvalgytas maistas, gausus an- 
gliavandenių, gali paveikti kūno plūdrumą. Pūtimasis... 

— Tada ir davei jai vizitinę? - paklausė Straiko Vordlas. 

— Taip. Stebiuosi, kad ji vis dar įskaitoma. 

- Ji buvo įkišta į užpakalinę džinsų kišenę, plastikiniame dėkle sy- 
kiu su važiuojamąja „Oyster“ kortele. Plastikas apsaugojo. 

- Ką ji vilkėjo? 

— Rausvus dirbtinio kailio kailinukus. It iš Mapetų šou. Džinsus, 
kedus. 

— Taip ji vilkėjo, kai nupirkau jai mėsainį. 

— Tokiu atveju skrandžio turinys turėtų tiksliai... - įsiterpė sanitaras. 

— Nežinai, ji turi giminių? - paklausė Straiko Karveris. 

— Tetą Kilbernyje. Pavardės nežinau. 

Pro pramerktus Rošelės vokus buvo matyti žvilgių, kaip papras- 
tai skenduolių, akių obuolių ruoželiai. Apie šnerves likę kruvinų putų 
pėdsakų. 

— O kas jos rankoms? - paklausė Straikas sanitaro, nes Rošelės la- 
vonas buvo atklotas tik iki krūtinės. 

— Koks skirtumas! - suriaumojo Karveris. - Mes baigėm, ačiū, - 
garsiai pasakė jis sanitarui, ir jo žodžiai nuaidėjo salėje. Paskui atsisu- 
ko į Straiką. - Reikia pasikalbėti. Mašina gatvėje. 

Vadinasi, Straikas padeda policijai tirti nusikaltimą. Jis prisiminė 
pirmą kartą išgirdęs šią frazę per žinias dar vaikystėje, žavėdamasis 
policininkų darbu. Motina dėl šios keistos ankstyvos manijos visa- 
da kaltino brolį Tedą, buvusį karinės policijos pareigūną, nuolat pa- 
sakojantį įdomiausias (Straikui) istorijas apie keliones, paslaptis ir 
nuotykius. „Padėti policijai tirti nusikaltimą“: penkiametis Straikas 
įsivaizdavo kilnų ir nesavanaudį pilietį, pasisiūliusį padėti policijai, 
negailintį savo jėgų ir laiko; policija duoda jam didinamąjį stiklą, laz- 
dą ir suteikia įstabių slaptų veiksmų galimybių. 

Tikrovė buvo kitokia: mažas tardymo kambarėlis, puodelis kavos, 
Vordlo atneštos iš automato. Vordlas elgėsi su Straiku be priešiškumo, 
kuris trykšte tryško iš kiekvienos Karverio poros, bet ankstesnio drau- 
giškumo irgi neliko nė pėdsako. Straikas spėjo, kad Vordlo viršininkas 
nežino visų jų ankstesnio bendravimo smulkmenų. 

Mažame juodame padėkle ant subraižyto stalo buvo septyniolika 
pensų smulkiomis monetomss, vienišas raktas ir važiuojamoji kortelė 
plastikiniame įdėkle; Straiko vizitinė buvo nublukusi ir susiraukšlėju- 
si, bet įskaitoma. 

- Ojos rankinė? - paklausė Straikas Karverio. Šis sėdėjo priešais, 
o Vordlas atsišliejo į bylų spintą kampe. - Pilka. Pigi, iš plastiko. Jos 
neradot? 

- Turbūt paliko ją nakvynės namuose ar ten, kur buvo apsistoju- 
si, - tarė Karveris. - Savižudės paprastai nesusirenka daiktų prieš šok- 
damos į upę. 

- Nemanau, kad ji į ją šoko, - tarė Straikas. 

- O, kaip įdomu. 

- Aš norėjau pamatyti jos rankas. Ji negalėjo pakęsti vandens ant 
veido, pati man sakė. Kai žmonės spurda vandenyje, rankų padėtis... 

- Kaip malonu išgirsti žinovo nuomonę, - su triuškinama ironija 
atšovė Karveris. - Aš žinau, kas jūs, pone Straikai. 

Jis atsilošė į kėdės atkaltę ir susinėrė rankas už galvos, rodydamas 
išdžiūvusias prakaito dėmes marškinių pažastyse. Per stalą atsklido ai- 
tri it svogūno, rūgšti nešvaraus kūno smarvė. 

- Jis tarnavo Ypatingųjų tyrimų skyriuje, - įsiterpė Vordlas nuo 
bylų spintos. 

— Žinau, - suriaumojo Karveris, kilstelėdamas šiurkščius antakius, 
apibirusius pleiskanomis. - Girdėjau iš Ansčio apie sušiktą koją ir me- 
dalį už išgelbėtą gyvybę. Labai spalvinga biografija. 

Karveris nuleido rankas, pasilenkė į priekį ir sunėrė rankas ant sta- 
lo. Dienos šviesos lempa nepagražino raudono jo veido su violetinė- 
mis padribomis po dygiomis akimis. 

- Ir apie tavo senį žinau, ir daug kitų dalykų. 

Straikas pasikasė neskustą smakrą ir laukė. 

- Norėtum būti turtingas ir garsus kaip tėvelis, a? Dėl to ir stengiesi? 

Karverio akys buvo skaisčiai mėlynos ir pasruvusios krauju. To- 
kios Straikui visada siejosi (po pažinties su oro desantininkų majoru, 

vėliau atleistu iš karinės tarnybos už sunkius kūno sužalojimus) su 
smurtingu choleriko temperamentu. 

— Rošelė nešoko į upę. O Lula Landri nešoko iš balkono. 

— Nesvaičiok! — suriko Karveris. - Tu kalbi su dviem žmonėmis, 
kurie įrodė, kad Landri iššoko. Mes visus įkalčius iš panagių patikri- 
nom. Žinau, ką sumanei. Melži vargšą mulkį Bristou iš paskutiniųjų. 
Ko dantis rodai? 

— Pamaniau, koks atrodysi bukagalvis, kai šis pokalbis pateks į laik- 
raščius. 

- Nedrįsk man grasinti spauda, šūdžiau. - Platus nenuovokus Kar- 
verio veidas paraudonavo, sužaibavo vaiskios mėlynos akys. - Tu iki 
ausų įklimpęs, drauguži, ir nei garsus tėtušis, nei medinė koja, nei karo 
žygdarbiai tau nepadės. Iš kur mums žinoti, ar ne tu taip išgąsdinai tą 
paiką karvę, kad ji nusiskandino? Juk buvo dar ir trenkta. Iš kur mums 
žinoti, ar neįkalei jai į galvą, kad ji padarė ką nors bloga? Tu paskutinis 
matei ją gyvą, drauguži. Nenorėčiau būti tavo vietoj. 

— Mums išsiskyrus, Rošelė kirto Grantlio gatvę ir nužingsniavo 
gyva ir sveika. Nesunku rasti liudytojų, kurie ją matė vėliau. Tokių 
kailinukų niekas nepamirš. 

Vordlas paliko ramybėj bylų spintą, prisitraukė prie stalo kietą 
plastikinę kėdę ir atsisėdo. 

— Ką gi, išklausysim, - tarė jis, - tavo versiją. 

— Ji šantažavo Lulos Landri žudiką. 

— Gal tau galvoj negerai? - atšovė Karteris, o Vordlas teatrališkai 
suprunkštė. 

— Mirties išvakarėse, - pasakė Straikas, - Landri penkiolika minu- 
čių praleido su Rošele butike Noting Hile. Ji iškart nusitempė Rošelę 
į persirengimo kabiną ir iš ten kažkam paskambino, maldaudama po 
vidurnakčio atvažiuoti pas ją į namus. Tai girdėjo pardavėja, ji buvo 
gretimoje kabinoje, jas skiria tik užuolaida. Pardavėjos vardas Melė, 
rudaplaukė, su tatuiruotėmis. 

- Žmonės bet ko prišnekės apie garsenybę, - tarė Karveris. 

- Jei Landri ir skambino kam iš tos kabinos, - tarė Vordlas, - tai 
Dafildui arba dėdei. Pokalbių išklotinė rodo, kad visą popietę ji dau- 
giau niekam neskambino. 

— Kam jai reikėjo Rošelės per pokalbį telefonu? - paklausė Strai- 
kas. - Kam temptis į kabiną draugę? 

— Bobos taip elgiasi, - tarė Karveris. - Jos ir myžti būriu eina. 

- Pakrutinkit smegenis: ji skambino Rošelės telefonu, - pasiuto 
Straikas. - Ji patikrino visus pažįstamus, kad žinotų, kas išduoda jos 
paslaptis žurnalistams. Rošelė vienintelė laikė liežuvį už dantų. Ji įsi- 
tikino, kad šia mergina galima kliautis, nupirko jai mobilųjį, užregis- 
travo Rošelės vardu, bet už pokalbius mokėjo pati. Juk jos pokalbių 
telefonu buvo klausomasi, tiesa? Jai ėmė atrodyti, kad visi klausosi jos 
pokalbių ir pardavinėja duomenis, todėl ji nupirko mobilųjį „Nokia“ ir 
užregistravo kito žmogaus vardu, kad galėtų prireikus saugiai su kuo 
nors susisiekti. Taip, tai nebūtinai reiškia, kad dėdė ar Dafildas niekuo 
dėti, nes skambutis kito numerio telefonu galėjo būti sutartinis žen- 
klas. Arba ji pasinaudojo Rošelės numeriu skambindama kam nors ki- 
tam; žmogui, apie kurį neturėjo sužinoti žurnalistai. Aš turiu Rošelės 
mobiliojo numerį. Sužinokite, kokio tinklo paslaugomis ji naudojosi, 
ir galėsite patikrinti mano versiją. Ji turėjo rausvą „Nokią, apklijuotą 
stikliukais, bet jos mobiliojo jūs nerasite. 

— Aha, nes telefonas Temzės dugne, - tarė Vordlas. 

- Žinoma, ne, - nesutiko Straikas. - Telefoną pasiėmė žudikas. 
Prieš įstumdamas ją į upę. 

- Nemalk šūdo! - nusišaipė Karveris, o Vordlas, regis, nenoromis 
susidomėjęs Straiko versija, papurtė galvą. 

— Kodėl Landri norėjo, kad tuo metu, kai skambina, šalia būtų Ro- 
šelė? - pakartojo Straikas. - Kodėl nepaskambino iš mašinos? Kodėl 
Rošelė, benamė ir beturtė, nepardavė šios istorijos laikraštininkams? 
Jai būtų gerai sumokėję. Kodėl ji nesusisiekė su žurnalistais po Landri 
mirties, juk draugei pakenkti jau nebegalima? 

- Iš padorumo? - spėjo Vordlas. 

- Tai viena galimybė, - atsakė Straikas. - Bet yra ir kita: ji šantaža- 
vo žudiką. 

- Kas per paistalai! - subaubė Karveris. 

- Tikrai? Tie Mapetų kailinukai, kuriais ji vilkėjo, ištraukta iš upės, 
kainavo pusantro tūkstančio svarų. 

Trumpa tyla. 

— Turbūt Landri padovanojo, - tarė Vordlas. 

- Neįmanoma: parduotuvėse sausio mėnesį šių kailinukų dar ne- 
buvo. 

— Landri buvo modelis, ji turėjo pažinčių... eik šikt, - pasiuto Kar- 
veris, lyg būtų piktinęsis savim. 

— Kodėl Lula Landri, - paklausė Straikas ir, pasirėmęs ant rankų, 
pasilenkė prie šlykščiai dvokiančio Karverio, - penkiolikai minučių 
užsuko į tą butiką? 

— Ji skubėjo. 

— Kodėl apskritai užsuko? 

— Nenorėjo laužyti žodžio. 

— Ji privertė Rošelę, merginą be skatiko, be pastogės, merginą, ku- 
rią paprastai paskui parveždavo namo limuzinu su vairuotoju, vilktis 
per visą miestą, įsitempė į kabiną, o po penkiolikos minučių išėjo, pa- 
likusi draugę vieną grūstis namo. 

— Buvo išpaikinta karvė. 

— Tai kodėl apskritai atvažiavo? Nes buvo verta, nes ji turėjo tiks- 
lą. Ji nebuvo išpaikinta karvė, vadinasi, buvo taip sukrėsta, kad elgėsi 
nebūdingai. Yra liudytoja, kad Lula kažko maldavo telefonu atvažiuoti 
pas ją į namus po pirmos nakties. Be to, yra melsvo popieriaus lapelis, 
kurį ji įsinešė į „Vašti“ ir kurio niekas neprisipažįsta matęs. Kur Lula jį 
nukišo? Kodėl rašė ant užpakalinės automobilio sėdynės prieš susiti- 
kimą su Rošele? 

— Tai galėjo būti... - prabilo Vordlas. 

- Tai nebuvo sumautas pirkinių sąrašas, - suaimanavo Straikas, 
trenkdamas kumščiu į stalą. - O priešmirtinio raštelio niekas nerašo 
prieš aštuonias valandas ir paskui neina į šokius. Ji rašė testamentą, 
po perkūnais, negi nesuprantate? Ir pasiėmė jį į „Vašti, kad Rošelė 
paliudytų... 

— Nesvaičiok! - pakartojo Karveris. 

Bet Straikas jo nepaisė ir kreipėsi į Vordlą: 

— „tai visiškai atitinka Kiaros Porter parodymus, kad ji ketinanti 
viską palikti broliui, tiesa? Ji nusprendė testamentą įteisinti. Kaip ir 
buvo sumaniusi. 

- Kodėl jai staiga šovė į galvą sudaryti testamentą? 

Straikas užsikirtęs atsilošė. 

— Vaizduotė ne itin laki? - su patyčia paklausė Karveris. 

Straikas sunkiai atsiduso. Nesmagi naktis be sąmonės užpiltomis 
akimis; paskui kita - besaikių malonumų; pusė sūrio sumuštinio su 

raugintais agurkais per dvylika valandų: jis jautėsi sugniuždytas ir 
išsekęs. 

— Jei turėčiau svarių įrodymų, būčiau atnešęs. 

- Savižudžių pažįstami dažnai patys nusižudo, ar tai žinojai? Šita, 
kaip ten ją, Rakelė sirgo depresija. Diena nenusisekė, ji prisiminė, kaip 
draugė išsivadavo iš visų bėdų, ir nusprendė pasekti jos pavyzdžiu - 
šokti. Vadinasi, drauguži, vėl grįžtame prie tavęs, persekioji žmones ir 
stumi juos... 

— ...į bedugnę, taip, - užbaigė sakinį Straikas. - Dažnai tai girdžiu. 
Bet šiuo atveju tai rodo tik blogą skonį. O Tanzi Bestigi parodymai? 

— Kiek kartų kartoti, Straikai? Mes įrodėme, kad ji negalėjo nieko 
girdėti, - atsakė Vordlas. - Įrodėme neabejotinai. 

— Ne, neįrodėte, - netikėtai neteko kantrybės Straikas. - Visas jūsų 
tyrimas pagrįstas viena klaidinga prielaida. Jei nebūtumėte numoję 
ranka į Tanzi Bestigi, jei būtumėte ją pričiupę ir privertę papasakoti 
visą tiesą, Rošelė Onifad tebebūtų gyva. 

Virdamas pykčiu, Karveris nepaleido Straiko dar valandą, o paskui 
parodė panieką, liepdamas Vordlui pasirūpinti, kad „Rokbis jaunes- 
nysis“ tučtuojau paliktų nuovadą. 

Vordlas tylėdamas palydėjo Straiką prie durų. 

— Noriu tave kai ko paprašyti, - tarė Straikas, sustojęs tarpduryje, 
pro kurį buvo matyti tamsėjantis dangus. 

— Ar turi nors kiek sąžinės, brolau, - kreivai šyptelėjo Vordlas. - 
Mane dabar šitas, - jis parodė nykščiu per petį įtūžusio Karverio pu- 
sėn, - daug dienų dėl tavęs grauš. Sakiau, tai savižudybė. 

— Vordlai, jei niekas to šūdausio neprigriebs, jis nudės dar du žmones. 

— Straikai... 

— O jei aš tau pateiksiu įrodymų, kad Tanzi Bestigi buvo ne savo 
bute, kai Lula krito? Kad ji buvo kitoje vietoje, iš kur viską galėjo girdėti? 

Vordlas pažvelgė į lubas ir užsimerkė. 

- Jei turi įrodymų... 

— Neturiu, bet po poros dienų turėsiu. 

Pro juos, šnekučiuodamiesi ir juokdamiesi, praėjo du vyrai. Vordlas 
suirzęs papurtė galvą, bet neapsigręžė. 

- Jei tau ko nors reikia iš policijos, skambink Ansčiui. Jis tau sko- 
lingas. 

— Anstis negali šito padaryti. Reikia, kad tu paskambintum Dibiui 
Makui. 

— Kas per velniava? 

— Girdėjai. Juk su manim jis nesikalbės. O su tavim kalbėsis; tu — 
valdžios pareigūnas, be to, regis, jam patikai. 

— Tai tvirtini, kad Dibis Makas žino, kur buvo Tanzi Bestigi, kai 
užsimušė Lula Landri? 

— Ne, aišku, nežino, jis buvo „Kareivinėse“. Bet noriu žinoti, kokie 
drabužiai jam buvo persiųsti iš Kentigerno Sodų į „Claridges“. Kon- 
krečiai: kokius skudurus jis gavo iš Gajaus Somė. 

Dėl Vordlo Straikas nesivargino tarti dizainerio vardo prancūziškai. 

- Tu nori... kam? 

— Nes vienas bėgikų vaizdo kameros įraše vilki Dibiui siųstu tre- 
ningu. 

Vordlo veidą, valandėlę įtemptą, vėl perkreipė irzlus vypsnys. 

— Tokių skudurų visur pilna, - kiek patylėjęs tarė jis. - Su etikete 
GS. Nailoniniai treninginiai kostiumai. Kedai. 

— Šis treningas su gobtuvu pasiūtas pagal užsakymą ir pasaulyje tik 
vienas. Paskambink Dibiui ir paklausk, ką jis gavo iš Somė. Daugiau 
man nieko nereikia. Vordlai, jei paaiškės, kad aš teisus, kieno pusėje 
norėtum būti? 

— Negrasink, Straikai... 

— Aš negrasinu. Mano mintys sukasi apie žudiką maniaką, kuris 
vaikšto laisvas ir mąsto apie naują nusikaltimą... o jei tu nerimauji dėl 
laikraščių, manau, jiems nelabai patinka policininkai, kurie, turėdami 
antrą lavoną, tebesilaiko įsikibę savižudybės versijos. Paskambink Di- 
biui Makui, Vordlai, kol dar niekas neužmuštas. 

— Ne, - ryžtingai pareiškė Straikas telefonu tą vakarą. - Tai jau pavo- 
jinga. Į sekretorės pareigas įtariamųjų sekimas nejeina. 

— Kaip ir apsilankymas Oksfordo viešbutyje „Malmaison“ ar 
Orientalistikos ir afrikanistikos institute, - priminė Robina, - bet jūs 
nesiskundėt. 

— Nieko jūs neseksite, Robina. Abejoju, ar Matju labai apsidžiaugtų. 

Juokinga, mąstė Robina, su chalatu sėdėdama ant lovos ir spausda- 
ma prie ausies telefoną, kad Straikas prisimena jos sužadėtinio vardą, 
nors nė karto jo nematė. Iš patirties žinojo, kad vyrai paprastai nesi- 
vargina įsidėmėti tokių niekų. Matju dažnai pamiršdavo vardus, net 
savo naujagimės dukterėčios; bet Straikas tikriausiai buvo mokomas 
prisiminti tokias smulkmenas. 

— Man nereikia Matju leidimo, - tarė ji. - Be to, tai nepavojinga; 
juk jūs nemanot, kad Ursula Mėj ką nors nužudė... 

(Sakinio pabaigoje negirdimai pridūrė: „ar manot? ) 

— Nemanau, bet nenoriu, kad kas nors išgirstų, jog domiuosi, ką 
ji veikia. Žudikas gali susinervinti, o aš nenoriu, kad dar ką nors nuo 
kur nors numestų. 

Robina girdėjo, kaip daužosi širdis po plonu chalato audiniu. Ji 
suprato, kad Straikas nepasakys, kas, jo nuomone, žudikas; ir pati 
šiek tiek baiminosi išgirsti kas, nors daugiau apie nieką nepajėgė 
galvoti. 

Straikui paskambino ji. Prieš daugelį valandų telefonu gavo žinutę, 
kad jis priverstas eiti su policininkais į Skotland Jardą ir prašo ją penk- 
tą valandą užrakinti kontorą. Robina sunerimo. 

— Tai paskambink jam, jei jau negali užmigti, - pasakė Matiju, ne 
tiek atžariai, kiek norėdamas parodyti, kad, net nežinodamas smul- 
kmenų, yra policijos pusėje. 

— Klausykite, norėčiau, kad kai ką dėl manęs padarytumėte, - tarė 
Straikas. — Rytoj iš pat ryto paskambinkite Bristou ir pasakykite apie 
Rošelę. 

— Gerai, - atsakė Robina, žiūrėdama į didžiulį minkštą dramblį, 
kurį Matju padovanojo jai per pirmą kartu praleistą Valentino dieną 
žinių laidą. - O jūs ką veiksite? 

— Važiuosiu į kino studiją „Pinewood“, reikia persimesti keliais žo- 
džiais su Fredžiu Bestigiu. 

— Kaip? - paklausė Robina. - Jūsų prie jo neprileis. 

— Prileis, - atsakė Straikas. 

Kai Robina padėjo ragelį, Straikas kurį laiką nejudėdamas sėdėjo 
savo kabinete. Mintis apie nebaigtą virškinti greitmaistį išsipūtusia- 
me Rošelės lavone nesutrukdė jam pakeliui iš Skotland Jardo sušveis- 
ti dviejų didžiųjų sumuštinių, dėžutės gruzdintų bulvyčių ir porcijos 
ledų. Dabar burbuliuojantis skrandis grojo kartu su slopiai dunksinčia 
bosine gitara iš kavinės „12 taktų '; dunksėjimo iš apačios Straikas pas- 
taruoju metu beveik negirdėdavo, priprato kaip prie savo pulso. 

Netvarkingas mergaitiškas Kiaros Porter butas, plati aimanuojan- 
ti burna, ilgos baltos kojos, stipriai apsivijusios nugarą, liko ankstes- 
niame gyvenime. Dabar jis galvojo tik apie kresną, nerangią Rošelę 
Onifad. Prisiminė, kaip ji trata telefonu vos prieš penkias minutes su 
juo išsiskyrusi, apsirengusi tais pačiais drabužiais, su kuriais buvo iš- 
traukta iš vandens. 

Jis neabejojo, kad žino, kas nutiko. Rošelė paskambino žudikui 
pasakyti, kad ką tik pietavo su privačiu seklių; jos žėrinčiu rausvu 
mobiliuoju buvo susitarta dėl susitikimo; tą naktį pavakarieniavę ar 
tiesiog išgėrę, jie tamsoje pasuko pasivaikščioti prie upės. Jis įsivaiz- 
davo Hamersmito tiltą, pilkšvai žalią ir auksinį, tame rajone, kuriame 
ji tvirtino turinti naują butą: mėgstama savižudžių vieta, nes turėklai 
žemi, o apačioje - srauni Temzė. Plaukti ji nemokėjo. Naktis: du mei- 
lužiai juokais susistumdo, pro šalį pravažiuoja automobilis, klyksmas 
ir pūkštelėjimas. Ar kas nors būtų pastebėjęs? 

Niekas, jei žudikas turėjo geležinius nervus ir jam sekėsi; o žudikas 
jau buvo įrodęs, kad jam netrūksta šaltakraujiškumo, ir gąsdinamai, 
beatodairiškai kliovėsi sėkme. Be abejo, dėl tokio pasipūtėliško nusi- 


346 


kaltėlio tikėjimo savo nebaudžiamumu, su kokiu Straikas dar nebuvo 
susidūręs, gynyba įrodinės, kad žudikas pakaltinamas tik iš dalies; ir 
gali būti, mąstė jis, kad iš tikrųjų esama patologijos, tam tikros pami- 
šimo formos, bet psichologija jo nedomino. Kaip ir Džonas Bristou, 
jis troško teisingumo. 

Kabineto tamsoje jo mintys staiga ir ne laiku grįžo atgal, prie pa- 
čios asmeniškiausios netekties, kuri, klaidinga Liusės nuomone, lydi 
kiekvieną Straiko tyrimą, daro poveikį kiekvienai bylai; žmogžudys- 
tės, kuri padalijo jo ir Liusės gyvenimą į dvi epochas: iki ir po moti- 
nos mirties. Liusė manė, kad jis viską metė ir išėjo tarnauti į karinę 
policiją dėl Ledos mirties, kad pabėgo nuo neįrodytos patėvio kaltės, 
kad kiekvienas lavonas, su kuriuo jis susiduria, eidamas tarnybines 
pareigas, primena jam motiną, kad kiekvienas žudikas jam atrodo 
esąs patėvio antrininkas, kad jis tiria kitas mirtis, be paliovos steng- 
damasis išpirkti kaltę. 

Bet Straikas pasirinko šią profesiją daug anksčiau, negu į Ledos 
kūną įsmigo paskutinė adata; kur kas anksčiau, negu suprato, kad jo 
motina (ir visi kiti žmonės) mirtinga ir kad žmogžudystė - ne tik už- 
davinys, kurį reikia išspręsti. Iš tikrųjų pati Liusė negalėjo to pamiršti, 
gyveno apsupta prisiminimų it maitėdžių musių spiečiaus, priskirda- 
vo kiekvienai smurtinei mirčiai prieštaringus jausmus, kuriuos jai su- 
kėlė pirmalaikė motinos mirtis. 

Tačiau šįvakar jis pajuto, kad elgiasi taip, kaip, Liusės nuomone, 
jam įprasta: prisimena Ledą ir sieja ją su šia byla. Leda Straik, su- 
peraistruolė. Taip buvo parašyta po jos garsiausia nuotrauka, nespal- 
vota, vienintele, kurioje tėvai buvo nufotografuoti kartu. Širdies pa- 
vidalo veidelis, žvilgūs tamsūs plaukai ir marmozetės akys. Tėvą nuo 
motinos skiria antikvaras (nusižudęs), aukštuomenės plevėsa (miręs 
nuo AIDS) ir Karla Astolfi, antroji tėvo žmona. Džonis Rokbis an- 
droginiškas ir ilgais, beveik kaip Ledos, plaukais. Martinio taurės, ci- 
garetės, dūmų sruogelė, vingiuojanti modeliui iš burnos, bet motina 
stilingesnė už visus. 

Regis, visi, išskyrus Straiką, laikė Ledos mirtį apverktinu, bet nu- 
spėjamu pavojingo, neatitinkančio visuomenės moralės normų gyve- 
nimo rezultatu. Net geriausi ir seniausi jos pažįstami neabejojo, kad ji 
pati perdozavo. Visų nuomone, motina priėjo pernelyg arti prie bjau- 

riojo gyvenimo krašto, todėl reikėjo suprasti, kad vieną dieną dings 
iš akių ir įvirs mirčiai į glėbį, liks tysoti šalta ir sustingusi ant purvina 
paklode užtiestos lovos. 

Kodėl ji taip pasielgė, niekas negalėjo paaiškinti, net dėdė Tedas 
(tylus ir sugniuždytas, atsišliejęs į virtuvės kriauklę). ar teta Džoana 
(paraudusiomis akimis, bet įtūžusi prie mažojo virtuvinio staliuko, 
apkabinusi devyniolikmetę Liusę, kūkčiojančią jai į petį). Perdozavi- 
mas tiko prie Ledos pasirinkto gyvenimo - lindynių, muzikantų, pa- 
šėlusių vakarėlių; prie paskutinio romano ir būsto purvo; amžinai ją 
lydinčių narkotikų; beprotiško polinkio į aštrius pojūčius ir svaigulį. 
Vienintelis Straikas paklausė, kas žinojo, kad motina pradėjo švirkštis 
narkotikus; jis vienintelis įžvelgė, koks skirtumas tarp jos polinkio į 
kanapes ir netikėto heroino pomėgio; jam vieninteliam kilo klausimų, 
į kuriuos taip ir nebuvo atsakyta, ir įtarimų. Bet jis buvo dvidešimtme- 
tis studentas, ir niekas jo nesiteikė klausytis. 

Po teismo ir nuosprendžio Straikas susirinko daiktus ir į viską nu- 
mojo ranka: į trumpalaikę spaudos isteriją, didžiulę tetos Džoanos ne- 
viltį dėl nebaigto jo mokslo Oksforde, į Šarlotę, kuri jam dingus įtūžo 
ir tučtuojau pergulėjo su kažkuo kitu, Liusės klyksmus ir skandalus. 
Palaikomas tik dėdės Tedo, jis išėjo į kariuomenę ir vėl rado gyveni- 
mą, prie kokio jį įpratino Leda: kelionės iš vienos vietos į kitą, pasiti- 
kėjimas tik savo jėgomis ir begalinis naujovių troškulys. 

Tačiau šiąnakt jam atrodė, kad motiną, gražią, trapią ir prislėgtą 
merginą, ištiškusią ant apledėjusio kelio, ir nedailią benamę valkatą, 
dabar įkištą į maišą šaltoje lavoninėje, sieja dvasinė giminystė. Leda, 
Lula ir Rošelė buvo ne tokios moterys kaip Liusė ar teta Džoana; jos 
nesiėmė atsargumo priemonių nuo smurto ir atsitiktinumų; jos nesi- 
kabino į gyvenimą, griebdamosi ipotekų, savanorystės, patikimų vyrų 
ir švaručių vaikučių; todėl jų mirties niekas nelaikė tragiška, priešingai 
nei orių ir garbingų namų šeimininkių mirties. 

Kaip lengva pasinaudoti žmogaus polinkiu į savinaiką; kaip papras- 
ta nustumti jį į nebūtį, paskui atsitraukti, gūžtelėti pečiais ir sutikti, 
kad tai neišvengiamas netvarkingo, katastrofiško gyvenimo rezultatas. 

Beveik visi fiziniai Lulos nužudymo pėdsakai seniai nušluoti, su- 
trypti ar paslėpti po sniegu; svariausiu įkalčiu, kurį turi Straikas, tebėra 
grūdėtas nespalvotas įrašas su dviem vyrais, bėgančiais iš nusikaltimo 

vietos: įrodymas, kurį policija paviršutiniškai patikrino ir atmetė, nes 
buvo įsitikinusi, kad į namą patekti neįmanoma, kad Landri nusižudė, 
kad kamera įamžino tik porą besišlaistančių vagišių. 

Straikas pakilo ir pažvelgė į laikrodį. Pusė vienuoliktos, bet jis buvo 
tikras, kad vyras, su kuriuo nori pasikalbėti, dar nemiega. Įjungė stali- 
nę lempą, išsitraukė mobilųjį ir surinko numerį Vokietijoje. 

— Ogi, - subaubė ragelyje balsas lyg iš skardinės. - Kaip tau, po 
galais, sekasi? 

— Noriu tavęs kai ko paprašyti, brolau. 

Ir Straikas paprašė leitenanto Greihamo Hardeikro duomenų apie 
inžinerijos daliniuose tarnaujantį Agjemaną, vardas ir laipsnis neži- 
nomi, ypač Straiką domino jo komandiruočių į Afganistaną datos. 

Netekęs kojos, Straikas automobiliu beveik nevažinėdavo. Bandė vai- 
ruoti Šarlotės leksusą, bet šiandien, stengdamasis nesijausti bejėgis, 
išsinuomojo hondą „Civic“ su automatine pavarų dėže. 

Kelionė į Aiver Hitą netruko nė valandos. Į kino studijos „Pine- 
wood“ teritoriją jis pateko įtikinėdamas, grasindamas ir mosuodamas 
tikrais, nors ir pasenusiais, oficialiais dokumentais; apsaugininką, iš 
pradžių abejingą, pribloškė Straiko pasitikėjimas savim, žodžiai „Ypa- 
tingųjų tyrimų skyrius“ ir pažymėjimas su nuotrauka. 

- Jums paskirta? - paklausė jis Straiko, žiūrėdamas į jį iš kabinos 
prie elektrinio barjero, iš aukštai, ir ranka dengdamas telefono ragelį. 

- Ne. 

— Kokiu klausimu? 

— Dėl pono Evano Dafildo, - tarė Straikas ir pamatė, kaip apsaugi- 
ninkas susiraukė, nusisuko ir kažką sumurmėjo į ragelį. 

Po valandėlės apsaugininkas paaiškino Straikui, kaip nuvažiuoti, 
kur reikia, ir mostelėjo ranka praleisdamas. Straikas riedėjo vingiuotu 
keliu kino studijos teritorijos pakraščiais ir vėl mąstė, kaip patogu kar- 
tais pasinaudoti svetima skandalinga šlove. 

Jis sustojo už kelių eilių nuo mersedeso su vairuotoju, stovinčio 
aikštelėje su iškaba PRODIUSERIS FREDIS BESTIGIS, neskubėda- 
mas išlipo iš mašinos, stebimas Bestigio vairuotojo užpakalinio vaizdo 
veidrodėlyje, ir žengė pro stiklines duris prie niekuo neišsiskiriančių 
standartinių laiptų. Jais žemyn lėkė jaunas vaikinas - šiek tiek tvarkin- 
gesnė Veržliarakčio kopija. 

— Kur galiu rasti poną Fredį Bestigį? - paklausė jo Straikas. 

— Trečias aukštas, pirmos durys į dešinę. 

Prodiuseris, bjaurus kaip nuotraukose, jaučiasprandis ir raupuotas, 

į kompiuterio monitorių. Bendrojoje salėje virė darbas; prie rašomųjų 
stalų sėdėjo patrauklios jaunos moterys; prie kolonų buvo prisegtos 
kino afišos, prie filmavimo grafikų prismeigtos kambarinių gyvūnėlių 
nuotraukos. Daili mergina arčiausiai prie durų su komutatoriaus mi- 
krofonu pakėlė akis į Straiką ir tarė: 

— Sveiki, kuo galiu padėti? 

— Atėjau pas poną Bestigį. Nesirūpinkite, aš pats. 

Jis įėjo į Bestigio kabinetą nespėjus jai nė atsikvošėti. 
veidą buvo nusėjusios rudos dėmės. 

— Kas tu? 

Jis jau stojosi, storais pirštais laikydamasis stalo krašto. 

— Kormoranas Straikas. Privatus seklys. Mane pasamdė... 

— Elena! - Bestigis apvertė puodelį, kava tekėjo per žvilgantį stal- 
viršį ant dokumentų. - Nešdinkis iš čia! Tučtuojau! LAUK! 

— Lulos Landri brolis, Džonas Bristou... 

— ELENA! 

Įbėgo dailioji liekna mergina su ausinėmis ir drebėdama iš siaubo 
sustojo prie Straiko. 

— Pašauk apsaugininkus, buka karve! 

Ji išbėgo. Bestigis, ne aukštesnis kaip pusantro metro, išpuolė iš už 
stalo, nė kiek neišsigandęs milžino Straiko, it pitbulis, į kurio kiemą 
įsibrovė rotveileris. Elena paliko duris atdaras; persigandusios dar- 
buotojos sustingusios spoksojo į vidų. 

— Bandžiau jums prisiskambinti kelias savaites, pone Bestigi... 

— Turėsi velnioniškai didelių nemalonumų, drauguži, - iškošė 
Bestigis ir žengė į priekį, sukandęs dantis, atlošęs tvirtus pečius. 

— „pasikalbėti apie tą naktį, kai užsimušė Lula Landri. 

Palei stiklinę sieną Straikui iš dešinės bėgo du vyrai baltais marški- 
niais su radijo stotelėmis: jauni, sportiški, įsitempę. 

— Ištrenkit jį iš čia! - sukriokė Bestigis, rodydamas į Straiką, bet 
apsaugininkai įstrigo tarpduryje ir ne iš karto įsiveržė į vidų. 

— Svarbiausia, - tarė Straikas, - kur buvo jūsų žmona Tanzi tuo 
metu, kai krito Lula... 

- Išmeskit jį lauk ir iškvieskit policiją! Kaip jis čia pateko? 

— „.nes man buvo parodytos nuotraukos, kurios patvirtina jūsų 
žmonos parodymus. Atitrauk rankas, - pridūrė Straikas jaunesniam 
apsaugininkui, įsikibusiam jam į petį, - arba išmesiu pro langą. 

Apsaugininkas jo nepaleido, laukė viršininko įsakymo. 

Skaisčios tamsios prodiuserio akys buvo įsmeigtos į Straiką. Jis 
sugniaužė, paskui atgniaužė graibščius kumščius. Po kelių sekundžių 
iškošė: 

— Nusišneki. 

Bet neliepė laukiantiems apsaugininkams išvilkti Straiko iš kam- 
bario. 

— Fotografas stovėjo ant šaligatvio prie jūsų namo ankstų sausio 
aštuntosios rytą. Vyrukas, padaręs nuotraukas, nesupranta, ką turi. Jei 
nenorite pasikalbėti, puiku; man nesvarbu, policija ar spauda. Galų 
gale rezultatas bus toks pat. 

Straikas žengė kelis žingsnius prie durų, priblokšti apsaugininkai 
pripuolė ir vėl kvailiausiai sugriebė jam už rankų. 

- Išeikit, - staiga pasakė jiems Bestigis. - Pašauksiu, kai prireiks. 
Uždarykite duris. 

Apsaugininkai išėjo. Kai durys užsidarė, Bestigis tarė: 

- Gerai, kaip tu ten, turi penkias minutes. 

Straikas be kvietimo atsisėdo į juodą odinį krėslą prie Bestigio sta- 
lo, o prodiuseris grįžo į savo vietą ir įdėmiai, šaltai perbedė Straiką; į 
žvelgė profesionalaus lošėjo akimis. Jis išsiėmė pakelį cigariukų, prisi- 
traukė juodo stiklo peleninę ir prisidegė auksiniu žiebtuvėliu. 

— Ką gi, paklausysiu, kas tose pramanytose nuotraukose, - tarė jis, 
prisimerkęs nuo aitrių dūmų debesies, tikras kino mafiozas. 

— Moters, susigūžusios jūsų svetainės balkone, siluetas. Atrodo 
nuoga, bet mudu žinome, kad vilkėjo apatinius. 

Bestigis kelis kartus užsitraukė, paskui išsiėmė cigariuką ir tarė: 

— Paistalai. Iš gatvės nematyti. Balkono apačia iš akmens, tokiu 
kampu nieko nepamatysi. Puti miglą į akis. 

— Svetainėje degė šviesa. Pro plyšius akmenyje matyti jos siluetas. 
Žinoma, vietos buvo per akis, nes krūmai ten dar nestovėjo, tiesą 5a- 
kau? Žmonės neatsispiria pagundai patvarkyti nusikaltimo vietos, net 
išlipę iš balos sausi, - pridūrė Straikas atsainiai. - Norėjote įrodyti, 

kad balkone atsitūpti niekada nebuvo vietos? Bet tikrovės nepagra- 
žinsi. Jūsų žmona puikiausiai girdėjo kiekvieną žodį, ištartą ketvirto 
aukšto balkone prieš Lulos Landri žūtį. Štai kas įvyko, - toliau kalbėjo 
Straikas, o Bestigis toliau markstėsi pro cigariuko dūmus. - Kai žmona 
nusirengė nakčiai, judu susiginčijote. Gal radote jos kokaino atsargas, 
o galbūt užtikote jį šniaukščiančią. Todėl nusprendėte, kad tinka- 
miausia bausmė - uždaryti ją balkone, nes temperatūra buvo žemiau 
nulio. Kai kas gali paklausti, kaip gatvė, pilna paparacų, nepastebėjo 
pusnuogės moters, išstumtos į balkoną? Todėl, kad smarkiai snigo, jie 
trepsėjo, kad sušiltų, ir domėjosi tik gatvės galu, kur turėjo pasiro- 
dyti Lula ir Dibis Makas. O Tanzi netriukšmavo, tiesa? Ji atsitūpė ir 
susigūžė. Nenorėjo pasirodyti pusnuogė trisdešimčiai fotografų. Gali 
būti, kad ją išstūmėte tuo pačiu metu, kai iš už kampo pasirodė Lulos 
Lula trumpute suknele. 

— Paistalai, - pakartojo Bestigis. - Neturi tu nuotraukų. 

— Aš nesakiau, kad turiu. Sakiau, kad mačiau. 

Bestigis išsiėmė iš burnos cigariuką, bet nusprendė patylėti ir vėl 
įspraudė jį tarp dantų. Straikas luktelėjo, bet suvokęs, kad galimybe 
prabilti Bestigis nepasinaudos, kalbėjo toliau: 

— Turbūt Tanzi ėmė baladotis į langą, kai pro ją nukrito Lula. Jūs 
nesitikėjot, kad žmona ims spiegti ir daužyti į stiklą, tiesa? Nieko ne- 
padarysi, nenorėdamas, kad kas nors pamatytų šeimos smurto sceną, 
jūs atidarėte duris. Žmona prabėgo pro jus klykdama kaip pamišusi, 
išlėkė iš buto ir nudūmė žemyn pas Deriką Vilsoną. Tą akimirką jūs 
pažvelgėte per balkono turėklus ir pamatėte Lulą Landri, negyvą ty- 
sančią gatvėje. 

Bestigis lėtai išpūtė dūmą, nenuleisdamas akių nuo Straiko. 

— Vėlesni jūsų veiksmai prisiekusiesiems gali pasirodyti įtartini. 
Jūs nesurinkote greitosios pagalbos numerio. Neišsivijote sustirusios, 
isterijon puolusios žmonos. Jūs net nelėkėte į vonią - nors prisieku- 
siesiems tai būtų galėję pasirodyti suprantama - nuplauti kokaino. Ne, 
prieš vydamasis žmoną ar kviesdamas policiją, jūs nušluostėte langą. 
Kad nebūtų Tanzi pirštų atspaudų ant stiklo iš lauko, tiesa? Pirmiau- 
sia norėjot įsitikinti, kad niekas negalės įrodyti, jog išstūmėte žmoną 
į balkoną dešimties laipsnių šaltyje. Jūsų reputacija prasta: seksuali- 

nis priekabiavimas, smurtas, gali būti, kad jaunutė pavaldinė paduos 
jus į teismą, taigi nenorėjote spaudai ar prokurorui pakišti papildomų 
įkalčių. Įsitikinęs, kad nušluostėte nuo stiklo visus Tanzi atspaudus, 
nubėgote žemyn ir partempėte ją atgal į butą. Per tą trumpą laiką, kol 
atvyko policija, jūs įkalbėjote ją neprisipažinti, kur ji buvo, kai Lula 
nukrito. Nežinau, ką jai pažadėjote ar kuo pagrasinote, bet jums pa- 
vyko. Tačiau nesijautėte saugus, nes ji buvo taip sukrėsta ir prislėgta, 
kad vis tiek galėjo išplepėti. Todėl bandėte nukreipti policijos dėmesį: 
iškėlėte skandalą dėl apverstos vazos su gėlėmis Dibio Mako bute vil- 
damasis, kad Tanzi atsikvošės ir laikysis susitarimo. Taip ir atsitiko, 
tiesa? Dievas žino, kiek sumokėjot Žmonai, bet ji atsilaikė spaudos 
drabstoma purvais ir vadinama narkomane fantazuotoja; ji toliau pa- 
sakojo iškraipytą istoriją, neva, būdama dviem aukštais žemiau, gir- 
dėjusi Landri ginčijantis su žudiku pro garsui nelaidų stiklą. Tačiau 
sužinojusi apie nuotraukas, kurios rodo, kur ji buvo vykstant žmog- 
žudystei, man rodos, ji su džiaugsmu išrėš tiesą. Jūsų žmonai atrodo, 
kad labiau už viską pasaulyje ji dievina pinigus, bet ją graužia ir sąžinė. 
Neabejoju, ji greitai prašneks. 

Bestigis surūkė cigariuką beveik iki galo. Lėtai užgesino jį juodo 
stiklo peleninėje. Laikas sustojo, tik pro stiklinę sieną į kabinetą skver- 
bėsi balsai ir telefonų skambesys. 

Prodiuseris atsistojo ir nuleido romėniškas storos drobės užuolai- 
das, kad nė viena baikšti mergina iš anapus stiklinės pertvaros nieko 
nepamatytų. Vėl atsisėdo ir mąsliai persibraukė storais pirštais per 
raukšlių rieves pasmakrėje, žvilgčiodamas tai į Straiką, tai į vienspalvę 
kreminę drobę. Straikas beveik matė, kaip prodiuseris svarsto įvairias 
galimybes, lyg pašytų kortų malką. 

— Užuolaidos buvo užtrauktos, - galop ištarė Bestigis. - O be švie- 
sos nematyti, kad balkone slepiasi moteris. Tanzi nepakeis savo paro- 
dymų. 

— Nebūčiau toks tikras, - tarė Straikas ir ištiesė kojas; protezas 
vis dar nepatogiai rėmėsi į bigę. - Kai aš jai paaiškinsiu, kad judvie- 
jų veiksmams pavadinti yra teisės terminas - „susitarimas paveikti 
teisingumo vykdymą“ - ir kad pavėluotas prisipažinimas apsaugos 
ją nuo kalėjimo, kai pridursiu, kad ji, smurto šeimoje auka, sulauks 
visuomenės užuojautos, ir net pasakysiu apytikslę sumą, kurią ji gaus 

už išimtinę teisę savo pasakojimui išspausdinti, kai ji supras, kad tu- 
rės teisę pareikšti savo nuomonę teisme ir kad ja patikės ir net nuteis 
žmogų, kurį ji girdėjo žudant kaimynę... pone Bestigi, nemanau, kad 
net jums tada užteks pinigų užčiaupti jai burną. 

Šiurkšti oda Bestigiui apie lūpas suvirpėjo. Jis paėmė pakelį, bet 
cigariuko neišsitraukė. Stojo ilga tyla, jis sukiojo rankose pakelį. 

— Aš nieko neprisipažinsiu, - pagaliau pasakė. - Nešdinkis lauk. 

Straikas nė nekrustelėjo. 

- Žinau, kad trokštat paskambinti advokatui, - tarė jis, - bet, ma- 
nau, pražiopsojote vieną jums palankų dalyką. 

— Pakankamai tavęs prisiklausiau. Sakiau, nešdinkis. 

— Kad ir kaip bus nemalonu prisipažinti, kas nutiko tą naktį, vis 
dėlto tai būtų geriau negu tapti pagrindiniu žmogžudystės bylos įta- 
riamuoju. Nuo šiol kalbėsime apie mažesnes blogybes. Jei pasakysite 
tiesą, niekas jūsų nekaltins žmogžudyste. 

Bestigis vėl susidomėjo. 

— Jūs negalėjote padaryti to nusikaltimo, - pasakė Straikas, - nes, 
jei būtumėte išmetęs Landri iš viršutinio aukšto balkono, nebūtumėte 
spėjęs įleisti Tanzi į vidų vos po kelių sekundžių, kai kūnas nukrito. 
Manau, jūs uždarėte žmoną balkone, nuėjote į miegamąjį, atsigulėte, 
apsikamšėte - policija patvirtino, kad lova buvo sujaukta, - ir įsmei- 
gėte akis į laikrodį. Vargu ar ketinote miegoti. Jei būtumėte žmoną 
balkone laikęs per ilgai, būtumėte teisiamas už netyčinę žmogžudystę. 
Nieko nuostabaus, kad Vilsonas teigė, jog Tanzi drebėjo kaip šunytis. 
Turbūt buvo pirmoji hipotermijos stadija. 

Vėl stojo tyla, tik stori Bestigio pirštai lengvai barbeno į stalo kraš- 
tą. Straikas išsitraukė bloknotą. 

— Jūs pasiruošęs atsakyti į kelis klausimus? 

— Eik šikt! 

Staiga prodiuserį ištiko iki šiol slopinto siuto priepuolis; jis atkišo 
smakrą, susikūprino - pečiai siekė ausis. Straikas įsivaizdavo, kad jis 
visai taip atrodė, kai ištiesęs rankas puolė prie išsekusios, kokaino pri- 
siuosčiusios Žmonos. 

- Jūs smarkiai įklimpot, - ramių ramiausiai tarė Straikas, - bet gi- 
liai ar ne, priklausys tik nuo jūsų. Galit viską neigti, įnirtingai kovoti 
teisme su žmona ir laikraščiais, sėsti į kalėjimą už melagingą liudiji- 

mą ir kliudymą policijos pareigūnams atlikti pareigas. Arba tučtuo- 
jau galite pradėti bendradarbiauti ir pelnyti Lulos šeimos dėkingumą 
bei palankumą. Taip parodysit, kad atgailaujat, o atgaila labai pravers 
padavus malonės prašymą. Jei jūsų parodymai padės sugauti žudiką, 
manau, teisėjas jums viso labo paskelbs įspėjimą. Visuomenė ir spau- 
da nuskalpuos policininkus. 

Bestigis, garsiai kvėpuodamas, virškino Straiko žodžius. Galop su- 
niurzgė: 

- Jokio žudiko nebuvo. Vilsonas nieko nerado. Lula iššoko, - galva 
trūktelėjo. - Ji buvo sumauta narkomanė, kaip ir mano žmona. 

- Žudikas buvo, - paprastai tarė Straikas, - ir jūs padėjot jam pa- 
sprukti. 

Bestigis pažvelgė Straikui į veidą ir prarado norą šaipytis. Jo akys 
virto onikso plyšeliais, svarstant seklio žodžius. 

— Girdėjau, norėjote, kad Lula vaidintų filme? 

Bestigį, regis, sutrikdė pakeista tema. 

- Ketinau, - sumurmėjo jis. - Trenkta buvo, bet pasakiškai puiki. 

— Norėjote, kad ji vaidintų drauge su Dibiu Maku? 

- Juodu kartu - tikros aukso kasyklos. 

— O filmas, kurį sumanėte kurti po jos mirties - biografinis? Girdė- 
jau, Tonis Landris nebuvo sužavėtas. 

Straiko nuostabai, padribusiame Bestigio veide nušvito velniška 
šypsena. 

— Kas tau sakė? 

— Tai netiesa“ 

Bestigis pirmą kartą pajuto, kad persvara jo pusėje. 

— Ne, netiesa. Antonis Landris nedviprasmiškai užsiminė, kad po 
ledi Bristou mirties jis mielai aptars šį klausimą. 

— Vadinasi, jis nepyko, paskambinęs jums aptarti šio klausimo? 

— „Jei bus traktuojama taktiškai , lia lia lia... 

— Jūs gerai pažįstate Tonį Landrį? - paklausė Straikas. 

— Kai ką apie jį Žinau. 

— Ką tuo norite pasakyti? 

Bestigis pasikasė smakrą ir nusišypsojo. 

— Juk jis atstovauja jūsų Žmonai ištuokos byloje. 

- Lig laiko, - atšovė Bestigis. 

— Manote, ji atsisakys Landrio paslaugų? 
susidūrimas. Pažiūrėsim. 

Straikas dirstelėjo į bloknotą, šaltakraujiškai kaip talentingas poke- 
rio lošėjas svarstydamas, ar labai rizikuoja klausinėdamas toliau, nors 
neturi jokių įrodymų. 

- Kiek suprantu, - prabilo jis, vėl pakėlęs akis, - jūs pasakėte Lan- 
driui žinantis, kad jis miega su verslo partnerio žmona? 

Bestigis valandėlę sustingo iš nuostabos, paskui pratrūko šiurkš- 
čiai, karingai kvatotis. 

— Suuodei? 

— O kaip pats sužinojot? 

— Pasamdžiau tokį kaip tu. Maniau, kad Tanzi įsitaisė meilužį, bet 
paaiškėjo, kad ji tik dangsto sumautą sesutę, kol Ursula tratinasi su 
Toniu Landriu. Bus velnioniškai smagu žiūrėti, kai Mėjai skirsis. Ir 
vienas, ir kitas vyras - aukščiausios klasės advokatai. Sena šeimos fir- 
ma žlunga. Kiprianas Mėjus ne toks ištižėlis, kaip atrodo. Jis atstovavo 
mano antrai žmonai. Pasilinksminsiu kaip reikiant žiūrėdamas, kaip 
draskosi du advokatai. 

— Vadinasi, jūs galite daryti poveikį advokatui, kuris atstovauja 
jūsų Žmonai“ 

Bestigis bjauriai išsiviepė pro dūmus. 

— Nė vienas jųdviejų nenutuokia, kad aš žinau. Laukiu tinkamos 
akimirkos. 

Staiga Bestigis prisiminė, kad dabar Tanzi skyrybų mūšyje turi bai- 
sesnį ginklą, ir šypsena iš jo raukšlėto veido dingo, liko tik pyktis. 

— Paskutinis dalykas, - tarė Straikas. - Ar tą naktį, kai žuvo Lula, 
nulipęs paskui žmoną į vestibiulį ir parsivedęs ją atgal, nieko negirdė- 
jote? 

— Maniau, tavo visa sumauta versija paremta tuo, kad uždarius lan- 
gus viduje nieko negirdėti, - atšovė Bestigis. 

— Aš kalbu ne apie gatvę, o apie laiptų aikštelę prie jūsų buto durų. 
Tanzi pakėlė tokį triukšmą, kad pati nieko negirdėjo, bet gal jūs prieš- 
kambaryje - kai įsivedęs žmoną į vidų mėginote ją nuraminti, - išgir- 
dote kokį garsą anapus durų? Ar Tanzi riksmai viską užgožė? 

- Ji rėkė kaip skerdžiama, - patvirtino Bestigis. - Nieko negirdėjau. 

— Visiškai nieko? 

— Nieko įtartino. Tik Vilsonas prabėgo pro duris. 

— Vilsonas. 

— Aha. 

— Kada tai buvo? 

- Kaip tik tą akimirką, kai grįžome į butą. 

— Iškart, kai uždarėte duris? 

— Aha. 

- Bet Vilsonas nubėgo į viršų, kol jūs dar stovėjote vestibiulyje, tiesa? 

— Aha. - Bestigis dar labiau suraukė kaktą, o raukšlės apie lūpas 
pagilėjo. 

— Vadinasi, kai jūs užlipote į savo butą antrame aukšte, Vilsono jau 
nebuvo nei matyti, nei girdėti? 

— Aha... 

- Bet jūs išgirdote žingsnius ant laiptų, vos uždarėte buto duris? 

Bestigis neatsakė. Straikas matė, kad jis pirmą kartą pats bando įsi- 
vaizduoti, kas tąkart įvyko. 

— Aš išgirdau... taip... žingsnius. Kažkas bėgo pro šalį. Laiptais. 

— Taip, - tarė Straikas. — Gal galėjot atskirti, vienas žmogus ar du? 

Bestigis susiraukė, įsmeigęs nieko nematančias akis pro seklį į mi- 
glotą praeitį. 

— Buvo... vienas. Maniau, kad Vilsonas. Bet ne... Vilsonas tebebu- 
vo ketvirtame aukšte, krėtė jos butą... nes paskui vėl išgirdau jį lipant 
žemyn... iškvietęs policiją išgirdau, kaip jis bėga pro duris... Užmir- 
šau, - tarė Bestigis ir akimirką atrodė beveik bejėgis. - Užmiršau. Tiek 
įvykių iškart. Tanzi klykė. 

— Ir, žinoma, jūs sukote galvą, kaip išsaugoti savo kailį, - gyvai pri- 
dūrė Straikas, kišdamasis bloknotą su rašikliu į kišenę, ir pakilo iš odi- 
nio krėslo. - Ką gi, nebegaišinsiu; jums dar reikia paskambinti advo- 
katui. Jūs man labai padėjote. Tikiuosi, susitiksime teisme. 

Kitą dieną Straikui paskambino Erikas Vordlas. 

— Kalbėjausi su Dibiu, - tarė atžariai. 

- Ir? - paklausė Straikas, mostelėdamas Robinai paduoti jam raši- 
klį ir popieriaus. 

Juodu drauge sėdėjo prie jos stalo, gėrė arbatą su sausainiais ir ap- 
tarė naujausią Brajano Materso grasinamą laišką, kuriame šis žadėjo, 
nebe pirmą kartą, perskrosti Straikui pilvą ir apmyžti žarnas. 

- Somė atsiuntė jam vienintelį treningą su gobtuvu. Ant krūtinės — 
revolveris iš spaudžių, o ant nugaros - pora Dibio dainos eilučių. 

- Tik vieną? 

— Aha. 

— Ką dar? 

- Dar jis prisimena, kad buvo diržas, kepurė ir pora rankogalių są- 
sagų. 

— O pirštinės? 

Vordlas nutilo, matyt, ieškojo užrašuose. 

— Ne, pirštinių neminėjo. 

- Tada viskas aišku, - tarė Straikas. 

Vordlas tylėjo. Straikas laukė, kad policininkas arba padėtų ragelį, 
arba dar ką nors pridurtų. 

- Ketvirtadienį tyrimas, - staiga pasakė Vordlas. - Dėl Rošelės 
Onifad. 

- Aišku, - atsiliepė Straikas. 

- Atrodo, tave tai menkai domina. 

— Visai nedomina. 

— Maniau, neabejoji, kad tai žmogžudystė? 

- Neabejoju, bet tyrimas nieko nei patvirtins, nei paneigs. Nežinai, 
kada jos laidotuvės? 

— Ne, - irzliai atsakė Vordlas. - Koks skirtumas? 

— Ketinu nueiti. 

— Ko? 

- Prisimeni, ji turėjo tetą? - tarė Straikas. 

Vordlas numetė ragelį. Pasipiktinęs, spėjo Straikas. 

Kiek vėliau Straikui paskambino Bristou ir pranešė, kur ir kada 
vyks Rošelės laidotuvės. 

- Alisonai pavyko viską sužinoti, - pasakė jis sekliui telefonu. - Ji 
labai stropi. 

— Akivaizdu, - atsiliepė Straikas. 

— Aš eisiu. Atstovausiu Lulai. Turėjau padėti Rošelei. 

— Manau, tokia pabaiga buvo neišvengiama, Džonai. Atsivesite Ali- 
soną? 

- Ji sako, kad norėtų eiti, - atsakė Bristou nesusižavėjęs. 

— Ten ir susitiksime. Tikiuosi, pavyks pasikalbėti su Rošelės teta, 
jei ji pasirodys. 

Kai Straikas pasakė Robinai, kad Bristou meilužė sužinojo, kur ir 
kada vyks laidotuvės, ši nusiminė. Straikas buvo jai pavedęs padaryti 
tą patį, ir jai atrodė, kad Alisona apsukresnė. 

— Nesitikėjau, kad jūs tokia pavydi, - pralinksmėjo Straikas. - Ne- 
sirūpinkit. Gal ji turėjo pranašumą. 

— Kokį? 

Bet Straikas jau mąsliai žiūrėjo į ją. 

— Kokį? - atsargiai pakartojo Robina. 

— Noriu, kad eitumėte su manim į laidotuves. 

— O, - išsprūdo Robinai. - Gerai. O kam? 

Ji tikėjosi, kad Straikas atsakys, jog dviese juodu atrodys įprasčiau, 
kaip įprasčiau buvo drauge eiti į „Vašti“ su moterimi. Tačiau jis atsakė: 

— Norėčiau, kad kai ką padarytumėte. 

Kai jis aiškiai ir išsamiai paaiškino užduotį, Robina visiškai suglumo. 

— Bet kodėl? 

— Negaliu sakyti. 

— Kodėl ne? 

— To irgi nenorėčiau sakyti. 

Robina seniai nebevertino Straiko Matju akimis, nebesvarstė, ar jis 
apsimetinėja, ar vaizduoja, ar dedasi protingesnis, negu yra. Jai ir į gal- 

vą nebūtų šovę, kad jis tyčia toks paslaptingas. Ir vis dėlto pakartojo, 
lyg būtų blogai išgirdusi: 

— Brajanas Matersas? 

— Aha. 

- Grasintojas Mirtimi? 

— Aha. 

- Bet kaip jis susijęs su Lulos Landri žūtimi? - nesuprato Robina. 

- Niekaip, — beveik sąžiningai atsakė Straikas. - Kol kas. 


Šiaurės Londono krematoriumas, kuriame po trijų dienų įvyko Roše- 
lės laidotuvės, buvo šaltas, beveidis ir niūrus. Interjeras buvo vienodai 
svetimas visoms religijoms; ir tamsios medienos klauptai, ir plikutėlės 
sienos be jokių religinio kulto daiktų, ir abstrakti ryškių spalvotų kva- 
dratėlių mozaika lange. Sėdėdamas kietame klaupte ir klausydamasis, 
kaip zirzliabalsis pastorius vadina Rošelę Rosele, o lietus tyška į skiau- 
tininį vitražą, Straikas suprato, kam bažnyčioje reikia paauksuotų 
cherubinų ir gipsinių šventųjų, chimerų, Senojo Testamento angelų ir 
nusagstytų brangenybėmis Nukryžiuotųjų: ši prabanga ir puošnumas 
žada amžinąjį gyvenimą ar bent garbingus atminus tokiems kaip Ro- 
šelė. Tiesa, numirėlei pasitaikė proga išvysti žemės rojų: aprengta di- 
zaineriniais drabužiais, ji šaipėsi iš įžymybių ir koketavo su gražuoliais 
vairuotojais, bet prašmatnaus gyvenimo troškimo padariniai buvo 
liūdni: septyni gedėtojai ir pastorius, nežinantis jos vardo. 

Laidotuvės dvelkė pigiu abejingumu, šiokiu tokiu sumišimu ir ne- 
noru domėtis Rošelės gyvenimu. Nė vienas dalyvis neišdrįso sėstis į 
pirmą eilę. Net storulė juodaodė su storastikliais akiniais ir megzta 
kepuraite, Straiko nuomone, Rošelės teta, pasirinko trečią eilę, toliau 
nuo pigaus karsto. Atėjo pliktelėjęs budėtojas, Straikui matytas be- 
namių bendrabutyje, atsagstytais marškiniais ir odiniu švarku; už jo 
sėdėjo dailiai apsirengęs skaisčiaveidis jaunas azijietis, Straiko galva, 
Rošelės grupės psichiatras. 

Straikas senu tamsiai mėlynu kostiumu ir Robina juodu sijonu ir 
švarku, skirtais pokalbiams dėl darbo, sėdėjo pačiame gale. Kitapus 
šoninės navos sėdėjo Bristou, nelaimingas ir išblyškęs, šalimais Ali- 
sona juodu dvieilėmis sagomis lietpalčiu, drėgnu ir žvilgančiu šaltoje 
šviesoje. 

Prasiskleidė pigios raudonos užuolaidos, karstas dingo iš akių, ir 
skenduolės palaikus prarijo ugnis. Tylūs gedėtojai krematoriumo gale 
skausmingai, nenuoširdžiai šyptelėjo vienas kitam ir būgštaudami, 
kad dar labiau nepabrėžtų ceremonijos beprasmybės, delsė išeiti. Ro- 
šelės teta, kurios ekscentriškumas artėjo prie psichikos nestabilumo, 
prisistatė Vinifreda ir garsiai, priekaištingai paskelbė: 

— Aludėje... yra sumuštinių. Maniau, ateis daugiau žmonių. 

Ji pirma valdingai nužingsniavo gatve į „Raudonąjį Liūtą , šeši kiti 
gedėtojai sekė įkandin, palenkę galvas nuo lietaus. 

Ant mažo staliuko purvinos aludės kampe, metaliniame padėkle iš fo- 
lijos, aptrauktame polietileno plėvele, buvo sudėti žadėtieji sumuštiniai, 
sudžiūvę ir nekeliantys apetito. Pakeliui į „Raudonąjį Liūtą teta Vinifreda 
suvokė, kas tas Džonas Bristou, ir dabar elgėsi su juo kaip su savo nuo- 
savybe, prirėmė jį prie baro ir be paliovos tratėjo. Bristou atsakinėjo, kai 
ji leisdavo jam įterpti žodį, bet jo žvilgsniai į Straiką, kalbantį su Rošelės 
psichiatru, kuo toliau, tuo labiau darėsi dažnesni ir beviltiškesni. 

Psichiatras atrėmė visus Straiko bandymus užmegzti su juo pokalbį 
apie savo grupės dalyvius ir galop į klausimą apie galimus Rošelės išsi- 
pasakojimus mandagiai, bet tvirtai priminė privaląs saugoti paciento 
paslaptį. 

- Jūs nustebote, kad ji nusižudė? 

— Ne, nelabai. Ji turėjo didelių bėdų ir Lulos Landri mirtis ją labai 
sukrėtė. 

Netrukus jis su visais atsisveikino ir išėjo. 

Robina, prie mažo staliuko netoli lango pamėginusi užmegzti po- 
kalbį su nešnekia Alisona, numojo ranka ir nuėjo į tualetą. 

Straikas palengva perėjo mažą vestibiulį ir atsisėdo ant Robinos 
paliktos kėdės. Alisona perbedė jį akimis ir toliau stebeilijo į Bristou, 
kuriam vis dar rėžė kalbą Rošelės teta. Šlapio lietpalčio neatsisags- 
tė. Ant stalo prie Alisonos stovėjo maža taurelė gėrimo, panašaus į 
portveiną, o jos lūpose žaidė niekinama šypsenėlė, lyg tokia elgetiška 
aplinka jai būtų per prasta. Straikas dar laužė galvą, kaip pradėti po- 
kalbį, bet ji netikėtai pasakė: 

- Šiandien rytą Džonas turėjo dalyvauti susitikime su Konvėjaus 
Otso testamento vykdytojais. Paliko Tonį vieną su jais tvarkytis. Tonis 
siaubingai įtūžęs. 

Iš jos tono buvo aišku, kad dėl to kaltas Straikas, taigi tegu žino, 
kokių bėdų užtraukė. Ji gurkštelėjo portveino. Reti plaukai krito ant 
pečių, o taurelė atrodė dar mažesnė didelėse rankose. Kitos tokio ne- 
gražumo moterys iš paskutiniųjų stengtųsi likti nepastebimos, o Ali- 
sona tiesiog spinduliavo puikybe. | 

— Negi jums neatrodo, kad Džonas gražiai pasielgė ateidamas į lai- 
dotuves? - paklausė Straikas. 

Alisona kandžiai prunkštelėjo: 

- Jis juk jos visai nepažinojo. 

— Tai kodėl jūs atėjot kartu? 

— Tonis paprašė. 

Straikui neprasprūdo pro ausis, kad viršininko vardą ji ištarė su 
droviu malonumu. 

— Kodėl? 

— „Neišleisk Džono iš akių , pasakė jis. 

— Tonis mano, kad Džoną reikia prižiūrėti, a? 

Ji neatsakė. 

— Juodu dalijasi jumis, Džonas ir Tonis, tiesa? 

— Ką? - padūko ji. 

Straikas buvo patenkintas, kad išmušė ją iš vėžių. 

- Jie abu naudojasi jūsų paslaugomis? Kaip sekretorės? 

— O... oi, ne. Aš dirbu Toniui ir Kiprianui. Aš vyresniųjų partnerių 
sekretorė. 

— A. Kažin kodėl pamaniau, kad ir Džono? 

— Mano darbas visai kito lygmens, - paaiškino Alisona. - Džonui 
priklauso tik mašininkių biuro paslaugos. Darbe mūsų niekas nesieja. 

- Tačiau nors jūsų padėtis skirtinga ir kiti aukštai, romanas vis 
dėto užsimezgė? 

Į jo sąmojį ji atsakė niekinama tyla. Rodos, Straiką ji laikė užgaulių, 
nevertu mandagaus elgesio, už padorumo ribų. 

Bendrabučio budėtojas vienišas stovėjo kampe ir valgė sumušti- 
nius, akivaizdžiai stumdamas laiką, kol bus padoru išeiti. Iš tualeto 
išniro Robina, ir ją iškart pašaukė Bristou, jam akivaizdžiai reikėjo pa- 
galbos, kad apsigintų nuo tetos Vinifredos. 

- Tai kiek laiko jūs jau su Džonu? - paklausė Straikas. 

— Kelis mėnesius. 

— Užmezgėte ryšius dar prieš Lulos mirtį? 

— Kiek vėliau, jis pakvietė mane į restoraną. 

— Matyt, buvo labai prislėgtas? 

- Visiškai palūžęs, - užuojautos jos balse nebuvo nė lašo, tik šiokia 
tokia panieka. 

- Jis ir anksčiau jus mergino? 

Straikas tikėjosi, kad ji neatsakys, bet klydo. Alisona, prastai slėp- 
dama pasitenkinimą ir išdidumą, atsakė: 

- Jis užlipo į viršų susitikti su Toniu. Tonis buvo užsiėmęs, tai Džo- 
nas laukė mano kabinete. Pradėjo pasakoti apie seserį ir nesusitvardė. 
Daviau jam popierinių nosinaičių, o jis pakvietė mane vakarienės. 

Nors atrodė, kad Džonui Bristou karštos meilės Alisona nejaučia, 
Straikas pamanė, kad ji didžiuojasi jo merginimu it savotišku trofėjum. 
Straikas svarstė, ar Alisona kada nors anksčiau, kol nepasirodė apimtas 
nevilties Bristou, buvo pakviesta vakarienės. Susitiko dvi nykios viena- 
tvės: „Daviau jam popierinių nosinaičių, o jis pakvietė mane vakarienės.“ 

Bendrabučio budėtojas sagstėsi striukę. Sugavęs Straiko žvilgsnį, 
atsisveikindamas jis pamojavo ir išėjo, netaręs niekam nė žodžio. 

— O koks didžiojo viršininko požiūris į sekretorės ir sūnėno romaną? 

— Mano asmeninis gyvenimas - ne Tonio reikalas, - atsakė ji. 

- Tiesa, - atsiliepė Straikas. - Šiaip ar taip, ne jam kalbėti apie san- 
tykius darbe? Jei jau miega su Kipriano Mėjaus žmona. 

Nerūpestingas Straiko tonas trumpam apkvailino Alisoną. Ji žiojo- 
si atsakyti, bet suvokė jo žodžių prasmę ir savikliovos neliko nė žymės. 

— Netiesa! - nuožmiai pareiškė paraudonavusi. - Kas jums sakė? 
Tai melas. Visiškas melas. Netiesa, netiesa. 

Piktinosi moteris, bet Straikas girdėjo persigandusį vaiką. 

— Tikrai? Tai kodėl Kiprianas Mėjus sausio septintąją išsiuntė jus į 
Oksfordą ieškoti Tonio? 

— Tai... tiktai... jis užmiršo duoti Toniui pasirašyti kažkokius doku- 
mentus, štai ir viskas. 

— O faksu arba kurjeriu negalėjo pasinaudoti, nes?.. 

— Dokumentai buvo slapti. 

— Alisona, - tarė Straikas, mėgaudamasis jos susijaudinimu, - 
mudu abu žinome, kad tai nesąmonė. Turbūt Kiprianas manė, kad 
Tonis kokiai dienelei kur nors paspruko su Ursula, tiesa? 

— Nemanė! Negalėjo! 

Prie baro teta Vinifreda mosikavo rankomis kaip malūno sparnais 
prieš Bristou ir Robiną, nutaisiusius dirbtinę šypseną. 

— Jūs jį radote Oksforde, tiesa? 

— Ne, nes... 

— Kada ten nuvažiavote? 

- Apie vienuoliktą, bet jis... 

— Matyt, Kiprianas išsiuntė jus iškart, kai tik atėjot į darbą? 

- Dokumentai buvo skubūs. 

- Bet jūs neradote Tonio nei viešbutyje, nei konferencijų salėje? 

— Mes prasilenkėm, - siusdama iš nevilties atsakė ji, - nes jis grįžo 
į Londoną aplankyti ledi Bristou. 

— O, - tarstelėjo Straikas, - taip. Tik kiek keistoka - nei jums, nei 
Kiprianui jis nepranešė, kad grįš į Londoną, tiesa? 

— Ne, - atsakė ji, narsiai bandydama atgauti prarastą pranašumą. - 
Jam buvo galima paskambinti. Jis atsakinėjo į skambučius. Kaip pa- 
prastai. 

- Skambinot jam į mobilųjį? 

Ji neatsakė. 

— Paskambinot ir nesulaukėt atsakymo? 

Slogioje tyloje ji gurkštelėjo portveino. 

— Tiesą sakant, kurių galų barškinantis atsakinėti į sekretorės 
skambučius - tik nuotaiką susigadintum. 

Jis stengėsi ją įžeisti ir nenusivylė. 

- Jūs šlykštus. Šlykštus, - kimiai ištarė Alisona. 

Jos skruostai tirštai paraudo iš gėdos, kurią bandė slėpti išdidumu. 

— Gyvenat viena? 

— O kaip tai susiję? - paklausė ji, visiškai sutrikusi. 

- Šiaip svarstau. Vadinasi, jums nepasirodė keista, kad Tonis nak- 
čiai užsisakė numerį Oksfordo viešbutyje, rytą grįžo į Londoną, pas- 
kui vėl grįžo į Oksfordą kaip tik tada, kai reikėjo išsiregistruoti iš vieš- 
bučio? 

- Jis grįžo į Oksfordą, kad dalyvautų konferencijoje po pietų, - at- 
kakliai tvirtino Alisona. 

— Tikrai? Jūs jo sulaukėt? 

- Jis ten buvo, - išsisuko nuo atsakymo ji. 

— Turite įrodymų? 

Ji tylėjo. 

- Sakykit, - paklausė Straikas - kaip jums labiau patiktų: kad To- 
nis kiaurą dieną praleido lovoje su Ursula Mėj ar kad jis vaidijosi su 
dukterėčia? 

Prie baro teta Vinifreda taisėsi megztą kepuraitę ir iš naujo juosėsi 
dirželį. Matyt, ruošėsi išeiti. 

Valandėlę Alisona kovojo su savim, paskui, lyg išduodama seniai 
laikomą paslaptį, nuožmiai sušnibždėjo: 

- Jie ne meilužiai. Aš žinau. Negali būti. Ursulai rūpi tik pinigai, 
daugiau jai niekas nesvarbu, o Kiprianas už Tonį turtingesnis. Ursulai 
nereikėtų Tonio. Nereikėtų. 

— Niekada negali žinoti. Lytinis potraukis gali būti stipresnis už go- 
dumą, - tarė Straikas, įdėmiai žiūrėdamas į Alisoną. - Visaip būna. 
Man, vyrui, sunku spręsti, bet Tonis gana gražus, tiesa? 

Jis matė jos skausmą, jos įtūžį, o prabilusi ji duso: 

— Tonis teisus... jūs naudojatės... jums tik pinigai rūpi... Džonui pa- 
simaišė... Lula pati iššoko. Iššoko. Visada buvo trenkta. Džonas - kaip 
motina, isteriškas, įsivaizduoja nežinia ką. Lula vartojo narkotikus, 
tokia jau buvo, nesutramdoma, visiems pridarydavo nemalonumų ir 
reikalavo dėmesio. Išlepinta. Švaistė pinigus. Galėjo turėti viską, kas 
jai patiko, viską, ko norėjo, bet jai buvo maža. 

— Nebūčiau pamanęs, kad ją pažinojote. 

— Aš... Tonis man apie ją papasakojo. 

- Jis jos pakęsti negalėjo, tiesa? 

- Tiesiog ją pažinojo kaip nuluptą. Ji buvo ištvirkusi, - Alisonos 
krūtinė po beformiu lietpalčiu kilnojosi. - Pasitaiko tokių moterų. 

Į suplėkusį vestibiulį įsiveržė vėsus vėjo gūsis - atsidarė durys, iš- 
leisdamos Rošelės tetą. Bristou ir Robina blankiai šypsojosi, kol durys 
užsidarė, paskui su palengvėjimu susižvelgė. 

Barmenas dingo. Dabar jų beliko keturi. Straikas pirmą kartą su- 
vokė, kad skamba devinto dešimtmečio baladė: Dženiferės Raš „The 
Power of Love“. Bristou ir Robina prisiartino prie jų staliuko. 

— Maniau, norėjot pasikalbėti su Rošelės teta? - paklausė pasipikti- 
nęs Bristou, lyg būtų be reikalo tiek kankinęsis. 

— Ne tiek, kad ją vyčiausi, - linksmai atsakė Straikas. - Jūs pasida- 
lykite nauja informacija. 

Iš Robinos ir Bristou veidų Straikas suprato: abiem atrodo, kad jo 
požiūris keistai abejingas. Alisona rausėsi rankinėje slėpdama veidą. 

Kol kas lyti nustojo, šaligatviai buvo slidūs, bet rūškanas dangus 
grasino nauja liūtimi. Abi moterys tylėdamos nuėjo pirmos, o Bris- 
tou nuoširdžiai papasakojo Straikui viską, ką prisiminė iš pokalbio su 
teta Vinifreda. Tačiau Straikas nesiklausė. Jis žiūrėjo į moterų nugaras, 
abi juodas - abejingam stebėtojui beveik vienodas, sukeičiamas. Prisi- 
minė skulptūras abipus Karalienės vartų, vangiai akiai visai vienodas, 
nors iš tikrųjų iš vienos pusės pavaizduotas patinas, iš kitos - patelė: 
rūšis viena, bet skirtumas didžiulis. 

Pamatęs, kad Robina ir Alisona sustojo prie BMW, Straikas spėjo, 
kad tai Bristou mašina, sulėtino žingsnį ir nutraukė padriką Bristou 
pasakojimą apie audringus Rošelės santykius su šeima. 

— Džonai, reikia kai ką patikslinti. 

- Aišku, klauskit. 

- Tvirtinate girdėjęs, kaip dėdė įėjo į jūsų motinos butą Lulos mir- 
ties rytą“ 

- Taip. 

- Jūs tikrų tikriausias, kad ten buvo jis? 

- Taip, žinoma. 

- Bet jūs jo nematėt? 

- Aš... - staiga triušiškas Bristou veidas suglumo, - ...ne, aš... ne- 
manau, kad jį mačiau. Bet girdėjau, kaip jis rakina duris. Girdėjau jo 
balsą koridoriuje. 

- O gal tik pamanėt, kad ten Tonis, nes jo laukėt? 

Dar viena pauzė. 

Paskui persimainiusiu balsu Bristou paklausė: 

- Sakot, Tonio ten nebuvo? 

- Aš tik noriu žinoti, ar jūs tikras, kad ten buvo jis? 

- Na... iki šios akimirkos nė kiek neabejojau. Daugiau niekas netu- 
ri rakto nuo motinos buto. Negalėjo būti niekas kitas, tik Tonis. 

- Taigi išgirdote, kaip kažkas rakina duris. Išgirdote vyrišką balsą. 
Su kuo jis kalbėjo, su jūsų motina ar Lula? 

- Na... - Bristou mąstė, net dideli priekiniai dantys išsikišo. - Išgir- 
dau, kaip jis įeina. Rodos, girdėjau jį kalbant su Lula... 

— Ir girdėjot, kaip jis išėjo? 

— Taip. Girdėjau, kaip jis nuėjo koridoriumi ir uždarė duris. 

— Atsisveikindama su jumis, Lula užsiminė, kad ką tik matėsi su 
Toniu? 

Vėl tyla. Bristou susimąstęs pakėlė ranką prie lūpų. 

— Aš... ji mane apkabino, tai viskas, ką aš... Taip, manau, kad ji sakė 
kalbėjusis su Toniu. O gal nesakė? Gal aš maniau, kad ji su juo kalbė- 
josi, nes maniau?.. Bet jei ten buvo ne mano dėdė, tai kas tada? 

Straikas laukė. 

— Ten turėjo būti jis, - Bristou susimąstęs spoksojo į šaligatvį. - Juk 
Lula matė, kas įėjo į butą, ir nė kiek nenustebo, tai kas dar galėjo įeiti, 
jei ne Tonis? Kas dar būtų turėjęs raktą? 

— Kiek iš viso yra raktų? 

— Keturi. Trys atsarginiai. 

— Daug. 

— Na, Lula, Tonis ir aš visi turėjome po vieną. Mama norėjo, kad 
visada galėtume pas ją užsukti, ypač kai atgulė. 

- Ir visi tie raktai tebėra? 

— Taip... manau, taip. Turbūt Lulos raktas su visais kitais jos daik- 
tais grįžo pas mamą. Tonis savo tebeturi, aš irgi, o motinos... Turbūt 
kur nors bute... 

— Vadinasi, negirdėjote, kad kuris nors raktų būtų pamestas? 

- Ne. 

- Ir nė vienas iš jūsų savo rakto niekada niekam neskolino? 

— Dieve mano, o kam būtume galėję? 

- Aš vis prisimenu, kaip iš Lulos skreitinio kompiuterio, laikomo 
jūsų motinos bute, buvo ištrintas nuotraukų failas. Jei kur nors yra dar 
vienas raktas... 

— Negali būti, - tarė Bristou. - Tai... aš... kodėl jūs sakot, kad Tonis 
nebuvo atėjęs? Turėjo būti. Jis sako matęs mane pro duris. 

— Grįždamas iš Lulos, jūs užsukote į kontorą, tiesa? 

— Taip. 

- Pasiimti dokumentų aplankų? 

— Taip. Įbėgau ir pagriebiau. Negaišau. 

- Ir grįžote į motinos namus... 

— Ne vėliau kaip dešimtą. 

— O kada atvyko tas žmogus, kuris atsirakino duris? 

— Gal... gal po pusvalandžio? Garbės žodis, neprisimenu. Nežiūrė- 
jau į laikrodį. Bet kam Toniui sakyti, kad jis buvo, jei jo nebuvo? 

— Na, jei jis žinojo, kad dirbsite namie, lengvai galėjo pasakyti, kad 
užsuko ir nenorėjo jums trukdyti, tiesiog nuėjo koridoriumi pasikal- 
bėti su motina. Turbūt ji patvirtino policininkams, kad jis buvo atėjęs? 

- Turbūt. Manau, taip. 

— Bet abejojate? 

— Nemanau, kad mes apie tai kalbėjomės. Mama buvo apsvaigusi ir 
kamuojama skausmų, tą dieną ji ilgai miegojo. O kitą rytą sužinojome, 
kad Lula... 

- Betjums nepasirodė keista, kad Tonis neužsuko į kabinetą su ju- 
mis pasikalbėti? 

— Ne, - atsakė Bristou. - Jis buvo blogo ūpo dėl Konvėjaus Otso 
bylos. Netgi būčiau nustebęs, jei būtų užsukęs paplepėti. 

— Džonai, nenoriu jūsų gąsdinti, bet man atrodo, kad ir jums, ir 
jūsų motinai gresia pavojus. 

Bristou nervingai, netikėtai plonai sukikeno. Straikas pamatė, kad 
už kokių keturiasdešimties metrų sunėrusi rankas, nekreipdama dė- 
mesio į Robiną, juodu stebi Alisona. 

- Jūs... jūs juokaujat? - paklausė Bristou. 

— Ne, kalbu labai rimtai. 

- Bet... ar... Kormoranai, jūs sakote, kad žinote, kas nužudė Lulą? 

— Taip, manau, kad žinau... bet man dar reikia pasikalbėti su jūsų 
motina, kad užbaigčiau tyrimą. 

Bristou atrodė taip, lyg norėtų Straikui iš galvos išsiurbti viską, kas 
joje yra. Trumparegės akys, išsigandusios, maldaujančios, įsisiurbė į 
Straiką. 

— Turėčiau eiti su jumis, - tarė jis. - Ji labai silpna. 

— Žinoma. Gal rytoj rytą? 

— Tonis pasius, jei aš vėl išeisiu darbo metu. 

Straikas laukė. 

— Gerai, - tarė Bristou. - Gerai. Rytoj pusę vienuoliktos. 

Kitas rytas buvo gaivus ir saulėtas. Straikas metro nuvažiavo į žalią 
aristokratiškąjį Čelsį. Šį Londono rajoną pažinojo prastai, nes Leda 
niekada, net švaistūniškiausiais gyvenimo metais, neįstengė įsikurti 
kur nors netoli Karališkosios ligoninės, blyškios ir grakščios pavasario 
saulėje. 

Jaukioje Franklino gatvėje tarp raudonplyčių namų ir platanų buvo 
aptverta didelė veja, kurioje, stebimas treninguotų mokytojų, žaidė 
būrys pradinukų šviesiai mėlynais marškinėliais ir tamsiai mėlynais 
šortais. Snūdžią ramybę, šiaip drumsčiamą tik paukščių giesmių, su- 
draskė linksmi vaikų klyksmai; kol, susikišęs rankas į kišenes, Straikas 
žingsniavo šaligatviu ledi Ivetės Bristou namo pusėn, jo neaplenkė nė 
vienas automobilis. 

Šalia kone visų įstiklintų durų - prie jų vedė keturi balto akmens 
laiptai - buvo senamadiškas bakelitinis skydelis su skambučiais. 
Straikas, perskaitęs, kad prie E buto nurodyta ledi Ivetės Bristou pa- 
vardė, vėl nulipo ant šaligatvio ir ėmė laukti saulėkaitoje, žvalgyda- 
masis po gatvę. 

Pusė vienuoliktos, bet Bristou nepasirodė. Aikštė tebebuvo tuš- 
čia, tik dvidešimt mažų vaikų lakstė užtvertoje aikštelėje tarp lankų ir 
spalvotų kūgių. 

Be penkiolikos vienuoliktą Straiko kišenėje suvibravo mobilusis. 
Žinutę atsiuntė Robina: 


Ką tik skambino Alisona. Dž. B. neišvengiamai sugaiš darbe. 
Jis nenori, kad kalbėtumėte su jo motina vienu du, be jo. 


Straikas iškart parašė Bristou žinutę: 


Kiek laiko sugaišite? Gal susitiksime vėliau? 

Vos spėjo išsiųsti žinutę, suskambėjo telefonas. 

— Klausau, alio, - atsiliepė Straikas. 

— Ogi? - sugriaudė iš Vokietijos Greihamo Hardeikro balsas. - Ga- 
vau informacijos apie Agjemaną. 

— Net šiurpu dėl tokio operatyvumo. - Straikas išsitraukė blokno- 
tą. - Klok. 

— Džona Fransis Agjemanas, inžinerijos dalinių leitenantas. Dvide- 
šimt vienų, nevedęs, į tarnybos vietą išvyko sausio vienuoliktąją. Grįš 
birželį. Artimiausi giminaičiai: motina. Brolių, seserų, vaikų neturi. 

Straikas užsirašė į bloknotą, skruostu prispaudęs mobilųjį prie peties. 

— Aš tau skolingas, Hardi, - tarė jis, slėpdamas bloknotą. - Gal kar- 
tais turi nuotrauką? 

— Galėčiau atsiųsti elektroniniu paštu. 

Straikas padiktavo Hardeikrui kontoros elektroninio pašto adresą, 
ir po abipusių įprastų klausimų apie gyvenimą ir sėkmės linkėjimų 
pokalbis baigėsi. 

Buvo be penkių vienuolikta. Straikas su telefonu rankoje laukė ra- 
mioje žalioje aikštėje, vaikai žaidė su lankais ir polistireno rutuliukų 
pagalvėmis, o per žydrą dangų brėžė storą baltą liniją mažutis sidabri- 
nis lėktuvėlis. Pagaliau čirptelėjimas, aiškiai girdimas tylioje gatvėje, 
pranešė, kad gauta Žinutė nuo Bristou: 


Šiandien niekaip. Esu priverstas važiuoti į Rajų. Gal rytoj? 


Straikas atsiduso. 

— Atleisk, Džonai, - sumurmėjo jis, užlipo laiptais ir paspaudė ledi 
Bristou skambučio mygtuką. 

Laiptinėje, tylioje, erdvioje ir saulėtoje, vis dėlto tvyrojo slogoka 
bendrijos nuotaika, slogučio neišsklaidė nei kibiro pavidalo vaza su 
sausa puokšte, nei pilkšvai žalias kilimas, nei gelsvos šiltų spalvų sie- 
nos. Kaip ir Kentigerno Soduose, buvo liftas, šis sa medinėmis duri- 
mis. Straikas nusprendė lipti laiptais. Namas buvo šiek tiek aptriušęs, 
bet dėl to nė kiek ne mažiau prabangus. 

Viršutinio aukšto duris atidarė besišypsanti tamsiaodė Makmilano 
pagalbos vėžininkams centro slaugė, jau įleidusi jį pro laukujes duris. 

- Jūs ne ponas Bristou, - linksmai pasakė ji. 

— Ne, aš Kormoranas Straikas. Džonas netrukus atvažiuos. 


371 


Jinai jį įleido. Ledi Bristou prieškambaris buvo jaukiai netvarkin- 
gas, sienos išklijuotos išblukusiais raudonais tapetais ir nukabinėtos 
akvarelėmis senoviniais paauksuotais rėmais; skėčių stovas buvo pil- 
nas lazdų, o ant kablių kabojo paltai. Straikas dirstelėjo į dešinę ir pro 
praviras duris koridoriaus gale pamatė kabinetą: didžiulį medinį rašo- 
mąjį stalą ir sukamąjį krėslą atlošu į duris. 

— Prašom palaukti svetainėje, pasiteirausiu, ar ledi Bristou galės jus 
priimti. 

- Taip taip, palauksiu. 

Jis įėjo pro duris, kurias ji parodė, ir atsidūrė žaviame kambaryje 
šviesiai geltonomis sienomis, daugybėje knygų spintų buvo pilna nuo- 
traukų. Ant staliuko prie patogios kartūnu apmuštos sofos stovėjo se- 
namadiškas diskinis telefonas. Įsitikinęs, kad slaugė nemato, Straikas 
nukėlė ragelį ir vėl, šį kartą kreivai, uždėjo ant atramėlių. 

Prie erkerio ant moteriško rašomojo staliuko stovėjo didelė nuo- 
trauka sidabriniais rėmeliais, įamžinusi sero Aleko ir ledi Ivetės 
Bristou vestuves. Jaunikis atrodė daug vyresnis už žmoną, apkūnus, 
besišypsantis barzdyla; nuotaka buvo liesutė, šviesiaplaukė ir neišraiš- 
kingai daili. Apsimetęs, kad žavisi nuotrauka, Straikas atsistojo nuga- 
ra į duris ir atitraukė dailaus vyšnios medienos staliuko stalčių. Jame 
buvo puikaus melsvo laiškinio popieriaus ir priderintų vokų krūvelė. 
Jis vėl įstūmė stalčių. 

— Pone Straikai, galite užeiti. 

Vėl per raudonais tapetais išklijuotą prieškambarį ir trumpą kori- 
dorių jis nuėjo į didžiulį miegamąjį, kuriame vyravo pilkšvai mėlyna 
ir balta spalva, o kiekvienas daiktelis rodė nepriekaištingą skonį. Dve- 
jos durys kairėje, abejos praviros: į mažą vonios kambarį ir, matyt, į 
drabužinę. Tarp elegantiškų prancūziškojo stiliaus baldų it įžūlūs įsi- 
brovėliai rikiavosi sunkios ligos ženklai - metalinis stovas su lašeline, 
švari net Žvilga antis ant komodos ir daugybė vaistų. 

Merdinčioji vilkėjo storą dramblio kaulo spalvos naktinį švarke- 
lį ir pusiaugula buvo atsilošusi į kalną baltų pagalvių. Ji atrodė visai 
mažutė raižytoje medinėje lovoje. Dailiosios jaunos ledi Bristou neli- 
kę nė kvapo. Aiškiai matyti kaulai, aptraukti vos ne permatoma sausa 
oda. Akys įdubusios, drumstos, blausios, pro žilus plonus kaip kūdi- 
kio plaukelius matyti rausvi odos lopai. Sulysusios rankos suglebo ant 

antklodės, kyšo kateteris. Kambaryje beveik apčiuopiamai justi mirtis, 
regis, kantriai, mandagiai laukianti už užuolaidų. 

Silpnai dvelkė žaliosiomis citrinomis, tačiau jų kvapas neįstengė 
nustelbti dezinfekcijos priemonių ir yrančio kūno smarvės, prime- 
nančios Straikui ligoninę, kurioje jis bejėgis gulėjo keletą mėnesių. 
Antras didelis erkeris buvo praviras per kokius penkis centimetrus, 
todėl į kambarį skverbėsi šiltas gaivus oras ir toli žaidžiančių vaikų 
šauksmai. Pro langą buvo matyti lapuotos saulės nutviekstų platanų 
viršūnės. 

— Jūs seklys? 

Jos balsas buvo plonas ir gargždus, žodžiai nelabai aiškūs. Straikas, 
vis spėliojęs, ar Bristou pasakė motinai tiesą apie jo profesiją, apsi- 
džiaugė, kad ji žino. 

— Taip, aš Kormoranas Straikas. 

— Kur Džonas“ 

— Jį užlaikė darbe. 

- Ir vėl, - sumurmėjo ji. - Tonis jį visai nuvarys. Taip nesąžinin- 
ga. - Drumstomis akimis ji įsižiūrėjo į jį ir vos pastebimai kilstelėjusi 
pirštą parodė į mažą ištapytą kėdę. - Sėskitės. 

Jos išblukusią rainelę juosė baltos kaip kreida linijos. Atsisėdęs 
Straikas pastebėjo dar dvi nuotraukas sidabriniais rėmeliais ant nak- 
tinio staliuko. Lyg gavęs elektros smūgį, jis pajuto žvelgiąs į akis de- 
šimtmečiam Čarliui Bristou, apskritaveidžiam, ant pakaušio ilgesniais 
plaukais, sustingusiam devintame dešimtmetyje su mokykline uni- 
forma ilga smailia apykakle ir milžinišku kaklaraiščio mazgu. Atrodė 
lygiai taip, kaip tada, kai pamojavo geriausiam savo draugui Kormora- 
nui Straikui, tikėdamasis vėl su juo susitikti po Velykų. 

Greta Čarlio fotografijos stovėjo mažesnė: daili mergytė ilgomis 
juodomis garbanomis ir didelėmis rudomis akimis tamsiai mėlyna 
mokykline uniforma. Šešerių metų Lula Landri. 

— Mere, - pašaukė ledi Bristou, nekeldama balso, ir į miegamąjį 
atskubėjo slaugė. - Prašom atnešti ponui Straikui... kavos? Arbatos? - 
paklausė, ir jis grįžo du dešimtmečius į praeitį, į saulėtą Čarlio Bristou 
sodą, kuriame maloni šviesiaplaukė draugo motina pavaišino jį limo- 
nadu su ledu. 

— Kava būtų puiku, labai ačiū. 

— Atsiprašau, kad negaliu užplikyti pati, - tarė ledi Bristou, kai sun- 
kūs slaugės žingsniai nutolo, - bet pats matote, aš visiškai priklausoma 
nuo svetimų žmonių malonės. Kaip vargšė Blanša Diubua. 

Ji trumpam užsimerkė, lyg norėtų perprasti nematomą skausmą. 
Jis ėmė spėlioti, ar ji prisigėrusi vaistų. Malonus moters elgesys slėpė 
vos pastebimą kartėlį, visai kaip žaliųjų citrinų aromatas nenustelbė 
puvimo smarvės, ir jis nusistebėjo, nes Džonas Bristou beveik visą lai- 
ką apie ją tupinėja. 

— Kodėl čia nėra Džono? - vėl paklausė ledi Bristou, neatmerkda- 
ma akių. 

- Jį užlaikė darbe, - pakartojo Straikas. 

- O taip. Taip, jūs sakėt. 

- Ledi Bristou, norėčiau užduoti jums kelis klausimus ir iš anksto 
atsiprašyti, jei jie pasirodys pernelyg asmeniški ar skaudūs. 

— Kas iškentė tiek, kiek aš, - ramiai atsiliepė ji, - tą sunku įskaudin- 
ti. Vadinkite mane Ivete. 

— Ačiū. Neprieštarausite, jei kai ką užsirašysiu? 

— Ne, nė kiek, - atsakė ji, atsainiai susidomėjusi, kaip jis išsiima 
rašiklį su bloknotu. 

- Jei neprieštarausite, norėčiau pradėti nuo Lulos įvaikinimo. Ar 
žinojote ką nors apie jos kilmę įdukrindama? 

Ji gulėjo, uždėjusi ant antklodės glebias rankas, - įsikūnijęs bejėgiš- 
kumas ir pasyvumas. | 

— Ne, - atsakė ji. - Aš nieko nežinojau. Alekas gal ir žinojo, bet 
man nieko nesakė. 

— Kodėl manote, kad jūsų vyras ką nors žinojo? 

-— Alekas visada aiškindavosi iki panagių, kiek galėdavo, - atsakė ji 
ir blankiai šyptelėjo prisiminimams. - Matot, jis buvo klestintis vers- 
lininkas. 

- Bet jis niekada jums nieko nepasakojo apie Lulos kilmę? 

— Oi ne, jam nebuvo būdinga. - Rodos, toks spėjimas jai pačiai pa- 
sirodė keistas. - Matot, norėjau, kad ji būtų mano, tik mano. Jei Ale- 
kas ką ir sužinojo, jis norėjo mane apsaugoti. Jei būčiau žinojusi, kad 
vieną dieną kas nors galėtų ateiti jos pasiimti, būčiau neištvėrusi. Aš 
jau buvau netekusi Čarlio, o dukrytės labai norėjau; mintis, kad galiu 
prarasti ir ją... 

Grįžo slaugė, nešina padėklu su dviem puodeliais ir lėkšte šokola- 
dinių sausainių. 

— Kava, - linksmai pasakė ji, dėdama puodelį prie Straiko ant arti- 
mesnio staliuko, - ir ramunėlių arbata. 

Ji vėl išskubėjo. Ledi Bristou užsimerkė. Straikas gurkštelėjo juodos 
kavos ir tarė: 

— Paskutiniais gyvenimo metais Lula pradėjo ieškoti biologinių 
tėvų, tiesa? 

— Tiesa, - patvirtino ledi Bristou, vis dar užsimerkusi. - Man kaip 
tik buvo nustatę vėžį. 

Stojo tyla, Straikas padėjo puodelį, šis tyliai dzingtelėjo į lėkštutę. 
Pro atdarą langą iš aikštės atsklido tolimi mažų vaikų šauksmai. 

— Džonas ir Tonis labai labai supyko, - pasakė ledi Bristou. - Jie 
manė, kad ji pradėjo biologinės motinos paieškas netinkamu laiku, 
kaip tik tada, kai aš susirgau. Navikas buvo užleistas. Man iškart pa- 
skyrė chemoterapijos kursą. Džonas buvo labai geras, vežiojo mane 
į ligoninę ir budėdavo, kai būdavo sunkiausia, net Tonis pagelbėjo, 
bet Lulai, regis, rūpėjo tik... - ji atsiduso ir atmerkė išblukusias akis, 
žvilgsniu ieškodama Straiko. - Tonis visada sakydavo, kad ji išlepinta. 
Ko gero, aš kalta. Matot, netekau Čarlio ir nieko negalėjau jai atsakyti. 

— Ar žinote, ką Lulai pavyko sužinoti? 

— Ne, nežinau. Manau, ji suprato, kaip tai mane skaudintų. Ji man be- 
veik nieko nepasakojo. Be abejo, žinau, kad ji rado motiną, apie tai rašė 
visi laikraščiai. Ji buvo lygiai tokia, kaip spėjo Tonis. Lulos jai niekada 
nereikėjo. Siaubinga moteris, - sušnibždėjo ledi Bristou. - Bet Lula vis 
tiek su ja susitikinėjo. O aš gydoma chemoterapija... Nuslinko plaukai... 

Jos balsas nutrūko. Straikas pasijuto paskutinis niekšas, turbūt to ji 
ir siekė, bet vis tiek klausinėjo toliau: 

— Ojos biologinis tėvas? Ji neužsiminė ką nors apie jį sužinojusi? 

— Ne, - tyliai atsakė ledi Bristou. - Aš neklausiau. Susidariau įspū- 
dį, kad ji atsisakė sumanymo, radusi tą siaubingą motiną. Nenorėjau 
apie tai kalbėti. Buvo pernelyg skaudu. Manau, ji irgi suprato. 

- Ji neminėjo biologinio tėvo, kai paskutinį kartą ją matėte? - ne- 
atlyžo Straikas. 

— Oi ne, - tyliai atsakė ji. - Ne. Ji užsuko trumpam. Prisimenu, 
vos įėjusi pasakė negalinti ilgiau pabūti. Susitarusi susitikti su drauge, 
Kiara Porter. 

Jos nuoskauda atsklido iki Straiko it prie patalo prikaustyto žmo- 
gaus smarvė: šiek tiek priplėkusi, šiek tiek pernokusi. Ji net priminė 
Rošelę; nors skirtingesnių moterų nerastum, abi dvelkė apgautų ir ap- 
leistų žmonių pagieža. 

— Ar negalėtumėte prisiminti, apie ką tą dieną kalbėjotės su Lula? 

— Suprantat, aš buvau prisigėrusi nuskausminamųjų. Po sunkios 
operacijos. Visų smulkmenų neprisimenu. 

— Bet prisimenate, kad Lula buvo atėjusi jūsų aplankyti? - paklausė 
Straikas. 

— O taip, - atsakė ledi Bristou. - Ji mane pažadino, aš miegojau. 

— Prisimenate, apie ką kalbėjote? 

— Be abejo, apie mano operaciją, - atsakė ji atžarokai. - O paskui 
šiek tiek apie vyresnįjį brolį. 

— Vyresnįjįč.. 

— Čarlį, - graudžiai pasakė ledi Bristou. — Aš jai papasakojau, kaip 
jis žuvo. Anksčiau apie tai jai nebuvau užsiminusi. Tai buvo sunkiau- 
sia, baisiausia mano gyvenimo diena. 

Straikas įsivaizdavo, kaip ji, leisgyvė ir apsvaigusi, bet vis tiek pilna 
apmaudo, stengėsi nepaleisti dukters, pasakodama apie savo skausmą 
ir mirusį sūnų. 

- Iš kur aš galėjau žinoti, kad matau ją paskutinį kartą? - tyliai išta- 
rė ledi Bristou. - Nesuvokiau, kad tuoj neteksiu antro vaiko. 

Jos krauju pasruvusios akys sudrėko. Ji samirksėjo, ir per įdubusius 
skruostus nuriedėjo dvi didelės ašaros. 

— Ar negalėtumėte pažiūrėti į tą stalčių, - sušnibždėjo, rodydama 
sudžiūvusiu pirštu į staliuką prie lovos, - ir išimti man tablečių? 

Straikas atitraukė stalčių ir pamatė viduje daug baltų įvairaus pavi- 
dalo dėžučių skirtingomis etiketėmis. 

— Kurių? 

— Nesvarbu. Visos jos vienodos, - atsakė ji. 

Jis išėmė vieną dėžutę, ant jos buvo aiškiai užrašyta: valiumas. Ta- 
blečių būtų užtekę dešimčiai mirtinų dozių. 

— Gal galėtumėt man porą išimti? - paprašė ji. - Užsigersiu arbata, 
jei jau praaušo. 

Jis padavė jai tabletes ir puodelį; jai drebėjo rankos; jis turėjo pri- 
laikyti lėkštutę ir nei iš šio, nei iš to pagalvojo apie kunigą, dalijantį 
komuniją. 

— Ačiū, - sušnibždėjo ji, atsilošė ant pagalvių ir įsmeigė į jį, dedantį 
arbatą ant staliuko, graudžias akis. - Rodos, Džonas sakė, kad pažino- 
jot Carlį? 

— Taip, pažinojau, - atsakė Straikas. - Niekada jo neužmiršau. 

— Kaipgi kitaip? Buvo žavus vaikas. Visi taip sakė. Pats geriausias, 
pats meiliausias berniukas. Man jo trūksta kasdien. 

Už lango spiegė vaikai, šlamėjo platanai, o Straikas bandė įsivaiz- 
duoti, kaip kambarys atrodė žiemos rytą prieš keletą mėnesių, kai ša- 
kos buvo plikos, kai Lula Landri sėdėjo jo vietoje, galbūt įsmeigusi 
gražias akis į mirusio Čarlio nuotrauką, o apsvaigusi nuo tablečių mo- 
tina pasakojo siaubingą brolio istoriją. 

— Anksčiau beveik nieko Lulai apie jį nebuvau pasakojusi. Berniu- 
kai išvažiavo dviračiais. Išgirdome spiegiant Džoną, o paskui rėkiant 
Tonį... 

Straiko rašiklis dar nepalietė popieriaus. Jis žiūrėjo merdinčiai mo- 
teriai į veidą, o ši kalbėjo: 

— Alekas man neleido pažvelgti, uždraudė eiti prie karjero. Kai jis 
pasakė man, kas atsitiko, nualpau. Maniau, mirsiu. Norėjau mirti. Ne- 
supratau, kaip Dievas leido, kad taip atsitiktų. Bet ilgainiui susitaikiau, 
kad turbūt gavau ko nusipelniusi, - silpnai pasakė ledi Bristou, įsmei- 
gusi akis į lubas. - Svarsčiau, ar tai ne bausmė man. Nes per daug juos 
mylėjau. Išpaikinau. Nieko nedraudžiau. Nei Čarliui, nei Džonui, nei 
Lulai. Taip, manau, tai bausmė, nes antraip būtų neapsakomai žiauru, 
tiesa? Šitoks išbandymas kartą, kitą, trečią... 

Straikas nežinojo, ką atsakyti. Ji reikalavo gailesčio, bet jis nepajėgė 
užjausti, nors ji ir buvo verta pasigailėjimo. Gulėjo merdėdama, susi- 
supusi į nematomas kankinystės įkapes, ir rodė savo bejėgiškumą ir 
pasyvumą kaip papuošalus, todėl jam buvo tik nemalonu. 

— Man be galo reikėjo Lulos, - pasakė ledi Bristou, - bet nemanau, 
kad ji... Ji buvo žavingas vaikas. Labai graži. Būčiau dėl tos mergytės 
viską padariusi. Bet ji nemylėjo manęs kaip Čarlis ir Džonas. Gal buvo 
per vėlu. Gal mes ją per vėlai įsivaikinom. Džonas pavyduliavo, kai ji 
atsirado. Jis buvo priblokštas Čarlio mirties... bet galop jie tapo arti- 
mais draugais. Labai artimais, - plonoje kaip popierius kaktos odoje 
susimetė mažutė raukšlelė. - Tonis smarkiai klydo. 

— Dėl ko? - tyliai paklausė Straikas. 

Jos pirštai ant antklodės sutrūkčiojo. Ji gurktelėjo. 

— Tonis manė, kad mums nereikėjo įsidukrinti Lulos. 

— Kodėl? - paklausė Straikas. 

— Toniui niekada nepatiko mano vaikai, - pasakė Ivetė Bristou. — 
Mano brolis - labai atšiaurus žmogus. Šaltas. Jis prišnekėjo baisių da- 
lykų po Čarlio mirties. Alekas jam trenkė. Tai buvo netiesa. Tai netie- 
sa... ką sakė Tonis. 

Balzganas jos žvilgsnis nukrypo Straikui į veidą, ir jam pasirodė, 
kad jis mato moterį, kokia ji buvo dar nepraradusi grožio: truputį kibi, 
truputį vaikiška, dailiai nesavarankiška, itin moteriška būtybė, glo- 
bojama ir lepinama sero Aleko, kuris puldavo tenkinti kiekvienos jos 
užgaidos ir noro. 

— Ką sakė Tonis? 

— Prikalbėjo siaubingų dalykų apie Džoną ir Čarlį. Baisių dalykų. 
Nenoriu jų kartoti, - silpnai ištarė. - O paskui, išgirdęs, kad mes ke- 
tiname įsidukrinti mažą mergytę, jis paskambino Alekui ir pareiškė, 
kad mes neturėtume to daryti. Alekas įsiuto, - sušnibždėjo ji. - Jis 
uždraudė Toniui pas mus lankytis. 

— Ar visa tai ir papasakojote Lulai, kai ji užsuko jūsų aplankyti? - 
paklausė Straikas. - Apie Tonį ir jo žodžius po Čarlio mirties ir kai jūs 
ją įsidukrinot? 

Rodos, ji pajuto priekaištą. 

- Tiksliai neprisimenu, ką jai pasakiau. Buvau ką tik po sunkios 
operacijos. Truputį apsnūdusi nuo vaistų. Dabar negaliu tiksliai prisi- 
minti, ką pasakiau... 

Paskui ji staiga pakeitė temą: 

- Tas vaikinas man priminė Čarlį. Lulos vaikinas. Tikras gražuolis. 
Kuo jis vardu? 

— Evanas Dafildas? 

- Taip, taip. Žinot, neseniai jis užsuko manęs aplankyti. Visai nese- 
niai. Tiksliai nežinau... nebesuvokiu laiko. Geriu labai daug vaistų. Bet 
jis atėjo manęs aplankyti. Labai gražus poelgis. Jis norėjo pasikalbėti 
apie Lulą. 

Straikas prisiminė Bristou tvirtinimą, kad motina nežino, kas yra Da- 
fildas, ir ėmė spėlioti, ar ledi Bristou tik nesuvaidino sūnui spektakliuko, 
dėdamasi bejėgiškesnė negu yra, kad Džonas dar labiau ją globotų. 


378 


- Čarlis būtų buvęs toks pat gražuolis, jei būtų gyvas. Gal būtų 
tapęs dainininku ar aktoriumi. Jis mėgo vaidinti, prisimenate? Man 
buvo gaila to vaikino, Evano. Jis čia su manim paverkė. Pasiguodė 
man, kad ji susitikinėjo su kitu vyru. 

— Ir kas jis toks? 

- Dainininkas, - miglotai atsakė ledi Bristou. - Dainininkas, kuris 
parašė dainų apie ją. Kai esi jaunas ir gražus, gali būti neapsakomai 
žiaurus. Man buvo jo labai gaila. Jis jautėsi kaltas. Aš pasakiau, kad 
jam nėra dėl ko graužtis. 

— Arjis užsiminė, kodėl jaučiasi kaltas? 

— Kad nėjo paskui ją į butą. Kad nebuvo ten ir nesukliudė jai nu- 
mirti. 

— Gal galėtume trumpam grįžti atgal, Ivete, į dieną prieš Lulos mirtį? 

Ji priekaištingai pažvelgė į jį. 

— Ko gero, daugiau nieko nebepridursiu. Papasakojau viską, ką pri- 
simenu. Buvau ką tik iš ligoninės. Kaip nesava. Prigirdyta vaistų nuo 
skausmo. 

— Suprantu. Tik norėjau paklausti, ar prisimenate, kad tą dieną jus 
aplankė Tonis? 

Stojo tyla, ir Straikas išvydo, kad išsekęs veidas surūstėjo. 

— Ne, neprisimenu, kad Tonis būtų aplankęs, - pagaliau pasakė ledi 
Bristou. - Žinau, kad jis sako čia buvęs, bet aš neprisimenu. Galbūt 
miegojau. 

— Jis tvirtina buvęs čia sykiu su Lula, - tarė Straikas. 

Ledi Bristou gūžtelėjo gležnais pečiais. 

— Gal ir buvo užsukęs, - tarė ji, - bet neprisimenu. - Paskui pakėlė 
balsą: - Dabar, žinodamas, kad mirštu, brolis elgiasi su manim daug 
maloniau. Dažnai aplanko. Be abejo, visada stengiasi mane nuteikti 
prieš Džoną. Visada taip darydavo. Bet Džonas man visada buvo labai 
geras. Kai aš prikaustyta prie patalo, jis daro tokius dalykus... kurių 
sūnus... Labiau tai būtų pritikę Lulai... bet ji buvo išlepinta. Aš ją my- 
lėjau, nors buvo savanaudė. Didelė savanaudė. 

— Vadinasi, tą paskutinę dieną, paskutinį kartą, kai matėte Lulą... - 
prabilo Straikas, atkakliai grįždamas prie jam svarbiausio dalyko, bet 
ledi Bristou jį nutraukė: 

— Kai ji išėjo, labai nusiminiau, - pasakė ji. - Be galo. Visada nusi- 
menu kalbėdama apie Čarlį. Ji matė, kokia esu nelaiminga, o vis tiek 


379 


išėjo susitikti su drauge. Aš išgėriau tablečių ir užmigau. Ne, Tonio 
nemačiau; nieko daugiau nemačiau. Jis gali sakyti, kad buvo čia, bet aš 
nieko neprisimenu, tik kad mane pažadino Džonas, atnešė padėklą su 
vakariene. Džonas buvo piktas. Mane išbarė. 

- Kodėl? 

— Jis mano, kad aš vartoju pernelyg daug tablečių, - atsakė ledi Bris- 
tou kaip maža mergytė. - Žinau, jis nori man tik gero, vargšas Džonas, 
bet jis nesupranta... negali... Mano gyvenime buvo šitiek skausmo. Jis 
ilgai sėdėjo su manim tą naktį. Mes kalbėjome apie Čarlį. Kalbėjome 
iki paryčių. O kol mes kalbėjomės, - ji pritildė balsą iki šnabždesio, - 
tuo laiku, kol mes kalbėjomės, Lula iššoko... iššoko iš balkono. Taigi 
kitą rytą Džonui teko man pranešti naujieną. Auštant atvyko policija. 
Jis įėjo į miegamąjį pasakyti man ir... - ji gurktelėjo ir vos gyva papurtė 
galvą. - Žinau, kad vėžys dėl to ir atsinaujino. Žmogus negali pakelti 
tiek skausmo. 

Jos kalba darėsi vis neaiškesnė. Jis spėliojo, kiek valiumo ji buvo 
išgėrusi prieš jam ateinant: jai lipo akys. 

— Ivete, ar galiu pasinaudoti jūsų vonios kambariu? - paklausė jis. 

Ji mieguistai linktelėjo. 

Straikas atsistojo ir stulbinamai greitai ir tyliai, kaip tokiam stam- 
biam žmogui, šmurkštelėjo į drabužinę. 

Visose sienose buvo įtaisytos raudonmedžio durys iki lubų. Strai- 
kas atidarė vienas ir dirstelėjo į vidų, į perkrautus suknelių ir paltų 
pakabus, į lentyną rankinukų ir skrybėlaičių. Trenkė senais batais ir 
suplėkusiu audeklu. Daiktai buvo akivaizdžiai brangūs, bet spinta darė 
senos dėvėtų drabužių parduotuvės įspūdį. Jis tyliai atidarė ir uždarė 
kelerias duris, kol už ketvirtųjų išvydo krūvą naujutėlių skirtingų spal- 
vų rankinių, sukištų ant viršutinės lentynos. 

Jis nuėmė mėlyną ir žvilgią. GS logotipas, šilkinis pamušalas, prise- 
gamas užtrauktuku. Apčiupinėjęs visus kampus, jis tvarkingai padėjo 
rankinę ant lentynos. 

Paskui išsirinko baltą: pamušalas buvo išmargintas stilizuotais af- 
rikietiškais raštais. Vėl perbraukė pirštais viduje. Paskui atitraukė pa- 
mušalo užtrauktuką. Jis, kaip ir sakė Kiara, atsiskyrė ir virto šaliku 
su užtrauktuko dantukais pakraščiuose, jis pamatė baltą nelygų odinį 

iš po audeklu aptrauktos kietos stačiakampės lentelės, neleidžiančios 
rankinės apačiai prarasti formos, kyšo melsvas kraštelis. Jis išėmė len- 
telę ir po ja išvydo sulankstytą melsvo popieriaus lapelį, nelygiai pri- 
rašytą ranka. 

Straikas skubiai įkišo į vidų pamušalą, padėjo rankinę ant lentynos, 
iš vidinės kišenės išsitraukė skaidrų plastikinį maišelį, įkišo į jį melsvą 
popierių, išskleistą, bet neperskaitytą. Uždarė raudonmedžio duris ir 
toliau darinėjo kitas. Už priešpaskutinių buvo seifas su skaitmeniniu 
kodu. 

Straikas iš vidinės švarko kišenės ištraukė antrą plastikinį maišelį, 
užsimovė ant plaštakos ir ėmė spaudyti mygtukus, bet nebaigęs darbo 
išgirdo žingsnius. Skubiai įgrūdęs suglamžytą maišelį atgal į kišenę, 
jis tylutėliai uždarė drabužinės duris ir grįžo į miegamąjį. Prie Ivetės 
Bristou buvo pasilenkusi slaugė. Išgirdusi žingsnius, ji atsisuko. 

— Supainiojau duris, - tarė Straikas. - Maniau, čia tualetas. 

Jis įėjo į mažąjį vonios kambarėlį ir ten, uždaręs duris, bet dar ne- 
nuleidęs vandens ir neatsukęs čiaupų, kad slaugei nekiltų įtarimų, per- 
skaitė Lulos Landri testamentą, parašytą motinos laiškiniame popie- 
riuje ir paliudytą Rošelės Onifad. 

Kai jis grįžo į miegamąjį, Ivetė Bristou gulėjo užsimerkusi. 

— Užsnūdo, - tyliai pasakė slaugė. - Dažnai užminga. 

— Taip, - atsakė Straikas besidaužančia širdimi. - Kai pabus, pasa- 
kykite jai, kad atsisveikinau. Dabar turiu eiti. 

Jie drauge nuėjo jaukiu koridoriumi. 

— Ledi Bristou, rodos, labai serga, - tarė Straikas. 

— Labai, - sutiko slaugė. - Gali mirti kiekvieną akimirką. Baisiai 
pasiligojusi. 

— Rodos, palikau savo... - numykė Straikas ir pasuko į kairę, į gel- 
tonąją svetainę, kur buvo įvestas pirmiausia. Pasilenkė virš sofos, kad 
slaugė nematytų, ir atsargiai padėjo į vietą telefono ragelį. - Taip, čia, — 
tarė, apsimesdamas, kad ima kažkokį mažmožį ir kišasi į kišenę. - Ką 
gi, labai ačiū už kavą. 

Jau suėmęs už durų rankenos, jis atsisuko. 

— Tikriausiai blogai, kad ji visai priklausoma nuo valiumo? - pa- 
klausė. 

Patikli, nieko neįtarianti slaugė atlaidžiai nusišypsojo. 

- Taip, bet dabar vaistai jai nebepakenks. Žinot ką, - pridūrė, — 
duočiau aš tiems daktarams velnių. Ji vis kreipdavosi į tris, ir visi jie 
metų Metus jai tik receptų išrašydavo, - pažiūrėkite į dėžučių etiketes. 

— Koks nerūpestingumas, - pasakė Straikas. - Dar kartą ačiū už 
kavą. Viso gero. 

Jis nulėkė laiptais, jau laikydamas rankoje mobilųjį ir iš džiaugsmo 
nežiūrėdamas, kur eina. Ties laiptų posūkiu suriko iš skausmo: koja su 
protezu paslydo, kelis kryptelėjo, ir Straikas visu kūnu žnektelėjo ant 
laiptų ir nusirito žemyn. Sustojo tik aikštelėje, nepakeliamai, degina- 
mai skaudėjo ir kelio sąnarį, ir bigę, lyg koją būtų ką tik nutraukę, lyg 
žaizda dar nebūtų užgijusi. 

— Velnias. Velnias! 

— Kas jums?!.- sušuko slaugė, žiūrėdama į jį pro turėklus komiškai 
apverstu veidu. 

— Nieko... nieko! - šūktelėjo jai. - Paslydau! Nesijaudinkit! Velnias, 
velnias, velnias, - suaimanavo po nosimi ir atsistojo, įsikibęs į laiptų 
koloną, nes bijojo remtis protezu. 

Nušlubavo žemyn, atsišliejęs į turėklus, nušokavo per vestibiulį ir 
pakibo ant sunkių laukujų durų, slysdamas laiptais ant šaligatvio. 

Ką tik aikštelėje žaidę vaikai mėlyna ir žydra uniforma vorele žy- 
giavo atgal į mokyklą pietų. Straikas stovėjo atsišliejęs į šiltas plytas, 
iškalbingai plūdosi ir spėliojo, ar smarkiai susižalojo. Skausmas buvo 
baisus, rando audinys, ir taip opus, matyt, plyšo ir degė po gelio įdė- 
klu, kuris jau nuo nieko nebesaugojo, apie kelionę iki metro pėsčiomis 
neverta buvo nė kalbėti. 

Jis atsisėdo ant viršutinio laipto ir iškvietė taksi, paskui paskambi- 
no dar keliems žmonėms, pirmiausia Robinai, paskui Vordlui, tada į 
Landrio, Mėjaus ir Patersono kontorą. 

Iš už kampo išniro juodas taksi. Įveikęs vis didėjantį skausmą, 
Straikas vargais negalais atsistojo ir nušlubavo šaligatviu; jam pirmą 
kartą toptelėjo, kokios panašios į mažus katafalkus šios įspūdingos 
juodos mašinos. 

PENKTA DALIS 


Felix gui potuit rerum cognoscere causas. 
Laimingas tas, kas galėjo daiktų priežastis rasti. 


VERGILIJUS. „Georgikos“. 2 knyga 


— Maniau, - lėtai ištarė Erikas Vordlas, žiūrėdamas į testamentą plasti- 
kiniame įdėkle, - tu pirmiau norėtum jį parodyti savo klientui. 

- Taip ir būtų buvę, bet jis Rajuje, - atsakė Straikas, - o reikalas 
skubus. Jau sakiau, kad noriu užkirsti kelią dar dviem žmogžudys- 
tėms. Mes susidūrėm su maniaku, Vordlai. 

Jis prakaitavo iš skausmo. Pro „Plunksnų“ langą liejosi saulės švie- 
sa. Straikas ragino policininką imtis veiksmų, o pats svarstė: griūda- 
mas nuo Ivetės Bristou laiptų išsisuko kelio sąnarį ar susilaužė jau ir 
taip menką blauzdikaulio bigę? Nenorėjo apžiūrėti kojos taksi, dabar 
laukiančiame jo prie šaligatvio. Skaitiklis negailestingai rijo Bristou 
sumokėtą avansą, o kitas įmokas jis matys kaip savo ausis, nes šian- 
dien žudikas bus suimtas, žinoma, jei Vordlas išsijudins. 

— Pripažįstu, tai galėjo būti motyvas... 

— Galėjo? —- pakartojo Straikas. - Galėjo? Dešimt milijonų, o tik 
galėjo būti motyvas? Velniai griebtų... 

— Bet man reikia įrodymų, o jų tu man kol kas nepateikei. 

- Aš ką tik pasakiau, kur juos rasi! Bent kartą suklydau? Sakiau, 
kad yra testamentas, ir štai jis, - Straikas bedė pirštu į plastikinį įdė- 
klą. - Gauk orderį! 

Vordlas pasitrynė dailų skruostą, lyg jam skaudėtų dantį, ir susi- 
raukęs stebeilijo į testamentą. 

— Viešpatie aukštielninkas, - neištvėrė Straikas, - kiek kartų tau 
reikės kartoti? Tanzi Bestigi buvo balkone, ji girdėjo Landri žodžius: 
„Aš tai jau padariau... 

— Labai rizikuoji, brolau, - tarė Vordlas. - Gynyba tave sumals į 
miltus už melavimą įtariamiesiems. Sužinojęs, kad nuotraukų nėra, 
Bestigis ims viską neigti. 

— Tegu. Jo žmona neneigs. Ji pasiruošusi viską papasakoti. Bet jei 
tu pabruksi uodegą, Vordlai, - Straikui per nugarą varvėjo šaltas pra- 
kaitas, o dešinės kojos bigę velnioniškai sopėjo, - ir dar koks Landri 
artimas žmogus bus nugalabytas, iškart susisieksiu su žurnalistais. Pa- 
sakysiu jiems, kad suteikiau jums visą informaciją, kurią turiu, ir gali- 
mybę suimti žudiką. Kad padengčiau išlaidas, parduosiu šios istorijos 
teises, gali tai perduoti Karveriui. Imk, - pasakė, stumdamas per stalą 
popiergalį, ant kurio pakeverzojo kelis šešiaženklius skaičius. - Pir- 
miausia išbandyk juos. Dabar gauk prakeiktą orderį. 

Jis stumtelėjo testamentą per stalą Vordlui ir nuslydo nuo aukštos 
baro taburetės. Vos nuklibikščiavo iš aludės iki taksi. Kuo dažniau rė- 
mėsi dešine koja, tuo baisesnis buvo skausmas. 


Nuo pirmos Robina skambino Straikui kas dešimt minučių, bet jis 
neėmė į rankas mobiliojo. Kai jis iš paskutiniųjų ropštėsi metaliniais 
laiptais į kontorą, kabindamasis rankomis, ji vėl paskambino. Išgirdo 
jo mobilųjį skambant čia pat laiptinėje ir išlėkė į viršutinę aikštelę. 

— Pagaliau! Skambinau, vis skambinau daugybę... Kas atsitiko, 
jums negera? 

— Nieko baisaus, - pamelavo jis. 

— Ne, jūs... Kas atsitiko? 

Ji nuskubėjo laiptais prie jo. Straikas buvo išbalęs, suprakaitavęs, ir 
Robinai pasirodė, kad jis tuoj susivems. 

— Gėrėt? 

— Ne, negėriau, po velnių! - atšovė jis. - Aš... atleiskit, Robina. Tru- 
putį skauda. Man reikia prisėsti. 

— Tai kas atsitiko? Gal... 

— Aš pats. Nieko baisaus. Susidorosiu. 

Jis lėtai užsiropštė į viršutinę aikštelę, sunkiai nušlubavo prie seno- 
sios sofos ir susmuko; Robinai pasirodė, kad sofa grėsmingai trakšte- 
lėjo. „Mums reikės naujos sofos, - pamanė ji. O paskui: - Bet aš išeinu 
iš darbo.“ 

— Kas atsitiko? - neatstojo ji. 

— Nukritau nuo laiptų, - sušvokštė Straikas, nenusivilkdamas pal- 
to. - Kaip paskutinis mulkis. 

— Kokių laiptų? Kur? 

Skaudėjo siaubingai, bet jis išsišiepė išvydęs jos veidą, pakraupusį 
iš siaubo ir jaudulio. 

— Aš su niekuo nesimušiau, Robina. Tik paslydau. 

— O, matau. Jūs šiek tiek... jūs truputį išblyškęs. Nemanot, kad kas 
nors rimta? Galėčiau iškviesti taksi... gal jums reikia pas daktarą. 

— Nereikia. Gal dar liko nuskausminamųjų? 

Ji atnešė jam vandens ir paracetamolio. Jis prarijo tabletę, paskui 
ištiesė kojas, krūptelėjo ir paklausė: 

— O čia kokie reikalai? Ar Greihamas Hardeikras atsiuntė jums 
nuotrauką? 

- Taip, - atsakė ji ir nuskubėjo prie kompiuterio. - Čia. 

Spragtelėjusi pele, ji atidarė monitoriuje leitenanto Džonos Agje- 
mano nuotrauką. 

Juodu tylėdami žiūrėjo į nepaneigiamai gražų jauno vyro veidą, 
kurio negadino net per didelės ausys, paveldėtos iš tėvo. Jam tiko rau- 
dona su juoda ir auksine uniforma. Kreivoka šypsena, aukšti skruosti- 
kauliai, kvadratinis smakras ir tamsi rusvo kaip ką tik užplikyta arba- 
ta atspalvio oda. Jis spinduliavo tą patį nerūpestingą žavesį kaip Lula 
Landri, tą patį nenusakomą akį traukiantį savitumą. 

— Jis panašus į ją, - tyliai pasakė Robina. 

— Taip, panašus. Kas dar įdomaus? 

Robina iškart susikaupė. 

— O Dieve, taip... Prieš pusvalandį skambino Džonas Bristou pa- 
sakyti, kad negali su jumis susisiekti, ir tris kartus skambino Tonis 
Landris. 

— Taip ir maniau. Ir ką šis pasakė? 

— Jis buvo visiškai... Na, pirmą kartą tik norėjo su jumis pasikalbėti, 
o kai atsakiau, kad jūsų nėra, iškart numetė ragelį, nespėjau jam net 
duoti jūsų mobiliojo numerio. Antrą kartą Landris pareikalavo, kad 
iškart jam paskambintumėt, bet numetė ragelį nespėjus man pasakyti, 
kad jūs dar negrįžot. Bet trečią kartą jis buvo... nežinau, kokia musė 
jam įkando, bet jis ėmė rėkti ant manęs. 

- Jei jis jus įžeidė... - suraukė kaktą Straikas. 

— Tiesą sakant, ne. Bent ne mane... labiau jus. 

— Ką jis sakė? 

— Pliurpė kažkokius niekus, bet pavadino Džoną Bristou „kvailu 
šiknium“, paskui ėmė rėkti, kad Alisona išėjo su visai, regis, mano, kad 
jūs dėl to kaltas, nes klykė, kad paduos jus į teismą už šmeižtą. 

— Alisona metė darbą? 

- Taip. 

— Arjis nesakė, kur ji... ne, žinoma, nesakė, iš kur jam žinoti? - bai- 
gė sakinį Straikas, veikiau sau negu Robinai. 

Jis pažvelgė į riešą. Matyt, krintant nuo laiptų, pigus laikrodis į kaž- 
ką atsitrenkė, nes be penkiolikos pirma sustojo. | 

— Kiek laiko? 

— Be dešimt penkios. 

- Jau? 

- Taip. Jums ko nors reikia? Galiu luktelėti. 

— Ne, noriu, kad eitumėt namo. 

Pasakė tokiu tonu, kad Robina, užuot čiupusi apsiaustą ir rankinu- 
ką, sustingo kaip įbesta. 

- Tikitės, kad kas nors įvyks? 

Straikas čiupinėjo koją šiek tiek žemiau kelio. 

— Nieko. Pastaruoju metu jūs nuolat dirbate viršvalandžius. Galvą 
guldau, Matju apsidžiaugs, jei bent kartą grįšite iš darbo laiku. 

Pasitaisyti protezo per kelnių kišką nepavyko. 

— Prašom eiti, Robina, - tarė, pakeldamas akis. 

Ji dvejojo, paskui nuėjo apsiausto ir rankinuko. 

— Ačiū, - pasakė jis. - Iki rytojaus. 

Ji išėjo. Jis laukė, kol Robina nulips laiptais, ketindamas atsiraityti 
kelnių kišką, bet žingsnių negirdėjo. Atsidarė stiklinės durys, ir ji vėl 
pasirodė. 

- Jūs kažko laukiate, - tarė ji, laikydamasi už durų sąvaros. - Juk 
laukiate? 

— Gal, - atsakė Straikas, - bet tai nesvarbu. - Išvydęs, kokia ji įsi- 
tempusi ir sunerimusi, jis sukaupė jėgas ir nusišypsojo. - Nesirūpinkit 
dėl manęs. Matot, kariuomenėje boksavausi, - pridūrė pamatęs, kad 
jos išraiška nepasikeitė. 

- Žinau, jūs minėjot, - nusijuokė Robina. 

— Tikrai? 

— Ir ne kartą. Tą naktį, kai jūs... na, žinot. 

— O. Tikrai. Bet tai tiesa. 

— Bet ko jūs?.. 

— Matju man nepadėkotų, jei pasakyčiau. Eikit namo, Robina. Su- 
sitiksime rytoj. 

Šį kartą ji išėjo, nors ir nenoromis. Jis palaukė, kol trinktelėjo durys 
į Danijos gatvę, paskui atsiraitė kelnių kišką, atsisegė protezą ir apžiū- 
rėjo ištinusį kelį ir bigę, karščiuojančią ir sumuštą. Jis svarstė, ar labai 
sau pakenkęs, bet šįvakar kreiptis į specialistą nebėra laiko. 

Dabar jis beveik gailėjosi, kad nepaprašė Robinos nupirkti jam ko 
nors pavalgyti. Nerangiai šokinėdamas ant vienos kojos ir laikydama- 
sis tai stalo, tai dokumentų spintos, tai sofos ranktūrio, vargais nega- 
lais užsiplikė arbatos. Išgėrė ją, įsitaisęs Robinos krėsle, ir suvalgė pusę 
pakelio sausainių, nenuleisdamas akių nuo Džonos Agjemano veido. 
Kojos skausmo paracetamolis nenumalšino. 

Suvalgęs sausainius, patikrino mobilųjį. Daug praleistų Robinos ir 
du Džono Bristou skambučiai. 

Straikas šį vakarą tikėjosi savo kontoroje trijų žmonių ir vylėsi, kad 
pirmasis ateis Bristou. Policijai reikia konkrečių žmogžudystės įrody- 
mų, o juos gali pateikti (gal ir pats to nežinodamas) tik jo klientas. Jei- 
gu į kontorą ateis Tonis Landris arba Alisona Kresvel, teks... Straikas 
prunkštelėjo tuščioje kontoroje, nes jam atėjo į galvą posakis „kojas 
pasipustyti . 

Bet nei šeštą, nei pusę septynių niekas nepaskambino. Straikas ne- 
pagailėjo bigei daugiau tepalo, įtrynė jį ir vėl prisitaisė protezą, rauky- 
damasis iš skausmo. Aimanuodamas nušlubavo į kabinetą, susmuko į 
krėslą ir pasidavė: nusisegė protezą ir pasidėjo galvą ant rankų, ketin- 
damas tik pailsinti pavargusias akis. 

Žingsniai ant metalinių laiptų. Straikas atsisėdo tiesiai kaip žvakė ne- 
suprasdamas, miegojo penkias minutes ar penkiasdešimt. Kažkas bar- 
beno į stiklines duris. 

— Užeikit, atidaryta! - sušuko jis ir patikrino, ar neprisegtą protezą 
slepia kelnių kiška. 

Straikui neapsakomai palengvėjo, kai į kambarį įžengė susijaudi- 
nęs Džonas Bristou, mirksėdamas už storų akinių stiklų. 

- Sveikas, Džonai. Užeikite, sėskitės. 

Bet Bristou pasuko tiesiai prie jo ir įsikibo į krėslo atkaltę. Jo veidą 
iš įtūžio išmėtė raudonos dėmės kaip tą dieną, kai Straikas atsisakė 
bylos. 

— Aš jums sakiau, - tarė, atkišęs kaulėtą pirštą į Straiką, o liesas 
veidas tai balo, tai raudonavo, - aš jums aiškiai sakiau, kad nesusitik- 
tumėte su motina be manęs! 

- Žinau, kad sakėt, Džonai, bet... 

— Ji kaip niekad susisielojusi. Nežinau, ką jai pasakėte, bet šiandien 
po pietų ji paskambino man ir ėmė verkti! 

— Man skaudu girdėti, bet ji neprieštaravo, kai uždavinėjau klau- 
simus... 

- Jos būklė siaubinga! - suriko Bristou, sužibo atsikišę dantys. — 
Kaip drįsot susitikti su ja be manęs? Kaip drįsot? 

— Džonai, aš jau sakiau po Rošelės laidotuvių, kad mes susidūrėme 
su žudiku, jis žudys ir toliau, - tarė Straikas. - Padėtis grėsminga, ir 
noriu šį reikalą baigti. 

— Norit baigti? O kaip man jaustis? - suriko Bristou nesivaldyda- 
mas. - Ar nutuokiat, kiek blogo padarėt? - suspiegė. - Mama sugniuž- 
dyta, mano mergina dingo be pėdsako, ir Tonis kaltina jus? Ką jūs 
padarėte Alisonai? Kur ji? 

— Nežinau. Jai skambinot? 

- Ji nekelia ragelio. Kas, po perkūnais, dedasi? Aš nusivariau nuo 
kojų, kiaurą dieną velniai žino ko ieškodamas, o grįžtu... 

- Velniai žino ko? - Straikas nepastebimai patraukė koją, kad pro- 
tezas laikytųsi stačiai. 

Bristou susmuko į krėslą priešais sunkiai alsuodamas ir, prisimer- 
kęs nuo skaisčios vakaro saulės, plūstančios pro langą už Straiko nu- 
garos, įsistebeilijo į jį. 

— Kažkas šį rytą paskambino mano sekretorei, - įtūžęs paaiškino 
jis, - apsimetė labai svarbiu mūsų klientu iš Rajaus ir paprašė skubiai 
susitikti. Nulėkiau tenai ir sužinojau, kad jis užsienyje ir niekas man 
neskambino. Ar negalėtumėte nuleisti žaliuzių? - paprašė, užsideng- 
damas akis. - Nieko nematau. 

Straikas trūktelėjo už virvutės, ir žaliuzės barškėdamos nukrito. 
Juodu apgaubė vėsi dryžuota prieblanda. 

— Labai keista istorija, - tarė Straikas. - Lyg kam būtų prireikę iš- 
vilioti jus iš miesto. 

Bristou neatsakė. Jis piktai žiūrėjo į Straiką, krūtinė kilnojosi. 

- Gana, - staiga pareiškė. - Nutraukiu tyrimą. Avansą galite pasi- 
likti. Turiu galvoti apie motiną. 

Straikas nepastebimai ištraukė iš kišenės mobilųjį, paspaudė porą 
mygtukų ir pasidėjo ant kelių. 

— Negi nenorite žinoti, ką šiandien radau jūsų motinos drabuži- 
nėje? 

- Jūs drįsote... jūs drįsote raustis motinos drabužinėje? 

- Taip. Norėjau apžiūrėti tas naujutėles rankines, kurias mirties 
dieną gavo Lula. 

Bristou neteko žado. 

- Jūs... jūs... 

— Rankinių pamušalas atskiriamas. Keistas sumanymas, tiesa? Po 
baltosios rankinės pamušalu buvo paslėptas testamentas, parašytas 
Lulos ranka ant jūsų motinos melsvo laiškinio popieriaus ir paliudytas 
Rošelės Onifad. Perdaviau jį policijai. 

Bristou atsiknojo žandikaulis. Kelias sekundes jis nepajėgė prakal- 
bėti. 

— Bet... kas jame parašyta? - sušnibždėjo pagaliau. 

— Kad ji viską, visą savo turtą, palieka broliui, inžinerijos dalinių 
leitenantui Džonai Agjemanui. 

— Džonai... kam? 

— Eikit ir pažiūrėkit į kompiuterio monitorių priimamajame. Pa- 
matysit jo nuotrauką. 

Bristou atsistojo ir kaip lunatikas nuėjo prie kompiuterio kitame 
kambaryje. Straikas pamatė, kaip nušvito ekranas Bristou pajudinus 
pelę. Nušvito gražus Agjemano veidas kandžia šypsena, šventine uni- 
forma. 

— Dieve mano, - išsprūdo Bristou. 

Jis grįžo pas Straiką, susmuko į krėslą ir išsižiojęs įsispoksojo į 
seklį. 

— Aš... negaliu patikėti. 

- Šis žmogus, nufilmuotas vaizdo kamera, - tarė Straikas. - Jis 
bėga iš nusikaltimo vietos tą naktį, kai žuvo Lula. Per atostogas jis ap- 
sistodavo pas našlę motiną Klerkenvelyje. Todėl ir skuodė Tiboldso 
gatve po dvidešimties minučių. Jis bėgo namo. 

Bristou garsiai aiktelėjo. 

— Visi sakė, kad aš klystu, - jis beveik rėkė. - Bet aš neklydau! 

— Ne, Džonai, neklydot, - tarė Straikas. - Jūs tiesiog pamišėlis. 

Pro uždengtą langą sklido visą parą gyvo Londono, dundančio, 
kriokiančio, žmogaus mašinos, garsai. Kambaryje buvo girdėti tik 
trūksmingas Bristou kvėpavimas. 

- Prašom atleisti? - paklausė jis kvailai mandagiai. - Kaip jūs mane 
pavadinote? 

Straikas nusišypsojo. 

— Pasakiau, kad jūs tiesiog pamišėlis. Jūs nužudėte seserį, išlindot 
sausas, o paskui pasamdėt mane tirti jos mirties. 

- Jūs... jūs nesuprantat, ką kalbat. 

— O taip, suprantu. Man iš pat pradžių buvo aišku, kad Lulos mirtis 
naudingiausia jums, Džonai. Dešimt milijonų svarų, kai motina pa- 
kratys kojas. Ne menkas niekas, a? Juolab manau, kad gyvenate vien 
iš atlyginimo, nors ir kiek kartotumėte apie patikos fondą. Šiandien 
„Albris“ akcijos nė sulūžusio skatiko nevertos, tiesa? 

Bristou valandėlę spoksojo į jį; paskui šiek tiek atsitiesė ir dirstelėjo 
į sulankstomąją lovelę kampe. 

— Iš ko aš tai girdžiu? Iš valkatos, kuris nakvoja kontoroje? Juokin- 
ga, - Bristou balsas buvo ramus ir pašaipus, bet kvėpavo jis neįprastai 
tankiai. 

- Žinau, turit daugiau pinigų už mane, - atsiliepė Straikas. - Bet, 
kaip pastebėjot, tai dar nieko nereiškia. O apie save pasakysiu tik tiek, 
dar nenusmukau taip, kad grobstyčiau klientų pinigus. Kiek pavogėt 
Konvėjaus Otso pinigų, kol Tonis suprato, ką darot? 

— O, aš dar ir eikvotojas? - dirbtinai nusijuokė Bristou. 

— Manau, taip, - atsakė Straikas. - Bet man tai nerūpi. Man nesvar- 
bu, ar nužudėt Lulą, nes jums reikėjo grąžinti pavogtus pinigus, ar kad 
norėjot jos milijonų, ar kad nekentėt jos gyvybingumo ir ištvermės. 
Tegu prisiekusieji aiškinasi. Juos visada domina motyvas. 

Bristou kelis vėl pradėjo šokinėti. 

— Tu kuoktelėjai, - jis dar kartą dirbtinai nusijuokė. - Radai testa- 
mentą, kuriuo ji viską palieka ne man, bet tam žmogui, - jis parodė 
į priimamąjį, kuriame ką tik pamatė Džonos nuotrauką. - Sakai, kad 
tai tas pats žmogus, kurį, einantį Lulos buto pusėn jos mirties naktį ir 
bėgantį atgal po dešimties minučių, nufilmavo vaizdo kameros. Ir vis 
dėlto kaltini mane. Mane. 

— Džonai, jūs prieš ateidamas pas mane žinojot, kad įraše Džona. 
Jums pasakė Rošelė. Ji buvo „Vašti“ butike, kai Lula paskambino Džo- 
nai ir susitarė su juo susitikti tą naktį, Rošelė netgi tapo testamento, 
kuriuo jam paliekama viskas, liudytoja. Ji atėjo pas jus, viską papasa- 
kojo ir pradėjo šantažuoti. Jai reikėjo pinigų butui ir brangių drabužių, 
o mainais ji pažadėjo tylėti, kad Lulos paveldėtojas - ne jūs. Rošelė ne- 
suprato, kad jūs žudikas. Ji manė, kad Lulą pro langą išstūmė Džona. 
Be to, ji įtūžo, pamačiusi testamentą, kuriame nebuvo paminėta, o dar 
Lula paskutinę gyvenimo dieną paliko ją butike vieną, todėl jai buvo 
nesvarbu, kad žudikas liks laisvas, jei ji gaus pinigų. 

- Visiški paistalai. Tu iš proto išsikraustei. 

- Jūs darėt man kliūtis, kad tik nerasčiau Rošelės, - toliau kalbėjo 
Straikas, lyg būtų neišgirdęs. - Apsimetėt, neva nežinote jos vardo ir 
kur ji gyvena; dėjotės netikįs, kad ji gali praversti tyrimui, ir sunaikino- 
te nuotraukas iš Lulos skreitinio kompiuterio, kad nežinočiau, kaip ji 
atrodo. Tiesa, ji galėjo man aiškiai nurodyti žmogų, kurį jūs norite ap- 
kaltinti žmogžudyste, antra vertus, ji žinojo, kad yra testamentas, pagal 

kurį jūs netenkate palikimo, todėl pagrindinis jūsų tikslas buvo nuslėp- 
ti, kad toks testamentas yra, pirmam jį rasti ir sunaikinti. Net juokinga, 
kai pagalvoji, kad jis visą laiką buvo jūsų motinos spintoje. Bet net jei 
būtumėt jį sunaikinęs, Džonai, kas iš to? Iš Lulos tą naktį sužinojote, 
kad Džona - jos turto paveldėtojas. Be to, apie testamentą žinojo dar 
vienas žmogus, nors jūs to nenutuokėt: Brajoni Redford, vizažistė. 

Straikas pamatė, kaip Bristou apsilaižė išdžiūvusias lūpas. Jautė 
advokato baimę. 

— Brajoni nenori prisipažinti, kad rausėsi tarp Lulos daiktų, bet ji 
matė testamentą Lulos namuose - Lula nebuvo spėjusi jo paslėpti. Ta- 
čiau Brajoni serga disleksija. Ji pamatė „Džona“, o perskaitė „Džonas“. 
Susiejo tai su Kiaros žodžiais, kad Lula viską palieka broliui, ir nu- 
sprendė niekam nesakyti, ką slapta perskaitė, nes pinigus ir taip gausit 
jūs. Kartais jums velnioniškai sekdavosi, Džonai. Bet dabar suprantu, 
kad jūsų iškrypusiam protui pasivaideno, jog geriausia būtų apkaltinti 
Džoną žmogžudyste. Jei jis sės į kalėjimą iki gyvos galvos, bus nebe- 
svarbu, ar testamentas atsiras, ar ne, ar kas nors žino apie jį, ar ne - nes 
pinigus gautumėt bet kuriuo atveju. 

- Juokinga, - dusdamas išspaudė Bristou. - Mesk seklio amatą ir 
pradėk rašyti maginę fantastiką, Straikai. Neturi nė menkiausio įro- 
dymo... 

— Turiu, - pertraukė jį Straikas, ir Bristou iškart nutilo. Net prie- 
blandoje buvo matyti, kaip jis išblyško. - Vaizdo kamerų įrašus. 

- Kuriuose įamžintas Džona Agjemanas, bėgantis iš nužudymo 
vietos, kaip pats ką tik pripažinai! 

- Įraše yra ir dar vienas žmogus. 

— Jo bendrininkas - saugotojas. 

— Įdomu, kokį psichikos nukrypimą jums pripaišys gynyba? - tyliai 
ištarė Straikas. - Narcisizmą? Dievo kompleksą? Manot, esat visiškai 
saugus, genijus tarp beždžionių? Antras žmogus, bėgantis iš nusikalti- 
mo vietos, buvo ne Džonos bendrininkas, jo sargas ar automobilių va- 
gis. Jis net ne juodukas. Jis baltasis juodomis pirštinėmis. Jis - tai jūs. 

- Ne, - atsakė Bristou. Šiame vieninteliame žodyje skambėjo pani- 
ka, bet paskui jis beveik apčiuopiamomis pastangomis vėl niekinamai 

tai sakė. Tonis mane ten matė. Aš buvau Čelsyje. 

— Jūsų motina - merdinti nuo valiumo priklausoma ligonė, ji be- 
veik visą tą dieną miegojo. Į Čelsį jūs grįžote tik nužudęs Lulą. Turbūt 
įėjote į motinos kambarį po vidurnakčio, atsukote laikrodį ir paža- 
dinote ją, apsimetęs, kad laikas vakarieniauti. Jūs manote, kad esate 
nusikaltėlis genijus, Džonai, bet prieš jus tai buvo daroma milijonus 
kartų, nors retai taip lengvai. Jūsų motina nenutuokia net kuri diena, 
nes apnuodyta opiatais. 

— Aš kiaurą dieną buvau Čelsyje, - pakartojo Bristou, drebant ke- 
liui. - Kiaurą dieną, tik trumpam užbėgau į kontorą dokumentų. 

- Iš trečio aukšto antro buto Lulos name jūs nudžiovėt treningą 
su gobtuvu ir pirštines. Jūs juos dėvite vaizdo kameros įraše, - pralei- 
dęs pro ausis Bristou žodžius, tarė Straikas, - ir tai didelė klaida. Tas 
treningas toks vienintelis. Pasaulyje tik vienas toks, Gi Somė sukūrė 
jį Dibiui Makui. Jis galėjo būti paimtas tik iš buto po Lula, taigi mes 
žinome, kur slėpėtės. 

— Tu neturi jokių įrodymų, - pasakė Bristou. - Aš laukiu įrodymų. 

— Kurgi ne, - paprastai pasakė Straikas. - Nekaltas žmogus nesėdė- 
tų čia ir manęs nesiklausytų. Seniai būtų pasipiktinęs ir trenkęs duri- 
mis. Bet nesirūpinkit. Įrodymų turiu. 

— Negali turėti, - kimiai ištarė Bristou. 

— Motyvas, būdas ir proga, Džonai. Jūs viską turėjot. Pradėkim iš 
pradžių. Jūs neneigiat, kad rytą pirmiausia nuvažiavot pas Lulą... 

- Žinoma, neneigiu... 

- „nes ten jus matė. Bet nemanau, kad Lula davė jums kontraktą su 
Somė, kuriuo pasinaudojot, kad galėtumėt užlipti pas ją į viršų. Spėju, 
jį pačiupot anksčiau. Vilsonas mostelėjo jums lipti į viršų, o po kelių 
minučių jūs jau riejotės su Lula jos tarpduryje. Negalėjot apsimesti, 
kad ginčo nebuvo, nes jį nugirdo valytoja. Laimė, Leščinskos anglų 
kalba tokia prasta, kad ji patvirtino jūsų versiją: neva jūs padūkot, kad 
Lula susitaikė su savo narkomanu meilužiu išlaikytiniu. Bet aš manau, 
kad iš tikrųjų jūs susiginčijot, nes Lula atsisakė jums duoti pinigų. Visi 
įžvalgesni jos draugai man sakė, kad jūs seniai gviešiatės jos turto, bet 
tą dieną, matyt, pinigų jums ypač prireikė, jei jau įsibrovėt ir pradėjot 
rėkti. Gal Tonis kaip tik tada pastebėjo, kad Konvėjaus Otso sąskaitoje 
trūksta pinigų? Turėjot juos skubiai grąžinti? 

— Nepagrįstos spėlionės, - pasakė Bristou, bet jo kelis tebešokinėjo. 

— Pamatysim, kiek jos pagrįstos, teisme, - tarė Straikas. 

— Aš niekada neneigiau, kad ginčijausi su Lula. 

— Kai ji atsisakė išrašyti čekį ir užtrenkė duris jums prieš nosį, jūs 
nulipote laiptais ir išvydote, kad antro buto durys atidarytos. Vilsonas 
su techniku iš saugos tarnybos tikrino signalizacijos skydelį, o Leš- 
činska buvo bute, galbūt siurbė dulkes, nes triukšmas būtų leidęs jums 
nepastebimai įsėlinti į koridorių už abiejų vyrų nugaros. Tiesą sakant, 
jūs beveik niekuo nerizikavot. Jei jie būtų atsisukę ir jus pamatę, būtu- 
mėt galėjęs apsimesti, kad užsukot padėkoti Vilsonui, kam įleido jus į 
vidų. Jūs perėjot koridorių, kol jie krapštėsi tarp saugiklių, ir pasislė- 
pėt tame dideliame bute. Vietos per akis. Tuščiose spintose. Po lova. 

Bristou tylėdamas purtė galvą. Straikas lyg niekur nieko kalbėjo 
toliau: 

— Matyt, išgirdot, kaip Vilsonas liepė Leščinskai nustatyti signali- 
zaciją devyniolika šešiasdešimt šeši. Pagaliau Leščinska, Vilsonas ir 
technikas iš saugos tarnybos išėjo, jums liko visas butas. Deja, ir Lula 
išėjo, todėl jūs negalėjot grįžti į viršų ir vėl bandyti iškaulyti pinigų. 

- Kliedesiai, - pareiškė advokatas. - Aš kaip gyvas kojos nebuvau 
įkėlęs į antrą butą. Išsiskyrėme su Lula ir nuvažiavau į kontorą paimti 
dokumentų... 

— Paimti iš Alisonos, juk pats taip sakėt, kai pirmą kartą kalbėjome, 
ką veikėte tą dieną? - paklausė Straikas. 

Gyslotą Bristou kaklą vėl išmušė rausvos dėmės. Pasvyravęs jis at- 
sikrenkštė ir tarė: 

— Neprisimenu.... tik žinau, kad skubėjau. Norėjau greičiau grįžti 
pas motiną. 

— Kaip manot, Džonai, kas vyks teisme, kai Alisona, duodama pa- 
rodymus, pasakys prisiekusiesiems, kaip prašėte meluoti dėl jo? Suvai- 
dinote sugniuždytą sielvartaujantį brolį, paskui pakvietėte vakarienės, 
o vargšė paikšė taip apsidžiaugė, kad Tonio akivaizdoje gali pasirodyti 
geidžiama moteris, jog sutiko. Po poros pasimatymų jūs įkalbėjote ją 
pasakyti, kad ji matė jus kontoroje rytą prieš Lulos mirtį. Ji manė, kad 
jūs tik pernelyg susinervinęs ir persigandęs, tiesa? Ji tikėjo, kad die- 
vinamasis Tonis ir taip jau suteikė jums tvirtą tos dienos alibi. Manė 
galinti trupučiuką pameluoti, kad jūs nusiramintumėt. Bet Alisonos 
tą dieną darbe nebuvo, Džonai, ir ji negalėjo jums perduoti dokumen- 

tų. Vos jai pasirodžius darbe, Kiprianas ją išsiuntė į Oksfordą ieškoti 
Tonio. Jūs truputį sunerimote po Rošelės laidotuvių, supratęs, kad aš 
viską Žinau, tiesa? 

— Alisona nelabai protinga, - lėtai pasakė Bristou, trindamas ran- 
kas lyg mazgotų ir kratydamas kelį. - Matyt, supainiojo dienas. Aiškiai 
manęs nesuprato. Aš niekada neprašiau jos pasakyti, kad ji mane matė 
kontoroje. Jos žodis prieš mano. Gal ji bando atkeršyti man, nes mudu 
išsiskyrėm. 

Straikas nusijuokė. 

— Taip, jus iš tikrųjų pametė, Džonai. Kai mano padėjėja šįryt pa- 
skambino jums ir išviliojo į Rajų... 

- Jūsų padėjėja? 

— Taip, žinoma; nenorėjau, kad painiotumėtės po kojų, kai darysiu 
kratą jūsų motinos bute. Kliento pavardę pasakė Alisona. Matot, aš jai 
paskambinau ir viską papasakojau, net kad turiu įrodymų, jog Tonis 
su Ursula Mėj - meilužiai, o jus netrukus suims už žmogžudystę. Ma- 
tyt, tai ją įtikino, kad laikas ieškoti naujo kavalieriaus ir naujo darbo. 
Tikiuosi, ji išvažiavo pas motiną į Saseksą - kaip tik tai aš jai patariau. 
Jūs nepalikot Alisonos tik todėl, kad ji suteikė jums tvirtą alibi ir pa- 
sakydavo, ką mąsto Tonis, kurio jūs bijote. Bet pastaruoju metu ėmiau 
būgštauti, kad galit nuspręsti, jog Alisona jums nebenaudinga, ir tada 
ji galbūt nukristų iš aukštybių. 

Bristou dar kartą kandžiai nusijuokė, bet juokas skambėjo nenuo- 
širdžiai ir dusliai. 

- Vadinasi, tą rytą niekas nematė, kaip užbėgote į kontorą doku- 
mentų, - toliau kalbėjo Straikas. - Jūs vis dar slėpėtės Kentigerno 
Sodų aštuoniolikto namo viduriniame bute. 

- Manęs ten nebuvo. Aš buvau Čelsyje pas motiną, - atsakė Bristou. 

— Nemanau, kad tuo metu ketinot nužudyti Lulą, - ramiai kalbėjo 
Straikas. - Veikiausiai ketinot tik patykoti, kai ji grįš. Kontoroje tą die- 
ną jūsų niekas nelaukė, turėjot dirbti namie, kad motina neliktų viena. 
Motinos šaldytuvas buvo pilnas, be to, žinojot, kaip iš antro buto išeiti 
ar į jį vėl įeiti, kad neįsijungtų signalizacija. Iš jo aiškiai matėt gatvę, 
taigi, pasirodžius Dibiui Makui su svita, būtumėt turėjęs laiko iš buto 
dingti, nulipti laiptais ir primeluoti, girdi, laukėt sesers. Galėjo kilti 
tik vienas pavojus, kad į butą įeis kurjeris ir ką nors atneš, bet mil- 

žiniška vaza su rožėmis buvo pastatyta niekam nepastebint, kad jūs 
slepiatės bute, tiesa? Spėju, kelias valandas vienišas pratūnojęs tokioje 
prabangoje, jūs ir ėmėt galvoti apie žmogžudystę. Pradėjot vaizduotis, 
kaip būtų nuostabu, jei Lula, jūsų nuomone, nesudariusi testamen- 
to, mirtų. Žinojote, kad ligotą motiną apmulkinti bus daug lengviau, 
juolab kad liksite jos vienintelis vaikas. Ši mintis savaime glostė šir- 
dį, tiesa, Džonai? Pagaliau jūs vienturtis, kurio neužtemdo gražesni, 
žavesni broliai ir seserys? - Net tirštėjančioje tamsoje jis matė išsiki- 
šusius Bristou dantis ir įdėmų apyžlibių akių žvilgsnį. - Kad ir kaip 
jūs pataikavote motinai ir vaizdavote mylintį sūnų, niekada nebuvote 
jai brangiausias, tiesa? Ji visada labiausiai mylėjo Čarlį, taip? Visi jį 
mylėjo, net dėdė Tonis. O kai Čarlis žuvo ir jums niekas nebetrukdė 
atsidurti dėmesio centre, kas nutiko? Atsirado Lula, ir visi ėmė rūpin- 
tis Lula, lepinti Lulą, dievinti Lulą. Motina net mirties patale šalimais 
nepasidėjusi jūsų nuotraukos. Tik Čarlio ir Lulos. Tik tuodu, kuriuos 
ji mylėjo. 

— Eik šikt, - atšovė Bristou. - Eik šikt, ką tu apie tai išmanai? Turė- 
jai motiną kekšę, nuo ko ji užvertė kanopas, nuo triperio? | 

— Neblogai, - pripažino Straikas. - Kaip tik ketinau paklausti, ar 
pasidomėjot mano asmeniniu gyvenimu, ieškodamas marionetės. 
Galvą guldau, manėt, kad aš didžiai užjausiu vargšą sielvartaujan- 
tį Džoną Bristou, juk mano motina irgi mirė jauna, irgi įtartinomis 
aplinkybėmis. Manėt, galėsit lengvai vedžioti mane už nosies... Bet 
tai nesvarbu, Džonai. Jei jūsų advokatai neras kokių nors asmenybės 
sutrikimų, tikiuosi, jie bandys įrodyti, kad kaltas auklėjimas. Nemy- 
limas. Neprižiūrimas. Užstelbtas. Visada jautėtės nuskriaustas, tiesa? 
Pastebėjau tai pirmą dieną, kai susitikome, kai apsipylėte graudžiomis 
ašaromis prisiminęs, kaip Lula nešama takeliu į jūsų namus, į jūsų gy- 
venimą. Tėvai net nepasiėmė jūsų kartu važiuodami jos, taip? Paliko 
jus namie kaip kambarinį šunelį, sūnų, kurio jiems nepakako po Car- 
lio mirties; sūnų, kuris vėl taps antrarūšis. 

— Neprivalau šito klausytis, - sušnibždėjo Bristou. 

- Galit išeiti, - tarė Straikas. Tamsa tirštėjo, ir už Bristou akinių jis 

Bet advokatas tebesėdėjo, krutindamas kelį ir trindamas rankas, 
laukė Straiko įrodymo. 

— Antrą kartą buvo lengviau? - tyliai paklausė seklys. - Ar nužudy- 
ti Lulą buvo lengviau negu nužudyti Čarlį? 

Jis išvydo baltus dantis - Bristou išsižiojo, bet neištarė nė garso. 

- Tonis žino, kad jūs kaltas, tiesa? Melas, kad po Čarlio mirties 
jis kalbėjo bjauriai ir neteisybę. Tonis buvo netoli; jis matė, kaip jūs 
dviračiu važiuojat šalin nuo tos vietos, iš kur žemyn nustūmėt Čarlį. 
Turbūt pareiškėt Čarliui, kad jis neišdrįs važiuoti prie pat krašto? Aš 
pažinojau Čarlį: jis niekada neatsispirdavo iššūkiui. Tonis išvydo kar- 
jero dugne negyvą Čarlį ir pasakė jūsų tėvams, kad, jo nuomone, tai 
padarėt jūs, tiesa? Todėl jūsų tėvas jam trenkė. Todėl jūsų motina nu- 
alpo. Todėl Toniui po Čarlio mirties buvo parodytos durys: ne todėl, 
kad Tonis pareiškė, jog jūsų motina augina nusikaltėlius, o todėl, kad 
pasakė jai, jog ji augina psichopatą. 

- Tai... Ne! - sugergždė Bristou. - Ne! 

— Bet Tonis nenorėjo šeimos skandalo. Nutylėjo visą tą reikalą, 
tačiau šiek tiek išsigando išgirdęs, kad jūsų tėvai ketina įsidukrinti 
mergytę, tiesa? Paskambino jiems ir bandė atkalbėti. Jis turėjo pa- 
grindo susirūpinti, tiesa? Manau, jūs visada šiek tiek bijojot Tonio. 
Kokia ironija, kad jis įmerkė uodegą ir turėjo patvirtinti jūsų alibi 
tiriant Lulos mirtį. 

Bristou nieko neatsakė. Alsavo labai tankiai. 

- Tonis turėjo apsimesti, kad tą dieną kur nors buvo, bet kur, tik 
ne viešbutyje su Kipriano Mėjaus žmona, todėl pasakė, kad grįžo į 
Londoną aplankyti ligotos sesers. Paskui suvokė, kad tuo pačiu metu 
ten buvot jūs su Lula. Dukterėčia nebegyva ir neprieštaraus; jam 
teko apsimesti, kad matė jus pro kabineto duris, bet neužkalbino. 
O jūs patvirtinot. Abudu melavot per akis, spėliodami, ką sumanė 
antrasis, bet pernelyg bijodami vienas kito paklausti. Manau, Tonis 
sakė sau palauksiąs, kol mirs jūsų motina, tada priremsiąs jus prie 
sienos. Turbūt taip ramino sąžinę. Ir vis dėlto jam buvo neramu, to- 
dėl jis paprašė Alisoną neišleisti jūsų iš akių. O jūs tuo tarpu muili- 
not man akis, kaip apsikabinot su Lula ir jausmingai susitaikėt prieš 
jai grįžtant namo. 

— Aš ten buvau, - gergždžiai sušnibždėjo Bristou. - Aš buvau mo- 
tinos bute. Aš niekuo dėtas, jei Tonio ten nebuvo. Tu neįrodysi, kad 
nebuvo manęs. 

— Aš neįrodinėju neiginių, Džonai. Tenoriu pasakyti, kad nebeturit 
alibi, išskyrus apkvaišintos tabletėmis motinos liudijimą. Bet dėl viso 
pikto manykim, kad kol Lula vieši pas jūsų leisgyvę motiną, o Tonis 
kažkokiam viešbutyje dulkina Ursulą, jūs tebesislepiat antrame bute 
svarstydamas, kokį radus veiksmingesnį finansinių bėdų sprendimą. 
Jūs laukiat. Paskui randat spintoje juodas odines pirštines, atsiųstas 
dovanų Dibiui, ir užsimaunat, kad neliktų pirštų atspaudų. Tai jau 
įtartina. Toks įspūdis, kad galvojat apie smurtą. Galop popiet Lula 
grįžta namo, deja, su draugėmis - pro rakto skylutę, be abejo, matėt. O 
dabar, - Straiko balsas surūstėjo, - jūsų padėtis darosi rimta. Gynyba 
galėtų tvirtinti, kad žmogžudystė buvo netyčinė, nelaimingas atsitiki- 
mas, susistumdėt, ir ji iškrito iš balkono; įtikinama, jei nebūtumėt visą 
laiką tūnojęs apačioje žinodamas, kad sesuo turi svečių. Žmogus, gal- 
vojantis tik iškaulyti iš sesers gražią sumelę, žinoma, galėjo palaukti, 
kol ji liks viena; bet rytą tai jūs jau buvot išbandęs ir nieko nepešęs. Tai 
kodėl neužsukti, kol ji geresnio ūpo, o gretimame kambaryje draugės, 
kurioms girdint ji nesiryš kelti skandalo? Gal būtų jums ką nors davu- 
si, kad atsikratytų. 

Straikas beveik jautė baimės ir neapykantos bangas, sklindančias iš 
pavidalo, slepiamo tamsos anapus stalo. 

- Bet, užuot taip padaręs, jūs laukėt, - tarė jis. - Laukėt visą vakarą, 
jai išėjus iš namų. Tuo metu turbūt jau buvot kaip reikiant įsitempęs. 
Laiko apytikriam planui sukurpti užteko. Jūs stebėjote gatvę; tiksliai 
žinojote, kas yra pastate, o ko nėra; jūs sumetėt, kad įmanoma dingti 
tyliai, be liudytojų. Ir neužmirškime - kartą jau buvote nužudęs. Tai 
viską keičia. 

Staiga Bristou krūptelėjo, beveik palinko į priekį; Straikas įsitempė, 
bet Bristou liko sėdėti nejudėdamas, o Straikas pajuto nepritvirtintą 
protezą, priglaustą prie kojos. 

- Žiūrėdamas pro langą pamatėt, kad Lula grįžo namo viena, bet 
paparacai niekur nedingo. Turbūt nusivylėt, a? Bet paskui, o stebukle, 
lyg pats likimas būtų nusprendęs padėti Džonui Bristou gauti, ko jis 
nori, jie išsiskirstė. Beveik neabejoju, kad jiems kai ką pakuždėjo nuo- 
latinis Lulos vairuotojas. Jis mielai mezga naudingus ryšius su spauda. 
Taigi gatvė buvo tuščia. Išmušė valanda. Jūs apsivilkot Dibio treningą. 
Didelė klaida. Bet pripažinkite, tą naktį jums taip sekėsi, kad kas nors 

turėjo ir nepasisekti. O paskui - lenkiu galvą, nes ilgai nesupratau, 
koks reikalas, - jūs išėmėt iš vazos kelias baltas rožes, tiesa? Nušluostėt 
kotus, - ne taip stropiai, kaip reikėjo, bet nušluostėt, - išnešėt iš antro 
buto, palikęs duris praviras, ir užlipote laiptais pas seserį. Nepastebė- 
jot, kad nuo rožių nuvarvėjo šiek tiek vandens. Vėliau Vilsonas toje 
vietoje net paslydo. Pasibeldėt į Lulos buto duris, o ji, pažvelgusi pro 
rakto skylutę, išvydo baltas rožes. Ji stovėjo balkone, atlapojusi langus, 
ir žiūrėjo į gatvę - laukė, kol gatve ateis ką tik rastas brolis, ak, pamanė, 
jam pavyko įsmukti nepastebėtam! Nudžiugusi atidaro duris - ir jūs 
jau jos bute. 

Bristou sėdėjo kaip įbestas. Net kelis nebekrutėjo. 

- Ir jūs ją nužudėt, visai kaip Čarlį, visai kaip vėliau Rošelę, jūs 
smarkiai ir greitai ją pastūmėt, gal čiupot ant rankų... bet ji buvo už- 
klupta netikėtai, tiesa, kaip ir anie du. Emėt rėkti, kodėl ji nedavė jums 
pinigų, negana, kad susiglobė visą tėvų meilę, o ji suriko, kad negausit 
nė penso, net jei ją nužudysit. Kol grūmėtės, kol stūmėt ją per svetainę 
prie balkono, ji sušuko, kad turi kitą brolį, kad jis tuojau ateis ir kad ji 
palikusi visą turtą jam. „Per vėlu, aš tai jau padariau!“ O jūs pavadinot 
ją sumauta melage ir išmetėt iš balkono. 

Bristou beveik liovėsi kvėpavęs. 

- Manau, numetėt rožes prie jos buto durų. Grįždamas pakėlėt, 
nulėkėt laiptais į antrą butą ir vėl įkišot į vazą. Velniai griebtų, jums 
sekėsi. Tą vazą atsitiktinai sudaužė policininkas, o rožės buvo vienin- 
telis įrodymas, kad bute kažkas buvo; negalėjote sutvarkyti puokštės, 
kad ji atrodytų kaip atnešta iš gėlininko, neturėjote laiko. O paskui 
prireikė nemažos drąsos. Abejoju, ar tikėjotės, kad kas nors iškart pa- 
kels triukšmą, bet balkone po jumis buvo Tanzi Bestigi. Išgirdot ją 
spiegiant ir supratot, kad laiko turite dar mažiau, negu manėt. Į ga- 
tvę išlėkė Vilsonas pažiūrėti, kaip Lula, paskui, laukdamas prie durų, 
spoksodamas pro rakto skylutę, jūs pamatėt, kad jis dumia į viršutinį 
aukštą. Jūs įjungėt signalizaciją, išėjot iš buto ir pamažu nusėlinote 
laiptais. Bestigiai riejosi savo bute. Nubėgot žemyn - jus išgirdo Fre- 
dis Bestigis, nors tuo metu jam rūpėjo kiti reikalai, vestibiulis buvo 
tuščias, jūs išlėkėt į gatvę, o lauke smarkiai snigo. Ir jūs leidotės bėg- 
ti, tiesa? Apsigaubėt galvą gobtuvu slėpdamas veidą ir ėmėt mosuoti 
pirštinėtomis rankomis. Gatvės gale pamatėt bėgant kitą vyriškį, irgi 

skuodžiantį kiek kojos įkabina iš tos vietos, kur jo akyse ką tik užsi- 
mušė sesuo. Judu nepažinojot vienas kito. Nemanau, kad tuo metu 
laužėt dėl to galvą. Bėgot žemės kojomis nesiekdamas vogtais Dibio 
Mako drabužiais pro vaizdo kameras, kurios nufilmavo jus abu, Ha- 
livelio gatve, kur jus vėl lydėjo sėkmė, nes ten vaizdo kamerų nebuvo. 
Turbūt treningą ir pirštines išmetėt į šiukšlių dėžę ir susistabdėt taksi, 
tiesa? Policija nesivargino ieškodama tą naktį gatvėmis besivalkio- 
jančio kostiumuoto baltojo. Grįžot namo pas motiną, pagaminot jai 
valgyti, atsukot laikrodį ir ją pažadinot. Ji tebėra įsitikinusi, kad kaip 
tik tada, kai Lula užsimušė, judu kalbėjotės apie Čarlį - kaip jausmin- 
ga. Jūs išsisukot, Džonai. Turėjot pakankamai pinigų, kad mokėtu- 
mėt Rošelei visą gyvenimą. Jums sekėsi, Džona Agjemanas irgi galėjo 
žūti Afganistane; prisipažinkit, tikriausiai kiekviena juoduko kareivio 
nuotrauka laikraštyje teikdavo vilčių. Bet pasikliauti sėkme nenorėjot. 
Iškrypęs, pasipūtęs šikniau, nusprendei apsidrausti. 

Stojo ilga tyla. 

- Įrodymų nėra, - galop ištarė Bristou. Kabinete jau buvo tamsu, ir 
Straikas matė tik jo siluetą. - Jokių. 

— Ko gero, klysti, - tarė Straikas. - Policininkai turbūt jau gavo or- 
derį. 

— Kam? - paklausė Bristou, pagaliau vėl atgavęs savikliovą, ir nusi- 
juokė. - Ieškoti Londono šiukšlių dėžėse treningo, pasak tavęs, išmes- 
to prieš tris mėnesius? 

— Ne - kad apžiūrėtų tavo motinos seifą, žinoma. 

Straikas svarstė, ar spės užtektinai greitai pakelti žaliuzes. Nuo jun- 
giklio buvo per toli, kabinete tamsu, bet jis nenorėjo nuleisti akių nuo 
neryškios Bristou figūros. Neabejojo, kad trigubas žudikas atėjo pasi- 
ruošęs. 

— Daviau jiems išbandyti kelis derinius, - toliau kalbėjo Straikas. — 
Jei netiks, ko gero, policijai teks kviesti specialistą. Bet jei tektų lažin- 
tis, rinkčiausi 030483. 

Šnaresys, blyškios rankos mostas, ir Bristou šoko .priekin. Peilio 
geležtė įdrėskė Straikui krūtinę, bet jis spėjo nublokšti Bristou į šalį; 
advokatas nuslydo nuo stalo, apsivertė ir vėl puolė, ir šį kartą Straikas 
pargriuvo sykiu su krėslu, atsidūrė tarp sienos ir stalo, o ant jo užvirto 
Bristou. 

Straikas nutvėrė Bristou už vieno riešo, bet peilio nematė: buvo 
tamsu, ir jis trenkė Bristou kumščiu į pasmakrę, šiam net galva atsilošė 
ir akiniai nulėkė; vėl vožė, ir Bristou trenkėsi į sieną; Straikas bandė at- 
sisėsti, bet advokatas apatine kūno dalimi prispaudė jo skaudamą bigę 
prie žemės ir dūrė peiliu Straikui į žastą. Jis pajuto, kaip geležtė sminga 
į kūną, plūsteli šiltas kraujas, kaip ranką persmelkia aštrus nelyginant 
įkaitinta geležis skausmas. 

Blausus Bristou siluetas neryškaus lango stačiakampyje pakėlė 
ranką; prisivertęs atsistoti, nors advokatas ir trukdė, Straikas išvengė 
antro dūrio peiliu ir nežmoniškomis pastangomis užpuoliką nusime- 
tė. Kai jis bandė prispausti priešininką prie žemės, iš kelnių kiškos 
išslydo protezas, viską užliejo karštas kraujas, o kur peilis, Straikas 
nebesuprato. 

Nuo Straiko svorio stalas apvirto, paskui, kai sveikuoju keliu jis 
įsirėmė Bristou į liesą krūtinę, sveikąja ranka graibydamas peilio, jį 
apakino šviesa, ir ėmė spiegti moteris. 

Apakęs Straikas pamatė, kaip prie pilvo artėja peilis; griebęs šalia 
gulintį protezą, jis trenkė juo Bristou per veidą kaip vėzdu, kartą, kitą... 

- Liaukis! Kormoranai, LIAUKIS! TU JĮ UŽMUŠI! 

Straikas nusirito nuo nebejudančio Bristou, numetė protezą ir atsi- 
gulė ant nugaros prie apversto stalo, ranka spausdamas kraujuojančią 
žaizdą. 

- Maniau, - sušvokštė, nematydamas Robinos, - kad liepiau tau 
eiti namo? 

Bet ji jau skambino telefonu. 

- Policiją ir greitąją! 

- Ir taksi, - sugergždė Straikas nuo grindų; nuo ilgos kalbos jam 
išdžiūvo gerklė. - Nevažiuosiu į ligoninę su šituo šūdžium. 

Jis ištiesė ranką ir paėmė mobilųjį, gulintį už kelių metrų. Ekranas 
buvo sudaužytas, bet mobilusis įrašinėjo toliau. 

PABAIGA 


Nihil est ab omni 


Parte beatum. 
Niekada nebūna visiškos laimės. 


HoRacijus. „Odės“. 2 knyga 


PO DEŠIMTIES DIENŲ 


Britanijos kariuomenė reikalauja karių atsižadėti asmeninių poreikių 
ir ryšių: civilio protu tai sunkiai suvokiama. Ji nepripažįsta, kad gali 
būti svarbesni reikalavimai už jos. O nenuspėjami žmogaus gyvenimo 
lūžiai - gimimas ir mirtis, vestuvės, skyrybos ir ligos - kariniams pla- 
nams dažniausiai daro ne didesnį poveikį nei akmenukai, atšokantys 
nuo tanko apačios. Vis dėlto būna ypatingų aplinkybių, ir dėl vienos jų 
antra leitenanto Džonos Agjemano komandiruotė į Afganistaną buvo 
nutraukta. 

Sostinės policijai skubiai prireikė, kad jis grįžtų į Britaniją, ir nors 
kariuomenė nelaiko policijos interesų svarbesniais už savo, šį kartą ji 
buvo pasiruošusi padėti. Agjemano sesers žūties aplinkybės sudomi- 
no visą pasaulį, o žiniasklaidos sukeltas skandalas dėl iki tol nežino- 
mo inžinerijos dalinių kario buvo nenaudingas nei jam pačiam, nei 
kariuomenei, kurioje tarnavo. Taigi Džona buvo įsodintas į lėktuvą, 
skrendantį į Britaniją, o ten kariuomenė pasistengė apsaugoti jį nuo 
ištroškusių sensacijų Žurnalistų. 

Dauguma laikraščių skaitytojų manė, kad leitenantas Agjemanas 
džiaugsis, pirma, atsidūręs namie, toli nuo mūšių, antra, paveldėjęs 
turtą, kuris pranoksta lakiausią vaizduotę. Tačiau jaunas karys, su ku- 
riuo praėjus dešimčiai dienų po sesers žudiko arešto per pietus „Tot- 
namo" aludėje susitiko Kormoranas Straikas, buvo beveik piktas ir vis 
dar sukrėstas. 

Šiuodu vyrai, kad ir skirtingu laiku, gyveno tokį pat gyvenimą, 
jiems grėsė tokia pat mirtis. Šio ryšio civilis nepajėgtų suprasti, bet 
pusvalandį jie kalbėjo vien apie kariuomenę. 

- Buvai Kostiumas? - paklausė Agjemanas. - Galėjau būti tikras, 


kad Kostiumas sugadins man visą gyvenimą. 

Straikas nusišypsojo. Jis nemanė, kad Agjemanas nedėkingas, nors 
žasto siūles skaudžiai traukė kaskart, kai pakeldavo pintą. 

— Motina nori, kad padaryčiau pareiškimą, - pasakė karys. - Ji be 
paliovos kartoja, kad tai bus vienintelis geras dalykas, kai šitiek nema- 
lonumų. 

Tai buvo pirma netiesioginė užuomina apie priežastį, kuri juodu 
čia suvedė, išplėšusi Džoną iš pasirinkto kario gyvenimo. 

Ir staiga jis pratrūko, lyg daug mėnesių būtų laukęs Straiko: 

- Ji nežinojo, kad mano tėvas turėjo dar vieną vaiką. Tėvas jai ne- 
pasakė. Jis net nebuvo tikras, kad ta bobšė, Marlena, iš tikrųjų laukėsi. 
Prieš mirtį, suprasdamas, kad jo dienos suskaičiuotos, pasakė man: 
„Nenuliūdink motinos. Sakau tau tai, - pridūrė, - nes mirštu nežino- 
damas, ar tu turi kur nors netikrą brolį ar seserį.“ Jis pasakė, kad mo- 
tina buvo baltoji ir kad ji dingo be pėdsako. Galbūt pasidarė abortą. 
Aš apšalau. Jei būtumėt pažinojęs mano tėvą... Kiekvieną sekmadienį 
eidavo į bažnyčią. Gavo paskutinį patepimą. Nieko panašaus nesitikė- 
jau. Nesiruošiau mamai nieko sakyti apie tėtį ir tą moterį. Bet paskui 
nei iš šio, nei iš to skambutis. Ačiū Dievui, buvau grįžęs atostogų. Tie- 
sa, Lula, - jis ištarė jos vardą nedrąsiai, lyg dvejotų, ar turi teisę, - pa- 
sakė, kad būtų padėjusi ragelį, jei būtų atsiliepusi motina. Nenorinti 
nieko įskaudinti. Man pasirodė, kad ji neblogas žmogus. 

— Man irgi taip atrodo, - atsiliepė Straikas. 

— Taip... bet vis tiek buvo keista. Ar patikėtumėt, jei jums paskam- 
bintų supermodelis ir pasakytų esanti jūsų sesuo? 

Straikas prisiminė keistą savo šeimos istoriją. 

- Ko gero, būtų sunku, - atsakė. 

— Na taip, visko būna. Kam jai meluoti? Bent jau taip pamaniau. 
Daviau savo mobiliojo numerį, ir mudu kelis kartus pasikalbėjom, kai 
ji galėdavo susitikti su drauge Rošele. Ji viską apgalvojo, kad žinias- 
klaida nesužinotų. Man tiko. Nenorėjau liūdinti motinos. 

Agjemanas išsitraukė pakelį „Lambert and Butler“ ir nervingai su- 
kinėjo rankoje. Turbūt pigiai nusipirko karininkų kavinėje, pamanė 
Straikas, nusmelktas prisiminimų. 

- Taigi skambina ji man išvakarėse... prieš tą įvykį, - toliau pasa- 
kojo Džona, - ir maldauja atvažiuoti. Jau buvau jai sakęs, kad per šitas 
atostogas susitikti nepavyks. Tiesiog nušokau nuo proto. Sesuo - su- 

permodelis. Motina jaudinasi, kad vykstu į Helmandą. Negalėjau jai 
nei iš šio, nei iš to pasakyti, kad tėtis turėjo dar vieną vaiką. Tik ne 
tada. Todėl pasakiau Lulai, kad susitikti negalėsime. Ji maldavo pasi- 
matyti prieš man išvykstant. Iš balso atrodė, kad turi nemalonumų. 
Pažadėjau ateiti vėliau, kai mama atsiguls. Pasakysiu jai, kad einu iš- 
gerti su draugu. Lula liepė man ateiti kuo vėliau, pusę dviejų. Taigi, - 
Džona nesmagiai pasikrapštė pakaušį, - aš išėjau. Buvau ties posūkiu 
į jos gatvę... ir mačiau, kaip tai įvyko, - jis persibraukė ranka per lū- 
pas. - Aš bėgau. Tiesiog bėgau. Nežinojau, ką manyti. Nenorėjau ten 
būti, nenorėjau niekam nieko aiškinti. Žinojau, kad ji turėjo psichikos 
bėdų, prisiminiau, kokia buvo prislėgta kalbėdama telefonu, ir pama- 
niau - galbūt mane ji atsiviliojo, kad matyčiau, kaip nušoka? Negalė- 
jau užmigti. Tiesą sakant, džiaugiausi, kad laikas grįžti į dalinį. Dingti 
nuo žiniasklaidos sukelto triukšmo. 

Aplinkui ūžė sausakimša aludė: buvo pietų metas. 

— Manau, ji taip atkakliai prašė tave susitikti dėl motinos žodžių, - 
tarė Straikas. - Ledi Bristou prisigėrė valiumo. Spėju, ji norėjo taip 
sukrėsti merginą, kad ši pasiliktų, todėl persakė Lulai Tonio žodžius 
apie Džoną, ištartus prieš daugelį metų: kad jis įstūmė į karjerą jau- 
nesnį brolį Čarlį, sumanęs jį nužudyti. Todėl Lula taip jaudinosi, iš- 
ėjusi iš motinos buto, todėl bandė prisiskambinti dėdei ir sužinoti, 
ar motinos žodžiai tiesa. Manau, ji žūtbūt troško pamatyti tave, nes 
jai reikėjo žmogaus, kurį galėtų mylėti ir kuriuo galėtų pasitikėti. Jos 
motina buvo sunkus žmogus, be to, merdėjo, dėdės ji nekentė ir ką 
tik sužinojo, kad brolis, irgi įvaikintas, - žudikas. Ją apėmė neviltis. Ir 
turbūt baimė. Žūties išvakarėse Bristou bandė iš jos iškaulyti pinigų. 
Turbūt ji mąstė, ko jis griebsis toliau. 

Aludė aidėjo nuo balsų dzingsint bokalams, bet Džonos balsas 
skambėjo aiškiai: 

— Džiaugiuosi, kad sulaužei tam niekšui žandikaulį. 

- Ir nosį, - linksmai pridūrė Straikas. - Laimė, jis mane perdūrė, 
antraip būtų nuspręsta, kad peržengiau būtinosios ginties ribas. 

- Jis atėjo ginkluotas, - mąsliai pasakė Džona. 

— Žinoma, - atsiliepė Straikas. - Per Rošelės laidotuves paprašiau 
sekretorę neva netyčia prasitarti, kad man grasina perpjauti pilvą vie- 
nas pamišėlis. Jis to nepamiršo. Pamanė, jei prireiks, suvers bėdą dėl 

mano mirties vargšui Brajanui Matersui. Paskui tikriausiai būtų grįžęs 
namo, atsukęs motinos laikrodį ir vėl bandęs griebtis tos pačios gu- 
drybės. Jis trenktas. Bet kartu gudrus, bjaurybė. 

Lyg ir visa buvo pasakyta. Išeidamas iš aludės, kurioje nervingai ir 
atkakliai prisispyręs sumokėjo už gėrimus, Agjemanas bandė įsiūlyti 
pinigų Straikui, nes spauda be paliovos pabrėždavo, kad seklys neturi 
nė skatiko. Pasiūlymą Straikas atmetė, bet neįsižeidė. Jis suprato, kad 
jaunasis karo inžinierius dar neapsiprato su milžinišku netikėtu turtu, 
kad jį slegia su tokiais pinigais susijusi atsakomybė, reikalavimai, pa- 
gundos ir sprendimai, kad jis veikiau priblokštas negu nudžiugęs. Ir, 
be abejo, jis nepajėgė užmiršti, kaip siaubingai jam atiteko milijonai. 
Straikas spėjo, kad Džonos Agjemano mintys paklaikusiai laksto nuo 
draugų Afganistane prie sportinių automobilių ir sesers lavono, gulin- 
čio sniege. Kas geriau už karį suvokia sėkmės nepastovumą, lemties 
užgaidas? 

- Jis neišsisuks, tiesa? - staiga paklausė Agjemanas, jiems jau ruo- 
šiantis atsisveikinti. 

— Tikrai ne, - patvirtino Straikas. - Laikraštininkai to dar nežino, 
bet jo motinos seife policininkai rado Rošelės mobilųjį. Jis nesiryžo te- 
lefono atsikratyti. Pakeitė kodą, kad niekas, išskyrus jį, negalėtų seifo 
atidaryti: 030483. Aštuoniasdešimt trečiųjų Velykų sekmadienis, die- 
na, kai jis nužudė mano draugą Čarlį. 


Atėjo paskutinė Robinos darbo diena. Straikas kvietė ją drauge susi- 
tikti su Džona Agjemanu, rastu jos pastangomis, bet ji atsisakė. Strai- 
kas nujautė, kad ji apgalvotai nusišalina nuo bylos, nuo darbo, nuo 
jo. Po pietų jam paskirta pas gydytoją Amputuotųjų centre Karalienės 
Marijos ligoninėje; kai grįš iš Ruhamptono, Robinos nebebus. Savait- 
galį Matiju vežasi ją į Jorkšyrą. 

Šlubuodamas atgal į kontorą pro nesibaigiantį kelio remonto cha- 
0są, jis svarstė, ar dar kada nors pamatys laikinąją sekretorę. Abejojo. 
Taikstėsi su Robina tik todėl, kad žinojo, jog kartu dirbs neilgai, bet 
dabar suprato jos pasigesiąs. Ji nuvežė jį į ligoninę taksi, apmuturiavu- 
si apsiaustu kraujuojančią ranką. 

Visuomenės susidomėjimas Bristou areštu nė kiek nepakenkė 
Straiko verslui. Ko gero, netrukus jam iš tikrųjų reikės sekretorės; ir 

tikrai, kai įveikdamas skausmą kojoje Straikas ropštėsi laiptais, iki jo 
atsklido kalbančios telefonu Robinos balsas: 

— „apgailestauju, tik antradienį, nes visą pirmadienį ponas Strai- 
kas užimtas... Taip... visiškai taip... Užrašau jus vienuoliktą valandą. 
Taip. Ačiū. Iki susitikimo. 

Straikui įėjus, ji su visu krėslu atsisuko. 

— Kaip Džona? - paklausė ji. 

- Padorus vaikinas, - tarė Straikas, sėsdamasis ant sukrypusios 
sofos. - Tokia padėtis jį kankina. Bet antraip dešimt milijonų būtų 
atitekę Bristou, taigi teks priprasti. 

— Kol tavęs nebuvo, skambino trys galimi klientai, - tarė ji, - bet 
paskutinis kelia abejonių. Gali būti dar vienas žurnalistas. Labiau do- 
mėjosi tavim, negu rūpinosi dėl savo reikalų. 

Tokių skambučių buvo nemažai. Žiniasklaida godžiai nusitvėrė is- 
torijos, juk ši siūlė gausybę laikraštininkų dievinamų temų. Straiku 
buvo itin domimasi. Jis džiaugėsi, kad dažniausiai žiniasklaida rody- 
davo dešimties metų senumo jo nuotrauką, darytą, kai jis dar tarna- 
vo kariuomenėje, tačiau buvo iškapstytos ir tėvo - roko žvaigždės, jo 
žmonos ir Straiko motušės nuotraukos. 

Apie policijos aplaidumą buvo prirašyta daug, Karveris nufotogra- 
fuotas lekiantis gatve atsilapojusia striuke, su prakaito dėmėmis ant 
marškinių; bet su Vordlu, gražuoliu Vordlu, kuris padėjo Straikui su- 
imti Bristou, žurnalistai ir ypač Žurnalistės kol kas elgėsi atlaidžiai. Ta- 
čiau daugiausia žiniasklaida vėl mėgavosi Lulos Landri žmogžudyste; 
kiekviena šios istorijos versija buvo papuošta velionės tobulai gražaus 
veido ir liauno grakštaus kūno nuotraukomis. 

Robina kalbėjo toliau, Straikas nesiklausė, nes smilksėjo ranką ir 
koją. 

— ...visų failų sąrašą ir tavo darbo kalendorių. Dabar tau reikės se- 
kretorės, vienas negalėsi visko padaryti. 

— Negalėsiu, - sutiko jis stodamasis; ketino tai padaryti vėliau, tą 
akimirką, kai ji eis lauk, bet ši akimirka irgi tiko, be to, sofa buvo be 
galo nepatogi. - Klausyk, Robina, aš tau tinkamai nepadėkojau... 

— Padėkojai, - skubiai atsakė ji. - Taksi pakeliui į ligoninę... ir 
šiaip nėra reikalo. Man pačiai buvo įdomu. Tiesą sakant, man be 
galo patiko. 

Jis šlubavo į kabinetą, todėl neišgirdo, kaip virptelėjo jos balsas. 
Dovana buvo paslėpta kuprinės dugne. Suvyniota labai nedailiai. 

- Štai, - tarė jis. - Čia tau. Vienas būčiau nesusidorojęs. 

- Oi, - dusliai ištarė Robina, ir Straikas susijaudino ir šiek tiek su- 
nerimo, išvydęs ašaras, riedančias jai per skruostus. - Nereikėjo... 

— Namie pažiūrėsi, - pasakė jis, bet per vėlai; paketas jos rankose 
išsiskyrė. Kažkas skaisčiai žalias išslydo iš perplyšusio popieriaus ant 
stalo. Robina aiktelėjo. 

— Tu... o Dieve, Kormoranai... 

Ji pakėlė suknelę, kurią andai matavosi „Vašti“ ir kuria buvo taip 
susižavėjusi. Stebeilijo į jį per viršų, paraudusi, žėrinčiomis akimis. 

— Tu negali sau leisti tokio pirkinio! 

- Galiu, - atsakė jis, atsišliedamas į pertvarą, nes taip buvo pato- 
giau negu sėdėti ant sofos. - Darbo užtenka. Tu buvai puiki. Naujajam 
darbdaviui pasisekė. 

Ji kaip paklaikusi šluostėsi akis marškinių rankovėmis. Sukūkčiojo, 
išsprūdo keli nesuprantami žodžiai. Aklai sugraibė popierinių nosi- 
naičių, pirktų už pinigus smulkioms išlaidoms (tikintis daugiau tokių 
klientų kaip ponia Huk), nusišnypštė nosį, nusišluostė akis ir pasakė, 
užmiršusi suknelę, nukarusią nuo kelių: 

— Aš nenoriu išeiti! 

— Aš negaliu tau mokėti, Robina, - ryžtingai atsakė Straikas. 

Jis galvojo apie tai; naktį gulėjo ant sulankstomosios lovelės ir min- 
tyse skaičiavo, ieškodamas išeities, galimybės pasiūlyti atlyginimą, ku- 
ris nepasirodytų užgaulus, palyginti su siūlomu informacijos sklaidos 
konsultantų. Neįmanoma. Jis nebegali atidėti didžiausios paskolos 
mokėjimo; nuoma netrukus pakils, be to, reikia susirasti būstą. Arti- 
miausia ateitis teikė didelių vilčių, bet vėlesnės perspektyvos tebebuvo 
miglotos. į 

— Aš ir nesitikėčiau, kad mokėsi man tiek, kiek siūloma naujoje 
vietoje, - kimiai ištarė Robina. 

- Aš negalėčiau pasiūlyti net gerokai mažesnės sumos, - atsakė 
Straikas. 

(Bet ji žinojo Straiko finansinę padėtį ne blogiau už jį patį ir jau 
suprato, kiek daugiausia galėtų tikėtis. Vakar vakare, kai Matju rado ją 

verkiančią dėl nenorimo palikti darbo, ji pasakė jam, kokį atlyginimą 
jai galėtų pasiūlyti Straikas. 

— Bet kol kas jis tau nieko nepasiūlė, - pasakė Matju. - Ar pasiūlė? 

— Ne, bet jei pasiūlytų... 

— Kaip nori, - sausai atsakė Matju. - Tavo asmeninis reikalas. 
Spręsk pati. 

Ji žinojo: Matju nenori, kad ji liktų. Jis kelias valandas sėdėjo pri- 
imamajame, kol Straikas buvo operuojamas, ir laukė, kada galės par- 
sivežti Robiną namo. Jis santūriai pripažino, kad ji pasielgė tinkamai, 
parodžiusi iniciatyvą, bet vėliau užsisklendė ir beveik neslėpė nepasi- 
tenkinimo, kai draugai reikalaudavo papasakoti laikraščiuose neapra- 
šytas smulkmenas. 

Bet Matju tikrai pamėgs Straiką, jeigu juodu susipažins. Ir Matju 
pasakė, kad ji gali spręsti pati...) 

Robina atsitiesė, vėl nusišnypštė nosį ir pasakė Straikui beveik ra- 
miai, tik kartą sukūkčiojusi, už kokius pinigus galėtų likti. 

Straikas atsakė ne iš karto. Tokią sumą jis galėtų mokėti: penki šim- 
tai svarų čia ar ten - priimtina. Kad ir kaip žiūrėsi, ji - tikras lobis, 
niekas jos nepakeistų už tokią kainą. Tik viena nedidelė kliūtis... 

- Tiek įstengčiau, - tarė jis. - Taip. Tiek galėčiau tau mokėti. 

Suskambėjo telefonas. Robina šypsodamasi atsiliepė, ir jos balsas 
skambėjo taip džiugiai, lyg šio skambučio būtų nekantriai laukusi 
daug dienų: 

— O, sveiki, pone Gilespi! Kaip sekasi? Ponas Straikas ką tik išsiuntė 
jums čekį, šį rytą pati nunešiau į paštą... Taip, visa skola ir šiek tiek 
viršaus... Oi ne, ponas Straikas tvirtai pasiryžęs grąžinti paskolą... Po- 
nas Rokbis labai malonus, bet ponas Straikas norėtų pats sumokėti. Jis 
viliasi grąžinti visą sumą per kelis mėnesius... 


Po valandos Straikas sėdėjo Amputuotųjų centre ant kietos plastiki- 
nės kėdės, ištiesęs sužalotąją koją, ir gailestavo: jei būtų žinojęs, kad 
Robina lieka, nebūtų jai pirkęs žaliosios suknelės. Jis neabejojo: Matju 
dovana nepatiks, ypač kai pamatys Robiną ja apsivilkusią ir sužinos, 
kad anksčiau su šiuo apdaru ji sukinėjosi prieš Straiką. 

Atsidusęs paėmė nuo staliuko „Privataus seklio numerį. Kai kon- 
sultantas pirmą kartą sušuko jo pavardę, neatsiliepė: įnikęs skaitė 

puslapį „Landrimanija“: čia buvo surinkti žurnalistų nusišnekėjimo 
pavyzdžiai byloje, kurią ištyrė juodu su Robina. Kainą ir Abelį pami- 
nėjo tokia daugybė plunksnagraužių, kad žurnalas išspausdino atskirą 
straipsnį šia tema. 

— Ponas Strikas? - antrą kartą sušuko konsultantas. - Ponas Kame- 
ronas Strikas? 

Straikas šypsodamasis pakėlė akis. 

— Straikas, - aiškiai ištarė. - Mano vardas - Kormoranas Straikas. 

— O, atsiprašau... užeikite... 

Šlubuojant paskui gydytoją, Straikui iš pasąmonės išplaukė saki- 
nys, perskaitytas seniai seniai, kai dar nebuvo matęs nė vieno lavono, 
nebuvo žavėjęsis kriokliu Afrikos kalno šlaite, nebuvo matęs alpstan- 
čio žudiko, suvokusio, kad jis sugautas, veido. 

„Aš tapau vardu.“ 

— Prašom ant stalo. Nusisekite protezą. 

Iš kur atklydo tas sakinys? Straikas atsigulė ant stalo ir susiraukęs 
įsistebeilijo į lubas, nekreipdamas dėmesio į konsultantą, kuris, pasi- 
lenkęs prie bigės, kažką murmėjo, atsargiai ją čiupinėdamas. 

Po kelių minučių Straikas prisiminė kadaise išmoktas eilutes. 


Aš negaliu pailsti nuo klajonių, 
Gyvenimą išgersiu ligi dugno. 
Džiaugiausi ir kentėjau nemažai - 
Ir vienas, ir su tais, kuriuos mylėjau, 
Ant kranto ir Hiadžių pašiauštoj 
Miglotoj jūroj: aš tapau vardu... 

Dėmesį prikaustantis intriguojantis detektyvas, pristatantis privatų tyrėją 
Kormoraną Straiką ir panardinantis į Londonui būdingą atmosferą. 


„Gegutės šauksmas“ - puikus J.K. Rowling, pasirašiusios Robert Galbraith 
slapyvardžiu, debiutas išmėginant detektyvo žanrą. 


„Gegutės šauksmas“ man primena, kodėl iš visų žanrų labiausiai man patinka 
detektyvai.“ 

INTRIGUOJANTIS DETEKTYVAS, 


panardinantis į Londono atmosferą: apgaulingos ramy- 
bės apgaubtos prabangių kvartalų gatvės, nuo pašalinės 
akies slepiamas Ist Endo naktinis klubų gyvenimas ir 
vibruojantis Soho šurmulys. „Gegutės šauksmas" - pri- 
pažintas J.K. Rowling, pasirašiusios Robert Galbraith 
slapyvardžiu, debiutas išmėginant detektyvo žanrą, 


kuriuo ji pristato privatų seklį Kormoraną Straiką. 


Kai prabangiame Londono rajone randama iš balkono 
iškritusi garsi manekenė Lula Landri, niekas neabejo- 
ja - ji nusižudė. Byla baigta. Tik Lulos brolis nenurims- 
ta ir nusprendžia kreiptis į privatų detektyvą Kormo- 
raną Straiką, Afganistano karo veteraną. Straikui šis 
pasiūlymas - pačiu laiku: pinigų kaip niekad trūksta, 
o sielą drasko nesėkmės asmeniniame fronte. Jis imasi 
tyrimo. Tačiau neriant gilyn į painų gražuolės Lulos 
Landri pasaulį jį pasitinka vis didesni pavojai... 

